
Probabil că Adam Smith este mai cunoscut pentru 
cea de-a doua sa carte, Avuţia națiunilor, care, după mai 
mult de 300 de ani, a rămas pentru partizanii pieţelor 
libere un must read cu relevanţe contemporane. Teoria 
sentimentelor morale (1759) este o analiză profundă a 
naturii comportamentului uman şi a teoriei sociale, o 
carte excepţională în istoria mondială a intelectualităţii. 
Ideile sale sunt convergente cu cele ale altor filosofi ai 
epocii, precum Hume, Bentham, Mill. 


În prima sa carte, Adam Smith se concentrează pe 
etică şi binefacere socială, structurând lucrarea în patru 
părţi: drepturi private şi libertăţi naturale, drepturi 
familiale (economice) ale statului şi libertăţi individuale 
(politice), stabilind deja parametrii pentru Avuțtia 
natiunilor. Filosoful şi economistul scoţian a încercat şi a 
reuşit să ofere o imagine clară a comportamentului uman 
în diferite situaţii, subliniind răsplata şi pedeapsa, sensul 
datoriei şi impactul mai multor factori sociali şi economici 
asupra comportamentului valorilor morale. Smith 
găseşte interesant rolul compasiunii, al grijii faţă de 
binele altora, a căror bucurie poate genera mulţumire 
proprie. Cu cât omul simte singur, la prima mână, trăirile 
celorlalţi, cu atât compasiunea este mai puternică. 


Autorul argumentează profund faptul că valoarea 
pe care cineva o atribuie unei judecăţi nu se bazează pe 
valoarea/utilitatea judecății, ci pe similaritatea cu propria 
judecată, astfel atribuindu-se sau nu calitatea de 
judecată corectă sau justă. De asemenea, emoţiile 
sociale precum generozitatea, umanitatea, compasiunea 
sunt luate în considerare în principal dacă nu sunt 
percepute ca un exces şi dacă sunt aprobate de un 
spectator imparţial. 


Această carte nu îşi va pierde niciodată valoarea 
excepţională şi caracterul de actualitate în explorarea 
înţelegerii dorinţei specifice naturii umane, de a face 
bine prin simpatie şi pasiune. 


Echipa Marfin Bank 

Cuvântul traducătorului 


Deloc învechită, limba în care Adam Smith expune 
teoria sa despre sentimentele morale are totuşi savoarea 
unui text din secolul al XVill-lea, în care, alături de 


termeni cât se poate de actuali — precum virtute, 
morală, sentiment, motiv, spectator imparţial, aprobare 
etc. —, care nu pun traducătorului nicio problemă, există 


şi cuvinte, sintagme sau expresii pe care le putem 
înţelege şi astăzi fără mari dificultăţi în traducere literală, 
dar pe care, în firescul limbii române de astăzi, am fi 
tentaţi să le înlocuim cu altele. 

Unii dintre aceşti termeni nu sunt esenţiali în 
expunerea eticii lui Smith, dar pun traducătorul în faţa 
unei importante opţiuni stilistice, având de ales între 
actualizarea textului original, spre a nu contraria 
deprinderile lingvistice ale cititorului din zilele noastre, şi 
păstrarea izului uşor vetust al expresiilor originale, spre a 
nu-i răpi cititorului contemporan plăcerea de a parcurge 
o operă majoră de filosofie morală, încă grăitoare în 
principiile şi argumentele sale, dar scrisă cu peste două 
secole şi jumătate în urmă. De exemplu, foarte des 
utilizatul termen proper, pe care, în limba cultă de astăzi, 
l-am traduce mai degrabă prin „adecvat” sau 
„corespunzător”, am preferat să-l traducem de cele mai 
multe ori fie prin cuvântul „potrivit”, fie, atunci când 
contextul o sugera limpede, prin termenul „cuvenit”. 
Uneori, am evitat traducerea literală a unor expresii care 
ar fi contrariat cititorul, întrucât aceeaşi idee sau 
sugestie metaforică are, în limba română, alte forme 
familiare. De pildă, un concept esenţial în 
sentimentalismul lui Smith este „spectatorul imparţial”, 
pe care foarte frecvent autorul îl mai numeşte şi that 
inmate in our breast — literal, „acel 


locatar/chiriaş/deţinut/intern din piept”; am socotit că 
este mai potrivit să ne referim la „acel locuitor din 
adâncul inimii”, fiindcă, în limba noastră, nu pieptul, ci 
inima este sălaşul (metaforic) al sentimentelor; cât 
despre inmate, oricare dintre traducerile uzuale sună 
strident şi neverosimil. 

Problemele cu adevărat majore sunt legate însă 
chiar de termenii centrali ai eticii lui Smith. Primul în 
ordinea apariţiei, a frecvenţei şi a importanţei este 
propriety. Având de ales între decenţă, justeţe, 
conformitate sau corectitudine şi dorind să păstrăm 
parfumul textului original, nu am avut multe ezitări în a 
alege varianta „bună-cuviinţă”. 

Un alt termen central în etica lui Smith care ne-a 
pus de multe ori în faţa unei alegeri dificile este 
benevolence, având şi forma alternativă good will. După 
îndelungi ezitări, am decis să traducem cel mai adesea 
good will prin „bunăvoinţă”, iar benevolence fie prin 
„mărinimie”, fie, în anumite contexte, prin „altruism”. Ori 
de câte ori ni s-a părut că redarea fidelă a sensului nu 
are nimic de suferit, am preferat termenul mărinimie, 
pentru a păstra tonul textului original. Sunt însă şi 
fragmente unde am socotit că se impune termenul 
altruism, întrucât Smith se referă în mod explicit la 
dorinţa permanentă a agentului moral de a lua decizii 
menite să promoveze fericirea celorlalţi şi de a acţiona în 
conformitate cu ele. Mărinimia sau generozitatea (Smith 
utilizând pe alocuri şi termenul generosity) poate fi 
părtinitoare; pot fi mărinimos cu prietenii foarte 
apropiaţi, dar nu foarte darnic cu necunoscuţii sau cu 
nişte relaţii nu îndestul de apropiate; pot fi extrem de 
generos faţă de copiii mei, dar nu şi faţă de tovarăşii lor 
de joacă. Altruismul este o mărinimie principială, care îşi 
face din fericirea meritată a celorlalţi, oricine ar fi ei, o 
preocupare constantă şi un criteriu de moralitate. Lui 
Smith îi lipseşte acest termen, fiindcă el nu 
întrebuinţează niciodată cuvântul egoism — conceptul 


opus altruismului, în locul căruia preferă fără excepţie 
selfishness, fapt oarecum surprinzător dacă avem în 
vedere că Smith avea solide cunoştinţe de limba latină, 
din care provine şi termenul benevolence. Evident, noi 
am tradus peste tot selfishness prin „egoism”, ceea ce, 
în versiunea românească, face ca „altruismul” să aibă o 
rezonanţă câtuşi de puţin neaşteptată şi stridentă. 

Folosirea termenului „altruism” nu este singura 
abatere de la intenţia noastră de a evita, pe cât posibil, 
orice actualizare a textului original. O altă încălcare 
deliberată a regulii pe care ne-am impus-o a fost 
traducerea unei expresii arhaice a lui Smith — fellow- 
feeling — literal,  „simţire-împreună” sau  „simţire- 
pereche”, cu sensul de sentiment împărtăşit cu altul, prin 
termenul consacrat mult mai târziu de „empatie”. Din 
fericire, nu este un concept-cheie şi Smith nu recurge la 
el decât rareori pe parcursul întregii opere. În afara 
câtorva excepţii de acest gen, în rest ne-am străduit să 
nu apelăm la termeni din limba cultă actuală, neuzitaţi 
pe vremea lui Adam Smith. 

Dar şi în această privinţă ne-am confruntat cu o 
problemă. Pe alocuri, traducerea textului original evocă 
scrierile cronicarilor noştri, precum Grigore Ureche sau 
Miron Costin, ori pe cele ale mai recentului Nicolae 
Bălcescu. Ici şi colo apar însă termeni disonanţi prin 
actualitatea lor, făcându-l, poate, pe cititor să-l 
suspecteze pe traducător de superficialitate şi lipsă de 
consecvență, odată ce strecoară printre cuvintele şi 
expresiile venerabile ale scriiturii din vremi îndepărtate 
anumiţi termeni şi unele sintagme supărător de actuale. 
Aşa ar fi în contextul scrierilor româneşti la care ne-am 
referit, dar limba engleză din secolul al XVIII-lea, în care 
se exprimă Adam Smith, este mai emancipată şi, în acest 
sens, mai actuală decât limba cronicarilor noştri. 
Frecvent apar în textul original termeni precum system, 
standard, interconnected, to promote, intelligible, 
incomprehensible, incompatible, superstructure şi alții 


asemenea, pe care am socotit că nu este cazul să-i 
înlocuim cu arhaisme sau „neaoşisme” româneşti, numai 
de dragul consecvenţei stilistice — deşi am luat în calcul 
şi această opţiune, fără a-i găsi însă argumente suficient 
de temeinice. Am făcut, poate, o singură excepţie: ori de 
câte ori Smith foloseşte expresiile se/f-control ori self- 
government, cel mai adesea am preferat să traducem 
prin „stăpânire de sine”, şi nu prin autocontrol sau 
autoguvernare. 

O altă virtute cardinală din filosofia morală 
sentimentalistă este prudence. Tentaţia traducerii facile 
prin „prudenţă” este uşor de ocolit, întrucât Smith arată 
limpede că, printre altele, cautiousness — prudenta în 
sensul familiar al limbii române — este doar o trăsătură 
(nici pe departe cea mai importantă) a capacităţii 
agentului de a urmări scopuri aprobate de buna-cuviinţă, 
cu mijloace potrivite, ţinând cont atât de eficienţa, cât şi 
de moralitatea lor. Având în vedere toate contextele în 
care Smith defineşte şi explică termenul prudence, am 
ajuns la concluzia că singura traducere adecvată este 
„chibzuinţă”, iar the prudent man este omul chibzuit, nu 
doar circumspect şi precaut. 

A treia virtute esențială care completează 
manifestarea deplină a bunei-cuviinţe este justice — 
„dreptatea”. In acele fragmente în care Smith se referă 
limpede la sistemul de reguli juridice şi la respectul 
datorat legilor statului, am vorbit şi noi despre „justiţie”. 
De cele mai multe ori însă, Adam Smith are în vedere 
virtutea morală a dreptăţii ca echitate şi imparţialitate în 
relaţiile cu ceilalţi, „just” fiind, în firescul limbii române, 
cel care are dreptate şi nu se înşală, rostind şi gândind 
nişte idei adevărate, pe când cel „drept” acordă fiecăruia 
respectul şi răsplata cuvenită, inclusiv sieşi. Insă „drept” 
ar putea fi de multe ori traducerea potrivită a termenului 
right, pe când „nedrept” ar putea fi traducerea 
termenului wrong. Pentru a evita confuziile, am ales să 
traducem right prin „corect”, respectiv wrong prin 


„incorect”. 

O altă tentaţie de traducere facilă însoţeşte 
cuvântul resentment. De ce nu „resentiment”? Am optat 
totuşi pentru „indignare”, întrucât resentimentul, „pica” 
sau „ranchiuna” — alte traduceri posibile — nu au 
intensitatea emoţională care să incite în mod necesar o 
reacţie punitivă; pe de altă parte, Smith scrie în repetate 
rânduri resentment or indignation, indicând că termenii 
sunt sinonimi. Când Smith scrie resentment and 
indignation, indicând că termenii au sensuri întru câtva 
diferite, am tradus indignation prin „revoltă”. 

O serie de termeni importanţi şi des utilizaţi în text 
pot fi derutanţi pentru cititorul român fără un minimum 
de instrucţie filosofică, din cauza ambiguităţii lor. Un 
exemplu este termenul object — „obiect”. Nicăieri în 
text, „obiect” nu înseamnă lucru, ci peste tot are sensul 
de  referenţial necesar sau complementar al unei 
„facultăţi” umane. Universul sonor este obiectul propriu 
al auzului, dimensiunile, formele şi culorile sunt obiectul 
văzului, ideile şi argumentele formează obiectul gândirii 
etc. Tot astfel, fiecare sentiment sau pasiune are câte un 
obiect specific: frica are ca obiect pericolul şi riscul; 
iubirea are ca obiect o persoană, un grup de oameni sau 
întreaga umanitate, dar şi o formă de activitate sau o 
instituţie; veneraţia are ca obiect divinitatea etc. Atunci 
când mi-a permis contextul, de dragul firescului am 
preferat să traduc object prin „ţintă” — acţiunile infame 
fiind ţinta necesară a indignării şi a revoltei, acţiunile 
nobile şi generoase fiind ţinta respectului şi a 
recunoştinţei, actele de bravură fiind ţinta admiraţiei etc. 

Un alt termen esenţial din vocabularul lui Smith 
este principle — principiu. Nicăieri Smith nu se referă la 
principiu în sensul etic de regulă universală, 
coordonatoare a unui sistem de norme morale, precum 
„regula de aur”, imperativul categoric kantian sau aurea 
mediocritas din etica lui Aristotel, ci, peste tot, are în 
vedere sensul metafizic al termenului, acela de cauză 


primă sau de legitate esenţială a unui lucru sau proces. 
In acest sens, principiul unui act de generozitate nu este 
o lege morală care solicită imperativ altruismul, ci acel 
sentiment care îl îndeamnă pe agent să se comporte 
generos, fie acesta recunoştinţa faţă de un binefăcător, 
iubirea „naturală” faţă de copiii săi, teama de pedeapsa 
divină, dorinţa de faimă şi adulaţie publică etc. 

Faptele şi intenţiile unui individ îi definesc 
„caracterul” — character. Termenul este folosit de Smith 
în două accepţiuni, uneori insuficient precizate de 
context şi, din acest motiv, potenţiale surse de confuzie 
şi ambiguitate. De regulă, prin caracter se înţelege tipul 
de personalitate a individului, în care se îmbină armonios 
sau disonant o serie de trăsături pozitive sau negative. 
Este o accepţiune mai degrabă descriptivă, apropiată de 
sensul utilizat în psihologie. Alteori, termenul capătă un 
sens etic, nu descriptiv, ci  normativ-axiologic, 
desemnând omul „de caracter”, adică o personalitate 
armonios alcătuită, având convingeri şi deprinderi 
vrednice de aprobare şi respect. 

Altfel spus, o persoană plină de „calităţi”. Dar, în 
textul lui Smith, quality nu are întotdeauna acest sens 
apreciativ; în multe contexte, calitatea este o trăsătură, 
o caracteristică specifică şi definitorie a unui obiect, 
fenomen, proces sau individ, fără nicio conotaţie 
evaluativă. Duritatea este calitatea diamantului, 
conştiinţa şi limbajul articulat sunt calităţi ale umanității, 
promiscuitatea este „calitatea” individului lasciv şi 
depravat, nerăbdarea este „calitatea” omului nestăpânit, 
irascibil şi nesăbuit etc. In rest, generozitatea, curajul, 
sinceritatea etc. sunt calităţi în sensul mult mai familiar 
de însuşiri vrednice de preţuire, de respect şi admiraţie. 

Un alt termen dificil de tradus cu deplină fidelitate 
este affection. |n limba vieţii cotidiene, poate fi vorba, în 
sens psihologic, de „afecţiune” ca ataşament, dragoste, 
simpatie faţă de cineva ori, în sens medical, de o boală 
sau o stare patologică a unui organ. Evident, în textul lui 


Smith nu intră în discuţie cea de-a doua semnificaţie 
curentă a termenului. Sunt contexte în care traducerea 
evidentă este „afecţiune”, dar, cel mai adesea, trebuie 
căutată o altă traducere. În dicționarele anglo- 
americane, affection este sinonim cu sentiment, pasiune 
sau emoție — sentiment, passion sau feeling —, termeni 
pe care Smith îi utilizează frecvent. Credem că, atunci 
când recurge la termenul affection, autorul vrea să 
sugereze natura reactivă a sensibilităţii, care este trezită 
din pasivitate şi amorţire de un impuls activ din exterior, 
care constituie „principiul” (în sensul precizat mai sus) al 
emoţiei. Ceva ne provoacă, ne stârneşte (excite), iar noi, 
afectaţi de factorul extern, reacţionăm printr-o trăire 
emoţională, din care, cel mai adesea, decurge un 
comportament. Neavând la îndemână un alt termen 
adecvat, am tradus affection prin „afect”, deşi termenul 
românesc nu are această conotaţie de natură a sugera 
caracterul reactiv al sensibilităţii emoţionale, întrucât 
între substantivul „afect” şi verbul „a afecta” din limba 
română nu există aceeaşi relaţie, uşor sesizabilă, care 
există între verbul to affect şi substantivul affection din 
limba engleză. In româneşte, se pare că sensul verbului 
decurge din sensul substantivului, pe când în limba 
engleză substantivul denumeşte un rezultat al acţiunii 
exprimate de verb. 

Dar cele mai serioase provocări ale textului original 
nu sunt legate de termenii pe care-i foloseşte Adam 
Smith, ci de lungimea neobişnuită a frazelor, care se 
întind, nu de puţine ori, pe aproape jumătate de pagină. 
Refăcând, nu de puţine ori, topica întregii fraze, sperăm 
să-i fi fost de ajutor cititorului român în efortul său de a 
urmări sensul frazei până la capăt. Un efort care merită 
făcut, căci Teoria sentimentelor morale este o operă 
marcantă în istoria eticii, care explorează mai departe 
decât oricare alta o cărare mai puţin bătută de filosofii 
moralei, majoritatea considerând că facultatea 
privilegiată a deciziei şi acţiunii morale este raţiunea sau 


credinţa, menite să domine şi să  cuminţească 
dinamismul anarhic şi incoerent al sentimentelor. 


Dan Crăciun 


Cuvânt înainte 


De la prima publicare a Teorie; sentimentelor 
morale, care s-a petrecut cu mult timp în urmă, la 
începutul anului 1759, mi-au trecut prin minte mai multe 
corecturi şi numeroase ilustrări ale doctrinelor pe care le 
conţine. Insă diversele ocupaţii în care am fost implicat 
inevitabil de felurite întâmplări din viaţa mea nu mi-au 
îngăduit până acum să revizuiesc această lucrare cu grija 
şi atenţia pe care le-am dorit mereu. Cititorul va găsi 
principalele modificări pe care le-am făcut în această 
nouă ediţie în ultimul capitol din a treia secţiune a Primei 
părţi şi în primele patru capitole din Partea a treia. Partea 
a şasea, aşa cum apare în această ediţie nouă, este pe 
de-a-ntregul inedită. În Partea a şaptea am strâns 
laolaltă cele mai multe dintre pasajele referitoare la 
filosofia stoicilor, care, în ediţiile anterioare, fuseseră 
risipite în diferitele părţi ale lucrării. De asemenea, m-am 
străduit să explic mai pe deplin şi să cercetez mai 
desluşit unele doctrine ale acelei secte faimoase. În cea 
de-a patra şi în ultima secţiune din aceeaşi parte am 
expus laolaltă câteva observaţii suplimentare privind 
datoria şi principiul veridicităţii. În plus, mai există în alte 
părţi din lucrare alte câteva modificări şi corecturi fără 
mare însemnătate. 

In ultimul paragraf din prima ediţie a prezentei 
lucrări am spus că trebuie să mă încumet ca într-un alt 
discurs să ofer o explicaţie a principiilor generale ale 
dreptului şi ale guvernării, precum şi a diferitelor 
revoluţii prin care au trecut ele în diferite epoci şi 
perioade ale societăţii, nu doar în ceea ce priveşte 
justiţia, dar şi în ceea ce priveşte poliţia, veniturile, 
armele şi orice altceva care face obiectul legislaţiei. În 
Cercetare privind natura şi cauzele avuţiei națiunilor, mi- 
am ţinut în parte această promisiune, cel puţin în ceea 


ce priveşte poliţia, veniturile şi armele. Ceea ce rămâne, 
teoria jurisprudenţei, pe care am plănuit-o îndelung, am 
fost împiedicat până în prezent să o duc la îndeplinire de 
aceleaşi ocupaţii care nu mi-au îngăduit să revizuiesc 
prezenta lucrare. Deşi vârsta mea foarte înaintată îmi 
lasă, recunosc, puţine speranţe că voi fi vreodată în stare 
să înfăptuiesc această mare operă spre bucuria mea, 
totuşi, întrucât nu am abandonat întru totul proiectul ei şi 
deoarece încă doresc să continui, silindu-mă să fac ceea 
ce pot, am îngăduit ca paragraful să rămână aşa cum a 
fost publicat în urmă cu mai bine de treizeci de ani, când 
nu aveam nicio îndoială că voi fi capabil să înfăptuiesc 
tot ceea ce vesteam acolo. 


Partea întâi 


Despre buna-cuviinţă a acţiunii 


Alcătuită din trei secţiuni 


Secţiunea 1 
Despre sensul bunei-cuviinţe 


CAPITOLUL I 


Despre simpatie 
Oricât de egoist s-ar putea presupune că este omul, în 
natura lui există în mod evident unele principii care îl 
determină să-i pese de soarta celorlalţi şi care fac să-i fie 
necesară fericirea lor, chiar dacă el nu se alege cu nimic 
de pe urma ei, afară de plăcerea de a-i fi martor. De 
acest gen este mila sau compasiunea, emoția pe care o 
simţim din pricina nefericirii altora, atunci când fie o 
vedem, fie suntem îndemnați să ne-o reprezentăm în 
imagini foarte vii. Că noi ne umplem adesea de tristeţea 
stârnită de amărăciunea celorlalţi este o chestiune de 
fapt prea evidentă pentru a necesita drept dovadă vreun 
exemplu, fiindcă acest sentiment, aidoma tuturor 
celorlalte pasiuni originare ale naturii umane, nu este 
câtuşi de puţin apanajul celor plini de virtute şi de 
omenie, deşi poate că aceştia o pot simţi cu cea mai 
acută sensibilitate. Cel mai mare tâlhar, cel mai înrăit 
violator al legilor societăţii nu este cu totul lipsit de ea. 
Întrucât nu avem nicio experienţă imediată a ceea 
ce simt ceilalţi oameni, nu ne putem forma nicio idee 
despre felul în care sunt ei afectaţi altcumva decât 
imaginându-ne ceea ce am simţi noi în aceeaşi situaţie. 
Deşi fratele nostru este supus la cazne, în vreme ce noi 
suntem într-o poziţie confortabilă, simţurile noastre nu 
ne vor informa niciodată despre ceea ce suferă el. 
Nicicând nu au putut şi nu vor putea să ne poarte în 
afara propriei noastre persoane şi numai prin imaginaţie 


ne putem face orice idee despre senzațiile sale. Şi nici 
această facultate nu ne poate ajuta altcumva decât 
reprezentându-ne propriile noastre senzaţii dacă am fi în 
locul lui. Produsele imaginaţiei noastre copiază numai 
impresiile simţurilor noastre, nu ale lui. Prin imaginaţie 
ne punem pe noi în situaţia lui, ne vedem pe noi 
îndurând aceleaşi chinuri, ca şi cum am pătrunde în 
trupul său şi am deveni într-o oarecare măsură aceeaşi 
persoană ca şi el, iar de aici ne facem o idee despre 
senzațiile lui şi chiar simţim ceva care, deşi are o 
intensitate mai slabă, nu se deosebeşte întru totul de 
ele. Atunci când sunt astfel trezite în noi, când le-am 
adoptat şi ni le-am însuşit, chinurile sale încep până la 
urmă să ne afecteze, după care tremurăm şi ne înfiorăm 
gândindu-ne la ceea ce simte el. Căci aşa cum simţirea 
durerii sau a nefericirii de orice fel stârneşte cea mai 
excesivă suferinţă, a ne gândi sau a ne imagina că 
suntem în aceeaşi situaţie stârneşte într-o oarecare 
măsură aceeaşi emoție, proporţional cu vivacitatea sau 
caracterul şters al reprezentării. 

Că aceasta este sursa empatiei noastre cu 
nefericirea celorlalţi, că făcând schimb de locuri în 
imaginaţie cu acela care suferă ajungem fie să ne 
reprezentăm ceea ce simte el, fie să fim afectaţi de 
senzațiile lui se poate demonstra prin multe observaţii 
limpezi, dacă nu s-ar considera că este în sine destul de 
evident. Atunci când vedem că o lovitură este gata să se 
abată peste piciorul sau braţul unei alte persoane, în 
mod firesc ne chircim şi ne retragem propriul picior sau 
propriul braţ, iar atunci când izbitura se produce, o 
simţim într-o oarecare măsură şi suntem răniţi de ea la 
fel ca acela care a suferit-o. Atunci când privesc cu mare 
atenţie un dansator pe sârmă, în mod firesc cei din 
mulţime se contorsionează, se răsucesc şi îşi leagănă 
propriile lor trupuri, aşa cum văd că face el şi aşa cum 
simt că ar trebui să o facă ei înşişi în situaţia lui. 
Persoanele slabe din fire şi cu o constituţie corporală 


delicată se plâng de faptul că, atunci când văd rănile şi 
buboaiele pe care cerşetorii i le arată pe stradă, pot simţi 
mâncărimi şi o senzaţie neplăcută în părțile 
corespunzătoare ale propriilor trupuri. Oroarea cu care îşi 
imaginează nefericirea acelor nenorociţi le afectează 
acea parte din ei înşişi mai mult decât altele, fiindcă 
acea oroare este stârnită de închipuirea a ceea ce ei 
înşişi ar suferi dacă ar fi realmente nenorociţii pe care îi 
privesc şi dacă acea anumită parte din trupul lor ar fi 
afectată în acelaşi mod mizerabil. Însăşi forţa acestei 
închipuiri este suficientă, în alcătuirea lor fragilă, ca să 
provoace acea mâncărime ori senzaţie neplăcută de care 
se plâng. Oameni cu cea mai robustă constituţie observă 
că, atunci când văd ochii inflamaţi ai cuiva, simt şi ei 
adeseori o foarte vie iritaţie a ochilor, care se naşte din 
acelaşi motiv; chiar şi în omul cel mai tare, acel organ 
fiind mai delicat decât oricare altă parte a corpului, este 
afectat şi de cea mai mare slăbiciune. 

Nu numai aceste împrejurări care generează 
durere şi mâhnire provoacă sentimentele noastre de 
compasiune. Indiferent care ar fi pasiunea stârnită de 
orice obiect în persoana direct afectată, o emoție 
analoagă izvorăşte, la gândul situaţiei acesteia, în 
sufletul oricărui spectator atent. Bucuria noastră stârnită 
de salvarea eroilor din tragedii sau din poveştile de iubire 
care ne stârnesc interesul este la fel de sinceră ca şi 
mâhnirea noastră provocată de nenorocul lor, iar 
compasiunea noastră faţă de nefericirea lor nu este mai 
reală decât împărtăşirea fericirii lor. Ne pătrundem de 
recunoştinţa lor faţă de acei prieteni credincioşi care nu 
i-au părăsit atunci când au fost la ananghie şi, cu 
sinceritate, le împărtăşim indignarea faţă de acei perfizi 
trădători care i-au rănit, i-au părăsit ori i-au înşelat, în 
orice pasiune de care este  susceptibilă mintea 
omenească, emoţiile spectatorului corespund 
întotdeauna cu ceea ce, interiorizând situaţia, acesta îşi 
imaginează că ar fi sentimentele celui suferind. 


Mila şi compasiunea sunt cuvinte potrivite să 
semnifice simţirea de către noi a durerii altora. Deşi la 
origine sensul său era, probabil, acelaşi, simpatia poate fi 
acum totuşi cuvântul folosit, într-un mod nu foarte 
nepotrivit, ca să denote empatia noastră cu orice fel de 
pasiune. 

În unele cazuri, simpatia se poate ivi la vederea 
unei anumite emoţii trăite de o altă persoană. Uneori, se 
pare că pasiunile se transmit de la un om la altul, 
instantaneu şi înainte de orice cunoştinţă a ceea ce le-a 
stârnit în persoana aflată în centrul situaţiei. Mâhnirea şi 
bucuria, de exemplu, viguros exprimate de înfăţişarea şi 
gesturile unuia, îl afectează de îndată pe spectator cu un 
oarecare grad de asemănătoare emoție penibilă sau 
agreabilă. Pentru oricine îl poate vedea, un chip zâmbitor 
este o imagine veselă; dimpotrivă, o expresie jalnică este 
una care trezeşte melancolia. 

Totuşi acest fapt nu este universal valabil sau legat 
de orice pasiune. Există unele pasiuni a căror expresie 
nu stârneşte niciun dram de simpatie, ci, înainte de a şti 
ce le-a stârnit, mai degrabă ne dezgustă şi ne provoacă 
un sentiment de adversitate. Comportamentul furibund 
al unui om cuprins de mânie este mai probabil să ne 
aţâţe mai mult împotriva lui decât a duşmanilor săi. 
Întrucât nu ştim ce anume l-a provocat, nu ne putem 
interioriza situaţia lui şi nici nu reuşim să ne imaginăm 
nimic asemănător pasiunilor stârnite în el. Insă vedem 
limpede situaţia acelora care l-au înfuriat şi violenţa la 
care pot fi expuşi de către un adversar atât de turbat. Cu 
dragă inimă, aşadar, simpatizăm cu frica sau cu 
indignarea lor şi suntem de îndată dispuşi să le ţinem 
partea împotriva omului ce pare să îi pună în atât de 
mare primejdie. 

Dacă simpla manifestare de mâhnire sau de 
bucurie ne induce într-o oarecare măsură emoţii 
asemănătoare, se întâmplă deoarece ne sugerează ideea 
generală că un lucru bun sau o nenorocire i s-a întâmplat 


persoanei la care le observăm şi, în cazul acestor 
pasiuni, atât este de ajuns ca ele să exercite o mica 
influenţă asupra noastră. Efectele amărăciunii şi ale 
bucuriei se limitează la persoana care simte aceste 
emoţii, a căror expresie, spre deosebire de mânie, nu ne 
sugerează ideea niciunei alte persoane de a cărei soartă 
să fim îngrijoraţi şi ale cărei interese ar fi în opoziţie cu 
interesele celui în cauză. Prin urmare, ideea generală de 
noroc sau de ghinion dă naştere unui oarecare interes 
faţă de persoana care a avut parte de ele, însă ideea 
generală de aţâţare nu stârneşte nicio simpatie faţă de 
furia omului care a fost cuprins de ea. Se pare că natura 
ne învaţă să ne împotrivim împărtăşirii acestei pasiuni şi, 
până când nu suntem informaţi despre cauza ei, să fim 
dispuşi mai degrabă să luăm atitudine contra ei. 

Chiar simpatia noastră faţă de durerea sau bucuria 
altuia este întotdeauna imperfectă până când nu 
cunoaştem cauzele fiecăreia dintre ele. Tânguirile 
generale, care nu exprimă decât chinurile celui care 
suferă, pe lângă o înclinaţie de a simpatiza cu el, ne 
trezesc mai degrabă curiozitatea de a cerceta situaţia lui 
decât orice formă efectivă de simpatie reală însoţită de 
judecată. Prima întrebare pe care o punem este: ce ai 
păţit? Deşi ne tulbură atât ideea vagă de nefericire, cât 
mai ales frământările la care ne supunem făcând 
presupuneri despre ceea ce se poate petrece, până când 
nu primim un răspuns, solidaritatea noastră nu este 
totuşi considerabilă. 

Prin urmare, simpatia nu se naşte atât de mult din 
vederea pasiunii, cât mai ales din înţelegerea situaţiei 
care a stârnit-o. Uneori simţim faţă de un altul o pasiune 
de care el este întru totul incapabil, fiindcă, atunci când 
ne punem în situaţia lui, acea pasiune se aprinde în 
inima noastră datorită imaginaţiei, deşi nu se iveşte în el 
pornind de la realitate. Roşim din cauza lipsei de pudoare 
şi a mojiciei altuia, deşi se pare că el însuşi nu are câtuşi 
de puţin sentimentul necuviinţei purtării sale, fiindcă noi 


nu ne putem împiedica să simţim ruşinea de care ar 
trebui să fim copleșiți dacă ne-am fi purtat într-un chip 
atât de absurd. 

Dintre toate calamităţile la care umanitatea este 
expusă din pricina condiţiei noastre de muritori, acelora 
care păstrează cea mai mică scânteie de omenie 
pierderea raţiunii li se înfăţişează ca fiind de departe cea 
mai cumplită şi ei privesc acel ultim stadiu al mizeriei 
umane cu o mai profundă compătimire decât orice altă 
calamitate. Insă bietul nenorocit, care şi-a pierdut 
minţile, poate că râde şi cântă, fiind total insensibil faţă 
de propria mizerie. Prin urmare, suferinţa pe care o simt 
oamenii la vederea unui astfel de caz nu poate fi 
reflectarea  niciunui sentiment al celui suferind. 
Compasiunea spectatorului trebuie să fie stârnită pe de- 
a-ntregul de putinţa lui de a lua în considerare ceea ce el 
însuşi ar simţi dacă ar fi redus la aceeaşi nefericită 
condiţie şi, ceea ce este poate imposibil, dacă ar putea în 
acelaşi timp să se vadă pe sine folosind prezenta lui 
rațiune şi judecată. 

Ce sunt chinurile unei mame, atunci când aude 
gemetele copilaşului care, cuprins de durere, nu poate să 
exprime ceea ce simte? În reprezentarea ei a ceea ce 
suferă copilul, ea pune laolaltă, pe deplin neajutorată, 
propria conştiinţă a neputinței sale şi înfricoşarea ei 
stârnită de consecinţele necunoscute ale bolii micuţului 
şi, din toate acestea, spre amărăciunea ei, se formează 
cea mai completă imagine a nefericirii şi a tristeţii. Totuşi 
copilul simte numai neplăcerea clipei prezente, care nu 
poate fi mare. In ceea ce priveşte viitorul, el este în 
deplină siguranţă şi, în nechibzuinţa şi lipsa lui de 
prevedere, posedă un antidot împotriva fricii şi a 
îngrijorării, marii torţionari ai sufletului omenesc, de care 
filosofia şi raţiunea vor încerca în van să îl apere când va 
fi un om matur. 

Simţim simpatie chiar şi faţă de morţi şi, având în 
vedere ceea ce este realmente important în situaţia lor, 


viitorul îngrozitor care îi aşteaptă, suntem în primul rând 
afectaţi de acele împrejurări care ne şochează simţurile, 
dar care nu pot avea nicio influenţă asupra fericirii lor. 
Este cumplit, credem noi, să fii lipsit de lumina soarelui; 
să fii exclus din viaţă şi din conversaţie; să zaci într-un 
mormânt rece, pradă putreziciunii şi reptilelor din 
pământ; să nu se mai gândească nimeni la tine, ci să fii 
şters, în scurt timp, din afecțiunea şi aproape din 
memoria celor mai dragi prieteni şi a celor mai strânse 
relaţii. Cu siguranţă, ne imaginăm, nu putem avea 
niciodată sentimente prea puternice faţă de cei care au 
suferit o nenorocire atât de teribilă. Ofranda de 
solidaritate pe care le-o datorăm pare să cântărească de 
două ori mai mult acum, când sunt în primejdie să fie 
uitaţi de toată lumea şi, prin vanele cinstiri pe care le 
aducem memoriei lor, ne străduim, spre propria noastră 
nefericire, să păstrăm în mod artificial vie amintirea 
melancolică a nenorocirii lor. Că simpatia noastră nu le 
poate aduce nicio consolare pare să amplifice dezastrul 
lor, iar gândul că tot ceea ce putem face este în zadar şi 
că lucrurile care alină toate celelalte dureri sufleteşti, 
precum regretul, iubirea şi tânguirile prietenilor, nu le 
pot aduce nicio alinare nu face decât să sporească 
sentimentul nostru legat de nefericirea lor. Totuşi 
fericirea morţilor, cu cea mai deplină siguranţă, nu este 
afectată de niciuna dintre aceste împrejurări şi gândul 
acestor lucruri nu poate să le tulbure niciodată adânca 
siguranţă a  odihnei lor. Ideea acelei cumplite şi 
nesfârşite melancolii, pe care, în mod natural, imaginaţia 
o atribuie condiţiei lor, izvorăşte deopotrivă din faptul că 
ne alăturăm schimbării suferite de ei, din propria noastră 
conştiinţă a acelei schimbări, din aceea că ne punem în 
situaţia lor şi din faptul că facem sălaş, dacă mi se 
îngăduie să spun astfel, sufletelor noastre vii în trupurile 
lor neînsufleţite, imaginându-ne apoi care ar fi emoţiile 
noastre în această situaţie. Din pricina acestei pure iluzii 
a imaginaţiei, anticiparea propriei noastre disoluţii este 


atât de înfricoşătoare pentru noi şi aşa se explică de ce 
ideea acelor împrejurări, care neîndoielnic nu ne pot 
provoca nicio durere după ce am murit, ne face atât de 
nefericiţi cât timp suntem în viaţă. Şi de aici decurge 
unul dintre cele mai importante principii ale naturii 
umane, frica de moarte, marea otravă a fericirii, dar şi 
marea oprelişte a nedreptăţii din sânul omenirii, care, în 
vreme ce năpăstuieşte şi chinuie individul, păzeşte şi 
apără societatea. 


CAPITOLUL II 


Despre plăcerea simpatiei reciproce 


Însă, oricare ar putea fi cauza simpatiei sau oricum 
ar putea fi ea stârnită, nimic nu ne place mai mult decât 
să observăm la ceilalţi oameni o empatie cu toate 
emoţiile din sufletul nostru şi niciodată nu suntem mai 
şocaţi decât de aparenţa contrariului. Acelora care 
îndrăgesc să deducă toate sentimentele noastre din 
anumite sublimări ale iubirii de sine cred că nu le scapă 
nimic dacă explică, în acord cu propriile lor principii, atât 
această plăcere, cât şi această suferinţă. Omul, spun ei, 
conştient de propriile sale slăbiciuni şi de nevoia lui de a 
fi sprijinit de ceilalţi, se bucură ori de câte ori observă că 
aceştia îi împărtăşesc pasiunile, fiindcă atunci este sigur 
de sprijinul lor şi se întristează ori de câte ori observă 
contrariul, fiindcă este atunci sigur de opoziţia lor. Dar 
atât plăcerea, cât şi durerea sunt simţite întotdeauna 
atât de instantaneu şi adeseori în situaţii atât de frivole, 
încât pare evident că niciuna dintre ele nu poate fi 
derivată din raţiuni atât de egoiste. Un om este copleşit 
de ruşine atunci când, după ce s-a străduit să îşi amuze 
compania, priveşte în jur şi vede că nimeni în afară de el 


nu râde auzind glumele sale. Dimpotrivă, veselia celor 
din jur îi este foarte agreabilă şi el consideră 
corespondenţa dintre sentimentele lor şi ale sale drept 
cea mai vie aprobare. 

Nu se poate spune nici că plăcerea lui pare să 
derive în totalitate din plusul de vivacitate pe care 
veselia lui îl poate primi din simpatia celorlalţi, nici că 
suferinţa lui este pricinuită de dezamăgirea care îl 
încearcă atunci când este lipsit de această plăcere, deşi, 
neîndoielnic, atât una, cât şi cealaltă sunt cauzate astfel 
într-o oarecare măsură. Atunci când am citit o carte sau 
o poezie atât de des încât nu ne mai poate amuza 
lectura lor în singurătate, încă ne poate face plăcere să 
le citim cuiva. Pentru cel de lângă noi, textul are tot 
farmecul noutăţii, iar noi ne lăsăm pătrunşi de surpriza şi 
admiraţia pe care, în mod firesc, lectura le stârneşte în 
ascultător, dar pe care ea nu mai este capabilă să ni le 
stârnească şi nouă; noi privim toate ideile pe care le 
prezintă mai degrabă în lumina în care acestea îi apar lui 
decât aşa cum ne apar nouă şi ne amuză simpatia faţă 
de plăcerea lui, care înteţeşte propria noastră bucurie. 
Dimpotrivă, ar trebui să fim jigniţi dacă lectura nu pare 
să îl amuze şi nu mai simţim nicio plăcere citindu-i mai 
departe. La fel se întâmplă şi aici. Neîndoielnic, veselia 
companiei sporeşte propria noastră veselie, iar tăcerea 
celor din jur, fără îndoială, ne dezamăgeşte, însă, deşi 
aceasta poate să contribuie atât la plăcerea pe care o 
derivăm dintr-una, cât şi la suferinţa pe care ne-o 
provoacă cealaltă, în niciun caz nu este singura cauză a 
niciuneia dintre ele; iar această corespondenţă dintre 
sentimentele celorlalţi şi propriile noastre trăiri pare să 
fie o sursă de plăcere, iar lipsa ei — o sursă de suferinţă, 
ceea ce nu se poate explica în acest mod. Simpatia pe 
care prietenii mei o exprimă faţă de voioşia mea ar 
putea, într-adevăr, să îmi facă plăcere, înteţind acea 
voioşie — dar simpatia pe care ei o exprimă faţă de 
tristeţea mea nu mi-ar putea face nicio plăcere, dacă nu 


ar avea alt efect decât să-mi sporească tristeţea. Totuşi 
simpatia înteţeşte bucuria şi alină tristeţea. Înteţeşte 
bucuria oferindu-ne o altă sursă de satisfacţie şi alină 
tristeţea strecurând în inimă aproape singura senzaţie 
agreabilă pe care suntem capabili să o primim în acel 
moment. 

In acest sens, trebuie să observăm că suntem 
dornici să le comunicăm prietenilor mai degrabă 
pasiunile noastre dezagreabile decât pe cele plăcute, că 
obţinem mai multă satisfacţie din simpatia lor faţă de 
cele dintâi decât faţă de cele din urmă şi că suntem mai 
şocaţi de lipsa ei. 

Cum se simt uşuraţi nefericiţii atunci când au găsit 
o persoană căreia îi pot comunica pricina tristeţii lor? Prin 
simpatia aceluia, ei par să se despovăreze de o parte din 
necazul lor: nu este nepotrivit a spune că acela îl împarte 
cu ei. El nu doar simte o tristeţe de acelaşi gen cu 
amărăciunea lor, dar, întrucât a preluat asupra lui o 
parte din ea, ceea ce simte el pare să uşureze povara pe 
care o simt ei. Totuşi, legând nenorocirile lor, nefericiţii 
îşi reînnoiesc într-o oarecare măsură tristeţea, în 
memoria lor se trezeşte amintirea împrejurărilor care le- 
au provocat nefericirea. Aşadar, lacrimile lor curg mai 
iute decât înainte şi ei sunt în stare să se lase pradă 
tuturor slăbiciunilor tristeţii. Găsesc totuşi o plăcere în 
toate acestea şi, evident, sunt sensibil uşuraţi pe urmă, 
fiindcă dulceaţa simpatiei celuilalt face mai mult decât să 
compenseze  amărăciunea tristeţii pe care, ca să 
stârnească această simpatie, au aţâţat-o şi au reînnoit-o. 
Dimpotrivă, cea mai crudă insultă care i se poate adresa 
nefericitului este să-i fie tratate cu uşurinţă nenorocirile. 
A părea să fii indiferent faţă de veselia celor din jur nu 
este decât o lipsă de politeţe, dar a nu afişa o mină 
serioasă atunci când ei ne vorbesc despre necazurile lor 
este o dovadă reală şi grosolană de neomenie. 

lubirea este o pasiune agreabilă — indignarea, una 
dezagreabilă; în consecinţă, nu suntem nici pe jumătate 


la fel de dornici ca un prieten să îi accepte pe amicii 
noştri pe cât suntem îngrijoraţi dacă ei se aliază cu cei 
cărora le purtăm pică. li putem ierta când par prea puţin 
afectaţi de favorurile de care ne am bucurat, dar ne 
pierdem cu totul răbdarea dacă par indiferenți faţă de 
prejudiciile care ne-au fost aduse; nu suntem nici pe 
jumătate la fel de supăraţi pe ei dacă nu ne împărtăşesc 
recunoştinţa pe cât suntem fiindcă nu au simpatie faţă 
de indignarea noastră. Pot evita cu uşurinţă să fie amici 
cu prietenii noştri, însă cu greu pot evita să fie inamicii 
acelora cu care suntem învrăjbiţi. Rareori le purtăm pică 
dacă se duşmănesc cu primii, deşi, în această privinţă, 
putem avea cu ei unele certuri stânjenitoare; dar ne 
sfădim cu ei fără ocolişuri dacă au relaţii de prietenie cu 
cei din urmă. Pasiunile agreabile de iubire şi de veselie 
pot satisface şi întări sufletul fără nicio plăcere 
suplimentară. Emoţiile mai amare şi mai dureroase de 
tristeţe şi vrajbă solicită cu mai multă vigoare consolarea 
tămăduitoare a simpatiei. 

Aşa cum persoana care se află în centrul unui 
eveniment oarecare este încântată de simpatia noastră 
şi suferă atunci când aceasta lipseşte, la fel şi noi părem 
încântați atunci când suntem capabili să-i acordăm 
simpatia noastră şi suferim dacă nu putem să o facem. 
Nu dăm fuga numai ca să-l felicităm pe cel care a avut 
un succes, ci şi ca să-l consolăm pe cel lovit de năpastă, 
iar plăcerea pe care o găsim în conversaţia cu un ins faţă 
de ale cărui pasiuni sufleteşti putem avea simpatie pare 
să facă mai mult decât să compenseze suferinţa acelei 
tristeţi cu care ne afectează privirea situaţiei sale. 
Dimpotrivă, este întotdeauna dezagreabil să simţim că 
nu putem simpatiza cu el şi, în loc să fim mulţumiţi de 
această scutire de suferinţa simpatetică, ne doare să 
descoperim că nu îi putem împărtăşi necazul. Dacă 
auzim pe cineva lamentându-se zgomotos din pricina 
nenorocirilor sale, care, după ce ne-au fost aduse la 
cunoştinţă, simţim totuşi că nu pot produce niciun efect 


atât de violent asupra noastră, amărăciunea lui ne 
şochează şi, fiindcă nu o putem primi înlăuntrul nostru, o 
numim laşitate şi slăbiciune. Pe de altă parte, ne 
indispune când îl vedem pe altul prea fericit sau prea 
exaltat, după cum se spune, după numai un dram de 
noroc. Nu ne simţim obligaţi să-i împărtăşim bucuria şi, 
pentru că nu putem să ţinem pasul cu el, numim 
purtarea lui uşurinţă şi prostie. Ne piere cheful dacă, 
auzind o glumă, companionul nostru râde mai zgomotos 
şi mai îndelung decât credem noi că merită; altfel spus, 
mai mult decât am putea noi să râdem la auzul ei. 


CAPITOLUL III 


Despre modul în care judecăm buna-cuviință sau 
necuviința afectelor altor oameni, în funcţie de 
acordul sau dezacordul lor cu afectele noastre 


Atunci când pasiunile originale ale persoanei avute 
în vedere sunt în perfect acord cu emoţiile simpatetice 
ale spectatorului, ele i se par cu necesitate celui din 
urmă juste şi cuvenite, precum şi adecvate obiectului lor; 
dimpotrivă, atunci când, după ce şi-a interiorizat situaţia, 
găseşte că nu coincid cu ceea ce simte el, neapărat i se 
par injuste şi necuvenite, precum şi nepotrivite cu acele 
cauze care le-au stârnit. Prin urmare, a aproba pasiunile 
altuia este acelaşi lucru cu a observa că noi simpatizăm 
pe de-a-ntregul cu ele, iar a nu le aproba ca atare este 
totuna cu a observa că nu simpatizăm cu ele pe deplin. 
Omul ofensat de prejudiciile care mi-au fost aduse şi care 
observă că eu mă simt jignit exact aşa cum se simte şi el 
neapărat aprobă indignarea mea. Omul a cărui simpatie 
rezonează cu amărăciunea mea nu poate decât să 
admită că supărarea mea este rezonabilă. Cel care 


admiră aceeaşi poezie sau acelaşi tablou şi care le 
admiră exact aşa cum o fac eu trebuie, cu siguranţă, să 
admită justeţea admiraţiei mele. Cel pe care îl bufneşte 
râsul auzind aceeaşi glumă care mă face şi pe mine să 
râd nu poate să nege că râsul meu este cuvenit. 
Dimpotrivă, persoana care, în aceste diverse ocazii, fie 
nu simte niciuna dintre emoţiile mele, fie nu le 
împărtăşeşte nici pe departe cu aceeaşi intensitate nu 
poate evita să dezaprobe sentimentele mele din pricina 
disonanţei dintre ele şi propriile lui emoţii. Dacă 
animozitatea mea depăşeşte indignarea prietenului meu, 
dacă mâhnirea mea trece dincolo de pragul pe care îl 
poate atinge cea mai delicată compasiune din partea lui, 
dacă admiraţia mea este sau prea mare, sau prea palidă 
ca să corespundă cu a lui, dacă râd zgomotos şi cu poftă 
atunci când el numai zâmbeşte sau, dimpotrivă, doar 
zâmbesc atunci când el râde zgomotos şi cu poftă — în 
toate aceste cazuri, de cum trece el de la considerarea 
obiectului la observarea modului în care sunt eu afectat, 
în măsura în care există o disproporţie mai mare sau mai 
mică între sentimentele lui şi ale mele, trebuie să îmi 
asum într-un grad mai mare sau mai mic dezaprobarea 
lui şi, în toate ocaziile, propriile lui sentimente sunt 
etaloanele şi măsurile cu care le judecă pe ale mele. 

A aproba opiniile unui alt om înseamnă să adopţi 
acele opinii, iar a le adopta înseamnă să le aprobi. Dacă 
aceleaşi argumente care te conving pe tine mă conving 
deopotrivă şi pe mine, în mod necesar aprob 
convingerea ta; dacă nu fac asta, neapărat o dezaprob: 
nu este cu putinţă a gândi că trebuie să fac una fără 
cealaltă. Prin urmare, se recunoaşte de câtre toată 
lumea că a aproba sau a dezaproba opiniile altora nu 
înseamnă altceva decât a observa acordul sau 
dezacordul lor cu opiniile noastre. Dar lucrurile stau la fel 
în ceea ce priveşte aprobarea sau dezaprobarea de către 
noi a sentimentelor sau a pasiunilor altora. 

Există, într-adevăr, unele cazuri în care părem să 


aprobăm fără nicio simpatie sau corespondenţă de 
sentimente şi în care, aşadar, sentimentul de aprobare ar 
părea să fie diferit de percepţia acestei coincidenţe. 
Totuşi puţină atenţie ne va convinge că şi în aceste 
cazuri aprobarea noastră se întemeiază, în ultimă 
instanţă, pe o simpatie sau pe o corespondenţă de acest 
gen. Voi da un exemplu desprins din lucruri de natură 
foarte frivolă, fiindcă în ele judecăţile oamenilor sunt mai 
puţin apte să fie pervertite de sisteme greşite. Putem 
adeseori să aprobăm o vorbă de duh şi să gândim că 
hohotele de râs ale celor din jur sunt juste şi potrivite, 
deşi noi înşine nu râdem, fiindcă suntem, poate, prost 
dispuşi sau pentru că atenţia ne este îndreptată spre alte 
obiecte. Am învăţat totuşi, din experienţă, ce fel de 
glume pot, de cele mai multe ori, să ne stârnească râsul 
şi observăm că aceasta este de acel gen. Prin urmare, 
aprobăm râsul celor din jur şi simţim că este firesc şi 
potrivit cu obiectul său, pentru că, deşi în prezenta 
noastră stare de spirit nu putem intra cu uşurinţă în 
atmosferă, simţim că, în majoritatea ocaziilor, ne-am 
alătura din toată inima veseliei celorlalţi. 

Acelaşi lucru se întâmplă adeseori cu toate 
celelalte pasiuni. Un necunoscut trece pe lângă noi pe 
stradă, prezentând toate semnele celei mai adânci dureri 
sufleteşti şi ni se spune imediat că tocmai primise vestea 
morţii tatălui său. Este imposibil ca, în acest caz, să nu 
avem sentimentul că trebuie să aprobăm tristeţea lui. Și 
totuşi, fără nicio lipsă de omenie din partea noastră, 
frecvent se poate întâmpla ca, departe de a ne lăsa 
pătrunşi de violenţa amărăciunii lui, să ne gândim foarte 
puţin la primele dovezi de compătimire. Atât el, cât şi 
tatăl său ne sunt, poate, total necunoscuţi ori se 
întâmplă să fim ocupați cu alte lucruri şi nu avem timp să 
ne reprezentăm în imaginaţie diferitele circumstanţe ale 
chinului sufletesc prin care trece. Am învăţat totuşi, din 
experienţă, că o astfel de nenorocire stârneşte în mod 
firesc un asemenea grad de amărăciune şi noi ştim că 


dacă am avea timp să analizăm situaţia lui, în întregul şi 
în amănuntele ei, ar trebui, fără îndoială, să simpatizăm 
cu el în modul cel mai sincer. Aprobarea tristeţii lui se 
întemeiază pe conştiinţa acestei simpatii condiţionale, 
chiar şi în acele cazuri în care acea simpatie nu se 
manifestă efectiv, iar regulile generale, derivate din 
experienţa noastră anterioară legată de cum ar trebui să 
se manifeste de regulă sentimentele noastre, corectează 
pe urmă, după cum se întâmplă în numeroase alte ocazii, 
necuviinţa emoţiilor noastre prezente. 

Sentimentul sau afectul din care purcede orice 
acţiune şi de care depind în ultimă instanţă pe de-a- 
ntregul virtutea sau viciul ei poate fi privit sub două 
aspecte diferite sau în două relaţii distincte: în primul 
rând, în relaţie cu acea cauză care îl stârneşte sau cu 
motivul care stă la baza producerii sale; în al doilea rând, 
în relaţie cu scopul pe care şi-l propune sau cu efectul pe 
care tinde să îl producă. 

În potrivirea sau nepotrivirea, precum şi în 
proporţia sau disproporţia cu care afectul pare să 
influenţeze cauza ori obiectul care îl stârneşte constau 
buna-cuviinţă sau necuviinţa, decenţa sau lipsa de 
eleganţă a acţiunii. 

În natura benefică sau dăunătoare a efectelor spre 
care ţinteşte afectul sau pe care tinde a le produce 
constau virtutea sau viciul acţiunii, calităţi prin care este 
îndreptăţită să primească o răsplată sau merită o 
pedeapsă. 

În ultimii ani, filosofii au analizat sumar 
consecinţele afectelor şi au acordat puţină atenţie 
relaţiei dintre ele şi cauza care le stârneşte. Totuşi, în 
viaţa obişnuită, când judecăm purtarea oricărei persoane 
şi sentimentele care au declanşat-o, în mod constant 
avem în vedere ambele aspecte. Când blamăm în 
conduita cuiva excesul de iubire, de amărăciune sau de 
indignare, avem în vedere nu numai efectele 
distrugătoare pe care tind să le producă, ci şi micul prilej 


care le-a iscat. Meritul persoanei iubite, spunem noi, nu 
este atât de mare, nefericirea lui nu-i chiar atât de 
groaznică, sfidarea primită nu este extraordinară ca să 
justifice o pasiune atât de violentă. L-am fi putut privi cu 
îngăduinţă, spunem noi; poate am fi aprobat violenţa 
emoţiei sale, în cazul în care cauza ar fi fost, în orice 
privinţă, proporţională cu ea. 

Când  judecăm astfel orice afect, ca fiind 
proporţional sau disproporționat faţă de cauza care îl 
stârneşte, rareori posibil să utilizăm oricare altă regulă 
sau alt canon afară de afectul corespunzător în noi 
înşine. Dacă, interiorizând situaţia în sufletul nostru, 
găsim că sentimentele care au generat-o coincid sau 
corespund cu ale noastre, cu necesitate le aprobăm ca 
fiind proporţionale şi potrivite cu obiectele lor; dacă se 
întâmplă altminteri, inevitabil le dezaprobăm, socotindu- 
le extravagante şi disproporţionate. 

Fiecare facultate a unui om este măsura cu care el 
judecă facultatea similară a altuia. Eu judec văzul tău 
după cum văd eu, auzul tău — după cum aud eu, 
gândirea ta — după cum gândesc eu, ura ta — după cum 
urăsc eu, iubirea ta — după cum iubesc eu. Nici nu am, 
nici nu pot avea vreun alt mijloc de a le judeca. 


CAPITOLUL IV 
Continuarea aceluiaşi subiect 


Putem să judecăm buna-cuviinţă sau necuwviinţa 
sentimentelor altei persoane în funcţie de corespondenţa 
sau dezacordul lor cu ale noastre în două situaţii; fie, în 
primul rând, atunci când obiectele care le stârnesc sunt 
considerate fără nicio relaţie specială cu noi sau cu 
persoana ale cărei sentimente le judecăm; fie, în al 
doilea rând, atunci când sunt avute în vedere întrucât ne 


afectează într-un mod special pe unul sau pe altul dintre 
noi. A 

1. In ceea ce priveşte acele obiecte care sunt avute 
în vedere fără nicio relaţie specială fie cu noi înşine, fie 
cu persoana ale cărei sentimente le judecăm, ori de câte 
ori sentimentele sale corespund pe de-a-ntregul cu ale 
noastre, îi atribuim persoanei calităţile bunului-gust şi ale 
judecății chibzuite. Frumuseţea unei câmpii, măreţia unui 
munte, ornamentele unei clădiri, expresivitatea unui 
tablou, compoziţia unui discurs, purtarea unei terţe 
persoane, proporţiile diferitelor cantităţi şi numere, 
diversele înfăţişări pe care ni le dezvăluie perpetuu 
gigantica maşinărie a universului, cu rotiţele şi arcurile 
secrete care le produc, toate subiectele generale ale 
ştiinţei şi ale artei sunt acelea pe care noi, dar şi ceilalţi, 
le privim ca neavând nicio relaţie specială cu oricare 
dintre noi. Le privim din acelaşi punct de vedere şi, 
totodată, nu avem niciun prilej de simpatie sau de 
adversitate faţă de acel imaginar schimb de locuri din 
care se ivesc acestea, ca să producă, în legătură cu ele, 
cea mai desăvârşită armonie a sentimentelor şi afectelor. 
Totuşi, dacă suntem adeseori afectaţi în mod diferit, se 
întâmplă fie din pricina unor grade diferite de atenţie, pe 
care diversele deprinderi de viaţă ne permit să o 
acordăm cu uşurinţă numeroaselor părţi ale acelor 
obiecte complexe, fie din cauza gradelor diferite de 
acuitate naturală a minţii căreia se adresează ele. 

Atunci când sentimentele celui de alături coincid cu 
ale noastre în legătură cu obiecte de acest gen, care 
sunt evidente şi facile şi în privinţa cărora nu am întâlnit 
poate nici măcar o singură persoană care să se 
deosebească de noi, deşi, fără îndoială, trebuie să le 
aprobăm, se pare totuşi că acela nu merită nicio laudă 
sau admiraţie datorită lor. Dar atunci când ele nu doar 
coincid cu sentimentele noastre, ci le conduc şi le 
călăuzesc, atunci când, la ivirea lor, el pare să fi sesizat 
multe lucruri care nouă ne-au scăpat şi pe care să le fi 


adaptat tuturor diverselor circumstanţe ale obiectului lor, 
atunci nu doar îi aprobăm sentimentele, ci suntem miraţi 
şi surprinşi de neobişnuita şi neaşteptata lui agerime a 
minţii şi putere de pătrundere, astfel încât pare să merite 
un foarte înalt grad de admiraţie şi o vie aprobare. Căci 
aprobarea sporită de mirare şi surpriză constituie 
sentimentul pe drept cuvânt numit admiraţie, având 
drept expresie naturală o vie aprobare. Decizia omului 
care socoteşte că frumuseţea aleasă este preferabilă 
celei mai vulgare diformităţi sau că doi ori doi fac patru 
trebuie, cu siguranţă, să fie aprobată de toată lumea, 
dar, neîndoielnic, nu se va bucura de multă admiraţie. 
Pătrunzătorul şi delicatul discernământ al omului cu gust 
ales, care distinge infimele şi greu perceptibilele 
diferenţe dintre frumuseţe şi diformitate, precizia 
inteligentă a matematicianului experimentat, care scoate 
la iveală, cu uşurinţă, cele mai complicate şi încâlcite 
proporţii, marele îndrumător în materie de ştiinţă şi de 
gust, omul care călăuzeşte şi conduce propriile noastre 
sentimente, a cărui grandoare şi justeţe superioară, 
calităţi dovedite de talentele sale, care ne uimesc, 
stârnindu-ne mirarea şi surpriza, par să merite aplauzele 
noastre şi, pe acest fundament, se întemeiază cea mai 
mare parte din laudele primite de ceea ce numim virtuţi 
intelectuale. 

Se poate crede că utilitatea acestor calităţi ni le 
recomandă în primul rând şi, neîndoielnic, considerarea 
acestui aspect, atunci când îi acordăm atenţie, le conferă 
o nouă valoare. În mod originar totuşi, noi aprobăm 
judecata altui om nu întrucât este utilă, ci pentru că este 
corectă, precisă şi în acord cu adevărul şi realitatea şi 
este evident că îi atribuim acele calităţi fără niciun alt 
motiv afară de descoperirea faptului că sunt în acord cu 
judecata noastră. La fel, aprobăm gustul nu pentru că 
este util, ci fiindcă este just, fin şi precis adecvat 
obiectului său. Ideea utilității tuturor calităţilor de acest 
gen este în mod limpede un gând ulterior, şi nu ceea ce 


le recomandă aprobării noastre în primul rând. 

2. În ceea ce priveşte acele obiecte care ne 
afectează într-un mod special fie pe noi, fie pe acea 
persoană ale cărei sentimente le judecăm, este de îndată 
mai dificil de păstrat această armonie şi corespondenţă 
şi, în acelaşi timp, este în foarte mare măsură mai 
important. Cel de alături nu priveşte în mod natural 
nenorocirea care s-a abătut asupra mea sau prejudiciul 
care mi-a fost adus din acelaşi punct de vedere din care 
le văd eu. Ele mă afectează mult mai îndeaproape. Nu le 
vedem din aceeaşi poziţie, aşa cum o facem în cazul unui 
tablou, al unei poezii sau al unui sistem filosofic şi, prin 
urmare, ne pot afecta în moduri foarte diferite. Dar eu 
pot mult mai uşor să trec cu vederea lipsa de 
corespondenţă a sentimentelor dacă este vorba despre 
asemenea obiecte indiferente, care nu ne privesc nici pe 
mine, nici pe cel de lângă mine, decât atunci când vine 
vorba despre ceea ce mă interesează atât de mult, 
precum nenorocirea care s-a abătut asupra mea sau 
prejudiciul care mi-a fost adus. Deşi tu dispreţuieşti acel 
tablou, acea poezie sau chiar acel sistem filosofic pe care 
eu le admir, există prea puţin riscul de a ne sfădi din 
pricina lor. Niciunul dintre noi nu poate fi în mod 
rezonabil foarte interesat de ele. Toate ar trebui să fie 
chestiuni care ne lasă în mare măsură indiferenți pe 
amândoi, aşa că, deşi opiniile noastre pot să fie opuse, 
afectele noastre pot fi încă aproape aceleaşi. Dar este cu 
totul altfel în ceea ce priveşte acele obiecte de care sau 
tu, sau eu suntem afectaţi în mod special. Deşi judecăţile 
tale în materie de speculaţii ori sentimentele tale în 
materie de gust sunt în totală opoziţie cu ale mele, pot 
să trec uşor cu vederea această opoziţie, iar dacă sunt 
un om cumpănit, încă mă poate amuza conversaţia 
noastră, chiar şi asupra acestor subiecte. Dar, dacă tu nu 
ai nicio empatie faţă de nenorocirile mele — sau nu una 
cât de cât proporţională cu amărăciunea care mă chinuie 
pe mine — ori dacă tu nu manifeşti nicio indignare faţă 


de prejudiciile pe care le-am suferit — sau nu una câtuşi 
de puţin proporţională cu ura care m-a cuprins pe mine 
—, atunci nu mai putem discuta pe marginea acestor 
subiecte. Suntem intoleranţi unul faţă de celălalt. Nici eu 
nu îţi mai pot suporta compania, nici tu pe a mea. Tu eşti 
jenat de violenţa pasiunii mele, iar pe mine mă scoate 
din fire insensibilitatea de gheaţă şi lipsa ta de 
sentimente. 

In toate cazurile de acest gen, în care poate să 
existe o oarecare corespondenţă între sentimentele 
spectatorului şi cele nutrite de persoana aflată în centrul 
acţiunii, spectatorul trebuie, în primul rând, pe cât îi stă 
în puteri, să se pună în situaţia celuilalt şi să îşi 
interiorizeze fiecare circumstanţă oricât de măruntă a 
chinului sufletesc de care poate fi încercat cel suferind. 
Trebuie să adopte întreaga situaţie a celui de lângă el, în 
cele mai neînsemnate incidente, şi să se străduiască a 
realiza cât mai complet acel schimb imaginar de situaţie 
pe care se întemeiază simpatia sa. 

Totuşi, după toate acestea, emoţiile spectatorului 
încă pot fi mult mai puţin intense decât acelea pe care le 
trăieşte cel care suferă. Deşi simpatetică prin natura ei, 
umanitatea nu resimte niciodată faţă de ceea ce s-a 
abătut asupra altuia acel grad de pasiune de care, în 
mod firesc, este animată persoana aflată în centrul 
acţiunii. Acel schimb imaginar de situaţie, pe care se 
întemeiază simpatia, nu este decât momentană. Gândul 
propriei siguranţe, gândul că ei înşişi nu sunt realmente 
cei care suferă se strecoară mereu în mintea lor şi, chiar 
dacă nu-i împiedică să nutrească o pasiune întru câtva 
asemănătoare cu ceea ce simte cel suferind, îi împiedică 
să nutrească un sentiment care să se apropie de acelaşi 
grad de violenţă. Persoana din centrul acţiunii este 
sensibilă faţă de acest lucru şi, în acelaşi timp, doreşte 
cu ardoare o simpatie mai deplină. El tânjeşte după acea 
alinare pe care nu i-o poate aduce nimic altceva decât 
deplina concordanţă dintre afectele spectatorilor şi ale 


sale. A vedea că inimile lor, cuprinse de emoție, bat în 
acelaşi ritm cu a lui, în toate privinţele, în toiul pasiunilor 
violente şi dezagreabile, constituie singura lui consolare. 
Dar el nu poate spera să obţină aceasta decât 
domolindu-şi pasiunea, coborând-o la acel nivel la care 
spectatorii sunt capabili să îi stea alături. El trebuie să 
îndulcească, dacă mi se îngăduie să spun astfel, 
acuitatea tonului său natural, ca să îl pună în armonie şi 
concordanţă cu emoţiile celor cărora le pasă de el. În 
anumite privinţe, simţămintele acestora vor fi, într- 
adevăr, mereu diferite de ceea ce simte el şi 
compasiunea nu poate fi niciodată exact aceeaşi ca şi 
durerea originală, întrucât conştiinţa secretă că acel 
schimb de situaţii, din care se naşte sentimentul 
simpatetic, nu este decât una imaginară nu doar îi scade 
intensitatea, ei, într-o oarecare măsură, variază şi genul 
ei şi o modifică în ceva total diferit. Totuşi este evident 
că aceste două sentimente pot stabili între ele o 
corespondenţă suficientă pentru armonia societăţii. Deşi 
ele nu vor fi niciodată la unison, pot să se armonizeze şi 
asta este tot ceea ce se doreşte ori se cere. 

Ca să producă acest acord, aşa cum natura îi 
învaţă pe spectatori să îşi asume circumstanţele 
individului aflat în centrul acţiunii, tot astfel ea îl învaţă 
pe cel din urmă să îşi asume, într-o oarecare măsură, 
situaţia spectatorilor. În timp ce ei se pun încontinuu în 
situaţia lui, nutrind astfel emoţii asemănătoare celor pe 
care le trăieşte el, aşa şi el se pune constant în locul lor, 
înțelegând astfel într-o oarecare măsură acea răceală 
faţă de soarta lui, cu care simte că o vor privi ei. Aşa cum 
ei se gândesc constant la ceea ce ar simţi ei înşişi dacă 
ar fi realmente în pielea celui suferind, tot astfel şi el 
este constant determinat să îşi imagineze în ce fel ar fi el 
afectat dacă ar fi fost numai unul dintre spectatorii 
propriei sale situaţii. Aşa cum simpatia lor îi face pe 
aceştia să privească, într-o oarecare măsură, situaţia cu 
ochii lui, tot astfel simpatia lui îl face să o privească întru 


câtva cu ochii lor, mai ales atunci când se află în 
prezenţa lor şi acţionează fiind observat de ei şi, întrucât 
pasiunea reflectată pe care o concepe astfel este mult 
mai slabă decât cea originală, ea diminuează cu 
necesitate violența sentimentelor sale anterioare 
prezenţei spectatorilor, trăite înainte de a fi început să-şi 
amintească în ce fel vor fi ei afectaţi de pasiunea lui şi 
să-şi vadă situaţia în această lumină candidă şi 
imparţială. 

Prin urmare, mintea este uneori tulburată astfel, 
însă compania unui prieten îi va reda într-o oarecare 
măsură liniştea şi calmul. Inima este, întru câtva, 
cuminţită şi ogoită în momentul în care ajungem în 
prezenţa lui. Ne vine imediat în minte lumina în care el 
va vedea situaţia noastră şi începem să o vedem şi noi în 
aceeaşi lumină, căci efectul simpatiei este instantaneu. 
Aşteptăm mai puţină simpatie din partea unui cunoscut 
oarecare decât din partea unui prieten; nu putem 
dezvălui celui dintâi toate acele circumstanţe mărunte pe 
care i le putem arăta celui din urmă şi afişăm, prin 
urmare, mai multă linişte în faţa lui şi ne străduim să ne 
ordonăm gândurile pe acele coordonate generale ale 
situaţiei pe care el este dispus să le ia în considerare. Ne 
aşteptăm la şi mai puţină simpatie din partea unui grup 
de străini şi, prin urmare, afişăm încă şi mai mult calm 
faţă de ei, străduindu-ne de fiecare dată să ne domolim 
pasiunea până la acel nivel la care ne putem aştepta ca 
acea particulară companie să se poată acorda cu noi. 
Aceasta nu este numai o aparenţă afişată, căci, dacă 
suntem cât de puţin stăpâni pe noi înşine, prezenţa unui 
simplu cunoscut ne va linişti realmente şi mai mult decât 
prezenţa unui prieten, iar prezenţa unui grup de străini 
— şi mai mult decât compania unui cunoscut. 

Aşadar, societatea şi conversaţia sunt cele mai 
puternice remedii pentru restabilirea păcii sufleteşti, 
dacă, vreodată, ea s-ar fi pierdut din nefericire; în egală 
măsură, sunt cele mai bune păstrătoare ale stării de 


spirit egale şi fericite, atât de necesară pentru 
mulţumirea de sine şi o stare de veselie. Deşi adeseori 
pot avea mai multă omenie, generozitate şi un mai fin 
simţ al umorului, oamenii retraşi şi speculativi, care pot 
să cugete acasă fie asupra durerii, fie asupra indignării, 
rareori posedă acel echilibru sufletesc atât de obişnuit 
printre oamenii de rând. 


CAPITOLUL V 


Despre virtuțile amiabile şi cele vreanice de 
respect 


Pe aceste două tipuri de efort, cel prin care 
spectatorul se pătrunde de sentimentele persoanei aflate 
în centrul atenţiei şi cel prin care aceasta îşi atenuează 
emoţiile până la un nivel cu care se poate acorda 
spectatorul, se întemeiază două seturi diferite de virtuţi. 
Virtuţile delicate, gingaşe şi amiabile ale 
condescendenţei candide şi ale omeniei indulgente se 
întemeiază pe primul efort; cele măreţe, impunătoare şi 
respectabile, precum abnegaţia, stăpânirea de sine, 
controlul pasiunilor, cele care supun toate mişcările 
naturii noastre cerinţelor impuse de demnitatea şi 
onoarea noastră, precum şi de buna-cuviinţă a propriei 
purtări îşi au originea în cel de-al doilea tip de efort. 

Cât de amiabil se arată a fi acela a cărui inimă 
simpatetică pare să se facă ecoul tuturor sentimentelor 
celor cu care stă de vorbă, cel care se întristează din 
pricina  nenorocirilor abătute asupra lor, care se 
indignează împotriva prejudiciilor suferite de ei şi care se 
bucură de soarta lor norocoasă! Când ne interiorizăm 
situaţia celor din preajma lui, ne pătrundem de 
recunoştinţa lor şi simţim ce consolare trebuie să obţină 


ei din simpatia tandră a unui prieten atât de afectuos. Şi, 
dintr-un motiv contrar, cât de neplăcut se vădeşte a fi 
omul a cărui inimă împietrită şi nesimţitoare nu are 
sentimente decât pentru sine, dar rămâne cu totul 
insensibil faţă de fericirea sau nenorocirea celorlalţi! Şi în 
acest caz ne pătrundem de suferinţa pe care prezenţa lui 
trebuie să o provoace oricărui muritor cu care stă de 
vorbă, îndeosebi acelora cu care suntem mai predispuşi 
să simpatizăm, cei nefericiţi şi cei prejudiciaţi. 

Pe de altă parte, ce nobilă bună-cwviinţă şi graţie 
simţim în purtarea acelora care, în propria lor situaţie, 
exercită acea ţinere de minte şi acea stăpânire de sine 
care constituie demnitatea oricărei pasiuni şi care o 
temperează astfel încât ceilalţi să i-o poată împărtăşi! 
Suntem dezgustaţi de durerea zgomotoasă, care, fără pic 
de delicateţe, ne cere compasiunea cu suspine, lacrimi şi 
lamentări insistente. Însă respectăm acea tristeţe 
rezervată, tăcută şi maiestuoasă, care se dezvăluie 
numai în dilatarea ochilor, în tremurul buzelor şi al 
obrajilor şi în răceala distantă, dar patetică a întregii 
purtări. Ea ne impune şi nouă să păstrăm o tăcere 
asemănătoare. O privim cu respectuoasă atenţie şi ne 
supraveghem cu grijă întreaga noastră purtare, ca nu 
cumva prin vreo necuviinţă să tulburăm acea linişte 
măsurată, pe care o putem suporta numai făcând nu 
mare efort. 

Insolenţa şi brutalitatea furiei, în acelaşi soi de 
îngăduinţă faţă de mânia fără control sau de cumpătare 
a unuia, este, dintre toate obiectele, cea mai detestabilă. 
Dar noi admirăm acea indignare nobilă şi generoasă care 
guvernează riposta dată celor mai mari ofense, nu după 
turbarea pe care o stârnesc în mod natural în inima celui 
suferind, ci după indignarea pe care o trezesc în mod 
natural în inima spectatorului imparţial, aceea care nu 
îngăduie să scape niciun cuvânt, niciun gest dincolo de 
ceea ce ar dicta acest sentiment mai echitabil şi care 
niciodată, nici măcar în gând, nu urmăreşte nicio 


răzbunare mai aspră, nici nu doreşte să aplice o 
pedeapsă mai mare decât aceea pe care orice persoană 
indiferentă s-ar bucura să o vadă adusă la îndeplinire. 

Şi aşa se face că a avea multă simţire faţă de 
ceilalţi şi puţină faţă de noi, că a ne reţine afectele 
egoiste şi a le îngădui pe cele altruiste constituie 
perfecțiunea naturii umane şi numai ea poate produce în 
sânul omenirii acea armonie a sentimentelor şi a 
pasiunilor în care constă întreaga lor gentileţe şi bună- 
cuviinţă. După cum a ne iubi aproapele aşa cum ne iubim 
pe noi înşine este marea lege a creştinismului, tot astfel 
marele precept al naturii este să ne iubim pe noi doar 
aşa cum ne iubim aproapele sau, ceea ce înseamnă 
acelaşi lucru, aşa cum aproapele nostru este capabil să 
ne iubească pe noi. 

Atunci când sunt privite ca nişte calităţi care 
merită preţuire si admiraţie, gustul şi judecata sănătoasă 
trebuie să implice o delicateţe a sentimentului şi o 
ascuţime a înţelegerii care nu se întâlnesc în mod 
obişnuit; tot astfel, virtuțile sensibilităţii şi stăpânirii de 
sine nu constau în gradele comune, ci în gradele 
neobişnuite ale acelor calităţi. Virtutea amiabilă a 
omeniei necesită, cu siguranţă, o sensibilitate care 
depăşeşte cu mult ceea ce posedă vulgul grosolan. 
Marea şi exaltata virtute a mărinimiei necesită, fără 
îndoială, mult mai mult decât gradul stăpânirii de sine de 
care sunt în stare cei mai slabi dintre muritori. În cazul 
gradului comun al calităţilor intelectuale nu există niciun 
fel de abilităţi; tot astfel, în gradul comun al moralității 
nu există nicio virtute. Virtutea este excelenţă, ceva 
neobişnuit de măreț şi de frumos, care se ridică mult 
deasupra a ceea ce este vulgar şi comun. Virtuţile 
amiabile constau în acel grad de sensibilitate care 
surprinde prin excelenta şi neaşteptata ei delicateţe şi 
tandreţe. Cele grandioase şi vrednice de respect prin 
acel grad al stăpânirii de sine care uimeşte prin 
extraordinara lui superioritate faţă de cele mai 


neguvernabile pasiuni ale naturii umane. 

Există, în această privință, o diferență 
considerabilă între virtute şi simpla bună-cuviinţă; este 
diferenţa dintre acele calităţi şi acţiuni care merită să fie 
admirate şi onorate şi acelea care nu merită decât să fie 
aprobate. În multe situaţii, a acţiona cu cea mai 
desăvârşită bună-cuviinţă nu cere mai mult decât acel 
grad comun şi obişnuit de sensibilitate ori stăpânire de 
sine de care sunt în stare cei mai mulţi dintre oamenii 
fără valoare şi, uneori, nici măcar acel grad nu este 
necesar. Astfel, ca să dăm un exemplu trivial, să 
mâncăm atunci când ne este foame este, cu siguranţă, în 
situaţii obişnuite, un act absolut corect şi cuvenit, 
imposibil să nu fie aprobat ca atare de către oricine. 
Nimic totuşi nu poate fi mai absurd decât a spune că 
este o faptă virtuoasă. 

Dimpotrivă, poate să existe frecvent un 
considerabil grad de virtute în unele acţiuni lipsite de 
perfecta bună-cuviinţă, fiindcă ele se pot apropia de 
perfecţiune mai mult decât este de aşteptat în situaţii în 
care aceasta este extrem de greu de obţinut şi aşa se 
întâmplă foarte adesea în acele situaţii care solicită 
exercitarea la maximum a stăpânirii de sine. Există 
situaţii care solicită atât de sever natura umană, încât 
cel mai înalt grad de autocontrol de care este capabilă o 
creatură atât imperfectă precum omul nu reuşeşte să 
înăbuşe în totalitate glasul slăbiciunii omeneşti ori să 
reducă violenţa pasiunii la acel nivel de moderație pe 
care spectatorul imparţial îl poate interioriza pe deplin. 
Aşadar, deşi în aceste cazuri purtarea celui care suferă 
nu satisface perfecta bună-cuviinţă, poate încă să merite 
o vie aprobare şi chiar, într-un anumit sens, poate fi 
considerată virtuoasă. Poate încă să manifeste un efort 
de generozitate şi mărinimie de care cei mai mulţi 
oameni nu sunt capabili; şi, chiar dacă nu atinge 
perfecțiunea absolută, poate fi o aproximaţie mult mai 
apropiată de perfecţiune decât ceea ce, în astfel de 


situaţii grele, ori se poate vedea, ori este de aşteptat în 
mod obişnuit. 

In astfel de situaţii, atunci când stabilim gradul de 
vină sau de aprobare ce pare cuvenit unei acţiuni, foarte 
adesea utilizăm două standarde diferite. Primul este 
ideea deplinei bune cuviinţe şi perfecţiuni, pe care, în 
acele situaţii dificile, nu le-a atins vreodată şi nu le poate 
atinge nicio purtare omenească şi în comparaţie cu care 
acţiunile tuturor oamenilor trebuie să pară pe vecie 
condamnabile şi imperfecte. Al doilea standard este 
ideea gradului de apropiere sau de îndepărtare de 
această perfecţiune deplină, la care se situează de 
regulă acţiunile celor mai mulţi dintre oameni. Tot ceea 
ce trece dincolo de acest grad, indiferent cât de departe 
s-ar găsi faţă de perfecțiunea absolută, pare să merite o 
vie aprobare şi orice nu atinge acel grad pare să merite 
blamul. 

La fel judecăm producţiile tuturor artelor care se 
adresează imaginaţiei. Atunci când un critic examinează 
opera unuia dintre marii maeştri ai poeziei sau ai picturii, 
poate uneori să o facă raportându-se la o idee de 
perfecţiune, aşa cum o concepe în mintea lui, pe care 
nici acea operă, nici oricare altă lucrare omenească nu o 
va putea atinge niciodată şi, cât timp compară opera cu 
acest standard, nu poate să vadă în ea decât erori şi 
imperfecţiuni. Dar atunci când ajunge să aibă în vedere 
rangul care i se cuvine printre alte opere de acelaşi gen, 
inevitabil o compară cu un standard foarte diferit, gradul 
comun de excelenţă atins de obicei în acea anumită artă 
şi, atunci când o judecă cu această nouă măsură, opera 
poate adeseori să se dovedească a merita cea mai înaltă 
apreciere, întrucât se apropie mult mai mult de 
perfecţiune decât cea mai mare parte a acelor opere 
care pot intra în competiţie cu ea. 


Secţiunea 2 
Despre gradaţia diferitelor pasiuni care 
sunt în acord cu buna-cuviinţă 


INTRODUCERE 


Buna-cuviinţă a fiecărei pasiuni stârnite de obiecte 
cu care avem o legătură personală, adică vigoarea 
pasiunii cu care spectatorul poate să intre în rezonanţă, 
trebuie să rezide, este evident, într-o anumită 
mediocritate. Dacă pasiunea este prea vie ori prea lipsită 
de vlagă, spectatorul nu o poate împărtăşi. Mâhnirea şi 
indignarea provocate de nenorociri şi de prejudicii 
personale uşor pot fi, de exemplu, prea intense şi, la cei 
mai mulţi oameni, aşa şi sunt. Deşi se întâmplă mai rar, 
ele pot fi, de asemenea, şi prea firave. Numim excesul 
slăbiciune şi furie; iar prea puţina vigoare o numim 
prostie, insensibilitate şi lipsă de spirit. Nu putem să 
interiorizăm niciuna dintre ele, ci suntem uimiţi şi 
stânjeniţi atunci când le vedem. 

Totuşi această mediocritate, în care constă ideea 
de bună-cuviinţă, este diferită în pasiuni diferite. Atinge 
praguri înalte în cazul unora şi joase în cazul altora. 
Există pasiuni pe care este indecent să le exprimăm cu 
prea multă vigoare, chiar şi în acele situaţii în care se 
ştie că nu putem evita să le resimţim în cel mai înalt 
grad. Şi există altele, ale căror expresii de maximă 
intensitate sunt, în multe situaţii, extrem de elegante, 
chiar dacă pasiunile ca atare nu sunt, poate, stârnite cu 
atât de mare necesitate. Primele sunt acele pasiuni faţă 
de care, din anumite motive, există puţină simpatie sau 
nu există deloc; celelalte sunt pasiunile faţă de care, din 
alte motive, se manifestă cea mai mare simpatie. Şi dacă 


avem în vedere toate pasiunile diferite ale naturii umane, 
vom descoperi că ele sunt considerate ca fiind decente 
sau indecente exact proporţional cu măsura în care 
oamenii sunt mai mult sau mai puţin dispuşi să 
simpatizeze cu ele. 


CAPITOLUL | 


Despre pasiunile de origine trupească 


1. Este indecent să exprimi într-un grad înalt acele 
pasiuni care se ivesc dintr-o anumită stare sau dispoziţie 
a trupului; cei din preajmă nefiind în aceeaşi dispoziţie, 
nu te poţi aştepta din partea lor să manifeste simpatie 
faţă de ele. Deşi în multe situaţii este nu doar firească, ci 
inevitabilă, foamea aprigă, de pildă, este întotdeauna 
indecentă şi a mânca lacom se socoteşte în mod 
universal o dovadă de mitocănie. Există totuşi un 
oarecare grad de simpatie chiar şi faţă de foame. Este 
agreabil să-i vezi pe companionii tăi mâncând cu poftă şi 
orice expresie de silă este jignitoare. Dispoziţia 
trupească obişnuită a unui om sănătos face ca stomacul 
lui să se uşureze la timp, dacă mi se îngăduie o expresie 
atât de grosolană, deodată cu unul, dar nu şi cu altul. 
Putem simpatiza cu suferinţa prilejuită de foamea 
excesivă atunci când citim descrierea sa în jurnalul unui 
asediu sau al unei călătorii pe mare. Ne imaginăm pe noi 
în situaţia celor care suferă şi, prin aceasta, simţim cu 
dragă inimă durerea, teama şi consternarea care, 
inevitabil, se abat asupra lor. Simţim şi noi acele pasiuni 
într-un grad oarecare şi, în consecinţă, simpatizăm cu ei; 
dar, întrucât noi nu simţim că ni se face foame citind 
descrierea, nu se poate spune pe drept cuvânt, nici 
măcar în acest caz, că simpatizăm cu foamea lor. 


La fel stau lucrurile în cazul pasiunii prin care 
Natura uneşte cele două sexe. Deşi în mod firesc cea mai 
năvalnică dintre toate pasiunile, expresiile sale prea 
apăsate sunt în orice situaţie indecente, chiar între 
persoane pentru care manifestarea neîngrădită a pasiunii 
este recunoscută de toate legile, atât cele omeneşti, cât 
şi cele divine, ca fiind perfect nevinovată. Se pare că 
există, cu toate acestea, un oarecare grad de simpatie 
chiar şi faţă de această pasiune. A vorbi cu o femeie aşa 
cum am vorbi cu un bărbat este o purtare necuvenită; e 
de aşteptat ca prezenţa femeilor să inspire mai multă 
bună dispoziţie, mai multă voioşie şi mai mare atenţie, 
iar o totală insensibilitate faţă de sexul frumos îl face pe 
un bărbat să fie vrednic de dispreţ, într-o oarecare 
măsură, chiar şi în ochii celorlalţi bărbaţi. 

Aşa este aversiunea noastră faţă de toate poftele 
care îşi au originea în trup: toate expresiile lor 
accentuate sunt dezgustătoare şi neplăcute. Conform 
unor filosofi antici, acestea sunt pasiunile pe care le 
avem în comun cu animalele şi care, neavând nicio 
legătură cu trăsăturile caracteristice ale naturii umane, 
sunt, din acest motiv, sub demnitatea acesteia. Dar 
există numeroase alte pasiuni pe care le împărţim cu 
dobitoacele, precum indignarea, afecțiunea firească, ba 
chiar şi recunoştinţa, care nu par să fie atât de 
animalice. Adevărata cauză a dezgustului deosebit pe 
care îl simţim faţă de poftele trupului atunci când le 
vedem la alţi oameni este faptul că noi nu le putem 
interioriza. Însăşi persoanei care le resimte, de îndată ce 
poftele îi sunt satisfăcute, obiectul care i le-a stârnit nu-i 
mai este agreabil; însăşi prezenţa lui devine, deseori, 
neplăcută şi omul caută în zadar să vadă farmecul care l- 
a vrăjit cu o clipă mai devreme şi acum el poate să îşi 
interiorizeze propria pasiune tot atât de puţin pe cât o 
poate face altă persoană. După ce am cinat, poruncim să 
se strângă masa şi ar trebui să tratăm la fel toate 
obiectele celor mai arzătoare şi mai pătimaşe dorinţe, 


dacă acestea sunt exclusiv obiectele pasiunilor care îşi 
au originea în trup. 

În stăpânirea acelor pofte trupeşti constă virtutea 
pe care pe drept cuvânt o numim cumpătare. A le 
înfrâna, păstrându-le în limitele prescrise de grija faţă de 
sănătate şi avere, face parte din chibzuinţă. Dar a le 
restrânge în limitele pe care le impun eleganța, buna- 
cuviinţă,  delicateţea şi modestia ţine de datoria 
cumpătării. 

2. Din acelaşi motiv, a te plânge zgomotos de o 
durere fizică, oricât de intolerabilă, pare întotdeauna 
ceva lipsit de bărbăţie şi necuviincios. Există totuşi multă 
simpatie chiar şi faţă de suferinţa trupească. Dacă, după 
cum s-a remarcat deja, văd o lovitură gata să cadă pe 
piciorul sau pe braţul altei persoane, în mod firesc mă 
ghemuiesc şi îmi retrag propriul picior sau braţ, iar atunci 
când cade lovitura, o simt într-o oarecare măsură şi mă 
doare ca şi cum aş fi acela care a suferit-o. Totuşi 
durerea mea este, neîndoielnic, excesiv de slabă şi, din 
acest motiv, dacă cel lovit scoate un țipăt violent, 
întrucât nu pot să vibrez în acord cu el, nu mă pot 
împiedica să îl dispreţuiesc întotdeauna. Şi aşa stau 
lucrurile cu toate pasiunile de origine trupească: ele fie 
nu stârnesc niciun pic de simpatie, fie o fac într-un grad 
care este cu totul disproporționat faţă de violenţa cu care 
o resimte cel care suferă. 

Lucrurile stau cu totul altfel în cazul acelor pasiuni 
care îşi au originea în imaginaţie. Alcătuirea mea 
trupească nu poate fi decât puţin afectată de modificările 
suferite de trupul celui de lângă mine, dar imaginaţia 
mea este mai flexibilă şi îşi asumă cu mai mare uşurinţă, 
dacă pot spune aşa, forma şi configuraţia închipuirilor 
acelora pe care îi cunosc îndeaproape. O dezamăgire în 
amor sau o neîmplinire a ambiţiei vor atrage, din acest 
motiv, mai multă simpatie decât cea mai mare suferinţă 
trupească. Acele pasiuni se nasc întru totul din 
imaginaţie. Dacă este sănătoasă, persoana care şi-a 


pierdut toată averea nu simte nimic în trupul său. Ceea 
ce suferă provine doar din imaginaţie, care îl face să îşi 
reprezinte cum se abat iute asupra sa pierderea 
demnităţii, indiferența prietenilor, disprețul duşmanilor, 
servitutea, lipsurile şi sărăcia lucie, iar noi simpatizăm cu 
el mai intens din acest motiv, fiindcă imaginaţia noastră 
se poate mula mai uşor pe imaginaţia lui decât se pot 
mula trupurile noastre pe trupul său. 

Pierderea unui picior poate fi privită, în general, ca 
o reală calamitate, mai mare decât pierderea unei 
amante. Ar fi totuşi tragedie ridicolă a face o catastrofă 
dintr-o pierdere de acest gen. Oricât de frivolă poate să 
pară, o nenorocire de celălalt tip le a prilejuit multora o 
catastrofă teribilă. _ 

Nimic nu se uită mai iute decât durerea fizică. In 
clipa în care a trecut, întregul chin dispare, iar gândul 
îndreptat către ea nu ne mai poate aduce niciun pic de 
tulburare. Nici măcar noi nu ne mai putem pătrunde de 
neliniştea şi chinul pe care le-am cunoscut înainte. Un 
cuvânt necugetat din partea unui prieten ne va provoca 
o tulburare mult mai durabilă. Chinul căruia îi dă naştere 
nu dispare câtuşi de puţin odată cu vorba rostită. Ceea 
ce ne tulbură în primul rând nu este obiectul simţurilor, ci 
ideea din imaginaţie. Prin urmare, întrucât o idee este 
ceea ce ne provoacă tulburarea, până când alte 
accidente nu ne-au şters-o în oarecare măsură din 
memorie, imaginaţia continuă să ne roadă şi să ne 
învenineze pe dinlăuntru, doar la gândul ei. 

Durerea fizică nu trezeşte niciodată o simpatie 
foarte vie dacă nu este însoţită de primejdie. Simpatizăm 
cu teama, deşi nu cu durerea celui care suferă. Totuşi 
frica este o pasiune care provine pe de-a-ntregul din 
imaginaţie, care îşi reprezintă, cu o nesiguranţă şi 
nestatornicie care ne sporesc neliniştea, nu ceea ce 
simţim realmente, ci ceea ce este posibil să suferim de 
acum încolo. Deşi extrem de chinuitoare, guta sau 
durerea de dinţi trezesc puţină simpatie; boli mai 


periculoase, deşi sunt însoţite de foarte puţină durere, 
trezesc cea mai mare simpatie. 

Unii oameni leşină şi li se face rău la vederea unei 
operaţii chirurgicale şi durerea trupească provocată de 
tăierea cărnii pare, în cazul lor, să stârnească o simpatie 
excesivă. Ne reprezentăm mult mai viu şi mai precis 
durerea provocată de o cauză exterioară decât atunci 
când ea provine dintr-o dereglare interioară. Cu greu îmi 
pot face o vagă idee despre chinurile vecinului meu 
atunci când acesta este torturat de gută sau de o piatră 
la rinichi; dar am cea mai clară reprezentare a ceea ce 
trebuie să sufere după o incizie, după o rană sau după o 
fractură. Totuşi cauza principală a faptului că astfel de 
obiecte produc în noi efecte atât de violente este 
noutatea lor. Un ins care a asistat la o duzină de disecţii 
şi la tot atâtea amputări priveşte, după aceea, toate 
operaţiile de acest gen cu mare indiferenţă şi, deseori, 
cu totală insensibilitate. Deşi am citit sau am văzut la 
teatru mai bine de cinci sute de tragedii, rareori vom 
simţi o asemenea atenuare totală a sensibilităţii noastre 
faţă de obiectele pe care ni le reprezintă. 

In unele tragedii greceşti există o încercare de a 
stârni compasiunea prin reprezentarea  chinurilor 
trupeşti. Philoctetes urlă şi leşină din pricina suferințelor 
sale duse la extrem. Hippolytus şi Hercule sunt 
prezentaţi amândoi pe punctul de a pieri în urma celor 
mai aspre torturi, pe care, aparent, nici măcar tăria 
sufletească a lui Hercule nu este capabilă să le îndure. 
Totuşi, în toate aceste cazuri, nu durerea fizică ne 
interesează, ci altceva. Nu rana de la picior, ci 
singurătatea lui Philoctetes ne afectează şi se împrăştie 
în acea fermecătoare tragedie, a cărei sălbăticie 
romantică este atât de plăcută imaginaţiei noastre. 
Chinurile lui Hercule şi ale lui Hippolytus sunt interesante 
numai pentru că noi prevedem că urmarea lor va fi 
moartea. Dacă acei eroi ar urma să se vindece, am socoti 
că reprezentarea suferințelor lor este absolut ridicolă. Ce 


tragedie ar fi aceea în care chinul ar consta într-o durere 
de stomac! Şi totuşi nicio durere nu este mai acută. 
Aceste încercări de a stârni compasiunea prin 
reprezentarea durerilor trupeşti poate fi privită ca una 
dintre cele mai mari artificii scenice al căror exemplu a 
fost fixat de teatrul grecesc. 

Puţina simpatie pe care o simţim faţă de durerea 
trupească este temeiul bunei-cuviinţe a stăruinţei şi 
răbdării cu care o îndurăm. Omul care, chiar supus celor 
mai groaznice torturi, nu arată niciun semn de 
slăbiciune, nu geme, nu dă frâu liber niciunei pasiuni de 
care nu ne putem pătrunde pe deplin, ne impune cea 
mai înaltă admiraţie. Fermitatea îi permite să se 
sincronizeze cu indiferența şi insensibilitatea noastră. 
Admirăm şi suntem pe deplin de acord cu efortul măreț 
pe care îl face în acest scop. li aprobăm purtarea şi, 
bazându-ne pe experienţa noastră legată de slăbiciunea 
naturii umane, suntem surprinşi şi ne minunăm de 
putinţa lui de a se purta astfel încât să merite aprobarea 
noastră. Combinată cu uimirea şi surprinderea şi 
însufleţită de ele, aprobarea constituie sentimentul pe 
drept cuvânt numit admiraţie, a cărei expresie firească 
sunt aplauzele, după cum deja s-a remarcat. 


CAPITOLUL II 


Despre pasiunile care işi au originea într-o 
înclinație sau deprindere particulară a 
imaginatiei 


Chiar între pasiunile derivate din imaginaţie, deşi 
pot fi recunoscute drept perfect naturale, acelea care îşi 
au originea într-o înclinaţie sau deprindere dobândită de 
imaginaţie se bucură totuşi de puţină simpatie. Neavând 


acea înclinaţie specială, imaginaţia oamenilor nu le poate 
interioriza şi, chiar dacă se acceptă că sunt aproape 
inevitabile în anumite părţi ale vieţii, astfel de pasiuni 
sunt întotdeauna, într-o oarecare măsură, ridicole. Este 
cazul acelui puternic ataşament care se dezvoltă firesc 
între două persoane de sexe diferite, care şi-au fixat 
vreme îndelungată gândurile una asupra celeilalte. 
Întrucât imaginaţia noastră nu a înaintat pe acelaşi făgaş 
ca şi cel îndrăgostit, noi nu ne putem interioriza ardoarea 
emoţiilor sale. Dacă prietenul nostru a suferit un 
prejudiciu, cu dragă inimă simpatizăm cu indignarea lui 
şi ne supără orice individ care l-a supărat pe el. Dacă a 
primit un beneficiu, îi împărtăşim uşor recunoştinţa şi 
preţuim nespus meritul binefăcătorului său. Dar, dacă 
este îndrăgostit, deşi putem socoti că pasiunea lui este la 
fel de rezonabilă ca oricare alta de acelaşi gen, nu ne 
socotim niciodată datori să nutrim o pasiune de acelaşi 
gen şi pentru aceeaşi persoană către care se îndreaptă 
pasiunea lui. Aceasta se înfăţişează tuturor, însă bărbatul 
care o resimte o face total disproporționat faţă de 
valoarea obiectului şi, chiar dacă iubirea este scuzată la 
o anumită vârstă, întrucât ştim că este firească, mereu o 
luăm în râs, fiindcă nu o putem interioriza. Toate 
expresiile ei serioase şi viguroase i se par unui terţ 
ridicole şi, chiar dacă un amant poate fi o plăcută 
companie pentru iubita lui, nu este astfel pentru nimeni 
altcineva. El simte la rândul său acest lucru şi, câtă 
vreme continuă să îşi păstreze mintea limpede, se 
străduieşte să îşi trateze propria pasiune cu blândă ironie 
şi simţ al ridicolului. Este singurul stil în care ne dorim să 
auzim despre ea, fiindcă este singurul stil în care şi noi 
suntem dispuşi să vorbim despre ea. Ne plictiseşte 
iubirea gravă, pedantă şi îndelung spusă în versuri a lui 
Cowley şi a lui Petrarca, care nu mai isprăvesc să 
exagereze violenţa legăturii lor sufleteşti, dar veselia lui 
Ovidiu şi galanteria lui Horaţiu sunt mereu agreabile. 
Însă, deşi nu simţim nicio simpatie aparte faţă de 


un asemenea ataşament, deşi niciodată nu încercăm nici 
măcar în imaginaţie să ne reprezentăm o pasiune faţă de 
acea persoană particulară, odată ce ne-am imaginat ori 
suntem dispuşi să ne imaginăm pasiuni de acelaşi gen, 
uşor ne pătrundem de acele mari speranţe de fericire 
care sunt promise de împlinirea ei, precum şi de acea 
nefericire de care ne temem în cazul unei dezamăgiri. Ne 
interesează nu ca pasiune, ci ca situaţie care prilejuieşte 
alte pasiuni ce ne interesează; speranţă, teamă şi 
suferinţă de orice fel — tot aşa cum în descrierea unei 
călătorii pe mare nu foamea ne stârneşte interesul, ci 
suferinţele pe care ea le provoacă. Deşi nu împărtăşim 
propriu-zis ataşamentul amantului, ne acordăm uşor cu 
acele speranţe de fericire romantică pe care i le 
dăruieşte iubirea. Simţim cât de firesc este ca mintea, 
într-o anumită situaţie, destinsă indolent şi ostenită de 
violenţa dorinţei, să tânjească după seninătate şi linişte, 
sperând să le găsească în satisfacerea acelei pasiuni 
care îi distrage atenţia şi să îşi formeze imaginea acelei 
vieţi de calm pastoral şi de refugiu, pe care elegantului, 
delicatului şi pătimaşului Tibullus îi face atâta plăcere să 
o descrie, o viaţă precum aceea pe care poeţii o 
zugrăvesc în Insulele Fericiţilor, o viaţă de prietenie, 
libertate şi odihnă, în care să fim eliberaţi de muncă, de 
griji şi de toate pasiunile turbulente care le însoțesc. 
Chiar scenele de acest gen ne interesează în cel mai înalt 
grad, atunci când sunt zugrăvite mai degrabă ca obiect 
al speranţei decât ca situaţie de care ne bucurăm. 
Vulgaritatea acelei pasiuni cu care se amestecă şi care 
este, poate, însuşi temeiul iubirii dispare atunci când 
răsplata este foarte îndepărtată, dar îşi recapătă pe 
deplin caracterul ofensator atunci când este descrisă 
drept ceva pe care îl posedăm imediat. Din acest motiv, 
pasiunea fericită ne interesează mult mai puţin decât 
aceea temătoare şi melancolică. Ne dă fiori orice poate 
dezamăgi nişte speranţe atât de fireşti şi de agreabile şi, 
astfel, ne pătrundem de întreaga îngrijorare, teamă şi 


nefericire a celui îndrăgostit. 

De aici faptul că, în unele tragedii şi poveşti de 
dragoste moderne, această pasiune apare nemaipomenit 
de interesantă. În Orfanul ne captivează nu atât iubirea 
dintre Castalio şi Monimia, cât nefericirea prilejuită de 
acea iubire. Autorul care ne-ar prezenta doi amanți, într- 
o scenă de deplină siguranţă, exprimând afecțiunea 
unuia faţă de celălalt, ar stârni râsul, nu simpatia. Dacă 
se admite vreodată o asemenea scenă într-o tragedie, 
este întotdeauna ceva nepotrivit într-o oarecare măsură 
şi o suportăm nu din simpatie faţă de pasiunea pe care o 
exprimă, ci mânaţi de grija pericolelor şi a dificultăţilor 
care, după cum anticipează spectatorii, este probabil să 
curme clipele de mulţumire. 

Restricţiile pe care legile societăţii le impun sexului 
frumos în legătură cu slăbiciunea sa fac ca aceasta să 
fie, în cazul femeilor, un prilej de suferinţă mai aparte şi, 
din acest motiv, mai profund interesantă. Suntem vrăjii 
de iubirea Fedrei, aşa cum este exprimată în tragedia 
franţuzească cu acest nume, în pofida extravaganţei şi a 
vinei care o însoţeşte. Se poate spune că, într-o oarecare 
măsură, tocmai extravaganţa şi vina pledează în 
favoarea ei. Frica, ruşinea, remuşcarea, oroarea, 
disperarea ei devin astfel mai fireşti şi mai interesante. 
Toate pasiunile secundare, dacă mi se îngăduie să le 
numesc astfel, care se ivesc din situaţia de amor devin 
cu necesitate mai turbate şi mai violente şi numai cu 
aceste pasiuni secundare se poate spune în mod potrivit 
că simpatizăm. 

Totuşi, dintre toate pasiunile care sunt atât de 
extravagant disproporţionate faţă de valoarea obiectelor 
spre care se îndreaptă, iubirea este singura care li se 
pare, chiar şi celor mai slabe minţi, să conţină ceva care 
este fie grațios, fie agreabil, în sine, mai întâi, deşi poate 
fi ridicolă, nu este în mod firesc detestabilă; deşi 
consecinţele ei sunt adeseori funeste şi cumplite, 
intenţiile sale sunt rareori malefice. Apoi, deşi există 


puţină bună-cuviinţă în pasiunea ca atare, găsim destulă 
în unele dintre pasiunile care o însoțesc întotdeauna. 
Există în iubire un solid amestec de omenie, 
generozitate, bunătate, prietenie, respect, pasiuni cu 
care, dintre altele, din motive pe care le vom explica 
imediat, avem cea mai mare înclinaţie să simpatizăm, 
chiar în pofida faptului că pentru sensibilitatea noastră 
sunt, într-o oarecare măsură, excesive. Simpatia noastră 
faţă de ele face ca pasiunea pe care o însoțesc să fie mai 
puţin dezagreabilă şi o sprijină în imaginaţia noastră, 
neţinând seama de toate viciile care merg, în mod 
obişnuit, alături de ea, chiar dacă, în cazul unui sex, 
conduce în mod necesar la ruină şi infamie şi chiar dacă, 
în cazul celuilalt, pentru care se consideră a fi mai puţin 
fatală, se însoţeşte aproape întotdeauna cu incapacitatea 
de muncă, neglijarea datoriei, disprețul faţă de faimă şi 
chiar faţă de reputaţia obişnuită. Ignorând toate acestea, 
gradul de sensibilitate şi de generozitate de care se 
presupune că este însoţită face ca iubirea să fie pentru 
mulţi un obiect al vanităţii şi le place să pară capabili să 
simtă ceea ce nu i-ar onora dacă ar simţi cu adevărat. 

Dintr-un motiv asemănător, este necesară o 
anumită rezervă atunci când vorbim despre amicii noştri, 
despre propriile studii sau profesii. Toate sunt obiecte 
care nu ne putem aştepta că ar trebui să-i intereseze pe 
cei din jur în acelaşi grad în care ne interesează pe noi. 
Şi, pentru că lipseşte această rezervă, jumătate din 
omenire este o companie dezagreabilă pentru cealaltă 
jumătate. Un filosof îşi are locul doar în compania unui 
filosof; membrul unui club, numai în cercul său restrâns 
de asociaţi. 


CAPITOLUL III 


Despre pasiunile nesociale 


Există un alt mănunchi de pasiuni, care, deşi derivă 
din imaginaţie, totuşi înainte ca noi să le putem 
interioriza sau privi ca fiind elegante ori cuvenite, trebuie 
să fie întotdeauna reduse la un nivel mult mai scăzut 
decât acela până la care le-ar urca natura nedisciplinată. 
Acestea sunt ura şi indignarea, cu toate diferitele lor 
modificări. În ceea ce priveşte toate pasiunile de acest 
gen, simpatia noastră este împărţită între persoana care 
le resimte şi persoana care constituie obiectul lor. 
Interesele acestor două părţi sunt în opoziţie directă. 
Dacă simpatia noastră faţă de persoana care le resimte 
ne îndeamnă să dorim un lucru, sentimentele noastre 
pereche faţă de celălalt ne stârnesc teama de acel lucru. 
Întrucât amândoi sunt oameni, ne pasă de amândoi, iar 
teama noastră legată de ceea ce unul ar putea să sufere 
domoleşte indignarea noastră faţă de ceea ce a suferit 
celălalt. Prin urmare, simpatia noastră faţă de omul care 
a fost provocat nu corespunde, cu necesitate, cu 
pasiunea de care el este în mod firesc însufleţit, nu 
numai din acele cauze generale care fac ca toate 
pasiunile simpatetice să fie inferioare faţă de rele 
originale, ci şi dintr-o anumită cauză independentă, 
simpatia noastră opusă faţă de cealaltă persoană. 
Aşadar, înainte ea indignarea să poată deveni elegantă şi 
agreabilă, mai mult decât aproape oricare altă pasiune, 
trebuie să fie diminuată şi coborâtă sub acel nivel la care 
s-ar ridica în mod firesc. 

În acelaşi timp, oamenii posedă un foarte puternic 
simţ al nedreptăţilor făcute altuia. Intr-o tragedie sau 
într-o poveste de iubire, nemernicul este ţinta indignării 
noastre, în aceeaşi măsură în care eroul este obiectul 
simpatiei şi afecțiunii noastre. Il detestăm pe lago pe cât 
îl preţuim pe Othello şi ne bucurăm de pedepsirea unuia 
pe cât ne îndurerează nenorocirea celuilalt. Insă, deşi 
oamenii nutresc un sentiment atât de puternic de 


solidaritate cu semenii care au suferit nedreptăţi, nu 
întotdeauna le condamnă cu atât mai viguros cu cât par 
să le condamne cei care le-au suferit. In majoritatea 
ocaziilor, cu cât sunt mai mari răbdarea, blândeţea şi 
omenia celui nedreptăţit, cu condiția ca aceste 
sentimente să nu fie urmarea lipsei de spirit sau ca frica 
să nu fie motivul îngăduinței sale, cu atât sporeşte 
indignarea îndreptată împotriva persoanei care l-a 
prejudiciat. Amabilitatea personajului agravează 
sentimentul stârnit de atrocitatea prejudiciului. 

Acele pasiuni sunt privite totuşi ca nişte părți 
necesare din caracterul naturii umane. O persoană 
devine vrednică de dispreţ dacă acceptă cu blândeţe 
insultele, fără a încerca să riposteze ori să se răzbune. 
Nu putem să împărtăşim indiferența şi insensibilitatea 
sa; numim acest comportament lipsă de curaj, care ne 
provoacă nu mai puţin decât insolenţa adversarului său. 
Chiar şi gloata se înfurie când vede un om care primeşte 
răbdător afronturile şi desconsiderarea. Lumea doreşte 
să vadă că insolenţa primeşte o ripostă din partea 
persoanei care suferă din pricina ei. Mulțimea îi strigă 
înfuriată să se apere ori să se răzbune. Dacă indignarea 
lui răbufneşte până la urmă, lumea aplaudă din toată 
inima şi simpatizează cu el. Gestul lui însufleţeşte propria 
indignare a mulțimii împotriva  duşmanului său, 
bucurându-se să vadă că atacă la rândul lui şi oamenii 
sunt încântați realmente de răzbunarea lui, cu condiţia 
să nu fie lipsită de moderație, ca şi cum ei înşişi ar fi 
suferit prejudiciul. 

Deşi utilitatea pentru individ a acelor pasiuni care îl 
fac periculos pentru cei care îl insultă sau îi aduc 
prejudicii trebuie recunoscută şi chiar dacă utilitatea lor 
pentru public, ca apărător al dreptăţii, precum şi 
egalitatea administrării lor nu sunt mai puţin 
considerabile, după cum se va arăta în continuare, totuşi 
este ceva dezagreabil în pasiunile ca atare, ceva care 
face ca apariţia lor în purtarea altor oameni să fie 


obiectul natural al aversiunii noastre. Dacă depăşeşte 
minima însufleţire, care ne sensibilizează la vederea 
maltratării sale, expresia mâniei faţă de oricine aflat de 
faţă se consideră nu doar o insultă faţă de persoana 
vizată, ci şi o grosolănie faţă de întreaga companie. Din 
respect faţă de ceilalţi, ar fi trebuit să ne abţinem de la a 
da frâu liber unei emoţii atât de turbulente şi de 
jignitoare.  Agreabile sunt efectele îndepărtate ale 
acestor emoţii; efectele imediate sunt vătămătoare 
pentru persoana împotriva căreia sunt îndreptate. Dar 
efectele imediate ale obiectelor, nu cele îndepărtate, le 
fac să fie agreabile sau dezagreabile în imaginaţie. O 
închisoare este, cu siguranţă, mai utilă publicului decât 
un palat, iar persoana care înfiinţează una este, în 
general, călăuzită de un mult mai just spirit patriotic 
decât cel care îl construieşte pe celălalt. Dar efectele 
imediate ale unei închisori, locul de detenţie a 
nenorociţilor de după gratii, sunt dezagreabile, iar 
imaginaţia fie nu are timp să întrevadă efectele 
îndepărtate, fie le întrevede prea departe ca să fie mult 
afectată de ele. Prin urmare, o închisoare va fi 
întotdeauna un obiect dezagreabil şi, cu cât este mai 
potrivită pentru atingerea scopului său, cu atât va fi şi 
mai dezagreabilă. Dimpotrivă, un palat va fi întotdeauna 
agreabil; totuşi efectele sale îndepărtate pot fi adeseori 
un inconvenient pentru public. Poate servi la încurajarea 
luxului, dând un exemplu de descompunere a bunelor 
maniere. Totuşi efectele sale imediate, confortul, 
plăcerea şi veselia celor care locuiesc în palat, toate fiind 
agreabile şi sugerând imaginaţiei o mie de idei plăcute, 
fac ca această facultate să se bizuie pe ele, rareori 
mergând mai departe pentru a-i sesiza consecinţele mai 
îndepărtate. Panopliile cu instrumente muzicale sau 
unelte agricole, imitate în picturi sau stucaturi, sunt un 
ornament obişnuit şi agreabil în saloanele şi sufrageriile 
noastre. O panoplie de acelaşi gen, alcătuită din 
instrumente chirurgicale, precum cuțite pentru disecţii şi 


amputări, ferăstraie de tăiat oase, instrumente pentru 
trepanaţii etc. ar fi ceva absurd şi şocant. Cu toate 
acestea, instrumentele chirurgicale sunt întotdeauna mai 
atent finisate şi, în general, mai bine adaptate scopurilor 
pe care le urmăresc decât uneltele agricole. Efectele lor 
îndepărtate, legate de sănătatea pacientului, sunt, de 
asemenea, agreabile; dar, întrucât efectul lor imediat 
este durerea şi suferinţa, vederea lor ne displace 
întotdeauna. Instrumentele războiului sunt agreabile, 
deşi efectul lor imediat poate părea să fie, de asemenea, 
durerea şi suferinţa. Numai că vorbim despre durerea şi 
suferinţa duşmanilor noştri, faţă de care nu avem nicio 
simpatie. In ceea ce ne priveşte, ele sunt imediat legate 
de ideile agreabile de curaj, victorie şi onoare. Prin 
urmare, se presupune că armele sunt în sine cele mai 
nobile piese de decor, iar imitaţia lor — unul dintre cele 
mai frumoase ornamente arhitecturale. La fel stau 
lucrurile şi când vorbim despre calităţile minţii. Vechii 
stoici erau de părere că, întrucât lumea este guvernată 
de providenţa atotputernică a unui Dumnezeu înţelept, 
puternic şi bun, fiecare eveniment singular trebuie privit 
ca o parte necesară din planul universului şi ca având 
tendinţa să susțină ordinea generală şi fericirea 
întregului; aşadar, viciile şi nebuniile omenirii sunt părţi 
la fel de necesare ale acestui plan precum înţelepciunea 
sau virtutea lor şi, prin acea eternă artă care extrage 
binele din rău, au fost făcute să tindă în egală măsură 
spre prosperitatea şi perfecțiunea marelui sistem al 
naturii. Totuşi nicio speculație de acest gen, oricât de 
adânc ar fi înrădăcinată în minte, nu ar putea să 
diminueze dezgustul nostru natural faţă de viciu, ale 
cărui efecte imediate sunt atât de distructive, pe când 
cele îndepărtate se află la mult prea mare distanţă ca să 
fie întrevăzute de imaginaţie. 

La fel se întâmplă şi cu acele pasiuni la care ne-am 
referit până acum. Efectele lor imediate sunt atât de 
neplăcute, încât, chiar şi atunci când sunt provocate în 


mod cât se poate de justificat, au ceva care ne dezgustă. 
Prin urmare, acestea sunt singurele pasiuni ale căror 
expresii, după cum am remarcat mai devreme, nu ne 
predispun şi nu ne pregătesc să simpatizăm cu ele 
înainte de a cunoaşte cauza care le stârneşte. Când se 
aude până departe, glasul plângător al nefericirii nu ne 
va îngădui să fim indiferenți faţă de persoana care se 
tânguie. De îndată ce ne izbeşte auzul, soarta sa ne 
stârneşte interesul şi, dacă nu încetează, ne sileşte 
aproape involuntar să îi sărim în ajutor. In acelaşi chip, 
vederea unei mulţumiri zâmbitoare îl scoate chiar şi pe 
melancolic din starea lui, dăruindu-i o dispoziţie veselă şi 
graţioasă, ceea ce îl predispune să simpatizeze cu 
veselia exprimată şi să o împărtăşească, iar melancolicul 
simte că inima lui, care până atunci fusese chircită şi 
apăsată de gânduri şi de griji, este instantaneu înălţată 
sufleteşte şi mai în largul său. Lucrurile stau cu totul 
altfel în cazul expresiilor de ură şi de indignare. Când se 
aude din depărtare, glasul răguşit, gălăgios şi discordant 
al furiei ne inspiră fie teamă, fie aversiune. Nu ne 
îndreptăm în grabă către el, ca atunci când cineva strigă 
de durere şi de groază. Femeile şi bărbaţii slabi de înger 
tremură şi sunt copleşiţi de frică, deşi îşi dau seama că 
nu ei sunt ţinta furiei. Ei îşi reprezintă, cu toate acestea, 
frica punându-se pe ei în situaţia celui spre care se 
îndreaptă accesul de mânie. Chiar şi aceia mai tari de 
virtute sunt tulburaţi; nu îndeajuns ca să fie cuprinși de 
frică, însă destul ca să se înfurie; căci furia este pasiunea 
care i-ar cuprinde şi pe ei dacă ar fi în situaţia celeilalte 
persoane. Acelaşi este şi cazul urii. Simpla expresie a 
ostilităţii nu trezeşte sentimente faţă de nimeni, cu 
excepţia celui care o exprimă. Cele două pasiuni sunt în 
mod firesc obiectele aversiunii noastre. Apariţia lor 
dezagreabilă şi turbulentă nu stârneşte niciodată 
simpatia noastră, ci adeseori o zgândăre. Durerea 
sufletească nu are mai multă forţă decât furia şi ura să 
ne implice şi să ne atragă înspre persoana care o 


manifestă; cât timp nu îi cunoaştem cauza, ne dezgustă 
şi ne îndepărtează de ea. A fost, se pare, intenţia Naturii 
ca acele emoţii mai brutale şi mai inamicale, care îi 
îndepărtează pe oameni unii de alţii, să fie neapărat 
comunicate mai greu şi mai rar. 

Când muzica imită modulaţiile durerii sau ale 
bucuriei, fie ne inspiră acele pasiuni, fie, cel puţin, ne 
induce starea de spirit care ne predispune să ni le 
reprezentăm. Dar atunci când imită notele mâniei ne 
inspiră teamă. Bucuria, durerea sufletească, iubirea, 
admiraţia, abnegaţia sunt, toate, pasiuni în mod firesc 
muzicale. Tonurile lor naturale sunt duioase, clare şi 
melodioase şi ele se exprimă firesc în tempouri care se 
disting prin pauze regulate şi, din acest motiv, se 
adaptează uşor  reluărilor periodice ale ariilor 
corespunzătoare. Dimpotrivă, glasul mâniei şi al tuturor 
pasiunilor înrudite cu ea este aspru şi discordant. ŞI 
tempourile sale sunt neregulate, uneori foarte lungi, 
alteori foarte scurte, şi se disting prin absenţa pauzelor 
regulate. Prin urmare, muzica poate numai cu dificultate 
să imite oricare dintre aceste pasiuni, iar piesele 
muzicale care le imită nu sunt dintre cele mai agreabile. 
Ar fi bizar un divertisment care constă pe de-a-ntregul în 
imitații ale urii şi ale indignării. 

Dacă acele pasiuni sunt dezagreabile pentru 
spectator, nu sunt mai puţin astfel pentru persoana care 
le resimte. Ura şi furia sunt cea mai mare otravă pentru 
fericirea unei minţi sănătoase. În trăirea acestor pasiuni 
există ceva brutal, strident şi convulsiv, ceva care sfâşie 
şi sminteşte inima, fiind întru totul distructiv pentru 
calmul şi liniştea minţii, care sunt atât de necesare 
fericirii şi care sunt cel mai bine încurajate de pasiunile 
contrare ale recunoştinţei şi ale iubirii. Cei generoşi şi 
îngăduitori nu sunt predispuşi să regrete valoarea 
pierderilor suferite din pricina perfidiei şi ingratitudinii 
celor cu care trăiesc laolaltă. Indiferent ce-ar fi pierdut, ei 
pot fi, în general, fericiţi şi fără acele lucruri. Ceea ce îi 


supără cel mai mult este ideea de perfidie şi de 
ingratitudine, care au fost îndreptate împotriva lor, iar 
pasiunile discordante şi neplăcute pe care acestea le 
stârnesc reprezintă, în opinia lor, partea principală a 
prejudiciului pe care îl suferă. 

De câte lucruri este nevoie pentru a face răsplata 
indignării pe deplin agreabilă şi pentru a-l face pe 
spectator să simpatizeze cu răzbunarea noastră? În 
primul rând, provocarea trebuie să fie de aşa natură 
încât ne-ar face în mod inevitabil vrednici de dispreţ şi 
ne-ar expune unor insulte fără sfârşit dacă nu am riposta 
într-o oarecare măsură. Este întotdeauna mai bine să se 
ignore jignirile mai mărunte; nimic nu este mai detestabil 
decât toanele mofturoase şi susceptibilitatea care iau foc 
la cel mai mic prilej de sfadă. Trebuie să ripostăm mânaţi 
de sentimentul bunei-cuviinţe a ripostei, de ideea că 
lumea se aşteaptă şi ne cere să ripostăm, mai mult decât 
fiindcă simţim în noi furiile acelei pasiuni dezagreabile. 
Dintre toate pasiunile de care este capabilă mintea 
omenească, niciuna nu ne impune mai apăsat să ne 
îndoim cine are dreptate, să ne întrebăm cui trebuie să îi 
arătăm îngăduinţă, ţinând cont de simţul nostru natural 
al bunei-cuviinţe, ori să cântărim cu stăruinţă care vor fi 
sentimentele spectatorului calm şi imparţial. Mărinimia 
sau grija de a ne păstra rangul şi demnitatea în societate 
constituie singurul motiv care poate să înnobileze 
expresia acestei pasiuni dezagreabile. Acest motiv 
trebuie să caracterizeze întregul nostru stil şi întregul 
nostru comportament. Acesta trebuie să fie cinstit, 
deschis şi direct; hotărât, fără să denote prea mare 
siguranţă de sine, şi elevat, dar fără insolenţă; nu doar 
lipsit de irascibilitate şi de un limbaj trivial, ci generos, 
candid şi plin de cuvenită deferenţă, chiar faţă de 
persoana care ne-a jignit. Pe scurt, din întreaga noastră 
conduită trebuie să se vadă, fără ca noi să ne străduim 
să exprimăm cu afectare acest lucru, că pasiunea nu ne- 
a făcut să ne pierdem omenia şi că, dacă ne supunem 


dictatului răzbunării, o facem fără tragere de inimă, din 
necesitate şi în urma unor mari şi repetate provocări. 
Atunci când indignarea este stăpânită şi restrânsă în 
acest chip, se poate admite că este chiar generoasă şi 
nobilă. 


CAPITOLUL IV 


Despre pasiunile sociale 


După cum există o simpatie împărţită, care, în 
majoritatea situaţiilor, apreciază că întregul mănunchi de 
pasiuni la care tocmai ne-am referit sunt dizgraţioase şi 
dezagreabile, tot astfel există un alt mănunchi de pasiuni 
opuse acestora, pe care o îndoită simpatie le percepe 
aproape întotdeauna ca fiind deosebit de agreabile şi de 
cuvenite. Atunci când sunt exprimate pe chip sau în 
comportament, chiar faţă de aceia de care nu suntem 
foarte legaţi, în aproape orice situaţie generozitatea, 
omenia, bunătatea, compasiunea, prietenia şi stima 
reciprocă, toate afectele sociale şi binevoitoare plac 
spectatorului indiferent. Simpatia acestuia faţă de 
persoana care trăieşte acele pasiuni coincide exact cu 
grija lui faţă de persoana care face obiectul lor. Interesul 
pe care, ca om, este obligat să îl acorde fericirii celui din 
urmă însufleţeşte empatia lui cu sentimentele celuilalt, 
ale cărui emoţii sunt îndreptate spre acelaşi obiect. Prin 
urmare, avem întotdeauna cea mai mare dispoziţie să 
simpatizăm cu afectele altruiste. Sub toate aspectele, le 
socotim agreabile. Interiorizăm atât satisfacția persoanei 
care le resimte, cât şi pe cea a persoanei care este 
obiectul lor. Fiindcă, aşa cum a fi obiectul urii şi al 
indignării îţi provoacă mai multă suferinţă decât toate 
relele de care un om curajos se poate teme din partea 
duşmanilor săi, tot astfel există o satisfacţie în conştiinţa 


faptului de a fi iubit, ceea ce, pentru ca o persoană 
delicată şi sensibilă să fie fericită, este mai important 
decât toate avantajele la care se poate aştepta să 
decurgă din acea iubire. Ce caracter este tot atât de 
detestabil pe cât firea celui care simte plăcere să 
semene discordie printre prieteni, transformând iubirea 
lor cea mai tandră în ură de moarte? În ce constă 
atrocitatea acestui prejudiciu atât de detestat? Constă în 
lipsirea lor de serviciile frivole, pe care, dacă prietenia lor 
ar fi continuat, s-ar fi aşteptat să le primească unul din 
partea celuilalt? Atrocitatea constă în a-i lipsi de 
prietenia ca atare, în a le răpi afecțiunea dintre ei, în 
care amândoi găseau atâtea satisfacţii; constă în 
stricarea armoniei inimii lor, punând capăt acelui schimb 
fericit care înainte existase între ei. Aceste dovezi de 
afecţiune, acea armonie, acest schimb sunt percepute nu 
doar de către cel tandru şi delicat, ci şi de către cel mai 
grosolan individ, ca fiind mai importante pentru fericire 
decât toate micile servicii la care s-ar fi putut aştepta să 
decurgă din ele. 

Sentimentul iubirii este în sine agreabil pentru 
persoana care îl nutreşte. El alină şi linişteşte inima din 
piept, pare să favorizeze mişcările vitale şi să susţină 
starea de sănătate a constituţiei umane, iar plăcerea sa 
este sporită de conştiinţa recunoştinţei şi a satisfacţiei pe 
care trebuie să le stârnească în cel care este obiectul 
său. Consideraţia lor reciprocă îi face fericiţi unul în 
celălalt, iar simpatia cu această consideraţie reciprocă îi 
face agreabili tuturor celorlalţi. Cu câtă plăcere privim o 
familie în care domneşte pe deplin iubirea şi stima 
reciprocă, în care părinţii şi copiii sunt tovarăşi unii cu 
ceilalţi, fără nicio altă diferenţă afară de afecțiunea 
respectuoasă de o parte şi blânda îngăduinţă de cealaltă 
parte, în care libertatea şi duioşia, ironia blândă şi 
amabilitatea reciprocă arată că niciun conflict de 
interese nu îi dezbină pe fraţi şi nicio rivalitate pentru 
întâietate nu le dezbină pe surori şi în care totul ne arată 


ideea de pace, voioşie, armonie şi mulţumire? 
Dimpotrivă, cât de stânjeniţi ne simţim atunci când 
intrăm într-o casă în care certuri stridente se iscă între 
jumătate dintre cei care locuiesc în ea şi cealaltă 
jumătate, în care, de sub blândeţea şi complezenţa 
afectată, priviri bănuitoare şi izbucniri subite de pasiune 
trădează geloziile reciproce care ard în sufletele lor şi 
care, în orice clipă, sunt gata să izbucnească, în pofida 
tuturor cerinţelor de reţinere pe care le impune prezenţa 
celorlalţi? 

Chiar şi atunci când se recunoaşte că sunt 
excesive, acele pasiuni amiabile nu sunt niciodată privite 
cu aversiune. Există ceva agreabil până şi în slăbiciunea 
prieteniei sau a omeniei. Poate că, dată fiind moliciunea 
firii lor, mama prea duioasă, tatăl prea indulgent, 
prietenul prea generos şi afectuos pot să fie priviţi uneori 
cu un soi de milă, în care există totuşi un amestec de 
iubire, dar nu pot fi priviţi cu ură şi aversiune, nici măcar 
cu dispreţ, decât de individul cel mai brutal şi neisprăvit 
din lume. Întotdeauna îi dojenim pentru extravaganţa 
ataşamentului lor cu grijă, cu simpatie şi bunăvoință. In 
caracterul extremei omenii există o neajutorare spre 
care se îndreaptă mila noastră cu precădere. Dacă o 
privim în sine, în ea nu există nimic de natură să o facă 
dizgraţioasă ori dezagreabilă. Ne încearcă numai regretul 
că nu este pe potriva lumii, pentru că lumea este 
nedemnă de ea şi fiindcă trebuie să expună persoana 
care o nutreşte pericolului de a fi prada perfidiei şi 
ingratitudinii minciunii insinuante şi a unei mii de dureri 
şi neajunsuri, de care, dintre toţi oamenii, merită cel mai 
puţin să aibă parte, fiind, totodată, dintre toţi oamenii, 
cel mai puţin capabil să le îndure. Lucrurile stau cu totul 
altfel în cazul urii şi al indignării. O înclinaţie prea 
violentă spre acele pasiuni detestabile face dintr-un ins 
obiectul unei universale frici şi scârbe, unul care, ca o 
fiară sălbatică, ar trebui, socotim noi, să fie izgonit din 
societatea noastră civilă. 


CAPITOLUL V 
Despre pasiunile egoiste 


Pe lângă aceste două grupuri de pasiuni opuse, 
cele sociale şi cele nesociale, mai există unul, aflat 
oarecum la mijloc între ele; nu este nici atât de atrăgător 
pe cât este câteodată unul dintre cele două grupuri, nici 
atât de odios pe cât este uneori celălalt. Atunci când sunt 
stârnite de propria soartă fericită sau de propriul 
nenoroc, mâhnirea şi bucuria constituie al treilea grup de 
pasiuni. Chiar şi atunci când sunt excesive, nu sunt 
niciodată atât de dezagreabile pe cât este indignarea 
excesivă, fiindcă nicio simpatie contrară nu ne poate 
stârni împotriva lor, iar atunci când sunt cât se poate de 
potrivite în raport cu obiectul lor, nu sunt niciodată tot 
atât de agreabile pe cât sunt omenia imparţială şi 
bunăvoința justă, fiindcă nicio simpatie dublă nu ne 
poate stârni interesul faţă de ele. Există totuşi între 
amărăciune şi bucurie o diferenţă: în general, suntem 
predispuşi să simpatizăm cu micile bucurii şi cu marile 
mâhniri. Omul care, printr-o subită răsturnare norocoasă 
a sorții, ajunge dintr-odată la o condiţie cu mult peste 
ceea ce fusese înainte poate să fie sigur de faptul că nu 
toate felicitările celor mai buni prieteni sunt perfect 
sincere. Chiar dacă are cele mai mari merite, un parvenit 
este, în general, dezagreabil şi un sentiment de invidie 
ne împiedică, de regulă, să simpatizăm din toată inima 
cu bucuria lui. Dacă are un dram de judecată, este 
sensibil faţă de acest aspect şi, în loc să se arate în 
culmea fericirii provocate de norocul care a dat peste el, 
se străduieşte, pe cât poate, să îşi tempereze bucuria şi 
să cuminţească acea euforie pe care, în mod firesc, i-o 


stârneşte noua lui situaţie. Afişează aceeaşi simplitate a 
veşmintelor şi aceeaşi modestie a comportamentului din 
perioada anterioară. Îşi dublează atenţia faţă de vechii 
prieteni şi se străduieşte mai mult decât oricând să fie 
modest,  serviabil şi curtenitor. Şi acesta este 
comportamentul pe care, în situaţia lui, îl aprobăm cel 
mai mult, fiindcă ne aşteptăm, se pare, ca el să aibă mai 
multă simpatie faţă de invidia şi aversiunea stârnite în 
noi de fericirea lui decât avem noi faţă de această 
fericire. Cu toate acestea, rareori se întâmplă să 
reuşească. Noi suspectăm sinceritatea modestiei sale, iar 
pe el această reţinere îl oboseşte. Prin urmare, în scurt 
timp, el îşi abandonează, de regulă, vechii prieteni, cu 
excepţia celor mai mârşavi dintre ei, care se pot cobori, 
poate, până la a deveni slugile sale; nici nu reuşeşte 
întotdeauna să îşi facă noi prieteni, căci mândria noilor 
sale relaţii este tot atât de ofensată văzându-l egalul lor 
pe cât fusese mândria vechilor relaţii odată ce el le-a 
devenit superior şi este nevoie de cea mai îndărătnică şi 
perseverentă modestie pentru a  îndura chinul 
înduplecării tuturor. În general, omul nostru ajunge prea 
repede la epuizare şi este provocat de mândria posacă şi 
bănuitoare a unuia, precum şi de disprețul impertinent al 
celuilalt să-l trateze pe cel dintâi cu indiferenţă, iar pe cel 
de-al doilea cu irascibilitate, până când devine în mod 
obişnuit insolent şi pierde stima tuturor. Dacă partea 
principală a fericirii omeneşti se naşte din conştiinţa 
faptului că eşti iubit, după cum cred eu că stau lucrurile, 
atunci acele schimbări bruşte ale norocului rareori 
contribuie mult la fericire. Cel mai fericit este acela care 
înaintează treptat spre măreție, publicul anticipând 
fiecare pas în faţă cu mult timp înainte de a fi fost făcut, 
astfel încât, din acest motiv, atunci când are loc 
avansarea, nu stârneşte nicio bucurie extravagantă, fără 
să dea naştere în mod rezonabil nici geloziei celor ajunşi 
din urmă, nici invidiei celor rămaşi în urmă. 

Cu toate acestea, lumea simpatizează mai degrabă 


cu acele mici bucurii care decurg din cauze mai puţin 
importante. Este decent să fii modest de pe poziţia unei 
mari prosperităţi, însă cu greu am putea să ne exprimăm 
o prea mare satisfacţie după întâmplările mărunte ale 
vieţii de zi cu zi, precum compania în care ne-am 
petrecut seara trecută, felul în care ne-am distrat, toate 
micile incidente din timpul conversaţiei şi toate acele 
mici nimicuri frivole care umplu vidul vieţii omeneşti. 
Nimic nu este mai fermecător decât veselia obişnuită, 
care se întemeiază de fiecare dată pe savoarea tuturor 
acelor mici plăceri prilejuite de întâmplări banale. 
Simpatizăm de îndată cu acea veselie; ea ne inspiră 
aceeaşi bucurie şi face ca orice fleac să ne apară şi nouă 
sub acelaşi aspect agreabil pe care îl percepe şi 
persoana cuprinsă de bună dispoziţie. lată de ce 
tinereţea, anotimpul veseliei, ne trezeşte atât de uşor 
afecțiunea. Acea predispoziţie spre voioşie, ce pare să 
îmbujoreze şi să sclipească în ochii celor tineri şi frumoşi, 
chiar şi la o persoană de acelaşi sex, exaltă chiar şi în cei 
mai vârstnici o stare de spirit mai veselă decât de obicei. 
Aceştia îşi uită, pentru o clipă, infirmităţile şi se 
abandonează acelor idei şi emoţii agreabile de care au 
fost multă vreme străini, dar care, odată cu prezenţa 
unei atât de mari fericiri, se reaprind în piepturile lor, îşi 
reiau locul acolo, ca nişte vechi cunoştinţe, de care 
regretă că au fost despărțiți atât de mult timp şi pe care 
le îmbrăţişează cu atât mai entuziast, având în vedere 
această lungă despărţire. 

Lucrurile stau cu totul altfel în cazul mâhnirii. Micile 
vexaţiuni nu stârnesc nicio simpatie, dar nefericirea 
profundă solicită cea mai mare simpatie. Cel care este 
deranjat de orice mic incident dezagreabil, care este 
iritat dacă bucătarul sau majordomul au comis cea mai 
mică eroare în îndeplinirea datoriei lor, care sesizează 
orice defect în manifestarea  politeţii celei mai 
ceremonioase, faţă de sine ori faţă de oricine altcineva, 
omul care consideră necuviincios faptul că amicul său cel 


mai bun nu l-a salutat când s-au întâlnit de dimineaţă 
sau faptul că fratele său a fredonat o melodie cât timp el 
a relatat o întâmplare, cel care este scos din sărite de 
vremea rea când se află la ţară, de starea proastă a 
drumurilor când pleacă în călătorie, de lipsa companiei şi 
de caracterul plicticos al tuturor locurilor publice de 
distracţie atunci când se află în oraş, deşi poate să aibă 
motivele sale, o astfel de persoană, zic eu, se va bucura 
numai rareori de multă simpatie. Bucuria este o emoție 
plăcută şi cu dragă inimă ne lăsăm cuceriţi de ea cu cel 
mai mic prilej. Prin urmare, simpatizăm iute cu bucuria 
manifestată de alte persoane, ori de câte ori nu suntem 
împiedicaţi de invidie. Dar mâhnirea este dureroasă, iar 
mintea, chiar şi atunci când este vorba despre propriul 
necaz, în chip firesc i se opune şi se fereşte de ea. Ne 
străduim fie să nu o simţim deloc, fie să o facem uitată 
de cum am simţit-o. Ce-i drept, aversiunea noastră faţă 
de amărăciune nu ne va împiedica să o simţim în cazul 
nostru chiar şi stârniţi de nişte fleacuri, dar constant ne 
împiedică să simpatizăm cu ea în ceilalţi, atunci când 
aceştia sunt mâhniţi din motive frivole, fiindcă pasiunile 
noastre  simpatetice sunt întotdeauna mai puţin 
irezistibile decât cele originale. Pe lângă aceasta, există 
în natura umană o doză de răutate, care nu doar 
împiedică orice simpatie faţă de micile neajunsuri, dar se 
şi amuză, într-o oarecare măsură, pe seama acestor 
inconveniente. De aici plăcerea pe care ne-o stârnesc 
tuturor micile ironii şi faptul că nu ne deranjează decât în 
mică măsură să urmărim cum cel de alături este asaltat, 
provocat şi tachinat din toate părţile. Oamenii de cea 
mai obişnuită bună creştere îşi ascund iritarea de care ar 
putea să fie cuprinşi din cauza unor incidente minore, iar 
aceia pe care societatea i-a şlefuit mai temeinic tratează, 
de bunăvoie, toate incidentele de acest gen cu fină 
ironie, aşa cum ştiu că ar proceda şi cei din jur dacă ar fi 
vorba despre ei. Deprinderea omului de lume de a-şi 
reprezenta toate lucrurile care îl privesc aşa cum le-ar 


vedea ceilalţi face ca acele calamităţi frivole să-i apară şi 
lui la fel de ridicole pe cât ştie că, neîndoielnic, le-ar 
considera şi ceilalţi. 

Dimpotrivă, simpatia noastră faţă de nefericirea 
adâncă este foarte intensă şi foarte sinceră. Nu este 
necesar să dăm exemple. Suspinăm chiar şi la o fictivă 
reprezentaţie a unei tragedii. Prin urmare, dacă te 
pândeşte o calamitate, dacă, din pricina unui ghinion 
extraordinar, aluneci în sărăcie, eşti atins de boală, cazi 
în dizgrație şi suferi o dezamăgire, chiar dacă toate s-au 
întâmplat, în parte, din vina ta, în general, te poţi bizui 
totuşi pe cea mai sinceră simpatie din partea prietenilor 
şi, în măsura în care o îngăduie interesul şi onoarea, pe 
sprijinul lor cel mai amabil. Dar, dacă nefericirea ta nu 
este atât de groaznică, dacă ai fost doar puţin dezamăgit 
în ambițiile tale, dacă ai fost părăsit de amantă sau dacă 
eşti sub papucul nevestei, aşteaptă-te să fii ironizat de 
toţi cunoscuţii tăi. 


Secţiunea 3 
Despre efectele prosperității şi ale 
precarităţii asupra judecății oamenilor 
privind buna-cuviinţă a acţiunii; şi de ce în 
prima situaţie este mai uşor de obţinut 
aprobarea lor decât în cea de-a doua 


CAPITOLUL | 


Despre faptul că, deşi simpatia noastră faţă de 
mâhnirea omului lovit de necaz este, în general, 
o senzaţie mai vie decât simpatia noastră faţă de 
bucurie, intensitatea sa este, de regulă, mult mai 
mică decât violenţa cu care, în mod firesc, o 
resimte persoana în cauză 


Deşi nu este mai reală, simpatia noastră cu 
amărăciunea a fost mai pregnant remarcată decât 
simpatia noastră cu bucuria. In sensul său cel mai 
propriu şi cel mai primitiv, cuvântul simpatie denotă 
empatia noastră cu suferinţele, nu cu bucuriile celorlalţi. 
Un recent filosof, ingenios şi subtil, a socotit că este 
necesar să demonstreze cu argumente că avem o reală 
simpatie faţă de bucurie şi că expresia gândurilor bune 
de felicitare este un principiu al naturii umane. Cred că 
nimeni nu a socotit vreodată necesar să demonstreze că 
şi compasiunea este de aceeaşi natură. 

În primul rând, simpatia noastră faţă de mâhnire 
este, într-un anumit sens, mai des întâlnită decât 
simpatia faţă de bucurie. Chiar dacă mâhnirea este 
excesivă, încă putem empatiza cu ea. Ce-i drept, în acest 


caz, ceea ce simţim noi nu atinge intensitatea simpatiei 
totale, nu  egalează acea perfectă armonie şi 
corespondenţă a sentimentelor care constituie 
aprobarea. Nu plângem, nu strigăm, nu ne lamentăm 
odată cu acela care suferă. Dimpotrivă, sesizăm 
slăbiciunea lui şi extravaganţa pasiunii sale, dar, cu toate 
acestea, ne pasă de el. Dar, dacă nu ne pătrundem pe 
deplin de bucuria altuia şi dacă nu participăm la ea, nu Îi 
acordăm niciun pic de atenţie şi nu putem s-o 
împărtăşim. Ştim ce efort prodigios este necesar pentru 
ca individul aflat în suferinţă să îşi poată tempera 
emoţiile, pentru a fi în totală armonie şi concordie cu 
emoţiile spectatorului. Prin urmare, chiar dacă nu 
reuşeşte, îl iertăm cu uşurinţă. Dar nu avem aceeaşi 
indulgență pentru lipsa de măsură a bucuriei, fiindcă nu 
suntem conştienţi că un asemenea mare efort este 
necesar pentru a domoli bucuria până la un nivel pe care 
îl putem interioriza pe deplin. Omul care, lovit de cele 
mai grele calamităţi, îşi poate stăpâni amărăciunea pare 
demn de cea mai mare admiraţie, dar cel care, în culmea 
norocului, poate să îşi stăpânească bucuria în acelaşi 
chip cu greu pare să merite orice preţuire. Avem senzaţia 
că distanţa dintre ceea ce, în mod firesc, simte persoana 
avută în vedere şi ceea ce spectatorul poate să 
interiorizeze este mult mai mare într-un caz faţă de 
celălalt. 

Ce se mai poate adăuga fericirii celui care este 
sănătos, nu are datorii, însă are conştiinţa curată? 
Despre un ins aflat în această situaţie se poate spune pe 
drept cuvânt că toate celelalte daruri ale sorții sunt 
superflue; iar dacă, din pricina lor, se simte în al nouălea 
cer, trebuie să fie urmarea celei mai frivole uşurinţe. 
Totuşi această situaţie poate fi foarte bine numită starea 
naturală şi obişnuită a umanităţii. În pofida prezentei 
nefericiri şi depravări din lume, pe care o deplângem cu 
atâta îndreptăţire, aceasta este în realitate starea celor 
mai mulţi oameni. Prin urmare, majoritatea oamenilor nu 


găsesc nicio mare dificultate în a se ridica ei înşişi până 
la bucuria pe care orice dar al sorții o poate stârni în cel 
de alături. 

Dar dacă puţine se pot adăuga acestei stări, multe 
se pot lua din ea. Deşi distanţa dintre această condiţie şi 
culmea prosperității omeneşti nu este decât un fleac, 
între ea şi cele mai adânci genuni ale nefericirii distanţa 
este imensă şi monstruoasă. Din acest motiv, 
nenorocirea scufundă mintea celui care suferă mult mai 
adânc sub nivelul stării sale naturale decât o poate înălța 
deasupra ei prosperitatea. Aşadar, spectatorului trebuie 
să-i fie mult mai greu să simpatizeze pe deplin şi să se 
sincronizeze perfect cu amărăciunea unuia decât să se 
pătrundă pe deplin de bucuria altuia; spectatorul trebuie 
să se îndepărteze mult mai mult de propria stare 
naturală şi obişnuită de spirit într-un caz comparativ cu 
celălalt. Acesta este motivul pentru care, deşi simpatia 
noastră cu amărăciunea este adeseori o senzaţie mai 
pătrunzătoare decât simpatia noastră faţă de bucurie, de 
fiecare dată este mult mai îndepărtată de violenţa 
sentimentelor care, în mod firesc, îl încearcă pe cel în 
cauză. 

Este agreabil să simpatizezi cu bucuria şi, ori de 
câte ori invidia nu stă împotrivă, inima se dăruieşte cu 
satisfacţie celor mai înalte stări de entuziasm ale acelui 
sentiment delicios. Dar este dureros să te pătrunzi de 
amărăciune, ceea ce facem întotdeauna fără tragere de 
inimă.! Când asistăm la reprezentaţia unei tragedii, ne 


1 Mi s-a obiectat că, întrucât am întemeiat sentimentul de 
aprobare, care este întotdeauna agreabil, pe simpatie, este în 
contradicţie cu sistemul meu admiterea oricărei forme de simpatie 
dezagreabilă. Răspund arătând că în sentimentul de aprobare există 
două lucruri de remarcat: în primul rând, pasiunea simpatetică a 
spectatorului; în al doilea rând, emoția care se naşte din observarea 
coincidenţei perfecte dintre această pasiune simpatetică în sine şi 
pasiunea originală, nutrită de persoana avută în vedere. Această 
ultimă emoție, în care constă propriu-zis sentimentul de aprobare, 
este întotdeauna agreabilă şi minunată. Cealaltă poate să fie ori 


împotrivim pe cât putem tristeţii simpatetice pe care o 
stârneşte spectacolul şi îi dăm frâu liber numai atunci 
când nu mai putem evita acest lucru, ba chiar ne 
străduim să ne ascundem sentimentele faţă de cei din 
jur. Dacă vărsăm câteva lacrimi, le ascundem cu grijă şi 
ne temem că spectatorii, nefiind pătrunşi de această 
sensibilitate excesivă, ar putea să considere lacrimile 
noastre o dovadă de efeminare şi de slăbiciune. 
Nefericitul ale cărui nenorociri ne solicită compasiunea 
simte cât este de probabil ca noi să ne codim a ne 
pătrunde de amărăciunea lui şi, prin urmare, ne prezintă 
tristeţea lui cu teamă şi ezitare; el chiar înăbuşă 
jumătatea din ea şi, din cauza acestei împotriviri a 
celorlalţi, se ruşinează să dea pe de-a-ntregul frâu liber 
chinului său. Lucrurile stau altfel în cazul celui care 
jubilează de bucurie, după un succes. Ori de câte ori 
invidia nu ne stârneşte împotriva lui, el se aşteaptă să se 
bucure de întreaga noastră simpatie. El nu se teme, 
aşadar, să se exprime cu strigăte de mare veselie, pe 
deplin încrezător că suntem cu dragă inimă dispuşi să 
fim alături de el. 

De ce ar fi mai mare ruşinea de a lăcrima decât 
aceea de a râde în prezenţa altora? Adeseori este posibil 
să avem ocazia reală de a le face pe amândouă, dar 
întotdeauna avem sentimentul că este mai probabil ca 
spectatorii să ni se alăture în emoția agreabilă decât în 
cea dureroasă. Este întotdeauna mizerabil să ne 
lamentăm, chiar dacă am fost loviți de cea mai teribilă 
calamitate. Dar triumful victoriei nu este întotdeauna 
dizgraţios. Ce-i drept, chibzuinţă ne sfătuieşte adeseori 
să ne afişăm norocul cu mai multă moderație, fiindcă 
prudenţa ne-ar învăţa să evităm acea invidie, pe care 
chiar acest triumf este, mai mult decât orice, apt să o 
stârnească. 


agreabilă, ori dezagreabilă, în funcţie de pasiunea originală, ale cărei 
trăsături trebuie să le reţină întotdeauna, într-o oarecare măsură (n. 
a.). 


Cât de entuziaste sunt aclamaţiile mulţimii, care nu 
poartă niciodată invidie superiorilor cu ocazia unui triumf 
sau a unei apariţii publice? Şi cât de potolită şi de 
moderată este, de obicei, mâhnirea celor din mulţime cu 
ocazia unei execuţii? În general, la o înmormântare 
tristeţea noastră nu trece de pragul unei gravităţi 
afectate, dar la un botez sau la o nuntă ne bucurăm din 
toată inima, fără afectare. La astfel de evenimente şi în 
toate ocaziile fericite, deşi nu atât de durabilă, satisfacția 
noastră este adeseori la fel de vie pe cât este bucuria 
persoanelor în cauză. Ori de câte ori îi felicităm cordial 
pe prietenii noştri, ceea ce, spre ruşinea naturii umane, o 
facem numai rareori, bucuria lor devine literalmente 
bucuria noastră; pe moment, suntem la fel de fericiţi ca 
ei, inima bate cu putere şi dă pe dinafară de reală 
plăcere, bucuria şi mulţumirea ne sclipesc în ochi, 
însufleţind fiecare trăsătură de pe chipul nostru şi fiecare 
gest al trupului. 

Dimpotrivă, atunci când îi consolăm pe amicii 
noştri cuprinşi de jale, cât de puţin simţim noi în 
comparaţie cu ceea ce simt ei? Stăm alături de ei, îi 
privim şi, în timp ce ei ne relatează împrejurările 
nenorocirii lor, îi ascultăm cu gravitate şi atenţie. Dar, pe 
când relatarea lor este mereu întreruptă de acele fireşti 
accese de pasiune care aproape îi sufocă în timp ce 
vorbesc, cât de departe sunt emoţiile palide din inimile 
noastre de a ţine pasul cu durerile lor sufleteşti? În 
acelaşi timp, putem avea sentimentul că pasiunea lor 
este firească şi nu mai mare decât ceea ce am putea 
simţi şi noi într-o situaţie asemănătoare. Putem chiar să 
ne reproşăm în sinea noastră lipsa de sensibilitate şi 
poate că, din acest motiv, ne inducem o simpatie 
artificială, care, atunci când se iveşte, este întotdeauna 
cea mai palidă şi cea mai trecătoare din câte ne putem 
imagina şi, în general, de îndată ce am ieşit pe uşă, se 
risipeşte pentru totdeauna. Se pare că natura, atunci 
când ne-a împovărat cu propriile necazuri, a socotit că 


acestea sunt de ajuns şi, prin urmare, nu ne-a poruncit 
să luăm pe umerii noştri din necazurile altora nimic mai 
mult decât ceea ce era necesar pentru a ne îndemna să-i 
alinăm. 

Din pricina acestei sensibilităţi anemice faţă de 
nenorocirile altora, acea măreție în mijlocul unor mari 
catastrofe pare întotdeauna de o graţie divină. Purtarea 
celui care îşi poate păstra veselia în mijlocul unor 
dezastre frivole este gentilă şi agreabilă. Dar acela care 
poate să îndure în acelaşi mod cele mai groaznice 
calamităţi pare a fi deasupra muritorilor. Simţim că este 
nevoie de un efort imens pentru a reduce la tăcere acele 
emoţii violente care, în mod firesc, îi tulbură şi îi 
smintesc pe cei aflaţi în acea situaţie. Suntem uimiţi să 
descoperim că se poate stăpâni atât de deplin. În acelaşi 
timp, fermitatea lui coincide perfect cu insensibilitatea 
noastră. El nu ne cere acel grad mai acut de sensibilitate 
pe care descoperim, cu un sentiment de umilinţă, că nu îl 
posedăm. Există cea mai deplină corespondenţă între 
sentimentele lui şi ale noastre şi, din acest motiv, o 
perfectă bună-cuviinţă a purtării sale. Judecând pe baza 
experienţei noastre legate de obişnuita slăbiciune a 
naturii umane, este o bună-cuviinţă pe care nu ne 
puteam aştepta în mod rezonabil că va fi în stare să o 
păstreze. Ne minunăm cu surprindere şi uluire de acea 
tărie a minţii, care este capabilă de un efort atât de nobil 
şi de generos. Amestecat cu uimire şi surprindere şi 
însufleţit de acestea, sentimentul de totală simpatie şi 
aprobare constituie ceea ce pe drept cuvânt se numeşte 
admiraţie, după cum am remarcat nu o dată. lată-l pe 
Cato, înconjurat din toate părţile de duşmani şi incapabil 
să li se opună, dispreţuind să li se supună şi nevoit de 
mândrele precepte ale acelei epoci să se autodistrugă; 
totuşi nedând nicio clipă înapoi în faţa nenorocirilor sale, 
neimplorând niciodată cu glasul plângăreţ al celui aflat 
într-o stare jalnică şi fără să-i scape acele jalnice lacrimi 
simpatetice, pe care nu dorim niciodată să le vărsăm; 


dimpotrivă, înarmându-se cu bărbătească tărie de 
caracter şi, înainte de a-şi duce la îndeplinire fatala sa 
hotărâre, dând, cu obişnuita-i linişte sufletească, toate 
poruncile necesare pentru siguranţa prietenilor săi; lui 
Seneca, marele predicator al insensibilităţii, i se 
înfăţişează ca un spectacol pe care până şi zeii l-ar privi 
cu plăcere şi admiraţie. 

Ori de câte ori întâlnim în viaţa de zi cu zi exemple 
de asemenea nobleţe, suntem de fiecare dată extrem de 
mişcaţi. Suntem mai dispuşi să suspinăm şi să vărsăm 
lacrimi pentru aceia care par să nu simtă ei înşişi nimic 
decât pentru aceia care dau frâu liber întregii slăbiciuni a 
tristeţii lor şi, în acest caz particular, se vede că durerea 
simpatetică a spectatorului depăşeşte pasiunea originală 
a persoanei aflate în prim-plan. Prietenii lui Socrate au 
jelit cu toţii atunci când el a sorbit otrava, în vreme ce el 
însuşi exprima cea mai veselă şi glumeaţă linişte 
sufletească. In astfel de situaţii, spectatorul nu face 
niciun efort şi nici nu are prilejul să facă vreo sforţare 
pentru a dobândi tristeţea lui simpatetică. Nu se teme că 
aceasta îl va împinge spre ceva extravagant sau 
necuvenit; este mai degrabă încântat de sensibilitatea 
inimii sale şi îi dă frâu liber cu plăcere şi autoaprobare. 
Prin urmare, el îşi îngăduie bucuros cele mai melancolice 
stări de spirit care i se pot trezi firesc în suflet, stârnite 
de nenorocirea prietenului său, faţă de care poate că nu 
a simţit niciodată până atunci cu atâta intensitate 
pasiunea tandră şi scăldată în lacrimi a iubirii. Dar 
lucrurile stau cu totul altfel pentru persoana avută în 
vedere. Pe cât îi stă în puteri, acesta este obligat să-şi 
întoarcă privirea de la tot ceea ce este în mod firesc 
teribil sau dezagreabil în situaţia lui. O atenţie prea 
serioasă acordată acestor împrejurări, se teme el, i-ar 
putea produce o impresie atât de violentă, încât nu s-ar 
mai păstra în limitele moderaţiei, pentru a fi obiectul 
totalei simpatii şi aprobări din partea spectatorilor. Prin 
urmare, îşi fixează gândurile numai asupra lucrurilor 


agreabile, precum aplauzele şi admiraţia pe care este pe 
punctul de a le merita pentru noblețea eroică a purtării 
sale. Simţind că este capabil de un efort atât de nobil şi 
de generos, având sentimentul că, în acea situaţie 
groaznică, încă acţionează aşa cum şi-ar dori să 
acţioneze, este însufleţit şi purtat pe aripile bucuriei, 
ceea ce îl face capabil să îndure acea veselie 
triumfătoare, exultând în urma victoriei câştigate astfel 
asupra nenorocirilor sale. 

Dimpotrivă, acela care se scufundă în tristeţe şi 
descurajare din pricina oricărei calamităţi care s-a abătut 
asupra lui se arată, într-o oarecare măsură, deplorabil şi 
vrednic de dispreţ. Nu ne putem sili să simţim faţă de el 
ceea ce el simte pentru sine şi ceea ce, poate, am simţi 
pentru noi înşine dacă am fi în aceeaşi situaţie; prin 
urmare, îl dispreţuim — pe nedrept, poate, dacă vreun 
sentiment, pe care natura ni-l impune în mod irezistibil, 
poate fi considerat nedrept. Slăbiciunea tristeţii nu se 
arată niciodată, în nicio privinţă, agreabilă, exceptând 
situaţiile în care se naşte din ceea ce simţim faţă de alţii 
mai intens decât simţim pentru noi înşine. După moartea 
unui tată îngăduitor şi respectabil, un fiu poate să-şi dea 
frâu liber durerii fără a fi prea mult de condamnat. 
Tristeţea lui se întemeiază mai ales pe un soi de simpatie 
cu părintele său defunct, iar noi ne pătrundem cu dragă 
inimă de emotia lui omenească. Dar dacă şi-ar îngădui 
aceeaşi slăbiciune din pricina unui ghinion care l-ar 
afecta numai pe el, nu ar mai avea parte câtuşi de puţin 
de aceeaşi indulgență. Dacă ar fi adus de soartă să 
cerşească, complet ruinat, dacă ar fi expus celor mai 
groaznice pericole, ba chiar dacă ar fi condus spre a fi 
executat în public şi ar vărsa o singură lacrimă pe 
eşafod, s-ar dezonora pentru totdeauna în opinia întregii 
părţi decente şi generoase a omenirii. Cu toate acestea, 
compasiunea oamenilor faţă de el ar fi foarte intensă şi 
foarte sinceră; dar întrucât el dezamăgeşte prin 
excesiva-i slăbiciune, nu-l vor ierta pe acela care s-a 


putut expune astfel în ochii lumii. Purtarea sa le-ar stârni 
mai degrabă ruşine decât tristeţe, iar dezonoarea de 
care s-a acoperit singur li se va părea aspectul cel mai 
lamentabil al nenorocirii lui. Cât de mult a fost întinată 
memoria cutezătorului Duce de Biron, care de atâtea ori 
a înfruntat cu bravură moartea pe câmpul de luptă, de 
faptul că a plâns pe eşafod, când şi-a privit starea în care 
decăzuse, amintindu-şi favorurile şi gloria de care, atât 
de nefericit, l-a lipsit propria nechibzuinţă! 


CAPITOLUL II 


Despre originea ambiţiei şi distincția rangurilor 


Fiindcă oamenii sunt dispuşi să simpatizeze mai 
deplin cu bucuria decât cu tristeţea noastră, facem 
paradă cu bogăţiile noastre şi ne ascundem sărăcia. 
Nimic nu este mai chinuitor decât să fim nevoiţi să ne 
expunem în public nenorocirea şi să simţim că, deşi 
situaţia noastră este vizibilă tuturor, niciun muritor nu 
percepe nici măcar jumătate din cât suferim. Ei bine, mai 
ales din pricina acestei atenţii pe care o acordăm 
sentimentelor celorlalţi căutăm să dobândim bogăţia şi 
să evităm sărăcia. Fiindcă ce scop urmăresc toată 
osteneala şi agitația din această lume? Care este țelul 
avariţiei şi al ambiţiei, al goanei după avere, putere şi 
întâietate? Să satisfacă nevoile naturii? Salariul ultimului 
lucrător le poate satisface. Vedem că acesta îi permite 
să-şi procure hrana şi îmbrăcămintea, confortul unei 
locuinţe şi al unei familii. Dacă examinăm cu rigoare 
economia lui, descoperim că el cheltuie o mare parte din 
câştig pe marafeturi, care pot fi considerate superflue, şi 
că, în ocazii deosebite, poate să se lipsească de ceva 
bani pentru a-şi satisface vanitatea şi dorinţa de 
distincţie. Care este, atunci, cauza aversiunii noastre faţă 


de situaţia lui şi de ce aceia care au fost educați în 
ranguri mai înalte consideră că a fi nevoit să trăieşti, 
chiar fără să munceşti, din venituri la fel de reduse ca ale 
lui, să locuieşti sub acelaşi acoperiş umil şi să porţi 
aceleaşi veşminte ponosite constituie o situaţie mai rea 
decât moartea? Işi imaginează că stomacul lor mistuie 
mai bine sau că somnul lor este mai adânc într-un palat 
decât într-o cocioabă? Contrariul a fost remarcat atât de 
frecvent şi, într-adevăr, este atât de evident, încât, deşi 
nu s-a consemnat niciodată, nimeni nu ignoră acest fapt. 
De unde, atunci, se naşte această emulaţie care se 
manifestă în toate diferitele ranguri omeneşti şi care 
sunt avantajele pe care le atribuim măreţului scop al 
vieţii omeneşti, pe care îl numim ameliorarea condiţiei 
noastre? Să fii remarcat, să ţi se dea atenţie, să fi 
întâmpinat cu simpatie, complezenţă şi aprobare sunt 
toate avantajele care putem presupune că decurg din ea. 
Vanitatea, nu tihna sau plăcerea, este ceea ce ne 
interesează. Dar vanitatea se întemeiază întotdeauna pe 
credinţa că vom fi ţinta atenţiei sau a aprobării. Omul 
bogat se făleşte cu avuţia lui, fiindcă simte că aceasta 
atrage în chip firesc asupra lui atenţia lumii şi că oamenii 
sunt gata să-i stea alături în toate acele emoţii agreabile 
pe care i le inspiră cu atâta uşurinţă avantajele situaţiei 
sale. La gândul acesta, inima îi palpită şi i se lărgeşte în 
piept, iar el este mai încântat, din acest motiv, de averea 
lui decât de toate celelalte avantaje pe care i le oferă 
aceasta. Dimpotrivă, omul sărac se ruşinează de sărăcia 
lui. El simte fie că aceasta îl scoate din atenţia lumii, fie 
că, dacă oamenii îl iau în seamă, abia dacă ar empatiza 
cu mizeria sa şi cu chinurile pe care le suferă. El este 
chinuit din ambele motive; fiindcă, deşi a fi nebăgat în 
seamă şi a fi dezaprobat sunt lucruri întru totul diferite, 
totuşi obscuritatea ne împiedică să primim lumina 
onorurilor şi a aprobării, inevitabil sentimentul că trecem 
neobservaţi stinge cea mai agreabilă speranţă şi 
dezamăgeşte dorinţa cea mai fierbinte a naturii umane. 


Omul sărac iese şi intră nebăgat de seamă, iar în mijlocul 
mulţimii se află în aceeaşi obscuritate ca şi când ar fi 
închis în  bordeiul său. Grijile umile şi necazurile 
dureroase care îi împovărează pe cei aflaţi în situaţia lui 
nu le oferă nicio distracţie celor uşuratici şi desfrânaţi. 
Aceştia îşi întorc privirea dinspre el, iar dacă intensitatea 
extremă a suferinţei sale îi sileşte să îl privească, e 
numai spre a da cu piciorul unui obiect atât de 
dezagreabil, izgonindu-l dintre ei. Cei norocoşi şi mândri 
sunt uimiţi de insolenţa mizeriei umane, care îndrăzneşte 
să li se arate, cutezând să tulbure, cu aspectul ei 
dezgustător, serenitatea fericirii lor. Dimpotrivă, omul 
distins şi de rang înalt este remarcat de toată lumea. Toţi 
sunt dornici să-l privească şi să îşi închipuie, cel puţin 
prin simpatie, bucuria şi veselia pe care, în mod firesc, i 
le insuflă situaţia lui. Acţiunile sale sunt obiect de 
preocupare pentru public. Cu greu poate scoate o vorbă 
ori face un gest care să fie cu totul trecut cu vederea. 
Într-o adunare numeroasă, el este persoana spre care se 
îndreaptă toate privirile; pasiunile celor din jur par să se 
îndrepte pline de speranţă către el, spre a primi impulsul 
şi direcţia impresiei produse de el asupra lor, iar dacă 
purtarea sa nu este cu totul absurdă, în fiecare clipă are 
prilejul de a stârni interesul oamenilor şi de a se face pe 
sine obiectul de observaţie şi de empatie al tuturor. In 
pofida restrângerilor pe care le impune, cu toată 
pierderea libertăţii de care este însoţit, rangul înalt 
stârneşte invidia şi, în opinia oamenilor, compensează 
toată osteneala, toată neliniştea, toate chinurile care 
trebuie îndurate pentru dobândirea lui şi, ceea ce are şi 
mai serioase consecinţe, compensează toată acea tihnă, 
toată acea stare de relaxare, toată siguranţa lipsită de 
griji care sunt pierdute pe vecie în schimbul acumulării 
de bogăţie. 

Atunci când ne gândim la condiţia bogătanilor în 
acele culori înşelătoare în care o poate zugrăvi 
imaginaţia, ea pare să fie aproape ideea abstractă a unei 


stări perfecte şi fericite. Este chiar acea stare pe care, în 
visele noastre cu ochii deschişi şi în reveriile noastre din 
ceasurile de lenevie, ne-am schiţat-o ca obiect final al 
tuturor dorințelor noastre. Prin urmare, simţim o simpatie 
stranie faţă de satisfacția celor care se găsesc în ea. 
Vedem cu ochi favorabili toate înclinațiile lor şi le 
susţinem toate dorinţele. Ce păcat, ne gândim, dacă 
ceva ar irosi şi ar corupe o situaţie atât de agreabilă! Ne- 
am putea dori chiar ca ei să fie nemuritori şi ni se pare 
greu de acceptat faptul că moartea va pune, până la 
urmă, capăt unei bucurii aproape perfecte. Este o 
cruzime, socotim noi, că Natura îi sileşte să treacă din 
poziţia lor măreaţă în acel cămin umil, dar ospitalier, pe 
care ea îl oferă tuturor copiilor săi. „Mare Rege, viaţă 
eternă!” este complimentul pe care, în maniera adulaţiei 
orientale, suntem dispuşi să-l facem cu dragă inimă, 
dacă experienţa nu ne-ar demonstra absurditatea sa. 
Orice nenorocire care se abate asupra lor, orice 
prejudiciu care li se aduce stârneşte în inima 
spectatorului de zece ori mai multă compasiune şi 
indignare decât ar fi simţit în cazul în care aceleaşi 
lucruri s-ar fi întâmplat altor oameni. Numai nenorocirile 
regilor sunt subiecte potrivite pentru tragedie. În această 
privinţă, ele seamănă cu nenorocirile îndrăgostiţilor. 
Acele două situaţii sunt principalele obiecte de interes în 
teatru, fiindcă, în pofida a tot ceea ce raţiunea şi 
experienţa ne pot spune împotrivă, ideile preconcepute 
ale imaginaţiei atribuie acestor două stări o fericire care 
le întrece pe toate celelalte. A tulbura o fericire perfectă 
sau a-i pune capăt pare a fi cel mai atroce prejudiciu. 
Trădătorul care conspiră împotriva vieţii monarhului este 
considerat un monstru mai oribil decât oricare alt 
criminal. Tot sângele nevinovat care a fost vărsat în 
războaie civile a stârnit mai puţină indignare decât 
moartea lui Carol I. Un observator străin de natura 
umană, care ar vedea indiferența oamenilor faţă de 
nefericirea celor care le sunt inferiori şi regretul şi 


indignarea pe care o simt din pricina nenorocirilor şi 
suferințelor celor mai presus de ei ar putea să îşi 
imagineze că durerea trebuie să fie mai chinuitoare şi 
convulsiile morţii mai teribile în cazul persoanelor de 
rang mai înalt faţă de ceea ce simt oamenii de condiţie 
mai umilă. 

Pe această dispoziţie a omenirii de a se lua după 
pasiunile celor bogaţi şi puternici se întemeiază 
deosebirile de rang şi ordinea socială. Servilismul nostru 
faţă de superiori se naşte mai frecvent din admiraţia pe 
care o purtăm avantajelor situaţiei lor decât din orice 
aşteptări personale ale unor beneficii primite prin 
bunăvoința lor. Beneficiile acordate de ei pot ajunge doar 
până la puţini, însă averile lor interesează aproape pe 
toată lumea. Dorim cu ardoare să-i sprijinim în atingerea 
unei fericiri care se apropie atât de mult de perfecţiune şi 
vrem să-i slujim de dragul lor, fără nicio altă recompensă 
în afară de vanitatea sau de onoarea de a le face un 
serviciu. Respectul pe care îl acordăm înclinațiilor lor nu 
se întemeiază nici în mare măsură, nici în totalitate pe 
luarea în calcul a utilității supunerii noastre şi a ordinii 
sociale, pe care o susţine cel mai bine. Chiar atunci când 
ordinea socială pare să necesite opoziţia noastră faţă de 
ei, ne este greu să o facem. Că regii sunt slujitorii 
poporului, cărora trebuie să ne supunem ori să ne 
opunem şi care trebuie detronaţi sau pedepsiţi, după 
cum o cere interesul public, este doctrina raţiunii şi a 
filosofiei, dar nu este doctrina Naturii. Natura ne-ar 
învăţa să ne supunem lor doar pentru că ei ne cer acest 
lucru, să tremurăm şi să facem sluj în faţa înaltei lor 
condiţii, să considerăm zâmbetul lor o răsplată suficientă 
pentru orice serviciu le-am face şi să fim îngroziţi de 
dizgraţia lor, deşi ea nu ar fi urmată de niciun alt 
neajuns, ca şi cum ar fi cel mai mare chin. A-i trata în 
orice privinţă ca pe nişte oameni, a reflecta şi a intra cu 
ei în dispută în situaţii obişnuite solicită o mare dârzenie, 
pe care puţini oameni o au, afară de cazul în care se 


bizuie pe familiaritatea unor vechi cunoştinţe. Cele mai 
solide motive, cele mai violente pasiuni, precum frica, 
ura şi indignarea, abia dacă sunt suficiente ca să încline 
balanţa în defavoarea acestei dispoziţii naturale de a-i 
respecta, iar purtarea lor trebuie, în mod just sau nejust, 
să fi stârnit în cel mai înalt grad toate aceste pasiuni 
înainte ca marea masă de oameni să poată fi incitată să 
li se opună cu violenţă ori să dorească a-i vedea fie 
pedepsiţi, fie detronaţi. Chiar şi atunci când oamenii au 
fost împinşi atât de departe, sunt capabili să dea oricând 
înapoi, recăzând în obişnuita lor stare de respect faţă de 
aceia pe care au fost deprinşi să-i considere superiorii lor 
fireşti. Ei nu pot să îndure chinurile monarhului lor. 
Compasiunea ia curând locul resentimentului, oamenii 
uită toate sfidările din trecut, vechile lor principii de 
loialitate reînvie şi se grăbesc să restabilească 
autoritatea sfărâmată a foştilor stăpâni, cu aceeaşi 
violenţă cu care i s-au împotrivit. Moartea lui Carol | a 
dus la Restauraţia familiei regale. Compasiunea pentru 
James al II-lea, care a fost prins de mulţime pe când 
încerca să evadeze la bordul unei nave, aproape că a 
împiedicat Revoluţia şi i-a încetinit mersul de până 
atunci. 

Par cei mari să ignore preţul mic la care dobândesc 
admiraţia publică sau îşi imaginează şi ei, aşa cum o fac 
ceilalţi oameni, că trebuie să o câştige fie cu sudoare, fie 
cu sânge? Prin ce realizări importante este instruit 
tânărul nobil să îşi susţină demnitatea rangului său şi să 
fie demn de acea superioritate faţă de concetăţenii lui, 
pe care i-au dăruit-o strămoşii? Prin cunoaştere, hărnicie, 
răbdare, spirit de sacrificiu sau prin orice fel de virtute? 
Întrucât toate vorbele şi gesturile sale sunt urmărite cu 
atenţie, el învaţă să îşi supravegheze fiecare amănunt al 
purtării sale şi studiază cum să îşi îndeplinească toate 
acele mici obligaţii cu cea mai exactă bună-cuwviinţă. 
Conştient fiind cât de mult este sub observaţie şi cât de 
mult sunt dispuşi oamenii să îi accepte toate înclinațiile, 


el acţionează, în cele mai indiferente situaţii, cu acea 
libertate şi cu eleganța pe care le inspiră gândul poziţiei 
sale. Aerul, manierele, purtarea lui, toate marchează acel 
elegant şi fermecător sentiment al propriei superiorităţi, 
pe care cu greu îl pot atinge vreodată oamenii născuţi în 
straturi sociale inferioare. Acestea sunt vicleşugurile prin 
care îşi propune a-i face pe oameni să se supună mai 
uşor autorităţii sale şi să îşi impună înclinațiile după cum 
îi dictează bunul plac şi, în această privinţă, este rareori 
dezamăgit. Susţinute de rang şi întâietate, aceste 
vicleşuguri sunt, în situaţii obişnuite, suficiente pentru a 
guverna lumea. In cea mai mare parte a domniei sale, 
Ludovic al XIV-lea a fost considerat, nu numai în Franţa, 
ci în toată Europa, drept modelul perfect de mare prinţ. 
Dar care erau talentele şi virtuțile prin care şi-a dobândit 
această strălucită reputaţie? A fost dreptatea 
scrupuloasă şi inflexibilă a tuturor acţiunilor sale, au fost 
imensele pericole şi dificultăţi pe care le-a învins ori 
neobositul şi neprecupeţitul efort cu care le-a dus până 
la capăt? Au fost cunoştinţele lui vaste, excelenta 
judecată sau bravura lui eroică? Nu a fost niciuna dintre 
aceste calităţi. Dar el era, în primul rând, cel mai 
puternic prinţ din Europa şi, în consecinţă, avea rangul 
cel mai înalt printre regi; mai departe, spune istoricul 
său, „el i-a depăşit pe toţi curtenii lui prin graţia formei şi 
prin frumuseţea maiestuoasă a trăsăturilor sale. Sunetul 
glasului său, nobil şi impresionant, cucerea inimile celor 
care se simțeau intimidaţi în prezenţa lui. Păşea şi se 
mişca într-un fel potrivit numai lui şi rangului său şi care 
ar fi fost ridicol în cazul oricărei alte persoane. 
Tulburarea pe care o stârnea în cei care i se adresau 
flata acea satisfacţie secretă cu care îşi simţea propria 
superioritate. Bătrânul ofiţer, care s-a zăpăcit şi s-a 
fâstâcit când i-a cerut o favoare, nefiind în stare să îşi 
ducă discursul până la capăt, i-a spus: Sire, maiestatea 
voastră, sper că mă veţi crede că nu tremur astfel în faţa 
inamicilor voştri. Nu i-a fost greu să obţină ceea ce Îi 


ceruse”. Aceste realizări frivole, susţinute de rangul său 
şi, neîndoielnic, de alte talente şi virtuţi de un oarecare 
grad, care nu s-a ridicat, se pare, mult peste 
mediocritate, i-au atras acestui prinţ stima epocii sale, ba 
chiar i-au asigurat un adânc respect amintirii sale în 
posteritate. În comparaţie cu ele, atât pe vremea lui, cât 
şi în prezent, se pare că nicio altă virtute nu pare să fi 
avut vreun merit. Cunoaşterea, hărnicia, curajul şi 
milostenia tremurau, erau făcute de ocară şi îşi pierdeau 
orice demnitate în faţa lor. 

Dar omul de rang inferior nu poate spera să se 
distingă prin asemenea reuşite. Politeţea fandosită este 
într-o atât de mare măsură virtutea celor mari, încât 
onorează prea puţin pe oricine nu se numără printre ei. 
Filfizonul care le imită manierele şi care se preface a fi 
distins graţie bunei-cuviinţe superioare a purtării sale 
obişnuite este răsplătit cu de două ori mai mult dispreţ 
pentru prostia şi infatuarea lui. Unuia despre care nimeni 
nu crede că merită să fie băgat în seamă, de ce ar trebui 
să-i pese de modul semeţ în care îşi ţine capul ori de 
felul în care îşi mişcă braţele în timp ce păşeşte într-o 
încăpere? Cu siguranţă, îşi dă o atenţie superfluă, 
semnalând un sentiment de importanţă pe care nu-l 
poate împărtăşi niciun alt muritor. Modestia şi 
simplitatea desăvârşită, însoţite de atâta lejeritate câtă 
permite respectul datorat celor din jur, trebuie să fie 
principalele caracteristici ale purtării unui om de rând. 
Dacă speră să se facă remarcat, trebuie să se bizuie pe 
nişte virtuţi mai importante. El trebuie să-şi facă adepţi 
dintre susţinătorii celor mari şi nu-i poate răsplăti decât 
prin strădania trupului său şi prin activitatea minţii lui. 
Prin urmare, el trebuie să cultive aceste calităţi; trebuie 
să acumuleze cunoştinţe superioare în profesia lui şi să 
dovedească o hărnicie mai îndârjită în exercitarea ei. 
Trebuie să aibă răbdare în muncă, să fie curajos în faţa 
pericolului şi dârz la necaz. Aceste talente trebuie aduse 
în atenţia publicului prin dificultatea, importanţa şi, 


totodată, prin judecata chibzuită a acţiunilor sale şi prin 
râvna încordată şi neobosită cu care le duce la 
îndeplinire. Probitatea şi chibzuinţă, generozitatea şi 
sinceritatea trebuie să-i caracterizeze purtarea în toate 
situaţiile obişnuite; în acelaşi timp, trebuie să fie gata să 
se implice în toate acele situaţii în care este nevoie de 
cele mai mari talente şi virtuţi ca să acţioneze cum se 
cuvine, însă dintre care cei ce reuşesc să se descurce 
onorabil pot culege cele mai alese aprecieri. Cu câtă 
nerăbdare caută omul de spirit şi ambițios, dar 
nemulţumit de situaţia lui, o mare oportunitate de a ieşi 
în evidenţă? Nicio împrejurare care i-ar putea oferi 
această oportunitate nu i se pare indezirabilă. El chiar 
aşteaptă cu bucurie perspectiva unui război peste 
graniţe sau a unor disensiuni interne; cu secretă bucurie 
şi plăcere, el vede în orice dezordine socială şi în 
vărsarea de sânge care o însoţeşte probabilitatea de a i 
se ivi acele mult aşteptate prilejuri de a-şi atrage atenţia 
şi admiraţia lumii. Dimpotrivă, omul distins şi de rang 
înalt, a cărui întreagă glorie constă în buna-cuviinţă a 
purtării sale obişnuite şi care se mulţumeşte cu modestul 
renume pe care aceasta i-l poate aduce, neavând niciun 
talent cu care să îşi sporească faima, nu este dornic să 
se complice încercând nişte lucruri realizabile numai cu 
dificultate sau cu eforturi istovitoare. O figură frumoasă 
la un bal este marele său triumf şi reuşita unei intrigi 
galante este cea mai înaltă ispravă a lui. Are aversiune 
faţă de orice dezordine socială, nu din iubire faţă de 
oameni, întrucât aristocratul nu-i priveşte niciodată pe 
inferiorii lui ca pe nişte semeni, nici din laşitate, căci, în 
această privinţă, este rareori lipsit de curaj; cauza este 
conştiinţa faptului că nu posedă niciuna dintre virtuțile 
necesare în astfel de situaţii, astfel încât atenţia publică 
se va îndrepta inevitabil dinspre ei către alţii. Işi poate 
dori să se expună unui mic pericol şi, atunci când se 
întâmplă, să facă paradă pentru a fi mai departe distins. 
Însă tremură de groază la gândul unei situaţii care îi 


solicită să exercite îndelung răbdare, hărnicie, tărie de 
caracter şi efort de gândire. Cu greu pot fi întâlnite 
vreodată aceste virtuţi la oamenii născuţi în poziţii 
sociale înalte. Aşa se face că în toate formele de 
guvernământ, chiar în monarhii, funcţiile cele mai înalte 
sunt, în general, deţinute şi toate amănuntele 
administraţiei sunt conduse de oameni care au fost 
educați în rangurile sociale mijlocii şi inferioare, indivizi 
care au avansat graţie propriei hărnicii şi prin abilităţile 
pe care le-au probat, chiar dacă aceştia sunt plini de 
gelozie şi se opun resentimentar tuturor acelora care s- 
au născut să le fie superiori şi faţă de care cei mari, după 
ce i-au privit mai întâi cu dispreţ, pe urmă cu invidie, se 
mulţumesc în cele din urmă să se ploconească, dovedind 
aceeaşi josnicie abjectă cu care doresc să se poarte faţă 
de ei restul omenirii. 

Pierderea acestei facile stăpâniri imperiale a 
afecțiunii oamenilor face ca prăbuşirea din măreție să fie 
atât de insuportabilă. Când familia regelui Macedoniei a 
fost târâtă în alaiul triumfal al lui ZEmilius, se spune că 
nefericirea prizonierilor a împărţit atenţia poporului 
roman între cuceritor şi învinşi. Priveliştea copiilor regali, 
a căror vârstă fragedă îi făcea insensibili faţă de situaţia 
lor, i-a şocat pe spectatori, stârnind, în mijlocul bucuriei 
şi a veseliei publice, cea mai duioasă tristeţe şi 
compasiune. Pe urmă, în procesiune şi-a făcut apariţia 
regele, care părea ameţit, uluit şi lipsit de orice 
sentiment, dată fiind enormitatea nenorocirilor sale. 
Prietenii şi sfetnicii săi îl urmau, în timp ce înaintau, îşi 
aruncau din când în când privirea către suveranul lor 
înfrânt şi, văzându-l, de fiecare dată izbucneau în lacrimi; 
întreaga lor purtare demonstra că ei nu se gândeau la 
propriile nenorociri, ci erau frământaţi pe de-a-ntregul de 
măreţia superioară a nefericirii lui. Dimpotrivă, generoşii 
romani îl priveau cu dispreţ şi indignare, considerându-l 
nedemn de compasiune pe bărbatul care putea fi atât de 
slab de înger încât să îndure a mai trăi după atâtea 


nenorociri. Şi totuşi în ce constau acele nenorociri? Dând 
crezare celor mai mulţi istorici, urma să îşi petreacă 
restul vieţii sub protecţia unor oameni puternici şi 
milostivi, într-o condiţie demnă de invidiat, bucurându-se 
de belşug, linişte, tihnă şi siguranţă, de care nu putea fi 
lipsit nici măcar de propria nebunie. Dar nu avea să mai 
fie înconjurat de admiraţia acelei gloate de măscărici, 
linguşitori şi slugoi, care fuseseră mai înainte deprinşi să- 
i urmărească cu atenţie fiecare mişcare. Nu avea să mai 
fie privit cu gura căscată de mulţimi, nici să mai aibă 
puterea de a se face pe sine obiectul respectului, 
recunoştinţei, iubirii şi admiraţiei lor. Pasiunile naţiilor nu 
aveau să se mai muleze după toanele sale. Aceasta era 
nenorocirea insuportabilă care îl golea pe rege de orice 
sentiment, cea care îi făcea pe amicii lui să uite de 
propriile nenorociri şi motivul pentru care noblețea 
romană cu greu putea să înţeleagă cum poate fi un om 
atât de meschin încât să supravieţuiască unei astfel de 
calamităţi. 

„lubirea”, spune Lordul Rochefoucault, „este cel 
mai adesea urmată de ambiţie; dar ambiția cu greu este 
urmată vreodată de iubire.” Odată ce a pus cu totul 
stăpânire pe suflet, acea pasiune nu va mai admite 
niciun rival şi niciun succesor. Pentru aceia care s-au 
obişnuit să se bucure de admiraţia publică sau măcar 
speră să se bucure de ea, toate celelalte plăceri le 
provoacă scârbă şi dezgust. Dintre toţi bărbaţii de stat 
înlăturați de la putere, care, spre liniştea lor, au cugetat 
cum să scoată ce-i mai bun din ambiţie şi să 
dispreţuiască acele onoruri de care nu se mai bucurau, 
cât de puţini au reuşit să o facă? Majoritatea şi-au 
petrecut timpul în cea mai apatică şi cea mai insipidă 
indolenţă, dezamăgiţi de gândul lipsei lor de importanţă, 
incapabili să aibă interes faţă de ocupațiile vieţii private, 
fără pic de bucurie, afară de ocaziile în care puteau vorbi 
despre fosta lor măreție, şi fără pic de satisfacţie, în 
afară de situaţiile în care se implicau într-un van proiect 


de redobândire a ei. Aţi decis în mod sincer să nu vă 
schimbaţi niciodată libertatea cu servitutea boierească a 
unei curţi domneşti, preferând să trăiţi liberi, fără teamă 
şi independenţi? Pare să existe o cale de a continua să 
vă păstraţi acea hotărâre virtuoasă şi poate că nu este 
decât una singură. Nu intraţi niciodată într-un loc de 
unde atât de puţini au fost capabili să se mai întoarcă; 
nu intraţi niciodată în cercul ambiţiei; nici nu vă 
comparaţi vreodată cu acei stăpâni ai pământului, care 
au captivat deja înaintea voastră atenţia unei jumătăţi 
din omenire. 

În imaginaţia oamenilor, pare să fie de mare 
importanţă a se găsi în acea situaţie care îi aşază cât mai 
vizibil în centrul simpatiei şi al atenţiei. Aşadar, locul pe 
care îl ocupă, acel mare lucru care le dezbină pe soțiile 
notabilităţilor, este scopul urmărit de jumătate dintre 
strădaniile vieţii omeneşti şi este cauza întregului tumult 
şi freamăt, sursa tuturor jafurilor şi nedreptăţilor, pe care 
avariţia şi ambiția le-au introdus în lume. Se spune că 
oamenii cu scaun la cap dispreţuiesc realmente locul 
ocupat în societate; adică, dispreţuiesc să stea în capul 
mesei şi le este indiferent cine iese în evidenţă graţie 
acelei împrejurări frivole, pe care o poate contrabalansa 
cel mai mic avantaj. Dar nimeni nu dispreţuieşte rangul, 
distincţia, întâietatea decât dacă se ridică mult deasupra 
etalonului comun al naturii umane sau dacă se coboară 
foarte mult sub el; altfel spus, ori este atât de consacrat 
în înţelepciune şi reală filosofie, încât este mulţumit că, 
în vreme ce buna-cuviinţă a purtării sale îl face obiectul 
just al aprobării, nu contează pentru el dacă nu se 
bucură nici de atenţie, nici de aprobare; ori s-a obişnuit 
până într-atât cu ideea propriei neînsemnătăţi şi s-a 
scufundat într-o indiferenţă indolentă şi îndobitocită, 
încât a uitat dorinţa şi însăşi voinţa de superioritate. 

A ajunge să fii obiectul firesc al felicitărilor vesele 
şi al atenţiilor simpatetice ale oamenilor este, aşadar, 
împrejurarea care îi conferă prosperității întreaga ei 


splendoare orbitoare; iată de ce nimic nu întunecă atât 
de mult tristeţea nenorocirii pe cât o face sentimentul că 
necazurile noastre sunt obiectul dispreţului şi al 
aversiunii semenilor noştri, nu al empatiei. Din acest 
motiv, cele mai groaznice calamităţi nu sunt întotdeauna 
cel mai greu de suportat. Adeseori este mai chinuitor să 
apari în public lovit de mici dezastre decât de mari 
nenorociri. Primele nu stârnesc niciun dram de simpatie, 
dar cele din urmă, deşi pot să nu stârnească pasiuni 
apropiate ca intensitate de chinurile celui care suferă, 
atrag totuşi o compasiune foarte vie. În acest din urmă 
caz, sentimentele spectatorilor sunt mai puţin profunde 
decât cele ale omului în suferinţă, dar empatia lor 
imperfectă îl ajută într-o oarecare măsură să-şi îndure 
nefericirea. In faţa unei adunări pline de veselie, un 
gentleman este mai nenorocit să apară murdar şi 
zdrenţăros decât însângerat şi rănit. Această ultimă 
situaţie le va stârni mila celor de faţă; cealaltă le va 
stârni râsul. Judecătorul care porunceşte ca un criminal 
să fie pus la stâlpul infamiei îl dezonorează pe cel 
condamnat mai mult decât dacă l-ar fi osândit la eşafod. 
Marele prinţ care, cu nişte ani în urmă, l-a bătut cu 
bastonul pe un general în faţa armatei sale l-a dezonorat 
irevocabil. Pedeapsa ar fi fost mult mai uşoară dacă i-ar 
fi străpuns trupul cu un glonţ. Conform codului de 
onoare, lovitura de baston dezonorează, pe când lovitura 
de sabie nu face acest lucru, din motive evidente. Când 
se aplică unui gentleman, pentru care dezonoarea este 
răul suprem, acele pedepse mai uşoare ajung să fie 
privite de oamenii miloşi şi generoşi ca fiind cele mai 
groaznice. Prin urmare, pentru persoanele de rang înalt, 
aceste pedepse minore sunt în mod universal excluse, iar 
legea, în vreme ce le ia viaţa în numeroase ocazii, le 
respectă onoarea mai presus de toate. Să biciuieşti un 
om ales ori să-l pui la stâlpul infamiei, indiferent ce crimă 
ar fi comis, este o brutalitate de care, exceptând Rusia, 
nu este capabil niciun guvern european. 


Un om curajos nu devine demn de dispreţ dacă 
este dus la eşafod; este însă, dacă este legat la stâlpul 
infamiei. Într-o situaţie, purtarea lui îi poate aduce stima 
şi admiraţia tuturor. Niciun comportament în cealaltă 
situaţie nu-l poate face să fie agreabil. Simpatia 
spectatorilor îl susţine într-un caz şi îl scapă de ruşinea 
conştientizării faptului că nefericirea lui este resimţită 
numai de câtre el, acesta fiind, dintre toate 
sentimentele, cel mai insuportabil. Nu există nicio 
simpatie în cazul celălalt sau, dacă există vreuna, nu se 
manifestă faţă de suferinţă, care este un fleac, ci se 
îndreaptă spre conştientizarea de către el a lipsei de 
simpatie cu care este întâmpinată suferinţa lui. Este o 
simpatie faţă de ruşinea, nu faţă de întristarea lui. Cei 
cărora li se face milă roşesc şi pleacă privirea în pământ 
pentru el. Şi el înclină capul în acelaşi fel şi se simte 
ireparabil înjosit de pedeapsă, deşi nu de crima pe care a 
comis-o. Dimpotrivă, întrucât este privit cu stimă şi 
aprobare, omul care moare cu dârzenie poartă pe chip 
aceeaşi expresie de curaj, iar dacă fărădelegea nu-i 
răpeşte respectul celorlalţi, pedeapsa nu o va face 
niciodată. Nu are nicio bănuială că situaţia lui este obiect 
de dispreţ sau de batjocură pentru nimeni, aşa că poate, 
în mod cuvenit, să arboreze nu doar un aer de perfectă 
serenitate, ci şi unul de triumf şi de jubilaţie. 

„Marile primejdii”, spune Cardinalul de Retz, „au 
farmecul lor, fiindcă din ele se poate culege ceva glorie, 
chiar dacă dăm greş. Dar în primejdiile moderate există 
ceva oribil, fiindcă insuccesul este mereu însoţit de 
pierderea reputației.” Maxima lui are acelaşi temei ca şi 
observaţiile noastre privind pedepsele. 

Virtutea omenească este superioară durerii, 
sărăciei, pericolului şi morţii; nici nu cere cele mai 
trudnice eforturi ca să le dispreţuiască. Dar să-ţi vezi 
nefericirea expusă insultei şi deriziunii, să fii târât în 
alaiul celui triumfător, să te vezi arătat cu degetul 
batjocurii este o situaţie în care statornicia virtuţii este 


mult mai aptă să dea greş. În comparaţie cu disprețul 
lumii, toate celelalte rele exterioare sunt îndurate cu 
uşurinţă. 


CAPITOLUL III 


Despre corupţia sentimentelor noastre morale, 
care este prilejuită de această dispoziţie de a-i 
admira pe cei bogaţi şi puternici şi de a-i 
dispreţui sau de a nu-i băga în seamă pe cei 
săraci şi de condiţie umilă 


Deşi este necesară atât pentru a stabili, cât şi 
pentru a menţine deosebirile dintre ranguri şi ordinea 
socială, dispoziţia de a-i admira sau aproape de a-i 
venera pe cei bogaţi şi puternici, respectiv de a-i 
dispreţui sau, cel puţin, de a-i ignora pe cei săraci şi de 
condiţie umilă este, în acelaşi timp, marea şi aproape 
universala cauză a coruperii sentimentelor noastre 
morale. Moraliştii din toate timpurile au deplâns faptul că 
avuţia şi faima sunt adeseori privite cu respectul şi 
admiraţia care se cuvin doar înţelepciunii şi virtuţii, în 
vreme ce disprețul, ale cărui obiecte potrivite sunt numai 
viciul şi prostia, se îndreaptă adesea către sărăcie şi 
slăbiciune. 

Dorim deopotrivă să fim demni de respect şi să fim 
respectaţi. Ne temem deopotrivă să fim demni de dispreţ 
şi să fim dispreţuiţi. Insă, de cum ieşim în lume, 
descoperim curând că înţelepciunea şi virtutea nu sunt 
câtuşi de puţin singurele obiecte ale respectului; nici 
viciul şi prostia nu sunt singurele ţinte ale dispreţului. 
Vedem la tot pasul că dovezile de respect ale oamenilor 
se îndreaptă mai vârtos către cel bogat şi puternic decât 
spre cel înţelept şi virtuos. Vedem adesea că viciile şi 


nebuniile celor puternici sunt mult mai puţin dispreţuite 
decât sărăcia şi slăbiciunea celui nevinovat. Să meriţi, să 
câştigi şi să te bucuri de respectul şi de admiraţia lumii 
sunt marile ţinte ale ambiţiei şi ale emulaţiei. Ni se 
înfăţişează două căi diferite, care conduc în egală 
măsură spre atingerea acestui obiectiv atât de mult 
râvnit; una se bizuie pe studiul înţelepciunii şi pe 
practicarea virtuții, cealaltă presupune dobândirea 
bogăției şi a faimei. Emulaţiei noastre i se arată două 
caractere diferite; unul se distinge prin ambiţie trufaşă şi 
lăcomie ostentativă, celălalt se distinge prin blândă 
modestie şi dreptate echitabilă. Ni se prezintă două 
modele diferite, două tablouri distincte, după care ne 
putem şlefui propriul caracter şi propria conduită; unul 
este zugrăvit în culori mai ţipătoare şi mai pline de 
sclipiri, celălalt este mai corect şi trasat în contururi de o 
mai aleasă frumuseţe; unul se străduieşte să atragă 
atenţia tuturor privirilor rătăcitoare, celălalt abia dacă 
atrage atenţia cuiva, cu excepţia celui mai studios şi mai 
atent observator. Înţelepţii şi virtuoşii sunt grupul select, 
deşi, mă tem, restrâns al celor care sunt adevărații şi 
statornicii admiratori ai înţelepciunii şi ai virtuţii. Cea mai 
mare parte a omenirii este alcătuită din admiratorii şi 
adoratorii bogăției şi ai faimei şi, ceea ce poate să pară 
extraordinar, cel mai adesea, admiraţia şi veneraţia lor 
sunt dezinteresate. 

Neîndoielnic, respectul pe care îl simţim faţă de 
înţelepciune şi virtute este diferit de ceea ce simţim faţă 
de bogăţie şi faimă şi nu este nevoie de un foarte fin 
discernământ pentru a sesiza diferenţa. Dar, în pofida 
acestei diferenţe, acele sentimente şi seamănă foarte 
mult între ele. Prin unele trăsături particulare, ele sunt, 
fără îndoială, diferite, dar, în expresia generală a chipului 
lor, par să fie atât de mult identice, încât observatorii 
neatenţi sunt foarte predispuşi să confunde un sentiment 
cu celălalt. 

În faţa unor merite egale, e greu de găsit un om 


care nu respectă mai mult pe cel bogat şi de rang înalt 
decât pe cel sărac şi umil. Pentru cei mai mulți, 
îngâmfarea şi vanitatea celui dintâi sunt mult mai 
admirate decât meritul real şi temeinic al celui din urmă. 
Este greu de acceptat pentru bunele moravuri sau, 
poate, chiar pentru limbajul potrivit să spunem că, fără 
merit şi virtute, simpla bogăţie şi faimă merită respectul 
nostru. Trebuie să recunoaştem, cu toate acestea, că ele 
se bucură de el în mod constant şi că, prin urmare, pot fi 
considerate, în anumite privinţe, obiecte naturale ale 
respectului. Acele poziții sociale înalte pot fi, 
neîndoielnic, total compromise de viciu şi de nebunie. 
Dar viciul şi nebunia trebuie să fie extrem de mari înainte 
de a putea să ducă la această totală compromitere. 
Depravarea unui om de lume este privită cu mult mai 
puţin dispreţ şi cu mai slabă aversiune decât 
destrăbălarea unui om de condiţie mai umilă. În cazul 
celui din urmă, o singură încălcare a regulilor de 
cumpătare şi de bună-cuwviinţă este, de regulă, mai 
condamnabilă decât disprețul constant şi mărturisit faţă 
de aceste reguli al celui dintâi. 

In poziţiile sociale mijlocii şi inferioare, drumul spre 
virtute şi cel spre bogăţie, cel puţin spre genul de 
bogăţie pe care oamenii din aceste straturi sociale pot 
spera în mod rezonabil să o dobândească, sunt, din 
fericire, în majoritatea cazurilor, aproape aceleaşi. În 
toate profesiile stărilor de mijloc şi ale celor inferioare, 
abilităţile profesionale reale şi solide, însoţite de o 
purtare cumpătată, justă, fermă şi chibzuită, foarte rar 
nu izbutesc să aibă parte de succes. Uneori, măiestria 
profesională va fi mai importantă atunci când purtarea 
nu este câtuşi de puţin corectă. Totuşi fie nechibzuinţa 
constantă, fie nedreptatea, slăbiciunea sau îngâmfarea 
vor umbri întotdeauna şi câteodată vor duce la ruină şi 
cele mai splendide abilităţi profesionale. În plus, oamenii 
de condiţie medie sau inferioară nu pot ajunge niciodată 
atât de puternici încât să fie mai presus de lege, ceea ce, 


în general, trebuie să le inspire un soi de teamă 
respectuoasă faţă de măcar cele mai importante reguli 
legale. De asemenea, succesul unor astfel de oameni 
depinde aproape întotdeauna de aprobarea şi de buna 
părere a vecinilor şi a egalilor lor şi, în absenţa unei 
conduite constant tolerabile, acestea se obţin rareori. 
Prin urmare, vechea zicală, potrivit căreia cinstea este 
cea mai bună politică, se dovedeşte, în astfel de situaţii, 
aproape întotdeauna perfect adevărată. Aşadar, în 
aceste situaţii ne putem aştepta, în general, la un grad 
considerabil de virtute şi, din fericire pentru bunele 
moravuri ale societăţii, în aceste poziţii sociale se 
găseşte cea mai mare parte a omenirii. 

Din nefericire, în straturile superioare ale societăţii 
lucrurile nu stau întotdeauna la fel. La curţile princiare, în 
saloanele aristocraților, unde succesul şi avansarea 
depind nu de stima egalilor inteligenţi şi bine informaţi, 
ci de aprobarea capricioasă şi prostească a superiorilor 
ignoranţi,  îngâmfaţi şi  orgolioşi,  linguşirea şi 
nesinceritatea au prea adeseori câştig de cauză faţă de 
merit şi abilităţi. In astfel de societăţi, priceperea de a fi 
plăcut este mai preţuită decât capacitatea de a fi util. În 
vremuri liniştite şi paşnice, când furtuna e departe, 
prinţul sau cel de rang înalt nu doreşte decât să se 
amuze şi este chiar în stare să-şi închipuie că abia dacă 
are nevoie de serviciile cuiva şi că aceia care îl amuză 
sunt suficient de capabili să îl servească. Eleganţa 
exterioară, reuşitele frivole ale acelui gen impertinent şi 
prostesc numit om distins sunt, de regulă, mai admirate 
decât virtuțile ferme şi bărbăteşti ale unui războinic, ale 
unui om de stat, filosof sau legiuitor. Toate marile şi 
impunătoarele virtuţi care sunt potrivite fie în consiliu 
sau în senat, fie pe câmpul de luptă sunt tratate cu cel 
mai mare dispreţ şi trimise în derizoriu de linguşitorii 
insolenţi şi neînsemnaţi, care, în mod obişnuit, contează 
cel mai mult în astfel de societăţi corupte. Când Ducele 
de Sully a fost chemat de Ludovic al XIII-lea să-i dea un 


sfat într-o stare de mare urgenţă, a remarcat că favoriţii 
şi curtenii şopteau între ei, zâmbind la vederea înfăţişării 
sale demodate. „Ori de câte ori tatăl maiestăţii voastre”, 
a spus bătrânul războinic şi om de stat, „îmi făcea 
onoarea de a mă consulta, le poruncea bufonilor de la 
curte să se retragă în anticameră.” 

Din cauza înclinaţiei noastre de a-i admira şi, în 
consecinţă, de a-i imita pe cei bogaţi şi faimoşi, aceştia 
sunt capabili să stabilească ori să impună ceea ce se 
numeşte modă. Hainele lor sunt îmbrăcămintea la modă; 
limbajul conversaţiei lor, stilul oral distins; aerele şi 
purtarea lor, conduita rafinată. Chiar şi viciile şi prostiile 
lor sunt de bun-gust şi cea mai mare parte dintre oameni 
sunt mândri să-i imite şi să le semene tocmai în acele 
caracteristici care îi dezonorează şi îi degradează. Nişte 
înfumuraţi îşi dau câteodată aerele unei depravări 
mondene, pe care, în adâncul sufletului, o dezaprobă şi 
de care nu se fac, poate, realmente vinovaţi. Ei doresc să 
fie lăudaţi pentru ceea ce ei înşişi nu cred că merită 
laude şi se ruşinează de virtuțile care nu sunt distinse, pe 
care le practică în taină şi pentru care nutresc în secret 
un oarecare grad de adevărată venerație. Există ipocriţi 
ai bogăției şi ai înfumurării aristocratice, după cum există 
ipocriţi ai religiei şi ai virtuţii, iar un om de nimic este în 
stare să se prefacă a fi ceea ce nu este într-o privinţă aşa 
cum un ins şiret este în cealaltă. El îşi dă aere afişând 
echipajul impozant şi modul splendid de viaţă al 
superiorilor săi, fără să aibă în vedere că, indiferent ce ar 
fi demn de laudă în toate acestea, îşi extrage întregul 
merit şi toată buna-cuviinţă din adecvarea sa faţă de 
acea poziție socială şi bogăţie, ambele necesitând 
cheltuieli care pot fi suportate cu uşurinţă. Mulţi săraci îşi 
caută gloria încercând să pară bogaţi, fără a se gândi că 
datoriile (dacă cineva poate să numească aceste trăsnăi 
cu un cuvânt atât de venerabil) pe care i le impune acea 
reputaţie îl vor aduce curând la sapă de lemn, făcând ca 
situaţia lui să fie şi mai puţin asemănătoare cu poziţia 


celor pe care îi admiră şi îi imită decât fusese iniţial. 

Ca să parvină în această stare socială de invidiat, 
candidaţii la înavuţire părăsesc adeseori cărările virtuţii; 
din nefericire, calea care duce către una şi cea care duce 
spre cealaltă se aştern uneori în direcţii cu totul opuse. 
Dar ambițiosul se amăgeşte pe sine că, în splendida 
situaţie spre care se îndreaptă, va avea atât de multe 
mijloace prin care să impună respectul şi admiraţia lumii 
şi că va fi în stare să se poarte cu atâta superioară bună- 
cuviinţă şi eleganţă, încât strălucirea viitoarei sale 
conduite va acoperi pe de-a-ntregul sau va şterge 
murdăria paşilor făcuţi spre a se vedea în acea poziţie 
înaltă. In multe guvernări, candidaţii care aspiră să 
ocupe cele mai înalte funcţii sunt deasupra legii şi, dacă 
reuşesc să atingă ţinta ambiţiei lor, nu au nicio teamă că 
vor fi chemaţi să dea socoteală pentru mijloacele prin 
care au dobândit-o. Prin urmare, ei nu se dau în lături nu 
numai de la fraudă şi minciună sau de la tertipurile 
ordinare şi vulgare ale intrigii şi ale complotului, ci uneori 
comit cele mai monstruoase crime, recurg la omor şi la 
asasinat, la răzmeriţă şi război civil, urmărind să-i 
înlăture prin trădare şi să-i distrugă pe aceia care li se 
opun sau care stau în calea măririi lor. Cel mai adesea, 
dau greş în loc să reuşească şi, de regulă, nu câştigă 
nimic altceva decât pedeapsa dezonorantă care li se 
cuvine pentru crimele lor. Însă, chiar dacă au norocul de 
a-şi atinge măreţia dorită, sunt întotdeauna mizerabil 
dezamăgiţi de fericirea de care sperau să se bucure. Nu 
au parte de tihnă sau de plăcere, ci omul ambițios 
urmăreşte mereu numai onoarea, de un soi sau altul, 
deşi frecvent este o onoare foarte greşit înţeleasă. Însă 
onoarea poziţiei sale sociale înalte se arată, atât în ochii 
săi, cât şi în ochii altora, pătată şi pângărită de josnicia 
mijloacelor prin care s-a ridicat până la ea. Deşi prin 
dărnicia cheltuielilor sale liberale, prin excesiva 
îngăduinţă cu care gustă toate plăcerile desfrânate, 
abjecta, dar obişnuita distracţie a caracterelor distruse, 


prin graba cu care se amestecă în treburile publice sau 
prin tumultul mai mândru şi mai orbitor al războiului se 
poate strădui să şteargă, atât din propria memorie, cât şi 
din memoria altora, amintirea a ceea ce a făcut, acea 
amintire nu încetează niciodată să-l urmărească. În van 
invocă el puterile întunecate şi mohorâte ale uitării şi ale 
ignoranței. El însuşi ţine minte ce a făcut şi acea amintire 
îi spune că şi alţi oameni trebuie să-şi amintească 
aşijderea. In mijlocul pompei ţipătoare a celei mai 
ostentative măreţii, înconjurat de adulaţia venală şi 
abjectă a aristocraților şi  învăţaţilor, scăldat de 
aclamaţiile mai inocente, deşi mai prosteşti, ale 
oamenilor de rând, îmbătat de mândria cuceririi şi a 
triumfului în război, el este încă urmărit în taină de furiile 
răzbunătoare ale ruşinii şi ale remuşcării şi, în vreme ce 
gloria pare să-l înconjoare din toate părţile, el însuşi, în 
propria imaginaţie, vede neagra şi detestabila infamie 
care se ţine scai după el, gata în orice clipă să-l înşface 
din spate. Deşi a avut noblețea să îşi îndepărteze gărzile, 
până şi marele Cezar nu a putut să-şi îndepărteze 
bănuielile. Amintirea Pharsaliei încă îl bântuia şi se ţinea 
după el. Când, la solicitarea Senatului, a avut 
generozitatea să îl ierte pe Marcellus, a spus adunării că 
nu ignora planurile de a fi asasinat, dar şi că, întrucât 
trăise destul atât potrivit naturii, cât şi cerinţelor gloriei, 
era mulţumit să moară şi, prin urmare, dispreţuia toate 
conspiraţiile. Trăise, poate, îndeajuns potrivit naturii. Dar 
omul care se simţea obiectul unei uri atât de mortale din 
partea celor a căror aprobare voia să o câştige şi pe care 
încă dorea să îi considere prieteni trăise, cu siguranţă, 
prea mult pentru o glorie reală sau pentru toată fericirea 
de care putuse spera vreodată să se bucure, înconjurat 
de iubirea şi stima egalilor săi. 


Partea a doua 


Despre merit şi culpă 
Sau despre obiectele recompensei şi ale pedepsei 


Alcătuită din trei secţiuni 


Secţiunea 1 
Despre sentimentul meritului şi al culpei 


INTRODUCERE 


Există şi un alt grup de calităţi atribuite acţiunilor şi 
purtării omeneşti, deosebite de buna-cuviinţă sau de 
necuviinţa lor, de decenţa sau de caracterul lor 
dizgraţios şi care sunt ţinta unei specii distincte de 
aprobare şi dezaprobare. Acestea sunt Meritu/ şi Culpa?, 
calități care sunt vrednice de o recompensă şi, respectiv, 
de o pedeapsă. 

S-a observat deja că sentimentul sau afectul din 
care purcede orice acţiune şi de care depind pe de-a- 
ntregul virtutea şi viciul faptelor noastre poate fi privit 
sub două aspecte diferite sau în două relaţii: în primul 
rând, în legătură cu obiectul sau cauza care stârneşte 
sentimentul; în al doilea rând, în legătură cu scopul pe 
care îl urmăreşte sau cu efectul pe care tinde să îl 
producă. De potrivirea sau nepotrivirea, respectiv de 
proporţia sau disproporţia dintre afect şi cauza ori 
obiectul care îl provoacă, depind cuviinţa sau necuviinţa, 
decenţa sau caracterul dizgraţios ale acţiunii respective; 
iar de efectele benefice sau dăunătoare pe care acţiunea 
le urmăreşte ori tinde să le producă depind meritul sau 
culpa, urmările bune sau rele ale acţiunii cu pricina. In ce 
constă sentimentul bunei-cuviinţe sau al necuviinţei 


2 În original, merit şi demerit; întrucât în DEX nu găsim termenul 
„nemerit” — deşi se poate construi ca multe alte cuvinte, precum 
necinste, nevinovăție, nerecunoştinţă etc. —, având în vedere toate 
definițiile din cele mai prestigioase dicţionare anglo-americane, dar 
mai ales explicaţiile şi utilizările lui Smith, am optat pentru 
traducerea termenului demerit prin culpă sau vină, argumentul 
principal fiind corelaţiile dintre merit şi recompensă, respectiv dintre 
culpă (vină) şi pedeapsă (n-t.). 


acţiunilor s-a explicat în precedenta parte a discursului. 
Acum vom avea în vedere în ce constau urmările lor 
bune sau rele. 


CAPITOLUL I 


Despre faptul că orice acțiune care se vădeşte a 
fi obiectul potrivit al recunoştinței merită o 
recompensă; şi că, în acelaşi mod, orice act care 
se vădeşte a fi obiectul potrivit al indignării 
merită o pedeapsă 


Prin urmare, trebuie să ne fie vădit că merită o 
recompensă acea acţiune care se înfăţişează ca obiect 
potrivit şi aprobat al acelui sentiment care, în modul cel 
mai nemijlocit şi direct, ne îndeamnă să răsplătim ori să 
facem bine altuia. Şi, în acelaşi mod, trebuie să ne fie 
vădit că merită o pedeapsă acea acţiune care se 
înfăţişează ca obiect potrivit şi aprobat al acelui 
sentiment care, în modul cel mai nemijlocit şi direct, ne 
îndeamnă să pedepsim ori să facem rău altuia. 

Sentimentul care, în modul cel mai nemijlocit şi 
direct, ne îndeamnă să răsplătim este recunoştinţa; acela 
care, în modul cel mai nemijlocit şi direct, ne îndeamnă 
să pedepsim este indignarea. 

Prin urmare, trebuie să ne fie vădit că merită o 
recompensă acea acţiune care se prezintă ca obiect 
potrivit şi aprobat al recunoştinţei; după cum, pe de altă 
parte, trebuie să ne fie vădit că merită o pedeapsă 
acţiunea care se prezintă ca obiect potrivit şi aprobat al 
indignării, 

A recompensa înseamnă a răsplăti, a remunera, a 
întoarce binele care ni s-a făcut. lar a pedepsi înseamnă, 
de asemenea, a răsplăti sau a remunera, deşi într-un 


mod diferit; înseamnă să întoarcem răul care ni s-a făcut. 

În afară de recunoştinţă şi indignare, există alte 
pasiuni care ne interesează în ceea ce priveşte fericirea 
sau nefericirea altora; dar niciunul nu ne stârneşte atât 
de direct să fim instrumentele amândurora. lubirea şi 
stima care sporesc în virtutea unei îndelungate legături 
cu cineva şi a deprinderii de a-i da aprobarea noastră ne 
fac, în mod necesar, să fim încântați de fericirea 
persoanei care este obiectul unor emoţii atât de 
agreabile şi, în consecinţă, să fim dornici a-i da o mână 
de ajutor să o sporească. Totuşi iubirea noastră este pe 
deplin satisfăcută, chiar dacă norocul i-ar ieşi în cale fără 
sprijinul nostru. Tot ceea ce doreşte această pasiune 
este să îl vedem fericit, indiferent cine este autorul 
prosperității lui. Însă recunoştinţa nu poate fi satisfăcută 
în acest mod. Dacă persoana faţă de care avem o 
mulţime de obligaţii este fericită fără contribuţia noastră, 
deşi asta ne încântă iubirea, nu ne mulţumeşte 
recunoştinţa. Până când nu ne-am achitat faţă de el, 
până când noi înşine nu am avut un rol în propăşirea 
fericirii lui, ne simţim încă împovăraţi de datoria 
serviciilor pe care ni le-a adus în trecut. 

Tot astfel, ura şi antipatia, care sunt rezultatul unei 
dezaprobări constante, ne vor face adeseori să încercăm 
o plăcere maliţioasă văzând nefericirea celui a cărui 
purtare şi al cărui caracter ne stârnesc o pasiune atât de 
dureroasă. Dar, deşi antipatia şi ura ne împietresc inima, 
făcându-ne să-i refuzăm orice simpatie şi, câteodată, ne 
predispun chiar să ne bucurăm de necazul altuia, dacă 
nu intervine totuşi nicio urmă de indignare, dacă nici noi, 
nici prietenii noştri nu am fost personal provocati, în mod 
firesc aceste pasiuni nu ne vor împinge să jucăm un rol 
în a-l face nefericit. Deşi putem să nu ne temem de nicio 
pedeapsă drept consecinţă a faptului că am avut un rol 
în această nefericire, am prefera ca aceasta să survină 
prin alte mijloace. Celui dominat de ură aprinsă i-ar face 
plăcere, poate, să audă că persoana de care îi este 


scârbă şi pe care o detestă a murit într-un accident. Deşi 
ura nu este foarte prielnică virtuţii, dacă mai are un dram 
de simţ al dreptăţii, s-ar simţi excesiv de îndurerat să fi 
fost el, chiar fără intenţie, cauza nefericirii aceluia. Şi mai 
mult l-ar şoca peste măsură numai gândul unei 
contribuţii voluntare la declanşarea acelei nenorociri. Va 
respinge cu oroare până şi închipuirea unei intenţii atât 
de execrabile; iar dacă s-ar putea imagina pe sine 
capabil de o asemenea enormitate, ar începe să se vadă 
pe sine în aceeaşi lumină odioasă în care îi apăruse şi 
persoana care fusese ţinta antipatiei sale. Lucrurile stau 
cu totul altfel în cazul indignării: dacă persoana care ne-a 
adus un mare prejudiciu, care ne-a ucis tatăl sau fratele, 
de exemplu, ar muri la scurt timp după aceea de friguri 
sau chiar ar ajunge pe eşafod în urma unei alte crime, 
deşi asta ne-ar alina ura, nu ne-ar mulţumi pe deplin 
indignarea. Indignarea ne îndeamnă să dorim nu doar ca 
el să fie pedepsit, ci să fie pedepsit de către noi, prin 
propriile mijloace, şi pentru acel prejudiciu particular pe 
care ni l-a adus nouă. Indignarea nu se poate mulţumi pe 
deplin decât dacă vinovatul este făcut nu doar să sufere 
la rândul său, ci să sufere din pricina acelui rău particular 
pe care el ni l-a făcut nouă. El trebuie silit să se căiască 
şi să regrete exact această acţiune, care, din pricina unei 
pedepse asemănătoare, pe alţii i-ar îngrozi să se ştie 
vinovaţi de acelaşi gen de delict. Satisfacţia firească a 
acestei pasiuni tinde, în consecinţă, să genereze toate 
scopurile politice ale pedepsei: corecţia criminalului şi 
exemplul dat publicului. 

Prin urmare, recunoştinţa şi indignarea sunt 
sentimentele care, în modul cel mai nemijlocit şi direct, 
ne îndeamnă să recompensăm şi să pedepsim. Aşadar, 
nouă trebuie să ne fie vădit că merită o recompensă 
acela care se înfăţişează a fi ţinta potrivită şi aprobată a 
recunoştinţei; iar acela care merită o pedeapsă este ţinta 
indignării. 


CAPITOLUL II 


Despre obiectele potrivite ale recunoştinței şi ale 
indignării 


A fi obiectul potrivit şi aprobat fie al recunoştinţei, 
fie al indignării poate să nu însemne nimic altceva decât 
a fi ţinta acelei recunoştinţe şi a acelei indignări care ni 
se par în mod firesc potrivite şi pe care le aprobăm. 

Dar, aidoma celorlalte pasiuni ale naturii umane, 
acestea se arată potrivite şi aprobate atunci când inima 
oricărui spectator imparţial simpatizează pe deplin cu ele 
şi atunci când orice martor indiferent le interiorizează în 
totalitate şi ţine pasul cu ele. 

Aşadar, pare să merite o recompensă acela care, 
pentru una sau mai multe persoane, este ţinta firească a 
recunoştinţei în al cărei ritm este gata să bată inima 
oricui, cu deplină aprobare; pe de altă parte, pare să 
merite o pedeapsă acela care, în acelaşi mod, pentru una 
sau mai multe persoane, este ţinta firească a indignării, 
pe care orice om rezonabil este gata să o îmbrăţişeze, 
simpatizând cu ea. Cu siguranţă, trebuie să ne fie 
limpede că merită să fie recompensată acea acţiune pe 
care orice om care ştie despre ea ar dori să o 
răsplătească, fiind, prin urmare, încântat să o vadă 
răsplătită şi, cu siguranţă, trebuie să ne fie limpede că 
merită să fie pedepsită acea acţiune care stârneşte 
mânia oricui ştie despre ea, toţi fiind, din acest motiv, 
bucuroşi să o vadă pedepsită. 

1. Aşa cum simpatizăm cu bucuria semenilor noştri 
atunci când le merge bine, tot astfel suntem alături de ei 
în mulţumirea şi satisfacția cu care privesc ei, în mod 
firesc, orice cauză a norocului lor. Ne pătrundem de 


iubirea şi afecțiunea pe care ei o simt faţă de acea cauză 
şi începem să o iubim şi noi. De dragul lor ar trebui să ne 
pară rău dacă ea ar fi distrusă ori dacă s-ar găsi la prea 
mare distanţă de ei, neputând fi atinsă de grija şi 
protecţia lor, deşi, prin absenţa sa, ei nu ar trebui să 
piardă nimic în afară de plăcerea de-a o vedea. Cazul cel 
mai special este acela în care un om a fost instrumentul 
fericirii fârtaţilor săi. Când vedem un om ajutat, protejat, 
despovărat de un altul, simpatia noastră faţă de bucuria 
persoanei care primeşte beneficiul nu face decât să 
anime empatia noastră cu recunoştinţa lui faţă de acela 
care i-a fost de folos. Când privim persoana care este 
cauza plăcerii amicului nostru aşa cum ne imaginăm că 
trebuie să o privească acesta, binefăcătorul său pare să 
ni se prezinte în lumina cea mai atrăgătoare şi cea mai 
amicală. Prin urmare, cu dragă inimă simpatizăm cu 
afecțiunea recunoscătoare pe care amicul nostru o simte 
faţă de o persoană căreia îi este atât de îndatorată şi, în 
consecinţă, aprobăm recompensele pe care el este gata 
să le ofere în schimbul bunelor oficii care i-au fost 
conferite. Pe măsură ce ne interiorizăm pe deplin 
afecțiunea din care purced aceste recompense, ele ni se 
prezintă cu necesitate şi în toate privinţele potrivite şi 
adecvate țintei lor. 

2. Tot astfel, în măsura în care simpatizăm cu 
tristeţea aproapelui nostru ori de câte ori îl vedem 
nefericit, la fel ne interiorizăm scârba şi aversiunea lui 
faţă de orice i-ar fi pricinuit starea nenorocită. In timp ce 
se pătrunde de mâhnirea lui şi ţine pasul cu ea, inima 
noastră este însufleţită de energia cu care el se 
străduieşte să respingă ori să distrugă cauza acelei 
tristeţi. Empatia indolentă şi pasivă cu care îl însoţim în 
suferinţele sale face cu uşurinţă loc acelui sentiment mai 
viguros şi mai activ, graţie căruia ţinem pasul cu el în 
efortul pe care îl face fie ca să le respingă, fie ca să-şi 
satisfacă aversiunea faţă de ceea ce i le-a pricinuit. Aşa 
se întâmplă în mod special atunci când un om este cauza 


suferințelor celui prejudiciat. Când vedem un om asuprit 
sau rănit de către un altul, simpatia noastră faţă de 
durerea celui în suferinţă pare a servi numai spre a trezi 
empatia noastră cu indignarea lui faţă de cel vinovat. Ne 
bucurăm să-l vedem cum îşi atacă adversarul la rândul 
său şi suntem nerăbdători şi gata să-l sprijinim, într-o 
oarecare măsură, ori de câte ori acţionează ca să se 
apere ori ca să se răzbune. Dacă cel agresat ar pieri în 
conflict, nu simpatizăm numai cu indignarea reală a 
prietenilor şi a cunoscuţilor săi, ci şi cu indignarea 
imaginară pe care, fantazând, i-o atribuim celui mort, 
care nu mai este capabil să simtă acel sau oricare alt 
sentiment omenesc. Dar, de îndată ce ne punem în 
situaţia lui, pe măsură ce ne simţim ca şi cum am fi 
pătruns în trupul său şi, în imaginaţia noastră, trezim din 
nou la viaţă, într-o oarecare măsură, leşul diform şi 
mutilat al celui căsăpit, când lăsăm astfel cauza lui să 
pătrundă în adâncul sufletului nostru, simţim atunci, aşa 
cum o facem în multe alte situaţii, o emoție pe care omul 
respectiv este incapabil să o nutrească, dar pe care noi o 
simţim datorită unei simpatii iluzorii cu el. Lacrimile 
simpatetice pe care le vărsăm din pricina acelei imense 
şi ireparabile pierderi, pe care, în închipuirea noastră, se 
pare că a suferit-o el, pare a nu fi decât o părticică din 
datoria noastră faţă de el. Prejudiciul pe care l-a suferit el 
pretinde, credem noi, o mare parte din atenţia noastră. 
Simţim indignarea pe care ne imaginăm că ar trebui să o 
simtă el şi pe care ar simţi-o dacă, în trupul său rece şi 
lipsit de viaţă, ar mai fi rămas un dram de conştiinţă a 
ceea ce se petrece pe pământ. Sângele lui, socotim noi, 
cere cu glas de tunet răzbunare. Chiar şi cenuşa celui 
mort pare să fie tulburată de gândul că rănile sale vor 
rămâne nerăzbunate. Spaimele care se presupune că 
bântuie patul ucigaşului, strigoii care, îşi imaginează 
superstiţiile, se ridică din morminte să ceară răzbunare 
împotriva celor care le-au adus un sfârşit prematur, toate 
îşi au originea în această simpatie naturală cu indignarea 


imaginară a celui ucis. Şi, cel puţin în privinţa acestei 
crime mai cumplite decât toate, înainte de orice reflecţie 
privind utilitatea pedepsei, Natura a întipărit astfel în 
inima omenească, cu slove din cele mai apăsate şi de 
neşters, o nemijlocită şi directă aprobare a sfintei şi 
necesarei legi a răzbunării. 


CAPITOLUL III 


Despre faptul că, atunci când nu există nicio aprobare a 
purtării persoanei care aduce un beneficiu, există puțină 
simpatie cu recunoştinţa celui care îl primeşte; şi că, 
dimpotrivă, atunci când nu există nicio dezaprobare a 
motivelor persoanei care face un lucru rău, nu există 
niciun pic de simpatie fată de indignarea celui care l-a 
suferit 


Trebuie remarcat totuşi că, oricât de benefice, pe 
de o parte, sau oricât de dăunătoare, pe de altă parte, 
puteau să fi fost acţiunile sau intenţiile persoanei care 
acţionează asupra celui care, dacă pot spune astfel, 
suferă acţiunea, totuşi, dacă într-un caz se vede cănua 
existat niciun pic de bună-cuviinţă în motivele agentului, 
dacă nu ne putem interioriza afectele care i-au influenţat 
conduita, avem puţină simpatie faţă de recunoştinţa 
persoanei care primeşte beneficiul; sau dacă, în celălalt 
caz, se vede că nu a fost nimic necuviincios în motivele 
agentului şi dacă, dimpotrivă, afectele care i-au 
influenţat conduita sunt de natură a ne face să le 
interiorizăm cu necesitate, nu putem avea niciun pic de 
simpatie cu indignarea persoanei care suferă. Puţină 
recunoştinţă se cuvine într-un caz şi orice fel de 
indignare pare injustă în celălalt. O acţiune pare să 
merite o mică recompensă, cealaltă nu merită niciun fel 
de pedeapsă. 


1. Spun, mai întâi, că ori de câte ori nu putem 
simpatiza cu afectele agentului, ori de câte ori pare să nu 
existe niciun pic de bună-cuviinţă în motivele care i-au 
influenţat purtarea, suntem mai puţin dispuşi să ne 
interiorizăm recunoştinţa persoanei care a beneficiat de 
pe urma acţiunii sale. O foarte mică recompensă pare a fi 
datorată acelei generozităţi prosteşti care conferă cele 
mai mari beneficii din cele mai neînsemnate motive şi 
care îi oferă o avere unui om doar pentru că, din 
întâmplare, poartă acelaşi nume cu donatorul. Astfel de 
servicii nu par să solicite nicio recompensă proporţională. 
Dispreţul nostru faţă de prostia agentului ne împiedică să 
ne pătrundem pe deplin de recunoştinţa persoanei căreia 
i s-au adus bunele oficii. Binefăcătorul său pare nedemn 
de ea. Când ne punem în situaţia persoanei obligate, 
întrucât simţim că nu ne putem imagina un mare respect 
pentru un astfel de binefăcător, îl absolvim cu uşurinţă 
de o bună parte din acea umilă venerație şi stimă care 
am considera că i se cuvin unui personaj mai respectabil; 
cu condiţia ca el să-şi trateze mereu prietenul slab de 
înger cu amabilitate şi omenie, dorim să-l iertăm de 
numeroasele atenţii şi gesturi de consideraţie pe care le- 
am pretinde faţă de un protector mai valoros. Acei prinți, 
care, cu cea mai mare generozitate, i-au copleşit pe 
favoriţii lor cu bogăţie, putere şi onorari, rareori s-au 
bucurat din partea acestora de acelaşi grad de 
ataşament pe care l-au cunoscut adeseori aceia care au 
fost mai cumpătaţi cu favorurile lor. Dărnicia bine 
intenţionată, dar nechibzuită, a regelui James | al Marii 
Britanii pare să nu-i fi adus ataşamentul nimănui şi, în 
pofida dispoziţiei lui sociabile şi inofensive, se pare că a 
trăit şi a murit fără niciun prieten. Toţi membrii micii şi 
marii nobilimi din Anglia şi-au dăruit vieţile şi averile 
pentru cauza mai chibzuitului şi mai distinsului său fiu, 
neţinând seama de răceala şi severitatea distantă a 
purtării sale obişnuite. 

2. În al doilea rând, spun că, ori de câte ori 


purtarea agentului se vădeşte a fi fost pe de-a-ntregul 
călăuzită de motive şi de afecte pe care le putem 
interioriza şi aproba pe deplin, nu putem avea niciun fel 
de simpatie faţă de indignarea celui lezat, oricât de mare 
putea să fi fost răul care i s-a făcut. Când doi oameni se 
sfădesc, dacă suntem de partea indignării unuia dintre 
ei, pe care ne-o însuşim pe de-a-ntregul, este imposibil 
să ne interiorizăm indignarea celuilalt. Simpatia noastră 
faţă de persoana ale cărei motive le acceptăm şi care, 
prin urmare, considerăm că are dreptate nu poate decât 
să ne împietrească inima, împiedicând orice empatie cu 
celălalt, care, neapărat, credem că nu are dreptate. 
Orice ar fi suferit acesta din urmă, nu ne poate displăcea 
ori stârni nimic din ceea ce noi înşine ar fi trebuit să 
dorim să îndure sau din ceea ce indignarea noastră 
simpatetică ne-ar fi îndemnat să abatem asupra lui. Când 
un ucigaş inuman este dus la eşafod, deşi putem avea 
oarecare compasiune faţă de nenorocirea lui, nu putem 
avea niciun dram de empatie cu indignarea lui, dacă ar fi 
atât de absurd încât să o exprime fie împotriva 
acuzatorului, fie împotriva judecătorului. Tendința 
naturală a justei lor indignări împotriva unui criminal atât 
de josnic este, într-adevăr, cea mai fatală şi mai 
distrugătoare pentru el. Dar este imposibil să ne displacă 
tendinţa unui sentiment pe care, atunci când Îl 
interiorizăm, simţim că nu putem evita să-l împărtăşim. 


CAPITOLUL IV 


Recapitulare a capitolelor anterioare 


1. Prin urmare, nu simpatizăm pe deplin şi cu 
dragă inimă cu recunoştinţa unui om față de altul doar 
pentru că acest altul a fost cauza fericirii primului, afară 
de cazul în care a cauzat acea fericire din motive cu care 


putem fi în totalitate de acord. Inima noastră trebuie să 
adopte principiile agentului şi să ţină pasul cu toate 
afectele care i-au influenţat purtarea înainte de a 
simpatiza cu el şi de a se armoniza pe deplin cu 
recunoştinţa persoanei care a beneficiat în urma 
acţiunilor sale. Dacă se vădeşte că în purtarea 
binefăcătorului nu a existat pic de bună-cuviinţă, 
indiferent cât de benefice ar fi efectele sale, se pare că 
acţiunea lui nu pretinde sau nu cere neapărat nicio 
recompensă pe măsură. 

însă, atunci când tendinţa benefică a acţiunii se 
uneşte cu bună-cuviinţa afectului din care purcede, când 
simpatizăm pe deplin şi suntem în acord cu motivele 
agentului, iubirea pe care o nutrim pentru el din acest 
motiv sporeşte şi intensifică empatia noastră cu 
recunoştinţa celor care îşi datorează prosperitatea bunei 
sale purtări. Atunci acţiunile lui par să pretindă şi, dacă 
pot spune astfel, să ceară zgomotos o recompensă pe 
măsură. Atunci ne pătrundem de acea recunoştinţă care 
îndeamnă la acordarea ei. Binefăcătorul pare să fie ţinta 
potrivită a  recompensei atunci când aprobăm şi 
simpatizăm întru totul cu sentimentul care ne îndeamnă 
să îl răsplătim. Când aprobăm şi ţinem pasul cu afectul 
din care se naşte acţiunea, trebuie neapărat să aprobăm 
acţiunea şi să considerăm persoana către care se 
îndreaptă ea drept ţinta potrivită şi nimerită. 

2. În acelaşi mod, nu putem simpatiza câtuşi de 
puţin cu indignarea unui om împotriva altuia doar pentru 
că acel altul a fost cauza nefericirii sale, afară de cazul în 
care a acţionat din motive pe care nu le putem împărtăşi. 
Înainte de a putea să adoptăm indignarea celui lezat, 
trebuie să dezaprobăm motivele agentului şi să simţim 
că inima noastră se goleşte de orice simpatie faţă de 
afectele care i-au influenţat purtarea. Dacă se vădeşte că 
în acestea nu a fost nimic necuviincios, atunci, oricât de 
funestă ar fi tendinţa acţiunii stârnite de acele afecte 
împotriva celui vizat, nu ni se pare că merită vreo 


pedeapsă ori că este ţinta potrivită a oricărei forme de 
indignare. 

Dar atunci când agresivitatea acţiunii se însoţeşte 
cu necuviinţa afectului din care a purces, când inima 
noastră respinge cu scârbă orice empatie cu motivele 
agentului, atunci cu dragă inimă şi pe de-a-ntregul 
simpatizăm cu indignarea celui lezat. Astfel de acţiuni 
par să merite şi, dacă pot spune astfel, cer zgomotos o 
pedeapsă pe măsură, iar noi împărtăşim întru totul şi, 
prin urmare, aprobăm pe deplin acea indignare care ne 
îndeamnă să pedepsim. Agresorul pare să fie neapărat 
ţinta potrivită a pedepsei atunci când simpatizăm întru 
totul şi, prin aceasta, aprobăm acel sentiment care 
îndeamnă la pedeapsă. Şi în acest caz, atunci când 
aprobăm şi ţinem pasul cu afectul din care purcede 
acţiunea, trebuie neapărat să aprobăm acţiunea şi să 
considerăm că persoana împotriva căreia se îndreaptă 
este ţinta ei potrivită şi nimerită. 


CAPITOLUL V 


Analiza sentimentului de merit sau de culpă 


1. Prin urmare, aşa cum buna-cuviinţă a purtării 
rezultă din ceea ce voi numi o simpatie directă cu 
afectele şi motivele persoanei care acţionează, tot astfel 
sentimentul nostru legat de meritul purtării rezultă din 
ceea ce voi numi simpatia directă faţă de recunoştinţa 
persoanei care este, dacă pot spune astfel, obiectul 
acţiunii. 

Intrucât noi nu putem avea cu adevărat un acces 
deplin la recunoştinţa persoanei care primeşte beneficiul 
decât dacă aprobăm mai întâi motivele binefăcătorului, 
rezultă că, din acest motiv, sentimentul meritului pare să 
fie un sentiment compus, format din două emoţii 


distincte; o simpatie directă cu sentimentele agentului şi 
o simpatie indirectă cu recunoştinţa acelora care primesc 
beneficiul acţiunilor sale. 

În multe ocazii diverse, putem să distingem clar 
aceste două emoţii diferite, care se combină şi se unesc 
în sentimentul nostru legat de urmarea bună a unui 
personaj particular sau a unei acţiuni concrete. Când 
citim în istorie despre acţiuni care dovedesc o cuvenită şi 
benefică măreție a minţii, cu câtă nerăbdare accedem la 
astfel de modele? Cât de mult ne însufleţeşte acea nobilă 
generozitate care le-a călăuzit? Cât de profund ne bucură 
succesul lor? Cât de mult ne mâhneşte eşecul lor? In 
imaginaţie, devenim însăşi persoana ale cărei acţiuni ne 
sunt prezentate: fantezia ne transpune pe scena acelor 
îndepărtate şi uitate aventuri şi ne închipuim pe noi 
jucând rolul unui Scipio sau al unui Camillus, al unui 
Timoleon sau al unui Aristide. În asemenea măsură 
sentimentele noastre îşi au temeiul în simpatia directă cu 
persoana care acţionează. Nici simpatia indirectă faţă de 
aceia care primesc beneficiul unor astfel de acţiuni nu 
este simțită cu mai slabă intensitate. Ori de câte ori ne 
punem în situaţia celor din urmă, cu câtă caldă şi 
afectuoasă empatie ne lăsăm pâătrunşi de recunoştinţa 
lor faţă de aceia care le-au adus servicii atât de 
esenţiale? Este ca şi cum l-am îmbrăţişa pe binefăcătorul 
lor odată cu ei. Inima noastră simpatizează uşor cu cele 
mai înalte bucurii ale afectului lor de recunoştinţă. Nu 
există onoruri sau recompense, gândim noi, care să fie 
prea mari pentru a-i fi dăruite. Atunci când beneficiarii 
fac răsplata potrivită a serviciilor de care s-au bucurat, 
cu dragă inimă îi aprobăm şi le suntem alături, dar 
suntem peste măsură de şocaţi dacă, prin purtarea lor, 
ne arată că au în mică măsură sentimentul datoriei care 
le revine. Pe scurt, întregul nostru sentiment al meritului 
şi al bunelor urmări ale unor astfel de acţiuni, al bunei- 
cuviinţe şi al naturii potrivite a recompensării lor, prin 
care persoana care le-a săvârşit se poate bucura la 


rândul ei, se naşte din emoţiile simpatetice ale 
recunoştinţei şi ale iubirii, prin care, atunci când lăsăm 
să-şi facă sălaş în pieptul nostru situaţia celor implicaţi 
cu precădere, ne simţim şi noi în mod firesc extaziaţi de 
omul care este capabil să se poarte cu astfel de cuvenită 
şi nobilă milostenie. 

2. Tot astfel, sentimentul nostru de necuviinţă a 
purtării se naşte dintr-o lipsă de simpatie sau dintr-o 
antipatie directă faţă de afectele şi motivele agentului, 
astfel încât sentimentul nostru al culpei sale apare din 
ceea ce voi numi o simpatie indirectă faţă de indignarea 
celui care suferă. 

Noi nu putem să accedem cu adevărat la 
indignarea celui în suferinţă decât dacă inima noastră 
dezaprobă mai întâi motivele agentului, renunțând la 
orice empatie faţă de ele; aşadar, din acest motiv, 
sentimentul culpei, ca şi acela al meritului, pare să fie un 
sentiment compus, alcătuit din două emoţii: o antipatie 
directă faţă de sentimentele agentului şi o simpatie 
indirectă faţă de indignarea celui lezat. 

Şi aici putem, în numeroase ocazii diverse, să 
distingem clar cum cele două emoţii diferite se combină 
şi se unesc în sentimentul nostru legat de urmările 
negative ale unui anumit personaj sau ale unei acţiuni 
specifice. Când citim în istorie despre perfidia şi 
cruzimea unui Borgia sau Nero, inima ni se împotriveşte 
sentimentelor detestabile care le-au influenţat purtarea 
şi renunţă cu groază şi dezgust la orice empatie cu nişte 
motive atât de execrabile. Deocamdată, sentimentele 
noastre se întemeiază pe antipatia directă faţă de 
afectele agentului, iar simpatia indirectă faţă de 
indignarea celor lezaţi este resimţită cu şi mai mare 
sensibilitate. Când ne interiorizăm situaţia persoanelor 
care au fost lovite de calamităţi omeneşti, fiind insultate, 
ucise ori trădate, ce indignare nu simţim faţă de 
asemenea opresori insolenţi şi inumani de pe faţa 
pământului? Simpatia noastră faţă de nenorocirea 


inevitabilă a nevinovaţilor lezaţi nu este mai reală sau 
mai vie decât empatia noastră cu indignarea lor justă şi 
firească. Primul sentiment nu face decât să-l înteţească 
pe cel de-al doilea, iar ideea nenorocirii lor nu serveşte la 
altceva decât să inflameze şi să aţâţe animozitatea 
noastră faţă de aceia care au pricinuit-o. Când ne gândim 
la chinurile celor în suferinţă, suntem de partea lor cu 
mai multă convingere împotriva opresorilor lor; suntem 
mai nerăbdători să facem parte din planurile lor de 
răzbunare şi simţim clipă de clipă, în imaginaţie, cum 
dezlănţuim împotriva acestor violatori ai legilor societăţii 
acea pedeapsă despre care indignarea noastră 
simpatetică ne spune că este pe măsura crimelor comise 
de ei. Sentimentul nostru legat de oroarea şi atrocitatea 
groaznică a unei astfel de purtări, încântarea cu care 
aflăm că vinovatul a fost pedepsit aşa cum se cuvine, 
indignarea care ne străbate când acesta scapă de 
cuvenita răzbunare, pe scurt, întregul nostru simţ şi 
sentiment legat de urmările nefaste, de buna-cuviinţă şi 
de caracterul potrivit al abaterii răului asupra persoanei 
vinovate, făcându-l să sufere la rândul său, se naşte din 
indignarea  simpatetică  fierbând firesc în pieptul 
spectatorului, ori de câte ori acesta îşi interiorizează 
situaţia celui lezat. 


3 Acest mod de a atribui sentimentul nostru natural stârnit de 
urmările rele ale acţiunilor omeneşti unei simpatii cu indignarea 
celui lezat poate să pară, celor mai mulţi dintre oameni, o degradare 
a acestui sentiment. În mod obişnuit, indignarea este considerată o 
pasiune atât de odioasă, încât vor fi înclinați să creadă că este 
imposibil ca un principiu atât de lăudabil, precum sentimentul legat 
de urmările negative ale viciului, să se poată întemeia pe el în orice 
privinţă. Vor fi mai dornici, poate, să admită că sentimentul nostru 
legat de meritul acţiunilor bune se întemeiază pe o simpatie faţă de 
recunoştinţa persoanelor care au beneficiat de pe urma lor, fiindcă 
recunoştinţa, aidoma tuturor celorlalte pasiuni binevoitoare, este 
privită ca un principiu amiabil, care nu poate răpi nimic din valoarea 
niciunui lucru întemeiat pe el. Totuşi este evident că recunoştinţa şi 
indignarea sunt, în toate privinţele, contrapărţi una faţă de cealaltă, 
iar dacă sentimentul nostru al meritului se naşte dintr-o simpatie cu 


Secţiunea 2 
Despre justiţie şi binefacere 


CAPITOLUL I 


una dintre ele, atunci sentimentul nostru al culpei abia dacă poate 
să nu purceadă dintr-o empatie cu cealaltă. 

Să consemnăm, de asemenea, şi că, deşi atunci când atinge o 
intensitate pe care o vedem adesea, indignarea este, poate, cea mai 
odioasă dintre toate pasiunile, nu o dezaprobăm dacă este potolită 
în mod adecvat şi coborâtă la nivelul indignării simpatetice a 
spectatorului. Când noi, care suntem doar martori, simţim că propria 
animozitate corespunde cu cea a omului lezat, când indignarea 
acestuia din urmă nu o depăşeşte în nicio privinţă pe a noastră, când 
nu îi scapă nicio vorbă, niciun gest care să denote o emoție mai 
violentă decât aceea cu care putem ţine şi noi pasul şi când el nu 
urmăreşte niciodată să aplice o pedeapsă mai aspră decât aceea pe 
care ne-ar plăcea să o vedem dictată sau chiar, din acest motiv, să 
ne dorim a fi noi instrumentele sancţiunii, atunci este imposibil să nu 
aprobăm întru totul sentimentele celui lezat. În acest caz, propria 
emoție trebuie neapărat să o justifice, în ochii noştri, pe a lui. Şi, 
întrucât experienţa ne învaţă cât de mulţi dintre oameni sunt 
incapabili de asemenea moderație şi ce efort imens trebuie făcut 
pentru a cuminţi impulsul brutal şi indisciplinat al indignării, pentru 
a-l tempera la un nivel acceptabil, nu ne putem împiedica să simţim 
un grad considerabil de stimă şi admiraţie faţă de unul care se 
vădeşte capabil să exercite o asemenea stăpânire de sine, când este 
cuprins de una dintre cele mai neguvernabile pasiuni. Atunci când 
animozitatea celui lezat depăşeşte într-adevăr un nivel compatibil cu 
sensibilitatea noastră, după cum se întâmplă aproape întotdeauna, 
astfel încât nu o putem interioriza, o dezaprobăm în mod inevitabil. 
Ba chiar o dezaprobăm mai mult decât am face-o în legătură cu un 
exces egal al oricărei alte pasiuni derivate din imaginaţie. lar 
această indignare prea violentă, în loc să ne atragă de partea ei, 
devine ea însăşi ţinta resentimentului şi indignării noastre. Ne 
pătrundem de indignarea opusă a persoanei care este ţinta acestei 
emoţii injuste şi care este în pericol să sufere din pricina ei. Prin 
urmare, răzbunarea, excesul indignării, se vădeşte a fi cea mai 
detestabilă dintre toate pasiunile şi este obiectul groazei şi indignării 
tuturor. Şi, dat fiind faptul că, de regulă, această pasiune este 


Comparaţie între aceste două virtuți 


Acţiunile cu tendinţă binefăcătoare, care purced 
din motive cuviincioase, par să fie singurele care să 
solicite o recompensă; fiindcă numai ele sunt ţinta 
aprobată a recunoştinţei sau stârnesc recunoştinţa 


excesivă în o sută de cazuri faţă de numai unul în care este 
moderată, suntem foarte dispuşi să o considerăm de-a valma 
odioasă şi detestabilă, fiindcă în cele mai numeroase apariţii 
obişnuite chiar este astfel. Totuşi, chiar în această stare depravată a 
omenirii, Natura nu pare să se fi purtat cu noi atât de nemilos încât 
să ne fi înzestrat cu vreun principiu atât de rău întru totul şi în toate 
privinţele sau care, în nicio măsură şi în nicio direcţie, să nu poată fi 
ţinta potrivită a laudei şi aprobării. În unele situaţii, avem senzaţia 
că această pasiune, care, în general, este prea puternică, poate fi, 
de asemenea, prea slabă. Uneori ne plângem că o anumită persoană 
vădeşte prea puţin caracter şi că înţelege prea puţin prejudiciile care 
i-au fost aduse şi suntem la fel de înclinați să o dispreţuim pentru 
acest defect pe cât am uri-o pentru excesul acestei pasiuni. 

Cu siguranţă, scriitorii inspirați nu ar fi vorbit atât de frecvent ori 
cu atâta vigoare despre mânia şi furia zeilor, dacă ar fi considerat 
că, în orice grad, aceste pasiuni sunt vicioase şi rele, chiar într-o 
creatură atât de slabă şi de imperfectă precum omul. 

Să se mai consemneze, de asemenea, că prezenta investigaţie nu 
tratează o chestiune de drept, dacă pot spune aşa, ci tratează o 
chestiune de fapt. In prezent, noi nu cercetăm care principii de 
pedepsire a acţiunilor rele ar fi aprobate de o fiinţă perfectă, ci noi 
cercetăm care principii sunt aprobate în fapt de o creatură atât de 
slabă şi de imperfectă pe cât este omul. Este evident că principiile 
pe care tocmai le-am menţionat au un foarte mare efect asupra 
sentimentelor sale şi pare a fi rânduit cu înţelepciune să fie aşa. 
Insăşi existenţa societăţii necesită ca o răutate nemeritată şi 
neprovocată să fie împiedicată de pedepse potrivite şi, în 
consecinţă, ca aplicarea acelor pedepse să fie considerată o acţiune 
cuvenită şi lăudabilă. Prin urmare, chiar dacă omul ar fi înzestrat în 
mod natural cu o dorinţă de bunăstare şi conservare a societăţii, 
Autorul naturii nu a lăsat totuşi în seama raţiunii lui să descopere că 
o anumită aplicare a pedepselor este mijlocul potrivit prin care se 
poate atinge acest scop, ci l-a înzestrat cu o aprobare imediată şi 
instinctivă a chiar acelei aplicări care este cea mai potrivită pentru 
atingerea lui. In această privinţă, economia naturii este exact 


simpatetică a spectatorului. 

Acţiunile cu tendinţă dăunătoare, care purced din 
motive necuviincioase, par să fie singurele care merită o 
pedeapsă; fiindcă numai ele sunt ţinta aprobată a 
indignării sau stârnesc indignarea  simpatetică a 
spectatorului. 

Binefacerea este întotdeauna gratuită, nu poate fi 


aceeaşi din multe alte situaţii. În ceea ce priveşte toate acele 
scopuri care, dată fiind importanţa lor specială, pot fi privite, dacă 
mi se îngăduie această expresie, drept scopurile favorite ale naturii, 
constant ea a înzestrat omenirea nu numai cu un apetit pentru 
scopul propus de ea, ci şi cu un apetit pentru singurele mijloace prin 
care poate fi atins acest scop, de dragul lor ca atare şi independent 
de tendinţa lor de atingere a scopului. Astfel, autoconservarea şi 
propagarea speciilor sunt marile mijloace pe care Natura pare să le 
fi introdus în alcătuirea tuturor animalelor. Omenirea este înzestrată 
cu dorinţa acelor scopuri şi cu aversiunea faţă de opusele lor; cu o 
dragoste de viaţă şi o spaimă de disoluţie; cu dorinţa de continuitate 
şi perpetuare a speciei, respectiv cu aversiune faţă de gândul 
extincţiei sale totale. Însă, deşi noi suntem astfel înzestrați cu o 
foarte puternică dorinţă a acestor scopuri, ea nu a lăsat în seama 
încetei şi nesigurei noastre raţiuni descoperirea mijloacelor potrivite 
ale atingerii lor. În cea mai mare parte, Natura ne-a condus către 
aceste mijloace prin intermediul unor instincte originare şi 
nemijlocite. Foamea, setea, pasiunea care uneşte cele două sexe, 
iubirea plăcerii şi frica de durere ne îndeamnă să aplicăm aceste 
mijloace de dragul lor şi fără nicio considerare a tendinței lor către 
împlinirea acelor scopuri benefice, pe care marele Dirijor al naturii 
urmărea să le producă prin intermediul lor. 

Înainte de a închide această notă, trebuie să remarc o diferenţă 
între aprobarea bunei-cuviinţe şi aceea a meritului sau a milosteniei. 
Înainte de a aproba sentimentele oricui ca fiind potrivite şi adecvate 
obiectului lor, trebuie să fim nu numai afectaţi în acelaşi mod în care 
este agentul, dar mai trebuie şi să percepem această armonie şi 
corespondenţă dintre sentimentele lui şi ale noastre. Astfel, deşi 
auzind că asupra prietenului meu s-a abătut o nenorocire, trebuie să 
îmi imaginez cu precizie gradul de supărare care îl încearcă; totuşi, 
până când nu aflu în ce fel se comportă, până când nu percep 
armonia dintre emoţiile lui şi ale mele, nu se poate spune că aprob 
sentimentele care îi influenţează conduita. Prin urmare, aprobarea 
bunei-cuviinţe necesită nu doar ca noi să simpatizăm pe deplin cu 
persoana care acţionează, ci şi să percepem acest acord perfect 


impusă cu forţa, iar lipsa ei nu te expune niciunei 
pedepse; fiindcă simpla absenţă a binefacerii nu face 
niciun rău pozitiv real. Un ins poate dezamăgi nefăcând 
binele pe care era de aşteptat în mod rezonabil să îl facă 
şi, din acest motiv, poate stârni în mod just aversiune şi 
dezaprobare; totuşi nu poate să provoace o indignare pe 
care oamenii să o împărtăşească. Cel care nu îşi 
răsplăteşte binefăcătorul atunci când îi stă în puteri să o 
facă, iar binefăcătorul său are nevoie de sprijin, este, 
neîndoielnic, vinovat de cea mai neagră ingratitudine. 
Inima fiecărui spectator imparţial respinge orice empatie 
cu egoismul motivelor sale, iar acela este ţinta potrivită a 
celei mai înalte dezaprobări. Dar el încă nu aduce 
nimănui niciun prejudiciu pozitiv. El doar nu face acel 
bine pe care s-ar fi cuvenit să-l facă. El este ţinta urii, o 
pasiune în mod firesc stârnită de necuviinţa unui senti- 
ment sau comportament; nu este ţinta indignării, o 
pasiune întotdeauna stârnită în mod cuvenit numai de 
acţiunile care tind să producă un prejudiciu real şi pozitiv 
unor anumite persoane. Prin urmare, lipsa lui de 
recunoştinţă nu poate fi pedepsită. Dacă ar fi posibilă, 
silirea lui de a face ceea ce îi solicită recunoştinţa şi ceea 
ce orice spectator imparţial ar aproba ca el să facă ar fi 


dintre sentimentele lui şi ale noastre. Dimpotrivă, când aflu despre 
un beneficiu adus unei alte persoane, fie ca beneficiarul să fie 
afectat aşa cum îi place, dar, dacă interiorizez situaţia lui, simt cum 
în inima mea se iveşte recunoştinţa, şi, cu necesitate, aprob 
purtarea binefăcătorului său, pe care îl consider merituos şi ţinta 
potrivită a recompensei. Este evident că, dacă persoana care a 
primit beneficiul simte sau nu recunoştinţă nu poate să modifice 
câtuşi de puţin sentimentele noastre legate de meritul celui care i-a 
adus beneficiul. Prin urmare, în acest caz nu este nevoie de nicio 
corespondenţă efectivă a sentimentelor. Este suficient că dacă el 
este recunoscător, ele vor corespunde, iar sentimentul nostru al 
meritului se întemeiază adeseori pe una dintre acele simpatii iluzorii, 
prin care, atunci când ne interiorizăm situaţia altuia, suntem 
adeseori afectaţi într-un chip în care persoana în cauză este 
incapabilă să fie afectată. Există o diferenţă asemănătoare între 
dezaprobarea noastră a culpei şi a necuviinţei (n.a.). 


şi mai nepotrivită decât neglijenţa lui. Binefăcătorul lui s- 
ar dezonora dacă ar încerca să-l constrângă prin violenţă 
să-i arate recunoştinţă şi ar fi o impertinenţă din partea 
oricărui terţ, care nu ar fi superiorul niciunuia dintre ei, 
să se amestece. Însă, dintre toate datoriile binefacerii, 
acelea pe care ni le recomandă recunoştinţa se apropie 
cel mai mult de ceea ce se numeşte o obligaţie perfectă 
şi completă. Ceea ce prietenia, generozitatea şi 
milostenia ne-ar îndemna să facem cu deplină aprobare 
este şi mai gratuit şi poate fi şi mai puţin impus cu forţa 
decât datoriile recunoştinţei. Vorbim despre datoria 
recunoştinţei, nu despre aceea a milosteniei sau a 
generozităţii, nici măcar despre aceea a prieteniei, atunci 
când prietenia se bazează doar pe stimă, fără să fie 
sporită şi complicată de recunoştinţa datorată unor bune 
oficii. 

Se pare că indignarea ne-a fost dăruită de natură 
pentru apărare şi numai pentru apărare. Este paznicul 
dreptăţii şi al siguranţei nevinovăţiei. Ea ne îndeamnă să 
respingem încercările de a ni se face rău şi să răzbunăm 
răul care ni s-a făcut deja; astfel, răufăcătorul poate fi 
făcut să regrete nedreptatea pe care a comis-o, iar alţii, 
prin teama de nişte pedepse asemănătoare, pot fi 
speriaţi să se facă vinovaţi de aceeaşi nedreptate. Prin 
urmare, ea trebuie rezervată pentru aceste scopuri, 
spectatorul neputând niciodată să o împărtăşească 
atunci când se exercită în oricare alt scop. Dar simpla 
lipsă a virtuţilor binefacerii, deşi ne poate dezamăgi prin 
absenţa binelui la care ne-am fi putut aştepta în mod 
rezonabil, nu face şi nici nu încearcă să facă niciun rău 
de care să putem avea motive să ne apărăm. 

Există totuşi o altă virtute, a cărei cinstire nu este 
lăsată în seama libertăţii voinţei noastre, virtute care 
poate fi impusă cu forţa şi a cărei nesocotire este expusă 
indignării şi, în consecinţă, pedepsei. Această virtute este 
dreptatea: violarea dreptăţii este o ofensă — ea 
provoacă un rău real şi pozitiv anumitor persoane, din 


motive dezaprobate în mod firesc. Este, prin urmare, 
ţinta potrivită a indignării şi a pedepsei, care este 
consecinţa firească a  indignării. Aşa cum lumea 
împărtăşeşte şi aprobă violenţa folosită pentru a se 
răzbuna prejudiciul produs de nedreptate, oamenii 
împărtăşesc şi aprobă mijloacele folosite pentru pre- 
venirea şi respingerea daunelor şi pentru a-l împiedica 
pe răufăcător să îşi prejudicieze semenii. Însăşi persoana 
care plănuieşte o nedreptate este sensibilă faţă de acest 
lucru şi simte că forţa poate fi folosită, cât se poate de 
potrivit, atât de către persoana pe care urmăreşte să o 
prejudicieze, cât şi de către alţii, fie ca să prevină 
comiterea fărădelegii, fie ca să o pedepsească dacă a 
comis-o. Şi pe aceasta se întemeiază acea remarcabilă 
deosebire dintre dreptate şi toate celelalte virtuţi sociale, 
asupra cărora a insistat în mod deosebit un autor de 
mare şi original geniu, potrivit căruia ne simţim sub 
autoritatea unei obligaţii mai stricte de a acţiona în acord 
cu dreptatea decât conform cu prietenia, milostenia sau 
generozitatea; practicarea acestor din urmă virtuţi pare a 
fi lăsată, într-o oarecare măsură, pe seama alegerii 
noastre, dar, într-un fel sau altul, ne simţim cumva 
determinaţi, legaţi şi obligaţi să ne supunem dreptăţii. 
Altfel spus, simţim că acea forţă poate, cât se poate de 
cuviincios şi cu aprobarea întregii omeniri, să fie folosită 
pentru a ne constrânge să respectăm regulile uneia, dar 
nu să urmăm preceptele celorlalte. 

Cu toate acestea, trebuie să deosebim cu grijă 
purtarea care este doar condamnabilă sau ţinta potrivită 
a dezaprobării de faptele care solicită folosirea forţei fie 
pentru pedepsirea, fie pentru prevenirea lor. Pare 
condamnabil ceea ce nu dovedeşte acel grad obişnuit de 
bunăvoință la care experienţa ne învaţă că trebuie să ne 
aşteptăm din partea oricui; dimpotrivă, ceea ce 
depăşeşte acest grad este vrednic de laudă. Gradul 
obişnuit ca atare pare să nu merite nici reproşuri, nici 
laude. Pare potrivit ca un tată, un fiu, un frate care se 


comportă în relaţia familială respectivă nici mai bine, nici 
mai rău decât o fac de regulă majoritatea oamenilor să 
nu merite nici laude, nici reproşuri. Cel care ne surprinde 
printr-o bunătate extraordinară şi neaşteptată, dar 
potrivită şi cuvenită, sau, dimpotrivă, cel care ne 
surprinde printr-o răutate extraordinară şi neaşteptată, 
dar necuvenită, pare demn de laudă în primul caz şi 
condamnabil în celălalt. 

Cu toate acestea, nici măcar cel mai obişnuit grad 
de bunătate sau de binefacere nu poate fi impus cu forţa 
între egali. Între egali, se consideră că fiecare individ are, 
în mod firesc şi anterior instituirii guvernării civile, atât 
dreptul de a se apăra de prejudicii, cât şi dreptul de a 
pretinde un grad de pedeapsă pentru aceia care l-au 
prejudiciat. Oricare spectator generos nu doar aprobă 
purtarea lui atunci când face aceasta, dar împărtăşeşte 
atât de mult sentimentele sale, încât este adeseori 
dispus să-i vină în ajutor. Atunci când un om atacă, 
jefuieşte sau încearcă să ucidă pe altul, toţi vecinii se 
alarmează şi cred că fac bine când dau fuga ori să îl 
răzbune pe cel care a avut de suferit, ori să îl apere pe 
cel aflat în primejdie. Dar atunci când un tată nu 
dovedeşte gradul obişnuit de afecţiune părintească faţă 
de un fiu, când un fiu pare să nu arate acel respect filial 
de aşteptat faţă de tatăl său, când fraţii sunt lipsiţi de 
gradul obişnuit de afecţiune fraternă, când un om îşi 
zăvorăşte inima în faţa compasiunii şi refuză să aline 
durerea semenilor săi, deşi ar putea să o facă extrem de 
uşor — în toate aceste cazuri, deşi toată lumea 
condamnă acest gen de purtare, nimeni nu îşi 
imaginează că aceia care ar fi avut, poate, motive să se 
aştepte la mai multă bunătate au vreun drept să o 
impună cu forţa. Cel lezat se poate doar plânge, iar 
spectatorul nu se poate amesteca altcumva decât prin 
sfat şi convingere. În toate aceste ocazii, ca egalii să 
folosească forţa unul împotriva altuia s-ar considera cel 
mai înalt grad de insolenţă şi de infatuare. 


Câteodată un superior poate, ce-i drept, cu 
universală aprobare, să-i oblige pe cei aflaţi sub 
jurisdicţia lui să se poarte, în această privinţă, cu un 
oarecare grad de bună-cuviinţă unii faţă de ceilalţi. 
Legile oricărei naţiuni civilizate îi obligă pe părinţi să se 
îngrijească de copiii lor şi pe copii să-i întreţină pe părinţi 
şi le impun oamenilor multe alte datorii de binefacere. 
Magistratul civil este învestit cu puterea nu doar de a 
păstra liniştea publică prevenind injustiţia, ci şi de a 
promova prosperitatea comună, impunând o justă 
disciplină şi  descurajând orice fel de viciu şi de 
necuviinţă; el poate, aşadar, să prescrie reguli care nu 
doar interzic prejudiciile reciproce în rândul 
concetăţenilor, dar şi să comande, într-o oarecare 
măsură, bunele oficii reciproce. Atunci când suveranul 
porunceşte să se facă nişte lucruri care sunt indiferente 
şi care, anterior ordinelor sale, puteau fi omise fără 
niciun reproş, neascultarea lor devine nu doar criticabilă, 
ci şi pasibilă de pedeapsă. Prin urmare, atunci când el 
porunceşte ceva care, anterior oricărui astfel de ordin, 
nu se putea omite fără cele mai aspre reproşuri, cu 
siguranţă devine mult mai pasibil de pedeapsă, din cauza 
nesupunerii. Totuşi, dintre toate datoriile unui legiuitor, 
poate că aceasta solicită cea mai mare fineţe şi reţinere 
în exercitarea autorităţii sale cu bună-cuviinţă şi 
judecată. Neglijarea ei în totalitate expune comunitatea 
unor mari dezordini şi enormităţi şocante, iar dacă este 
împinsă prea departe distruge orice libertate, siguranţă 
şi dreptate. 

Deşi simpla carenţă de binefacere pare să nu 
merite nicio pedeapsă din partea egalilor, o mai mare 
exercitare a acestei virtuţi se vădeşte că merită cea mai 
mare recompensă. Întrucât produc cel mai mare bine, 
aceste acte de binefacere sunt ţinta firească şi aprobată 
a celei mai vii recunoştinţe. Deşi încălcarea justiţiei, 
dimpotrivă, este pasibilă de pedeapsă, respectarea 
regulilor acelei virtuţi pare să nu merite nicio 


recompensă. Există, neîndoielnic, bună-cuviinţă în 
practicarea dreptății şi, din acest motiv, merită 
aprobarea cuvenită bunei-cuviinţe. Dar, întrucât nu 
produce niciun bine pozitiv, este îndreptăţită să pri- 
mească foarte puţină recunoştinţă. În majoritatea 
situaţiilor, simpla justiţie este doar o virtute negativă, 
care ne împiedică să facem rău semenilor noştri. Omul 
care doar se abţine de la a viola persoana, proprietatea 
sau reputaţia semenilor săi are, cu siguranţă, un merit 
pozitiv foarte redus. El respectă, cu toate acestea, toate 
regulile a ceea ce numim justiţie şi face tot ceea ce, cu 
bună-cuviinţă, egalii săi îl pot sili să facă sau îl pot 
pedepsi dacă nu face. Adeseori, putem respecta toate 
regulile justiţiei stând cu braţele încrucişate şi nefăcând 
nimic. 

Ceea ce face fiecare i se va face şi lui, iar 
răzbunarea pare a fi marea lege pe care ne-o dictează 
Natura. Binefacerea şi generozitatea credem că se cuvin 
celor generoşi şi binefăcători. Cei ale căror inimi nu se 
deschid niciodată sentimentelor de omenie ar trebui, 
credem noi, să fie ţinuţi, de aceeaşi manieră, în afara 
afecțiunii tuturor semenilor şi să li se îngăduie să 
trăiască în sânul societăţii ca într-un mare deşert, unde 
nimănui nu-i pasă de ei şi nimeni nu se interesează de ei. 
Cel care violează legile justiţiei trebuie făcut să simtă 
acelaşi rău pe care l-a făcut altuia; şi, întrucât nicio 
consideraţie faţă de suferinţele semenilor nu este 
capabilă să-l oprească, trebuie să fie copleşit de frică de 
unul singur. Cel care este doar nevinovat, respectând 
numai legile justiţiei în relaţiile cu ceilalţi şi doar se 
abţine de a le face rău semenilor poate să merite numai 
ca, la rândul lor, semenii să-i respecte nevinovăția şi ca 
aceleaşi legi să fie cu religiozitate respectate faţă de el. 


CAPITOLUL II 


Despre sentimentul dreptății sau al remuşcării şi 
despre conştiinţa meritului 


Nu poate exista niciun motiv potrivit de a-i face rău 
aproapelui nostru, nu poate exista nicio incitare de a 
face rău altuia pe care omenirea să le poată împărtăşi, în 
afară de indignarea stârnită de răul pe care un altul ni l-a 
făcut nouă. A-i tulbura altuia fericirea doar pentru că ea 
stă în calea fericirii noastre şi a-i răpi ceea ce îi este 
realmente util doar fiindcă ne-ar fi la fel de folositor sau 
şi mai util nouă ori să ne facem mendrele, în acest chip, 
în detrimentul altuia, dată fiind preferința firească a 
oricui de a pune propria fericire mai presus de fericirea 
altora, sunt lucruri pe care nu le poate accepta niciun 
spectator imparţial. Neîndoielnic, orice om este, de la 
natură, preocupat în primul rând şi în mod deosebit să-şi 
poarte sieşi de grijă şi, întrucât este cel mai în măsură să 
aibă grijă de sine mai mult decât de oricine altcineva, 
este potrivit şi drept să fie astfel. Prin urmare, orice om 
este mult mai profund interesat de orice îl priveşte în 
mod nemijlocit decât de ceea ce-l priveşte pe oricare 
altul; poate că ştirea despre moartea altei persoane, cu 
care nu avem nicio legătură specială, ne va frământa, ne 
va provoca o indigestie sau ne va tulbura somnul mai 
puţin decât cel mai mic necaz care s-a abătut asupra 
noastră. Insă, deşi ruina aproapelui poate să ne afecteze 
mult mai puţin decât un mic necaz propriu, nu trebuie 
să-l distrugem ca să prevenim acel necaz minor, nici 
chiar pentru a împiedica propria noastră ruină. In această 
situaţie, ca şi în toate cazurile, trebuie să ne privim nu 
atât de mult în lumina în care, firesc, am putea să ne 
vedem noi înşine, ci mai degrabă în lumina în care ne 
văd ceilalţi. Deşi fiecare om poate să fie, conform 
proverbului, întreaga lume pentru el însuşi, pentru restul 
omenirii este cea mai neînsemnată parte din ea. Chiar 


dacă propria fericire poate fi mai importantă pentru el 
decât întreaga lume din afara lui, pentru oricare altă 
persoană nu este mai importantă decât fericirea oricărui 
alt om. Prin urmare, deşi poate fi adevărat că fiecare 
individ, în adâncul inimii, se preferă în chip firesc pe sine 
întregii omeniri, totuşi nu cutează să privească lumea în 
ochi şi să declare făţiş că acţionează conform acestui 
principiu. El simte că această preferinţă nu poate fi 
niciodată împărtăşită de ceilalţi şi că, oricât de naturală 
poate fi pentru el, trebuie să li se pară celorlalţi 
întotdeauna excesivă şi extravagantă. Atunci când se 
priveşte pe sine în lumina în care este conştient că-l 
privesc ceilalţi, vede că, pentru ei, el nu este decât unul 
din mulţime, în nicio privinţă mai bun decât oricare altul. 
Dacă ţine să acţioneze astfel încât spectatorul imparţial 
să-şi poată interioriza principiile conduitei sale, ceea ce 
îşi doreşte mai mult decât orice, trebuie ca acum, la fel 
ca în toate situaţiile, să-şi cuminţească aroganţa iubirii 
de sine şi să o coboare până la un nivel la care ceilalţi să 
o poată împărtăşi. El o va tolera până acolo unde îi va 
permite să-i pese mai mult de propria fericire decât de 
cea a oricărei alte persoane şi să o caute cu cea mai 
onestă asiduitate. Până aici, ori de câte ori se pun în 
situaţia lui, spectatorii vor fi întotdeauna cu dragă inimă 
alături de el. In cursa pentru bogăţie, onoruri şi urcare în 
rang, poate să alerge din răsputeri, încordându-şi fiecare 
nerv şi fiecare muşchi, ca să-şi depăşească rivalii. Dar, 
dacă îşi înghionteşte sau îşi dărâmă oricare concurent, 
îngăduinţa spectatorilor încetează. Este o violare a 
regulilor de fairplay, pe care nu o pot admite. Pentru ei, 
cel căzut este în toate privinţele la fel de bun; ei nu 
împărtăşesc acea iubire de sine care îl face să se prefere 
pe sine celorlalţi şi nu pot interioriza motivul pentru care 
a încercat să-l elimine din cursă. Prin urmare, cu dragă 
inimă simpatizează cu indignarea firească a celui lezat, 
iar vinovatul devine ţinta urii şi a indignării lor. El 
percepe acest lucru şi simte că acele sentimente sunt 


gata să se repeadă din toate părţile împotriva lui. 

Cu cât răul făcut este mai mare şi mai ireparabil, 
cu atât indignarea celui lezat creşte firesc în intensitate; 
la fel şi indignarea simpatetică a spectatorului, precum şi 
sentimentul de culpabilitate al agentului. Moartea este 
răul cel mai mare pe care un om îl poate cauza altuia şi 
stârneşte cel mai înalt grad de indignare în aceia care au 
legături strânse cu cel ucis. Prin urmare, omuciderea 
este cea mai atroce dintre toate crimele care îi afectează 
pe indivizi, atât din punctul de vedere al omenirii, cât şi 
din cel al persoanei care a comis-o. A fi lipsiţi de ceea ce 
posedăm este un rău mai mare decât a fi dezamăgiţi în 
ceea ce doar sperăm să dobândim. Prin urmare, violarea 
proprietăţii, furtul şi jaful, care ne răpesc ceea ce 
posedăm, sunt fărădelegi mai mari decât nerespectarea 
unui contract, care doar ne dezamăgeşte aşteptările. 
Aşadar, cele mai sacre legi ale justiţiei, a căror 
nesocotire pare să ceară cel mai zgomotos răzbunare şi 
pedeapsă, sunt legile care apără viaţa şi persoana 
aproapelui nostru; pe urmă vin acelea care apără 
proprietatea şi posesiunile; iar la urmă vin acelea care 
apără ceea ce numim drepturi ale persoanei sau ceea ce 
i se datorează cuiva în virtutea promisiunilor care i s-au 
făcut de către alţii. 

Cel care violează cele mai sacre legi ale justiţiei nu 
poate niciodată să cugete la sentimentele pe care lumea 
trebuie să le nutrească faţă de el fără să simtă toate 
chinurile cumplite ale ruşinii, ale groazei şi ale 
consternării. Când patima i s-a domolit şi începe să 
reflecteze la rece asupra faptei sale din trecut, nu se mai 
poate pătrunde de niciunul dintre motivele care l-au 
influenţat. Acum i se par şi lui la fel de detestabile pe cât 
erau şi în ochii celorlalţi. Simpatizând cu ura şi dezgustul 
pe care ceilalţi trebuie să le simtă faţă de el, criminalul 
devine într-o oarecare măsură ţinta propriei sale uri şi 
scârbe. Situaţia persoanei care a suferit din pricina 
actului său injust îi cere acum milă. El este mâhnit 


gândind la acea situaţie; regretă efectele nefericite ale 
purtării lui şi, în acelaşi timp, simte că acestea l-au făcut 
ţinta potrivită a indignării şi a revoltei oamenilor, precum 
şi ţinta consecinţelor fireşti ale indignării, răzbunarea şi 
pedeapsa. Gândul acesta îl bântuie pe vecie şi îl umple 
de groază şi de uimire. Nu mai cutează să-i privească pe 
oameni în faţă, ci se închipuie pe sine ca şi cum ar fi 
respins şi alungat din afecțiunea întregii lumi. Nu poate 
spera să aibă parte de consolarea simpatiei în acest chin 
al său, cel mai mare şi cel mai înfricoşător. Amintirea 
crimelor sale a stins orice urmă de empatie din inimile 
semenilor lui. Sentimentele pe care ei le nutresc faţă de 
el sunt tocmai lucrul de care se teme cel mai mult. Totul 
pare ostil şi ar fi fericit să zboare într-un deşert 
inospitalier, unde nu ar mai putea zări niciodată chipul 
unei fiinţe umane, nici să zărească pe feţele oamenilor 
condamnarea crimelor sale. Dar singurătatea este şi mai 
înspăimântătoare decât societatea. Propriile gânduri îi 
pot zugrăvi numai ceea ce este negru, nefericit şi 
dezastruos, apăsându-l cu presimţirea melancolică a unei 
nefericiri şi distrugeri de neînțeles. Groaza de singurătate 
îl mână înapoi în societate, unde se află iar în prezenţa 
oamenilor, stânjenit să apară în faţa lor, împovărat de 
ruşine şi înnebunit de frică, pentru a cerşi puţină iertare 
tocmai pe chipurile acelor judecători despre care ştie că 
deja l-au condamnat în unanimitate. Aceasta este natura 
acelui sentiment, cu îndreptăţire numit remuşcare — cel 
mai cumplit dintre toate sentimentele care pot sălăşlui în 
sufletul unui om. Este alcătuit din ruşinea provocată de 
sentimentul necuviinţei purtării trecute, din mâhnirea 
pricinuită de efectele sale, din mila faţă de aceia care le- 
au suferit şi din spaima şi groaza stârnite de pedeapsa 
dictată de conştiinţa indignării just provocate a tuturor 
creaturilor raţionale. 

În mod firesc, purtarea contrară stârneşte 
sentimentul opus. Atunci când se află faţă în faţă cu 
oamenii cărora le-a adus nişte servicii, omul care, nu 


dintr-o fantezie frivolă, ci împins de motive îndreptăţite, 
a făcut un act de generozitate se simte ţinta potrivită a 
iubirii şi a recunoştinţei lor şi, prin simpatie cu ei, ţinta 
stimei şi a aprobării tuturor. lar atunci când priveşte în 
urmă spre motivul care l-a făcut să acţioneze şi Îl 
examinează în aceeaşi lumină în care l-ar privi 
spectatorul indiferent, el continuă să se pătrundă de el şi 
se aplaudă pe sine prin simpatie cu aprobarea acestui 
presupus judecător imparţial. Din ambele puncte de 
vedere, propria purtare i se vădeşte în toate privinţele 
agreabilă. La gândul faptei sale, mintea i se umple de 
veselie, seninătate şi pace sufletească. Este într-o relaţie 
de prietenie şi armonie cu întreaga omenire şi îi priveşte 
pe semenii lui cu încredere şi satisfacţie binevoitoare, 
sigur de faptul că s-a făcut demn de consideraţia lor cea 
mai favorabilă. In combinaţia tuturor acestor sentimente 
constă conştiinţa meritului sau a recompensei meritate. 


CAPITOLUL III 


Despre utilitatea acestei alcătuiri a Naturii 


Aşa se face că omul, care poate subzista numai în 
societate, a fost alcătuit de natură în aşa fel încât să fie 
adaptat situaţiei pentru care a fost creat. Toţi membrii 
societăţii umane au nevoie unii de sprijinul altora şi sunt, 
totodată, expuşi unor prejudicii reciproce. Acolo unde 
sprijinul necesar se acordă reciproc din iubire, din 
recunoştinţă, din prietenie şi stimă, societatea înfloreşte 
şi este fericită. Toţi membrii săi diferiţi sunt strânşi 
laolaltă de legăturile agreabile ale iubirii şi ale afecțiunii 
şi sunt, ca să spunem aşa, atraşi spre un centru comun 
de bune oficii reciproce. 

Insă, chiar dacă sprijinul necesar nu este acordat 
din asemenea motive generoase şi dezinteresate, chiar 


dacă între diferiţii membri ai societăţii nu există niciun fel 
de iubire şi de afecţiune reciprocă, societatea — deşi mai 
puţin fericită şi agreabilă — nu se va dizolva neapărat. 
Societatea poate să subziste printre diferiţi oameni, ca şi 
printre diferiţi comercianţi, pe baza unui sentiment al 
utilității sale, fără niciun sentiment reciproc de iubire sau 
de afecţiune; şi chiar dacă nimeni din sânul ei nu ar avea 
nicio obligaţie sau nu ar fi legat prin recunoştinţă faţă de 
nimeni, ea poate fi încă susţinută de un schimb mercantil 
de bune oficii, conforme unei evaluări convenite. 

Cu toate acestea, societatea nu poate să subziste 
fiind alcătuită din oameni care sunt mereu gata să se 
rănească ori să se vatăme unii pe ceilalţi. În momentul în 
care încep violențele, în clipa în care se instalează 
indignarea şi animozitatea reciprocă, toate legăturile 
sociale sunt sfărâmate, iar diferiţii săi membri sunt, ca să 
spunem aşa, împrăştiaţi şi risipiţi în afara societăţii de 
violenţă şi de afectele lor discordante. Dacă există vreo 
societate alcătuită din hoţi şi criminali, conform acestei 
banale observaţii, ei trebuie cel puţin să se abţină de la a 
se jefui şi ucide unii pe ceilalţi. Prin urmare, binefacerea 
este mai puţin esenţială pentru existenţa societăţii decât 
justiţia. Societatea poate să subziste, chiar dacă nu în 
starea cea mai confortabilă, fără binefacere; dar 
prevalența injustiţiei trebuie să o distrugă în totalitate. 

Aşadar, deşi Natura îi îndeamnă pe oameni spre 
acte de binefacere, prin intermediul conştiinţei plăcute a 
meritatei recompense, nu a găsit că este necesar să 
apere şi să impună practicarea ei prin intermediul terorii 
pedepsei meritate în cazul în care ar fi neglijată. Este 
ornamentul care  înfrumuseţează, nu fundaţia care 
susţine clădirea, fiind, aşadar, de ajuns să fie 
recomandată, dar câtuşi de puţin impusă cu necesitate. 
Dimpotrivă, justiţia este pilonul principal care susţine 
întregul edificiu. Dacă este înlăturată, atunci măreaţa, 
imensa țesătură a societăţii umane — acea urzeală a 
cărei alcătuire şi susţinere pare să fi fost, dacă pot spune 


aşa, grija specială şi preferată a Naturii — trebuie să se 
sfărâme instantaneu în atomi. Prin urmare, ca să impună 
respectarea justiţiei, Natura a implantat în inima omului 
acea conştiinţă a deşertului ostil, acele spaime ale 
pedepsei meritate, care urmează nesocotirii sale, ca pe 
marile apărătoare ale asocierii dintre oameni, ca să-i 
protejeze pe cei slabi, să-i ţină în frâu pe cei violenţi şi 
să-i pedepsească aspru pe cei vinovaţi. Deşi în mod 
natural simpatetici, oamenii au sentimente foarte slabe 
faţă de aceia de care nu sunt legaţi în mod aparte în 
comparaţie cu ceea ce simt faţă de ei înşişi; nefericirea 
unuia care nu este decât un seamăn oarecare are o atât 
de mică importanţă pentru ei în comparaţie cu cel mai 
mărunt inconvenient şi stă atât de mult în puterea lor să- 
i rănească pe ceilalţi, putând fi atât de des tentaţi să o 
facă, încât, dacă acest principiu nu ar sta în apărarea 
celui slab, silindu-i prin teamă să-i respecte inocenta, 
aidoma fiarelor sălbatice, oamenii ar fi mereu gata să se 
repeadă asupra lui, iar un om ar intra într-o adunare de 
oameni ca într-un bârlog de lei. 

In orice colţ din univers observăm mijloace 
adaptate cu cea mai mare fineţe scopurilor cărora le sunt 
destinate şi, în mecanismul unei plante sau în corpul 
unui animal, admirăm cum totul este plănuit ca să atingă 
cele două mari scopuri ale naturii susţinerea individului şi 
propagarea speciilor. Dar în acestea şi în toate obiectele 
încă putem deosebi cauza eficientă de cea finală a 
numeroaselor mişcări şi organizări. Digestia hranei, 
circulaţia sângelui şi secreția diferitelor sucuri care se 
scurg în el sunt, toate, operaţiuni necesare în vederea 
marelui scop al vieţii animale. Totuşi nu încercăm 
niciodată să le explicăm prin cauzele lor eficiente, nici nu 
ne imaginăm că sângele circulă sau că hrana se digeră 
ca scopuri în sine, de dragul circulaţiei sau al digestiei. 
Rotiţele ceasornicului sunt toate admirabil aranjate în 
vederea scopului pentru care a fost creat mecanismul, 
anume indicarea orei. Toate mişcările lor variate 


conspiră în cea mai fină manieră ca să îşi producă 
efectul. Dacă ar fi fost înzestrate cu o dorinţă şi o intenţie 
de a-l produce, nu ar fi putut să o facă mai bine. Totuşi 
noi nu le atribuim niciodată o astfel de dorinţă sau de 
intenţie, ci acestea sunt ale ceasornicarului şi noi ştim că 
sunt puse în mişcare de un arc, care îşi urmăreşte cu 
intenţie efectul tot atât de puţin ca şi rotiţele ceasului. 
Însă, deşi în explicarea operaţiunilor corpului nu dăm 
niciodată greş în a deosebi cauza eficientă de cea finală, 
în explicarea operaţiunilor minţii suntem foarte des 
înclinați să confundăm unul cu altul aceste două lucruri 
diferite. Atunci când, în virtutea principiilor naturale, 
suntem îndemnați să urmărim acele scopuri pe care ni le 
recomandă o rațiune rafinată şi luminată, suntem foarte 
predispuşi să atribuim acelei raţiuni, în calitate de cauză 
eficientă, sentimentele şi acţiunile prin care noi urmărim 
acele scopuri şi să ne imaginăm că ele sunt instituite de 
înţelepciunea omului, când, în realitate, ele vin din 
înţelepciunea divină. La o privire superficială, această 
cauză pare suficientă ca să producă efectele pe care i le 
atribuim, iar sistemul naturii umane pare să fie mai 
simplu şi mai agreabil atunci când toate operaţiunile sale 
se deduc astfel dintr-un singur principiu. 

Aşa cum societatea nu poate să subziste decât 
dacă legile justiţiei sunt respectate într-o măsură 
tolerabilă, tot astfel nicio interacţiune socială nu poate să 
aibă loc între oameni care, în general, nu se abţin de la 
a-şi provoca daune unii altora; importanţa acestei 
necesităţi, s-a crezut, era argumentul pe baza căruia am 
aprobat impunerea legilor justiţiei prin pedepsirea celor 
care le încalcă. Omul, s-a spus, are o iubire naturală faţă 
de societate şi doreşte ca unitatea omenirii să fie 
păstrată de dragul ei însăşi, chiar dacă el nu ar avea 
niciun beneficiu pentru sine. Starea ordonată şi 
înfloritoare a societăţii îi este plăcută, iar el o contemplă 
cu încântare. Dimpotrivă, dezordinea şi confuzia sunt 
ţintele aversiunii sale şi îl umple de mâhnire tot ceea ce 


tinde să le producă. El percepe, de asemenea, că 
propriul interes este legat de prosperitatea societăţii şi 
că fericirea, poate şi conservarea existenţei sale, 
depinde de aceasta. Prin urmare, din acest motiv, 
priveşte cu dezgust tot ceea ce poate tinde să distrugă 
societatea şi este dispus să utilizeze orice mijloc care 
poate să împiedice un eveniment atât de urât şi de 
îngrozitor. Injustiţia tinde inevitabil să o distrugă. Aşadar, 
orice manifestare de injustiţie îl alarmează şi el se 
repede, dacă pot spune astfel, să oprească progresul a 
ceea ce, dacă i s-ar permite să continue, ar pune rapid 
capăt tuturor lucrurilor care îi sunt dragi. Dacă nu poate 
stopa injustiţia cu mijloace blânde şi curate, trebuie să o 
înfrângă prin forţă şi violenţă, oprind cu orice preţ 
evoluţia sa viitoare. Aşa se face că, se spune, omul 
aprobă adesea impunerea legilor justiţiei chiar aplicând 
pedeapsa capitală celor care le nesocotesc. Cel care 
tulbură pacea publică este, prin aceasta, alungat din 
lume, iar alţii sunt îngroziţi de soarta lui să îi imite 
exemplul. 

Aceasta este explicaţia dată cel mai adesea 
aprobării de către noi a pedepsirii injustiţiei. Şi, din acest 
motiv, este neîndoielnic adevărat că frecvent avem 
ocazia să confirmăm sentimentul nostru natural legat de 
buna-cuviinţă şi caracterul potrivit al pedepsei, 
înțelegând cât de necesară este menţinerea ordinii în 
societate. Atunci când cel vinovat urmează să sufere 
acea răzbunare justă, despre care indignarea firească a 
oamenilor le spune că li se cuvine pentru fărădelegile 
sale, când insolenţa injustiţiei sale este zdrobită şi 
umilită de groaza pedepsei care se apropie, când el 
încetează să mai fie o sursă de frică, pentru cei generoşi 
şi omenoşi el începe să fie un obiect de milă. Gândul la 
ceea ce el urmează să sufere le stinge indignarea 
stârnită de suferinţele altora, provocate de el. Ei sunt 
dispuşi să îl ierte şi să îl salveze de acea pedeapsă 
despre care, gândind la rece, consideraseră că este 


răsplata cuvenită pentru fărădelegile comise. Prin 
urmare, aici ei au ocazia să invoce în sprijinul lor 
interesul general al societăţii. Ei contracarează impulsul 
acestei slabe şi părtinitoare omenii, dictată de o 
bunătate mai generoasă şi mai înţelegătoare. Ei gândesc 
că mila faţă de cel vinovat înseamnă cruzime faţă de cel 
nevinovat şi opun emoţiilor compasiunii pe care o simt 
faţă de o persoană singulară o compasiune mai 
cuprinzătoare, pe care o nutresc faţă de omenire. 

De asemenea, avem uneori ocazia să apărăm 
buna-cuviinţă a respectării regulilor generale ale justiţiei 
invocând necesitatea lor pentru susţinerea societăţii. Îi 
auzim frecvent pe cei tineri şi pe cei imorali ridiculizând 
cele mai sfinte reguli ale moralității şi clamând, uneori 
din cauza depravării, dar cel mai adesea din pricina 
vanităţii inimii lor, cele mai abominabile precepte de 
conduită. Asta ne stârneşte indignarea şi dorim cu 
ardoare să respingem şi să demascăm astfel de principii 
detestabile. Insă, deşi natura lor intrinsec odioasă şi 
detestabilă ne aţâţă iniţial împotriva lor, nu dorim să 
afirmăm că acesta este singurul motiv pentru care le 
condamnăm ori să pretindem că atitudinea noastră 
critică se explică numai prin faptul că noi le urâm şi le 
detestăm. Ni se pare că acest motiv nu este suficient de 
convingător. De ce nu ar fi totuşi, odată ce le urâm şi le 
detestăm fiindcă sunt ţintele naturale ale urii şi ale 
scârbei? Dar atunci când suntem întrebaţi de ce nu 
trebuie să acţionăm într-un fel sau altul, simpla întrebare 
pare să presupună, pentru cei care o pun, că acest mod 
de comportare nu se arată a fi în sine ţinta naturală şi 
potrivită a acelor sentimente. Prin urmare, trebuie să 
arătăm că trebuie să o facem pentru altceva. Din acest 
motiv, căutăm, în general, alte argumente şi primul la 
care ne gândim se referă la dezordinea şi confuzia din 
societate care ar rezulta din dominaţia universală a unor 
astfel de practici. Prin urmare, numai rareori omitem să 
insistăm asupra acestui subiect. 


Însă, deşi în mod obişnuit nu este nevoie de mult 
discernământ pentru a vedea tendinţa distructivă a 
practicilor imorale faţă de bunăstarea societăţii, rareori 
luarea lor în consideraţie este primul factor care ne 
însufleţeşte împotriva lor. Toţi oamenii, chiar şi cei mai 
proşti şi mai lipsiţi de minte, detestă frauda, perfidia şi 
nedreptatea şi sunt încântați să le vadă pedepsite. Dar 
puţini oameni au meditat asupra necesităţii justiţiei 
pentru existenţa societăţii, oricât de evidentă s-ar putea 
vădi această necesitate. 

Că nu reflecţia asupra conservării societăţii este 
ceea ce ne interesează în primul rând în legătură cu 
crimele comise împotriva indivizilor se poate demonstra 
prin numeroase observaţii. Grija pe care o purtăm sorții 
şi fericirii indivizilor nu se naşte, de regulă, din 
preocuparea noastră faţă de soarta şi fericirea societăţii. 
Nu ne îngrijorează distrugerea sau pierderea unui singur 
om fiindcă acesta este un membru al societăţii mai mult 
decât ne doare pierderea unei singure guinee fiindcă 
aceasta este o parte dintr-o mie de guinee, iar noi 
suntem îngrijoraţi de pierderea întregii sume. În niciunul 
dintre cele două cazuri, atenţia noastră faţă de indivizi 
nu se naşte din atenţia faţă de mulţime, ci, în ambele 
cazuri, atenţia noastră faţă de mulţime este compusă şi 
alcătuită din grijile particulare pe care le purtăm 
diferiților indivizi din care este formată. Atunci când ni se 
ia în mod injust o mică sumă de bani, nu acuzăm atât de 
mult prejudiciul având în vedere păstrarea întregii 
noastre averi, cât mai ales gândindu-ne la suma specifică 
pe care am pierdut-o; la fel, atunci când un singur om 
este prejudiciat sau distrus, cerem pedepsirea răului care 
i s-a făcut lui, nu atât de mult pentru că ne îngrijorează 
interesul general al societăţii, cât mai ales fiindcă ne 
pasă de acel individ care a fost prejudiciat. Merită să se 
observe totuşi că această grijă nu include neapărat în 
niciun grad acele sentimente alese — numite în mod 
obişnuit iubire, stimă şi afecţiune — prin care îi deosebim 


pe prietenii şi cunoscuţii noştri. Grija cerută în aceste 
situaţii nu este nimic mai mult decât empatia generală 
pe care o avem faţă de orice om, fiindcă este seamănul 
nostru. Impărtăşim chiar şi indignarea unei persoane 
odioase, atunci când este prejudiciată de cei pe care nu 
i-a provocat nicicum. Faptul că dezaprobăm caracterul şi 
purtarea obişnuită a acelui ins nu ne alungă cu totul, în 
acest caz, empatia cu indignarea lui firească; deşi în 
cazul acelora care fie nu sunt extrem de imparţiali, fie nu 
au deprinderea de a-şi corecta şi stăpâni sentimentele 
fireşti cu ajutorul unor reguli generale este foarte nimerit 
să o tempereze. 

Este adevărat că, în unele situaţii, şi pedepsim, şi 
aprobăm pedeapsa doar din punctul de vedere al 
interesului general al societăţii, care, ne închipuim noi, 
nu poate fi asigurat altminteri. Simt de acest gen toate 
pedepsele aplicate pentru încălcarea a ceea ce se 
numeşte fie ordine civilă, fie disciplină militară. Astfel de 
fărădelegi nu prejudiciază nemijlocit sau direct nicio 
persoană particulară, dar consecinţele lor îndepărtate, se 
presupune, produc sau ar putea să producă fie neplăceri 
considerabile, fie multă dezordine în societate. O 
santinelă, de exemplu, care adoarme în timpul serviciului 
de gardă, primeşte pedeapsa cu moartea potrivit legilor 
războiului, fiindcă o astfel de neglijenţă ar putea să pună 
în pericol o întreagă armată. În multe situaţii, această 
severitate se vădeşte necesară şi, din acest motiv, justă 
şi potrivită. Atunci când conservarea unui individ este în 
contradicţie cu siguranţa unei mulţimi, nimic nu poate fi 
mai just decât ca mulţimea să fie preferată individului. 
Totuşi, oricât de necesară, această pedeapsă se vădeşte 
întotdeauna excesiv de severă. Atrocitatea naturală a 
fărădelegii pare să fie atât de măruntă, iar pedeapsa atât 
de aspră, încât inima noastră greu se poate împăca cu 
ea. Deşi asemenea neglijenţă se arată foarte 
condamnabilă, totuşi gândul legat de această încălcare a 
legii nu ne stârneşte în mod firesc o indignare atât de 


adâncă încât să ne îndemne la o răzbunare atât de 
groaznică. Un om de omenie trebuie să se mobilizeze, să 
facă un efort şi să-şi exercite întreaga fermitate şi 
hotărâre înainte de fi în stare să o aplice ori să o aprobe 
atunci când este aplicată de alţii. Nu astfel priveşte el 
însă pedepsirea justă a unui criminal nerecunoscător sau 
a unui paricid. In acest caz, inima lui aplaudă cu ardoare 
şi chiar cu entuziasm răzbunarea justă ce pare cuvenită 
pentru astfel de crime detestabile, iar dacă, accidental, 
criminalul ar scăpa nepedepsit, ar fi extrem de furios şi 
dezamăgit. Sentimentele foarte diferite cu care 
spectatorul priveşte acele pedepse diferite sunt o dovadă 
că aprobarea lui faţă de una este departe de a se 
întemeia pe aceleaşi principii care stau la baza aprobării 
celeilalte. Vede în acea santinelă o victimă nevinovată, 
care, într-adevăr, trebuie sacrificată de dragul numărului, 
dar pe care, în adâncul inimii, ar fi bucuros să o cruţe şi 
nu regretă decât faptul că interesul celor mulţi se opune 
iertării. Dar, dacă ucigaşul ar scăpa de pedeapsă, ar 
simţi cea mai aprigă indignare şi l-ar invoca pe 
Dumnezeu să răzbune, într-o altă lume, acea crimă pe 
care injustiţia omenească neglijase să o pedepsească 
aspru pe pământ. 

Merită cu prisosinţă să remarcăm că noi suntem 
atât de departe de a ne imagina că injustiţia trebuie 
pedepsită în această viaţă, doar din pricina ordinii din 
societate, care nu s-ar putea păstra altcumva, încât 
Natura ne învaţă să sperăm, iar religia, presupunem, ne 
îndreptăţeşte să sperăm că va fi pedepsită chiar într-o 
viaţă viitoare. Sentimentul nostru al consecinţelor rele 
ale injustiţiei urmăreşte crima, dacă pot spune aşa, chiar 
dincolo de mormânt, deşi exemplul pedepsei sale de 
acolo nu poate să descurajeze restul omenirii, pe aceia 
care nu o văd, care nu o cunosc drept consecinţă a unor 
practici rele din lumea de aici. Totuşi justiţia divină, 
credem noi, cere ca Dumnezeu să răzbune în lumea de 
apoi prejudiciile aduse văduvei şi orfanilor, care sunt atât 


de frecvent insultaţi fără teama de pedeapsă a celor care 
îi oropsesc. În orice religie şi în orice superstiție din câte 
au fost împărtăşite de omenire au existat, aşadar, un 
Tartar şi un Elysium, un loc destinat pedepsirii celor 
mârşavi, precum şi unul pentru răsplătirea celui drept. 


Secţiunea 3 
Despre influenţa întâmplării asupra 
sentimentelor omeneşti legate de meritul 
sau de culpa acţiunilor 


INTRODUCERE 


Motivele de laude sau de reproşuri care se pot 
aduce unei acţiuni trebuie să fie legate, în primul rând, 
de intenţia sau de afectul din care purcede actul sau, în 
al doilea rând, de acţiunea externă sau de mişcarea 
corpului, pe care o declanşează afectul respectiv sau, în 
sfârşit, de consecinţele factuale, bune sau rele, care 
decurg efectiv din ea. Aceste trei lucruri diferite 
constituie întreaga natură şi toate circumstanţele acţiunii 
şi ele trebuie să fie fundamentul oricărei calităţi care îi 
poate aparţine acţiunii. 

Că ultimele două dintre aceste circumstanţe nu pot 
fi temeiul niciunei laude sau niciunui reproş este din 
abundență evident, iar ideea contrară nu a fost afirmată 
de nimeni. Acţiunea externă sau mişcarea corpului este 
adeseori aceeaşi în acţiunile cele mai nevinovate şi în 
cele mai condamnabile. Cel care împuşcă o pasăre şi cel 
care împuşcă un om execută amândoi aceeaşi mişcare 
externă: amândoi apasă pe trăgaciul unei puşti. 
Consecințele factuale care accidental decurg efectiv din 
orice acţiune sunt, dacă este cu putinţă, şi mai 
indiferente fie faţă de laudă, fie faţă de reproş decât 
mişcarea externă a corpului. Întrucât depind nu de 
agent, ci de soartă, ele nu pot fi temeiul potrivit pentru 
vreun sentiment, ale cărui ţinte sunt caracterul şi 
purtarea cuiva. 

Singurele consecinţe pentru care un ins poate fi 


responsabil sau pentru care poate să merite fie 
aprobarea, fie dezaprobarea de orice fel sunt acelea care 
au fost, într-un fel sau în altul, intenţionate sau care, cel 
puţin, vădesc o calitate agreabilă sau dezagreabilă a 
intenţiei din inima celui pe care l-a îndemnat să 
acţioneze. Prin urmare, toate laudele sau reproşurile, 
toată aprobarea sau dezaprobarea de orice fel, care se 
pot atribui în mod just oricărei acţiuni, trebuie să 
aparţină, în ultimă instanţă, intenţiei sau afectului, bunei- 
cuviinţe sau necuviinţei, caracterului binefăcător sau 
dăunător al planului de acţiune. 

Când se propune acest principiu, în termeni 
abstracţi şi generali, nu găsim pe nimeni care să nu fie 
de acord cu el. Îndreptăţirea sa prin sine evidentă este 
recunoscută de toată lumea şi, în toată omenirea, nu 
există nicio voce disidentă. Toată lumea acceptă că, 
oricât ar fi de diferite consecințele accidentale, 
neintenţionate şi neprevăzute ale diferitelor acţiuni, dacă 
intenţiile sau afectele din care au rezultat au fost, pe de 
o parte, la fel de cuvenite şi de binefăcătoare sau, pe de 
altă parte, la fel de nepotrivite şi de dăunătoare, meritul 
sau culpa acţiunilor rămân aceleaşi, iar agentul este în 
egală măsură obiectul potrivit fie al recunoştinţei, fie al 
indignării. 

Insă, oricât de convinşi putem părea de adevărul 
acestui principiu echitabil atunci când îl privim pe plan 
abstract, atunci când ne confruntăm cu nişte cazuri 
particulare, consecinţele efective care decurg 
întâmplător dintr-o acțiune au un puternic efect asupra 
sentimentelor noastre legate de meritul sau de culpa ei 
şi, aproape întotdeauna, fie întăresc, fie slăbesc 
sentimentele noastre în ambele cazuri. Poate că rareori 
găsim, în orice situaţie, că sentimentele noastre sunt, 
după ce le analizăm, pe deplin dirijate de această regulă, 
care, cu toții recunoaştem, ar trebui să le dirijeze în 
totalitate. 

Această dezordine a sentimentului, pe care o simte 


fiecare, însă de care abia dacă ne dăm seama şi pe care 
nimeni nu este dispus să o recunoască, este ceea ce voi 
explica în continuare; voi analiza, mai întâi, cauza care o 
pricinuieşte sau mecanismul prin care o produce natura; 
în al doilea rând, amploarea influenţei sale; şi, în sfârşit, 
misiunea pe care o îndeplineşte ori scopul pe care 
Creatorul naturii pare să fi urmărit a-l atinge prin 
intermediul său. 


CAPITOLUL | 


Despre cauzele acestei influențe a întâmplării 


Indiferent care sunt şi cum operează, cauzele 
durerii şi ale plăcerii par să fie obiectele care, în toate 
animalele, stârnesc imediat acele două pasiuni ale 
recunoştinţei şi ale indignării. Ele sunt declanşate atât de 
obiecte neînsufleţite, cât şi de obiecte însufleţite. Preţ de 
o clipă, ne înfurie până şi piatra care ne loveşte. Un copil 
o bate, un câine latră la ea, un ins coleric este înclinat să 
o înjure. Ce-i drept, cel mai mic dram de reflecţie 
corectează acest sentiment şi curând ne dăm seama de 
faptul că ceea ce nu are simţire este o ţintă foarte 
nepotrivită a răzbunării. Cu toate acestea, atunci când 
paguba suferită este foarte mare, obiectul care a cauzat- 
o ne devine dezagreabil pentru totdeauna şi ne face 
plăcere să-l ardem ori să-l distrugem. Aşa am trata 
instrumentul care a provocat accidental moartea unui 
prieten şi ne-am simţi, adeseori, vinovaţi de un soi de 
neomenie dacă am neglija să dezlănţuim asupra lui acest 
absurd gen de răzbunare. 

În acelaşi mod, simţim un fel de recunoştinţă faţă 
de acele obiecte neînsufleţite care ne-au prilejuit plăceri 
mari sau frecvente. Marinarul care, de cum a ajuns la 
țărm, ar pune pe foc scândura care tocmai l-a scăpat din 


naufragiul navei sale ar părea că se face vinovat de o 
acţiune nefirească. Ar trebui să ne aşteptăm ca el să o 
păstreze mai degrabă cu grijă şi afecţiune, ca pe un 
suvenir drag lui într-o anumită măsură. Un om ajunge să 
îndrăgească o cutie de prizat tutun, un briceag sau un 
baston de care s-a folosit vreme îndelungată şi simte faţă 
de ele o reală iubire şi afecţiune. Dacă le strică sau dacă 
le pierde, se supără într-o măsură disproporţionată faţă 
de valoarea pagubei. Casa în care am locuit multă vreme 
şi copacul, de a cărui verdeață şi umbră ne-am bucurat o 
lungă perioadă, sunt obiecte pe care le privim cu un soi 
de respect, pe care, aparent, îl datorăm pentru 
binefacerile lor. Degradarea uneia şi prăbuşirea celuilalt 
ne afectează cu un soi de melancolie, chiar dacă noi nu 
am suferit nicio pierdere. Driadele şi larii celor din 
Antichitate, un fel de genii ale copacilor şi ale caselor, au 
fost sugerate, probabil, la început de acest tip de 
afecţiune, pe care autorii acestor superstiții au simţit-o 
faţă de asemenea obiecte şi care ar fi părut iraţională, 
dacă nu ar fi existat în ele ceva însufleţit. 

Dar, înainte ca vreun lucru să poată fi ţinta 
potrivită a recunoştinţei sau a indignării, trebuie să fie nu 
doar cauza plăcerii sau a durerii, ci trebuie să fie, de 
asemenea, capabil să le simtă. Fără această din urmă 
calitate, acele pasiuni nu pot dobândi niciun fel de 
satisfacţie. Aşa cum ele sunt stârnite de cauzele plăcerii 
şi ale durerii, tot astfel multumirea lor constă în a riposta, 
provocând acele senzaţii sursei care le-a prilejuit; ceea 
ce nu are sens dacă se îndreaptă spre ceva lipsit de 
sensibilitate. Prin urmare, animalele sunt nişte ţinte mai 
puţin nepotrivite ale recunoştinţei şi ale indignării decât 
obiectele neînsufleţite. Câinele care muşcă şi boul care 
împunge cu coarnele sunt pedepsiţi deopotrivă. Dacă au 
cauzat moartea unei persoane, nici publicul, nici rudele 
celor răpuşi nu pot fi satisfăcuţi decât dacă animalele 
sunt ucise la rândul lor: şi asta nu doar pentru siguranţa 
celor rămaşi în viaţă, ci şi, într-o oarecare măsură, pentru 


a răzbuna prejudiciul celui mort. Dimpotrivă, acele 
animale care au adus servicii remarcabile stăpânilor lor 
devin ţinta unei foarte vii recunoştinţe. Ne şochează 
brutalitatea acelui ofiţer care, se menţionează în Spionul/ 
turc, şi-a înjunghiat calul care l-a trecut înot peste un 
braţ al mării, pentru ca nu cumva animalul să mai poată 
face remarcat şi pe altcineva printr-o ispravă 
asemănătoare. 

Dar, deşi animalele nu sunt doar cauzele plăcerii şi 
ale durerii, ci sunt şi capabile să simtă aceste senzaţii, 
ele rămân încă departe de a fi ţinte complete şi perfecte 
ale recunoştinţei sau ale indignării; iar acele pasiuni sunt 
însoţite de senzaţia că lipseşte ceva din mulţumirea lor 
deplină. Ceea ce recunoştinţa doreşte cu precădere este 
ca binefăcătorul să nu simtă doar plăcere la rândul său, 
ci şi să fie conştient că recompensa i se acordă pentru 
purtarea sa din trecut, să-i facă plăcere acea purtare şi 
să aibă satisfacția că persoana care a beneficiat de 
bunele sale oficii nu a fost nedemnă de ele. Ceea ce ne 
încântă cel mai mult în persoana binefăcătorului nostru 
este armonia dintre sentimentele sale şi ale noastre, 
legate de ceea ce ne interesează atât de îndeaproape, 
precum valoarea caracterului nostru şi stima care ni se 
datorează. Suntem încântați să găsim o persoană care 
ne preţuieşte aşa cum ne preţuim noi şi care ne distinge 
de restul lumii, acordându-ne o atenţie care nu diferă de 
aceea prin care ne distingem pe noi înşine. A păstra în 
mintea lui aceste sentimente agreabile şi măgulitoare 
este unul dintre scopurile principale urmărite de 
recompensele pe care suntem dispuşi să i le acordăm. 
Un spirit generos dispreţuieşte adeseori gândul interesat 
de a stoarce noi favoruri din partea binefăcătorului său, 
prin ceea ce putem numi insistenţele inoportune ale 
recunoştinţei sale. Dar să păstrăm şi să sporim stima lui 
este un interes pe care nici cel mai elevat spirit nu îl 
consideră nedemn de atenţia sa. Şi acesta este temeiul 
observaţiei mele anterioare, potrivit căreia atunci când 


nu putem împărtăşi motivele binefăcătorului nostru, 
când purtarea şi caracterul lui se vădesc nedemne de 
aprobarea noastră, oricât de mari ar fi serviciile pe care 
ni le-a adus, recunoştinţa noastră este întotdeauna 
sensibil diminuată. Distincția pe care ne-o acordă ne 
măguleşte mai puţin, iar a păstra stima unui protector 
atât de slab sau lipsit de valoare pare să fie o ţintă care 
nu merită să fie urmărită ca un scop în sine. 

Dimpotrivă, ţinta spre care se îndreaptă cu 
precădere indignarea nu este atât de mult a-l face pe 
duşmanul nostru să simtă durerea la rândul său, cât a-l 
face conştient de faptul că simte acea durere din cauza 
purtării sale din trecut, a-l face să regrete acea purtare şi 
să îşi dea seama că persoana pe care a prejudiciat-o nu 
merita să fie tratată aşa cum a făcut-o el. Ceea ce ne 
înfurie, în primul rând, în persoana celui care ne 
prejudiciază sau ne insultă este aparenta lui lipsă de 
consideraţie faţă de noi, preferința lui nerezonabilă faţă 
de sine în comparaţie cu noi şi acea absurdă iubire de 
sine, din cauza căreia pare să îşi imagineze că alţi 
oameni pot fi sacrificați oricând, după cum îi dictează 
interesul sau după cum are chef. Necwviinţa grosolană a 
purtării lui, insolenţa şi nedreptatea grobiană pe care 
faptele lui par să le implice ne şochează şi ne 
exasperează adeseori mai mult decât toate daunele pe 
care le-am suferit. A-| readuce la înţelegerea mai justă a 
ceea li se cuvine celorlalţi, a-l sensibiliza faţă de ceea ce 
ne datorează şi faţă de răul pe care ni l-a făcut este, 
adeseori, scopul principal pe care îl urmăreşte 
răzbunarea noastră, întotdeauna imperfectă atunci când 
nu reuşeşte să îl atingă. Când se vădeşte că duşmanul 
nostru nu ne-a produs niciun prejudiciu, când suntem 
conştienţi de faptul că a acţionat cât se poate de 
cuviincios, că, în situaţia lui, am fi făcut şi noi acelaşi 
lucru şi că am meritat toate daunele pe care ni le-a 
provocat, atunci, dacă avem măcar un dram de 
imparţialitate sau de justiţie, putem să nu-i purtăm 


niciun fel de resentiment. 

Prin urmare, înainte ca un lucru să poată fi ţinta 
completă şi potrivită a recunoştinţei sau a indignării, 
trebuie să posede trei însuşiri diferite. În primul rând, 
trebuie să fie cauza plăcerii într-un caz, a durerii, în 
celălalt. In al doilea rând, trebuie să fie capabil să simtă 
acele senzaţii. Şi, în al treilea rând, trebuie nu doar să fi 
provocat acele senzaţii, ci trebuie să o fi făcut 
intenţionat, urmărind un scop aprobat în primul caz şi 
dezaprobat în cel de-al doilea. Prin cea dintâi însuşire, 
orice obiect este capabil să stârnească acele pasiuni; 
prin cea de-a doua, este capabil să le recompenseze în 
toate privinţele; a treia însuşire este nu doar necesară 
pentru deplina lor satisfacţie, ci, întrucât oferă o plăcere 
sau o durere care sunt atât foarte intense, cât şi de o 
natură aparte, este deopotrivă o cauză suplimentară 
care stârneşte acele pasiuni. 

Prin urmare, întrucât ceea ce provoacă plăcere sau 
durere, într-un fel sau altul, este singura cauză care 
stârneşte recunoştinţa sau indignarea şi chiar dacă 
intenţiile oricui pot să fie întotdeauna cuviincioase şi 
binefăcătoare, pe de o parte, sau întotdeauna 
necuviincioase şi răuvoitoare, pe de altă parte, totuşi, 
dacă nu a reuşit să producă fie binele, fie răul dorit — 
deoarece una dintre cauzele incitante lasă de dorit în 
ambele cazuri —, se pare că i se datorează mai puţină 
recunoştinţă într-un caz şi mai puţină indignare în 
celălalt. Şi, dimpotrivă, deşi în intenţiile oricărei persoane 
fie nu a existat niciun grad lăudabil de bunăvoință într-un 
caz, fie niciun grad condamnabil de rea-voinţă în celălalt, 
totuşi, dacă acţiunile sale generează fie un mare bine, fie 
un mare rău, astfel încât una dintre cauzele incitante se 
face simțită în ambele situaţii, este posibil să se ivească 
un oarecare grad de recunoştinţă faţă de el într-un caz şi 
o oarecare indignare în celălalt. O umbră de merit pare 
să cadă asupra lui în prima situaţie, o umbră de culpă, în 
cea de-a doua. Şi, întrucât consecinţele acţiunilor sunt 


întru totul la cheremul întâmplării, de aici se iveşte 
influenţa ei asupra sentimentelor omeneşti legate de 
merit şi de culpă. 


CAPITOLUL II 
Despre amploarea acestei influențe a întâmplării 


Această influenţă a întâmplării are ca efect, în 
primul rând, diminuarea sentimentului nostru legat de 
meritul sau culpa acelor acţiuni care se nasc din cele mai 
lăudabile sau criticabile intenţii, atunci când nu reuşesc 
să îşi producă efectele dorite; în al doilea rând, 
amplificarea sentimentului nostru legat de meritul sau 
culpa acţiunilor, dincolo de ceea ce se cuvine motivelor 
sau afectelor din care au purces, atunci când acestea 
prilejuiesc întâmplător fie o plăcere, fie o durere 
extraordinară. 

1. Mai întâi, spun eu, deşi intenţiile cuiva pot fi 
întotdeauna cuviincioase şi binevoitoare, pe de o parte, 
sau întotdeauna necuviincioase şi răuvoitoare, pe de altă 
parte, totuşi, dacă individul nu reuşeşte să producă 
efectele dorite, meritul său pare imperfect, într-un caz, 
iar culpa lui este incompletă, în celălalt. Această 
neregularitate a sentimentului nu este percepută numai 
de către aceia care sunt nemijlocit afectaţi de 
consecinţele unei acţiuni. Este percepută, într-o oarecare 
măsură, chiar de către spectatorul imparţial. Omul care 
solicită un post pentru un altul, fără să-l şi obţină, este 
considerat prietenul său şi pare să merite iubirea şi 
afecțiunea lui. Dar omul care nu doar solicită, ci şi obţine 
postul, este în mai mare măsură considerat protectorul şi 
binefăcătorul lui, fiind îndreptăţit să primească respectul 


şi recunoştinţa lui. Putem fi înclinați să credem că 
persoana obligată ar putea, cu oarecare îndreptăţire, să 
îşi imagineze că stă pe picior de egalitate cu primul 
binefăcător, dar nu-i putem împărtăşi sentimentele dacă 
nu se simte inferior faţă de al doilea. Este într-adevăr 
comună afirmaţia că suntem în egală măsură obligaţi 
faţă de cel care doar s-a străduit să ne facă un serviciu şi 
faţă de acela care chiar ni l-a făcut. Aşa spunem ori de 
câte ori avem de-a face cu o astfel de încercare lipsită de 
succes, dar, ca multe alte expresii de fineţe, şi aceasta 
trebuie înţeleasă cu oarecare îngăduinţă. Sentimentele 
pe care un om generos le nutreşte faţă de un prieten 
care a dat greş pot fi, adeseori, aproape identice cu 
sentimentele sale faţă de cel care a reuşit şi, cu cât este 
mai generos, cu atât acele sentimente se vor apropia de 
exact acelaşi nivel. Pentru cei cu adevărat generoşi, a fi 
iubiţi şi stimaţi de cei pe care ei înşişi îi consideră 
vrednici de stimă le face mai multă plăcere şi, prin 
aceasta, le stârneşte mai multă recunoştinţă decât toate 
avantajele pe care le pot spera vreodată în urma acelor 
sentimente. Aşadar, atunci când pierd acele avantaje, nu 
li se pare că au pierdut decât nişte fleacuri, care abia 
dacă merită atenţie. Totuşi vor pierde ceva. Plăcerea şi, 
în consecinţă, recunoştinţa lor nu este deplină; aşadar, 
dacă prietenul care a dat greş şi cel care a avut succes 
sunt egali în toate privinţele, chiar şi în spiritul cel mai 
nobil şi cel mai ales va exista o mică diferenţă de 
afecţiune în favoarea celui care a reuşit. Ba, oamenii 
sunt atât de nedrepţi în această privinţă, încât dacă 
beneficiul dorit este obţinut, dar nu numai din partea 
unui anumit binefăcător, sunt înclinați să considere că i 
se cuvine mai puţină recunoştinţă omului care, cu cele 
mai bune intenţii din lume, nu a putut face mai mult 
decât să fie întru câtva de folos. Deoarece, în acest caz, 
recunoştinţa lor se împarte între diferitele persoane care 
au contribuit la plăcerea lor, o cotă mai redusă din ea 
pare a se cuveni fiecăruia. O astfel de persoană, auzim 


spunându-se de regulă, a intenţionat neîndoielnic să ne 
servească şi credem realmente că s-a străduit din 
răsputeri în acest sens. Cu toate acestea, nu îi suntem 
obligaţi pentru acest beneficiu, întrucât, în absenţa 
contribuţiei celorlalţi, orice ar fi putut să facă el nu ar fi 
dus niciodată la acel rezultat. Acest fapt, îşi imaginează 
ei, ar trebui, chiar şi în ochii spectatorului imparţial, să 
diminueze datoria lor faţă de el. Însăşi persoana care a 
încercat fără succes să facă un serviciu nu poate spera 
câtuşi de puţin să aibă parte în egală măsură de 
recunoştinţa celui pe care intenţiona să îl îndatoreze şi 
nu are, faţă de el, nici sentimentul meritului său pe care 
l-ar fi avut în caz de reuşită. 

Chiar meritul unor talente şi abilităţi pe care un 
accident le-a împiedicat să producă efectele dorite par, 
într-o oarecare măsură, imperfecte, până şi acelora care 
sunt pe deplin convinşi de capacitatea lor de a le 
produce. Generalul care a fost împiedicat de invidia 
miniştrilor să câştige un mare avantaj asupra inamicilor 
ţării sale regretă pentru totdeauna pierderea ocaziei. 
Regretă nu doar din pricina opiniei publice. El deplânge 
faptul că a fost împiedicat să ducă la bun sfârşit o 
acţiune care ar fi sporit strălucirea caracterului său atât 
în propria imagine, cât şi în ochii tuturor celorlalţi. Nu îl 
satisface nici pe el, nici pe ceilalţi gândul că planul sau 
proiectul acţiunii era tot ceea depindea de el, că pentru 
executarea planului nu era nevoie de o mai mare 
capacitate decât susţinerea lui; că i s-a permis să fie în 
toate privinţele capabil de execuţia lui şi că, dacă i s-ar fi 
îngăduit să meargă mai departe, succesul era asigurat. 
Totuşi nu l-a dus la bun sfârşit şi, chiar dacă el ar putea 
să merite întreaga aprobare cuvenită unui plan nobil şi 
măreț, îi lipseşte meritul efectiv de a fi săvârşit o acţiune 
grandioasă. A-i răpi conducerea oricărei treburi de 
interes public omului care era pe punctul de a o finaliza 
se consideră a fi cea mai invidioasă nedreptate. Odată ce 
a făcut atât de multe, ar trebui, socotim noi, să i se 


îngăduie să dobândească întregul merit al isprăvirii ei. | 
s-a reproşat lui Pompei că s-a căţărat pe victoriile lui 
Lucullus şi că a cules laurii care i se cuveneau succesului 
şi bravurii altuia. Se pare că gloria lui Lucullus a fost mai 
puţin deplină chiar în opinia prietenilor săi, odată ce nui 
s-a permis să termine acea cucerire, pe care purtarea şi 
curajul lui o făcuseră să fie la îndemâna oricui. Este 
umilit un arhitect atunci când planurile sale fie nu sunt 
executate deloc, fie sunt modificate în aşa măsură, încât 
se distruge efectul construcţiei. Cu toate acestea, planul 
este tot ceea ce depinde de arhitect. Pentru nişte 
judecători pricepuţi, întregul său geniu se dezvăluie pe 
de-a-ntregul atât în proiect, cât şi în execuţia lui efectivă. 
Dar un proiect nu le oferă, nici măcar celor mai 
inteligenţi, aceeaşi plăcere pe care o poate dărui o nobilă 
şi măreaţă construcţie. Ei pot să descopere tot atâta gust 
şi geniu în amândouă. Dar efectele lor sunt considerabil 
diferite, iar încântarea desprinsă din proiect nu se 
apropie niciodată de uimirea şi admiraţia pe care le 
stârneşte adeseori construcţia. Putem să credem despre 
mulţi oameni că talentele lor au fost superioare calităţilor 
lui Cezar sau ale lui Alexandru cel Mare şi că, în aceleaşi 
situaţii, ar fi întreprins acţiuni şi mai măreţe. Totuşi, în 
acelaşi timp, nu îi privim cu aceeaşi uimire şi admiraţie 
cu care aceşti doi eroi au fost priviţi în toate epocile şi de 
către toate naţiunile. Judecăţile calme ale minţii îi pot 
aprecia mai mult pe ceilalţi, dar oamenii vor ca 
splendoarea acţiunilor măreţe să îi orbească şi să îi 
entuziasmeze. Superioritatea virtuţilor şi a talentelor nu 
a avut, nici măcar asupra celor care recunosc acea 
superioritate, acelaşi efect ca şi superioritatea 
realizărilor. 

Aşa cum, în ochii nerecunoscători ai oamenilor, o 
încercare nereuşită de a face bine pare diminuată de 
insucces, tot astfel se întâmplă şi cu vina unei încercări 
nereuşite de a face rău. Oricât de inteligent s-ar dovedi 
pus la cale, un plan de comitere a unei crime este rareori 


pedepsit la fel de sever precum comiterea efectivă a 
crimei. Cazul de trădare este, poate, singura excepţie. 
Intrucât afectează nemijlocit însăşi fiinţa guvernului, 
trădarea îngrijorează în mod firesc mai mult decât 
oricare altă crimă. În pedepsirea trădării, suveranul 
sancţionează prejudiciile care i se aduc nemijlocit; în 
pedepsirea altor crime, sancţionează prejudiciile aduse 
altor oameni. Îşi manifestă propria indignare într-un caz; 
împărtăşeşte prin simpatie indignarea altor oameni în 
cazul celălalt. Prin urmare, în prima situaţie, întrucât îşi 
judecă propria cauză, este foarte înclinat să fie mai 
violent şi mai sângeros în pedepsele pe care le aplică 
decât poate să aprobe spectatorul imparţial. De 
asemenea, indignarea guvernului se iscă aici şi în ocazii 
mai mărunte şi nu aşteaptă, ca în alte cazuri, comiterea 
unei crime sau măcar încercarea de comitere a ei. Un 
plan de trădare, deşi nu a fost pus în aplicare sau nici 
măcar nu s-a încercat execuţia lui, ba chiar o conversaţie 
suspectă de trădare sunt în multe ţări pedepsite la fel ca 
şi un act efectiv de trădare. În ceea ce priveşte toate 
celelalte infracţiuni, doar o intenţie, neurmată de nicio 
încercare de punere în aplicare, este rareori pedepsită şi 
niciodată nu este pedepsită cu severitate. Se poate 
spune într-adevăr că un gând criminal şi un act criminal 
nu presupun neapărat acelaşi grad de depravare şi, prin 
urmare, nu trebuie supuse aceleiaşi pedepse. Se poate 
spune că suntem capabili să hotărâm şi chiar să ne 
pregătim a face multe lucruri pe care, într-un anumit 
moment, ne simţim incapabili să le înfăptuim. Acest 
argument nu-şi are locul atunci când intenţia a fost dusă 
până la capăt. Totuşi omul care trage cu pistolul înspre 
duşmanul său, fără să-l nimerească, este pedepsit cu 
moartea în foarte puţine ţări. Conform legii vechi din 
Scoţia, deşi poate să-l fi rănit, dacă, după un timp, 
victima nu moare, atunci asasinul nu este pasibil de 
pedeapsa capitală. Cu toate acestea, indignarea 
oamenilor faţă de această crimă este atât de intensă, iar 


teroarea stârnită de omul care se dovedeşte capabil să o 
comită este atât de mare, încât simpla încercare de 
comitere a ei ar trebui să primească în toate ţările 
pedeapsa capitală. Tentativa de comitere a unor 
infracţiuni mai mărunte este aproape întotdeauna 
pedepsită foarte blând şi, uneori, nu se pedepseşte 
deloc. Hoţul prins cu mâna în buzunarul vecinului înainte 
de a fi apucat să şterpelească ceva se alege numai cu 
infamia. Dacă ar fi avut timp să fure o batistă, ar fi fost 
trimis la moarte. Spărgătorul care a fost prins când ridica 
o scară sub geamul vecinului, dar nu a intrat în casă, nu 
este pasibil de pedeapsa capitală. Tentativa de seducţie 
nu se pedepseşte la fel ca un viol. Tentativa de a seduce 
o femeie măritată nu primeşte nicio pedeapsă, deşi 
seducţia se pedepseşte cu severitate. Indignarea noastră 
faţă de persoana care doar a încercat să facă un lucru 
rău este rareori atât de aprinsă încât să ne împingă a-i 
aplica aceeaşi pedeapsă care am fi considerat că i se 
cuvine dacă ar fi comis efectiv acea faptă rea. Intr-un 
caz, bucuria de a fi scăpat atenuează sentimentul nostru 
legat de atrocitatea purtării sale; în celălalt, mâhnirea 
necazului nostru îl intensifică. Cu toate acestea, culpa lui 
este neîndoielnic aceeaşi în ambele cazuri, de vreme ce 
intenţiile sale erau la fel de criminale; prin urmare, 
există, în această privinţă, o  neregularitate a 
sentimentelor tuturor oamenilor şi, în consecinţă, o 
relaxare a severităţii legilor din, cred eu, toate naţiunile, 
deopotrivă cele mai civilizate şi cele mai barbare. 
Omenia unui popor civilizat îi face pe cetăţeni fie să 
ierte, fie să diminueze pedepsele ori de câte ori 
indignarea lor firească nu este aţâţată de consecinţele 
crimei. Pe de altă parte, atunci când o acţiune nu a fost 
urmată de nicio consecinţă efectivă, barbarii nu sunt 
înclinați să fie foarte blânzi ori să cerceteze minuţios 
motivele unei fapte. 

Însăşi persoana care, fie mânată de pasiune, fie 
sub influenţa unui anturaj dubios, a hotărât să comită o 


infracţiune şi care a şi luat, poate, măsuri în acest sens, 
dar care, din fericire, a fost împiedicată de un accident 
să-şi ducă intenţia până la capăt, este sigur că, dacă mai 
are un dram de conştiinţă, va privi tot restul vieţii acest 
eveniment ca pe un mare semn de izbăvire. Nu se poate 
gândi la eşecul său fără să-i aducă mulţumiri Cerului 
pentru că s-a îndurat de el, salvându-l de vina în care era 
gata să se afunde şi împiedicându-l să facă din restul 
vieţii sale o scenă de oroare, remuşcare şi căinţă. Insă, 
chiar dacă mâinile îi sunt nevinovate, el este conştient că 
inima lui este la fel de vinovată ca şi atunci când ar fi 
îndeplinit ceea ce, atât de nebuneşte, hotărâse. Este o 
mare uşurare totuşi pentru conştiinţa lui gândul că 
fărădelegea nu a fost comisă, deşi el ştie că eşecul nu a 
fost cauzat de niciuna dintre virtuțile sale. El consideră 
că merită mai puţin să fie ţinta pedepsei şi a indignării şi 
această fericită întâmplare fie diminuează, fie înlătură cu 
totul orice sentiment de vină. Amintirea hotărârii lui 
ferme de a comite fapta nu are alt efect decât a-l face să 
privească scăparea sa ca fiind cu atât mai miraculoasă, 
fiindcă el încă îşi mai închipuie cum a scăpat şi priveşte 
în urmă pericolul care pândea pacea sufletului său 
cuprins de aceeaşi groază cu care un ins, aflat în 
siguranţă, poate să-şi amintească uneori primejdia în 
care s-a aflat cândva de a cădea într-o prăpastie şi se 
înfioară la gândul ei. 

2. Al doilea efect al acestei influenţe a întâmplării 
este să sporească sentimentul nostru de merit sau de 
culpă a acţiunilor dincolo de ceea ce se cuvine motivelor 
sau afectului din care au purces, atunci când se întâmplă 
ca acţiunile să prilejuiască o plăcere sau o suferinţă 
extraordinară. Efectele agreabile sau neplăcute ale 
acţiunii aruncă adeseori o umbră de merit sau de culpă 
asupra agentului, deşi în intenţia lui nu a existat nimic de 
natură să merite fie laude, fie reproşuri, sau, cel puţin, 
nu la nivelul la care suntem dispuşi să le acordăm. Astfel, 
chiar şi mesagerul aducător de veşti rele ne este 


dezagreabil şi, dimpotrivă, simţim un soi de recunoştinţă 
faţă de omul care ne aduce veşti bune. Preţ de o clipă, îl 
privim pe unul ca pe autorul unui eveniment fericit, pe 
celălalt, ca pe autorul unui eveniment nedorit şi îi vedem 
ca şi cum ei ar fi cauzat realmente faptele pe care doar 
le relatează. Primul autor al bucuriei noastre este, în mod 
firesc, ţinta unei trecătoare recunoştinţe: îl îmbrăţişăm 
cu căldură şi afecţiune şi, în clipa noastră de fericire, ne- 
ar face plăcere să-l răsplătim pentru serviciul său de 
mesager. Conform  datinii tuturor curților princiare, 
ofiţerul care aduce vestea unei victorii este îndreptăţit să 
fie avansat mult în grad, iar generalul îl alege 
întotdeauna pe unul dintre favoriţii lui pentru a-i 
încredința o misiune atât de plăcută. Dimpotrivă, primul 
autor al întristării noastre este, la fel de firesc, ţinta unei 
trecătoare indignări. Cu greu putem evita să îl privim cu 
amărăciune şi stânjeneală; iar cei grosolani şi brutali 
sunt înclinați să reverse asupra lui indispoziţia provocată 
de informaţiile aduse. Tigranes, regele Armeniei, i-a tăiat 
capul celui care i-a dat primul vestea apropierii unui 
inamic formidabil. A-I pedepsi astfel pe autorul unor veşti 
rele pare ceva barbar şi inuman; totuşi nu ne displace să- 
| răsplătim pe mesagerul care ne aduce veşti bune: ni se 
pare ceva demn de dărnicia unui rege. Dar de ce facem 
această diferenţă, odată ce, dacă unul nu are nicio vină, 
nici celălalt nu are niciun merit? Pentru că orice fel de 
motiv pare suficient ca să autorizeze exercitarea 
afectelor sociale şi binevoitoare, dar este nevoie de 
motivele cele mai solide şi substanţiale pentru a ne face 
să le împărtăşim pe cele nesociale şi răuvoitoare. 

Insă, chiar dacă, în general, avem aversiune faţă 
de împărtăşirea afectelor nesociale şi răuvoitoare şi chiar 
dacă enunţăm regula că nu trebuie să aprobăm niciodată 
satisfacerea lor decât dacă intenţia duşmănoasă şi 
injustă a persoanei vizate de aceste sentimente o face 
ţinta lor justificată, totuşi, în unele situaţii, ne atenuăm 
această severitate. Atunci când neglijenţa unui om a 


prilejuit altcuiva un prejudiciu  neintenţionat, ne 
pătrundem, în general, atât de mult de indignarea celui 
lezat, încât aprobăm ca acesta să-i aplice vinovatului o 
pedeapsă mult mai aspră decât ar fi meritat dacă nu s-ar 
fi soldat cu o consecinţă atât de nefericită. 

Există un grad de neglijenţă care se vădeşte că 
merită o oarecare corecție chiar dacă nu a adus nimănui 
niciun prejudiciu. Astfel, dacă o persoană aruncă un 
pietroi peste un zid pe o stradă publică fără să-i 
avertizeze pe posibilii trecători şi fără să-i pese unde va 
cădea piatra, merită neîndoielnic o corecție. O poliţie 
foarte meticuloasă va pedepsi o acţiune atât de absurdă, 
chiar dacă nu a produs daune. Persoana vinovată 
demonstrează un dispreţ insolent faţă de fericirea şi 
siguranţa celorlalţi. Purtarea lui este realmente injustă. 
Fără motiv, îl expune pe aproapele său unui pericol la 
care niciun om în toate minţile nu s-ar expune pe sine şi, 
în mod evident, este lipsit de sentimentul datoriei faţă de 
semenii lui, care constituie baza justiţiei şi a societăţii. 
Prin urmare, în lege se spune că neglijenţa crasă este 
aproape echivalentă cu o intenţie răuvoitoare.* Când 
dintr-o astfel de neatenţie rezultă consecinţe nefericite, 
persoana vinovată este adeseori pedepsită ca şi cum ar 
fi intenţionat realmente acele consecinţe, iar purtarea 
lui, care a fost doar nechibzuită şi insolentă şi care 
merita o corecție, este considerată la fel de atroce, fiind 
pasibilă de pedeapsa maximă. Şi chiar dacă aceasta 
este, fără îndoială, excesiv de severă, nu contrazice în 
totalitate sentimentele noastre fireşti. Indignarea noastră 
justă împotriva nebuniei şi neomeniei purtării sale este 
sporită de simpatia noastră faţă de cel lezat. Cu toate 
acestea, nimic nu ar părea mai şocant pentru simţul 
nostru de echitate decât să ducem un om la eşafod doar 
pentru că, neglijent, a aruncat o piatră pe stradă, fără să 
rănească pe nimeni. Totuşi sminteala şi neomenia 


4 Lata culpa prope dolum est; limba latină, în original. „Vina 
cuprinzătoare este aproape de fraudă.” (n.t.) 


purtării sale ar fi, în acest caz, identice, dar sentimentele 
noastre ar fi încă foarte diferite. Observarea acestei 
diferenţe ne poate prezenta satisfăcător cât de mult 
indignarea, chiar a spectatorului, este capabilă să fie 
stârnită de consecinţele efective ale acţiunii. Dacă nu mă 
înşel, în cazurile de acest gen se va găsi un înalt grad de 
severitate în legile aproape tuturor naţiunilor, după cum, 
am remarcat deja, în cazurile de gen opus, există o 
foarte des întâlnită relaxare a disciplinei. 

Există un alt grad de neglijenţă care nu implică 
niciun fel de injustiţie. Persoana vinovată îl tratează pe 
aproapele său aşa cum se tratează şi pe sine, nu doreşte 
să aducă daune nimănui şi este departe de a manifesta 
orice dispreţ insolent faţă de siguranţa şi fericirea 
celorlalţi. Totuşi el nu este atât de grijuliu şi de 
circumspect în purtarea lui pe cât ar trebui să fie şi, din 
acest motiv, merită un oarecare grad de reproş şi 
dezaprobare, dar niciun fel de pedeapsă. Totuşi, dacă 
printr-o neglijenţă” de acest gen produce daune altei 
persoane, este obligat, conform legilor din toate ţările, 
cred eu, să acorde compensaţii părţii vătămate. Şi, chiar 
dacă aceasta este, neîndoielnic, o pedeapsă reală, pe 
care niciun muritor nu s-ar fi gândit să i-o aplice dacă nu 
ar fi avut loc nefericitul accident prilejuit de purtarea lui, 
totuşi această decizie juridică este aprobată de 
sentimentele naturale ale tuturor oamenilor. Nimic, 
socotim noi, nu poate fi mai just decât ca un om să nu 
sufere din pricina nepăsării altuia; şi mai credem că 
daunele cauzate de neglijenţa condamnabilă trebuie să 
fie reparate de persoana care se face vinovată de ele. 

Există o altă specie de neglijență, care constă 


5 Culpa levis; limba latină, în original. Neglijenţă ivită din faptul că 
un individ nu serveşte interesul altcuiva aşa cum şi-ar servi propriul 
interes (n.t.). 

€ Culpa levissima; în lîmba latină în original. O neglijenţă minoră, 
care constă în faptul că individul nu acţionează cât ar putea de atent 
în situaţia dată (n.t.). 


numai într-o lipsă de maximă sfială şi circumspecţie 
legate de toate consecinţele posibile ale acţiunilor 
noastre. Atunci când nu este urmată de nicio consecinţă 
rea, această lipsă de atenţie paralizantă este departe de 
a fi considerată la fel de blamabilă pe cât este calitatea 
contrară. Acea circumspecţie timidă, care se teme de 
orice, nu este niciodată privită ca o virtute, ci ca o 
însuşire care, mai mult decât oricare alta, ne debilitează 
în acţiune şi în afaceri. Cu toate acestea, atunci când, din 
lipsa unei griji excesive, se întâmplă ca o persoană să 
producă o pagubă altcuiva, conform legii, acea persoană 
este adeseori obligată să acorde compensaţii celui 
păgubit. Astfel, conform legii aquiliene, dacă un om nu 
poate să strunească un cal speriat din întâmplare, iar 
animalul doboară sclavul vecinului său, trebuie să 
acopere paguba. Când survine un astfel de accident, ne 
putem gândi că nu ar fi trebuit să încalece un cal atât de 
nărăvaş şi suntem înclinați să privim purtarea lui riscantă 
ca pe o uşurinţă de neiertat, deşi, în absenţa acestui 
accident, nu doar că nu ne-am fi gândit la aşa ceva, ci 
am fi considerat refuzul lui de a călări un cal nărăvaş 
drept efectul slăbiciunii şi al timidităţii, precum şi al 
îngrijorării prilejuite de orice eveniment, de care nu are 
sens să ne preocupăm. Insăşi persoana care, printr-un 
accident de acest gen a rănit involuntar pe cineva, pare 
să nutrească un sentiment de vinovăţie pentru 
consecinţele negative ale întâmplării nefericite. Firesc, 
dă fuga spre cel lezat ca să-şi exprime îngrijorarea legată 
de cele întâmplate şi să-şi ceară scuze. Dacă este un om 
sensibil, doreşte neapărat să compenseze paguba şi să 
facă tot ceea ce-i stă în puteri ca să potolească acea 
indignare sălbatică, despre care crede că se va putea ivi 
în pieptul celui lezat. A nu-şi prezenta nicio scuză, a nu 
oferi nicio compensație se consideră o dovadă de 
maximă grosolănie. Şi totuşi de ce s-ar scuza mai mult 
decât oricine altcineva? De vreme ce era la fel de 
nevinovat ca toţi ceilalţi aflaţi în preajmă, de ce ar trebui 


ca numai el să fie scos în evidenţă şi socotit vinovat de 
nenorocirea altuia? Cu siguranţă, această distincţie nu i- 
ar fi fost impusă dacă spectatorul imparţial nu ar simţi o 
oarecare milă faţă de ceea ce s-ar putea considera 
indignarea injustă a celuilalt. 


CAPITOLUL III 


Despre cauza finală a acestei dezordini a 
sentimentelor 


Acesta este efectul consecinţelor bune sau rele ale 
acţiunilor asupra sentimentelor nutrite atât de persoana 
care le săvârşeşte, cât şi de către ceilalţi; şi astfel, 
întâmplarea, care guvernează lumea, are o anumită 
influenţă acolo unde ar trebui să fim dispuşi a-i permite 
cel mai puţin să o facă şi conduce, într-o oarecare 
măsură, sentimentele omenirii în ceea ce priveşte 
caracterul şi purtarea noastră, dar şi ale celorlalţi. Faptul 
că lumea judecă în funcţie de evenimente, şi nu în 
funcţie de intenţie, a fost deplâns în toate epocile şi este 
ceea ce descurajează cel mai mult virtutea. Toţi sunt de 
acord cu principiul general, conform căruia, în măsura în 
care evenimentul nu depinde de agent, sentimentele 
noastre nu ar trebui să fie influențate câtuşi de puţin în 
ceea ce priveşte meritul sau buna-cuviinţă a purtării 
sale. Dar când ajungem la cazuri particulare, descoperim 
că sentimentele noastre se conformează, de fiecare 
dată, prea puţin acestui precept echitabil. Urmările 
fericite sau nenorocite ale fiecărei acţiuni sunt apte nu 
numai să ne creeze o opinie bună sau rea despre 
chibzuinţă cu care a fost săvârşită, ci aproape 
întotdeauna ne stârnesc, de asemenea, recunoştinţa sau 
indignarea, sentimentul legat de meritul sau de culpa 
intenţiei. 


Cu toate astea, când Natura a sădit în pieptul 
omului seminţele acestei neregularități, se pare, ca în 
toate celelalte situaţii, că a urmărit fericirea şi 
perfecțiunea speciei. Dacă nocivitatea intenţiei şi reaua- 
voinţă a afectului ar fi fost singurele cauze de natură să 
ne stârnească indignarea, ar fi trebuit să simţim întreaga 
furie a acestei pasiuni împotriva oricărui ins în sânul 
căruia puteam bănui sau crede că se adăpostesc astfel 
de intenţii sau de afecte, chiar dacă ele nu s-au 
manifestat nicicum în acţiune. Sentimente, gânduri, 
intenţii ar deveni ţinte ale pedepsei, iar dacă indignarea 
oamenilor s-ar înteţi împotriva lor la fel de mult ca în 
cazul acţiunilor, dacă josnicia gândului care nu a dat 
naştere niciunei acţiuni ar cere zgomotos în ochii lumii 
tot atâta răzbunare ca şi josnicia acţiunii, atunci fiecare 
curte de judecată s-ar transforma într-o adevărată 
inchiziţie. Cea mai nevinovată şi prudentă acţiune nu ar 
mai fi în siguranţă. Dorinţele, opiniile sau intenţiile rele ar 
putea fi suspectate, iar dacă ele ar stârni aceeaşi 
indignare ca şi purtarea ticăloasă, dacă intenţiile rele ar 
fi privite cu acelaşi dezgust ca şi faptele rele, persoana 
care le nutreşte ar fi la fel de expusă pedepsei şi 
indignării. Prin urmare, acţiunile care sau produc un rău 
efectiv, sau încearcă să-l producă, prin aceasta făcându- 
ne să ne temem de ele, sunt făcute de Creatorul naturii 
să fie singurele ţinte potrivite şi aprobate ale pedepsei şi 
indignării omeneşti. Chiar dacă, în acord cu răceala 
raţiunii, sentimentele, intenţiile, afectele sunt singurele 
surse din care derivă meritul sau culpa acţiunilor 
omeneşti, ele sunt aşezate de marele Judecător al 
inimilor dincolo de limitele jurisdicției omeneşti şi sunt 
rezervate competenţei exclusive a tribunalului său 
infailibil. Aşadar, acea regulă necesară a justiţiei, potrivit 
căreia în această viaţă oamenii sunt pasibili de pedeapsă 
numai pentru acţiunile lor, nu pentru planurile şi 
intenţiile lor, se întemeiază pe această salutară şi 
folositoare dezordine a sentimentelor umane legate de 


merit şi de culpă, care, la prima vedere, pare atât de 
absurdă şi de neînțeles. Dar atunci când este cercetată 
cu atenţie, fiecare parte a naturii demonstrează în egală 
măsură grija providenţială a Creatorului său, iar noi 
putem să admirăm înţelepciunea şi bunătatea lui 
Dumnezeu până şi în slăbiciunea şi absurditatea omului. 
Nu se poate spune nici că este cu totul inutilă acea 
neregularitate a sentimentelor, care scoate la iveală că 
meritul unei încercări nereuşite de a face un serviciu şi, 
mai ales, al simplelor bune înclinații şi dorinţe generoase 
este imperfect. Omul a fost făcut pentru acţiune şi ca să 
promoveze prin exercitarea facultăţilor sale acele 
schimbări ale circumstanțelor exterioare, atât din viaţa 
lui, cât şi din existenţa celorlalţi, care par să fie cele mai 
favorabile pentru fericirea tuturor. El nu trebuie să se 
mulţumească cu o bunăvoință indolentă, nici să îşi 
închipuie că este prietenul omenirii doar pentru că, în 
sufletul său, doreşte binele prosperității în lume. Pentru 
ca el să îşi mobilizeze întreaga vigoare sufletească şi să 
îşi încordeze fiecare nerv pentru a atinge acele scopuri 
pe care trebuie să le urmărească prin esenţa fiinţei sale, 
Natura l-a învăţat că nici el, nici ceilalţi oameni nu pot fi 
pe deplin satisfăcuţi de purtarea lui, nici să-l aplaude din 
toată inima, decât dacă le realizează efectiv. El este 
făcut să ştie că, fără meritul faptelor bune, lauda adusă 
bunelor sale intenţii va fi de mic ajutor în a stârni fie 
aclamaţiile cele mai zgomotoase ale lumii, fie măcar cel 
mai înalt grad de autoapreciere. Omul care nu a 
întreprins nici măcar o singură faptă importantă, dar a 
cărui conversaţie şi purtare exprimă cele mai juste, cele 
mai nobile şi cele mai generoase sentimente, nu poate fi 
îndreptăţit să pretindă nicio recompensă foarte mare, 
chiar dacă inutilitatea lui nu ar fi cauzată decât de lipsa 
prilejului de a servi. Încă îi putem refuza aplauzele fără 
să ni se reproşeze nimic. Încă îl putem întreba: tu ce ai 
făcut? Ce serviciu efectiv poţi să oferi, pentru a ţi se 
cuveni o recompensă atât de mare? Te stimăm şi te 


iubim, dar nu-ţi datorăm nimic. Pentru a răsplăti cu 
adevărat acea virtute latentă, care a fost inutilă numai 
din cauza lipsei prilejului de a servi, pentru a-i acorda 
acele onoruri şi avansări în grad pe care, deşi se poate 
spune că, într-o oarecare măsură, le merită, dar pe care 
nu le poate solicita cu îndreptăţire, este nevoie de cea 
mai divină bunăvoință. Dimpotrivă, a pedepsi numai din 
pricina afectelor, atunci când nu s-a comis nicio crimă, 
este cea mai insolentă şi cea mai barbară tiranie. 
Afectele binevoitoare par să merite cea mai mare 
preţuire dacă nu aşteaptă până când neexercitarea lor 
devine aproape o crimă. Dimpotrivă, cel răuvoitor este 
rareori prea indolent, prea încet sau prea domol. 

Este de mare importanţă faptul că răul făcut fără 
intenţie trebuie privit ca o nenorocire atât pentru 
făptuitor, cât şi pentru cel lezat. lată de ce omul este 
învăţat să respecte fericirea semenilor săi, să tremure la 
gândul că dacă, fie şi fără ştiinţa lui, ar comite o faptă 
care să le dăuneze, ar trebui să se teamă de acea 
indignare brutală care, o simte, este gata să se reverse 
asupra lui dacă el ar fi, neintenţionat, nefericitul 
instrument al năpastei abătute asupra lor. In vechea 
religie barbară, pământul sfânt care fusese consacrat 
unui zeu nu putea fi călcat decât în ocazii solemne, iar 
omul care îl viola fără să ştie devenea spurcat din acel 
moment şi, până când îşi ispăşea vina, atrăgea asupra lui 
răzbunarea acelei fiinţe puternice şi invizibile pe care şi-o 
ridicase împotrivă. Tot astfel, prin înţelepciunea Naturii, 
fericirea oricărui om nevinovat este sfinţită, sacră şi 
apărată de agresiunea celorlalți; încălcarea «i 
nemotivată, chiar violarea ei fără ştiinţă sau fără intenţie 
implică o ispăşire, o compensație proporţională cu 
mărimea unei astfel de violări involuntare. Un om de 
omenie care, accidental şi fără cel mai mic grad de 
neglijenţă condamnabilă, a fost cauza morţii altui om, se 
simte dator să ispăşească, deşi este nevinovat. De-a 
lungul întregii sale vieţi, consideră acel accident drept 


una dintre cele mai mari nenorociri care s-au abătut 
asupra lui. Dacă membrii familiei celui ucis sunt săraci, 
iar el îşi poate permite, îi ia pe toţi sub protecţia lui şi, 
fără niciun alt temei, crede că li se cuvine întreaga sa 
bunăvoință şi bunătate. Dacă cei din familia mortului au 
o stare materială mai bună, se străduieşte prin orice 
dovadă de respect, prin orice expresie a regretului, să le 
ofere toate serviciile de care este în stare sau pe care ei 
le acceptă, ca să compenseze cele întâmplate şi să aline, 
pe cât este cu putinţă, indignarea lor poate firească, deşi 
neîndoielnic pe deplin nedreaptă, stârnită de marele, 
deşi involuntarul, prejudiciu pe care l-au suferit. 

Durerea unui nevinovat care, accidental, a fost 
împins să comită o faptă pe care, dacă ar fi săvârşit-o cu 
ştiinţă şi cu intenţie, s-ar fi expus pe bună dreptate celui 
mai sever reproş, a prilejuit unele dintre cele mai reuşite 
şi interesante scene atât din dramaturgia Antichității, cât 
şi din cea modernă. Acel eronat sentiment de vină, dacă 
îl pot numi astfel, naşte întreaga durere care îi 
copleşeşte pe Edip şi pe locasta din tragedia greacă, pe 
Monimia şi pe Isabella din teatrul englez. Toţi se simt în 
cel mai înalt grad datori să ispăşească, deşi niciunul 
dintre ei nu este nici în cel mai mic grad vinovat. 

Totuşi, în pofida tuturor acestor aparente 
neregularități ale sentimentului, dacă, din nefericire, un 
om sau prilejuieşte acele rele pe care nu le-a intenţionat, 
sau dă greş în a produce binele intenţionat, Natura nu a 
lăsat nevinovăția lui cu totul nerăsplătită. El invocă în 
apărarea sa acel just şi echitabil precept potrivit căruia 
evenimentele care nu depind de purtarea noastră nu 
trebuie să diminueze stima care ni se datorează, îşi 
adună întreaga nobleţe şi fermitate sufletească şi se 
străduieşte să se privească pe sine nu în lumina în care 
apare acum, ci în lumina în care trebuie să apară, în care 
ar fi apărut dacă intenţiile sale generoase ar fi fost 
încununate de succes şi în care ar mai apărea încă, 
neţinând seama de neîmplinirea intenţiilor sale, dacă 


sentimentele oamenilor ar fi sau întru totul imparţiale şi 
echitabile, sau măcar perfect consecvente. Partea cea 
mai nepărtinitoare şi mai îngăduitoare din omenire 
împărtăşeşte pe deplin efortul pe care îl face el pentru a 
se susţine în propria opinie. Aceşti oameni îşi exercită 
întreaga generozitate şi măreție spirituală ca să 
corecteze în ei înşişi această dezordine a naturii umane 
şi se străduiesc să privească nefericita lui nobleţe în 
aceeaşi lumină în care, dacă ar fi avut succes, ar fi fost în 
mod firesc dispuşi să-l vadă fără a fi nevoie de acest 
generos efort. 


Partea a treia 


Despre fundamentul judecăților noastre 
privind propriile sentimente şi purtarea noastră, precum 
şi simţul datoriei 


CAPITOLUL | 


Despre principiul autoaprobării şi al 
autodezaprobării 


În cele două părţi anterioare ale acestui discurs am 
avut în vedere îndeosebi originea şi fundamentul 
judecăților noastre privind sentimentele şi purtarea 
celorlalţi. Acum mă ocup mai amănunţit de originea 
sentimentelor şi a conduitei proprii. 

Principiul conform căruia în mod firesc sau 
aprobăm, sau dezaprobăm propria purtare pare să fie pe 
de-a-ntregul acelaşi cu principiul pe baza căruia emitem 
judecăţi asemănătoare privind purtarea altor oameni. Fie 
aprobăm, fie dezaprobăm purtarea altui om în măsura în 
care simţim că, atunci când ne interiorizăm situaţia lui, 
ori putem, ori nu putem simpatiza întru totul cu 
sentimentele şi motivele care au călăuzit-o. Tot astfel, 
sau aprobăm, sau dezaprobăm propria purtare după cum 
simţim că, atunci când ne situăm pe poziţia altui om şi 
ne vedem conduita ca şi cum ar fi privită cu ochii lui şi 
din poziţia sa, fie putem, fie nu putem să ne contopim pe 
deplin cu sentimentele şi motivele care au influenţat-o şi 
să simpatizăm cu ele. Nu ne putem observa niciodată 
propriile sentimente şi motive şi nu putem emite 
niciodată o judecată asupra lor decât dacă ne 
desprindem din propria poziţie naturală şi ne străduim să 
le privim de la oarecare distanţă. Dar nu putem face asta 
nicicum altcumva decât străduindu-ne să le vedem cu 
ochii altora sau aşa cum este probabil ca ei să le 
privească. Aşadar, orice judecată pe care o putem 
formula în legătură cu ele trebuie să conţină o referinţă 
secretă faţă de ceea ce este sau faţă de ceea ce, în 
anumite condiţii, ar fi sau ne imaginăm că ar trebui să fie 
judecata celorlalţi. Ne străduim să observăm propria 
purtare aşa cum ne imaginăm că ar examina-o oricare 
alt spectator drept şi imparţial. Dacă, după ce ne-am 


plasat în situaţia lui, împărtăşim pe deplin toate pasiunile 
şi motivele care au influenţat-o, atunci o aprobăm, prin 
simpatie cu aprobarea acestui presupus judecător 
echitabil. Altminteri, împărtăşim dezaprobarea lui şi o 
condamnăm. 

Dacă ar fi posibil ca o creatură umană să poată 
ajunge la maturitate într-un loc izolat, fără nicio 
comunicare cu cei din aceeaşi specie, nu ar putea să 
cugete asupra propriului caracter, asupra bunei-cuviinţe 
sau asupra culpei propriilor sentimente şi purtări, asupra 
frumuseţii ori sluţeniei propriei minţi mai mult decât ar 
putea să vadă frumuseţea ori sluţenia propriului chip. 
Toate acestea sunt lucruri pe care nu le poate vedea cu 
uşurinţă, pe care, în mod firesc, nu le zăreşte şi pentru 
care nu dispune de nicio oglindă care să i le poată arăta. 
Aduceţi-l în societate şi imediat i se oferă oglinda care îi 
lipsea înainte. Se găseşte atunci faţă în faţă cu chipurile 
şi comportamentul celor cu care trăieşte împreună şi 
care întotdeauna îi arată când îi împărtăşesc şi când îi 
dezaprobă sentimentele şi acolo vede pentru prima oară 
buna-cuviinţă şi necuviinţa propriilor pasiuni, frumuseţea 
şi urâţenia propriei minţi. Unui om care, de la naştere, a 
fost străin de societate, obiectele pasiunilor sale, 
corpurile exterioare care sau îi plac, sau îi dăunează i-ar 
ocupa întreaga atenţie. Inseşi pasiunile, dorinţele şi 
aversiunile, bucuriile şi tristeţile pe care le incită acele 
obiecte, deşi, dintre toate lucrurile, cel mai nemijlocit 
prezente pentru el, abia dacă ar putea vreodată să 
devină obiecte ale reflecţiei sale. Ideea lor nu l-ar putea 
interesa niciodată atât de mult încât să îi solicite o 
analiză atentă. Observarea propriei bucurii nu i-ar putea 
prilejui o nouă bucurie, nici observarea propriei întristări 
nu i-ar putea prilejui o nouă amărăciune, deşi observarea 
cauzelor acestor pasiuni ar putea adeseori să le 
stârnească pe amândouă. Aduceţi-l în societate şi 
propriile pasiuni vor deveni imediat cauzele unor noi 
pasiuni. El va observa că oamenii le aprobă pe unele 


dintre ele şi sunt dezgustaţi de altele. Se va simţi înălţat 
într-un caz şi prăbuşit în celălalt; dorinţele şi aversiunile 
sale, bucuriile şi tristeţile lui vor deveni acum frecvent 
cauzele unor noi dorinţe şi aversiuni, ale unor noi bucurii 
şi întristări - prin urmare, acum ele îl vor interesa 
profund,  solicitându-i adeseori cea mai atentă 
consideraţie. 

Primele noastre idei despre frumuseţea şi urâţenia 
personală sunt desprinse din forma şi înfăţişarea 
celorlalţi, nu din ale noastre. Totuşi, în scurt timp, 
sesizăm că şi ceilalţi exercită aceeaşi atitudine critică 
faţă de noi. Ne place când ei ne aprobă chipul şi ne este 
ciudă când ei par dezgustaţi. Incepe să ne preocupe a şti 
în ce măsură înfăţişarea noastră merită fie blamul, fie 
aprobarea lor. Incepem să ne examinăm persoana 
mădular cu mădular şi, stând în faţa oglinzii sau printr-un 
alt expedient, ne străduim, pe cât putem, să ne vedem 
pe noi de la distanţă şi cu ochii altora. Dacă, după 
această examinare, suntem mulţumiţi de propria 
înfăţişare, putem să suportăm mai uşor cele mai 
nefavorabile judecăţi ale celorlalţi. Dacă, dimpotrivă, 
simţim că suntem ţinta firească a antipatiei, fiecare 
manifestare a dezaprobării lor ne chinuie peste măsură. 
Un om tolerabil de chipeş îţi va îngădui să râzi pe seama 
unei mici imperfecţiuni a persoanei sale; dar toate aceste 
glume sunt, de regulă, insuportabile pentru unul care 
este realmente slut. Este evident, cu toate acestea, că 
ne pasă de propria frumuseţe şi urâţenie numai din 
cauza efectelor sale asupra celorlalţi. Dacă nu am avea 
nicio legătură cu societatea, ambele ne-ar fi indiferente. 

In acelaşi mod, primele noastre critici morale se 
referă la caracterul şi la purtarea celorlalţi şi suntem 
foarte departe de a observa cum acestea ne afectează 
pe noi. Dar, în scurt timp, învăţăm că alţii sunt la fel de 
făţişi faţă de purtarea noastră, începem să dorim a şti în 
ce măsură merităm blamul sau laudele lor şi dacă, în 
reprezentarea lor, trebuie neapărat să apărem ca nişte 


creaturi agreabile sau dezagreabile. Din acest motiv 
începem să ne examinăm propriile pasiuni şi propria 
conduită şi să observăm cum trebuie să li se pară lor, 
gândindu-ne cum ni s-ar înfăţişa nouă dacă am fi în 
situaţia lor. Presupunem că suntem spectatorii propriului 
comportament şi ne străduim să ne imaginăm ce efect ar 
avea, în această lumină, asupra noastră. Aceasta este 
singura oglindă în care putem, într-o oarecare măsură, 
să examinăm atent buna-cuviinţă a propriei conduite cu 
ochii altora. Dacă, din acest unghi, ne place, suntem 
tolerabil de mulţumiţi. Putem fi mai indiferenți faţă de 
aplauze şi, într-o oarecare măsură, putem să dispreţuim 
blamul celorlalţi, siguri de faptul că, oricât am fi de greşit 
înţeleşi sau de fals zugrăviți, suntem nişte ţinte fireşti şi 
potrivite ale aprobării. Dimpotrivă, dacă ne îndoim de 
asta, suntem adeseori, chiar fără să ne dăm seama, mai 
dornici să câştigăm aprobarea celorlalţi şi, cu condiţia de 
a nu fi bătut palma, după cum se spune, cu infamia, 
suntem mereu îngrijoraţi la gândul dezaprobării lor, care 
ne loveşte apoi cu dublă severitate. 

Când mă străduiesc să examinez propria purtare, 
încercând să dau un verdict asupra ei, prin care fie o 
aprob, fie o dezaprob, este evident că, în toate cazurile 
de acest gen, e ca şi cum m-aş împărţi în două persoane; 
eu, în calitate de investigator şi judecător, reprezint un 
personaj diferit de celălalt eu, persoana a cărei purtare 
este investigată şi supusă judecății. Primul este 
spectatorul, ale cărui sentimente legate de purtarea mea 
încerc să le interiorizez, punându-mă în situaţia lui şi 
observând cum mi s-ar părea mie, atunci când sunt 
privite din acel punct de vedere aparte. Al doilea este 
agentul, persoana pe care o numesc în mod potrivit eu 
însumi, şi despre a cărei purtare, odată intrat în pielea 
personajului numit spectator, încerc să îmi formez o 
opinie. Primul este judecătorul; al doilea este cel judecat. 
Dar ca judecătorul să fie, în toate privinţele, identic cu 
persoana judecată este tot atât de imposibil pe cât ar fi 


ca o cauză să fie, în toate privinţele, nedeosebită de 
efectul ei. 

A fi afabil şi a fi merituos — altfel spus, să meriţi 
iubire şi să meriţi o recompensă — sunt marile 
caracteristici ale virtuţii; iar a fi odios şi pasibil de 
pedeapsă sunt trăsăturile viciului. Dar toate aceste 
însuşiri se referă nemijlocit la sentimentele celorlalţi. Nu 
se spune că virtutea este afabilă sau meritorie pentru că 
este ţinta iubirii de sine sau a propriei recunoştinţe, ci 
pentru că stârneşte aceste sentimente în alţi oameni. 
Conştiinţa faptului de a fi ţinta unor astfel de consideraţii 
favorabile este sursa acelei linişti lăuntrice şi a mulţumirii 
de sine care o însoțesc în mod natural, aşa cum bănuiala 
contrariului prilejuieşte chinurile viciului. Ce fericire 
poate fi mai mare decât să fim iubiţi şi să ştim că 
merităm să fim iubiţi? Ce nefericire poate fi mai mare 
decât să fim urâţi şi să ştim că merităm să fim urâţi? 


CAPITOLUL II 


Despre iubirea laudelor şi a îndreptățirii lor, şi 
despre teama de reproşuri şi de indreptățirea lor 


În mod firesc, omul doreşte nu doar să fie iubit, ci 
să fie vrednic de iubire ori să fie acel lucru care este ţinta 
naturală şi potrivită a iubirii. În mod firesc se teme nu 
doar să fie urât, ci să fie demn de ură ori să fie acel lucru 
care este ţinta naturală şi potrivită a urii. El doreşte nu 
numai laude, ci şi să fie vrednic de laudă ori să fie acel 
lucru care, chiar dacă nu ar fi lăudat de nimeni, este 
totuşi ţinta naturală şi potrivită a laudelor. El se teme nu 
numai de reproşuri, ci şi de a primi reproşuri îndreptăţite 
ori să fie acel lucru care, deşi nu ar fi blamat de nimeni, 
este totuşi ţinta naturală şi potrivită a blamului. 


lubirea îndreptăţirii de a primi laude nu derivă 
nicidecum din iubirea laudelor. Deşi se aseamănă, deşi 
sunt legate şi adeseori se împletesc, aceste două 
principii sunt totuşi, în multe privinţe, deosebite şi 
independente unul de celălalt. 

lubirea şi admiraţia pe care le nutrim firesc faţă de 
cei al căror caracter şi a căror purtare le aprobăm ne 
îndeamnă cu necesitate să dorim a deveni şi noi ţinta 
unor sentimente atât de agreabile şi să fim la fel de 
afabili şi de admirabili precum aceia pe care îi iubim şi îi 
admirăm cel mai mult. Emulaţia, dorinţa încordată 
stârnită de faptul că şi noi trebuie să excelăm, se 
întemeiază iniţial pe admiraţia noastră faţă de excelența 
altora. Şi nu ne putem mulţumi să fim admiraţi pentru că 
alţii se bucură de admiraţie. Trebuie cel puţin să credem 
că şi noi suntem admirabili din motivele care-i fac pe ei 
demni de admiraţie. Dar, ca să dobândim această 
satisfacţie, trebuie să devenim spectatorii imparţiali ai 
propriului caracter şi ai propriei purtări. Trebuie să ne 
străduim să le vedem cu ochii altor oameni sau aşa cum 
este probabil ca ei să le vadă. Atunci când sunt privite în 
această lumină, dacă ni se prezintă aşa cum dorim, 
suntem fericiți şi mulţumiţi. Dar această fericire şi 
această mulţumire sunt în foarte mare măsură 
confirmate atunci când descoperim că şi ceilalţi, 
privindu-le chiar cu acei ochi cu care, doar în imaginaţie, 
încercam să le vedem şi noi, le văd exact în aceeaşi 
lumină în care le văzuserăm şi noi. Aprobarea lor 
confirmă cu necesitate autoaprobarea noastră. Lauda lor 
întăreşte neapărat sentimentul nostru că suntem 
vrednici de laudă. În acest caz, iubirea vredniciei noastre 
de a primi laude este departe de a fi derivată întru totul 
din iubirea de laude; aceasta pare, cel puţin în mare 
măsură, să fie derivată din iubirea îndreptăţirii noastre 
de a fi lăudaţi. 

Cea mai sinceră laudă poate oferi doar puţină 
plăcere dacă nu poate fi considerată un soi de dovadă a 


faptului că merităm să fim lăudaţi. Nu este câtuşi de 
puţin suficient ca, din ignoranță sau din greşeală, să 
primim, într-un fel sau altul, stimă şi admiraţie. Dacă 
suntem conştienţi de faptul că nu merităm să fim 
apreciaţi atât de favorabil şi că, dacă s-ar cunoaşte 
adevărul, am fi întâmpinați cu sentimente foarte diferite, 
atunci satisfacția noastră nu este nici pe departe 
completă. Cel care ne aplaudă fie pentru nişte acţiuni pe 
care nu le-am săvârşit, fie pentru nişte motive care nu au 
avut nicio influenţă asupra purtării noastre nu ne 
aplaudă pe noi, ci pe altcineva. Din laudele sale nu 
putem deriva niciun fel de satisfacţie. Pentru noi ar 
trebui să fie mai chinuitoare decât orice critică şi ar 
trebui să ne reamintească perpetuu cel mai umilitor 
gând, gândul despre ceea ce ar trebui să fim, dar nu 
suntem. O femeie care se fardează ar putea obţine, ne 
putem imagina, doar puţină satisfacţie vană din 
complimentele aduse tenului său. Ne-am putea aştepta 
ca aceste laude să-i evoce mai degrabă sentimentele pe 
care le-ar stârni adevăratul ei chip, făcând-o, prin 
contrast, să sufere şi mai mult. A fi încântat de 
asemenea aplauze neîntemeiate este dovada celei mai 
superficiale frivolităţi şi slăbiciuni. Este ceea ce pe drept 
cuvânt se numeşte vanitate şi este fundamentul celor 
mai ridicole şi al celor mai vrednice de dispreţ vicii, 
afectarea şi obiceiul de a minţi - prostii de care, dacă 
experienţa nu ne-ar arăta cât sunt de răspândite, ne-am 
putea imagina că şi cea mai mică scânteie de bun-simţ 
ne-ar scuti. Mincinosul nesăbuit, care se străduie să 
stârnească admiraţia celor din jur relatând nişte aventuri 
care nu au existat niciodată, şi filfizonul plin de 
importanţă, care îşi dă aere de rang social înalt şi de 
distincţie la care ştie prea bine că nu poate avea 
pretenţii, sunt amândoi, fără îndoială, încântați de 
aplauzele de care se bucură fanteziile lor. Dar vanitatea 
lor se naşte dintr-o atât de grosolană iluzie a imaginaţiei, 
încât este dificil să concepem cum poate pune stăpânire 


pe orice creatură raţională. Atunci când se pun în situaţia 
celor înşelaţi de fantezia lor, sunt izbiţi de cea mai mare 
admiraţie faţă de propria persoană. Ei se văd nu în acea 
lumină în care, o ştiu, ar trebui să le apară celor din jur, 
ci în aceea în care cred că aceştia îi văd efectiv. 
Slăbiciunea superficială şi nebunia lor trivială îi împiedică 
să îşi întoarcă vreodată privirea spre înlăuntru ori să se 
vadă din acel detestabil punct de vedere în care propria 
conştiinţă trebuie să le spună că ar trebui să le apară 
tuturor, dacă adevărul ar ajunge să le fie vreodată 
cunoscut. 

Aşa cum laudele ignorante şi neîntemeiate nu pot 
să ofere nicio bucurie solidă şi nicio satisfacţie care să 
reziste unei examinări serioase, tot astfel, dimpotrivă, 
este adeseori o reală mângâiere să ştim că, deşi nu ni se 
aduce efectiv nicio laudă, totuşi purtarea noastră a fost 
de aşa natură încât să o merite şi că a fost în toate 
privinţele pe potriva acelor criterii şi reguli în virtutea 
cărora se acordă firesc şi în mod obişnuit laudele şi 
aprobarea. Suntem încântați nu numai de laude, ci şi de 
faptul că am făcut ceea ce este vrednic de laudă. Ne 
place să gândim că ne-am făcut ţinta firească a 
aprobării, chiar dacă nu ni s-ar aduce niciodată o 
aprobare efectivă şi suferim peste măsură la gândul că 
am meritat blamul celor cu care trăim împreună, chiar 
dacă acel sentiment nu s-ar manifesta niciodată efectiv 
împotriva noastră. Omul care este conştient de faptul că 
a respectat strict acele criterii de conduită despre care 
experienţa îi spune că sunt în general agreabile cugetă 
cu satisfacţie asupra bunei-cuviinţe a purtării sale. Când 
o priveşte în lumina în care ar vedea-o spectatorul 
imparţial, îşi interiorizează pe deplin toate motivele care 
au influenţat-o. Priveşte în urmă fiecare părticică din 
purtarea lui cu plăcere şi aprobare şi, chiar dacă lumea 
nu ar afla niciodată ce a făcut, el se priveşte pe sine nu 
atât de mult în lumina în care îl văd efectiv oamenii, cât 
mai ales în lumina în care l-ar vedea dacă ar fi mai bine 


informaţi. El anticipează aplauzele şi admiraţia care i-ar fi 
acordate în acest caz şi se aplaudă şi se admiră pe sine 
prin simpatie cu sentimentele care nu se manifestă 
efectiv, dar numai din cauză că sunt împiedicate de 
ignoranţa publicului, dar despre care ştie că sunt 
efectele naturale şi obişnuite ale unei astfel de purtări, 
efecte de care imaginaţia lui este strâns legată şi despre 
care şi-a format deprinderea de a le concepe ca pe ceva 
care trebuie să urmeze firesc şi cuvenit din purtarea lui. 
Oamenii şi-au jertfit voluntar viaţa ca să capete după 
moarte un renume de care ştiau că nu vor mai putea să 
se bucure. Imaginaţia lor a anticipat faima de care se vor 
bucura în viitor. Acele aplauze pe care nu aveau să le 
audă niciodată le răsunau în ureche; gândul acelei 
admiraţii, ale cărei efecte nu aveau să le simtă niciodată, 
le-a făcut inima uşoară, le-a alungat din piept cea mai 
straşnică dintre toate spaimele fireşti şi i-a însufleţit să 
poată săvârşi acte care par aproape mai presus de 
natura umană. Dar, din perspectiva realităţii, cu 
siguranţă nu există nicio mare diferenţă între aprobarea 
care ne este acordată când noi nu ne mai putem bucura 
de ea şi aceea care, într-adevăr, nu este acordată 
niciodată, dar care ar fi acordată dacă lumea ar fi făcută 
vreodată să înţeleagă cum se cuvine circumstanţele 
reale ale purtării noastre. Dacă una produce adeseori 
efecte atât de violente, nu ne putem îndoi că şi cealaltă 
ar trebui să se bucure întotdeauna de o înaltă 
consideraţie. 

Când l-a format pe om pentru societate, Natura l-a 
înzestrat cu o dorinţă originară de a plăcea semenilor şi 
cu o aversiune originară faţă de a-şi agresa aproapele. L- 
a învăţat să simtă plăcere dacă este privit favorabil de 
ceilalţi şi durere dacă este privit într-o lumină 
nefavorabilă. A făcut ca aprobarea semenilor să-i fie cea 
mai măgulitoare şi cea mai plăcută prin ea însăşi, iar 
dezaprobarea lor, cea mai chinuitoare şi cea mai 
jignitoare. 


Însă numai această dorinţă de aprobare şi numai 
această aversiune faţă de dezaprobarea semenilor nu l- 
ar fi făcut potrivit pentru acea societate în vederea 
căreia a fost creat. Drept urmare, Natura l-a înzestrat nu 
doar cu o dorinţă de a fi aprobat, ci şi cu o dorinţă de a fi 
astfel încât să fie necesară aprobarea lui sau de a fi ceea 
ce el însuşi aprobă la ceilalţi. Prima dorinţă l-ar fi putut 
face numai să îşi dorească să pară adecvat societăţii. A 
doua era necesară pentru a-l face dornic să fie realmente 
adecvat. Prima nu ar fi putut decât să-l îndemne spre 
afectarea virtuţii şi ascunderea viciului. A doua a fost 
necesară ca să-i inspire adevărata iubire a virtuţii şi 
dezgustul real faţă de viciu. În orice minte bine alcătuită, 
această a doua dorinţă pare să fie cea mai puternică 
dintre ele. Doar cei mai slabi şi cei mai superficiali dintre 
oameni pot fi foarte încântați de laudele despre care ştiu 
că sunt cu totul nemeritate. Un om slab poate fi, uneori, 
încântat de ele, dar un om înţelept le respinge în toate 
situaţiile. Dar, în timp ce unui om înţelept îi fac prea 
puţină plăcere laudele atunci când ştie că nu e vrednic 
de ele, adeseori este foarte încântat să facă nişte lucruri 
vrednice de laudă, chiar dacă ştie tot atât de bine că nu 
va fi lăudat niciodată. A obţine aprobarea lumii atunci 
când nu i se datorează nicio aprobare nu poate fi 
niciodată o chestiune importantă pentru el. A obţine acea 
aprobare atunci când i se datorează poate fi, câteodată, 
o chestiune nu foarte importantă pentru ei. Dar a fi 
cineva care merită aprobare trebuie să fie, pentru el, 
întotdeauna o chestiune de maximă importanţă. 

A dori sau chiar a accepta laude nemeritate poate 
fi efectul unei singure cauze — vanitatea vrednică de cel 
mai mare dispreţ. A le dori când realmente ni se cuvin 
înseamnă a nu dori nimic mai mult decât să ni se facă cel 
mai esenţial act de justiţie. 

lubirea faimei juste, a adevăratei glorii, chiar de 
dragul ei însăşi şi independent de orice avantaj care 
poate să decurgă din ea, nu este ceva nedemn, nici 


măcar în ochii unui om înţelept. Cu toate acestea, uneori 
el ignoră şi chiar dispreţuieşte gloria şi niciodată nu este 
mai înclinat să o facă decât atunci când este pe deplin 
sigur de perfecta bună-cwviinţă a fiecărei părţi din 
propria conduită. În acest caz, această autoaprobare nu 
are nevoie de nicio confirmare adusă de aprobarea 
altora. Ea singură este de ajuns, iar el se mulţumeşte cu 
ea. Această aprobare, dacă nu e singurul, atunci este 
principalul obiect de care poate sau trebuie să-i pese. 
lubirea ei este iubirea de virtute. 

Aşa cum iubirea şi admiraţia pe care, în mod firesc, 
le nutrim faţă de anumite caractere ne fac să dorim a 
deveni şi noi ţintele potrivite ale unor sentimente atât de 
agreabile, tot astfel ura şi disprețul pe care, la fel de 
firesc, le nutrim faţă de altele ne îndeamnă, poate cu şi 
mai mare tărie, să ne îngrozim numai la gândul 
asemănării noastre, în orice privinţă, cu astfel de 
oameni. În acest caz, nu ne sperie atât de mult gândul că 
vom fi urâţi şi dispreţuiţi, ci gândul de a fi demni de ură 
şi de dispreţ. Ne umple de teamă gândul comiterii 
oricăror fapte care ne-ar putea face ţinta justă şi potrivită 
a urii şi a dispreţului semenilor noştri, chiar dacă am fi pe 
deplin siguri că acele sentimente nu vor fi îndreptate 
niciodată împotriva noastră. Chiar dacă ar fi absolut sigur 
că faptele lui vor rămâne pentru totdeauna ascunse de 
ochiul oricui, omul care a încălcat toate acele singure 
modele de conduită ce-l pot face agreabil oamenilor nu 
se alege cu nimic. Când priveşte în urmă spre faptele 
sale şi le vede în lumina în care le-ar vedea spectatorul 
imparţial, descoperă că nu se poate pătrunde de niciunul 
dintre motivele care l-au influenţat. El se umple de ocară 
şi se jenează la gândul lor şi, inevitabil, simte într-un 
grad înalt ruşinea care l-ar copleşi dacă acţiunile sale ar 
ajunge vreodată să fie cunoscute de toată lumea. Şi în 
acest caz, imaginaţia lui anticipează disprețul şi 
batjocura de care nu-l salvează nimic altceva decât 
neştiinţa celor din jur. El încă simte că este ţinta firească 


a acelor sentimente şi încă tremură la gândul legat de 
ceea ce ar suferi dacă ele ar fi vreodată îndreptate 
împotriva lui. Insă, dacă s-ar face vinovat nu doar de una 
dintre acele  necuviinţe care sunt ţinta simplei 
dezaprobări, ci de una dintre acele fărădelegi uriaşe care 
stârnesc scârba şi indignarea, în măsura în care ar mai 
păstra un dram de sensibilitate, nu ar putea să cugete 
asupra lor fără să fie cuprins de oroare şi de remuşcare; 
şi, chiar dacă ar putea să fie sigur că nimeni nu va şti 
vreodată ce a făcut şi chiar dacă s-ar putea convinge pe 
sine că nu există niciun Dumnezeu care să răzbune 
faptele lui, va fi copleşit de aceste sentimente suficient 
cât să-i amărască întreaga viaţă. El încă se va vedea pe 
sine ca pe o ţintă firească a urii şi a indignării tuturor 
semenilor săi, iar dacă inima lui nu a ajuns împietrită de 
obişnuinţa fărădelegii, nu s-ar putea gândi fără groază şi 
uluire la modul în care oamenii l-ar privi, la expresia de 
pe chipurile celorlalţi şi din ochii lor dacă adevărul 
înfricoşător ar ieşi vreodată la iveală. Aceste chinuri 
fireşti ale unei conştiinţe îngrozite sunt demonii, furiile 
răzbunătoare care, în această viaţă, îi bântuie pe 
vinovaţi, nu le îngăduie nici linişte, nici odihnă, îi duc 
adeseori la disperare şi buimăceală şi de care nu-i poate 
apăra nicio asigurare de tăinuire a adevărului, nu-i poate 
scăpa niciun principiu antireligios şi de care nu-i poate 
elibera decât cea mai abjectă condiţie — o totală 
insensibilitate faţă de onoare şi infamie, faţă de viciu şi 
virtute. Oameni cu cele mai detestabile caractere, care, 
în comiterea celor mai groaznice crime, şi-au luat cu 
sânge-rece toate măsurile prin care să prevină chiar şi 
bănuiala de vină, au fost uneori împinşi de oroarea 
situaţiei lor să descopere, de bună-voie, ceea ce nicio 
sagacitate umană nu ar fi investigat niciodată. 
Recunoscându-şi vinovăția,  supunându-se  indignării 
concetăţenilor lezaţi şi, prin aceasta, potolind setea de 
răzbunare a cărei ţintă potrivită au simţit că deveniseră, 
au sperat ca, prin moartea lor, să se împace, măcar în 


imaginaţie, cu sentimentele fireşti ale umanităţii, să se 
poată considera mai puţin vrednici de ură şi de 
indignare, să compenseze, în oarecare măsură, crimele 
lor şi, prin aceasta, să devină, dacă se poate, ţinta 
compasiunii mai degrabă decât a groazei şi să moară 
împăcaţi, având iertarea semenilor. În comparaţie cu 
ceea ce simțeau înainte de această descoperire, numai 
gândul la acestea, se pare, era adevărată fericire. 

În astfel de cazuri, groaza stârnită de îndreptăţirea 
blamului pare, chiar şi la persoanele care nu pot fi 
suspectate de vreo delicateţe ori sensibilitate 
extraordinară, să depăşească total frica de blam. Ca să 
domolească acea groază, ca să calmeze, într-o oarecare 
măsură, remuşcarea din propria conştiinţă, se supun de 
bună-voie atât reproşului, cât şi pedepsei despre care 
ştiau că se cuvin pentru crimele lor, dar pe care, în 
acelaşi timp, ştiau că le-ar fi putut evita cu uşurinţă. 

Sunt cei mai frivoli şi cei mai superficiali din lume 
aceia care pot fi foarte încântați de laudele despre care 
ştiu că sunt întru totul nemeritate. Cu toate acestea, 
reproşul nemeritat poate adeseori să ofenseze foarte 
sever chiar nişte oameni mai fermi decât majoritatea. 
Într-adevăr, oamenii cei mai statornici învaţă uşor să 
dispreţuiască acele poveşti aiurite care circulă atât de 
des în societate şi care, din pricina absurdităţii şi falsităţii 
lor, se sting întotdeauna în câteva săptămâni sau doar în 
câteva zile. Dar omul nevinovat, chiar unul mai statornic 
decât în mod obişnuit, este frecvent nu doar şocat, ci 
profund jignit de imputaţia serioasă, chiar dacă falsă, a 
unei fărădelegi, îndeosebi atunci când acuzaţia se 
întâmplă, din nefericire, să fie susţinută de anumite 
circumstanţe care îi dau un aer de credibilitate. Este 
umilit când descoperă că toată lumea poate avea o 
opinie atât de proastă despre caracterul său, încât să 
presupună că ar fi capabil să fie vinovat. Deşi perfect 
conştient de nevinovăția lui, însăşi acuzaţia pare 
adeseori, chiar în imaginaţia lui, să arunce o umbră de 


ocară şi de batjocură asupra caracterului său. Şi 
indignarea lui justificată faţă de un prejudiciu atât de 
grosolan, care frecvent poate fi totuşi incorect şi, uneori, 
chiar imposibil de răzbunat, este în sine o senzaţie foarte 
dureroasă. Nu există torţionar mai cumplit al inimii 
omeneşti decât indignarea violentă care nu poate avea 
satisfacţie. Un om nevinovat, dus la eşafod în urma unei 
false acuzaţii de comitere a unei crime infame şi odioase, 
suferă cea mai crudă nenorocire care se poate abate 
asupra nevinovăţiei. In acest caz, chinul minţii sale poate 
fi adeseori mai mare decât al celor care suferă din 
pricina unor crime asemănătoare şi de care sunt efectiv 
vinovaţi. Răufăcători desfrânaţi, precum hoţii de rând şi 
tâlharii la drumul mare, au adeseori prea puţin 
sentimentul josniciei purtării lor şi, în consecinţă, nu 
cunosc nicio remuşcare. Fără să fie tulburaţi de justiţia 
sau injustiţia pedepsei, au fost întotdeauna obişnuiţi cu 
gândul că e foarte probabil să atârne în ştreang. Prin 
urmare, când ajung la spânzurătoare, se consideră mai 
puţin norocoşi decât confrații lor şi îşi acceptă soarta, 
fără nicio altă tulburare decât aceea care poate fi 
stârnită de frica lor de moarte — o spaimă care, chiar în 
cazul acestor ticăloşi de nimic, vedem adeseori, poate fi 
stăpânită atât de uşor şi atât de complet. Dimpotrivă, 
mai presus de tulburarea care poate fi stârnită de 
această spaimă, omul nevinovat este torturat de 
indignarea sa faţă de nedreptatea care i s-a făcut. Este 
cuprins de oroare la gândul infamiei pe care pedeapsa o 
poate lega de amintirea lui şi, cu cel mai apăsător chin 
sufletesc, prevede că, pentru totdeauna, prietenii şi 
cunoscuţii cei mai dragi şi-l vor aminti nu cu regret şi 
afecţiune, ci cu ocară, ba chiar cu oroarea stârnită de 
presupusa lui purtare ruşinoasă, iar umbrele morţii par 
să-l înconjoare cu o beznă mai întunecată şi mai 
melancolică decât în mod obişnuit. Pentru liniştea 
sufletească a omenirii, să sperăm că astfel de accidente 
mortale se întâmplă foarte rar în orice ţară, dar se 


întâmplă uneori în toate ţările, chiar şi în acelea în care 
justiţia este, de regulă, foarte bine administrată. 
Nefericitul Calas, un om de o statornicie cu mult peste 
cea obişnuită (tras pe roată şi ars la Toulouse pentru 
presupusa ucidere a fiului său, faptă de care era întru 
totul nevinovat), a părut, când şi-a dat ultima suflare, să 
deplângă nu atât cruzimea pedepsei, cât mai ales 
ruşinea cu care acuzaţia putea să-i întineze memoria. 
După ce a fost zdrobit pe roată şi urma să fie aruncat în 
flăcări, călugărul care asista la execuţie l-a îndemnat să 
mărturisească omorul pentru care fusese condamnat. 
Părinte, a spus Calas, tu însuţi poţi să crezi că sunt 
vinovat? 

Persoanelor aflate în astfel de împrejurări 
nefericite, acea modestă filosofie care îşi restrânge 
viziunea în hotarele acestei lumi le poate oferi, poate, o 
slabă consolare. Tot ceea ce poate face vrednică de 
respect viaţa sau moartea le este răpit. Sunt condamnaţi 
la moarte şi la nesfârşită infamie. Numai religia le poate 
oferi o mângâiere efectivă. Numai ea le poate spune că 
are puţină importanţă ceea ce gândesc oamenii despre 
purtarea lor, în vreme ce atotvăzătorul Judecător al lumii 
o aprobă. Numai ea le poate zugrăvi oamenilor viziunea 
unei alte lumi — o lume mai nepărtinitoare, cu mai multă 
omenie şi dreptate decât cea prezentă, unde nevinovăția 
lor va fi proclamată la timpul cuvenit, iar virtutea lor va 
fi, în sfârşit, răsplătită: acelaşi mare principiu, singurul 
care poate umple de groază viciul triumfător, oferă 
singura consolare efectivă nevinovâăţiei terfelite şi 
insultate. 

Aidoma crimelor majore, în cazul infracţiunilor mai 
mărunte, se întâmplă frecvent ca o persoană sensibilă să 
fie mai afectată de o acuzaţie injustă decât este atins de 
vinovăția lui reală adevăratul criminal. O femeie galantă 
ia în râs chiar şi bănuielile bine întemeiate, care circulă 
pe seama conduitei sale. Acelaşi gen de bănuială, 
absolut fără niciun temei, este o mortală lovitură de 


pumnal pentru o virgină inocentă. Cred că putem enunţa 
ca regulă generală că persoana care este în mod 
deliberat vinovată de comiterea unei acţiuni ruşinoase 
rareori poate avea un simţ dezvoltat al ruşinii; iar 
persoana care îşi face un obicei din a comite asemenea 
fapte, abia dacă poate avea vreodată măcar un dram de 
ruşine. 

Odată ce toţi oamenii, chiar şi cei având doar o 
inteligenţă medie, dispreţuiesc cu dragă inimă aplauzele 
nemeritate, poate că merită puţină atenţie motivele 
pentru care un reproş nemeritat îi face să sufere atât de 
cumplit pe oamenii înzestrați cu cea mai solidă şi 
dreaptă judecată. 

După cum am avut deja ocazia să remarc, durerea 
este, în aproape toate cazurile, o senzaţie mai intensă 
decât plăcerea, senzaţia opusă şi corespondentă. 
Aproape întotdeauna, prima ne coboară mult mai mult 
sub starea obişnuită sau, i-am putea zice, naturală de 
fericire decât ne ridică vreodată cealaltă deasupra ei. Un 
om sensibil poate să se ruşineze mai mult de o critică 
îndreptăţită decât este vreodată entuziasmat de 
aplauzele meritate. În toate ocaziile, un om înţelept 
respinge întotdeauna cu dispreţ aplauzele nemeritate, 
dar adeseori suferă adânc din pricina acuzațiilor 
nemeritate. Acceptând să fie aplaudat pentru ceea ce nu 
a făcut, asumându-şi un merit care nu-i aparţine, simte 
că se face vinovat de o nesinceritate josnică şi că merită 
nu admiraţia, ci disprețul celor care, din greşeală, au fost 
făcuţi să îl admire. Asta îi poate oferi, poate, o oarecare 
bine întemeiată plăcere, descoperind că mulţi oameni |- 
au crezut capabil să facă ceea ce nu a făcut. Insă, deşi se 
poate simţi obligat faţă de prietenii lui pentru buna lor 
opinie, s-ar considera vinovat de cea mai mare josnicie 
dacă nu i-ar scoate imediat din greşeala lor. li face puţină 
plăcere să se vadă pe sine în lumina în care îl privesc 
efectiv oamenii când este conştient de faptul că, dacă ar 
şti adevărul, ceilalţi l-ar vedea într-o lumină foarte 


diferită. Dar un om slab este adeseori foarte încântat să 
se vadă pe sine în această lumină falsă şi înşelătoare. Işi 
asumă meritul fiecărei acţiuni lăudabile care i se atribuie 
şi pretinde că a săvârşit multe fapte pe care nimeni nu 
se gândeşte să i le atribuie. Pretinde să fi făcut ceea ce 
nu a făcut niciodată, să fi scris ceea ce nu a scris 
niciodată, să fi inventat ceea ce a descoperit altcineva şi 
se lasă pradă viciilor mizerabile ale plagiatului şi ale 
minciunii ordinare. Însă, deşi niciun om de normal bun- 
simţ nu poate scoate mare plăcere din faptul că i se 
atribuie o acţiune lăudabilă pe care nu a săvârşit-o 
niciodată, un om înţelept poate suferi o mare durere 
dacă i se impută serios o fărădelege pe care nu a comis- 
o niciodată. In acest caz, natura a făcut ca durerea să fie 
nu doar mai intensă decât plăcerea, senzaţia opusă şi 
corespondentă, ci şi să fie resimţită într-un grad mult mai 
înalt decât în mod obişnuit. O dezminţire îl lipseşte 
imediat pe un om de o plăcere prostească şi ridicolă, dar 
nu îl va scăpa întotdeauna de suferinţă. Atunci când 
refuză meritul care i se atribuie, nimeni nu se îndoieşte 
de sinceritatea lui. Dar cuvântul său poate fi pus la 
îndoială atunci când neagă fărădelegea de care este 
acuzat. El este deopotrivă înfuriat de falsitatea acuzaţiei 
şi îndurerat să descopere că i se poate da crezare. Simte 
că propriul caracter nu este suficient ca să-l apere. Are 
senzaţia că semenii lui, departe de a-l vedea în lumina în 
care cu ardoare doreşte el să fie văzut, îl cred capabil de 
a se face vinovat de ceea ce i se impută. El ştie cât se 
poate de bine că nu a fost vinovat. Ştie foarte bine cea 
făcut; dar, poate, e greu de găsit omul care să ştie el 
însuşi întru totul de ce este în stare să facă. Ce anume 
poate ori nu poate să accepte alcătuirea caracteristică a 
propriei minţi este, cine ştie, mai mult sau mai puţin un 
motiv de îndoială pentru oricine. Încrederea şi opinia 
favorabilă a prietenilor şi a vecinilor tind, mai mult decât 
orice, să îl scape de această extrem de neplăcută 
îndoială; neîncrederea şi opinia lor nefavorabilă, 


dimpotrivă, o sporesc. El însuşi poate fi foarte convins că 
judecata lor nefavorabilă este greşită, dar această 
încredere în sine rareori poate fi atât de mare încât să 
împiedice ca acea judecată să facă o oarecare impresie 
asupra lui şi, cu cât este mai sensibil, mai delicat şi mai 
vrednic, această impresie va fi, probabil, mai puternică. 

Trebuie să observăm că acordul sau dezacordul 
între sentimentele şi judecăţile celorlalţi şi ale noastre 
este, în toate cazurile, mai mult sau mai puţin important 
pentru noi, exact proporţional cu gradul în care noi 
suntem mai mult sau mai puţin nesiguri de buna-cuviinţă 
a propriilor sentimente şi de acurateţea propriilor 
judecăţi. 

Un om sensibil poate fi uneori foarte neliniştit ca 
nu cumva să fi manifestat prea intens ceea ce s-ar putea 
numi o pasiune onorabilă — cum ar fi, poate, justa lui 
indignare stârnită de un prejudiciu adus lui sau 
prietenului său. El se teme ca nu cumva, nedorind 
altceva decât să acţioneze energic pentru a face 
dreptate, să fi cauzat, din pricina exageratei vehemenţe 
a pasiunii sale, daune unei alte persoane, care, deşi nu 
pe deplin inocentă, putea să nu fi fost atât de vinovată 
pe cât i s-a părut la început. În acest caz, opinia celorlalţi 
capătă o maximă importanţă pentru el. Aprobarea lor 
este balsamul cel mai tămăduitor — dezaprobarea lor, 
otrava cea mai amară şi cea mai chinuitoare care putea 
fi picurată în mintea lui neliniştită. Atunci când este 
perfect satisfăcut de fiecare componentă a purtării sale, 
judecata altora are, de multe ori, mai puţină importanţă 
pentru el. 

Există unele arte foarte nobile şi frumoase, în care 
gradul de excelenţă poate fi stabilit numai de o oarecare 
fineţe a gustului, ale cărui decizii sunt totuşi întotdeauna, 
într-o oarecare măsură, incerte. Există altele, în care 
succesul se recunoaşte fie pe baza unei demonstraţii 
clare, fie după ce s-a adus o dovadă satisfăcătoare. 
Printre candidaţii la excelenţă în aceste diferite arte, 


îngrijorarea stârnită de opinia publică este întotdeauna 
mai mare în cadrul celor dintâi, comparativ cu cele din 
urmă. 

Frumuseţea poeziei este o chestiune ce ţine de 
această fineţe, pe care un tânăr începător cu greu poate 
fi sigur că a dobândit-o. Prin urmare, nimic nu-i face mai 
mare plăcere decât judecăţile favorabile ale prietenilor 
săi şi ale publicului şi nimic nu-l chinuie mai amarnic 
decât contrariul. Prima reacţie întăreşte, cealaltă 
zdruncină opinia favorabilă pe care doreşte cu ardoare 
să o întreţină despre propriile creaţii. Experienţa şi 
succesul îi pot aduce, cu timpul, ceva mai multă 
încredere în propria judecată. Totuşi el este mereu 
predispus să fie mult mai dureros torturat de judecăţile 
nefavorabile ale publicului. Racine a fost atât de 
dezgustat de indiferența cu care a fost primită Fedra, 
poate cea mai frumoasă tragedie din toate limbile, încât, 
deşi era în plină vigoare şi la apogeul abilităţilor sale, a 
hotărât să nu mai scrie pentru scenă. Marele poet 
obişnuia să-i spună adesea fiului său că cele mai 
meschine şi mai impertinente critici i-au provocat 
întotdeauna o suferinţă mai mare decât plăcerea pe care 
i-au făcut-o cele mai înalte şi cele mai îndreptăţite elogii. 
Sensibilitatea excesivă a lui Voltaire faţă de cel mai 
mărunt reproş de acelaşi gen este bine-cunoscută. The 
Dunciad, poemul satiric al domnului Pope, este un 
nepieritor exemplu viu al modului în care cel mai corect, 
precum şi cel mai elegant şi mai armonios, dintre toţi 
poeţii englezi fusese rănit de criticile unor autori dintre 
cei mai josnici şi mai vrednici de dispreţ. Se spune că 
Gray (care îmbină caracterul sublim al lui Milton cu 
eleganța şi armonia lui Pope şi căruia nimic nu-i lipseşte, 
poate, pentru a fi primul poet al limbii engleze, afară de 
faptul că ar fi trebuit să scrie ceva mai mult) a fost atât 
de rănit de parodierea prostească şi impertinentă a două 
dintre odele lui cele mai frumoase, încât după aceea nu a 
mai încercat să scrie nicio operă de luat în seamă. Acei 


literați care se preţuiesc pe ei înşişi în virtutea a ceea ce 
se numeşte o scriitură frumoasă în proză se apropie, 
întru câtva, de sensibilitatea poeţilor. 

Dimpotrivă, matematicienii, care pot avea cea mai 
deplină siguranţă în ceea ce priveşte atât adevărul, cât şi 
importanţa descoperirilor lor, sunt frecvent foarte 
indiferenți faţă de modul în care publicul receptează 
creaţiile lor. Cei doi matematicieni dintre cei mai mari pe 
care am avut onoarea să-i cunosc şi, cred eu, doi dintre 
cei mai mari din câţi au trăit în vremea mea, doctorul 
Robert Simpson din Glasgow şi doctorul Matthew Stewart 
din Edinburgh, nu par să fi simţit niciodată cea mai mică 
tulburare din pricina indiferenţei cu care ignoranţa 
publicului a tratat unele dintre lucrările lor cele mai 
valoroase. Mi s-a spus că marea operă a lui Sir Isaac 
Newton, Principii matematice ale filosofici naturale, a fost 
ignorată de public ani de-a rândul. Probabil că liniştea 
sufletească a acelui mare om nu a fost tulburată, din 
acest motiv, nici măcar un sfert de ceas. Prin 
independenţa lor faţă de opinia publică, filosofii naturii se 
apropie de matematicieni şi, în judecăţile lor privind 
meritul descoperirilor şi observaţiilor lor, se bucură de 
acelaşi grad de siguranţă şi de linişte sufletească. 

Moravurile acestor categorii diferite de literați sunt, 
poate, afectate uneori de această foarte mare diferenţă 
între situaţiile lor faţă de public. 

Dată fiind independenţa lor faţă de opinia publică, 
matematicienii şi filosofii naturii sunt puţin tentaţi să se 
grupeze în facţiuni şi clici, menite fie să le sprijine 
propria reputaţie, fie să sape la temelie reputaţia 
adversarilor. Ei sunt aproape întotdeauna oameni de cea 
mai amiabilă simplitate a manierelor, care trăiesc în 
armonie unii cu ceilalţi, sunt prietenii reputației fiecăruia 
dintre ei, nu se lansează în intrigi ca să fie siguri de 
aplauzele publicului, dar le face plăcere când lucrările lor 
sunt aprobate, fără să fie nici foarte jigniţi, nici foarte 
furioşi atunci când sunt ignoraţi. 


Nu este întotdeauna cazul poeţilor sau al acelora 
care se preţuiesc pe ei înşişi în virtutea a aceea ce se 
numeşte scriitură frumoasă. Sunt foarte dispuşi să se 
împartă într-un soi de facţiuni literare; fiecare clică este 
uneori făţiş, dar aproape întotdeauna în taină, duşmanul 
de moarte al reputației tuturor celorlalte găşti, folosind 
toate mijloacele artei intrigii şi ale ademenirii ca să 
încline opinia publică în favoarea operelor scrise de 
propriii membri şi împotriva celor publicate de duşmanii 
şi rivalii lor. În Franţa, Despreux şi Racine nu au 
considerat sub demnitatea lor să se pună în fruntea unei 
clici literare, ca să surpe mai întâi reputaţia lui Quinault 
şi a lui Perreault, apoi a lui Fontenelle şi a lui La Motte şi 
chiar să îl trateze pe bunul La Fontaine cu un soi de 
amabilitate cât se poate de ireverenţioasă. In Anglia, 
fermecătorul domn Addison nu a considerat nedemn de 
caracterul său amabil şi modest să se pună în fruntea 
unei mici găşti de acelaşi gen, ca să surpe reputaţia în 
creştere a domnului Pope. Scriind despre vieţile şi 
caracterele membrilor Academiei de Ştiinţe, o societate 
de matematicieni şi de filosofi ai naturii, domnul 
Fontenelle a avut numeroase prilejuri să preamărească 
simplitatea amicală a manierelor lor; o calitate care, 
observă el, era atât de omniprezentă în rândurile lor, 
încât să fie caracteristică întregii categorii a acestor 
oameni de litere mai degrabă decât oricărui individ. 
Scriind despre vieţile şi caracterele membrilor Academiei 
Franceze, o societate alcătuită din poeţi şi scriitori sau 
unii presupuşi a se număra printre ei, domnul D'Alembert 
pare să nu fi avut atât de numeroase prilejuri de a face 
vreo remarcă de acest gen şi nicăieri nu pretinde să 
reprezinte această calitate amiabilă ca pe o 
caracteristică a acelei categorii de oameni de litere pe 
care îi comemorează. 

Laolaltă, nesiguranța noastră legată de propriul 
merit şi dorinţa vie de a gândi favorabil despre acesta ar 
trebui, în mod destul de firesc, să ne trezească dorinţa 


de a cunoaşte opinia celorlalţi despre meritul nostru; ar 
trebui să ne entuziasmeze mai mult decât de obicei 
atunci când opinia lor ne este favorabilă şi să ne umple 
de durere mai mult decât de obicei atunci când lucrurile 
stau altminteri. Dar nu trebuie să ne împingă nici să 
obţinem opinia favorabilă, nici să o evităm pe cea 
nefavorabilă prin intrigi şi uneltiri. Atunci când un om a 
mituit toţi judecătorii, chiar dacă poate avea câştig de 
cauză în procesul său, cea mai unanimă hotărâre a 
tribunalului nu-i poate oferi nicio siguranţă că avea 
dreptate; dacă ar fi urmărit în acest proces numai să aibă 
mulţumirea dreptăţii sale, nu i-ar fi mituit niciodată pe 
judecători. Insă, deşi dorea să afle că are dreptate, a 
dorit, de asemenea, şi să câştige procesul; prin urmare, 
i-a mituit pe judecători. Dacă laudele nu ar cântări 
pentru noi decât ca o dovadă care confirmă propria 
preţuire de sine, nu ne-am strădui nicicând să le obţinem 
prin mijloace necinstite. Însă, deşi, din acest motiv, 
pentru omul înţelept este, cel puţin în cazurile 
îndoielnice, de maximă importanţă, are şi o importanţă în 
sine; prin urmare, oamenii situaţi cu mult deasupra 
nivelului comun (în astfel de situaţii, nu-i putem, într- 
adevăr, numi oameni înţelepţi) au încercat uneori atât să 
obţină laude, cât şi să evite blamul prin mijloace 
necinstite. 

Lauda şi reproşul exprimă ceea ce suntem în 
realitate; a fi pe drept lăudabil şi pe drept condamnabil 
exprimă ceea ce, în mod firesc, ar trebui să fie 
sentimentele altor oameni legate de caracterul şi de 
comportamentul nostru. lubirea de laude este dorinţa de 
a obţine sentimentele favorabile ale semenilor noştri. 
lubirea îndreptăţirii de a fi lăudaţi este dorinţa de a ne 
face ţintele potrivite ale acelor sentimente. Deocamdată, 
aceste două principii se aseamănă şi se înrudesc între 
ele. O afinitate şi o asemănare înrudită se pot vedea 
între teama de blam şi teama de a fi blamabil. 

Omul care doreşte să facă sau chiar face 


realmente o faptă lăudabilă poate dori, de asemenea, să 
primească laudele care i se cuvin şi, câteodată, poate 
mai mult decât atât. In acest caz, cele două principii se 
contopesc. Cât de mult putea să fi fost influenţată 
purtarea lui de un principiu şi cât de mult de celălalt 
poate rămâne, adeseori, o necunoscută chiar pentru el 
însuşi. Aşa trebuie să fie aproape întotdeauna pentru 
ceilalţi. Cei care sunt înclinați să minimalizeze meritul 
purtării cuiva o pun îndeosebi sau în totalitate pe seama 
simplei iubiri de laude sau a ceea ce ei numesc pură 
vanitate. Cei care înclină să aprecieze mai favorabil fapta 
lui o pun mai ales ori în totalitate pe seama iubirii 
îndreptăţirii de a primi laude; ei invocă iubirea a ceea ce 
este cu adevărat onorabil şi nobil în conduita omului — 
dorinţa nu doar de a obţine, ci de a merita aprobarea şi 
aplauzele semenilor săi. Imaginea spectatorului aruncă 
asupra lui fie o culoare, fie cealaltă, în funcţie sau de 
deprinderile gândirii sale, sau de simpatia ori antipatia 
pe care i-o poate purta persoanei a cărei purtare este 
avută în vedere. 

judecând natura umană, unii filosofi ipohondri au 
procedat aşa cum sunt înclinați să judece purtarea 
celuilalt toţi indivizii iritabili şi au pus orice acţiune 
vrednică de laudă pe seama iubirii de laude — ceea ce ei 
numesc vanitate. Ulterior voi avea ocazia să analizez 
unele dintre sistemele lor şi nu mă voi opri acum să le 
cercetez. 

Foarte puţini oameni se pot mulţumi cu propria 
conştiinţă privată că au dobândit acele calităţi sau că au 
săvârşit acele acţiuni pe care le admiră şi le consideră 
vrednice de laudă la alţi oameni, afară de cazul în care, 
totodată, este recunoscut faptul că ei le posedă pe unele 
ori le-au săvârşit pe celelalte sau, cu alte cuvinte, afară 
de cazul în care au obţinut laudele care se cuvin 
calităţilor şi acţiunilor. Totuşi, în această privinţă, 
oamenii diferă considerabil unii faţă de alţii. Unii par 
indiferenți faţă de laude atunci când, în mintea lor, sunt 


pe deplin mulţumiţi de faptul că au reuşit să fie vrednici 
de laudă. Alţii par mult mai puţin dornici de îndreptăţirea 
laudelor decât de laudele ca atare. 

Niciun om nu poate fi pe deplin sau măcar 
acceptabil de mulţumit cu faptul că a evitat tot ceea ce 
este blamabil în purtarea lui, afară de cazul în care a 
reuşit, de asemenea, să evite blamul sau reproşurile. Un 
om înţelept poate să ignore adeseori laudele, chiar şi 
atunci când le-a meritat pe deplin, dar, în toate 
chestiunile de mare importanţă, se va strădui pe cât 
poate să îşi cumpănească purtarea astfel încât să evite 
nu doar a fi blamabil, ci, pe cât de mult posibil, se va feri 
de orice acuzaţie probabilă. Într-adevăr, el nu va evita 
niciodată blamul făcând lucruri pe care le consideră a fi 
blamabile, cum ar fi să omită orice componentă a 
datoriei sale ori neglijând orice oportunitate de a face un 
lucru pe care îl consideră a fi realmente foarte lăudabil. 
Insă, cu aceste precizări, va fi extrem de grijuliu şi de 
atent să evite astfel de situaţii. A fi foarte grijuliu faţă de 
laude, chiar faţă de acţiunile vrednice de laudă, este 
rareori semnul unei mari înţelepciuni, ci, în general, tră- 
dează un oarecare grad de slăbiciune. Însă a avea grijă 
să eviţi orice umbră de blam sau de reproş poate să nu 
fie câtuşi de puţin o slăbiciune, ci, adeseori, dovedeşte 
cea mai lăudabilă chibzuinţă. 

„Mulţi oameni”, spune Cicero, „dispreţuiesc gloria, 
dar sunt extrem de tulburaţi de un reproş nedrept; ceea 
ce este cât se poate de inconsecvent.” Totuşi această 
inconsecvenţă pare să-şi aibă temeiul în principiile 
inalterabile ale naturii umane. 

Atotştiutorul Creator al Naturii l-a învăţat, în acest 
fel, pe om să respecte sentimentele şi judecăţile 
semenilor lui, să fie mai mult sau mai puţin încântat 
atunci când aceştia îi aprobă conduita şi să fie mai mult 
sau mai puţin chinuit sufleteşte atunci când aceştia o 
dezaprobă. Dacă pot spune astfel, l-a făcut pe om 
judecătorul nemijlocit al omenirii şi l-a creat, în această 


privinţă, ca şi în multe altele, după chipul său şi l-a 
înscăunat vicerege pe pământ, supraveghetorul purtării 
semenilor săi. Aceştia sunt învăţaţi de natură să 
recunoască puterea şi jurisdicţia care i-a fost astfel 
conferită, să fie mai mult sau mai puţin umiliţi şi torturați 
sufleteşte atunci când îşi atrag asupra lor blamul său şi 
să fie mai mult sau mai puţin entuziasmați atunci când 
au obţinut aplauzele sale. 

Insă, deşi omul a fost, în acest fel, numit 
judecătorul nemijlocit al omenirii, titlul i-a fost conferit 
numai ca primă instanţă de judecată, iar sentinţa lui se 
supune apelului unui tribunal mult mai înalt, tribunalul 
propriei conştiinţe, tribunalul presupusului spectator 
imparţial şi bine informat, omul lăuntric, marele 
judecător şi arbitru al purtării oamenilor. Jurisdicţiile 
acestor două tribunale se întemeiază pe principii care, 
deşi se aseamănă şi se înrudesc în anumite privinţe, 
sunt, în realitate, diferite. jurisdicţia omului exterior se 
întemeiază întru totul pe dorinţa de laude efective şi pe 
aversiunea faţă de blamul efectiv. Jurisdicţia omului 
lăuntric se întemeiază întru totul pe dorinţa de a fi 
vrednic de laudă şi pe aversiunea faţă de a fi pasibil de 
acuzaţii justificate, pe dorinţa de a poseda acele calităţi 
şi de a săvârşi acele acţiuni pe care le iubim şi le admi- 
răm la ceilalţi, pe de o parte, şi pe teama de a poseda 
acele calităţi şi de a săvârşi acele acţiuni pe care le urâm 
şi le dispreţuim la ceilalţi, pe de altă parte. Dacă omul 
exterior ne aplaudă, fie datorită unor acţiuni pe care nu 
le-am săvârşit, fie datorită unor motive care n-au avut 
nicio influenţă asupra noastră, omul lăuntric poate să 
potolească imediat acea mândrie şi acel entuziasm pe 
care astfel de aclamații neîntemeiate le pot stârni, 
spunându-ne că, întrucât ştim că nu le merităm, 
acceptarea lor ne face demni de dispreţ. Dacă, 
dimpotrivă, omul exterior ne reproşează ceva, fie din 
pricina unor acţiuni pe care nu le-am săvârşit niciodată, 
fie din pricina unor motive care nu au avut nicio influenţă 


asupra faptelor pe care le-am comis, atunci omul lăuntric 
poate imediat să corecteze această falsă judecată şi să 
ne asigure că nu suntem câtuşi de puţin ţinta potrivită a 
acelor acuzaţii care ne-au fost aduse atât de nedrept. 
Dar în acest caz şi în altele asemănătoare, omul lăuntric 
pare câteodată uluit şi distrus de vehemenţa şi de zarva 
omului exterior. Violenţa şi stridenţa cu care se revarsă 
uneori reproşurile asupra noastră par să stupefieze şi să 
năucească simţul nostru natural al caracterului lăudabil 
sau condamnabil şi, chiar dacă judecăţile omului lăuntric 
nu sunt, poate, întru totul schimbate şi pervertite, ele 
sunt totuşi mult zdruncinate în statornicia şi fermitatea 
deciziei lor, astfel încât efectul lor natural de asigurare a 
liniştii sufleteşti este adeseori în mare măsură distrus. Cu 
greu putem să ne iertăm când toţi semenii noştri ne 
condamnă zgomotos. Presupusul spectator imparţial al 
purtării noastre pare să-şi spună opinia favorabilă despre 
noi cu teamă şi şovăială, odată ce opinia tuturor 
spectatorilor reali, cu ai căror ochi şi din a căror poziţie el 
se străduieşte să ne vadă, este unanim şi violent contra 
noastră. In astfel de cazuri, aidoma semizeilor despre 
care scriu poeţii, deşi acest semizeu din suflet se arată 
parţial de origine divină, în rest este de origine 
muritoare. Atunci când judecăţile sale sunt stăruitor şi 
ferm conduse de sentimentul îndreptăţirii de a primi 
laude sau reproşuri, pare să acţioneze potrivit originii 
sale divine; dar atunci când suferă din pricină că este 
uluit şi năucit de judecăţile omului ignorant şi slab, 
descoperă legătura sa cu mortalitatea şi pare să 
acţioneze în acord cu partea omenească a originii sale 
mai degrabă decât cu partea ei divină. 

In astfel de cazuri, singura consolare eficientă a 
omului înjosit şi profund tulburat rezidă în apelul la un 
tribunal şi mai înalt, cel condus de atotvăzătorul 
Judecător al lumii, al cărui ochi nu poate fi niciodată 
înşelat şi ale cărui judecăţi nu pot fi niciodată pervertite. 
Numai o încredere neclintită în corectitudinea infailibilă a 


acestui mare tribunal, în faţa căruia nevinovăția lui va fi 
declarată la timpul potrivit, urmând ca virtutea lui să fie 
în sfârşit răsplătită, îl poate susţine în faţa slăbiciunii şi 
deznădejdii minţii sale, stârnite de smintirea şi uluirea 
omului ascuns în inimă, a cărui natură a fost stabilită să 
fie în această viaţă marele apărător nu doar al 
nevinovăţiei, ci şi al păcii lui sufleteşti. În multe situaţii, 
fericirea noastră în această lume depinde de umila 
speranţă şi aşteptare a unei vieţi ce va să vină: o 
speranţă şi o aşteptare adânc sădite în natura umană, 
singura care poate să îi susţină ideile elevate şi propria 
demnitate; singura care poate să-i lumineze perspectiva 
tristă a morţii tot mai apropriate şi să-i păstreze buna 
dispoziţie sub povara tuturor calamităţilor celor mai 
grele, care, în urma dezordinii din această viaţă, se pot 
abate uneori asupra lui. Există o lume ce va să vină, 
unde fiecărui om i se va face exact dreptatea cuvenită, 
unde fiecare va fi aşezat în rând cu aceia care, sub 
aspectul calităţilor morale şi intelectuale, sunt într- 
adevăr egalii săi; unde posesorul acestor modeste 
talente şi virtuţi, care, defavorizate de soartă, nu au avut 
în această viaţă niciun prilej să iasă la iveală, neştiute nu 
numai publicului, însă de care însuşi el cu greu putea să 
fie sigur că le posedă şi despre care până şi omul lăuntric 
din inima sa abia îndrăznea să-i dea o mărturie clară; 
unde acel merit modest, tăcut şi neştiut va fi pus pe 
picior de egalitate şi, poate, chiar mai sus faţă de aceia 
care, în această viaţă, s-au bucurat de cea mai înaltă 
reputaţie şi care, profitând de avantajele situaţiei lor, au 
avut posibilitatea de a săvârşi cele mai splendide şi mai 
orbitoare acţiuni; iată o doctrină în toate privinţele atât 
de venerabilă, atât de liniştitoare pentru slăbiciunea 
naturii umane şi atât de măgulitoare pentru măreţia ei, 
încât omul virtuos care a avut nenorocul să se îndoiască 
de ea nu are cum să evite a dori pe cât poate de sincer şi 
de arzător să creadă în ea. Nu ar fi fost niciodată expusă 
deriziunii celui batjocoritor dacă distribuţia recompen- 


selor şi a pedepselor, despre care susţinătorii cei mai 
zeloşi ai acestei doctrine ne-au învăţat că urmează a se 
face în acea lume ce va să vină, nu ar fi fost atât de 
frecvent în directă opoziţie cu toate sentimentele noastre 
morale. 

Curteanul asiduu este adeseori mai favorizat decât 
servitorul credincios şi activ; atenţiile şi adulaţia sunt de 
multe ori căi mai scurte şi mai sigure spre avansare 
decât meritul ori serviciile aduse; iar o campanie la 
Versailles ori la St. jJames's valorează adeseori mai mult 
decât două în Germania sau în Flandra — este o plângere 
pe care am auzit-o cu toţii din partea unui venerabil, dar 
nemulţumit bătrân ofiţer. Dar ceea ce se consideră a fi 
cel mai mare reproş adresat chiar slăbiciunii suveranilor 
pământeşti a fost atribuit, ca un act de justiţie, 
perfecțiunii divine; iar datoriile evlaviei, adorarea publică 
şi privată a Divinităţii, au fost reprezentate, chiar de 
către nişte oameni înzestrați cu virtute şi abilităţi, drept 
singurele virtuţi care fie ne îndreptăţesc la răsplata 
divină, fie ne scutesc de pedeapsă în viaţa viitoare. 
Acestea erau, poate, virtuțile în care aceşti oameni 
excelau cu precădere şi toţi suntem în mod firesc 
înclinați să  supraevaluăm excelenţele din propriul 
caracter. In discursul rostit de elocventul şi filosoficul 
Masillon cu ocazia binecuvântării trupelor din regimentul 
lui Catinat, se găseşte următorul apel către ofiţeri: 
„Aspectul cel mai deplorabil al situaţiei voastre, 
domnilor, este faptul că într-o viaţă grea şi plină de 
suferinţă, în care serviciul şi datoriile depăşesc rigoarea 
şi severitatea celor mai austere mănăstiri, voi pătimiţi în 
van pentru viaţa de apoi şi, adeseori, chiar pentru 
această viaţă. Vai! Călugărul solitar în chilia lui, silit să îşi 
mortifice carnea şi să o supună spiritului, este susţinut 
de speranţa unei recompense sigure şi de miruirea 
tainică a acelei graţii divine care face mai uşor de purtat 
jugul Domnului. Dar voi, pe patul de moarte, puteţi 
îndrăzni să-i înfăţişaţi Lui ostenelile şi greutăţile zilnice 


ale slujbei voastre? Puteţi cuteza să-i cereţi Lui vreo 
răsplată? Şi în toate strădaniile voastre, în toate 
violențele pe care le-aţi comis împotriva voastră, ce este 
vrednic să fie trecut pe răbojul Lui? Cu toate acestea, 
cele mai bune zile din viaţa voastră au fost sacrificate 
profesiei pe care aţi ales-o şi zece ani de serviciu v-au 
secătuit trupul mai mult decât, poate, o întreagă viaţă de 
pocăință şi de chin trupesc. Vai! Fraţii mei, o singură zi 
din acele suferinţe dedicate Domnului v-ar fi dăruit, 
poate, o fericire eternă. O singură acţiune, dureroasă 
prin natura ei şi oferită Lui, v-ar fi asigurat, poate, 
moştenirea Sfinţilor. lar voi aţi făcut toate acestea în van, 
pentru această lume”. 

A compara, în acest mod, zadarnicele mortificări 
dintr-o mănăstire cu asprimile şi primejdiile dătătoare de 
nobleţe ale războiului, a presupune că o zi sau un ceas, 
folosite în primul chip, ar trebui să fie în ochii marelui 
Judecător al lumii mai merituoase decât o viaţă dăruită 
onorabil carierei militare este, cu siguranţă, ceva contrar 
tuturor sentimentelor noastre morale şi tuturor 
principiilor prin care natura ne-a învăţat să ne călăuzim 
disprețul şi admiraţia. Totuşi acesta este spiritul în care 
regiunile celeste le-au fost rezervate călugărilor din 
mănăstiri şi celor cerşetori sau celor a căror purtare şi 
conversaţie seamănă cu cele specifice călugărilor, în 
vreme ce au fost sortiţi infernului toţi eroii, toţi bărbaţii 
de stat şi toţi legiuitorii, toţi poeţii şi filosofii din epocile 
trecute, toţi aceia care au inventat, au îmbunătăţit ori au 
excelat în artele care contribuie la subzistenţa, la 
confortul sau la înfrumusețarea vieţii omeneşti; toţi marii 
apărători, învăţători şi binefăcători ai omenirii; toţi aceia 
cărora simţul nostru natural al laudei îndreptăţite ne 
sileşte să le atribuim meritul cel mai mare şi virtutea cea 
mai solemnă. Putem să ne mirăm dacă o aplicare atât de 
bizară a acestei doctrine cât se poate de respectabile 
trebuie să o fi expus uneori dispreţului şi batjocurii venite 
cel puţin din partea acelora lipsiţi de gustul sau de 


îndemnul virtuţilor cucernice şi contemplative?” 


CAPITOLUL III 


Despre influența şi autoritatea conştiinţei 


însă, chiar dacă aprobarea propriei conştiinţe cu 
greu reuşeşte, în unele situaţii extraordinare, să 
mulţumească slăbiciunea omului şi cu toate că mărturia 
presupusului spectator imparţial, acel mare locuitor din 
adâncul inimii, nu poate să-l sprijine întotdeauna de unul 
singur, influenţa şi autoritatea acestui principiu sunt, în 
toate ocaziile, foarte mari şi numai cerând sfatul acestui 
judecător dinlăuntru putem să vedem ce are legătură cu 
noi, luând forma şi dimensiunile cuvenite, sau putem 
face orice comparaţie potrivită între interesele noastre şi 
interesele altor oameni. 

Aşa cum ochiului trupesc obiectele îi apar mari sau 
mici nu atât de mult în funcţie de dimensiunile lor reale, 
ci în funcţie de apropierea sau depărtarea poziţiei lor, tot 
astfel se petrec lucrurile şi cu ceea ce putem numi ochiul 
natural al minţii şi noi remediem defectele ambelor 
organe foarte mult în acelaşi mod. In poziţia mea de 
acum, un peisaj imens, alcătuit din pajişti, păduri şi 
munţi din depărtare, pare să încapă în mica fereastră de 
lângă care scriu, părând a fi mult mai mici decât 
încăperea în care mă aflu. Singurul mod în care pot face 
o comparaţie corectă între acele obiecte mari şi micile 
obiecte din jurul meu este să mă transport pe mine 


7 Vezi Voltaire. 

Vous y grillez sage et docte Platon, 

Divin Homere, eloquent Ciceron, &c. (în limba franceză, în 
original) 

[Îi ardeţi pe rug pe înțeleptul şi învățatul Platon, 

Pe divinul Homer, pe elocventul Cicero etc.) 


însumi, cel puţin în imaginaţie, într-o poziţie diferită, din 
care pot să observ de la o distanţă aproximativ egală, 
pentru a judeca proporţiile lor reale. Deprinderea şi 
experienţa m-au învăţat să fac acest lucru atât de uşor şi 
de prompt, încât abia dacă îmi dau seama că îl fac; un 
om trebuie să fie, într-o oarecare măsură, familiarizat cu 
filosofia vederii înainte de a fi pe deplin convins; oricât 
de mici i s-ar părea ochiului, acele obiecte îndepărtate nu 
ar fi percepute corect dacă imaginaţia, bizuindu-se pe 
cunoaşterea mărimii lor reale, nu le-ar mări şi nu le-ar 
dilata. 

In acelaşi mod, din punctul de vedere al pasiunilor 
egoiste şi originare ale naturii umane, o pierdere sau un 
câştig, legate de un foarte mic interes propriu, par să fie 
mult mai importante, stârnesc o bucurie sau o mâhnire 
mult mai pătimaşă, o dorinţă sau o aversiune mult mai 
arzătoare decât cele mai mari interese ale altui om cu 
care nu avem o legătură specială. Cât timp sunt privite 
din această poziţie, interesele acelui om nu pot fi puse 
niciodată în balanţă cu ale noastre, nu ne pot împiedica 
niciodată să facem orice ar tinde să ne promoveze 
propriile interese, oricât de funeste ar fi faptele noastre 
pentru el. Înainte de a putea face o comparaţie potrivită 
între acele interese opuse, trebuie să ne schimbăm 
poziţia. Nu trebuie să le privim nici din locul nostru, nici 
din al lui, nici cu ochii noştri, nici cu ai lui, ci din locul şi 
cu ochii unei a treia persoane, care nu are nicio legătură 
specială cu niciunul dintre noi şi care judecă între noi cu 
imparţialitate. Şi în acest caz, deprinderea şi experienţa 
ne-au învăţat să facem acest lucru uşor şi iute, încât abia 
ne dăm seama când îl facem şi este nevoie, şi în acest 
caz, de un oarecare grad de reflecţie sau chiar de 
filosofie ca să ne convingă; oricât de puţin ne-ar 
preocupa cele mai mari interese ale aproapelui, oricât de 
puţin am fi afectaţi de orice are legătură cu el, nu am 
judeca drept dacă simţul bunei-cuviinţe şi al justiţiei nu 
ar corecta inegalitatea, altminteri naturală, dintre 


sentimentele noastre. 

Să presupunem că marele imperiu al Chinei, cu 
toate miriadele lui de locuitori, ar fi brusc înghiţit de un 
cutremur şi să ne gândim cum un om de omenie din 
Europa, care nu ar avea nicio legătură cu acea parte a 
lumii, ar fi afectat la aflarea veştii despre această 
cumplită calamitate. În primul rând, îmi imaginez că şi-ar 
exprima cu vigoare tristeţea provocată de nenorocirea 
acelui popor nefericit, ar cugeta melancolic despre 
precaritatea vieţii omeneşti şi despre vanitatea tuturor 
strădaniilor omului, care pot fi astfel nimicite într-o 
clipită. Dacă ar fi o minte speculativă, ar cugeta îndelung 
asupra efectelor pe care acest dezastru le-ar avea 
asupra comerțului Europei, precum şi asupra 
schimburilor comerciale şi afacerilor din toată lumea. ŞI, 
odată ce s-ar încheia toată această rafinată filosofare, 
când toate aceste sentimente pline de omenie ar fi 
sincer exprimate, şi-ar vedea de afacerile sau de 
plăcerile sale, şi-ar lua un răgaz ori s-ar distra, cu aceeaşi 
uşurinţă şi linişte sufletească pe care le-ar fi cunoscut 
dacă un astfel de accident nu s-ar fi petrecut. Cel mai 
frivol necaz care s-ar abate asupra lui i-ar prilejui o mai 
mare tulburare reală. Dacă ar fi să-şi piardă mâine 
degetul cel mic, nu ar dormi cu o noapte înainte; dar, cu 
condiţia să nu-i fi văzut niciodată, va sforăi în cea mai 
deplină siguranţă în ceea ce priveşte dispariţia a o sută 
de milioane de semeni şi distrugerea acelei imense 
mulţimi pare limpede o chestiune mai puţin interesantă 
pentru el decât această meschină nenorocire proprie. 
Aşadar, ca să prevină această măruntă nenorocire a sa, 
ar fi dispus un om de omenie să sacrifice viaţa a o sută 
de milioane de semeni, cu condiţia să nu-i fi văzut? 
Natura umană se înfioară de groază numai la gândul 
acesta şi lumea, în cea mai adâncă depravare şi corupţie 
a ei, nu a produs nicicând un ticălos capabil să-l 
conceapă. Dar ce face această diferenţă? Odată ce 
sentimentele noastre pasive sunt aproape întotdeauna 


atât de sordide şi de egoiste, cum se face că principiile 
noastre active pot fi adeseori atât de generoase şi de 
nobile? De vreme ce suntem întotdeauna mult mai 
profund afectaţi de indiferent ce ne priveşte direct decât 
de orice i-ar privi pe ceilalţi, ce anume îi îndeamnă, în 
toate ocaziile, pe cei generoşi şi, în multe situaţii, pe cei 
meschini să îşi sacrifice interesele proprii în beneficiul 
intereselor mai mari ale altora? Nu acea delicată putere 
a omeniei, nu acea firavă scânteie de bunăvoință pe care 
Natura a aprins-o în inima omului sunt capabile să 
contracareze impulsurile mai puternice ale iubirii de sine. 
O putere mai mare, un motiv mai energic se exercită 
asupra noastră în astfel de situaţii. Este raţiunea, 
principiul, conştiinţa, acel locuitor din adâncul inimii, 
omul lăuntric, marele judecător şi arbitru al purtării 
noastre. Ori de câte ori suntem pe cale să acţionăm 
astfel încât să afectăm fericirea celorlalţi, el ni se 
adresează, cu un glas capabil să surprindă cele mai 
obraznice dintre pasiunile noastre, spunându-ne că nu 
suntem decât unul din mulţime, în nicio privinţă mai bun 
decât oricare dintre ceilalţi şi că, atunci când ne 
preferăm, atât de ruşinos şi de orbeşte, pe noi înşine 
altora, devenim ţinta potrivită a indignării, a scârbei şi a 
dezgustului. Numai de la el aflăm cât de mici suntem noi 
şi tot ceea ce se leagă de persoana noastră, iar fireasca 
imagine denaturată a iubirii de sine poate fi corectată 
numai de ochiul spectatorului imparţial. El ne arată buna- 
cuviinţă a generozităţii şi sluţenia nedreptăţii, buna- 
cuviinţă a renunţării la cele mai mari interese ale noastre 
în favoarea intereselor încă şi mai mari ale celorlalţi şi 
urâţenia celor mai mici prejudicii aduse altuia ca să 
obţinem cel mai mare beneficiu pentru noi. Nu iubirea de 
aproapele nostru, nu iubirea umanităţii ne îndeamnă de 
multe ori să practicăm aceste virtuţi divine. In astfel de 
ocazii, se manifestă o iubire mai înfocată, o afecţiune 
mai puternică; este iubirea faţă de ceea ce este onorabil 
şi nobil, iubirea măreției, a demnităţii şi a superiorității 


propriului caracter. 

Atunci când fericirea sau nenorocirea altora depind 
în orice privinţă de purtarea noastră, nu îndrăznim, aşa 
cum ne-ar sugera iubirea de sine, să preferăm interesul 
unuia în detrimentul interesului celor mulţi. Omul lăuntric 
ne spune de îndată că ne preţuim prea mult pe noi şi că 
îi preţuim prea puţin pe ceilalţi şi că, procedând astfel, 
ne facem ţinta potrivită a dispreţului şi a indignării 
semenilor noştri. Acest sentiment nu le este rezervat 
numai indivizilor de extraordinară nobleţe şi virtute. Este 
adânc sădit în orice soldat acceptabil de bun, care simte 
că ar deveni ţinta batjocurii camarazilor săi dacă ar 
putea fi bănuit că este capabil să se ferească de pericol 
ori să ezite fie să-şi rişte, fie să-şi sacrifice viaţa atunci 
când o cere binele serviciului militar. 

Un individ nu trebuie să se prefere pe sine până 
într-atât faţă de oricare alt individ încât să-l prejudicieze 
ori să-l rănească în beneficiul său, chiar dacă beneficiul 
unuia poate fi mult mai mare decât paguba sau 
prejudiciul celuilalt. Săracul nu trebuie niciodată să-l 
înşele ori să-l fure pe bogat, chiar dacă ceea ce a 
dobândit astfel poate fi un beneficiu mult mai mare 
pentru unul decât este dureroasă paguba pentru celălalt. 
Şi în acest caz, omul lăuntric îi spune de îndată că nu 
este mai bun decât aproapele său şi că, prin această 
injustă preferinţă de sine, se face ţinta potrivită a 
dispreţului şi a indignării oamenilor; nu mai puţin 
potrivită este pedeapsa pe care acest dispreţ şi această 
indignare trebuie să-i îndemne firesc să i-o aplice, 
întrucât a violat una dintre acele reguli sacre, de a căror 
tolerabilă ascultare depind întreaga siguranţă şi pace a 
societăţii omeneşti. Nu există om normal de cinstit care 
să nu fie mai îngrozit de ruşinea lăuntrică a unei astfel de 
acţiuni, de pata de neşters care s-ar întipări pe vecie în 
mintea lui, decât de cea mai mare calamitate externă 
care, fără vina lui, s-ar putea abate asupra lui şi care nu 
simte în adâncul sufletului adevărul acelui mare precept 


stoic potrivit căruia dacă un om îl deposedează injust pe 
altul de orice lucru ori dacă îşi urmăreşte injust propriul 
avantaj, bizuindu-se pe paguba sau dezavantajul altuia, 
este ceva mai potrivnic naturii decât moartea, decât 
sărăcia, decât durerea, decât toate nenorocirile care îl 
pot afecta, fie în trupul său, fie în circumstanţele lui 
exterioare. 

Atunci când, într-adevăr, fericirea sau nenorocirea 
altora nu depind, în nicio privinţă, de purtarea noastră, 
când interesele noastre sunt în totalitate separate sau 
desprinse de ale lor, astfel încât nu există nici legătură, 
nici concurenţă între ele, nu socotim întotdeauna că este 
atât de necesar să ne înfrânăm sau grija firească şi, 
poate, necuvenită faţă de propriile afaceri, sau fireasca 
şi, poate, la fel de necuvenita noastră indiferenţă faţă de 
treburile altora. Cea mai vulgară educaţie ne învaţă să 
acţionăm, în toate situaţiile importante, cu un soi de 
imparţialitate faţă de noi şi de ceilalţi şi chiar comerţul 
obişnuit din lume este capabil să ajusteze principiile 
noastre active, pentru a le da un oarecare grad de bună- 
cuviinţă. Dar s-a spus că numai cea mai artificială şi cea 
mai rafinată educaţie poate corecta inegalităţile 
sentimentelor noastre pasive şi, în vederea acestui scop, 
s-a pretins că trebuie să recurgem la cea mai riguroasă şi 
cea mai profundă filosofie. 

Două grupuri diferite de filosofi au încercat să ne 
predea această cea mai dificilă dintre toate învăţăturile 
moralității. Un grup s-a străduit să sporească 
sensibilitatea noastră faţă de interesele celorlalţi; un 
altul, să diminueze sensibilitatea noastră faţă de propriile 
interese. Primii ar dori să ne determine să simţim faţă de 
ceilalţi ceea ce, în mod natural, simţim faţă de noi înşine. 
Ceilalţi ar dori să ne determine să simţim faţă de noi 
înşine ceea ce, în mod natural, simţim faţă de alţii. Poate 
că ambele grupuri au dus doctrinele lor mult peste 
standardul just al naturii şi al bunei-cuviinţe. 

Din primul grup fac parte acei moralişti lacrimogeni 


şi melancolici, care ne reproşează permanent fericirea de 
care ne bucurăm, în vreme ce atâţia semeni trăiesc în 
mizerie; ei consideră necuviincioasă bucuria noastră 
firească de a fi prosperi, fără a ne gândi la mulţimea 
nefericiţilor care se spetesc în fiecare clipă în condiţii 
mizerabile, epuizați de sărăcie, chinuiţi de boli şi îngroziţi 
de moarte, suportând insultele şi opresiunea duşmanilor. 
Compasiunea faţă de acele nefericiri pe care nu le-am 
văzut niciodată, de care nu am auzit nicicând, însă de 
care putem fi siguri că hărţuiesc tot timpul un mare 
număr de semeni, ar trebui, cred ei, să domolească 
plăcerile celor norocoşi, făcând ca o anumită melancolie 
să devină o deprindere pentru toţi. Dar, în primul rând, 
această simpatie extremă faţă de nişte nenorociri despre 
care nu ştim nimic pare întru totul absurdă şi iraţională. 
Să spunem că, în medie, pe tot pământul, pentru un om 
care suferă de durere şi nefericire veţi găsi douăzeci de 
indivizi prosperi şi bucuroşi de viaţă sau care trăiesc, cel 
puţin, în condiţii suportabile. Cu siguranţă, nu există 
niciun motiv pentru care ar trebui mai degrabă să 
lăcrimăm pentru acel unul în loc să ne bucurăm alături 
de cei douăzeci. In plus, această compasiune artificială 
nu este doar absurdă, ci pare cu totul irealizabilă; iar 
aceia care o afişează nu cunosc, de regulă, decât o 
anumită tristeţe afectată şi sentimentală, care, fără să le 
treacă prin inimă, doar face ca exprimarea şi conversaţia 
lor să fie impertinent de posomorâte şi de neplăcute. În 
sfârşit, chiar dacă ar fi realizabilă, această stare de spirit 
ar fi întru totul inutilă şi nu ar putea servi la altceva 
decât să facă nefericită persoana care o nutreşte. Orice 
interes faţă de soarta celor pe care nu-i cunoaştem, cu 
care nu avem nicio legătură şi care se află cu totul în 
afara domeniului nostru de activitate nu poate produce 
altceva decât nelinişte pentru noi, fără niciun avantaj 


8 Vezi Seasons de Thomson, larna: 
„Ah! Puțin gândesc veselii şi desfrânaţii aroganţi,...” etc. 
Vezi şi Pascal (n.t.). 


pentru ei. În vederea cărui scop ar trebui să ne tulbure 
locuitorii de pe Lună? Toţi oamenii, chiar şi aceia aflaţi la 
cea mai mare distanţă, sunt neîndoielnic îndreptăţiţi să 
primească urările noastre de bine, pe care, în mod firesc, 
le şi acordăm. Dar dacă, în pofida acestor gânduri bune, 
ei sunt nefericiţi, a fi îngrijoraţi din acest motiv nu pare 
să se numere printre datoriile noastre. Prin urmare, 
faptul că trebuie să ne intereseze doar în mică măsură 
soarta oamenilor cărora nici nu le putem face servicii, 
nici nu le putem aduce prejudicii şi care sunt, în toate 
privinţele, atât de îndepărtați de noi pare să fie înţelept 
rânduit de Natură şi, dacă ar fi posibil să modificăm sub 
acest aspect alcătuirea originară a constituţiei noastre, 
totuşi nu am putea să câştigăm nimic prin această 
schimbare. 

Nu ni se reproşează niciodată că avem prea puţină 
empatie cu bucuria succesului. Ori de câte ori nu ne 
împiedică invidia, bunăvoința noastră faţă de 
prosperitate înclină să fie mai degrabă prea mare şi 
aceiaşi moralişti care ne condamnă fiindcă nu arătăm 
suficientă simpatie faţă de cei nefericiţi ne reproşează 
uşurinţa cu care suntem în stare să-i admirăm şi aproape 
să-i venerăm pe cei norocoşi, puternici şi bogaţi. 

Printre moraliştii care se străduiesc să corecteze 
fireasca inegalitate a sentimentelor noastre pasive 
diminuând sensibilitatea noastră faţă de ceea ce ne 
priveşte pe noi în mod special putem socoti toate sectele 
filosofice antice, dar, în mod deosebit, pe vechii stoici. 
Conform acestora, omul ar trebui să se privească pe sine 
nu ca pe o entitate separată şi detaşată, ci ca pe un 
cetăţean al lumii, un membru al vastei comunităţi a 
naturii. În interesul acestei mari comunităţi, ar trebui să 
fie întotdeauna gata să îşi sacrifice micul său interes 
personal. Indiferent ce îl priveşte nu ar trebui să îl 
afecteze mai mult decât tot ceea ce priveşte oricare altă 
parte, la fel de importantă, a acestui imens sistem. 
Trebuie să ne vedem pe noi nu în lumina în care ne pot 


situa pasiunile noastre egoiste, ci în lumina în care ne-ar 
vedea oricare alt cetăţean al lumii. Trebuie să privim 
ceea ce ni se întâmplă nouă ca şi cum i s-ar întâmpla 
aproapelui nostru sau, ceea ce înseamnă acelaşi lucru, 
aşa cum aproapele priveşte ceea ce ni se întâmplă nouă. 
„Atunci când aproapele nostru”, spune Epictet, „îşi 
pierde soţia ori fiul, nu există nimeni care să nu perceapă 
acest fapt ca pe o nenorocire omenească, un eveniment 
natural, pe deplin în acord cu mersul obişnuit al 
lucrurilor; dar, atunci când ni se întâmplă nouă acelaşi 
lucru, plângem, ca şi cum am fi suferit cea mai groaznică 
nenorocire. Totuşi ar trebui să ne amintim cum am fost 
noi afectaţi atunci când altul a suferit acelaşi accident şi, 
aşa cum am reacţionat în situaţia lui, tot astfel ar trebui 
să ne purtăm în cazul nostru.” 

Acele nenorociri private, din pricina cărora 
sentimentele noastre înclină să depăşească limitele 
bunei-cuviinţe, sunt de două genuri diferite. Unele ne 
afectează numai indirect, influențând în primul rând alte 
persoane care ne sunt deosebit de dragi, precum părinţii, 
copiii, fraţii şi surorile sau prietenii apropiaţi; altele, 
precum durerea, boala, apropierea morţii, sărăcia, 
dizgraţia etc., ne afectează nemijlocit şi direct pe noi, fie 
în trupul nostru, fie în averea sau în reputaţia noastră. 

In cazul nenorocirilor de primul gen, emoţiile 
noastre pot, fără îndoială, să depăşească mult ceea ce 
permite buna-cuviinţă; dar pot, de asemenea, să fie sub 
cerinţele sale, ceea ce se întâmplă frecvent. Omul care 
nu ar simţi faţă de moartea ori nefericirea tatălui sau a 
fiului său nimic mai mult decât ar simţi la moartea ori 
nefericirea tatălui sau fiului altcuiva nu s-ar vădi a fi nici 
un bun fiu, nici un bun părinte. Departe de a ne stârni 
dorinţa de a-l aplauda, o astfel de indiferenţă nefirească 
ne-ar stârni cea mai vie dezaprobare. Cu toate acestea, 
dintre toate afectele noastre domestice, unele sunt mai 
predispuse a fi supărătoare prin exces, pe când altele 
prin insuficienţă. Din cele mai înțelepte motive, în firea 


majorităţii oamenilor, poate chiar în firea tuturor, Natura 
a făcut ca afecțiunea părintească să fie mult mai 
puternică decât pietatea filială. Continuitatea și 
propagarea speciei depind întru totul de prima, şi nu de 
cea de-a doua. În situaţiile obişnuite, existenţa şi 
conservarea copilului depind pe deplin de grija şi 
ocrotirea părinţilor. Ele rareori cad în grija copilului. Prin 
urmare, Natura a făcut ca primul afect să fie atât de 
puternic, încât necesită, în general, nu să fie stârnit, ci 
temperat, iar moraliştii rareori se străduiesc să ne înveţe 
cum să îi dăm frâu liber, ci, în general, ne învaţă cum să 
ne stăpânim iubirea, ataşamentul nostru excesiv, injusta 
preferinţă pe care suntem dispuşi să o manifestăm faţă 
de proprii copiii, mai presus de ceea ce simţim faţă de 
copiii altora. Dimpotrivă, ei ne îndeamnă să acordăm o 
atenţie afectuoasă părinţilor noştri şi să îi răsplătim, la o 
vârstă înaintată, pentru bunătatea pe care ne-au arătat-o 
în copilăria şi în tinereţea noastră. In Decalog ni se 
porunceşte să-i respectăm pe taţii noştri şi pe mamele 
noastre. Nu se spune nimic despre iubirea faţă de copiii 
noştri. Natura ne-a pregătit suficient pentru a ne 
îndeplini această din urmă datorie. Oamenii sunt rareori 
acuzaţi că se prefac a-şi iubi copiii mai mult decât îi 
îndrăgesc în realitate. Uneori au fost suspectaţi că îşi 
manifestă pietatea faţă de părinţi cu prea mare 
ostentaţie. Dintr-un motiv asemănător, tristețea 
văduvelor a fost suspectată de nesinceritate. Dacă am 
putea să le socotim sincere, ar trebui să respectăm chiar 
şi excesul acestor afecte şi, chiar dacă nu am putea să 
aprobăm pe deplin acest exces, nu ar trebui să-l 
condamnăm atât de sever. Insăşi mimarea lui este o 
dovadă că acest sentiment pare, cel puţin în ochii 
acelora care îl afişează, vrednic de laudă. 

Deşi poate să pară blamabil, chiar şi excesul acelor 
genuri de afecte care sunt cele mai apte să ne supere 
prin manifestarea lor excesivă nu pare niciodată odios. 
Condamnăm iubirea şi grija excesivă a unui părinte, ca 


pe ceva care poate, în cele din urmă, să se dovedească 
dăunător pentru copil şi care, în acelaşi timp, este 
excesiv de incomod pentru părinte, însă le iertăm uşor şi 
nu le privim niciodată cu ură şi dezgust. Dar insuficienţa 
acestui afect, de regulă, excesiv, pare întotdeauna 
deosebit de odioasă. Omul care se vădeşte a nu simţi 
nimic faţă de copiii lui, dar care îi tratează în toate 
ocaziile cu nemeritată severitate şi asprime, pare a fi, 
dintre toate brutele, cea mai detestabilă. Departe de a 
ne cere să eliminăm cu totul acea extraordinară 
sensibilitate naturală faţă de nenorocirile celor mai 
apropiaţi de noi, buna-cuviinţă este întotdeauna mult 
mai scandalizată de insuficienţa ei decât este vreodată 
ofensată de excesul acelei sensibilităţi. În asemenea 
situaţii, apatia stoică nu este niciodată agreabilă şi toate 
sofismele metafizice care o susţin pot rareori servi altui 
scop decât acela de a face de ruşine insensibilitatea 
grosolană a unui filfizon, de zece ori mai accentuată 
decât impertinenţa lui înnăscută. Poeţii şi autorii 
poveştilor de dragoste, care descriu cel mai bine 
rafinamentele şi deliciile iubirii şi ale prieteniei, precum şi 
ale tuturor celorlalte afecte domestice, precum Racine şi 
Voltaire, Richardson, Marivaux şi Riccoboni, sunt, în 
astfel de situaţii, nişte educatori mult mai buni decât 
Zenon, Crisip sau Epictet. 

Sensibilitatea moderată faţă de nenorocirile altora, 
care nu ne abate de la îndeplinirea niciunei datorii, 
melancolia şi amintirea afectuoasă a prietenilor răposaţi, 
chinul dulce al tăinuitei întristări, după cum spune Gray, 
nu sunt câtuşi de puţin nişte senzaţii lipsite de orice 
deliciu. Deşi ele prezintă pe dinafară trăsăturile suferinţei 
şi ale mâhnirii, pe dinlăuntru ele sunt întipărite cu slovele 
nobile ale virtuţii şi ale aprobării de sine. 

Altfel se petrec lucrurile în cazul nenorocirilor care 
ne afectează nemijlocit şi direct, fie în trup, fie în averea 
sau în reputaţia noastră. Simţul bunei-cuviinţe este mult 
mai predispus să fie deranjat de excesul, şi nu de 


insuficienţa, sensibilităţii noastre şi există doar puţine 
cazuri în care ne putem apropia prea mult de apatia şi de 
indiferența stoică. 

Am remarcat deja că avem foarte puţină empatie 
faţă de pasiunile care îşi au originea în trup. Durerea 
care este prilejuită de o cauză evidentă, precum o 
tăietură sau o zgârietură în carne, este, poate, 
afecțiunea trupului faţă de care spectatorul simte 
simpatia cea mai vie. De asemenea, apropierea morţii 
aproapelui rareori nu îl afectează profund. În ambele 
situaţii, totuşi ei simte atât de puţin în comparaţie cu 
ceea ce simte persoana aflată în centrul atenţiei, încât 
aceasta din urmă cu greu îl poate jigni vreodată pe cel 
dintâi părând să sufere cu prea multă lejeritate. 

Simplul ghinion sau simpla sărăcie stârnesc puţină 
compasiune. Plângerile pe care le stârnesc tind să fie 
mai degrabă ţinta dispreţului decât a empatiei. Îi 
dispreţuim pe cerşetor şi, chiar dacă insistenţele sale ne 
pot smulge ceva de pomană, rareori este vreodată ţinta 
oricărei compătimiri serioase. După cum decăderea din 
bogăţie în sărăcie îi prilejuieşte, de cele mai multe ori, 
cea mai reală suferinţă celui care suferă această 
schimbare, tot astfel rareori nu izbuteşte să stârnească 
în spectator cea mai sinceră compătimire. Deşi, în starea 
actuală a societăţii, această nenorocire poate surveni 
rareori în absenţa unei purtări greşite, ba chiar a unei 
purtări considerabil de urâte a celui care suferă, el 
stârneşte totuşi atâta milă încât rareori este lăsat să 
ajungă în cea mai neagră sărăcie; cu ajutorul prietenilor, 
adeseori prin îngăduinţa chiar a creditorilor care au cele 
mai serioase motive să se plângă de imprudenţa lui, este 
aproape întotdeauna sprijinit să se situeze într-o 
decentă, deşi umilă, mediocritate. Persoanelor lovite de 
asemenea nenorociri le putem ierta, poate, un anumit 
grad de slăbiciune; dar, în acelaşi timp, cei care poartă 
pe chip cea mai fermă expresie, care se adaptează cu 
cea mai mare uşurinţă noii lor situaţii, care nu se simt 


umiliţi de schimbarea din viaţa lor şi se bizuie pe rangul 
lor social, nu pe averea lor, ci pe caracterul şi pe 
conduita lor, primesc întotdeauna cea mai mare 
aprobare şi niciodată nu dau greş în a ne impune cea mai 
înaltă şi cea mai afectuoasă admiraţie. 

Dintre toate nenorocirile externe care pot afecta 
un om nevinovat în mod nemijlocit şi direct, pierderea 
nemeritată a reputației este, cu siguranţă, cea mai grea; 
aşadar, un grad considerabil de sensibilitate faţă de orice 
ar putea să provoace o calamitate atât de mare nu pare 
întotdeauna  dizgraţioasă şi  dezagreabilă.  Stimăm 
adeseori mai mult un tânăr atunci când respinge, chiar 
cu un oarecare grad de violenţă, orice reproş injust care 
putea fi adus caracterului sau onoarei sale. Supărarea 
unei tinere doamne inocente, stârnită de bănuielile 
neîntemeiate care puteau să fi circulat în legătură cu 
purtarea ei, pare adeseori întru totul de înţeles. 
Persoanele în vârstă, pe care o îndelungată experienţă 
legată de prostia şi nedreptatea lumii le-a învăţat să 
acorde puţină atenţie atât criticilor, cât şi aplauzelor, 
ignoră şi dispreţuiesc bârfele şi nu catadicsesc să le 
acorde autorilor diferitelor zvonuri răuvoitoare onoarea 
indignării lor serioase. Această indiferenţă, întemeiată pe 
o fermă încredere în propriile caractere, îndelung 
probate şi bine stabilite, ar fi dezagreabilă în atitudinea 
unor oameni tineri, care nici nu pot avea, nici nu ar 
trebui să aibă o astfel de încredere. La ei, s-ar putea 
bănui că prevesteşte în anii care vin cea mai necuvenită 
insensibilitate faţă de adevărata onoare şi infamie. 

In toate celelalte nenorociri private care ne 
afectează nemijlocit şi direct, foarte rar putem să jignim 
părând că suntem prea puţin afectaţi. Adeseori ne 
amintim sensibilitatea noastră faţă de necazurile altora 
cu plăcere şi satisfacție. Rareori ne amintim 
sensibilitatea noastră faţă de propriile necazuri fără un 
oarecare grad de ruşine şi de umilinţă. 

Dacă examinăm diferitele nuanţe şi gradaţii de 


slăbiciune şi stăpânire de sine, aşa cum le întâlnim în 
viaţa de zi cu zi, vom fi cu uşurinţă convinşi de faptul că 
acest control al sentimentelor noastre pasive trebuie să 
fie dobândit nu graţie silogismelor absconse ale unei 
dialectici subtile, ci se datorează marii discipline pe care 
Natura a stabilit-o pentru dobândirea acestei virtuţi şi a 
tuturor celorlalte: atenţia faţă de sentimentele 
spectatorului real sau presupus al purtării noastre. 

Un copil foarte mic nu are niciun fel de stăpânire 
de sine; dar, oricare sunt emoţiile sale, frică, mâhnire 
sau furie, el se străduie întotdeauna, prin violenţa 
țipetelor lui, să atragă, pe cât poate, atenţia bonei sau a 
părinţilor. Cât timp copilul rămâne în custodia unor astfel 
de protectori, furia este prima şi, poate, singura pasiune 
pe care este învăţat să şi-o tempereze. 

Prin ţipete şi ameninţări, copiii sunt adeseori 
obligaţi, în folosul lor, să prefere de frică buna dispoziţie, 
iar pasiunea care îi îndeamnă să atace este înfrânată de 
ceea ce îi învaţă să ţină la propria siguranţă. Când e 
destul de mare ca să meargă la şcoală ori să se 
amestece cu cei de seama lui, copilul descoperă că 
aceştia nu manifestă aceeaşi indulgentă părtinire. Firesc, 
el doreşte să le câştige simpatia ori să evite ura sau 
disprețul celorlalţi. Grija faţă de propria siguranţă îl 
învaţă ce să facă şi curând află că nu poate face altfel 
decât domolindu-şi nu numai furia, ci toate celelalte 
pasiuni, până la un grad de intensitate plăcut, probabil, 
tovarăşilor săi de joacă. Intră astfel la marea şcoală a 
stăpânirii de sine şi începe să impună propriilor 
sentimente o disciplină pe care exerciţiul vieţii celei mai 
îndelungate este rareori suficient ca să o ducă la 
perfecţiune. 

In toate nenorocirile personale, lovit de durere, 
boală sau tristeţe, atunci când prietenul său şi, cu atât 
mai mult, atunci când un străin îl vizitează, omul cel mai 
slab este imediat impresionat de modul probabil în care 
aceştia vor privi situaţia lui. Perspectiva lor îi abate 


atenţia de la propriul punct de vedere, iar pieptul i se 
linişteşte, într-o oarecare măsură, în clipa în care aceştia 
sunt în prezenţa lui. Acest efect se produce instantaneu, 
ca şi cum ar fi mecanic, dar în cazul unui om slab nu 
durează mult. Propriul punct de vedere asupra situaţiei 
sale redevine imediat dominant. Aşa cum o făcea şi 
înainte, el se iasă pradă suspinelor, lacrimilor şi 
văicărelilor şi, aidoma unui copil încă nedus la şcoală, se 
străduie să producă un soi de armonie între propria 
supărare şi compasiunea spectatorului, nu domolind-o pe 
prima, ci enervant cerând-o pe a doua. 

În cazul unui om ceva mai ferm, efectul este întru 
câtva mai durabil. Pe cât poate, se străduie să îşi fixeze 
atenţia asupra perspectivei pe care este probabil ca 
însoțitorii lui să o adopte asupra situaţiei în care se află. 
In acelaşi timp, el simte stima şi aprobarea pe care 
aceştia, în mod firesc, i le acordă văzând că îşi păstrează 
calmul, astfel încât, deşi sub apăsarea unei recente şi 
mari nenorociri, pare să nu simtă faţă de sine nimic mai 
mult decât ceilalţi simt realmente faţă de el. Se aprobă şi 
se aplaudă pe sine prin simpatie cu aprobarea lor, iar 
plăcerea pe care o scoate din acest sentiment îl susţine 
şi îi uşurează continuarea generosului său efort. De cele 
mai multe ori, evită să pomenească propriul necaz, iar 
cei din jur, dacă sunt acceptabil de bine-crescuţi, au grijă 
să nu spună nimic de natură să i-l reamintească. El face 
eforturi să-i amuze, în modul său obişnuit, discutând 
despre nişte subiecte indiferente sau, dacă se simte 
îndeajuns de tare ca să se refere la propriul necaz, face 
eforturi să discute despre acesta aşa cum, crede el, ar fi 
capabili să discute şi ceilalţi, ba chiar să nutrească 
sentimente nu mai intense decât acelea pe care sunt în 
stare să le încerce şi cei din jur. Dar, dacă nu s-a călit 
îndeajuns în deprinderea grelei discipline a stăpânirii de 
sine, curând se simte epuizat de această înfrânare. O 
vizită îndelungată îl oboseşte şi, spre sfârşitul ei, este 
mereu în pericol de a face tocmai ceea ce izbutise să nu 


facă până atunci, lăsându-se pradă tuturor slăbiciunilor 
tristeţii excesive. Bunele maniere moderne, care sunt 
extrem de indulgente cu slăbiciunea omenească, 
interzic, o vreme, vizitele străinilor în casa unei persoane 
lovite de o mare nenorocire familială, acestea fiind 
permise numai celor mai apropiate relaţii şi celor mai 
buni prieteni. Se crede că prezenţa celor din urmă va 
impune mai puţină reţinere decât apariţia celor dintâi, iar 
cei în suferinţă se pot acomoda mai uşor cu sentimentele 
acelora din partea cărora au motive să se aştepte lao 
simpatie mai indulgentă. Duşmanii tainici, care îşi 
închipuie că nu sunt percepuți ca atare, sunt adeseori 
încântați să facă aceste vizite caritabile la fel de repede 
ca şi prietenii cei mai apropiaţi. În acest caz, şi cel mai 
slab om din lume se străduie să afişeze o expresie plină 
de bărbăţie şi, cu toată indignarea şi disprețul stârnite de 
această răutate, să se poarte cu toată voioşia şi 
lejeritatea de care este în stare. 

Omul cu adevărat statornic şi ferm, omul înţelept şi 
drept, care a fost temeinic crescut la marea şcoală a 
stăpânirii de sine, în tumultul lumii, confruntat, poate, cu 
violenţa şi nedreptatea dezbinării, cu greutăţile şi 
primejdiile războiului, îşi păstrează controlul asupra 
sentimentelor pasive în toate situaţiile şi, fie în 
solitudine, fie în societate, afişează pe chip aceeaşi 
expresie şi este afectat aproape la fel de fiecare dată. 
Având parte de succes ori de dezamăgire, de 
prosperitate sau de adversitate, în faţa prietenilor şi a 
duşmanilor, a fost adeseori nevoit să îşi păstreze 
bărbăţia. Nu a cutezat niciodată să uite măcar o clipă 
judecata spectatorului imparţial faţă de sentimentele şi 
purtarea lui. Nu a îndrăznit nicicând să permită ca omul 
lăuntric să fie absent o clipă din centrul atenţiei sale. A 
căpătat obiceiul de a privi tot ceea ce ţine de el însuşi cu 
ochii acestui mare locatar din inima lui. Această 
deprindere i-a devenit perfect familiară. A exersat 
mereu, împins de necesitatea de a-şi modela ori de a se 


strădui să îşi modeleze nu doar conduita şi purtarea 
exterioară, ci, pe cât i-a stat în puteri, chiar şi 
sentimentele şi emoţiile lăuntrice conform cerinţelor 
acestui impresionant şi respectabil judecător. El nu doar 
afişează sentimentele spectatorului imparţial. Şi le 
însuşeşte realmente. Aproape se identifică pe sine cu el, 
aproape devine el însuşi acel spectator imparţial şi abia 
dacă simte vreodată altcumva decât îi porunceşte să 
simtă acel mare arbitru al purtării lui. 

Gradul de autoaprobare cu care, în astfel de ocazii, 
fiecare om îşi supraveghează propria purtare este mai 
înalt sau mai scăzut, exact proporţional cu gradul 
stăpânirii de sine care este necesar pentru a obţine acea 
autoaprobare. Unde este nevoie de puţină stăpânire de 
sine, se cuvine puţină autoaprobare. 

Omul care s-a zgâriat la un deget nu are de ce să 
se aplaude prea mult pe sine, chiar dacă se vede imediat 
că a uitat acest necaz mărunt. Intrucât exercită un grad 
mult mai înalt de stăpânire de sine, omul care şi-a 
pierdut un picior în urma unei salve de tun şi care, în 
clipa imediat următoare, vorbeşte şi acţionează cu 
obişnuitul lui sânge-rece şi calm simte, în mod firesc, un 
grad mult mai înalt de autoaprobare. După un astfel de 
accident, majorităţii oamenilor fireasca lor percepţie a 
nenorocirii care i-a lovit li s-ar impune cu asemenea 
vivacitate şi forţă, încât ar înlătura orice gând legat de 
oricare altă perspectivă. Ei nu ar simţi nimic, nu ar putea 
să se îngrijească de nimic altceva în afară de propria 
durere şi de propria frică şi nu doar judecata omului ideal 
din adâncul inimii, dar şi judecata spectatorilor reali care, 
întâmplător, ar fi de faţă, ar fi cu totul ignorată şi 
desconsiderată. 

Răsplata pe care Natura o acordă pentru bună 
purtare în faţa nenorocirii este, aşadar, exact 
proporţională cu gradul acelei bune purtări. Singura 
compensație pe care o poate acorda pentru amărăciunea 
durerii şi nefericirii este şi ea, la rândul ei, în cazul unor 


grade egale de bună purtare, exact proporţională cu 
acea durere şi nefericire. Proporţional cu gradul stăpânirii 
de sine care este necesară pentru a ne birui 
sensibilitatea naturală, plăcerea şi mândria biruinţei sunt 
cu atât mai mari, iar această plăcere şi această mândrie 
sunt atât de mari, încât niciun om care se bucură deplin 
de ele nu poate fi întru totul nefericit. Nefericirea şi 
mizeria nu pot pătrunde nicicând în pieptul locuit de 
completa satisfacţie de sine; şi chiar dacă ar putea fi 
prea mult, poate, a spune odată cu stoicii că, după un 
astfel de accident, precum cel mai sus pomenit, fericirea 
unui om înţelept este în toate privinţele egală cu ceea ce 
ar fi putut să fie în alte împrejurări, totuşi trebuie să 
recunoaştem cel puţin că, deşi nu poate stinge pe deplin 
conştiinţa propriilor suferinţe, această bucurie completă 
adusă de via aprobare de sine poate să diminueze foarte 
mult această conştiinţă. 

In astfel de paroxisme ale durerii sufleteşti, dacă 
mi se îngăduie să le numesc astfel, îmi închipui că, 
pentru a-şi păstra sângele-rece, chiar cel mai înţelept şi 
cel mai ferm individ trebuie să facă un efort considerabil, 
chiar dureros. Sentimentul natural al propriei nefericiri, 
viziunea sa firească asupra propriei situaţii îl apasă din 
greu şi el nu poate, fără un foarte mare efort, să îşi 
îndrepte atenţia către viziunea spectatorului imparţial. 
Ambele viziuni i se înfăţişează în acelaşi timp. Simţul 
onoarei, respectul faţă de propria demnitate îl mână să-şi 
îndrepte întreaga atenţie către o viziune. Sentimentele 
sale naturale, neînvăţate şi nedisciplinate, îl cheamă 
neîncetat spre cealaltă viziune. În acest caz, nu se 
identifică pe deplin cu omul ideal din adâncul său, nu 
devine el însuşi spectatorul imparţial al propriei purtări. 
Diferitele viziuni ale ambelor personaje există în mintea 
lui, separate şi distincte una faţă de cealaltă, şi fiecare îl 
mână spre un comportament diferit de acela spre care îl 
mână cealaltă. Atunci când dă ascultare acelei viziuni pe 
care i-o înfăţişează onoarea şi demnitatea, Natura nu-l 


lipseşte de o recompensă. El se bucură de completa 
aprobare de sine, precum şi de aplauzele oricărui 
spectator cinstit şi imparţial. Dar, conform legilor ei 
neschimbătoare, el încă suferă; şi, chiar dacă este 
considerabilă, recompensa pe care i-o dăruieşte natura 
nu este pe deplin suficientă ca să compenseze suferinţa 
provocată de acele legi. Nici nu ar fi potrivit să facă acest 
lucru. Dacă ar primi o compensație deplină, mânat de 
interesul egoist, ar putea să nu aibă niciun motiv să evite 
un accident de natură să diminueze în mod necesar 
utilitatea lui, atât pentru sine, cât şi pentru societate, iar 
Natura, din grija ei părintească faţă de ambele, a făcut 
astfel încât el să evite cu nelinişte toate accidentele de 
acest gen. Prin urmare, el suferă şi, chiar dacă, în 
chinurile cumplite ale paroxismului, îşi păstrează nu 
numai expresia bărbătească de pe chip, ci şi 
netulburarea şi sobrietatea judecății sale, trebuie să 
depună cele mai copleşitoare şi cele mai epuizante 
eforturi ca să procedeze astfel. 

Totuşi, dată fiind constituţia naturii umane, chinul 
sufletesc nu poate fi niciodată permanent şi, dacă 
supravieţuieşte paroxismului, în scurt timp ajunge fără 
niciun efort să se bucure de obişnuita seninătate. Un om 
cu un picior de lemn suferă, neîndoielnic, şi prevede că 
va continua să sufere tot restul vieţii un neajuns foarte 
important. Totuşi, în scurt timp, ajunge să-şi vadă 
situaţia exact aşa cum o vede un spectator imparţial, ca 
pe un neajuns în pofida căruia se poate bucura de toate 
plăcerile obişnuite, atât de unul singur, cât şi în 
societate. Curând se identifică cu omul ideal din inima 
sa, curând devine el însuşi spectatorul imparţial al 
propriei situaţii. Nu mai suspină, nu se mai lamentează şi 
nu se mai întristează din pricina beteşugului său, aşa 
cum pot să facă uneori la început oamenii slabi. Viziunea 
spectatorului imparţial devine atât de obişnuită pentru 
el, încât, fără niciun efort, fără sforţare, nu se gândeşte 
nicicând să-şi vadă nefericirea în nicio altă perspectivă. 


Certitudinea nicicând infirmată cu care toţi 
oamenii, mai devreme sau mai târziu, se obişnuiesc cu 
indiferent ce situaţie, odată ce a devenit o permanenţă 
în viaţa lor, ne face să credem că stoicii erau cel puţin 
foarte aproape de adevăr socotind că, între o situaţie 
permanentă şi alta, nu exista nicio diferenţă esenţială în 
ceea ce priveşte fericirea reală sau că, dacă exista vreo 
diferenţă, aceasta era suficientă doar pentru a face una 
dintre ele ţinta simplei alegeri sau preferinţe, dar 
nicidecum obiectul unei dorinţe sincere sau arzătoare, pe 
când alte situaţii erau potrivite să fie ocolite sau evitate, 
dar nu să devină obiectul niciunei aversiuni sincere sau 
arzătoare. Fericirea constă în seninătate şi bucurie. Fără 
seninătate nu poate exista bucuria plăcerii, iar acolo 
unde există seninătate perfectă, greu se poate găsi ceva 
care să nu ne poată amuza. Dar în orice situaţie 
permanentă, în care nu există nicio speranţă de 
schimbare, mai devreme sau mai târziu, mintea fiecărui 
om revine la starea sa naturală şi obişnuită de 
seninătate. În condiţii de prosperitate, după un anumit 
timp, coboară la nivelul acelei stări; în condiţii de 
vitregie, după un anumit timp, se ridică până la ea. In 
solitudinea celulei sale de la Bastilia, după un anumit 
timp, mondenul şi frivolul Conte de Lauzun şi-a recăpătat 
seninătatea îndeajuns pentru a fi în stare să se amuze 
hrănind un păianjen. O minte mai bine înzestrată şi-ar fi 
regăsit, poate, mai curând seninătatea şi ar fi găsit după 
mai puţină vreme o sursă mult mai bună de amuzament 
în propriile gânduri. 

Marele izvor din care provin atât nefericirea, cât şi 
tulburările din viaţa omului pare să fie supraestimarea 
diferenţei dintre o situaţie permanentă şi alta. Avariţia 
supraestimează diferenţa dintre sărăcie şi bogăţie; 
ambiția, diferenţa dintre o poziţie privată şi una publică; 
vanitatea gloriei, diferenţa dintre obscuritate şi o largă 
reputaţie. Persoana aflată sub influenţa oricăreia dintre 
aceste pasiuni extravagante nu este doar nefericită în 


situaţia sa actuală, dar este adeseori tentată să tulbure 
pacea socială spre a dobândi lucrul pe care atât de 
prosteşte îl admiră. Cu toate astea, cea mai facilă 
observaţie i-ar putea aduce satisfacția de a şti că, în 
toate situaţiile obişnuite ale vieţii omeneşti, o minte 
bine-dispusă poate fi la fel de calmă, de veselă şi de 
mulţumită. Se poate ca unele dintre aceste situaţii să 
merite, fără îndoială, a fi preferate altora, dar niciuna 
dintre ele nu poate să merite a fi urmărită cu acea 
ardoare pătimaşă care ne determină să violăm sau 
regulile chibzuinţei, sau legile justiţiei ori să corupă 
viitoarea seninătate a minţii noastre, fie prin ruşinea 
amintirii prostiei noastre, fie prin remuşcarea stârnită de 
oroarea propriei nedreptăţi. Ori de câte ori chibzuinţă nu 
ne cere şi ori de câte ori justiţia nu ne permite încercarea 
de a ne schimba situaţia, omul care încearcă aşa ceva 
joacă cel mai hazardat joc de noroc şi mizează totul pe 
ceva aproape egal cu zero. Ceea ce favoritul regelui din 
Epir i-a spus stăpânului său se poate aplica oamenilor 
aflaţi în toate situaţiile obişnuite ale vieţii omeneşti. 
Atunci când regele i-a înşiruit, în ordinea potrivită, toate 
cuceririle pe care intenţiona să le facă şi a ajuns la ultima 
dintre ele, favoritul l-a întrebat: „Şi ce intenţionează 
Maiestatea Voastră să facă după aceea?” „Atunci 
propun”, a spus regele, „să mă bucur împreună cu 
prietenii mei, străduindu-mă să fiu o companie plăcută 
lângă o sticlă de vin.” „Şi ce împiedică pe Maiestatea 
Voastră să facă asta chiar acum?”, l-a întrebat favoritul. 
In cea mai sclipitoare şi exaltată situaţie în care ne poate 
purta fantezia noastră nestrunită, plăcerile din care ne 
propunem să extragem fericirea noastră reală sunt 
aproape întotdeauna aceleaşi care, în actuala noastră 
situaţie modestă, ne stau la îndemână şi care sunt în 
puterea noastră. Exceptând plăcerile frivole ale vanităţii 
şi ale superiorității, în cea mai umilă situaţie, în care nu 
ne bucurăm decât de libertate personală, putem găsi 
oricare altă plăcere pe care şi-o poate permite situaţia 


cea mai privilegiată, iar plăcerile vanităţii şi ale 
superiorității sunt rareori în armonie cu seninătatea 
perfectă, principiul şi fundamentul oricărei bucurii reale 
şi satisfăcătoare. Nu este sigur nici că, în splendida 
situaţie pe care o râvnim, de acele plăceri reale şi 
satisfăcătoare ne putem bucura cu aceeaşi siguranţă din 
situaţia modestă pe care dorim cu ardoare să o părăsim. 
Cercetaţi mărturiile istoriei, amintiţi-vă cele întâmplate în 
propria experienţă, analizaţi cu atenţie cum s-au purtat, 
fie în viaţa privată, fie în cea publică, aproape toţi marii 
nefericiţi despre care aţi citit, aţi auzit sau despre care 
vă aduceţi aminte şi veţi descoperi că nenorocirile celor 
mai mulţi dintre ei au rezultat din faptul că nu au ştiut 
când le mergea bine şi când era potrivit să stea liniştiţi şi 
să fie mulţumiţi de starea lor. Inscripţia de pe piatra 
funerară a celui care s-a străduit să aibă o constituţie 
corporală acceptabilă făcând exerciţii fizice sună astfel: 
„lmi era bine, am vrut să-mi fie şi mai bine; iată unde am 
ajuns”; acest epitaf se aplică cu mare îndreptăţire 
nefericirii cauzate de avariţie şi de ambiţie. 

Se poate crede că este un fenomen rar, însă eu 
cred că este justă observaţia potrivit căreia, în cazul 
nenorocirilor care admit un oarecare remediu, cei mai 
mulţi oameni nu îşi recapătă nici cu uşurinţă, nici în mod 
universal  seninătatea lor naturală şi obişnuită în 
comparaţie cu situaţiile care, în mod evident, nu admit 
niciun remediu. În nenorocirile de ultimul gen, mai ales în 
ceea ce putem numi paroxism sau la primul atac, putem 
descoperi o diferenţă între sentimentele şi purtarea 
omului înţelept şi cele ale omului slab. În cele din urmă, 
Timpul, marele şi universalul mângâietor, îl aduce treptat 
pe cel slab la acelaşi nivel de seninătate pe care 
înțeleptul şi-o asumă de la început, gândindu-se la ceea 
ce-l învaţă propria demnitate şi bărbăţie. Cazul omului cu 
un picior de lemn este un exemplu evident în acest sens. 
Lovit de nenorocirile ireparabile prilejuite de moartea 
copiilor, a prietenilor şi a cunoscuţilor, chiar şi un om 


înţelept se poate lăsa, o vreme, pradă unui oarecare 
grad de tristeţe moderată. În astfel de situaţii, o femeie 
pătimaşă, dar slabă, este adeseori aproape cu totul 
copleşită de amărăciune. Insă, după o perioadă mai 
lungă sau mai scurtă, Timpul reuşeşte întotdeauna să 
potolească cea mai slabă femeie, aducând-o la nivelul de 
seninătate al celui mai tare bărbat. In toate nenorocirile 
ireparabile, care îl afectează nemijlocit şi direct, un om 
înţelept se străduie de la început să anticipeze şi să se 
bucure în avans de acea seninătate care, prevede el, 
peste câteva luni sau câţiva ani îl va vindeca în cele din 
urmă. 

În nenorocirile pentru care natura lucrurilor admite 
sau pare să admită un remediu, dar în care mijloacele de 
aplicare a acelui remediu nu sunt la îndemâna celui care 
suferă, încercările sale vane şi infructuoase de a restabili 
situaţia lui anterioară, continua sa îngrijorare legată de 
succesul lor, repetatele dezamăgiri provocate de eşecul 
încercărilor sale sunt principalele motive care îl împiedică 
să îşi recapete seninătatea lui naturală, adeseori făcând 
nefericit, pe toată durata vieţii, un om pe care o 
nenorocire mai mare, dar categoric fără niciun remediu, 
nu l-ar fi tulburat nici două săptămâni. Căzut din 
favorurile regale în dizgrație, dintre cei la putere între cei 
fără însemnătate, din bogăţie în sărăcie, din libertate în 
detenţie, pierzându-şi sănătatea robustă sub asaltul unei 
boli cronice şi, poate, incurabile, omul care se luptă cel 
mai puţin, care acceptă cel mai uşor loviturile sorții îşi 
recapătă foarte curând seninătatea naturală şi obişnuită, 
privind cele mai dezagreabile circumstanţe ale situaţiei 
sale prezente în aceeaşi lumină sau, poate, într-o lumină 
mult mai puţin nefavorabilă decât aceea în care este 
dispus să le vadă spectatorul cel mai indiferent. 
Dezbinarea, intriga şi uneltirea tulbură liniştea bărbatului 
de stat nefericit. Proiectele extravagante, închipuirea 
unor mine de aur tulbură tihna celui ruinat după ce a dat 
faliment.  Deţinutul care plănuieşte fără preget să 


evadeze din celula sa nu se poate bucura de siguranţa 
lipsită de griji pe care i-o poate oferi chiar şi o închisoare. 
Medicamentele doctorului sunt adeseori cel mai mare 
chin pentru pacientul incurabil. Călugărul care, dorind să 
o mângâie pe Joanna de Castilia după moartea soţului 
său, Filip, i-a vorbit despre un rege care, la paisprezece 
ani după deces, a fost readus la viaţă de rugăciunile 
neconsolatei sale regine, avea puţine şanse ca, prin 
legenda lui, să-i redea pacea sufletească minţii rătăcite a 
nefericitei prințese. Ea s-a străduit să repete acelaşi 
experiment, în speranţa unui succes asemănător; multă 
vreme s-a opus înhumării soţului, la scurt timp după 
înmormântare l-a dezgropat, i-a stat alături fără încetare, 
aşteptând cu toată nerăbdarea unei dorinţe înfrigurate 
momentul fericit în care dorinţele ei aveau să fie 
împlinite prin învierea iubitului său Filip.” 

Departe de a fi în contradicţie cu bărbăţia şi 
stăpânirea de sine, sensibilitatea noastră faţă de 
sentimentele celorlalţi este însuşi principiul pe care se 
întemeiază bărbăţia. Acelaşi principiu sau instinct care, 
în faţa nenorocirii aproapelui, ne îndeamnă să 
empatizăm cu mâhnirea lui, în propria nenorocire, ne 
îndeamnă să ne înfrânăm lamentările abjecte şi 
mizerabile stârnite de  mâhnirea noastră. Acelaşi 
principiu sau instinct care, cu ocazia prosperității şi a 
succesului celuilalt, ne îndeamnă să felicităm bucuria lui, 
atunci când noi avem parte de prosperitate şi de succes, 
ne îndeamnă să ne înfrânăm frivolitatea şi lipsa de 
măsură a bucuriei noastre. În ambele cazuri, buna- 
cuviinţă a sentimentelor şi emoţiilor noastre pare să fie 
exact proporţională cu vivacitatea şi forţa cu care ne 
interiorizăm şi nutrim sentimentele şi emoţiile sale. 

Omul perfect virtuos, pe care firesc îl iubim şi îl 
respectăm cel mai mult, este acela care, stăpânindu-şi 
perfect propriile emoţii originare şi egoiste, se alătură cu 


? Vezi Charles V, de Robertson, voi. ii, pp. 14-15, prima ediţie 
(n.t.). 


cea mai aleasă sensibilitate atât sentimentelor originare, 
cât şi celor simpatetice ale celorlalţi. Omul care tuturor 
virtuţilor delicate, amiabile şi blânde le alătură pe cele 
măreţe, impunătoare şi respectabile trebuie să fie, cu 
siguranţă, ţinta naturală şi potrivită a celei mai înalte 
iubiri şi admiraţii. 

Persoana cel mai bine înzestrată de natură să 
dobândească prima dintre aceste două mulţimi de virtuţi 
este, deopotrivă, cu necesitate cel mai bine înzestrată să 
le dobândească şi pe cele din urmă. Omul care simte cel 
mai intens bucuriile şi tristeţile altora este cel mai bine 
înzestrat să dobândească cea mai deplină stăpânire a 
propriilor bucurii şi tristeţi. Omul de cea mai aleasă 
omenie este, în mod firesc, cel mai capabil să dobân- 
dească în cel mai înalt grad stăpânirea de sine. Totuşi se 
poate ca el să nu o dobândească întotdeauna şi se 
întâmplă foarte frecvent să nu o fi dobândit. Este posibil 
să fi trăit prea mult în linişte şi seninătate. Este posibil să 
nu fi fost niciodată confruntat cu violenţa dezbinării sau 
cu greutăţile şi pericolele războiului. Este posibil să nu fi 
cunoscut niciodată insolenţa superiorilor, invidia geloasă 
şi răuvoitoare a egalilor ori nedreptatea hoţească a 
inferiorilor săi. Când, la o vârstă înaintată, o schimbare 
accidentală a sorții îl expune tuturor acestor neajunsuri, 
ele produc asupra lui o impresie prea puternică. Are 
disponibilitatea care îl face potrivit să dobândească cea 
mai desăvârşită stăpânire de sine, dar nu a avut 
niciodată oportunitatea să o dobândească. l-au lipsit 
exerciţiul şi practica; şi, fără acestea, nu se poate 
cristaliza în mod acceptabil nicio deprindere. Greutățile, 
primejdiile, injuriile, nenorocirile sunt singurii maeştri de 
la care putem învăţa această virtute. Însă aceştia sunt 
dascăli la a căror şcoală nimeni nu merge de bunăvoie. 

Situaţiile în care poate fi cultivată cel mai bine 
blânda virtute a omeniei nu sunt câtuşi de puţin aceleaşi 
cu situaţiile cele mai potrivite pentru formarea virtuţii 
austere a stăpânirii de sine. Omul aflat în largul lui poate 


fi cel mai atent faţă de nefericirea celorlalţi. Omul expus 
greutăților este în modul cel mai nemijlocit chemat să 
dea atenţie propriilor sentimente şi să le stăpânească. 
Sub soarele blând al seninătăţii netulburate, în izolarea 
calmă a tihnei filosofice, virtutea delicată a omeniei 
înfloreşte cel mai mult şi este capabilă de cel mai mare 
progres. Dar, în astfel de situaţii, cel mai măreț şi cel mai 
nobil efort de stăpânire a sinelui are parte de puţin 
exerciţiu. Sub cerul învolburat şi furtunos al războiului şi 
al dezbinării, al agitaţiei şi confuziei publice, severitatea 
solidă a stăpânirii de sine prosperă cel mai mult şi poate 
fi cultivată cu cel mai mare succes. Dar, în astfel de 
situaţii, cele mai tari sugestii ale omeniei trebuie 
adeseori să fie înăbuşite sau neglijate şi fiecare 
asemenea nesocotire tinde, inevitabil, să slăbească 
principiul omeniei. Frecvent, poate fi de datoria unui 
soldat să cruţe viaţa duşmanului care se predă, însă 
alteori datoria îi cere să nu ia prizonieri, ci să-i ucidă pe 
inamici, iar omenia celui care a fost de mai multe ori 
nevoit să se supună acestei din urmă obligaţii 
dezagreabile cu greu poate să nu se diminueze 
considerabil. Pentru liniştea sa, omul este prea uşor 
dispus să se deprindă a trata cu uşurinţă nenorocirile pe 
care atât de des este nevoit să le provoace şi, întrucât 
impun necesitatea de a viola uneori proprietatea, alteori 
viaţa aproapelui, situaţiile care solicită eforturile cele mai 
nobile de stăpânire a sinelui tind întotdeauna să 
diminueze şi prea adeseori să nimicească pe deplin 
respectul sacru față de amândouă, care este 
fundamentul justiției şi al omeniei. Din acest motiv, 
întâlnim atât de frecvent oameni de mare omenie, dar 
care au puţină stăpânire de sine, indivizi indolenţi şi 
nehotărâţi, pe care fie dificultăţile, fie pericolul îi 
descurajează uşor să urmărească ţelurile cele mai nobile; 
dimpotrivă, omul cel mai stăpân pe sine, pe care nu-l 
poate descuraja nicio dificultate şi pe care nu-l poate 
îngrozi niciun pericol, ci este în orice moment gata de 


cele mai temerare şi disperate iniţiative, pare, în acelaşi 
timp, împietrit faţă de orice simţ al justiţiei şi al omeniei. 

In singurătate, suntem tentaţi să simţim prea 
intens tot ceea ce are legătură cu noi: suntem înclinați să 
supraevaluăm faptele bune pe care este posibil să le fi 
făcut, precum şi prejudiciile pe care este posibil să le fi 
suferit, suntem dispuşi să fim prea entuziasmați de 
propriul bine şi prea demoralizaţi de propriile ghinioane. 
Discuţia cu un prieten ne aduce mai mult echilibra 
sufletesc, iar conversaţia cu un necunoscut ne 
echilibrează şi mai mult. Omul din adânc, spectatorul 
abstract şi ideal al sentimentelor şi al purtării noastre, 
are frecvent nevoie, pentru a-şi face datoria în mintea 
noastră, să fie trezit de prezenţa spectatorului real şi 
întotdeauna este cel mai probabil ca de la acel spectator, 
din partea căruia ne putem aştepta cel mai puţin la 
simpatie şi indulgență, să primim cea mai completă 
lecţie de stăpânire de sine. 

Aţi dat de necaz? Nu jeliţi în întunericul 
singurătăţii, nu vă alinaţi supărarea în acord cu simpatia 
indulgentă a prietenilor apropiaţi; reveniţi, cât de curând 
posibil, la lumina lumii şi a societăţii. Trăiţi alături de 
străini, care nu ştiu nimic despre nenorocul vostru sau 
cărora nu le pasă de el; nu vă feriţi nici de compania 
duşmanilor, dar oferiţi-vă plăcerea de a le stinge bucuria 
răutăcioasă, făcându-i să simtă cât de puţin v-a afectat 
nenorocirea voastră şi cât de mult vă ridicaţi deasupra 
ei. 

Vă merge bine? Nu vă închideţi bucuria stârnită de 
norocul care a dat peste voi în propria casă, în compania 
prietenilor, poate a linguşitorilor şi a celor care îşi leagă 
de norocul vostru speranţele lor de mai bine; frecventaţi- 
i pe aceia care sunt independenţi faţă de voi, care vă pot 
preţui numai pentru caracterul şi comportamentul 
vostru, nu pentru averea voastră. Nici nu căutaţi, nici nu 
evitaţi, nici nu vă insinuaţi în, nici nu fugiţi de societatea 
celor care v-au fost cândva superiori şi care pot fi iritaţi 


să descopere că le-aţi devenit egali sau, poate, chiar 
superiori. Poate că impertinenţa mândriei lor ar putea să 
facă prea dezagreabilă compania lor, dar, dacă nu este 
cazul, fiţi siguri că este cea mai bună companie în care 
vă puteţi afla; iar dacă, prin simplitatea cuminte a 
purtării voastre, puteţi să le câştigaţi bunăvoința şi 
prietenia, puteţi fi mulţumiţi de faptul că sunteţi suficient 
de modeşti şi că norocul nu v-a sucit minţile. 

Buna-cuviinţa sentimentelor voastre morale nu 
este niciodată atât de predispusă a fi coruptă ca atunci 
când spectatorul indulgent şi părtinitor este aproape, pe 
când cel indiferent şi imparţial se află foarte departe. 

In ceea ce priveşte purtarea unei naţiuni 
independente faţă de alta, naţiunile neutre sunt singurii 
spectatori indiferenți şi imparţiali. Dar ele se află atât de 
departe, încât mai că nu se zăresc. Când două naţiuni se 
duşmănesc, cetăţeanul din fiecare ţară este prea puţin 
interesat de sentimentele pe care le pot nutri faţă de 
purtarea sa celelalte naţiuni. Toată ambiția lui este să 
obţină aprobarea propriilor concetăţeni şi, întrucât cu 
toţii sunt însufleţiţi de aceleaşi pasiuni ostile de care este 
şi el animat, nu-i poate încânta mai mult decât stârnindu- 
le furia şi jignindu-i pe duşmani. Spectatorul părtinitor 
este aproape; cel imparţial, foarte departe. Prin urmare, 
în război şi în negocieri, legile justiţiei sunt rareori 
respectate. Adevărul şi corectitudinea sunt aproape cu 
totul nesocotite. Tratatele sunt încălcate, iar violarea lor, 
dacă aduce un avantaj, rar îl dezonorează pe violator. 
Ambasadorul care îl păcăleşte pe ministrul unei naţiuni 
străine este admirat şi aplaudat. Omul drept care 
dispreţuieşte să ofere ori să obţină orice avantaj, dar 
care socoteşte că este mai puţin dezonorant să ofere 
decât să obţină unul, cel care, în toate tranzacţiile 
private, ar fi cel mai iubit şi cel mai stimat, în acele 
tranzacţii publice este considerat a fi un prost şi un idiot, 
care nu pricepe ce are de făcut, având întotdeauna parte 
de disprețul concetăţenilor, dacă nu chiar de ura lor. În 


război, nu doar aşa-numitele legi ale naţiunilor sunt 
frecvent violate, fără să abată asupra violatorului nicio 
dezonoare considerabilă (în rândul propriilor concetăţeni, 
a căror judecată este singura care îl interesează), ci 
înseşi acele legi sunt, în cea mai mare parte, formulate 
cu foarte puţin respect faţă de cele mai simple şi cele 
mai evidente reguli ale justiţiei. Că nevinovatul, chiar 
dacă ar putea să aibă o legătură sau o relaţie de 
dependenţă cu cel vinovat (care, poate, i s-a impus fără 
voia lui), nu trebuie, din acest motiv, să sufere ori să fie 
pedepsit pentru cel vinovat este una dintre cele mai 
clare şi cele mai evidente reguli ale justiţiei. Totuşi în cel 
mai injust război, de regulă, numai suveranul sau 
legiuitorii sunt singurii vinovaţi. Supuşii sunt aproape 
întotdeauna cu totul nevinovaţi. Cu toate astea, ori de 
câte ori este avantajos pentru un inamic public, bunurile 
cetăţenilor paşnici sunt confiscate, deopotrivă pe pământ 
şi pe mare; pământurile lor sunt pustiite, casele le sunt 
arse şi ei înşişi, dacă se bănuieşte că opun rezistenţă, 
sunt ucişi sau luaţi în captivitate — şi totul în perfectă 
conformitate cu aşa-numitele legi ale naţiunilor. 
Animozitatea clicilor ostile, fie acestea civile sau 
ecleziastice, este adeseori mai furibundă decât aceea a 
naţiunilor ostile, iar purtarea unei facţiuni faţă de alta 
este adeseori şi mai atroce. Ceea ce s-ar putea numi legi 
ale partidelor au fost stabilite frecvent de autori plini de 
gravitate, cu şi mai puţin respect faţă de regulile justiţiei 
decât ceea ce numim legi ale naţiunilor. Cel mai feroce 
patriot nu a enunțat niciodată ca problemă serioasă dacă 
poruncile credinţei religioase trebuie respectate faţă de 
inamicii publici? Dacă aceste porunci trebuie ascultate 
faţă de rebeli? Dacă ele se aplică ereticilor? Acestea sunt 
întrebări frecvent agitate furibund de renumiţi doctori, 
atât civili, cât şi ecleziastici. Presupun că este inutil să 
remarcăm faptul că atât rebelii, cât şi ereticii sunt acele 
persoane lipsite de noroc, care, atunci când lucrurile au 
ajuns la un oarecare grad de violenţă, au ghinionul de 


face parte din tabăra mai slabă. Într-o naţiune smintită 
de dezbinare, există, neîndoielnic, întotdeauna puţini, 
deşi, în mod obişnuit, doar foarte puţini care îşi 
păstrează judecata neatinsă de contagiunea generală. 
Rareori numără, când şi când, mai mult de un individ 
solitar, fără nicio influenţă, lipsit, din cauza imparţialităţii 
sale, de încrederea ambelor tabere, şi care, deşi poate fi 
unul dintre cei mai înţelepţi oameni, este cu necesitate, 
tocmai din acest motiv, unul dintre indivizii cei mai 
neînsemnaţi din societate. Toţi oamenii de acest gen 
sunt întâmpinați cu dispreţ şi batjocură, adeseori cu ură, 
de zeloţii furibunzi ai ambelor tabere. Un adevărat 
partizan urăşte şi dispreţuieşte imparţialitatea şi, în 
realitate, nu există viciu care să-l descalifice atât de 
efectiv ca membru de partid precum acea virtute. Prin 
urmare, spectatorul real, venerabil şi imparţial nu se află 
niciodată la mai mare distanţă decât în vălmăşagul 
violenţei şi al furiei partidelor în conflict. Pentru ele, se 
poate spune că un astfel de spectator abia dacă există 
undeva în univers. Chiar şi marelui Judecător al 
universului îi atribuie propriile idei preconcepute şi 
adeseori consideră că acea Fiinţă Divină este însufleţită 
de toate pasiunile lor vindicative şi implacabile. Aşadar, 
dintre toţi corupătorii sentimentelor morale, dezbinarea 
şi fanatismul au fost dintotdeauna de departe cei mai 
mari. 

În ceea ce priveşte subiectul stăpânirii de sine, voi 
remarca numai faptul că admiraţia noastră faţă de omul 
care, confruntat cu cele mai grele şi cele mai 
neaşteptate nenorociri, continuă să se poarte cu tărie şi 
fermitate, presupune întotdeauna că sensibilitatea lui 
faţă de aceste nenorociri este foarte mare, astfel încât 
solicită un foarte mare efort pentru a fi biruită ori stăpâ- 
nită. Omul care ar fi cu totul insensibil faţă de durerea 
trupească nu ar merita să fie aplaudat pentru a fi răbdat 
tortura cu cea mai desăvârşită răbdare şi detaşare. Omul 
care ar fi fost creat fără teama naturală de moarte, nu ar 


putea să pretindă niciun merit pentru că şi-a păstrat 
calmul şi prezenţa de spirit în toiul celor mai groaznice 
pericole. Este una dintre extravaganţele lui Seneca ideea 
că înțeleptul stoic era, din acest punct de vedere, 
superior chiar şi unui zeu, fiindcă siguranţa zeului era 
întru totul un dar natural, care l-a scutit de suferinţă, în 
vreme ce siguranţa înţeleptului era propriul câştig şi 
decurgea întru totul din el însuşi şi din propriile eforturi. 

Totuşi, sensibilitatea unor oameni faţă de unele 
dintre obiectele care îi afectează nemijlocit este uneori 
atât de intensă, încât face imposibilă orice stăpânire de 
sine. Niciun simţ al onoarei nu poate stăpâni temerile 
omului care este îndeajuns de slab ca să leşine ori să fie 
apucat de convulsii la apropierea unui pericol. Poate fi 
îndoielnic dacă o astfel de slăbiciune a nervilor, după 
cum a fost denumită, ar putea să fie vindecată, prin 
exerciţii treptate şi o disciplină potrivită. Pare cert că nu 
ar trebui niciodată să i se acorde încredere ori să fie 
folosită. 


CAPITOLUL IV 


Despre natura autoinşelării şi despre originea şi 
folosul regulilor generale 


Pentru pervertirea rectitudinii judecăților noastre 
privind  buna-cuviinţă a propriei conduite nu este 
întotdeauna necesar ca spectatorul real şi imparţial să se 
afle la mare depărtare. Când acesta este prezent 
îndeaproape, violenţa şi nedreptatea pasiunilor noastre 
egoiste sunt uneori suficiente pentru a-l sili pe omul din 
adâncul inimii să îşi reprezinte lucrurile într-un mod 
foarte diferit faţă de ceea ce împrejurările reale ale 
situaţiei i-ar permite să încuviinţeze. 


Există două situaţii distincte în care ne examinăm 
propria conduită şi ne străduim să o vedem în lumina în 
care ar privi-o spectatorul imparţial: în primul rând, când 
urmează să acţionăm; în al doilea rând, după ce am 
acţionat. Opiniile noastre sunt predispuse să fie foarte 
părtinitoare în ambele situaţii, dar tind să arate cea mai 
mare părtinire atunci când este extrem de important ca 
ele să fie exact pe dos. 

Când urmează să acţionăm, ardoarea pasiunii 
rareori ne va permite să privim ceea ce facem cu 
imparţialitatea unei persoane indiferente. Emoţiile 
violente care ne tulbură în acele momente decolorează 
perspectiva noastră asupra lucrurilor, chiar dacă ne 
străduim să ne punem în situaţia altuia şi să privim 
lucrurile care ne interesează în lumina în care acestea i- 
ar apărea lui în chip firesc. Vehemenţa pasiunilor noastre 
ne readuce constant pe poziţia noastră, de unde totul 
apare mărit şi deformat de iubirea de sine. Despre modul 
în care acele obiecte i s-ar prezenta altuia, despre 
viziunea pe care el ar putea să o aibă asupra lucrurilor 
putem obţine, dacă pot spune astfel, numai priviri 
fugare, preţ de o clipă, care dispar de îndată şi care, cât 
timp durează, nu sunt pe deplin corecte. Nici măcar în 
acele clipe nu ne putem elibera de fervoarea şi acuitatea 
cu care ne însufleţeşte situaţia aparte în care ne găsim, 
după cum nu reuşim să privim ceea ce urmează să 
facem cu deplina imparţialitate a unui judecător 
echitabil. Din acest motiv, după cum spune părintele 
Malebranche, pasiunile se justifică prin ele însele şi par 
rezonabile şi proporţionale în raport cu obiectele lor câtă 
vreme continuăm să le simţim. 

Când, într-adevăr, acţiunea s-a încheiat, iar 
pasiunile care au stârnit-o s-au domolit, putem să ne 
interiorizăm cu ceva mai multă răceală sentimentele 
spectatorului indiferent. Ceea ce ne interesa înainte ne-a 
devenit între timp aproape la fel de indiferent pe cât a 
fost mereu pentru el şi acum putem să ne examinăm 


purtarea cu obiectivitatea şi imparţialitatea lui. Omul de 
astăzi nu mai este stârnit de aceleaşi pasiuni care îl 
zăpăceau pe cel de ieri, iar atunci când paroxismul 
emoţiei, la fel ca paroxismul durerii sufleteşti, s-a stins 
cu desăvârşire, ne putem identifica, la fel ca înainte, cu 
omul ideal din adâncul inimii şi, cu propriul caracter, 
putem vedea într-un caz propria situaţie, într-altul, 
propria purtare cu ochiul sever al celui mai imparţial 
spectator. Dar judecăţile noastre sunt acum de mică 
importanţă în comparaţie cu ceea ce erau înainte şi, 
adeseori, nu pot produce nimic altceva decât regret van 
şi inutile păreri de rău, fără să ne ferească întotdeauna 
de repetarea unor greşeli asemănătoare în viitor. Cu 
toate acestea, chiar şi în astfel de cazuri, ele sunt rareori 
pe deplin imparţiale. Opinia pe care o întreţinem despre 
propriul caracter depinde pe de-a-ntregul de judecata 
referitoare la purtarea noastră din trecut. Este atât de 
neplăcut să avem gânduri rele despre propria persoană, 
încât adeseori cu bună ştiinţă ne întoarcem privirea 
dinspre acele împrejurări care ar putea sugera o judecată 
nefavorabilă. Se spune că este un chirurg neînfricat acela 
ale cărui mâini nu tremură atunci când efectuează o 
operaţie pe propria persoană; este, adeseori, la fel de 
neînfricat acela care nu şovăie să smulgă misteriosul văl 
al autoînşelării, care acoperă privirii sale defectele 
propriei purtări. În loc să ne vedem propria conduită sub 
un aspect atât de nefavorabil, prea adesea, dând dovadă 
de prostie şi de slăbiciune, ne străduim să stârnim din 
nou şi mai aprig acele pasiuni injuste care înainte ne-au 
îndrumat pe căi greşite; cu viclenie, ne străduim să 
retrezim vechile noastre uri şi să  zgândărim 
resentimentele noastre aproape uitate, ba chiar 
depunem eforturi în vederea acestui scop mizerabil şi 
astfel perseverăm în nedreptate, numai pentru că am 
fost cândva nedrepţi şi fiindcă ne este ruşine şi teamă să 
vedem că am fost astfel. 

Atât de părtinitoare sunt opiniile oamenilor despre 


buna-cuviinţă a propriei purtări, atât în timpul acţiunii, 
cât şi după aceea, şi atât de greu le este să le vadă în 
lumina în care le-ar privi orice spectator indiferent. Însă 
dacă ar apela la o facultate aparte, aşa cum trebuie să 
fie simţul moral, atunci când îşi judecă propria purtare, 
dacă ar fi dăruiţi cu o putere specială de percepţie, care 
să distingă frumuseţea sau urâţenia pasiunilor şi 
afectelor, atunci, de cum s-ar înfăţişa mai nemijlocit 
acestei facultăţi, pasiunile lor ar fi judecate cu mai multă 
acuratețe decât pasiunile altora, asupra cărora ar avea 
numai o perspectivă mai îndepărtată. 

Această autoînşelare, această funestă slăbiciune a 
omenirii este izvorul din care decurg jumătate dintre 
neorânduielile vieţii omeneşti. Dacă ne-am vedea pe noi 
în lumina în care ne văd ceilalţi sau în care ne-ar vedea 
dacă ar cunoaşte totul, o îndreptare a năravurilor ar fi în 
general inevitabilă. Altminteri, nu am suporta priveliştea 
care ni se oferă. 

Natura nu a lăsat totuşi această slăbiciune, care 
este atât de importantă, cu totul fără un remediu şi nici 
nu ne-a abandonat cu totul iluziilor iubirii de sine. 
Continua observare a purtării celorlalţi ne conduce pe 
nesimţite la formarea unor reguli generale despre ceea 
ce este potrivit şi cuvenit ori să fie făcut, ori să fie evitat. 
Unele dintre acţiunile lor şochează toate sentimentele 
noastre naturale. Îi auzim pe toţi cei de lângă noi 
exprimând aceeaşi scârbă faţă de ele. Acest fapt 
confirmă şi chiar înteţeşte senzaţia noastră de urâţenie a 
acelor fapte. Suntem mulţumiţi că le vedem în lumina 
potrivită atunci când observăm că şi ceilalţi le văd în 
aceeaşi lumină. Hotărâm să nu ne facem niciodată 
vinovaţi de ceva asemănător, pentru a nu ajunge 
niciodată ţinta dezaprobării generale. Prin urmare, ne 
dăm singuri o regulă generală, conform căreia toate 
acţiunile de acest gen trebuie să fie evitate, întrucât tind 
să ne facă odioşi, demni de dispreţ sau pasibili de 
pedeapsă, precum şi ţinta tuturor acelor sentimente faţă 


de care nutrim cea mai mare teamă şi aversiune. 
Dimpotrivă, alte acţiuni ne stârnesc aprobarea şi îi auzim 
pe toţi cei din jur exprimând aceeaşi opinie favorabilă 
faţă de ele. Toată lumea se grăbeşte să le cinstească şi 
să ie răsplătească. Ele stârnesc toate acele sentimente 
faţă de care nutrim, în mod firesc, cea mai mare dorinţă 
— iubirea, recunoştinţa şi admiraţia oamenilor. Căpătăm 
ambiția de a ne purta la fel şi aşa, în chip firesc, ne dăm 
singuri o regulă diferită, conform căreia trebuie să 
căutăm cu grijă orice prilej de a ne purta astfel. 

Aşa se formează regulile generale ale moralității. În 
ultimă instanţă, ele se întemeiază pe experienţa legată 
de ceea ce, în situaţii concrete, facultăţile noastre morale 
şi simţul nostru moral al meritului şi al bunei-cuviinţe 
aprobă sau dezaprobă. Iniţial, nu aprobăm sau nu 
condamnăm acțiuni particulare deoarece, după 
examinare, ele par să fie conforme sau în contradicţie cu 
o anumită regulă generală. Dimpotrivă, regula generală 
se formează descoperind în experienţă că toate acţiunile 
de un anumit gen ori săvârşite în anumite circumstanţe 
sunt aprobate sau dezaprobate. Pentru omul care a fost 
prima oară martorul unei crime inumane, comisă din 
avariţie, invidie sau injustă indignare, asupra unui om 
care îl iubea pe ucigaş, având încredere în el, pentru 
omul care a privit ultimele chinuri ale celui în agonie, 
care l-a auzit cum se plânge, cu ultima suflare, mai mult 
de perfidia şi ingratitudinea falsului prieten decât de 
violenţa îndreptată împotriva lui, întâmplarea nu ar 
putea fi un prilej de reflecţie, prin care să-şi dea seama 
cât de oribilă este o astfel de acţiune, spre a decide că, 
întrucât s-a încălcat una dintre cele mai sacre reguli de 
conduită, care interzice uciderea unei persoane fără 
vină, aceasta a fost o acţiune întru totul condamnabilă. 
Este evident că scârba lui faţă de această crimă s-ar 
naşte instantaneu şi înainte ca el să-şi fi dat singur o 
asemenea regulă generală. Dimpotrivă, regula generală, 
care s-ar putea forma ulterior, s-ar întemeia pe scârba 


resimţită cu necesitate în adâncul propriei inimi la gândul 
acestei acţiuni şi al oricăror acţiuni de acelaşi gen. 

Când citim în cărţile de istorie sau în poveştile de 
dragoste relatarea unor acţiuni fie generoase, fie josnice, 
nici admiraţia pe care o simţim faţă de unele, nici 
disprețul nostru faţă de celelalte nu decurg din reflecţia 
noastră asupra faptului că există anumite reguli generale 
care declară că toate acţiunile de primul gen sunt 
admirabile, pe când toate acţiunile de genul opus sunt 
vrednice de dispreţ. Dimpotrivă, toate acele reguli 
generale se formează pe baza experienţei noastre din 
trecut, legate de efectele pe care acţiunile de diferite 
genuri le produc asupra noastră. 

O acţiune amabilă, o acţiune respectabilă, o 
acţiune odioasă, toate sunt acţiuni care stârnesc firesc 
faţă de persoana care le săvârşeşte iubirea, respectul 
sau oroarea spectatorului. Regulile generale care 
determină care acţiuni sunt ori nu sunt ţintele fiecăruia 
dintre aceste sentimente nu se pot forma altcumva decât 
observând care acţiuni le stârnesc efectiv. 

Odată ce s-au format aceste reguli generale, când 
ele sunt, într-adevăr, universal recunoscute şi stabilite 
prin sentimentele unanime ale oamenilor, apelăm 
frecvent la ele ca la nişte criterii de judecată în disputele 
privind gradul de preţuire sau de blam care se cuvine 
anumitor acţiuni, de o natură complicată şi îndoielnică. În 
astfel de ocazii, ele sunt frecvent invocate ca ultim temei 
după care stabilim ceea ce este just şi injust în 
comportarea oamenilor; această împrejurare pare să îi fi 
derutat pe mai mulţi autori eminenţi, făcându-i să îşi 
articuleze sistemele ca şi cum ar fi presupus că 
judecăţile originare ale oamenilor privind ceea ce este 
drept sau nedrept s-ar fi format aidoma deciziilor unui 
tribunal, pornind de la regula generală şi văzând pe urmă 
dacă acţiunea concretă supusă judecății se conformează 
în mod adecvat regulii generale. 

Odată ce s-au fixat în mintea noastră printr-o 


reflecţie repetată, acele reguli generale de conduită sunt 
de mare folos în corectarea denaturărilor iubirii de sine 
legate de ceea ce este potrivit şi corect de făcut în 
situaţia noastră particulară. Dacă un om cuprins de 
indignare furibundă ar da ascultare poruncilor acelei 
pasiuni, ar privi, probabil, moartea duşmanului său ca pe 
o minoră compensație a prejudiciului care, îşi imaginează 
el, i s-a făcut, deşi acesta putea să fi fost totuşi doar o 
mică provocare. Dar observaţiile sale privind purtarea 
celorlalţi l-au învăţat cât de oribile li se înfăţişează lor 
toate aceste răzbunări sângeroase. Exceptând cazul în 
care a avut parte de o educaţie cu totul aparte, el şi-a 
dat sieşi ca regulă inviolabilă să se abţină de la 
asemenea fapte în toate situaţiile. Această regulă îşi 
păstrează autoritatea asupra lui şi îl face incapabil de a fi 
vinovat de o asemenea violenţă. Totuşi furia propriului 
caracter poate fi atât de intensă încât, dacă ar fi fost 
prima ocazie în care să aibă în vedere o astfel de 
acţiune, neîndoielnic ar fi stabilit că este pe deplin justă 
şi cuvenită, de natură a fi aprobată de orice spectator 
imparţial. Insă respectul faţă de regula pe care 
experienţa anterioară i-a  întipărit-o ţine în frâu 
impetuozitatea pasiunii sale şi îl ajută să-şi corecteze 
viziunile prea părtinitoare pe care iubirea de sine i le-ar 
putea sugera altminteri despre ceea ce se cuvine să facă 
în situaţia lui. Dacă s-ar lăsa purtat de pasiune până într- 
atât încât să încalce această regulă, totuşi, chiar şi în 
acest caz, nu se poate dezbăra cu totul de veneraţia şi 
respectul cu care a fost obişnuit să o trateze. Chiar în 
timpul acţiunii, în clipa când pasiunea ajunge la apogeu, 
el ezită şi tremură gândindu-se la ceea ce este pe cale să 
facă; în taină, este conştient că încalcă acele reguli de 
conduită pe care, în momentele sale de luciditate, 
hotărâse să nu le încalce niciodată, pe care nu le-a văzut 
niciodată nesocotite de alţii fără a primi cea mai vie 
dezaprobare şi a căror violare, îl previne mintea lui, îl va 
face în scurt timp ţinta aceloraşi sentimente 


dezagreabile. Înainte de a putea să ia ultima hotărâre 
fatidică, este chinuit de îndoială şi incertitudine; este 
îngrozit de gândul violării unei reguli atât de sacre şi, în 
acelaşi timp, este mânat şi îmboldit de furia dorințelor lui 
să o violeze. Îşi schimbă scopul de la o clipă la alta; 
uneori se decide să se supună principiului său şi să nu 
tolereze o pasiune care ar putea să-i corupă restul vieţii, 
chinuindu-l cu ororile ruşinii şi ale căinţei; un calm 
trecător pune stăpânire pe sufletul lui, alinat de 
perspectiva acelei siguranţe şi seninătăţi de care se va 
bucura odată ce hotărăşte să nu se expună pericolului 
purtării contrare. Dar imediat pasiunea se aţâţă din nou 
şi, cu furie împrospătată, îl împinge să comită fapta de la 
care, cu o clipă mai devreme, hotărâse să se abţină. 
Ostenit şi zăpăcit de aceste continue indecizii, după o 
vreme, cu un soi de disperare, face ultimul şi ireparabilul 
pas, dar cu groaza şi uluirea cu care cel care fuge din 
calea inamicului se aruncă într-o prăpastie, unde precis 
că îl aşteaptă o distrugere mai sigură decât orice l-ar 
putea pândi din spate. Acestea sunt sentimentele din 
timpul actului; deşi el este, fără îndoială, mai puţin 
sensibil faţă de necuwviinţa propriei purtări decât mai 
târziu, când, pasiunea fiindu-i potolită şi lipsită de 
interes, începe să vadă ceea ce a făcut în lumina în care 
ceilalţi sunt dispuşi să o vadă şi, realmente, simte ceea 
ce doar prevăzuse foarte imperfect înainte, iar 
muşcăturile regretului şi ale remuşcării încep să îl 
hărţuiască şi să îl tortureze. 


CAPITOLUL V 


Despre influența şi autoritatea regulilor generale 
ale moralității şi despre faptul că sunt pe bună 
dreptate privite ca legi ale divinității 


Respectul acordat acelor reguli generale de 
conduită este ceea ce pe drept se numeşte simţ al 
datoriei, un principiu de cea mai mare importanţă în 
viaţa omului şi singurul principiu pe baza căruia 
majoritatea oamenilor sunt capabili să îşi conducă 
acţiunile. Mulţi oameni se poartă foarte decent şi, de-a 
lungul întregii vieţi, evită orice grad apreciabil de blam, 
dar nu au nutrit, poate, niciodată sentimentul a cărui 
bună-cuviinţă este temeiul aprobării de către noi a 
purtării lor, ci au acţionat numai din respect faţă de ceea 
ce au văzut că sunt nişte reguli stabilite de bună purtare. 
Omul care a primit mari foloase de la o altă persoană 
poate, din pricina răcelii firii lui, să simtă doar în foarte 
mică măsură sentimentul de recunoştinţă. Dar, dacă a 
fost bine educat, a fost adeseori pus în situaţia de a 
observa cât de odioase par acele acţiuni care denotă o 
lipsă a acestui sentiment şi cât de plăcute sunt acţiunile 
contrare. Prin urmare, chiar dacă inima lui nu simte 
căldura niciunui afect de recunoştinţă, se va strădui să 
acţioneze ca şi cum ar simţi acea căldură şi îşi va da 
silinţa să îi acorde binefăcătorului său dovezile de 
respect şi de consideraţie pe care le-ar putea stârni cea 
mai vie recunoştinţă, îl va vizita cu regularitate; îl va 
trata cu respect; niciodată nu va vorbi despre el decât 
exprimând cea mai înaltă stimă şi  pomenind 
numeroasele lui obligaţii faţă de el. Mai mult decât atât, 
va folosi cu grijă orice prilej de a-i răsplăti cum se cuvine 
serviciile de care s-a bucurat. Poate să facă toate 
acestea fără pic de ipocrizie şi  condamnabilă 
prefăcătorie, fără nicio intenţie egoistă de a obţine noi 
favoruri şi fără niciun plan de a face impresie, fie asupra 
binefăcătorului, fie asupra publicului. Motivul acţiunilor 
lui poate să nu fie altul decât respectul faţă de regula 
stabilită a datoriei, o dorinţă serioasă şi onestă de a 
acţiona, în toate privinţele, conform legii recunoştinţei. 
La fel, o soţie poate uneori să nu simtă faţă de soţul ei 


acea duioasă căldură care este potrivită în legătura 
dintre ei. Dacă a primit însă o educaţie virtuoasă, se va 
strădui să acţioneze ca şi cum ar simţi acea afecţiune, 
arătându-se grijulie, supusă, credincioasă şi sinceră, 
având grijă să nu rămână datoare în a-i arăta soţului 
toate acele dovezi de atenţie pe care sentimentul 
afecțiunii conjugale ar fi împins-o să le manifeste. Fără 
îndoială, un astfel de prieten şi o astfel de soţie nu sunt, 
niciunul dintre ei, de soiul cel mai bun şi, chiar dacă 
amândoi pot avea cea mai serioasă şi cea mai sinceră 
dorinţă de a-şi face în toate privinţele datoria, vor da 
greş în multe dintre dovezile lor amabile şi delicate de 
respect, vor rata numeroase ocazii de a face favoruri, pe 
care nu le-ar fi ignorat dacă ar fi cunoscut sentimentul 
cuvenit în situaţia lor. Chiar dacă nu se situează pe 
primul loc în genurile lor, stau, probabil, pe locul al doilea 
şi, dacă respectul faţă de regulile generale de conduită 
le-a fost imprimat în suflet foarte puternic, niciunul dintre 
ei nu va da greş în a-şi face, în toate părţile esenţiale, 
datoria. Numai oamenii turnaţi în cel mai fericit tipar sunt 
capabili să îşi adapteze, cu exactă justeţe, sentimentele 
şi purtarea celor mai mici diferenţe de situaţie şi să 
acţioneze în toate ocaziile cu cea mai delicată şi precisă 
bună-cuviinţă. Lutul grosolan din care sunt alcătuiți 
majoritatea oamenilor nu poate fi şlefuit până la o 
asemenea perfecţiune. Cu toate astea, rar se va găsi un 
om în sufletul căruia, prin disciplină, educaţie şi exemplu 
să nu poată fi întipărit respectul faţă de reguli generale, 
astfel încât să acţioneze în aproape orice situaţie cu 
acceptabilă decenţă şi să evite, de-a lungul întregii vieţi, 
orice grad considerabil de blam. 

In lipsa acestui respect faţă de regulile generale, 
nu ne putem bizui prea mult pe conduita nimănui. 
Aceasta constituie diferenţa esenţială dintre un om 
principial şi de onoare, pe de o parte, şi un un oarecare 
neisprăvit, pe de altă parte. Unul este ataşat, în toate 
situaţiile, statornic şi ferm de preceptele sale şi îşi 


păstrează de-a lungul întregii vieţi o conduită stabilă. 
Celălalt acţionează în chipuri diferite şi în mod 
accidental, după cum îi dictează cheful, înclinația sau 
interesul care se întâmplă să îl domine într-un moment 
sau în altul. Ba chiar, atât sunt de însemnate aceste 
inegalităţi ale dispoziţiei trecătoare, încât, în absenţa 
acestui principiu, omul care, în toate clipele de luciditate, 
ar avea cea mai delicată sensibilitate faţă de buna- 
cuviinţă a purtării sale, ar putea fi împins adeseori să se 
comporte absurd în ocaziile cele mai frivole, când ar fi 
aproape imposibil să punem purtarea lui pe seama unui 
motiv serios. Un prieten vă face o vizită când se întâmplă 
să aveţi o stare de spirit din pricina căreia vă este 
dezagreabil să îl primiţi; în dispoziţia în care vă aflaţi, 
politeţea lui poate să vi se pară un deranj impertinent şi, 
dacă ar fi să daţi frâu liber imaginii voastre din acel 
moment asupra situaţiei, deşi sunteţi din fire politicoşi, 
aţi putea să îl trataţi cu răceală şi cu dispreţ. Ceea ce vă 
face incapabili de asemenea grosolănie nu este altceva 
decât respectul faţă de regulile generale de politeţe şi 
ospitalitate, care o interzic. Respectul devenit deprindere 
faţă de aceste legi, pe care l-aţi învăţat din experienţa 
anterioară, vă dă posibilitatea de a vă purta, în toate 
situaţiile de acest gen, cu aproape egală bună-cuwviinţă şi 
împiedică acele inegalităţi ale stării de spirit, de care nu 
scapă nimeni, să vă influenţeze comportamentul în mod 
foarte sensibil. Dar dacă, în absenţa respectului faţă de 
aceste reguli generale, chiar şi datoriile politeţii, care 
sunt atât de uşor de respectat şi pe care cineva greu ar 
avea un motiv serios să le încalce, ar fi totuşi violate atât 
de frecvent, ce s-ar întâmpla cu datoriile dreptăţii, 
adevărului, castităţii sau fidelității, pe care este adeseori 
dificil să le respectăm şi pe care putem avea atât de 
numeroase motive să le nesocotim? Însă de respectarea 
acceptabilă a acestor datorii depinde însăşi existenţa 
societăţii omeneşti, care s-ar destrăma dacă în sufletele 
oamenilor nu ar fi în general întipărită veneraţia faţă de 


aceste importante reguli de conduită. 

Această venerație este mai departe întărită de o 
opinie care este mai întâi sădită în noi de natură şi apoi 
confirmată de reflecţie şi de filosofie, conform căreia 
acele importante reguli de moralitate sunt poruncile şi 
legile Divinităţii, care, în cele din urmă, va răsplăti pe cel 
ascultător şi îi va pedepsi pe cei care îşi încalcă datoria. 

Această opinie sau concepţie, zic eu, pare să fie, 
mai întâi, întipărită în noi de natură. Oamenii sunt în mod 
natural împinşi să atribuie acelor fiinţe misterioase, 
oricare ar fi ele, care se întâmplă, în orice ţară, să fie 
obiectele fricii religioase, toate sentimentele şi pasiunile 
lor. Nu au şi nu pot să conceapă altele pe care să le 
atribuie divinității. Acele inteligenţe necunoscute, pe 
care oamenii şi le imaginează, dar pe care nu le văd, 
trebuie cu necesitate să fie alcătuite cu un soi de 
asemănare cu inteligenţele a căror experienţă o avem. 
Pe vremea ignoranței şi întunericului superstiţiei păgâne, 
oamenii par să-şi fi format ideile despre divinităţile lor cu 
atât de puţină fineţe, încât le-au atribuit, de-a valma, 
toate pasiunile naturii umane, nefiind exceptate acelea 
care fac cel mai puţin onoare speciei noastre, precum 
pofta trupească, foamea, avariţia, invidia, răzbunarea. 
Prin urmare, nu aveau cum să nu atribuie acelor fiinţe, a 
căror natură excelentă au gândit-o cu cea mai mare 
admiraţie, acele sentimente şi calităţi care sunt marile 
podoabe ale umanităţii şi care par să o înalțe până la o 
asemănare cu perfecțiunea divină, precum iubirea de 
virtute şi de milostenie sau scârba de viciu şi nedreptate. 
Omul prejudiciat îl invoca pe Jupiter să fie martorul răului 
care i s-a făcut şi nu se putea îndoi că fiinţa divină va 
privi nedreptatea cu aceeaşi indignare care l-ar putea 
însufleţi şi pe omul cel mai meschin, dacă ar asista la 
comiterea nedreptăţii. Omul care l-a prejudiciat pe altul 
se simţea pe sine ţinta potrivită a urii şi indignării 
oamenilor, iar temerile sale naturale l-au făcut să 
atribuie aceleaşi sentimente acelor fiinţe impunătoare, a 


căror prezenţă nu putea să o evite şi a căror putere era 
irezistibilă. Aceste speranţe, temeri şi bănuieli naturale 
au fost răspândite prin simpatie şi confirmate prin 
educaţie, iar zeii erau universal reprezentaţi şi crezuţi a fi 
răsplătitorii omeniei şi ai milei şi răzbunătorii perfidiei şi 
ai nedreptăţii. Şi astfel, chiar în forma ei cea mai 
rudimentară, religia a consfințit regulile moralității cu 
mult timp înainte de epoca reflecţiei artificiale şi a 
filosofiei. Faptul că spaimele religiei trebuie astfel să 
impună simţul natural al datoriei a fost mult prea 
important pentru fericirea omenirii pentru ca natura să o 
lase a depinde de încetineala şi incertitudinea 
cercetărilor filosofice. 

Totuşi, când au ajuns să se desfăşoare, aceste 
cercetări au confirmat acele anticipaţii originare ale 
naturii. Indiferent pe ce am presupune că se întemeiază 
facultăţile noastre morale, pe anumite modificări ale 
raţiunii, pe un instinct originar, numit simţ moral, sau pe 
un alt principiu al naturii noastre, este neîndoielnic faptul 
că acestea ne-au fost date pentru a ne îndruma conduita 
în această viaţă. Ele poartă cele mai evidente însemne 
ale acestei autorităţi, ceea ce denotă că au fost sădite în 
noi pentru a fi arbitri supremi ai tuturor acţiunilor 
noastre, ca să ne supravegheze simţurile, pasiunile şi 
poftele şi ca să judece până unde pot fi îngăduite sau 
înfrânate fiecare dintre ele. În această privinţă, 
facultăţile noastre morale nu sunt câtuşi de puţin situate, 
aşa cum au pretins unii, la acelaşi nivel cu celelalte 
facultăţi şi pofte ale naturii noastre, neavând dreptul de 
a le înfrâna pe cele din urmă mai mult decât acestea au 
dreptul să le ţină în frâu pe ele. Nicio altă facultate sau 
niciun alt principiu de acţiune nu judecă o alta sau un 
altul. lubirea nu judecă indignarea, nici indignarea nu 
judecă iubirea. Aceste două pasiuni pot fi opuse una 
celeilalte, dar nu se poate spune, sub nicio formă 
cuvenită, că se aprobă ori se dezaprobă una pe cealaltă. 
Dar rolul specific al acelor facultăţi despre care discutăm 


este să judece, să cenzureze ori să laude toate celelalte 
principii ale naturii noastre. Pot fi considerate un fel de 
simţuri ale căror obiecte sunt acele principii. Fiecare simţ 
este puterea supremă peste propriile obiecte. Nu există 
curte de apel deasupra ochiului în ceea ce priveşte 
frumuseţea culorilor, nici deasupra urechii în ceea ce 
priveşte armonia sunetelor, nici deasupra gustului când 
vine vorba despre savoarea aromelor. Fiecare dintre 
aceste simţuri judecă în ultimă instanţă propriile obiecte. 
Tot ceea ce încântă gustul este dulce, tot ceea ce place 
ochiului este frumos, tot ceea ce mângăie urechea este 
armonios. Insăşi esenţa fiecăreia dintre aceste calităţi 
constă în a fi potrivită să încânte simţul căruia i se 
adresează. Tot astfel, revine facultăţilor noastre morale 
să determine când trebuie mângâiată urechea, când 
trebuie să fie răsfăţat ochiul, când trebuie desfătat 
gustul, când şi în ce măsură trebuie sau îngăduit, sau 
înfrânat fiecare alt principiu al naturii noastre. Ceea ce 
este pe placul facultăţilor noastre morale este frumos, 
drept şi cuvenit a se face; contrariul este rău, urât şi 
necuviincios. Sentimentele pe care le aprobă sunt 
frumoase şi cuvenite; cele contrare sunt dizgraţioase şi 
indecente.  Înseşi cuvintele drept, rău, potrivit, 
necuviincios, frumos, indecent nu înseamnă altceva 
decât ceea ce place sau displace acestor facultăţi. 

Prin urmare, întrucât aceste facultăţi au în mod 
evident misiunea de a guverna principiile naturii umane, 
regulile pe care le prescriu trebuie să fie privite ca 
porunci şi legi ale Divinităţii, promulgate de acei viceregi 
pe care Dumnezeu i-a aşezat în noi. Toate regulile 
generale sunt, de regulă, numite legi: astfel, regulile 
generale cărora li se supun corpurile în transmiterea 
mişcării se numesc legile mişcării. Dar acele reguli 
generale pe care le respectă facultăţile noastre morale 
atunci când aprobă sau condamnă orice sentiment ori 
acţiune supusă examinării lor ar putea fi denumite astfel 
cu şi mai mult temei. Ele se aseamănă mult mai 


îndeaproape cu ceea ce numim în sens propriu legi, 
acele reguli generale pe care le emite suveranul ca să 
îndrume conduita supuşilor săi. Ca şi acelea, sunt reguli 
menite să îndrume acţiunile libere ale oamenilor: ele 
sunt prescrise mai mult ca sigur de către un superior 
legiuit şi sunt, de asemenea, însoţite de recompense şi 
de pedepse. Acei viceregi lăsaţi de Dumnezeu în noi nu 
dau niciodată greş în a ne pedepsi pentru violarea lor, 
prin chinurile ruşinii lăuntrice şi autocondamnare şi, 
dimpotrivă, întotdeauna  răsplătesc supunerea prin 
seninătatea minţii, mulţumire şi autosatisfacţie. 

Există nenumărate alte consideraţii care confirmă 
aceeaşi concluzie. Fericirea omenirii, precum şi a tuturor 
celorlalte creaturi raţionale, pare să fi fost scopul originar 
urmărit de Creatorul naturii atunci când le-a făcut să 
existe. Niciun alt scop nu pare demn de acea 
înţelepciune supremă şi bunătate divină pe care cu 
necesitate i le atribuim şi această opinie, spre care 
suntem conduşi de considerarea abstractă a 
perfecţiunilor sale infinite, este confirmată încă o dată de 
examinarea proceselor din natură, care par toate menite 
să promoveze fericirea şi să prevină nefericirea. Însă 
acţionând conform poruncilor date de facultăţile noastre 
morale, urmărim cu necesitate cele mai eficiente 
mijloace de promovare a fericirii umanităţii şi, prin 
urmare, se poate spune că, într-un anumit sens, noi 
cooperăm cu Divinitatea, ducând mai departe, pe cât ne 
stă în puteri, planul Providenţei. Acţionând altminteri, 
dimpotrivă, se pare că împiedicăm, într-o oarecare 
măsură, planul pe care Creatorul naturii l-a stabilit 
pentru fericirea şi perfecțiunea lumii şi astfel ne 
declarăm, dacă pot spune aşa, într-o oarecare măsură 
duşmanii lui Dumnezeu. Aşadar, suntem firesc încurajați 
să sperăm extraordinara lui bunăvoință şi răsplată, într- 
un caz, şi să ne îngrozim de răzbunarea şi de pedeapsa 
lui, în cazul celălalt. 

Pe lângă toate acestea, există multe alte motive şi 


numeroase alte principii care tind să confirme şi să 
insufle aceeaşi doctrină salutară. Dacă avem în vedere 
regulile generale conform cărora prosperitatea şi 
necazurile externe sunt în mod obişnuit împărţite în 
această viaţă, vom descoperi că, în pofida dezordinii în 
care par să se afle toate lucrurile din această lume, chiar 
şi aici fiecare virtute îşi primeşte în mod firesc răsplata 
cuvenită, recompensa cea mai potrivită să o încurajeze şi 
să o promoveze; şi asta, de asemenea, atât de sigur, 
încât este nevoie de un extraordinar concurs de 
împrejurări pentru a fi pe de-a-ntregul dezamăgiţi. Care 
este răsplata cea mai potrivită pentru a fi încurajate 
hărnicia, chibzuinţă şi circumspecţia? Succesul în orice 
tip de afaceri. Şi este posibil ca de-a lungul unei vieţi 
întregi aceste virtuţi să nu izbutească să îl obţină? 
Bogăția şi onorurile externe sunt recompensa lor 
potrivită, pe care numai rareori nu reuşesc să o 
dobândească. Care este răsplata cea mai potrivită pentru 
a susţine practicarea adevărului, a dreptăţii şi a omeniei? 
Increderea, stima şi iubirea celor cu care trăim împreună. 
Omenia nu doreşte grandoare, ci iubire. Nu de bogăţie se 
vor bucura adevărul şi dreptatea, ci de încredere, 
recompensă pe care acele virtuţi trebuie să o 
dobândească aproape întotdeauna. Printr-un 
extraordinar şi nefericit concurs de împrejurări, un om 
bun poate ajunge să fie suspectat de o crimă de care 
este cu totul incapabil şi, din acest motiv, să fie cât se 
poate de nedrept apăsat pentru restul vieţii de oroarea şi 
aversiunea oamenilor. Printr-un accident de acest gen se 
poate spune despre el că a pierdut totul, în pofida 
integrităţii şi dreptăţii sale; tot astfel, un om precaut, în 
pofida maximei sale chibzuinţe, poate fi ruinat de un 
cutremur sau de o inundație. Totuşi accidentele de 
primul tip sunt poate mai rare şi mai contrare cursului 
obişnuit al lucrurilor decât cele de al doilea tip; cu toate 
acestea rămâne încă adevărat că practicarea adevărului, 
a dreptăţii şi a omeniei este o metodă sigură şi aproape 


infailibilă de a dobândi ceea ce acele virtuţi urmăresc în 
primul rând, încrederea şi dragostea celor cu care trăim 
împreună. O persoană poate fi foarte uşor văzută într-o 
lumină falsă în legătură cu o acţiune concretă, dar greu 
poate fi privită greşit în ceea ce priveşte orientarea 
generală a conduitei sale. Se poate crede că un om 
nevinovat a făcut ceva rău, dar asta se va întâmpla rar. 
Dimpotrivă, opinia stabilită despre inocenţa purtării sale 
ne va face adeseori să-l iertăm, chiar dacă a greşit, în 
pofida unor bănuieli foarte întemeiate. Tot astfel, un 
pungaş poate scăpa de blam, ba chiar poate primi 
aplauze după o anumită potlogărie, purtarea lui nefiind 
înţeleasă. Dar niciun om nu a fost mereu un escroc fără a 
fi cunoscut ca atare de toată lumea şi fără să fie frecvent 
suspectat de un delict când, în realitate, era perfect 
nevinovat. Şi, în măsura în care viciul şi virtutea pot fi 
sau pedepsite, sau recompensate de sentimentele şi 
opiniile oamenilor, în mersul obişnuit al lucrurilor, ambele 
se pot confrunta cu ceva mai mult decât o justiţie exactă 
şi imparială. 

Insă, deşi atunci când sunt privite în această 
lumină rece şi filosofică regulile generale pe baza cărora 
se distribuie prosperitatea şi sărăcia par să fie perfect 
adaptate situaţiei oamenilor în această viaţă, ele nu sunt 
câtuşi de puţin în acord cu unele dintre sentimentele 
noastre naturale. lubirea şi admiraţia noastră firească 
faţă de anumite virtuţi sunt de aşa natură încât dorim să 
le acordăm tot felul de onoruri şi de recompense, chiar şi 
dintre acelea care trebuie să recunoaştem că sunt 
recompensele cuvenite altor calităţi, de care acele virtuţi 
nu sunt însoţite întotdeauna. Dimpotrivă, scârba noastră 
faţă de unele vicii este de aşa natură încât am dori să 
revărsăm asupra lor tot felul de ocări şi de nenorociri, 
inclusiv acelea care sunt consecinţele fireşti ale unor 
însuşiri foarte diferite. Mărinimia, generozitatea şi 
dreptatea impun un grad de admiraţie atât de înalt, încât 
dorim să le vedem încoronate de bogăţie, putere şi tot 


felul de onoruri care sunt consecinţele fireşti ale 
chibzuinţei, ale hărniciei şi ale străduinţei - calităţi de 
care acele virtuţi nu sunt legate în mod inseparabil. Pe 
de altă parte, frauda, minciuna, brutalitatea şi violenţa 
stârnesc în inima oricui un asemenea dispreţ şi dezgust, 
încât suntem indignaţi văzând că aceste vicii se bucură 
de acele avantaje pe care se poate spune, într-un anumit 
sens, că le merită, datorită sârguinţei şi hărniciei cu care 
se însoțesc. Pungaşul harnic cultivă pământul; omul bun, 
dar indolent, îl lasă în paragină. Cine ar trebui să strângă 
recolta? Cine flămânzeşte şi cine are de toate? Mersul 
natural al lucrurilor decide în favoarea pungaşului; 
sentimentele naturale ale oamenilor decid în favoarea 
omului virtuos. Omul socoteşte că însuşirile bune ale 
unuia sunt excesiv răsplătite prin acele avantaje pe care 
tind să i le ofere şi că lipsurile celuilalt sunt de departe 
prea sever pedepsite prin nenorocirile pe care, în chip 
firesc, le abat asupra lui, iar legile omeneşti, consecinţe 
ale sentimentelor noastre, penalizează viaţa şi starea 
socială a trădătorului harnic şi chibzuit şi, pe de altă 
parte,  răsplătesc, prin recompense extraordinare, 
fidelitatea şi spiritul civic ale bunului cetăţean, nechibzuit 
şi neglijent. In acest fel, omul este îndrumat de Natură să 
corecteze, într-o oarecare măsură, acea împărţire a 
lucrurilor pe care ea însăşi ar fi făcut-o altminteri. 
Regulile pe care natura îi indică omului să le urmeze în 
acest scop sunt diferite de acelea pe care le aplică ea 
însăşi. Ea acordă fiecărei virtuţi şi fiecărui viciu acea 
recompensă precisă care este cea mai potrivită să o 
încurajeze pe una ori să-l înfrâneze pe celălalt. Ea este 
călăuzită de acest singur criteriu şi acordă puţină atenţie 
diferitelor grade de merit sau de vină care pot părea că 
le revin conform sentimentelor şi pasiunilor omeneşti. 
Dimpotrivă, omul le are în vedere numai pe acestea şi se 
străduieşte să asigure fiecărei virtuţi rangul exact 
proporţional cu acel grad de iubire şi de stimă şi fiecărui 
viciu, acel grad de dispreţ şi dezgust pe care el însuşi le 


simte faţă de fiecare. Regulile pe care le respectă natura 
sunt potrivite pentru ea, acelea pe care le respectă omul 
i se potrivesc lui, dar amândouă sunt calculate să 
propăşească acelaşi scop măreț, ordinea lumii, precum şi 
perfecțiunea şi fericirea naturii umane. 

Insă, deşi omul este folosit astfel ca să modifice 
împărţirea lucrurilor pe care ar face-o evenimentele 
naturale dacă ar decurge în voia lor şi, deşi, aidoma 
Zeilor poeților, intervine mereu, cu mijloace 
extraordinare, în favoarea virtuţii şi în opoziţie cu viciul, 
străduindu-se, aidoma lor, să abată săgeata ţintită spre 
capul celui drept, dar să iuţească sabia nimicitoare de 
deasupra capului celui rău, totuşi el nu este câtuşi de 
puţin capabil să dăruie fiecăruia soarta cuvenită în 
deplină armonie cu propriile sentimente şi dorinţe. 
Mersul natural al lucrurilor nu poate fi pe de-a-ntregul 
dirijat de neputincioasele strădanii ale omului: curentul 
este prea rapid şi prea vijelios pentru ca el să-l poată opri 
şi, chiar dacă regulile care îl guvernează par să fi fost 
stabilite în vederea celor mai înțelepte şi a celor mai 
bune scopuri, ele produc uneori efecte care şochează 
toate sentimentele naturale ale omului. Că o mare 
asociere de oameni trebuie să primeze faţă de una 
restrânsă, că aceia care iniţiază o întreprindere în mod 
prevăzător şi cu toate pregătirile necesare trebuie să 
aibă câştig de cauză faţă de aceia care li se opun fără 
nimic din toate acestea şi că fiecare scop trebuie să fie 
atins numai folosind acele mijloace pe care Natura le-a 
stabilit pentru îndeplinirea lor - par să fie o regulă nu 
doar necesară şi inevitabilă în sine, însă şi una utilă şi 
potrivită pentru a stimula hărnicia şi grija omenirii. 
Totuşi, atunci când, drept consecinţă a acestei reguli, 
violenţa şi prefăcătoria au câştig de cauză în faţa 
sincerităţii şi a dreptăţii, câtă indignare nu este stârnită 
în sufletul oricărui spectator uman? Câtă tristeţe şi 
compasiune pentru suferinţele celui nevinovat şi câtă 
indignare  furibundă faţă de succesul opresorului? 


Suntem în egală măsură îndureraţi şi furioşi din pricina 
răului făcut, dar adeseori descoperim că este cu totul 
peste puterile noastre să îndreptăm răul făcut. Aşadar, 
atunci când ne cuprinde disperarea din pricină că nu 
găsim pe pământ nicio forţă care să poată amenda 
triumful nedreptăţii, în mod firesc ne adresăm cerului şi 
sperăm că marele Creator al naturii noastre va duce el 
însuşi la împlinire în lumea de dincolo ceea ce toate 
principiile pe care el ni le-a dăruit pentru îndrumarea 
conduitei noastre ne îndeamnă să încercăm a face chiar 
aici, că el va duce la împlinire planul pe care el însuşi ne- 
a învăţat să-l începem şi că, într-o viaţă viitoare, va 
răsplăti pe fiecare după lucrurile pe care le-a făcut în 
această lume. Şi astfel suntem conduşi spre credinţa 
într-o condiție viitoare, nu numai de slăbiciunile, 
speranţele şi spaimele naturii umane, ci şi de cele mai 
nobile şi cele mai bune principii care îi aparţin, de iubirea 
virtuţii şi de scârba faţă de viciu şi nedreptate. 

lată ce spune elocventul şi filosoficul episcop de 
Clermont, cu acea pătimaşă şi hiperbolizantă forţă a 
imaginaţiei care, câteodată, pare să iasă din decor: „Se 
potriveşte cu măreţia lui Dumnezeu să lase lumea pe 
care a creat-o într-o dezordine atât de universală? Să 
vadă cum ticălosul are aproape întotdeauna câştig de 
cauză în faţa celui drept; cum cel nevinovat este 
detronat de uzurpator; cum tatăl devine victima ambiţiei 
unui fiu degenerat; cum soţul se stinge sub lovitura unei 
soţii barbare şi necredincioase? De la înălţimea măreției 
sale ar trebui ca Dumnezeu să privească acele triste 
evenimente ca pe un amuzament extravagant, fără să 
intervină? Fiindcă este mare, ar trebui să fie slab, 
nedrept sau barbar? Fiindcă oamenii sunt mărunți, ar 
trebui să le fie îngăduit ori să fie desfrânaţi fără 
pedeapsă ori virtuoşi fără nicio răsplată? O, Doamne! 
Dacă acesta este caracterul Fiinţei tale Supreme, dacă tu 
eşti acela pe care îl venerăm având astfel de idei 
cumplite, atunci eu nu te mai pot recunoaşte drept tatăl 


meu, protectorul meu, mângâietorul tristeţii mele, 
sprijinul slăbiciunii mele, răsplătitorul fidelității mele. 
Atunci nu ai mai fi nimic mai mult decât un tiran indolent 
şi excentric, care sacrifică omenirea vanităţii sale 
insolente şi care i-a creat pe oameni din nimic doar ca 
să-i distreze clipele de răgaz şi capriciul său.” 

Atunci când regulile generale care stabilesc meritul 
şi culpa acţiunilor ajung să fie considerate legi ale unei 
Fiinţe Atotputernice, care ne supraveghează purtarea şi 
care, în viaţa de apoi, va răsplăti ascultarea şi va pedepsi 
încălcarea lor, ele capătă cu necesitate, din această 
perspectivă, o nouă sfinţenie. Faptul că ascultarea 
voinţei  Divinităţii trebuie să fie regula supremă a 
conduitei noastre nu poate fi pus la îndoială de nimeni 
care crede în existenţa sa. Numai gândul nesupunerii 
pare să implice necuviinţa cea mai şocantă. Cât de van şi 
de absurd ar fi ca omul ori să se opună poruncilor care i- 
au fost date de înţelepciunea şi Puterea Infinită, ori să le 
ignore! Cât de nefiresc, cât de necuviincios de 
nerecunoscător ar fi ca omul să nu respecte preceptele 
care i-au fost prescrise de infinita bunătate a Creatorului 
său, chiar dacă încălcarea lor nu ar fi însoţită de nicio 
pedeapsă. Simţul bunei-cuviinţe este şi el bine susţinut 
aici de cele mai puternice motive ale interesului propriu. 
Ideea că, oricât am putea scăpa de privirea oamenilor 
sau oricât ne-am afla dincolo de limitele pedepsei 
omeneşti, acţionăm totuşi întotdeauna sub ochiul divin şi 
suntem expuşi pedepsei lui Dumnezeu, marele 
răzbunător al nedreptăţii, este un motiv capabil să 
înfrâneze cele mai năbădăioase pasiuni, măcar în cazul 
acelora care, prin reflecţie statornică, au ajuns să le 
cunoască îndeaproape. 

In acest fel, religia impune simţul natural al 
datoriei şi aşa se face că oamenii sunt în general dispuşi 
să acorde o mare încredere probităţii acelora în care par 
să fie adânc întipărite sentimente religioase. Astfel de 
persoane, îşi imaginează ei, acţionează constrânse de o 


obligaţie suplimentară, pe lângă acelea care guvernează 
conduita altor oameni. Respectul faţă de buna-cuviinţă a 
acţiunii, ca şi cel faţă de reputaţie, consideraţia acordată 
aprobării venite din propria inimă, ca şi celei venite din 
partea celorlalţi, sunt motive care, presupun ei, exercită 
asupra omului religios aceeaşi influenţă ca şi asupra 
omului laic. Dar primul cunoaşte o altă înfrânare şi nu 
acţionează niciodată în mod deliberat altfel decât dacă s- 
ar afla în prezenţa acelui Mare Superior care urmează să- 
| răsplătească, în cele din urmă, după faptele sale. Din 
acest motiv se acordă mai multă încredere regularităţii şi 
exactităţii purtării lui. Şi oriunde principiile naturale ale 
religiei nu sunt corupte de clicile şi zelul partizan al unor 
uneltiri de nimic, oriunde oamenii nu sunt învăţaţi să 
respecte nişte observaţii frivole, ca pe nişte datorii mai 
nemijlocite ale religiei decât actele de justiţie şi de 
bunăvoință, precum şi să îşi imagineze că, prin sacrificii, 
prin ceremonii şi rugăciuni vane, se pot tocmi cu 
Divinitatea pentru înşelăciune, perfidie şi violenţă, 
neîndoielnic lumea judecă în această privinţă corect şi, 
pe bună dreptate, acordă o dublă încredere onestităţii 
purtării omului religios. 


Capitolul VI 


În ce situaţii simţul datoriei ar trebui să fie unicul 
principiu al conduitei noastre; şi în ce situații ar 
trebui să conlucreze cu alte motive 


Religia oferă motive atât de puternice de 
practicare a virtuţii şi ne fereşte prin înfrânări atât de 
solide de tentaţia viciului, încât mulţi au fost conduşi 
spre ideea că principiile religioase ar fi singurele motive 
de acţiune lăudabile. Nu ar trebui, au spus aceştia, nici 


să răsplătim mânaţi de recunoştinţă, nici să pedepsim 
cuprinşi de indignare; nu ar trebui nici să protejăm 
neajutorarea copiilor noştri, nici să sprijinim infirmităţile 
părinţilor noştri îndemnați de afecţiune firească. Toate 
formele de afecţiune faţă de obiecte particulare ar trebui 
să piară din inima noastră şi o singură mare afecţiune să 
le înlocuiască pe toate, iubirea Divinităţii, dorinţa de a-i fi 
pe plac şi de a ne conduce conduita, în toate privinţele, 
în conformitate cu voinţa sa. Nu trebuie să fim 
recunoscători animați de recunoştinţă, nu trebuie să fim 
miloşi animați de omenie, nu trebuie să avem spirit civic 
animați de iubirea faţă de ţara noastră, nici generoşi 
doar pentru că iubim umanitatea. Singurul principiu şi 
motiv al purtării noastre în îndeplinirea tuturor acestor 
diferite datorii trebuie să fie sentimentul că Dumnezeu 
ne-a poruncit să le îndeplinim. Nu voi zăbovi aici să 
examinez în mod deosebit această opinie; voi remarca 
numai că nu ar fi trebuit să ne aşteptăm să o găsim 
împărtăşită de nicio sectă profesând o religie în care, aşa 
cum primul precept ne cere să îl iubim pe Domnul 
Dumnezeul nostru din toată inima, cu tot sufletul şi cu 
toată puterea noastră, tot astfel al doilea ne cere să ne 
iubim aproapele ca pe noi înşine; şi, cu siguranţă, ne 
iubim pe noi înşine de dragul nostru, şi nu doar pentru că 
ni s-a poruncit să o facem. Că simţul datoriei ar trebui să 
fie unicul principiu al purtării noastre nu este nicăieri 
preceptul creştinătăţii, ci ar trebui să fie numai principiul 
dominant şi conducător, după cum ne îndrumă într- 
adevăr să credem filosofia şi simţul comun. Se poate 
pune însă întrebarea în ce situaţii acţiunile noastre ar 
trebui să fie iniţiate pe de-a-ntregul de simţul datoriei şi 
în ce situaţii un alt sentiment sau afect ar trebui să i se 
alăture, exercitând influenţa principală. 

Soluţia acestei probleme, care nu poate fi, cred eu, 
formulată cu foarte mare acuratețe, va depinde de două 
împrejurări diferite; în primul rând, de caracterul firesc 
agreabil sau de urâţenia sentimentului ori afectului care 


ne-ar îndemna spre orice acţiune total independent de 
considerarea regulilor generale; în al doilea rând, de 
precizia şi exactitatea sau de obscuritatea şi lipsa de 
precizie a înseşi regulilor generale. 

|. În primul rând, zic eu, va depinde de caracterul 
firesc agreabil sau de urâţenia afectului însuşi în ce 
măsură acţiunile noastre trebuie să izvorască din el ori 
să decurgă pe de-a-ntregul din respectul acordat regulii 
generale. 

Toate acele acţiuni frumoase şi admirate spre care 
trebuie să ne îndemne afectele noastre binevoitoare 
trebuie să decurgă în egală măsură din pasiunile însele şi 
din atenţia acordată regulilor generale de conduită. Un 
binefăcător se consideră rău răsplătit dacă persoana 
căreia i-a dăruit bunele sale oficii îi întoarce serviciile 
numai împins de un rece simţ al datoriei şi fără niciun pic 
de afecţiune faţă de persoana lui. Un soţ este 
nemulţumit de cea mai ascultătoare soţie atunci când îşi 
imaginează că purtarea ei nu este animată de niciun alt 
principiu afară de respectul ei faţă de ceea ce-i impune 
situaţia în care se află. Chiar dacă un fiu şi-ar îndeplini 
fără greş toate datoriile lui filiale, dacă este lipsit totuşi 
de acel respect plin de afecţiune pe care i-ar sta bine să 
îl manifeste, părintele se poate plânge pe bună dreptate 
de indiferența lui. Şi nici fiul nu ar putea fi pe deplin 
mulţumit de un părinte care, cu toate că şi-ar îndeplini 
toate datoriile impuse de situaţie, nu are nimic din acea 
căldură paternă care ar fi de aşteptat din partea lui. În 
ceea ce priveşte toate aceste afecte binevoitoare sau 
sociale, este plăcut să vezi că simţul datoriei este folosit 
mai degrabă pentru înfrânarea decât pentru înteţirea lor, 
mai degrabă ca să ne împiedice a face prea mult decât 
ca să ne îndemne să facem ceea ce trebuie. Ne face 
plăcere să vedem un tată obligat să îşi controleze propria 
afecţiune exagerată, un prieten obligat să îşi limiteze 
generozitatea naturală, o persoană care a primit un 
beneficiu obligată să îşi înfrâneze recunoştinţa prea 


impulsivă a propriului temperament. 

Preceptul contrar îşi are locul în legătură cu 
pasiunile pizmaşe şi nesociale. Trebuie să răsplătim 
mânaţi de recunoştinţa şi generozitatea din inimă, fără 
să ne codim şi fără să fim obligaţi să reflectăm despre 
buna-cuviinţă a recompensei, dar trebuie să pedepsim 
întotdeauna cu reținere şi mai mult mânaţi de 
sentimentul de bună-cuviinţă a pedepsei decât de orice 
dispoziţie sălbatică de revanşă. Nimic nu este mai 
elegant decât purtarea omului care pare să deteste cele 
mai mari prejudicii, fiind mânat mai mult de sentimentul 
că acestea merită să fie pedepsite şi că sunt ţintele 
potrivite ale indignării decât de furia acelei pasiuni 
dezagreabile; cel care, ca un judecător, are în vedere 
numai regula generală, care stabileşte ce răzbunare se 
cuvine fiecărei infracţiuni concrete; cei care, aplicând 
regula, simte mai puţin ceea ce a suferit el decât ceea ce 
urmează să sufere infractorul; cel care, deşi cuprins de 
mânie, nu uită să fie milos şi este dispus să interpreteze 
regula în modul cel mai blând şi favorabil şi să îngăduie 
toate uşurările pedepsei pe care le poate admite cea mai 
imparţială omenie, în acord cu bunul-simţ. 

În conformitate cu observaţiile anterioare, aşa cum 
pasiunile egoiste se află, în alte privinţe, undeva la 
mijloc, între afectele sociale şi cele nesociale, la fel apar 
şi în acest context. Urmărirea țintelor interesului privat, 
în toate situaţiile comune, mărunte şi des întâlnite, ar 
trebui să decurgă mai degrabă din respectul faţă de 
regulile generale care prescriu un anumit comportament 
decât din orice pasiune faţă de acele ţinte ca atare; dar 
în situaţiile mai importante şi mai neobişnuite ar trebui 
să fim anapoda, insipizi şi dizgraţioşi dacă nu s-ar vădi că 
ţintele însele ne animă cu un grad considerabil de 
pasiune. Să doreşti cu ardoare un singur şiling ori să pui 
la cale un complot ca să câştigi ori să economiseşti un 
şiling l-ar degrada pe cel mai vulgar negustor în opinia 
tuturor semenilor lui. Oricât de neprielnice i-ar fi 


împrejurările, în purtarea lui nu trebuie să apară nicio 
preocupare faţă de asemenea chestiuni mărunte, de 
dragul lucrurilor în sine. Poate că situaţia lui reclamă să 
fie extrem de econom şi foarte stăruitor, dar fiecare 
exercitare particulară a cumpătării şi a stăruinţei trebuie 
să decurgă nu atât din respect faţă de acea sumă 
particulară pusă deoparte sau câştigată, cât mai ales din 
regula generală care îi prescrie, cu maximă rigoare, o 
astfel de conduită. Cumpătarea lui de astăzi nu trebuie 
să decurgă din dorinţa acelor trei penny pe care i-ar 
economisi, după cum nici serviciile pe care le oferă în 
dugheana lui dintr-o pasiune faţă de acea monedă de 
zece penny pe care o va câştiga prin munca lui; atât una, 
cât şi cealaltă trebuie să decurgă exclusiv din respectul 
regulii generale care prescrie, cu cea mai neînduplecată 
asprime, acest mod de purtare tuturor persoanelor din 
branşa lui. În asta constă diferenţa dintre caracterul unui 
zgârcit şi cel al unui ins econom şi stăruitor atât cât 
trebuie. Unul este neliniştit numai din pricina unor 
chestiuni mărunte, dorite de dragul lor ca atare; celălalt 
se ocupă de ele numai în acord cu planul de viaţă pe 
care şi l-a fixat pentru sine însuşi. 

Lucrurile stau cu totul altfel în ceea ce priveşte 
ţintele mai neobişnuite şi mai importante ale interesului 
personal. O persoană se vădeşte meschină dacă nu 
urmăreşte astfel de ţinte cu un oarecare grad de 
seriozitate de dragul lor ca atare. Trebuie să dispreţuim 
un prinţ care nu se frământă din pricina cuceririi sau 
apărării unei provincii. Ar trebui să avem puţin respect 
faţă de un gentleman privat care nu se străduieşte să 
dobândească o proprietate sau măcar o funcţie 
importantă, atunci când le-ar putea obţine fără mârşăvie 
sau nedreptate. Un membru al Parlamentului care nu 
manifestă nicio grijă faţă de alegerea lui este părăsit de 
prieteni, întrucât este întru totul nedemn de ataşamentul 
lor. Chiar şi un meseriaş este considerat bleg de semenii 
lui dacă nu se agită să obţină o slujbă extraordinară sau 


un avantaj ieşit din comun. Această energie şi această 
forţă constituie diferenţa dintre omul întreprinzător şi cel 
de leneşă uniformitate. Acele ţinte măreţe ale interesului 
propriu, a căror pierdere sau dobândire schimbă 
semnificativ rangul social al unei persoane, sunt 
obiectele pasiunii potrivit numite ambiţie - o pasiune 
care, atunci când se păstrează în limitele chibzuinţei şi 
ale dreptăţii, este întotdeauna admirată în lume şi are, 
uneori, chiar o anumită măreție neobişnuită, care 
impresionează imaginaţia atunci când depăşeşte limitele 
acestor două virtuţi şi nu este doar injustă, ci şi 
extravagantă. De aici admiraţia generală faţă de eroi şi 
cuceritori şi chiar faţă de bărbaţii de stat ale căror 
proiecte au fost foarte îndrăzneţe şi de mare amploare, 
deşi, în ansamblu, injuste, precum planurile cardinalilor 
Richelieu şi de Retz. Obiectele avariţiei şi cele ale 
ambiţiei diferă numai sub aspectul măreției lor. Un 
zgârcit este la fel de furibund pentru o jumătate de 
penny pe cât este un om ambițios când vine vorba 
despre cucerirea unui regat. 

II. În al doilea rând, zic eu, parţial va depinde de 
precizia şi exactitatea sau de neclaritatea şi lipsa de 
acuratețe a înseși legilor generale în ce măsură purtarea 
noastră ar trebui să decurgă din respectul faţă de ele. 

Regulile generale ale aproape tuturor virtuţilor, 
regulile generale care stabilesc îndatoririle ce sunt legate 
de chibzuinţă, milostenie, generozitate, recunoştinţă sau 
prietenie sunt în multe privinţe neclare şi imprecise, 
admit numeroase excepţii şi solicită atâtea modificări, 
încât cu greu este posibil să ne orientăm conduita pe de- 
a-ntregul în funcţie de prescripţiile lor. Întrucât se 
întemeiază pe o experienţă universală, obişnuitele 
precepte proverbiale care ţin de chibzuinţă sunt, poate, 
cele mai bune reguli generale care se pot emite în 
legătură cu ea. Însă a le respecta foarte strict şi 
literalmente ar fi, evident, cea mai absurdă şi mai 
ridicolă pedanterie. Dintre toate virtuțile pe care tocmai 


le-am pomenit, recunoştinţa are, probabil, regulile cele 
mai precise şi admite cele mai puţine excepţii. Că de 
îndată ce putem trebuie să returnăm în contul serviciilor 
primite o valoare egală şi, dacă este posibil, o valoare 
superioară ar părea să fie o regulă destul de limpede şi 
una care abia dacă admite vreo excepţie. Totuşi, după 
cea mai superficială examinare, această regulă se va 
vădi a fi în cel mai înalt grad neclară şi inexactă, putând 
să admită zeci de mii de excepţii. Dacă binefăcătorul tău 
te-a îngrijit când erai bolnav, ar trebui să te revanşezi în 
acelaşi fel, când el este atins de boală? Sau poţi să-ţi 
îndeplineşti obligaţia de recunoştinţă oferind în schimb 
altceva? Dacă va trebui să-l îngrijeşti, cât timp va fi 
necesar să o faci? Tot atât timp cât te-a îngrijit el pe tine 
sau mai mult şi cu cât mai mult? Dacă prietenul tău ţi-a 
împrumutat nişte bani când erai la strâmtoare, va trebui 
să-l împrumuţi şi tu când el se află în aceeaşi situaţie? 
Când va trebui să-l împrumuţi? Acum, mâine sau luna 
viitoare? Şi pentru cât timp? Este evident că nu se poate 
emite nicio regulă generală, în lumina căreia se poate 
da, în toate situaţiile, un răspuns oricăreia dintre aceste 
întrebări. 

Diferenţele dintre caracterul tău şi al lui, dintre 
circumstanţele tale şi ale lui pot fi de aşa natură încât 
poţi fi perfect recunoscător şi să refuzi, cu temei, a-i 
împrumuta jumătate de penny; sau, dimpotrivă, poţi fi 
dispus să-i înapoiezi de zece ori suma pe care el ţi-a 
împrumutat-o şi să fii acuzat totuşi de cea mai neagră 
ingratitudine şi de a nu-ți fi îndeplinit nici măcar a suta 
parte din obligaţia faţă de el. După cum datoriile 
recunoştinţei sunt totuşi poate cele mai sacre dintre 
toate câte ne sunt prescrise de virtuțile binevoitoare, tot 
astfel regulile generale care le determină sunt, după cum 
spuneam înainte, cele mai precise. Cele care prescriu 
acţiunile impuse de prietenie, omenie, ospitalitate, 
generozitate sunt încă şi mai vagi şi mai nedefinite. 

Cu toate astea, există o virtute ale cărei reguli 


generale determină cu cea mai mare exactitate fiecare 
acţiune externă pe care o solicită. Regulile justiţiei sunt 
precise în cel mai înalt grad şi nu admit nicio excepţie 
sau modificare, ci pot fi enunțate ia fel de exact ca şi 
regulile însele şi care, într-adevăr, decurg din acelaşi 
principiu ca şi ele. Dacă îi datorez cuiva zece lire, justiţia 
arată că trebuie să-i plătesc exact zece lire, fie în 
momentul asupra căruia am căzut de acord, fie atunci 
când îmi cere banii. Ce trebuie să fac, cât trebuie să 
plătesc, când şi unde trebuie să restitui banii, natura 
integrală şi toate circumstanţele acţiunii prescrise simt 
stabilite şi determinate cu precizie. Prin urmare, deşi 
poate fi anapoda şi pedant să aplic prea strict regulile 
comune ale chibzuinţei sau generozităţii, nu este nicio 
pedanterie în aplicarea strictă a regulilor justiţiei. 
Dimpotrivă, le datorăm cea mai sfântă consideraţie, iar 
acţiunile pe care le solicită această virtute nu sunt 
niciodată săvârşite atât de cuvenit ca atunci când 
motivul principal de a le aplica este respectul reverenţios 
şi religios acordat acelor reguli generale care le impun. In 
practica altor virtuţi, purtarea noastră ar trebui să fie 
călăuzită mai degrabă de o anumită idee de bună- 
cuviinţă, de un anumit gust pentru un stil particular de 
conduită decât de orice atenţie faţă de o maximă sau 
regulă precisă şi ar trebui să avem în vedere scopul şi 
temeiul regulii mai mult decât regula însăşi. Dar lucrurile 
stau altminteri în ceea ce priveşte justiţia: omul care o 
interpretează cel mai puţin şi care aderă cu cea mai 
îndărătnică statornicie la înseşi regulile generale este cel 
mai vrednic de laudă şi pe el te poţi bizui cel mai mult. 
Întrucât scopul regulilor justiţiei este să ne împiedice a-i 
face rău aproapelui, iar violarea lor poate fi o crimă, am 
putea pretinde, cu unele pretexte raţionale, că această 
violare particulară nu ar putea aduce un prejudiciu. Un 
om devine adeseori un răufăcător din momentul în care 
începe, chiar în adâncul inimii, să recurgă la astfel de 
tertipuri. Din clipa în care se gândeşte să se abată de la 


cea mai neclintită aderenţă faţă de ceea ce acele 
precepte inviolabile îi prescriu, nu i se mai poate acorda 
încredere şi nimeni nu poate spune până la ce grad de 
vinovăţie poate să ajungă. Hoţul îşi imaginează că nu 
face nimic rău atunci când fură de la cei bogaţi ceea ce 
el presupune că le prisoseşte şi ceea ce s-ar putea ca ei 
să nu ştie niciodată că le-a fost furat. Cel care comite un 
adulter îşi imaginează că nu face nimic rău atunci când o 
corupe pe soţia prietenului său, cu condiţia să ascundă 
intriga lui de bănuielile soţului şi să nu tulbure pacea 
familiei. Odată ce începem să cedăm în faţa unor astfel 
de chiţibuşerii, nu mai există enormitate de care să nu 
putem fi capabili. 

Regulile justiţiei pot fi comparate cu regulile 
gramaticii; regulile celorlalte virtuţi cu regulile formulate 
de critici pentru a defini realizarea a ceea ce este sublim 
şi elegant în compoziţie. Unele sunt precise, exacte şi 
indispensabile. Celelalte sunt neclare, vagi şi 
nedeterminate şi ne prezintă mai degrabă o idee 
generală de perfecţiune spre care ar trebui să tindem 
decât să ne furnizeze nişte instrucţiuni certe şi infailibile, 
cu ajutorul cărora să o putem atinge. Un om poate să 
înveţe să scrie corect gramatical prin aplicarea regulilor, 
cu absolută infailibilitate; la fel, cine ştie, poate fi învăţat 
să acţioneze just. Dar nu există reguli a căror aplicare să 
ne conducă negreşit la realizarea eleganţei sau a 
sublimului în scris; deşi există unii care ne pot ajuta, într- 
o oarecare măsură, să ne corectăm şi să ne lămurim 
ideile vagi pe care puteam să le fi nutrit altminteri 
despre acele perfecţiuni. Şi nu există reguli a căror 
cunoaştere să ne înveţe în mod infailibil să acţionăm în 
toate situaţiile cu chibzuinţă, cu nobleţe sau cuviincioasă 
bunăvoință, deşi sunt unii care ne pot da posibilitatea de 
a ne corecta şi de a ne lămuri, în mai multe privinţe, 
ideile imperfecte pe care puteam să ni le fi făcut 
altminteri despre acele virtuţi. 

Se poate întâmpla câteodată ca, având cea mai 


serioasă şi sinceră dorinţă de a acţiona astfel încât să 
merităm aprobarea celorlalţi, să greşim regulile potrivite 
de conduită şi astfel suntem înşelaţi chiar de principiul 
care ar trebui să ne îndrume. În van ne-am aştepta ca, în 
acest caz, oamenii să ne aprobe purtarea întru totul. Ei 
nu îşi pot interioriza acea idee absurdă de datorie care 
ne-a influenţat, nici să fie de acord cu vreuna dintre 
acţiunile care au decurs din ea. Există însă ceva demn de 
respect în caracterul şi în purtarea unuia care este 
împins spre viciu de un sens greşit al datoriei sau de 
ceea ce se numeşte o conştiinţă indusă în eroare. Oricât 
de funest putea să fi fost înşelat de ea, el rămâne, pentru 
cei generoşi şi plini de omenie, mai degrabă obiectul 
compătimirii decât al urii şi al indignării. Aceştia deplâng 
slăbiciunea naturii umane, care ne expune unor î I uzii 
atât de nefericite, chiar în timp ce ne străduim cât se 
poate de sincer să ne apropiem de perfecţiune şi facem 
eforturi să acţionăm conform celui mai bun principiu care 
ar putea să ne îndrume. Falsele idei religioase sunt 
aproape singurele cauze care pot prilejui orice pervertire 
foarte grosolană a sentimentelor noastre naturale în 
acest mod şi acel principiu care conferă cea mai mare 
autoritate regulilor datoriei este singurul capabil să 
deformeze ideile noastre despre ele în orice măsură 
considerabilă. In toate celelalte cazuri, simţul comun este 
suficient ca să ne îndrume, dacă nu spre cea mai aleasă 
bună-cuviinţă a conduitei, măcar spre ceva care nu se 
află prea departe de ea şi, cu condiţia de a fi sincer 
dornici să facem binele, purtarea noastră va fi mereu, 
privită în ansamblu, vrednică de laudă. Toţi oamenii sunt 
de acord că a te supune voinţei divine este prima regulă 
a datoriei. Dar în ceea ce priveşte poruncile particulare 
pe care acea voinţă ni le poate impune, oamenii se 
deosebesc mult între ei. Prin urmare, în acest domeniu 
se cuvin cea mai mare indulgență şi maxima toleranţă; 
chiar dacă apărarea societăţii reclamă pedepsirea 
crimelor, indiferent din ce motive ar decurge, totuşi un 


om bun le va pedepsi întotdeauna cu reţinere, atunci 
când este evident că decurg din idei false legate de 
datoria religioasă. El nu va simţi niciodată împotriva celor 
care le comit acea indignare pe care o resimte împotriva 
altor criminali, ci mai degrabă regretă şi, uneori, admiră 
chiar nefericita lor fermitate şi nobleţe, chiar în timp ce 
le pedepsesc crimele. In tragedia lui Mahomed, una 
dintre cele mai bune din câte a scris Voltaire, sunt bine 
reprezentate ceea ce ar trebui să fie sentimentele 
noastre stârnite de crimele care decurg din astfel de 
motive. În acea tragedie, doi tineri de sexe diferite, cu 
cele mai nevinovate şi virtuoase înclinații şi fără nicio 
altă slăbiciune afară de ceea ce ne face să-i îndrăgim şi 
mai mult, afecțiunea reciprocă, sunt instigaţi de cele mai 
puternice motive ale unei false religii să comită o crimă 
oribilă, care şochează toate principiile naturii umane. Un 
bătrân venerabil, care manifestase cea mai tandră 
afecţiune faţă de amândoi şi pentru care, în pofida 
faptului că era un duşman declarat al religiei lor, 
amândoi nutreau cel mai înalt respect şi cea mai aleasă 
preţuire şi care era, în realitate, tatăl lor, deşi ei nu ştiau 
acest lucru, le este indicat drept un sacrificiu pe care 
Dumnezeu îl ceruse în mod explicit din mâinile lor şi li se 
porunceşte să-l ucidă. Pe când erau pe cale să 
săvârşească această crimă, cei doi sunt torturați de toate 
chinurile sufleteşti care se pot ivi din lupta între ideea 
caracterului indispensabil al datoriei religioase, pe de o 
parte, şi compasiunea, recunoştinţa, respectul vârstei şi 
dragostea faţă de omenia şi virtutea persoanei pe care 
urmau să o distrugă, pe de altă parte. Reprezentarea 
acestor chinuri înfăţişează una dintre cele mai 
interesante şi poate cele mai instructive spectacole 
susţinute vreodată pe scena oricărui teatru. Dar simţul 
datoriei are, până la urmă, câştig de cauză asupra 
tuturor slăbiciunilor amiabile ale naturii umane. Ei comit 
crima care le-a fost impusă, dar imediat descoperă 
eroarea lor şi modul în care au fost înşelaţi şi sunt scoşi 


din minţi de oroare, remuşcare şi indignare. 
Asemănătoare sentimentelor noastre faţă de nefericiţii 
Seid şi Palmira trebuie să fie ceea ce simţim faţă de orice 
persoană astfel înşelată de religie, atunci când suntem 
siguri că într-adevăr religia a înşelat-o, şi nu doar 
mimarea ei, folosită să acopere unele dintre cele mai 
odioase pasiuni omeneşti. 

Aşa cum o persoană poate să acţioneze greşit 
dând ascultare unui simţ greşit al datoriei, natura poate 
să predomine câteodată, determinând-o să acţioneze 
corect în opoziţie cu acesta. În acest caz nu ne poate 
displăcea să vedem că prevalează acel motiv despre 
care credem că trebuie să prevaleze, deşi persoana 
însăşi este atât de slabă încât să gândească altminteri. 
Întrucât purtarea sa este însă efectul slăbiciunii, nu al 
principiului, suntem departe de a-l privi cu deplină 
aprobare. Un romano-catolic bigot, care, în timpul 
masacrului de Sfântul Bartolomeu, fusese atât de 
copleşit de compasiune, încât a salvat câţiva protestanți 
nefericiţi, pe care credea că datoria îi cere să-i distrugă, 
nu pare să fie îndreptăţit a primi deplina aprobare pe 
care i-am fi acordat-o dacă şi-ar fi exercitat aceeaşi 
generozitate cu deplină autoaprobare. Am putea fi plăcut 
impresionați de omenia temperamentului său, dar încă l- 
am privi cu un soi de milă, care este total în contradicţie 
cu admiraţia cuvenită virtuţii perfecte. La fel stau 
lucrurile cu toate celelalte pasiuni. Nu ne displace să 
vedem că se exercită în mod cuvenit, chiar dacă o falsă 
idee despre datorie ar îndemna persoana să le ţină în 
frâu. Un quaker foarte zelos, care, după ce a primit o 
palmă pe un obraz, în loc să întoarcă şi obrazul celălalt, 
ar uita interpretarea literală a preceptului Mântuitorului 
până într-atât încât să-i aplice o corecție brutei care l-a 
insultat, nu ne-ar fi dezagreabil. Ar trebui să râdem şi să 
ne amuze curajul lui, care ni l-ar face şi mai simpatic. Dar 
nu-l vom privi în niciun caz cu acel respect şi cu acea 
preţuire ce par să i se cuvină unuia care, într-o astfel de 


ocazie, ar fi acţionat mânat de un sentiment just al 
lucrului potrivit de făcut. Nicio acţiune nu se poate numi 
pe drept cuvânt virtuoasă dacă nu este însoţită de 
sentimentul aprobării de sine. 


Partea a patra 


Despre efectul utilității asupra sentimentului de 
aprobare 


Cuprinde o secţiune 


CAPITOLUL | 


Despre frumusețea pe care aparența de utilitate 
o conferă tuturor produselor artistice şi despre 
vasta influență a acestei specii de frumuseţe 


Faptul că utilitatea este unul dintre principalele 
izvoare ale frumuseţii a fost remarcat de către oricine a 
cercetat cu atenţie ce anume constituie natura 
frumosului. Confortul unei case oferă spectatorului tot 
atâta plăcere ca şi regularitatea ei şi ei este deranjat în 
egală măsură atunci când observă un defect care 
diminuează comoditatea ca şi atunci când vede că feres- 
trele corespondente au forme diferite sau că uşa nu este 
amplasată exact în mijlocul clădirii. Faptul că aptitudinea 
oricărui sistem sau a oricărui mecanism de a realiza 
scopul pentru care a fost construit conferă întregului o 
anumită adecvare şi frumuseţe, astfel încât gândirea şi 
contemplaţia lor sunt agreabile, este atât de evident 
încât nu i-a scăpat nimănui. 

Cauza care explică de ce utilitatea place a fost 
recent indicată de un filosof ingenios şi agreabil, care 
combină gândirea cea mai profundă cu cea mai elegantă 
expresie şi care posedă unicul şi fericitul talent de a trata 
cele mai obscure subiecte nu numai cu cea mai 
desăvârşită perspicacitate, dar şi cu cea mai vie 
elocvenţă.! Conform spuselor lui, utilitatea oricărui 
obiect place omului care îi deţine, sugerându-i perpetuu 
plăcerea sau confortul pe care lucrul este capabil să i-l 
ofere. Ori de câte ori îl priveşte, îi vine în minte această 
plăcere şi obiectul devine astfel o sursă de perpetuă 
satisfacţie şi încântare. Prin simpatie, spectatorul îşi 
interiorizează sentimentele posesorului şi, cu necesitate, 
vede obiectul sub acelaşi aspect agreabil. Când vizităm 
palatele mărimilor, nu ne putem abţine să simţim 


10 Smith se referă la David Hume (n.t.). 


satisfacția de care ne-am bucura şi noi dacă palatele ar fi 
în posesia noastră, oferindu-ne o locuinţă atât de 
meşteşugit şi de ingenios concepută. O explicaţie 
asemănătoare ne arată de ce aparenţa de disconfort ar 
trebui să facă orice obiect dezagreabil deopotrivă pentru 
proprietar şi spectator. 

Dar faptul că această adecvare, această fericită 
concepere a oricărui produs artistic ar trebui adeseori să 
fie preţuită mai mult decât scopul pentru care a fost 
creat, precum şi faptul că potrivirea exactă a mijloacelor 
pentru a furniza orice confort sau plăcere ar trebui 
adeseori să fie mai apreciată decât însuşi confortul sau 
însăşi plăcerea în sine nu au fost, din câte ştiu, 
remarcate până acum de nimeni. Că de multe ori aşa 
stau lucrurile se poate observa într-o mie de situaţii, atât 
în cele mai frivole, cât şi în cele mai importante 
împrejurări din viaţă. 

Când cineva intră în camera sa şi găseşte toate 
scaunele îngrămădite în mijlocul încăperii, se supără pe 
servitor şi, decât să le vadă rămase în acea dezordine, 
poate că se deranjează el însuşi să le repună pe toate la 
locurile lor, cu spatele la perete. Intreaga cuviinţă a 
acestei noi situaţii decurge din confortul superior creat 
de faptul că podeaua rămâne liberă şi neocupată. Ca să 
realizeze acest confort, de bună-voie se supune unui 
deranj mai mare decât cel pe care l-ar fi suferit din 
pricina lipsei lui, întrucât nimic nu era mai uşor decât să 
se fi aşezat pe oricare scaun, ceea ce va face, probabil, 
după ce îşi isprăveşte treaba de care s-a apucat. Prin 
urmare, ceea ce îi lipsea pare să nu fi fost atât de mult 
confortul, cât mai ales acel aranjament al lucrurilor care 
îl asigură. Şi totuşi acest confort recomandă, până la 
urmă, acel aranjament şi îi conferă întreaga sa cuviinţă şi 
frumuseţe. 

La fel, un ceas care rămâne în urmă peste două 
minute pe zi este disprețuit de unul interesat de ceasuri. 
Acesta îl vinde, poate, cu două guinee şi cumpără cu 


cincizeci altul care nu rămâne în urmă cu mai mult de un 
minut în două săptămâni. Totuşi singura utilitate a 
ceasurilor este să ne spună ora şi să ne împiedice să 
întârziem la vreo întâlnire ori să suferim alt neajuns din 
pricina ignoranței noastre în ceea ce priveşte trecerea 
timpului. Dar se va vedea că omul atât de grijuliu cu 
maşinăria sa nu este întotdeauna nici mai punctual decât 
alţii, nici preocupat mai presus de orice să ştie cu 
precizie cât e ceasul. Ceea ce îl interesează nu este atât 
de mult dobândirea acelei cunoştinţe, cât mai ales 
perfecțiunea  maşinăriei care îi serveşte să o 
dobândească. 

Câţi oameni se ruinează risipindu-şi banii pe 
fleacuri de frivolă utilitate? Ceea ce-i încântă pe aceşti 
iubitori de jucării nu este atât de mult utilitatea, cât mai 
ales capacitatea maşinăriilor de a fi utile. Toate 
buzunarele le sunt umflate de mici dispozitive. Ei 
inventează noi buzunare, neîntâlnite la hainele altora, ca 
să poată purta cu ei un număr sporit de jucărele. Umblă 
burduşiţi cu o mulţime de fleacuri, cântărind şi, uneori, 
valorând nu mai puţin decât un tefilin!! obişnuit, unele 
putând fi câteodată de mică utilitate, dar toate fiind 
întotdeauna lucruri de care ne putem lipsi şi a căror 
întreagă utilitate nu merită, cu siguranţă, oboseala 
purtării poverii lor. 

Conduita noastră nu este influenţată de acest 
principiu numai în privinţa unor astfel de obiecte frivole; 
adeseori este motivul tainic ale celor mai serioase şi 
importante îndeletniciri, atât în viaţa privată, cât şi în cea 
publică. 

Când începe să privească în jur, fiul omului sărac, 


u În original, jew's box — literal, „cutiuţă evreiască”. Conform 
dexonline, tefi/linul este un obiect de cult specific evreiesc, alcătuit 
din două cutiuţe pătrate din piele, care conţin pasaje din scriptură 
scrise pe bucățele de pergament şi care se poartă pe braţul stâng şi 
pe cap în timpul rugăciunilor de dimineaţă din zilele lucrătoare, 
[https://dexonline.ro/intrare/tefilin/130001] Se mai numeşte şi 
filacteră (n.t.). 


pe care mânia cerului l-a înzestrat cu ambiţie, admiră 
condiţia celor bogaţi. Cocioaba tatălui său i se pare prea 
mică şi visează că ar trebui să locuiască mai comod într- 
un palat. li displace faptul că este nevoit să meargă pe 
jos ori să îndure oboseala mersului pe cal. li vede pe 
superiorii lui transportaţi cu trăsura!? şi îşi imaginează că 
într-una dintre ele ar călători mai puţin inconfortabil. Se 
simte leneş din fire şi dornic să se folosească de propriile 
mâini cât mai puţin cu putinţă, socotind că un alai 
numeros de servitori l-ar scuti de multe bătăi de cap. 
Crede că, dacă ar dobândi toate acestea, ar sta mulţumit 
şi liniştit cu mâinile în sân, încântat de gândul fericirii şi 
seninătăţii condiţiei sale. Este fermecat de ideea 
îndepărtată a fericirii sale. În fantasmele lui, i se pare 
viaţa unor fiinţe de rang superior şi, ca să ajungă acolo, 
se dedică urmăririi neîncetate a bogăției şi a măreției. Ca 
să obţină comodităţile pe care le îngăduie acestea, se 
supune din primul an, ba chiar din prima lună a 
demersului său, unei mai mari osteneli trupeşti şi unui 
mai mare consum al minţii decât ar fi suferit întreaga 
viaţă din cauza lipsei acelor avantaje. Studiază ca să se 
distingă într-o profesie solicitantă. Cu cea mai neobosită 
hărnicie, munceşte zi şi noapte ca să acumuleze talente 
prin care să le fie superior tuturor concurenţilor. Apoi se 
străduie să aducă aceste talente în atenţia publicului şi, 
cu egală stăruinţă, solicită orice oportunitate de a obţine 
o slujbă. In acest scop, îi curtează pe toţi; îi serveşte pe 
aceia pe care îi urăşte şi este slugarnic faţă de aceia pe 
care îi dispreţuieşte. De-a lungul întregii vieţi urmăreşte 
ideea unei anumite tihne artificiale şi elegante, la care 
nu poate ajunge niciodată, pentru care sacrifică o reală 
seninătate, aflată mereu la dispoziţia lui, şi care, la o 
vârstă foarte înaintată, va descoperi că nu este în nicio 


'2 În original, ... he sees his superiors carried about in machines... 
Greu de spus la ce fel de „maşini” de transport se referă Smith la 
sfârşitul secolului al XVIII-lea, exceptând, poate, nişte ascensoare 
acţionate mecanic (n.t.). 


privinţă preferabilă acelei modeste siguranţe şi mulţumiri 
la care renunţase de dragul ei. Abia atunci, în ultimele 
pâlpâiri de viaţă, cu trupul ruinat de osteneală şi de boii, 
cu mintea înveninată şi agasată de amintirea miilor de 
insulte şi dezamăgiri pe care îşi închipuie că le-a îndurat 
din pricina nedreptăţii duşmanilor sau a perfidiei şi a 
ingratitudinii prietenilor săi, începe, în sfârşit, să 
descopere că bogăţia şi măreţia sunt simple fleacuri de 
frivolă utilitate, care nu sunt mai capabile a-i dărui tihna 
trapului ori seninătatea minţii decât trusele de pensat 
sprâncenele ale iubitorilor de jucării şi, la fel ca acestea, 
cel care le poartă cu el are parte de mai multă bătaie de 
cap din pricina lor decât de confortul pe care i-l oferă. 
Între ei nu există nicio altă diferenţă reală în afară de 
faptul că formele de confort ale unuia sunt oarecum mai 
vizibile decât ale celuilalt. Palatele, grădinile, echipajul, 
alaiul celui ajuns printre mărimi sunt obiecte al căror 
confort evident sare în ochi tuturor. Ele nu cer ca 
posesorii lor să ne arate în ce constă utilitatea lor. De 
bunăvoie, o sesizăm cu uşurinţă şi, prin simpatie, ne 
bucurăm de satisfacția pe care ele au capacitatea să le-o 
ofere şi, prin urmare, o aplaudăm. Dar aspectul curios al 
unei scobitori, al unui instrument de curăţat ceara din 
urechi, al unui dispozitiv de tăiat unghiile sau al tuturor 
fleacurilor de acest gen face ca utilitatea lor să nu fie 
atât de evidentă. Confortul pe care îi oferă poate să fie la 
fel de mare, dar nu este atât de izbitor, iar noi nu ne 
pătrundem atât de uşor de satisfacția omului care le 
posedă. Prin urmare, ele sunt nişte subiecte mai puţin 
rezonabile ale vanităţii decât noblețea bogăției şi a 
măreției; în asta constă singurul avantaj al celor din 
urmă. Acestea satisfac mai eficace iubirea de distincţie, 
atât de naturală, a omului. Pentru un ins care ar trăi de 
unul singur pe o insulă pustie, ar fi, poate, îndoielnic 
dacă un palat sau o colecţie de asemenea mici surse de 
confort pe care le conţine, de regulă, o trusă de machiaj, 
ar contribui cel mai mult la fericirea şi bucuria lui. Dacă 


ar fi să trăiască în societate, într-adevăr nu se poate face 
o comparaţie, fiindcă în această situaţie, ca şi în toate 
celelalte, acordăm constant un mai mare respect 
sentimentelor spectatorului decât celor nutrite de 
persoana aflată în centrul atenţiei şi ne gândim mai 
degrabă cum li se pare situaţia lui celorlalţi decât la 
modul în care o vede el. Dacă examinăm totuşi de ce 
spectatorul distinge cu atâta admiraţie condiţia celui 
bogat şi măreț, vom descoperi că motivele nu sunt atât 
de mult tihna sau plăcerea superioară de care se 
presupune că se bucură, cât mai ales nenumăratele 
invenţii artificiale şi elegante, menite să susţină această 
tihnă sau plăcere. Spectatorul nu îşi imaginează nici 
măcar că bogaţii sunt realmente mai fericiţi decât alţi 
oameni, dar îşi închipuie că aceştia posedă mai multe 
mijloace de atingere a fericirii. Şi sursa principală a 
admiraţiei sale este adaptarea ingenioasă şi meşteşugită 
a acelor mijloace pentru atingerea scopurilor în vederea 
cărora au fost născocite. Dar, în moleşeala bolii şi în 
sfârşeala bătrâneţii, toate distincţiile vane şi goale ale 
măreției dispar. Pentru insul aflat în această situaţie, ele 
nu mai sunt în stare să-i recomande acele strădanii 
trudnice spre care l-au împins înainte. În adâncul inimii, 
el blestemă ambiția şi în van regretă nepăsarea şi 
indolenţa din tinereţe, plăceri care s-au risipit pentru 
totdeauna şi pe care prosteşte le-a sacrificat pentru ceea 
ce, odată dobândit, nu-i poate oferi nicio reală 
satisfacţie. In această lumină mizerabilă i se arată oricui 
măreţia atunci când, fie din acreală, fie din pricina bolii, 
trebuie să îşi observe cu atenţie propria situaţie şi să 
considere ceea ce îi lipseşte cu adevărat fericirii sale. 
Atunci averea şi puterea se vădesc a fi ceea ce sunt, 
mecanisme enorme şi obositoare, născocite să îi ofere 
câteva mărunte comodităţi trupului, alcătuite din cele 
mai fine şi delicate resorturi, care trebuie păstrate în 
ordine cu cea mai mare atenţie şi care, în pofida grijii 
noastre, sunt gata în orice clipă să se desfacă în bucăţi şi 


să îl strivească sub ruinele lor pe nefericitul lor posesor. 
Sunt nişte construcţii imense, având nevoie de munca 
unei vieţi ca să fie ridicate, care ameninţă în fiecare clipă 
să îl strivească pe acela care locuieşte în ele şi care, cât 
timp rămân în picioare, deşi îl pot scuti de unele 
inconveniente mai mărunte, nu îl pot feri de niciuna 
dintre asprimile mai severe ale vremii. Il apără de scurta 
răpăială a ploii de vară, nu de furtunile iernii, ci îl lasă 
mereu la fel de expus, câteodată şi mai vulnerabil decât 
înainte faţă de nelinişte, frică şi tristeţe; faţă de boli, 
primejdie şi moarte. 

Însă, deşi această filosofie ipohondră, care în 
perioadele de boală sau depresie este bine-cunoscută 
fiecăruia, depreciază întru totul acele mari ţinte ale 
dorinţei omeneşti, pe care, atunci când suntem sănătoşi 
şi mai bine-dispuşi, nu încetăm niciodată să le privim 
într-o lumină mai agreabilă. Imaginaţia noastră, care în 
clipe de durere şi tristeţe pare să fie limitată şi închisă în 
propria persoană, în vremuri de tihnă şi prosperitate se 
lărgeşte spre tot ceea ce se află în jurul nostru. Atunci 
suntem vrăjiţi de confortul care domneşte în palatele şi 
în gospodăriile celor bogaţi şi admirăm modul în care 
fiecare lucru este adaptat să le susţină comoditatea, să 
le prevină lipsurile, să le satisfacă dorinţele şi să le 
mulţumească şi cele mai frivole capricii. Dacă avem în 
vedere satisfacția reală pe care o pot oferi toate aceste 
lucruri, în sine şi separată de frumuseţea acelui 
aranjament care este capabil să o asigure, întotdeauna 
ni se va părea în cel mai înalt grad vrednică de dispreţ şi 
superficială. Însă rareori o privim în această lumină 
abstractă şi filosofică. În mod firesc o confundăm cu 
mişcarea regulată şi sistematică a sistemului, a 
maşinăriei sau a structurii prin intermediul căreia este 
produsă. Când sunt privite în această perspectivă 
complexă, plăcerile bogăției şi ale măririi şochează 
imaginaţia părând ceva măreț, frumos şi nobil, a cărui 
dobândire merită din plin toată străduinţa istovitoare şi 


îndârjirea pe care suntem atât de dispuşi să i-o dedicăm. 

Şi este bine că natura ne impune să ne purtăm 
astfel. Această iluzie pune şi păstrează în continuă 
mişcare hărnicia omenirii. l-a făcut, în primul rând, pe 
oameni să cultive pământul, să construiască locuinţe, să 
întemeieze oraşe şi state, să inventeze şi să 
perfecţioneze toate ştiinţele şi artele care înnobilează şi 
înfrumuseţează viaţa omenească; a schimbat pe deplin 
întreaga suprafaţă a globului, a transformat pădurile 
sălbatice din natură în câmpii plăcute şi fertile, a făcut 
din nestrăbătutul şi pustiul ocean o nouă sursă de 
subzistență şi marea cale de comunicaţie între diferitele 
naţiuni de pe pământ. Prin aceste munci ale oamenilor, 
solul a fost obligat să-şi dubleze fertilitatea naturală şi să 
întreţină o mai mare mulţime de locuitori. Ar fi absurd 
dacă mândrul şi  insensibilul moşier şi-ar privi 
pământurile tot mai întinse şi, fără să-i pese de nevoile 
semenilor lui, şi-ar imagina că el însuşi consumă întreaga 
recoltă care creşte pe ele. Cunoscutul şi popularul 
proverb potrivit căruia ochiul este mai cuprinzător decât 
burta nu a fost niciodată mai deplin verificat decât în 
privinţa lui. Capacitatea stomacului său nu este câtuşi de 
puţin proporţională cu imensitatea dorințelor lui şi nu va 
primi mai mult decât stomacul celui mai prăpădit ţăran. 
Restul este obligat să-l distribuie celor care prepară, cât 
se poate de delicat, acel puţin pe care îl mănâncă el, 
celor care construiesc palatul în care se consumă acel 
puţin, celor care furnizează şi păstrează în bună 
rânduială diferitele jucării şi fleacuri care sunt utilizate în 
gospodăria mărimilor; toţi aceştia obţin astfel din luxul şi 
capriciile lui acea parte de necesităţi vitale pe care le-ar 
fi aşteptat în van din partea omeniei sau dreptăţii sale. 
Producţia solului se păstrează mereu aproape de 
numărul locuitorilor pe care poate să-i întreţină. Bogaţii 
aleg din grămadă ceea ce este mai preţios şi mai plăcut. 
Ei consumă cu puţin mai mult decât săracii şi, în pofida 
egoismului şi rapacităţii lor naturale, cu toate că 


urmăresc numai confortul lor şi singurul scop pe care îl 
ţintesc prin munca miilor de oameni aflaţi în slujba lor 
este satisfacerea propriilor dorinţe vane şi insaţiabile, ei 
împart cu săracii produsul tuturor îmbunătăţirilor pe care 
le-au realizat. Ei sunt conduşi de o mână invizibilă să 
realizeze aproape aceeaşi distribuţie a bunurilor 
necesare vieţii care s-ar fi făcut dacă pământul ar fi fost 
împărţit în suprafeţe egale între toţi locuitorii şi astfel, 
fără să vrea, fără să ştie, promovează interesul societăţii 
şi oferă mijloace de înmulţire a speciei. Atunci când 
Providența a împărţit pământul între câţiva latifundiari, 
nici nu i-a uitat, nici nu i-a părăsit pe aceia care păreau 
să fi fost nesocotiţi la împărţeală. Şi aceştia din urmă se 
bucură de partea lor din întreaga producţie. In ceea ce 
priveşte adevărata fericire a vieţii omeneşti, ei nu sunt 
sub niciun aspect inferiori acelora care par a fi situaţi cu 
mult deasupra lor. Dacă avem în vedere bunăstarea 
trupească şi pacea sufletească, toate rangurile sociale se 
situează aproape la acelaşi nivel, iar cerşetorul, care se 
încălzeşte la soare pe marginea drumului, se bucură de 
acea siguranţă pentru care regii trebuie să lupte. 

Acelaşi principiu, aceeaşi iubire a sistemului, 
acelaşi respect faţă de frumuseţea ordinii, a artei şi a 
invenţiei duc frecvent la aprecierea acelor instituţii care 
tind să promoveze bunăstarea publică. Atunci când un 
patriot se străduie să îmbunătăţească orice componentă 
a politicii publice, purtarea lui nu decurge întotdeauna 
din pură simpatie faţă de fericirea celor care vor culege 
roadele eforturilor sale. Cel mai adesea, un om 
întreprinzător încurajează repararea drumurilor princi- 
pale nu din empatie cu cărăuşii şi căruţaşii. Atunci când 
legiuitorii stabilesc beneficii şi alte stimulente menite să 
susţină manufacturile de pânzeturi sau ţesătoriile de 
lână, deciziile lor rareori decurg din pură simpatie faţă de 
cei care poartă fie haine ieftine, fie veşminte scumpe, şi 
mult mai puţin faţă de fabricant sau faţă de comerciant. 
Perfecţiunea politicii, extinderea comerțului şi a 


manufacturilor sunt lucruri nobile şi  măreţe. 
Contemplarea lor ne face plăcere şi ne interesează tot 
ceea ce poate contribui la progresul lor. Ele fac parte din 
marele sistem de guvernământ şi roţile maşinăriei 
politice par să se mişte cu mai multă armonie şi lejeritate 
prin intermediul lor. Ne face plăcere contemplarea 
perfecțiunii unui sistem atât de frumos şi de măreț şi nu 
ne simţim bine până când nu înlăturăm orice obstacol 
care poate să perturbe ori să împiedice cât de puţin 
regularitatea mişcărilor sale. Dar toate organismele 
guvernamentale sunt preţuite numai în măsura în care 
tind să promoveze fericirea celor care trăiesc sub 
autoritatea lor. Aceasta este singura lor utilitate şi unicul 
lor scop. Totuşi, graţie unui spirit sistematic şi unei 
anumite pasiuni faţă de artă şi invenţie, se pare că 
uneori preţuim mai mult mijloacele decât scopul, fiind 
dornici să susţinem fericirea semenilor noştri animați de 
dorinţa de a perfecționa şi îmbunătăţi un anumit sistem 
frumos şi ordonat mai degrabă decât de un sentiment 
nemijlocit legat de ceea ce ei suferă sau de ceea ce le 
face plăcere. Au existat bărbaţi înzestrați cu cel mai înalt 
spirit civic, dar care, în alte privinţe, s-au dovedit a nu fi 
foarte sensibili faţă de sentimentele umanității. 
Dimpotrivă, au existat bărbaţi de cea mai aleasă omenie 
care s-au dovedit, se pare, cu totul lipsiţi de spirit civic. 
Oricine poate găsi în cercul său de cunoştinţe exemple 
de un gen sau altul. Cine a avut mai puţină omenie sau 
mai mult spirit civic decât vestitul legiuitor al Rusiei? 
Sociabilul şi bunul James | al Marii Britanii pare, 
dimpotrivă, să fi fost lipsit de orice pasiune, atât faţă de 
gloria, cât şi faţă de interesul ţării sale. Dacă ar fi să 
treziţi hărnicia celui a cărui ambiţie pare moartă, ar fi de 
multe ori inutil să-i descrieţi fericirea bogătaşilor din 
protipendadă, spunându-le că ei sunt în general feriţi de 
soare şi de ploaie, că rareori le este foame sau frig şi că 
rareori se confruntă cu greutăţi şi cu orice fel de lipsuri. 
Cea mai elocventă predică de acest gen va avea un efect 


neglijabil asupra lui. Dacă doriţi să aveţi succes, trebuie 
să-i descrieţi confortul şi aranjamentul diferitelor aparta- 
mente din palatele lor; trebuie să-i explicaţi cuviinţa 
echipajelor lor şi să-i indicaţi numărul, ordinea şi 
diferitele sarcini ale celor care îi servesc. Dacă este ceva 
care poate să-l impresioneze, acestea o vor face. Dar 
toate aceste lucruri tind numai să-i apere pe bogaţi de 
soare şi de ploaie, de foame şi de frig, de lipsuri şi de 
plictiseală. La fel, dacă ar fi să treziţi virtutea civică în 
inima celui căruia pare să nu-i pese de interesul ţării 
sale, va fi adeseori inutil să-i vorbiţi despre avantajele de 
care se bucură supuşii unui stat bine guvernat, să-i 
spuneţi că ei au locuinţe mai bune, că sunt mai bine 
îmbrăcaţi şi hrăniţi. De regulă, aceste remarci nu vor 
face mare impresie. Este mai probabil să îl convingeti 
dacă îi descrieţi marele sistem de politici publice prin 
care se oferă aceste avantaje, dacă îi explicaţi 
conexiunile şi  dependenţele dintre diferitele sale 
componente, modul în care se subordonează reciproc 
unele altora, servind fericirii societăţii şi dacă îi arătaţi 
cum se poate introduce acest sistem în ţara lui, ce 
anume împiedică introducerea lui în prezent, cum ar 
putea fi înlăturate aceste piedici, astfel încât toate 
rotiţele maşinăriei guvernamentale să se mişte mai 
armonios şi mai lin, fără să se frece unele de altele sau 
fără să îşi încetinească reciproc mişcările. Abia dacă s-ar 
putea ca un om să asculte un discurs de acest gen şi să 
nu fie însufleţit într-o măsură oarecare de spirit civic. Cel 
puţin pe moment va nutri dorinţa de a înlătura acele 
obstacole şi de a pune în mişcare un mecanism atât de 
frumos şi de bine ordonat. Nimic nu tinde să încurajeze 
mai mult spiritul civic decât studiul politicii, al diferitelor 
sisteme de guvernare, cu avantajele şi dezavantajele lor, 
al constituţiei ţării noastre, al situaţiei şi al intereselor 
sale legate de naţiunile străine, de comerţul său şi de 
apărarea ei, de condiţiile dezavantajoase în care îşi 
desfăşoară munca, de pericolele cu care se poate 


confrunta, încercând să aflăm cum se pot înlătura unele 
şi cum ne putem apăra de celelalte. Din acest motiv, 
dacă sunt corecte, raţionale şi aplicabile, cercetările 
politice amănunțite sunt cele mai utile dintre toate 
lucrările speculative. Chiar şi cele mai slabe şi cele mai 
rele dintre ele nu sunt cu totul lipsite de utilitate. Ele 
sunt de folos cel puţin ca să anime pasiunile publice ale 
oamenilor, stimulându-i să caute mijloacele prin care să 
promoveze fericirea societăţii. 


CAPITOLUL II 


Despre frumusețea pe care aparența de utilitate 
o conferă caracterelor şi acțiunilor oamenilor; şi 
despre măsura în care percepția acestei 
frumuseți poate fi considerată drept unul dintre 
principiile originare ale aprobării 


Aidoma invențiilor artistice, caracterele oamenilor 
sau instituţiile guvernării civile pot fi potrivite fie să 
promoveze, fie să perturbe fericirea individului şi a 
societăţii. Caracterul chibzuit, echitabil, activ, ferm şi 
sobru promite prosperitate şi satisfacţie, atât persoanei 
însăşi, cât şi celor care au legătură cu ea. Dimpotrivă, 
caracterul imprudent, insolent, leneş, efeminat şi 
voluptuos prevesteşte ruina individului şi nenorocirea 
tuturor celor care au de-a face cu el. Prima ipostază are 
cel puţin toată frumuseţea care poate să aparţină celui 
mai desăvârşit mecanism din câte s-au inventat vreodată 
ca să promoveze scopul cel mai agreabil; a doua posedă 
întreaga urâţenie a celui mai incomod şi mai grosolan 
mecanism. Care altă instituţie guvernamentală ar putea 
să promoveze fericirea omenirii atât de mult pe cât o 
face prevalența înţelepciunii şi a virtuţii? Orice guvern nu 


este decât un remediu imperfect al deficienței acestora. 
Prin urmare, dacă orice fel de frumuseţe poate să 
aparţină guvernării civile datorită utilității sale, atunci 
trebuie să îi aparţină într-un grad mult mai mare datorită 
acestor calităţi. Dimpotrivă, ce politică civică poate fi tot 
atât de ruinătoare şi de distrugătoare precum viciile 
oamenilor? Efectele fatidice ale relei guvernări nu răsar 
din nimic altceva, dar guvernarea nu ne apără suficient 
de relele pe care le prilejuieşte ticăloşia omenească. 

Această frumuseţe şi, respectiv, sluţenie a 
caracterelor, ce par să derive din utilitatea sau 
neconvenabilitatea lor, sunt capabile să-i uimească, de o 
manieră aparte, pe aceia care analizează dintr-o 
perspectivă abstractă şi filosofică acţiunile şi conduita 
oamenilor. Atunci când un filosof începe să cerceteze de 
ce omenia este aprobată sau de ce cruzimea este 
condamnată, nu îşi formează întotdeauna, de o manieră 
foarte clară şi distinctă, reprezentarea unei acţiuni 
particulare de cruzime sau de omenie, ci se mulţumeşte, 
de regulă, cu ideea vagă şi nedeterminată pe care i-o 
sugerează denumirile generale ale acelor calităţi. Dar 
buna-cuviinţă sau necuviinţa, meritul sau culpa acţiunilor 
sunt foarte evidente şi discernabile numai în situaţii 
particulare. Numai atunci când se dau exemple concrete 
percepem cu claritate fie acordul, fie dezacordul dintre 
propriile noastre afecte şi cele ale agentului ori simţim 
cum se îndreaptă spre el o recunoştinţă socială, într-un 
caz, sau o indignare simpatetică, în cazul celălalt. Atunci 
când analizăm virtutea şi viciul în termeni abstracţi şi 
generali, calităţile prin care ele stârnesc aceste multiple 
sentimente par să dispară în mare măsură, iar 
sentimentele însele devin mai puţin evidente şi 
discernabile. Dimpotrivă, efectele fericite ale virtuţii şi 
consecinţele fatidice ale viciului par să iasă în evidenţă, 
ca şi cum s-ar detaşa, pentru a se distinge de toate 
celelalte calităţi ale fiecăreia dintre ele. 

Acelaşi autor ingenios şi agreabil, care a explicat 


prima oară de ce utilitatea place, a fost atât de surprins 
de această viziune asupra lucrurilor, încât a redus 
întreaga noastră aprobare a virtuţii la o percepţie a 
acestei specii de frumuseţe care rezultă din aparenţa de 
utilitate. Nicio calitate a minţii, observă el, nu este 
aprobată ca virtuoasă decât dacă este utilă sau agreabilă 
fie pentru persoana însăşi, fie pentru ceilalţi şi nicio 
calitate nu este dezaprobată ca vicioasă decât dacă are 
o tendinţă contrară. Şi, într-adevăr, Natura pare să fi 
potrivit atât de fericit sentimentele noastre de aprobare 
şi dezaprobare cu utilitatea pentru individ şi pentru 
societate, încât, cred eu, după cea mai strictă examinare 
se va descoperi că aşa stau lucrurile în mod universal. Eu 
afirm totuşi că nu utilitatea sau nocivitatea este sursa 
primă ori principală a aprobării şi dezaprobării noastre. 
Aceste sentimente sunt, neîndoielnic, amplificate ori 
însufleţite de percepţia frumuseţii sau a urâţeniei care 
rezultă din utilitatea sau nocivitatea lucrurilor. Dar, zic 
eu, originar şi esenţial, ele sunt diferite de această 
percepţie. 

Fiindcă, în primul rând, pare imposibil ca aprobarea 
virtuţii să fie un sentiment de acelaşi gen cu acela prin 
care aprobăm o construcţie confortabilă şi bine 
proiectată ori că nu ar trebui să avem niciun alt motiv să 
preţuim un om decât acela pentru care apreciem o 
comodă cu sertare. 

Şi, în al doilea rând, după examinare se va 
descoperi că utilitatea oricărei dispoziţii a minţii este 
rareori primul temei al aprobării noastre şi că 
sentimentul de aprobare implică întotdeauna un simţ al 
bunei-cuviinţe cu totul deosebit de percepţia utilității. 
Putem observa acest fapt în legătură cu toate calităţile 
care sunt aprobate ca virtuoase, atât acelea care, 
conform acestui sistem, sunt iniţial apreciate ca fiind 
utile pentru noi, cât şi acelea care sunt preţuite având în 
vedere utilitatea lor pentru ceilalţi. 

Calitățile cele mai utile pentru noi sunt, în primul 


rând, raţiunea şi înţelegerea superioară, graţie cărora 
suntem capabili să distingem consecinţele îndepărtate 
ale tuturor acţiunilor noastre şi să prevedem avantajul 
sau detrimentul care va rezulta, probabil, în urma lor; în 
al doilea rând, stăpânirea de sine, graţie căreia avem 
posibilitatea să ne abţinem de la plăcerea prezentă ori să 
îndurăm durerea prezentă ca să obţinem o plăcere mai 
mare ori să evităm o durere mai mare cândva în viitor, în 
asocierea acestor două calități constă virtutea 
chibzuinţei, dintre toate virtuțile, cea mai utilă pentru 
individ. 

In ceea ce priveşte prima calitate, am remarcat 
anterior că raţiunea şi înţelegerea superioară sunt iniţial 
aprobate întrucât sunt juste, drepte şi precise, şi nu doar 
pentru că sunt utile sau avantajoase. Cele mai admirate 
exercitări ale raţiunii omeneşti au fost prezentate în 
ştiinţele mai absconse, îndeosebi în părţile superioare ale 
matematicii. Insă utilitatea acelor ştiinţe, fie pentru 
individ, fie pentru public, nu este foarte evidentă, iar 
pentru a demonstra adevărul lor este nevoie de o 
discuţie nu întotdeauna uşor de înţeles. Prin urmare, nu 
utilitatea lor le-a atras în primul rând admiraţia publică. 
S-a insistat puţin asupra acestei calităţi, până când a 
devenit necesară o replică adresată reproşurilor venite 
din partea celor care, neavând nicio chemare faţă de 
asemenea descoperiri sublime, s-au străduit să le 
deprecieze, întrucât sunt inutile. 

La fel, stăpânirea de sine, prin care ne înfrânăm 
poftele prezente, ca să le satisfacem mai deplin cu altă 
ocazie, este aprobată în egală măsură pentru bună- 
cuviinţa şi utilitatea sa. Atunci când acţionăm astfel, 
sentimentele care ne influenţează conduita par să 
coincidă exact cu cele ale spectatorului. Acesta nu simte 
solicitările poftelor noastre prezente. Pentru el, plăcerea 
de care ne vom bucura peste o săptămână sau peste un 
an este la fel de interesantă ca şi aceea pe care o 
savurăm chiar acum. Atunci când, de dragul prezentului, 


sacrificăm viitorul, purtarea noastră i se pare absurdă şi 
extravagantă în cel mai înalt grad şi el nu-şi poate 
interioriza principiile care o influenţează. Dimpotrivă, 
atunci când ne abţinem de la plăcerea prezentă ca să ne 
asigurăm o plăcere mai mare în viitor, când acţionăm ca 
şi cum ţinta îndepărtată ne-ar interesa tot atât cât ceea 
ce ne afectează nemijlocit simţurile, ca şi cum afectele 
noastre ar corespunde exact cu ale lui, nu poate decât să 
aprobe purtarea noastră şi, întrucât ştie din experienţă 
cât de puţini oameni sunt capabili de acest autocontrol, 
priveşte purtarea noastră cu un grad considerabil de 
uimire şi de admiraţie. De aici decurge acea stimă 
deosebită pe care, în mod firesc, toţi oamenii o acordă 
stăruinţei ferme în practicarea cumpătării, a hărniciei şi a 
efortului, chiar dacă nu sunt îndreptate spre niciun alt 
scop decât dobândirea de avere. Fermitatea neclintită a 
persoanei care acţionează în acest fel şi care, ca să 
dobândească un mare, deşi îndepărtat avantaj, nu doar 
renunţă la toate plăcerile prezente, dar se supune unui 
mare efort al trupului şi al minţii, ne impune cu 
necesitate aprobarea. Acea viziune a sa despre interes şi 
fericire ce pare să îi dirijeze purtarea concordă pe deplin 
cu ideea pe care noi ne-o facem în chip natural despre 
ea. Este cea mai deplină corespondenţă între 
sentimentele sale şi ale noastre şi, în acelaşi timp, 
bazându-ne pe experienţa noastră privind slăbiciunea 
obişnuită a naturii umane, este o corespondenţă la care, 
judecând rezonabil, nu ne-am fi aşteptat. Prin urmare, nu 
doar îi aprobăm, ci, într-o oarecare măsură, îi admirăm 
purtarea şi o considerăm vrednică de vie aprobare într- 
un grad considerabil. Numai conştiinţa acestei aprobări şi 
preţuiri meritate este capabilă să îl susţină pe agent în 
stilul său de conduită. Plăcerea de care ne vom bucura 
peste zece ani ne interesează atât de puţin în 
comparaţie cu aceea care ne poate desfăta chiar astăzi, 
pasiunea pe care o stârneşte prima este în mod firesc 
atât de slabă în comparaţie cu acea emoție violentă pe 


care a doua ne-o poate oferi, încât una nu poate fi pusă 
nicicând în balanţă cu cealaltă decât dacă este susţinută 
de simţul bunei-cuviinţe, de conştiinţa faptului că am 
meritat stima şi aprobarea tuturor acţionând într-un fel şi 
că am devenit ţinta potrivită a dispreţului şi a batjocurii 
celorlalţi purtându-ne altminteri. 

Omenia, dreptatea, generozitatea şi spiritul civic 
sunt cele mai utile calităţi pentru ceilalţi. În ce constă 
cuviinţa omeniei şi a dreptăţii am explicat anterior, când 
am arătat cât de mult stima şi aprobarea acelor calităţi 
depind de acordul dintre afectele agentului şi cele ale 
spectatorilor. 

Buna-cuviinţă a generozităţii şi a spiritului civic se 
întemeiază pe acelaşi principiu ca şi justiţia. 
Generozitatea este diferită de omenie. Aceste două 
calităţi, care la început păreau atât de strâns asociate, 
nu aparţin întotdeauna aceleiaşi persoane. Omenia este 
virtutea unei femei, generozitatea este specifică unui 
bărbat. Sexul frumos, care, de regulă, posedă mult mai 
multă gingăşie decât noi, este rareori foarte generos. Că 
femeile fac rareori donaţii considerabile este un fapt 
menţionat în dreptul civil.” Omenia constă mai ales în 
excelenta empatie a spectatorului cu sentimentele 
persoanei aflate în centrul acţiunii, astfel încât se 
întristează din pricina suferințelor sale, este atins de 
prejudiciile care i-au fost aduse şi se bucură de norocul 
său. Acţiunile cele mai pline de omenie nu solicită câtuşi 
de puţin sacrificiul de sine, nici autocontrol, nici 
exercitarea deosebită a simțului de bună-cuwviinţă. Ele nu 
constau decât în a face ceea ce această rară simpatie 
ne-ar fi îndemnat ea singură să facem. Lucrurile stau 
altfel în cazul generozităţii. Nu suntem niciodată generoşi 
decât atunci când, într-o anumită privinţă, preferăm altă 
persoană în locul nostru şi sacrificăm un mare şi 
important interes propriu interesului egal al unui prieten 


23 Raro mulieres donare solent, limba latină, în original „Rareori 
femeile obişnuiesc să facă donaţii” (n.t.). 


sau al unui superior. Un om renunţă la pretenţiile sale de 
a ocupa o funcţie care fusese marea ţintă a ambiţiei sale, 
fiindcă îşi imaginează că serviciile altuia sunt mai 
îndreptăţite să obţină postul; altul îşi riscă viaţa ca să 
apere viaţa unui prieten, pe care o consideră a fi mai 
importantă decât a lui; niciunul dintre ei nu acţionează 
din omenie sau pentru că simte cu mai mare intensitate 
ceea ce este legat de cealaltă persoană decât ceea ce 
este legat de sine. Amândoi privesc acele interese opuse 
nu în lumina în care firesc le apar lor, ci în lumina în care 
li se înfăţişează celorlalţi. Pentru orice martor, succesul 
sau supraviețuirea celeilalte persoane pot fi pe bună 
dreptate mai interesante decât ale lor. Prin urmare, 
atunci când îşi sacrifică propriul interes în favoarea altei 
persoane, ei se adaptează sentimentelor spectatorului şi, 
în urma unui efort de mărinimie, acţionează conform 
acelor viziuni asupra lucrurilor care, o simt ei, trebuie să 
se înfiripe cu necesitate într-un terţ. Soldatul care îşi dă 
viaţa ca să apere viaţa ofițerului său ar fi, probabil, puţin 
afectat de moartea acelui ofiţer dacă ar surveni fără ca 
el să aibă nicio vină şi un foarte mic dezastru care s-ar fi 
abătut asupra lui putea să-i fi stârnit o mâhnire mult mai 
intensă. Dar atunci când se străduieşte să acţioneze 
astfel încât să merite o vie aprobare şi să-l facă pe 
spectatorul imparţial să-şi interiorizeze principiile purtării 
sale, simte că, pentru oricine în afară de el, propria viaţă 
este o bagatelă în comparaţie cu viaţa acelui ofiţer şi că, 
atunci când o sacrifică pe una celeilalte, acţionează cât 
se poate de cuviincios şi de agreabil conform opiniei 
fireşti a oricărui martor imparţial. 

La fel stau lucrurile şi cu dovezile unui mare spirit 
civic. Atunci când un tânăr ofiţer îşi riscă viaţa ca să 
cucerească un adagiu lipsit de importanţă al domeniilor 
stăpânite de suveranul său nu o face pentru că alipirea 
unui nou teritoriu este, pentru el, un obiectiv mai 
dezirabil decât propria supravieţuire. Pentru el, propria 
viaţă este infinit mai prețioasă decât cucerirea unui 


întreg regat pentru statul în serviciul căruia se află. Dar 
atunci când compară între ele cele două obiecte, el nu le 
vede în lumina în care firesc i s-ar înfăţişa lui însuşi, ci în 
lumina în care îi apar naţiunii pentru care luptă. Pentru 
compatrioți, succesul războiului este de cea mai mare 
importanţă, pe când viaţa unei persoane private abia 
dacă are vreo importanţă. Când se pune pe sine în 
situaţia lor, imediat simte că nu poate fi prea grijuliu cu 
sângele lui dacă, vărsându-l, poate să susţină un scop 
atât de preţios. În această împotrivire, dictată de simţul 
datoriei şi al bunei-cuviinţe, faţă de această cea mai 
puternică dintre înclinațiile naturale constă eroismul 
purtării sale. Sunt mulţi englezi oneşti care, în situaţia lor 
privată, ar fi mai serios necăjiţi de pierderea unei guinee 
decât de pierderea naţională a insulei Minorca şi care, 
dacă le-ar sta în puteri să apere acea fortăreață, şi-ar fi 
sacrificat de o mie de ori viaţa decât să fi lăsat ca, din 
vina lor, insula să cadă în mâinile inamicului. Când primul 
Brutus i-a condamnat pe fiii lui la pedeapsa capitală, 
fiindcă au conspirat împotriva libertăţii incipiente a 
Romei, el a sacrificat ceea ce, dacă ar fi dat ascultare 
doar imboldului inimii sale, ar părea să fie afectul cel mai 
puternic în favoarea celui mai slab. În chip firesc, Brutus 
trebuie să fi pătimit mult mai mult din cauza morţii 
propriilor fii decât ar fi simţit gândindu-se la tot ceea ce 
Roma ar fi suferit, probabil, în lipsa unui exemplu atât de 
măreț. Dar el i-a privit nu cu ochiul unui tată, ci cu ochiul 
unui cetăţean roman. El s-a pătruns atât de adânc de 
sentimentele ultimului personaj, încât nu a dat nicio 
atenţie legăturii dintre el şi copiii lui, iar unui cetăţean 
roman, chiar fiii lui Brutus i se păreau vrednici de dispreţ 
puşi în balanţă cu cel mai mic interes al Romei. În acest 
caz şi în toate cazurile de acest gen, admiraţia noastră 
nu se întemeiază atât de mult pe utilitatea, cât mai ales 
pe neaşteptata şi, din acest motiv, nobila şi exaltata 
bună-cuviinţă a unor astfel de acţiuni. Atunci când o 
percepem, această utilitate le dăruieşte, neîndoielnic, o 


nouă frumuseţe şi, din acest motiv, le recomandă şi mai 
mult aprobării noastre. Totuşi această frumuseţe este 
percepută mai ales de oamenii dedicați reflecţiei şi 
gândirii speculative şi nu este, câtuşi de puţin, calitatea 
care să recomande în primul rând astfel de acţiuni 
sentimentelor naturale ale majorităţii oamenilor. 

Trebuie remarcat faptul că, în măsura în care 
sentimentul de aprobare decurge din percepţia acestei 
frumuseți a utilității, nu are niciun fel de legătură cu 
sentimentele altora. Prin urmare, dacă ar fi fost posibil ca 
o persoană să ajungă la maturitate fără nicio comunicare 
cu societatea, propriile acţiuni ar putea, în pofida acestui 
fapt, să-i fie agreabile sau dezagreabile în virtutea 
tendinței lor de a viza fericirea sau dezavantajul lui. Ar 
putea să perceapă o frumuseţe de acest gen în 
chibzuinţă, cumpătare şi buna purtare, precum şi o 
urâţenie în purtarea opusă; ar putea să-şi vadă propriul 
temperament şi propriul caracter cu acel soi de 
satisfacţie cu care apreciem o maşinărie bine concepută, 
într-un caz, ori cu acel gen de nemulţumire cu care 
privim orice tip de dispozitiv incomod şi greoi, în cazul 
celălalt. Intrucât aceste percepții sunt totuşi doar o 
chestiune de gust şi au întreaga slăbiciune şi fragilitate a 
acelui gen de percepții, pe care se întemeiază ceea ce pe 
bună dreptate se numeşte gust, ele nu vor fi, probabil, 
prea mult apreciate de unul aflat în această condiţie 
solitară şi nefericită. Chiar dacă ele i-ar trece prin minte 
înainte de intrarea în societate, nu vor avea câtuşi de 
puţin asupra lui acelaşi efect pe care l-ar avea după 
stabilirea unor relaţii sociale. El nu ar fi deprimat de 
ruşine lăuntrică la gândul acestei urâţenii, nici nu va fi 
înălţat sufleteşte de triumful tainic al minţii, generat de 
conştiinţa frumuseţii contrare. Nu ar jubila din pricina 
ideii că merită o recompensă, într-un caz, nici nu va 
tremura din pricina bănuielii că merită să fie pedepsit, în 
cazul celălalt. Toate aceste sentimente presupun ideea 
unei alte fiinţe, care este judecătorul natural al persoanei 


care le nutreşte şi numai prin simpatie cu deciziile 
acestui arbitru al purtării sale poate el să simtă fie 
triumful viei aprobări de sine, fie ruşinea 
autocondamnării. 


Partea a cincea 


Despre influenţa datinii şi a modei asupra 
sentimentelor de aprobare şi dezaprobare 
morală 


Conţine o secţiune 


CAPITOLUL | 


Despre influența obiceiurilor şi a modei asupra 
ideilor noastre de frumusețe şi urâțenie 


Există alte principii pe lângă cele deja enumerate 
care au o considerabilă influenţă asupra sentimentelor 
morale ale oamenilor şi care sunt principalele cauze ale 
multor opinii eronate şi discordante, predominante în 
diferite epoci şi naţiuni în legătură cu ceea ce este 
condamnabil sau vrednic de preţuire. Aceste principii 
sunt obiceiul şi moda, principii care îşi lărgesc dominaţia 
asupra judecăților noastre privind orice fel de frumuseţe. 

Atunci când două obiecte au fost frecvent văzute 
împreună, imaginaţia capătă obiceiul de a trece uşor de 
la unul la celălalt. Dacă apare primul, socotim că 
urmează al doilea. In deplin acord, ele se evocă în minte 
unul pe celălalt, iar atenţia alunecă uşor între ele. Deşi 
independent de obişnuinţă, nu ar trebui să fie nicio 
frumuseţe în asocierea lor, totuşi odată ce obişnuinţa le- 
a legat astfel împreună, simţim ceva nepotrivit în 
separaţia lor. Socotim că unul este nepotrivit atunci când 
apare fără însoţitorul său obişnuit. Ne lipseşte ceva pe 
care ne aşteptăm să-l găsim, iar ordinea obişnuită a 
ideilor noastre este deranjată de dezamăgirea care ne 
încearcă. Unui costum de haine, de exemplu, pare să-i 
lipsească ceva dacă nu se vede cel mai neînsemnat 
ornament care îl însoţeşte de obicei şi ni se pare că 
descoperim o nepotrivire sau o stângăcie chiar şi în 
absenţa unui nasture de pe pulpana hainei. Atunci când 
există o potrivire naturală în unirea lor, obişnuinţa 
sporeşte percepţia lor şi face ca un aranjament diferit să 
ni se pară şi mai dezagreabil decât ar părea altminteri. 
Cei care s-au deprins să vadă lucrurile cu bun-gust sunt 
şi mai dezgustaţi de orice element grosolan sau 
nepotrivit. Acolo unde alipirea este nepotrivită, 


obişnuinţa fie diminuează, fie înlătură cu totul 
sentimentul nostru de necuviinţă. Cei care s-au obişnuit 
cu dezordinea şleampătă îşi pierd orice simţ de îngrijire 
sau de eleganţă. Modele în materie de mobilier sau 
îmbrăcăminte care străinilor li se par ridicole nu-i 
deranjează pe oamenii care s-au obişnuit cu ele. 

Moda este diferită de obicei sau, mai degrabă, este 
o specie a acestuia. Moda nu constă în ceea ce poartă 
toată lumea, ci în ceea ce poartă oamenii de rang înalt 
sau de mare caracter. Manierele elegante, degajate şi 
impresionante ale mărimilor, însoţite de obişnuita 
bogăţie şi splendoare a hainelor pe care le poartă, 
conferă o anumită graţie oricărei înfăţişări pe care 
întâmplător o aleg. Cât timp ei continuă să afişeze acea 
înfăţişare, ea se asociază în imaginaţia noastră cu ideea 
unui lucru rafinat şi somptuos şi, chiar dacă în sine ar 
trebui să fie indiferentă, se pare că, în virtutea acestei 
legături, capătă şi ea o notă de rafinament şi de 
somptuozitate. De îndată ce protipendada renunţă la 
acea înfăţişare, ea îşi pierde toată graţia pe care părea 
să o posede înainte şi, fiind acum purtată numai de 
oamenii de ranguri inferioare, pare să capete ceva din 
meschinăria şi stângăcia lor. 

Toată lumea acceptă ca îmbrăcămintea şi 
mobilierul să fie pe de-a-ntregul sub dominaţia obiceiului 
şi a modei. Totuşi influenţa acestor principii nu se 
limitează la această sferă atât de redusă, ci se extinde la 
orice poate fi, în orice privinţă, obiectul gustului, în 
muzică, poezie şi arhitectură. Modele din îmbrăcăminte 
şi mobilier se schimbă încontinuu şi, văzând că moda 
care era admirată acum cinci ani ni se pare astăzi 
ridicolă, suntem în experienţă convinşi de faptul că a fost 
în vogă mai ales ori pe de-a-ntregul datorită obiceiului şi 
modei. Hainele şi mobilierul nu sunt făcute din materiale 
foarte durabile. O haină foarte elegantă este inactuală 
peste douăsprezece luni şi nu poate continua să 
prezinte, în pas cu moda, acea eleganţă pentru care a 


fost făcută. Modele în materie de mobilier se schimbă 
mai puţin rapid decât cele vestimentare, fiindcă mobila 
este, de regulă, mai durabilă. Totuşi după cinci sau şase 
ani ea suferă în general o întreagă revoluţie şi fiecare om 
vede, de-a lungul vieţii sale, cum moda în materie de 
mobilier se schimbă în numeroase chipuri diferite. 
Produsele celorlalte arte sunt mult mai durabile şi, atunci 
când sunt fericit concepute, pot continua să răspân- 
dească moda alcătuirii lor un timp mult mai îndelungat. 
O clădire bine proiectată poate să reziste timp de secole; 
o arie frumoasă poate fi transmisă într-un soi de tradiţie 
de-a lungul multor generaţii succesive; un poem bine 
scris poate să dureze cât lumea; şi toate rezistă peste 
timp laolaltă, păstrând la modă acel stil special, acel gust 
sau acea manieră aparte, conform cărora a fost alcătuită 
fiecare. Puţini oameni au ocazia să vadă în timpul vieţii 
lor cum se schimbă considerabil moda în aceste arte. 
Puţini oameni au atât de multă experienţă şi atâtea 
cunoştinţe legate de diferitele mode care s-au impus în 
epoci şi naţiuni îndepărtate încât să se împace pe deplin 
cu ele ori să judece cu imparţialitate între ele şi ceea ce 
se întâmplă în propria epocă şi ţară. Prin urmare, puţini 
oameni sunt dispuşi să accepte că obiceiul sau moda 
exercită o atât de mare influenţă asupra judecăților lor 
legate de ceea ce este frumos sau altminteri în 
produsele oricăreia dintre aceste arte; dar imaginaţi-vă 
că toate regulile care cred ei că ar trebui respectate în 
fiecare dintre ele se întemeiază pe rațiune şi pe natură, 
nu pe obicei sau pe idei preconcepute. Doar puţină 
atenţie îi poate convinge însă de contrariu şi îi poate face 
să accepte ideea că influenţa obiceiului şi a modei 
asupra vestimentaţiei şi a mobilierului nu este mai totală 
decât cea exercitată asupra arhitecturii, poeziei şi 
muzicii. 

Se poate invoca, de exemplu, un motiv pentru 
care, pe o coloană bine proporţională, capitelul doric ar 
trebui să aibă o înălţime egală cu opt diametre, voluta 


ionică să se încadreze într-un raport de unu la nouă, iar 
frunzişul corintic să formeze un raport de unu la zece? 
Justa potrivire a fiecăreia dintre aceste distribuții nu se 
poate întemeia pe nimic altceva decât pe obicei şi pe 
tradiţie. Odată ce ochiul s-a obişnuit să vadă o anumită 
proporţie asociată cu un ornament special, ar fi deranjat 
dacă nu s-ar găsi împreună. Fiecare dintre cele cinci 
stiluri are ornamentele sale particulare, care nu pot fi 
schimbate cu cele specifice altui stil fără să-i insulte pe 
toţi aceia care ştiu ceva despre regulile arhitecturii. Într- 
adevăr, conform unor arhitecţi, este atât de desăvârşită 
judecata cu care anticii au atribuit fiecărui stil 
ornamentele sale potrivite, încât nu se pot găsi altele la 
fel de bine alese. Pare totuşi puţin dificil să concepem că 
aceste forme — deşi, fără îndoială, extrem de agreabile 
— ar trebui să fie singurele forme care pot potrivi 
proporţiile sau că nu pot exista alte cinci sute de stiluri 
care, înainte de a fi fost consacrate de tradiţie, nu le pot 
potrivi la fel de bine. Dar atunci când tradiţia a stabilit 
nişte reguli specifice de construcţie, cu condiţia să nu fie 
absolut iraționale, este absurd să ne gândim a le 
schimba cu altele care sunt la fel de bune sau chiar cu 
altele care, în ceea ce priveşte eleganța şi frumuseţea, 
au în mod firesc un mic avantaj faţă de ele. Un om ar fi 
ridicol dacă ar apărea în public cu haine total diferite de 
acelea care se poartă în mod obişnuit, deşi noua 
vestimentaţie ar fi, în sine, foarte elegantă şi comodă. Şi 
pare să fie o absurditate de acelaşi gen să decorăm o 
casă într-un mod total diferit de ceea ce prescriu obiceiul 
şi moda, chiar dacă noile decoraţii ar fi în ele însele 
cumva superioare celor obişnuite. 

Potrivit retorilor antici, o anumită măsură a versului 
era în mod natural potrivită fiecărei specii diferite de 
compoziţie literară, fiind natural expresivă pentru acel 
caracter, acel sentiment sau acea pasiune care trebuia 
să predomine în specia respectivă. Un vers, spuneau ei, 
era potrivit lângă mormânt şi un altul pentru situaţiile 


vesele şi nu se puteau substitui unul altuia fără cea mai 
mare necuviinţă. Cu toate astea, experienţa epocii 
moderne pare să contrazică acest principiu, deşi în sine 
s-ar putea vădi a fi extrem de probabil. Ceea ce este un 
vers burlesc în limba engleză este un vers eroic în 
franceză. Tragediile lui Racine şi Henriada lui Voltaire 
sunt scrise în aproape aceeaşi versificaţie ca şi 


„AŞ vrea să-mi dai un sfat într-o afacere importantă.” 


Dimpotrivă, versificaţia satirică din limba franceză 
seamănă destul de mult cu versificaţia eroică de zece 
silabe din limba engleză. Tradiţia a făcut ca o naţiune să 
asocieze ideile de gravitate, sublim şi seriozitate cu acea 
măsură pe care cealaltă naţiune a legat-o de tot ceea ce 
este vesel, frivol şi grotesc. Nimic nu ar părea mai absurd 
în limba engleză decât o tragedie scrisă în versurile 
alexandrine ale francezilor sau în limba franceză decât o 
operă de acelaşi gen compusă în versuri de zece silabe. 

Un artist eminent va introduce o schimbare 
considerabilă în modele stabilite în fiecare dintre aceste 
arte şi va lansa o nouă modă în literatură, în muzică sau 
în arhitectură. Aşa cum vestimentația unui om plăcut, de 
rang social înalt se recomandă do la sine şi, oricât ar fi 
de stranie şi de fantastică, ajunge în scurt li mp să fie 
admirată şi imitată, la fel excelența unui maestru 
eminent îi recomandă ciudăţeniile, iar maniera lui devine 
stilul la modă în arta pe care o practică. Gustul italienilor 
în muzică si arhitectură a cunoscut, în ultimii cincizeci de 
ani, o schimbare considerabilă, prin  imitaţia 
particularităţilor unor maeştri eminenţi în fiecare dintre 
aceste arte. Seneca a fost acuzat de Quintilian de faptul 
că a corupt gustul romanilor şi pentru că ar fi introdus 
drăgălăşenii frivole în spaţiul raţiunii măreţe şi al 
elocvenţei masculine. Sallust şi Tacit au primit din partea 
altora aceeaşi acuzaţie, deşi într-un mod diferit. S-a 
pretins că au făcut să se bucure de reputaţie un stil care, 
deşi în cel mai înalt grad concis, elegant, expresiv şi 


chiar poetic, era totuşi lipsit de uşurinţă, simplitate şi 
firesc, fiind în mod evident producţia celei mai elaborate 
şi studiate afectări. Câte mari calităţi trebuie să posede 
acel scriitor care poate să facă agreabile până şi 
defectele sale? După laudele aduse pentru rafinarea 
gustului unei naţiuni, cel mai înalt elogiu care i se poate 
aduce unui autor este, probabil, a spune despre el că l-a 
corupt. În limba noastră, domnul Pope şi doctorul Swift 
au introdus, fiecare dintre ei, o manieră diferită de ceea 
ce se practica în toate operele scrise în versuri rimate, 
unul scriind în versuri lungi, celălalt, în versuri scurte. 
Pitorescul lui Butler a făcut loc simplităţii stilistice a lui 
Swift. Libertatea dezordonată a lui Dryden şi letargia 
corectă, însă adeseori anostă şi prozaică, a lui Addison 
nu mai sunt obiecte de imitație, ci toate versurile lungi 
sunt acum scrise în maniera preciziei pline de nerv a 
domnului Pope. 

Obiceiul şi moda îşi exercită dominaţia nu doar în 
sfera producţiilor artistice. Ele ne influenţează judecăţile 
în acelaşi mod şi în ceea ce priveşte frumuseţea 
obiectelor naturale. Care forme variate şi opuse sunt 
considerate frumoase în diferite specii de lucruri? 
Proporţiile care sunt admirate la un animal sunt pe de-a- 
ntregul diferite de acelea preţuite la un altul. Fiecare 
categorie de lucruri are propria conformaţie specifică, 
care se bucură de aprobare, şi are o frumuseţe a sa, 
deosebită de cea a oricărei alte specii. Din acest motiv, 
un iezuit învăţat, părintele Buffier, a stabilit că 
frumuseţea fiecărui obiect constă în acea formă şi 
culoare care sunt cele mai obişnuite printre lucrurile de 
acel gen particular căruia îi aparţin. Astfel, în chipul 
omenesc, frumuseţea fiecărei trăsături rezidă într-o 
anumită medie, egal îndepărtată de o varietate de alte 
chipuri care sunt urâte. De exemplu, un nas frumos nu 
este nici foarte lung, nici foarte scurt, nici foarte drept, 
nici foarte coroiat, ci este un soi de medie între aceste 
extreme, mai puţin diferită decât oricare dintre ele decât 


sunt toate unele faţă de celelalte. Este forma pe care 
Natura se pare că a ţintit-o în toate chipurile, însă de la 
care se abate în variate modalităţi, nimerind-o foarte rar 
cu precizie, şi cu care toate aceste abateri încă păstrează 
o foarte accentuată asemănare. Când se fac mai multe 
desene după acelaşi model, deşi toate pot să dea greş în 
unele privinţe, totuşi ele încă vor semăna cu modelul mai 
mult decât seamănă între ele; caracterul general al 
modelului se va păstra în toate; cele mai singulare şi mai 
ciudate vor fi acelea care se îndepărtează cel mai mult 
de model; şi chiar dacă foarte puţine vor fi nişte copii 
exacte, totuşi cele mai reuşite schiţe vor avea o mai 
mare asemănare cu cele mai neglijente decât seamănă 
între ele desenele nereuşite. În acelaşi mod, în fiecare 
specie de creaturi, ceea ce este cel mai frumos poartă 
cele mai accentuate caracteristici ale alcătuirii generale 
a speciei şi prezintă cea mai mare asemănare cu cea mai 
mare parte a indivizilor din aceeaşi categorie. 
Dimpotrivă, monştrii sau creaturile sluţite la limită sunt 
întotdeauna cazuri singulare şi bizare şi prezintă cea mai 
mică asemănare cu generalitatea speciei căreia îi 
aparţin. Şi astfel, deşi frumuseţea fiecărei specii este, 
într-un anumit sens, cel mai rar dintre lucruri, deoarece 
puţini indivizi nimeresc exact forma medie, în alt sens 
este lucrul cel mai obişnuit, fiindcă toate abaterile de la 
ea seamănă cu tiparul mai mult decât se aseamănă între 
ele. Prin urmare, conform spuselor sale, forma cea mai 
obişnuită a fiecărei specii de lucruri este cea mai 
frumoasă. Şi de aici rezultă că este nevoie de o anumită 
practică şi experienţă în contemplarea fiecărei specii de 
obiecte înainte de a-i putea judeca frumuseţea sau de a 
şti în ce constau media şi forma cea mai obişnuită. Cea 
mai fină judecată privind frumuseţea speciei umane nu 
ne va fi de folos ca să judecăm frumuseţea florilor, a 
cailor sau a oricărei alte specii de lucruri. Din acelaşi 
motiv, în climate diferite şi acolo unde găsim diferite 
tradiţii şi moduri de viaţă, aşa cum generalitatea oricărei 


specii capătă o conformaţie diferită din pricina acelor 
circumstanţe, tot aşa predomină idei diferite despre 
frumuseţe. Frumuseţea unui cal arab nu este exact 
aceeaşi cu frumuseţea unui cal englezesc. Ce idei diferite 
s-au format în sânul diferitelor naţiuni în legătură cu 
frumuseţea formei umane şi a chipului omenesc? Un ten 
deschis la culoare este o sluţenie şocantă pe coasta 
Guineei. Buzele groase şi un nas turtit sunt frumoase. În 
unele naţiuni, urechile lungi, care atârnă pe umeri, sunt 
obiecte de universală admiraţie. În China, dacă piciorul 
unei doamne este atât de mare încât să poată umbla, 
este privită ca un monstru de urâţenie. Unele dintre 
naţiunile sălbatice din America de Nord leagă patru şipci 
în jurul capetelor copiilor lor şi astfel le presează, în timp 
ce oasele sunt fragile şi cartilaginoase, până când capătă 
o formă aproape perfect pătrată. Europenii sunt uimiţi de 
barbaria absurdă a acestei practici, pe seama căreia unii 
misionari au pus prostia neobişnuită a acelor naţiuni 
unde ea este predominantă. Dar, atunci când îi 
condamnă pe acei sălbatici, nu se gândesc la faptul că 
doamnele din Europa s-au străduit timp de un secol, 
până acum doar câţiva ani, să îşi comprime frumoasa 
rotunjime a formei lor naturale într-o formă pătrată de 
acelaşi soi. Şi nu au în vedere că, lăsând la o parte 
numeroasele deformări şi boli pe care se ştie că le-a 
cauzat această practică, obiceiul a făcut-o agreabilă în 
sânul celor mai civilizate naţiuni din câte s-au aflat 
vreodată pe lume. 

Aşa este alcătuit sistemul acestui ştiutor şi inventiv 
Părinte în ceea ce priveşte natura frumuseţii, sistem al 
cărui întreg farmec, susţine Buffier, ar părea să se nască 
din alinierea cu deprinderile pe care tradiţia le-a întipărit 
în imaginaţie în legătură cu lucrurile din fiecare gen 
particular. Eu însă nu pot fi convins să cred că până şi 
simţul nostru al frumuseţii externe se întemeiază în 
totalitate pe  obişnuinţă. Utilitatea oricărei forme, 
adecvarea ei pentru atingerea scopurilor pentru care a 


fost creată o recomandă în mod evident şi o face să fie 
agreabilă pentru noi, independent de obiceiuri. Anumite 
culori sunt mai plăcute decât altele şi încântă mai mult 
ochiul de prima oară când acesta le zăreşte. O suprafaţă 
netedă este mai plăcută decât una mai aspră. Varietatea 
este mai plăcută decât o plicticoasă uniformitate 
nediversificată. Varietatea integrată, în care fiecare nouă 
apariţie pare să fie pregătită de ceea ce a fost înainte şi 
în care toate părţile îmbinate par să aibă o relaţie 
naturală unele cu celelalte, este mai agreabilă decât un 
ansamblu dezlânat şi dezordonat de obiecte fără legături 
între ele. Însă, chiar dacă nu pot să admit că obiceiul 
este unicul principiu al frumuseţii, totuşi pot să recunosc 
adevărul acestui sistem ingenios până într-atât încât să 
fiu de acord că este greu de găsit o formă de frumuseţe 
exterioară care să placă dacă este în totală contradicţie 
cu tradiţia şi dacă nu seamănă cu indiferent ce 
fuseserăm obişnuiţi să vedem în acea specie anumită de 
lucruri, ori atât de urâtă încât să nu fie agreabilă, dacă 
tradiţia o susţine în mod uniform, obişnuindu-ne să o 
vedem în fiecare individ dintr-o anumită specie. 


CAPITOLUL II 


Despre influența obiceiului şi a modei asupra 
sentimentelor morale 


De vreme ce sentimentele noastre legate de orice 
fel de frumuseţe sunt atât de mult influențate de obicei 
şi de modă, nu e de aşteptat ca sentimentele legate de 
frumuseţea conduitei să fie pe de-a-ntregul scutite de 
dominaţia acelor principii. Totuşi influenţa lor în acest 
domeniu pare să fie mult mai slabă decât în toate 
celelalte. Poate că nu există nicio formă de obiecte 
exterioare, oricât de absurde şi de fantastice, cu care 


tradiţia să nu ne împace sau pe care moda să nu le facă 
de-a dreptul agreabile. Dar nicio tradiţie nu ne va 
reconcilia cu caracterele şi conduita unui Nero sau a unui 
Claudius, pe care nicio modă nu le va face vreodată 
agreabile, ci unul va fi întotdeauna obiectul groazei şi al 
urii, iar celălalt, obiectul batjocurii şi al deriziunii. 
Principiile imaginaţiei, pe care se bizuie simţul nostru 
estetic, sunt de o natură foarte fină şi delicată şi pot fi 
uşor alterate de obicei şi de educaţie, pe când 
sentimentele de aprobare şi dezaprobare morală se 
întemeiază pe cele mai puternice şi pe cele mai 
viguroase pasiuni ale naturii umane şi, chiar dacă ele pot 
fi întru câtva deformate, nu pot fi pervertite cu totul. 

Însă deşi influenţa tradiţiei şi a modei asupra 
sentimentelor morale nu este în ansamblu atât de mare, 
totuşi se aseamănă întru totul cu ceea ce este în toate 
celelalte. Atunci când obiceiul şi moda coincid cu 
principiile naturale ale corectitudinii şi ale nedreptăţii, ele 
înteţesc delicateţea sentimentelor noastre şi sporesc 
scârba noastră faţă de tot ceea ce conduce la rău. Aceia 
care au fost educați în ceea ce este realmente o bună 
companie, nu în ceea ce în mod obişnuit se numeşte 
astfel, care s-au deprins să nu vadă în persoanele alături 
de care trăiesc şi pe care le stimează nimic altceva decât 
dreptate, modestie, omenie şi bună rânduială sunt mai 
şocaţi de orice pare în contradicţie cu regulile pe care le 
prescriu aceste virtuţi. Dimpotrivă, aceia care au 
nenorocul să fie crescuţi într-un mediu de violenţă, 
desfrâu, minciună şi nedreptate, chiar dacă nu îşi pierd în 
totalitate simţul necuviinţei unei astfel de conduite, îşi 
pierd orice idee despre cumplita ei grozăvie sau despre 
răzbunarea şi pedeapsa care i se cuvin. Ei s-au 
familiarizat cu ea din copilărie, deprinderea a făcut-o 
ceva obişnuit pentru ei şi sunt foarte înclinați să o 
respecte în calitate de ceea ce se numeşte mersul firesc 
al lucrurilor pe lume, ceva ce ori poate, ori trebuie să se 
practice, pentru a ne împiedica să fim nişte nătărăi, 


păcăliţi de propria integritate. 

De asemenea, moda poate să aducă faimă unui 
oarecare grad de dezordine şi, dimpotrivă, să 
compromită calităţi demne de respect. În timpul domniei 
lui Carol al ll-lea, un grad de decadenţă era socotit 
caracteristica unei educaţii liberale. Conform ideilor din 
acea perioadă, libertinajul era asociat cu generozitatea, 
sinceritatea, noblețea, loialitatea şi dovedea că persoana 
care se purta în acest fel era un gentleman, şi nu un 
puritan. Pe de altă parte, severitatea manierelor şi 
regularitatea conduitei erau cu totul demodate şi, în 
imaginaţia epocii, erau asociate cu făţărnicia, viclenia, 
ipocrizia şi manierele vulgare. Pentru minţile superficiale, 
viciile mărimilor par întotdeauna agreabile. Ei le asociază 
nu numai cu splendoarea bogăției, ci cu multe virtuţi 
superioare, pe care le atribuie superiorilor - spiritul de 
libertate şi independenţă, francheţea, generozitatea, 
omenia şi politeţea. Dimpotrivă, virtuțile oamenilor de 
ranguri sociale inferioare, cumpătarea lor strângătoare, 
hărnicia lor trudnică şi adeziunea lor rigidă la reguli li se 
par meschine şi dezagreabile. Ei le asociază atât cu 
josnicia condiţiei sociale căreia îi aparţin cel mai adesea 
acele calităţi, cât şi cu multe vicii grele, care, presupun 
ei, le însoțesc de obicei, precum o înclinaţie abjectă spre 
laşitate, ţâfnă, minciună şi furtişaguri. 

Întrucât obiectele cu care sunt familiarizați oamenii 
de diferite profesii şi condiţii sociale sunt foarte diferite şi 
îi deprind cu pasiuni foarte diverse, firesc formează 
caractere şi maniere foarte diferite. În fiecare rang social 
şi în fiecare profesiune ne aşteptăm să găsim într-un 
oarecare grad acele maniere care, după cum ştim din 
experienţă, le aparţin. Dar, aşa cum la fiecare specie de 
lucruri suntem deosebit de încântați să descoperim 
conformaţia medie, care, în fiecare parte şi trăsătură, se 
acordă cel mai exact cu standardul general pe care 
natura pare să-l fi stabilit pentru lucrurile de acel gen, tot 
astfel, în fiecare rang social sau, dacă pot spune astfel, în 


fiecare specie de oameni, suntem deosebit de încântați 
dacă ei nu prezintă nici prea mult, nici prea puţin din 
caracterul care însoţeşte de obicei condiţia ori situaţia lor 
particulară. Un om, zicem noi, trebuie să arate conform 
ocupaţiei şi profesiei sale; totuşi pedanteria oricărei 
profesii este dezagreabilă. Din acelaşi motiv, diferitelor 
perioade din viaţă li se atribuie maniere diferite. La o 
persoană de o vârstă înaintată ne aşteptăm să vedem 
acea gravitate şi acea linişte netulburată, pe care 
infirmităţile, îndelungata experienţă şi sensibilitatea 
tocită par să le facă deopotrivă fireşti şi respectabile şi 
avem motive să descoperim la tinereţe acea 
sensibilitate, acea veselie şi acea însufleţire la care 
experienţa ne învaţă să ne aşteptăm din partea 
impresiilor vii pe care toate obiectele interesante pot să 
le facă asupra simţurilor delicate şi neexersate din acea 
etapă a vieţii. Totuşi fiecare dintre aceste două vârste 
poate cu uşurinţă să posede prea mult din 
particularităţile care o definesc. Uşurinţa cochetă a 
tinereţii şi insensibilitatea inertă a bătrâneţii sunt la fel 
de neplăcute. Conform proverbului popular, tinerii sunt 
cel mai agreabili atunci când în purtarea lor există ceva 
din manierele celor vârstnici, iar bătrânii, atunci când 
păstrează ceva din veselia tinereţii. Ambele vârste pot 
avea totuşi prea mult din manierele celeilalte. Extrema 
răceală şi formalismul greoi, care sunt scuzabile la 
bătrâneţe, umplu tinereţea de ridicol.  Uşurinţa, 
nepăsarea şi vanitatea, îngăduite la tinereţe, fac 
bătrâneţea demnă de dispreţ. 

Caracterul şi manierele speciale pe care tradiţia 
ne-a făcut să le atribuim fiecărui rang social şi fiecărei 
profesii au poate uneori o bună-cuviinţă independentă de 
tradiţie şi sunt ceea ce am aproba de dragul lor, dacă 
luăm în considerare toate împrejurările diferite care îi 
afectează în mod firesc pe cei de fiecare condiţie socială. 
Buna-cuviinţă a purtării cuiva nu depinde de adecvarea 
purtării sale în niciuna dintre circumstanţele specifice 


situaţiei sale, ci în toate împrejurările în care, atunci când 
ne interiorizăm poziţia lui, simţim că ar trebui în mod 
firesc să le acorde atenţie. Dacă se vădeşte că este atât 
de preocupat de oricare dintre ele, în timp ce le 
neglijează pe toate celelalte, îi dezaprobăm purtarea, 
socotind-o ceva cu care nu putem fi pe deplin de acord, 
întrucât nu este  cuviincios adecvată tuturor 
circumstanțelor situaţiei sale; poate că totuşi emoția pe 
care o exprimă faţă de obiectul care îl interesează în 
primul rând nu depăşeşte întru totul limitele simpatiei şi 
aprobării noastre atunci când nu ar fi necesară atenţia lui 
faţă de nimic altceva, în viaţa sa privată, un părinte 
poate, după ce şi-a pierdut unicul fiu, să exprime fără să 
fie blamat un grad de tristeţe şi de slăbiciune care ar fi 
de neiertat unui general aflat în fruntea unei armate, 
când gloria şi siguranţa publică i-ar solicita în cea mai 
mare parte atenţia. Aşa cum diferite obiecte ar trebui, în 
ocazii obişnuite, să ocupe atenţia oamenilor de diferite 
profesiuni, tot astfel diferite pasiuni ar trebui în mod 
firesc să devină pentru ei nişte deprinderi, iar atunci 
când ne interiorizăm situaţia lor sub acest aspect aparte, 
trebuie să percepem că fiecare întâmplare ar trebui în 
mod firesc să-i afecteze mai mult sau mai puţin, astfel 
încât emoția pe care o stârneşte coincide sau este în 
dezacord cu deprinderea şi starea de spirit pe care le-au 
dobândit. Nu ne putem aştepta din partea unui cleric la 
aceeaşi sensibilitate faţă de plăcerile şi distracţiile vesele 
ale vieţii pe c are le anticipăm la un ofiţer. Omul a cărui 
ocupaţie specifică este să reamintească lumii acea 
înfricoşătoare viaţă de apoi care îi aşteaptă pe oameni, 
cel a cărui misiune este să vestească oamenilor 
consecinţele fatidice ale fiecărei abateri de la regulile 
datoriei şi care trebuie să fie un exemplu de supunere 
cât se poate de strictă faţă de aceste reguli, pare să fie 
mesagerul unor veşti care nu pot fi aduse cuviincios nici 
cu uşurinţă, nici cu indiferenţă. Se presupune că mintea 
lui este mereu pe deplin absorbită de ceea ce este prea 


măreț şi solemn pentru a face loc impresiilor acelor 
obiecte frivole care captează atenţia celor uşuratici şi 
petrecăreţi. Prin urmare, simţim cu uşurinţă că, 
independent de datină, există o bună-cuviinţă în 
manierele pe care tradiţia le-a atribuit profesiei sale şi că 
nimic nu poate fi mai potrivit caracterului unui cleric 
decât acea gravă, austeră şi absentă severitate la care 
ne-am deprins să ne aşteptăm în comportamentul său. 
Aceste reflecţii fiind atât de evidente, este greu de găsit 
un om atât de nesăbuit încât să nu fi aprobat, câteodată, 
caracterul obişnuit al acestei ocupaţii. 

Temeiul caracterului tradiţional al altor profesiuni 
nu este atât de evident şi aprobarea noastră se bazează 
pe de-a-ntregul pe obicei, fără să fie nici confirmată, nici 
însufleţită de nicio reflecţie de acest gen. Suntem 
călăuziţi de tradiţie, de exemplu, să ataşăm profesiunii 
militare veselia, uşurinţa şi libertatea zburdalnică, 
precum şi un oarecare grad de atracţie pentru o viaţă 
libertină. Totuşi, dacă ar fi să ne gândim ce stare de 
spirit sau ce temperament s-ar potrivi cel mai bine 
acestei situaţii, am putea să stabilim, poate, că 
orientarea cea mai serioasă şi cea mai reflexivă ar fi cea 
mai potrivită pentru aceia a căror viaţă este permanent 
expusă unor pericole neobişnuite şi care ar trebui, prin 
urmare, să fie în mod necesar constant mai preocupaţi 
de gândul morţii şi de consecinţele sale decât alţi 
oameni. Cu toate astea, tocmai această circumstanţă 
este, probabil, motivul pentru care orientarea contrară a 
minţii predomină atât de frecvent printre oamenii de 
această profesie. Când analizăm acest aspect mai 
stăruitor şi mai atent, ne dăm seama că este nevoie de 
un atât de mare efort ca să învingi frica de moarte, încât 
acelora care sunt constant expuşi pericolului de a-şi 
pierde viaţa li se pare mai uşor să-şi abată cu totul 
gândurile de la spectrul morţii, să se înfăşoare într-o 
mantie de siguranţă şi indiferenţă nepăsătoare şi să se 
afunde, în acest scop, în orice fel de amuzament şi de 


plăcere. O tabără militară nu este un mediu pentru un 
om reflexiv şi melancolic: persoanele de acest gen sunt, 
într-adevăr, adeseori foarte hotărâte şi sunt capabile, 
făcând un mare efort, să meargă fără şovăire spre cea 
mai inevitabilă moarte. Dar, dacă eşti expus unui pericol 
continuu, deşi mai puţin iminent, obligaţia de a face timp 
îndelungat, într-un oarecare grad, acest efort sleieşte şi 
deprimă mintea, răpindu-i capacitatea de a se bucura de 
orice fericire şi bucurie. Cei petrecăreţi şi nepăsători, 
care nu trebuie să facă niciun efort, ferm hotărâți să nu 
privească niciodată în viitor, decişi să îşi alunge în 
continue plăceri şi distracţii întreaga nelinişte a situaţiei 
lor, suportă mai uşor astfel de împrejurări. Ori de câte 
ori, din pricina unor circumstanţe aparte, un ofiţer nu are 
niciun motiv să se aştepte că va fi expus unui pericol 
deosebit, este foarte dispus să îşi piardă voioşia şi 
nepăsarea dornică de plăceri a caracterului său. 
Căpitanul poliţiei municipale este, de regulă, un animal la 
fel de sobru, de meticulos şi de zgârcit precum ceilalţi 
concetăţeni. Din acelaşi motiv, o pace îndelungată poate 
să micşoreze diferenţa dintre caracterul civil şi cel 
militar. Totuşi situaţia obişnuită a oamenilor de această 
profesie solicită veselie şi un grad de uşurătate care ţin 
atât de mult de caracterul lor, iar obiceiul a asociat, în 
imaginaţia noastră, atât de strâns acest caracter cu 
această condiţie, încât suntem foarte înclinați să 
dispreţuim orice individ a cărui stare de spirit sau a cărui 
situaţie îl fac incapabil să manifeste aceste trăsături. 
Râdem de figura gravă şi de grimasele studiate ale unui 
gardian public, care se aseamănă atât de puţin cu tipicul 
profesiei sale. Unii chiar se ruşinează uneori de 
platitudinea propriilor maniere şi, ca să nu se abată de la 
moda ocupaţiei lor, le place să mimeze acea uşurătate, 
deşi nu le stă câtuşi de puţin în fire. Oricare ar fi 
comportamentul pe care ne-am obişnuit să-l vedem la o 
categorie respectabilă de oameni, acesta ajunge să fie 
asociat în imaginaţia noastră cu acea categorie, astfel 


încât ori de câte ori o vedem pe una, ne aşteptăm să-l 
vedem şi pe celălalt, iar atunci când suntem dezamăgiţi 
ne lipseşte un lucru pe care contam să-l găsim. Suntem 
stânjeniţi, încurcaţi şi nu ştim cum să ne adresăm unui 
caracter care se prezintă vizibil a fi din altă specie decât 
aceea în care fuseserăm înclinați să îl încadrăm. 

Condiţiile variate ale diferitelor epoci şi ţări pot, în 
acelaşi mod, să formeze caractere diferite ale majorităţii 
oamenilor care trăiesc în ele, iar sentimentele lor legate 
de gradul particular în care orice calitate este fie 
condamnabilă, fie lăudabilă variază în funcţie de acel 
grad care este obişnuit în ţara şi în epoca lor. Acel grad 
de politeţe în sine foarte stimabil ar fi socotit, poate, 
linguşire efeminată în Rusia, pe când la curtea Franţei ar 
fi socotit grosolan şi barbar. Acel grad de ordine şi de 
cumpătare care, unui nobil polonez, i s-ar părea o 
dovadă de excesivă zgârcenie ar fi considerat 
extravagant de către un cetăţean din Amsterdam. 
Fiecare epocă şi fiecare ţară socoteşte că acel grad al 
fiecărei calităţi care poate fi observat de regulă la 
oamenii care sunt stimaţi printre ei este media de aur a 
acelui talent sau a respectivei virtuţi. Şi întrucât aceasta 
variază, în funcţie de modul în care circumstanţele lor 
diferite fac mai mult sau mai puţin obişnuite pentru 
oameni diferitele calităţi, sentimentele lor legate de 
criteriile exacte ale bunei-cuviinţe a caracterului şi a 
conduitei variază în mod corespunzător. 

În sânul naţiunilor civilizate, virtuțile întemeiate pe 
omenie sunt mai intens cultivate decât acelea care se 
bizuie pe spiritul de sacrificiu şi pe stăpânirea pasiunilor. 
În sânul naţiunilor brutale şi barbare, este cu totul pe dos 
— virtuțile sacrificiului de sine sunt mai intens cultivate 
decât acelea ale omeniei. Siguranţa şi fericirea generală 
care predomină în epocile de civilitate şi de politeţe 
permit un exerciţiu sumar al dispreţului faţă de pericol, al 
răbdării cu care se îndură munca grea, foamea şi 
durerea. Sărăcia poate fi uşor evitată şi, prin urmare, 


dispreţuirea ei aproape încetează a mai fi o virtute. 
Abţinerea de la plăcere devine mai puţin necesară, iar 
mintea este liberă să se relaxeze şi să-şi îngăduie a-şi 
urma înclinațiile naturale în toate acele privinţe 
particulare. 

Printre sălbatici şi barbari lucrurile stau cu totul 
altfel. Fiecare sălbatic îşi însuşeşte un soi de disciplină 
spartană şi, date fiind necesităţile situaţiei sale, este călit 
să îndure orice fel de greutăţi. Pericolul îl paşte 
permanent; este adeseori expus gradelor extreme de 
foame şi adeseori moare de inaniţie. Împrejurările vieţii 
sale îl învaţă nu doar cu orice fel de nenorocire, dar şi să 
nu dea frâu liber niciuneia dintre pasiunile pe care o 
nenorocire este capabilă să o stârnească. Nu se poate 
aştepta din partea compatrioţilor la niciun strop de 
simpatie sau îngăduinţă pentru astfel de slăbiciune. 
Inainte de a avea sentimente puternice faţă de ceilalţi, 
trebuie ca noi să fim, într-o oarecare măsură, în largul 
nostru. Dacă propria nefericire ne apasă foarte sever, nu 
avem răgazul necesar pentru a fi sensibili faţă de 
nefericirea aproapelui şi toţi sălbaticii sunt prea absorbiți 
de propriile lipsuri şi nevoi ca să dea o mare atenţie 
acelora care apasă asupra altora. Prin urmare, oricare ar 
fi natura necazului său, un sălbatic nu se aşteaptă la 
nicio simpatie din partea celor din jur şi, din acest motiv, 
refuză să se dea în vileag, lăsând să-i scape cea mai 
mică slăbiciune. Oricât de furibunde şi de violente, 
pasiunilor sale nu li se îngăduie niciodată să tulbure 
seninătatea chipului său ori calmul purtării şi gesturilor 
sale. Ni se spune că sălbaticii din America de Nord 
afişează în toate situaţiile cea mai mare indiferenţă şi s- 
ar considera înjosiţi dacă ar părea, în orice privinţă, 
biruiţi fie de iubire, fie de amărăciune sau de indignare. 
Nobleţea şi stăpânirea lor de sine sunt, sub acest aspect, 
aproape dincolo de puterea de înţelegere a europenilor. 
Intr-o ţară în care toţi oamenii se găsesc la acelaşi nivel 
în ceea ce priveşte rangul social şi averea, ar fi de 


aşteptat ca atracţia reciprocă între cele două părţi să fie 
singurul lucru avut în vedere în mariaj, care ar fi îngăduit 
fără niciun soi de control. Totuşi aceasta este ţara în care 
toate căsătoriile, fără excepţie, sunt stabilite de părinţi şi 
unde un tânăr s-ar considera dezonorat pe vecie dacă ar 
arăta cea mai mică preferinţă faţă de o femeie în 
detrimentul alteia sau dacă nu ar manifesta cea mai 
deplină indiferenţă atât faţă de momentul căsătoriei, cât 
şi faţă de persoana cu care trebuie să se căsătorească. 
Slăbiciunea iubirii, atât de mult îngăduită în epocile de 
omenie şi de politeţe, este privită printre sălbatici ca o 
efeminare absolut de neiertat. Chiar şi după căsătorie, 
cele două părţi par să se ruşineze din pricina unei 
legături care se întemeiază pe o nevoie atât de sordidă. 
Ei nu locuiesc împreună. Se întâlnesc numai pe ascuns. 
Amândoi continuă să locuiască în casele taţilor lor şi 
coabitarea făţişă a celor două sexe, permisă fără blam în 
toate celelalte ţări, este considerată aici drept cea mai 
indecentă şi nebărbătească senzualitate. Dar ei nu îşi 
exercită acest autocontrol absolut numai asupra acestei 
pasiuni agreabile. Adeseori suportă, în văzul 
compatrioţilor, jigniri, reproşuri şi cele mai teribile insulte 
păstrând aparenţa celei mai mari insensibilităţi şi fără să 
exprime cea mai mică indignare. Atunci când un sălbatic 
este luat prizonier de război şi primeşte, după cum se 
obişnuieşte, din partea cuceritorilor condamnarea la 
moarte, o ascultă fără să exprime nicio emoție, după 
care îndură cele mai groaznice torturi fără să se tânguie 
şi fără să manifeste nicio altă pasiune decât disprețul 
faţă de duşmani. Spânzurat pe sub umeri deasupra unui 
foc mocnit, îşi bate joc de torţionarii săi şi le spune cât 
de mai ingenios i-ar fi torturat el pe ei şi pe compatrioţii 
lor dacă ar fi căzut în mâna lui. După ce a fost pârlit, ars 
şi ciopârţit în toate cele mai gingaşe şi sensibile părţi ale 
corpului timp de mai multe ore, pentru a i se prelungi 
suferinţa, i se permite adeseori un scurt răgaz şi este 
coborât de pe stâlpul de tortură; foloseşte acest răstimp 


ca să discute subiecte indiferente, întreabă ce veşti mai 
sunt din ţară şi pare să nu fie indiferent faţă de nimic în 
afară de propria situaţie. Spectatorii exprimă aceeaşi 
insensibilitate; vederea unui spectacol atât de oribil pare 
să nu le facă nicio impresie; abia aruncă o privire spre 
prizonier, afară de clipele în care pun mâna să-l chinuie. 
Alteori fumează tutun şi se amuză cu câte un obiect 
oarecare, ca şi cum nimic nu s-ar petrece. Se spune că 
fiecare sălbatic se pregăteşte din fragedă pruncie pentru 
această moarte cumplită. In acest scop, compune ceea 
ce ei numesc un cântec al morţii, pe care să-l cânte după 
ce a căzut în mâinile duşmanului şi este pe cale să 
moară în urma torturilor la care a fost supus. Cântecul 
cuprinde insulte la adresa torţionarilor şi exprimă cel mai 
înalt dispreţ faţă de moarte şi durere. El intonează acest 
cântec în toate situaţiile extraordinare, când pleacă la 
război, când dă piept cu duşmanul pe câmpul de luptă 
sau ori de câte ori intenţionează să arate că şi-a 
familiarizat imaginaţia cu cele mai teribile nenorociri şi 
că nimeni nu-i poate clinti hotărârea ori schimba scopul. 
Acelaşi dispreţ faţă de moarte şi tortură predomină în 
rândurile tuturor celorlalte naţiuni sălbatice. Nu există 
negru de pe coasta Africii care să nu posede, în această 
privinţă, un grad de nobleţe de care sufletul sordidului 
său stăpân este adeseori puţin capabil. Soarta nu şi-a 
exercitat niciodată cu mai mare cruzime stăpânirea 
asupra omenirii ca atunci când a supus aceste naţiuni de 
eroi gunoaielor din închisorile Europei, unor mizerabili 
care nu posedă nici virtuțile ţărilor de unde vin, nici pe 
acelea ale ţărilor în care ajung şi a căror imoralitate, 
brutalitate şi josnicie îi expun atât de îndreptăţit 
dispreţului celor cuceriţi. 

Această fermitate eroică şi invincibilă, pe care 
obiceiul şi educaţia din ţara lui i-o impune fiecărui 
sălbatic, nu li se cere acelora care au fost crescuţi să 
trăiască în societăţi civilizate. Dacă aceştia din urmă se 
plâng când au dureri, dacă se lamentează când sunt 


nefericiţi, dacă îşi îngăduie a fi sau copleșiți de iubire, 
sau orbiţi de furie, sunt iertaţi cu uşurinţă. Se consideră 
că astfel de slăbiciuni nu afectează părţile esenţiale ale 
caracterului lor. Cât timp nu-şi îngăduie să fie împinşi 
spre fapte contrare omeniei şi justiţiei, îşi pierd prea 
puţin din reputaţie, deşi seninătatea de pe chipul lor sau 
liniştea discursului şi a purtării lor ar trebui să fie cumva 
ciufulite şi deranjate. Având mai multă sensibilitate faţă 
de pasiunile altora, un popor omenos şi cizelat poate să 
îşi interiorizeze mai uşor un comportament însufleţit şi 
pătimaş şi poate să ierte mai uşor un oarecare mic 
exces. Persoana vizată este sensibilă faţă de acest lucru 
şi, fiind sigură de echitatea judecătorilor săi, îşi permite 
expresii mai elocvente ale pasiunii şi se teme mai puţin 
să se expună dispreţului lor, stârnit de violenţa emoţiilor 
sale. Putem îndrăzni să exprimăm mai multă emoție în 
prezenţa unui prieten decât de faţă cu un străin, fiindcă 
ne aşteptăm la mai multă indulgență din partea unuia 
decât din partea celuilalt. Tot astfel, regulile de etichetă 
din sânul naţiunilor civilizate admit un comportament 
mai însufleţit decât cel permis printre barbari. Oamenii 
din naţiunile civilizate discută cu francheţea potrivită 
între prieteni; barbarii discută cu rezerva cuvenită faţă 
de străini. Emoţia şi vivacitatea cu care francezii şi 
italienii, naţiunile cele mai cizelate de pe continent, se 
exprimă în diferite ocazii deloc ieşite din comun îi 
surprind la început pe acei străini care se întâmplă să 
călătorească în ţările lor şi care, fiind educați în sânul 
unui popor cu o sensibilitate mai potolită, nu pot 
interioriza acest comportament pătimaş, din care nu au 
văzut niciun exemplu în ţara lor. Un tânăr nobil francez 
se va lamenta în faţa întregii curţi din pricină că i-a fost 
refuzată comanda unui regiment. Un italian, spune 
stareţul DU Bos, exprimă o emoție mai intensă după ce a 
fost condamnat să plătească o amendă de douăzeci de 
şilingi decât un englez după ce a fost condamnat la 
moarte. În epoca celei mai rafinate politeţi romane, 


Cicero putea, fără a se înjosi, să se lamenteze cu toată 
amărăciunea în văzul întregului senat şi al întregului 
popor; după cum este evident, trebuie s-o fi făcut la 
sfârşitul fiecărui discurs. Probabil că oratorii din 
perioadele mai timpurii şi mai puţin rafinate din istoria 
Romei nu s-ar fi putut exprima cu atâta emoție, ţinând 
seama de manierele acelor vremuri. Presupun că unii 
precum Scipio, Lelius şi bătrânul Cato ar fi considerat că 
exteriorizarea sensibilităţii în văzul publicului este o 
violare a naturii şi a bunei-cuviinţe. Acei războinici din 
vechime se puteau exprima cu hotărâre, gravitate şi 
judecată sănătoasă, dar se spune despre ei că ar fi fost 
străini de acea elocvenţă sublimă şi pătimaşă care a fost 
introdusă la Roma, nu cu mulţi ani înainte de naşterea lui 
Cicero, de către cei doi Grachi, de Crassus şi Sulpitius. 
Această elocvenţă însufleţită, care a fost îndelung 
practicată, cu sau fără succes, atât în Franţa, cât şi în 
ltalia, abia începe să fie introdusă în Anglia. Atât de 
profundă este diferenţa dintre gradele de autocontrol 
care sunt cerute în sânul naţiunilor civilizate şi al celor 
barbare, care judecă după criterii atât de diferite buna- 
cuviinţă a conduitei. 

Această diferenţă prilejuieşte multe altele, care nu 
sunt mai puţin esenţiale. Fiind obişnuit să se poarte, într- 
o oarecare măsură, cu naturaleţe, un popor cizelat 
devine franc, deschis şi sincer. Dimpotrivă, fiindcă sunt 
obligaţi să îşi reprime şi să îşi ascundă manifestarea 
oricărei pasiuni, barbarii capătă cu necesitate 
deprinderile falsităţii şi ale disimulării. Toţi aceia care au 
discutat cu oameni din naţiunile sălbatice, fie din Asia, 
din Africa sau din America, au remarcat că toţi sunt la fel 
de impenetrabili şi că, atunci când îşi propun să ascundă 
adevărul, niciun interogatoriu nu este capabil să-l scoată 
de la ei. Nu pot fi ademeniţi nici cu cele mai dibace 
întrebări. Însăşi tortura este incapabilă a-i face să 
mărturisească un lucru pe care nu vor să-l dezvăluie. ŞI 
pasiunile unui sălbatic, deşi nu se exprimă niciodată 


printr-o emoție exterioară, ci rămân ascunse în sufletul 
celui care suferă, ating, cu toate astea, nivelul cel mai 
înalt de furie. Deşi rareori manifestă vreun semn de 
mânie, răzbunarea lui, atunci când se dezlănţuie, este 
întotdeauna sângeroasă şi cumplită. Cea mai mică jignire 
îl aduce în pragul disperării. Chipul şi discursul său 
rămân într-adevăr sobre şi calme şi nu exprimă nimic 
altceva decât o perfectă seninătate a minţii, dar acţiunile 
sale sunt adeseori cele mai furibunde şi violente. Printre 
nord-americani nu este ceva neobişnuit în rândul 
persoanelor de cea mai fragedă vârstă şi de sexul mai 
temător să se înece după ce au primit doar o dojană 
blândă din partea mamelor lor, fără să exprime nicio 
pasiune şi fără să scoată o vorbă, numai că vei rămâne 
fără o fiică. În naţiunile civilizate, pasiunile bărbaţilor nu 
sunt, de regulă, atât de furibunde sau de disperate. Ele 
sunt frecvent agitate şi zgomotoase, dar sunt rareori 
foarte dureroase şi adeseori par să nu urmărească nicio 
altă satisfacţie în afară de convingerea spectatorului de 
faptul că sunt îndreptăţiţi să fie atât de afectaţi, dorind 
să-i câştige simpatia şi aprobarea. 

Toate aceste efecte ale datinii şi ale modei asupra 
sentimentelor morale ale omenirii sunt totuşi 
neimportante în comparaţie cu acelea pe care le 
prilejuiesc în alte cazuri şi aceste principii nu produc cea 
mai mare pervertire a judecății privind stilul general al 
caracterului şi al conduitei, ci în ceea ce priveşte buna- 
cuviinţă sau necuviinţa unor practici particulare. 

Diferitele maniere pe care obiceiul ne învaţă să le 
aprobăm în diferite profesii şi condiţii de viaţă nu privesc 
lucruri de cea mai mare importanţă. Pretindem adevăr şi 
dreptate atât din partea unui bătrân, cât şi din partea 
unui tânăr, din partea unui cleric tot atât cât din partea 
unui ofiţer — doar în chestiuni de mică importanţă avem 
în vedere însemnele distinctive ale caracterelor lor. Şi, în 
ceea ce le priveşte pe acestea, există adeseori o 
împrejurare neobservată care, dacă este avută în 


vedere, ne-ar arăta că, independent de obicei, exista o 
trăsătură de caracter pe care obiceiul ne-a învăţat să o 
atribuim fiecărei profesiuni. Prin urmare, în acest caz, nu 
ne putem plânge de faptul că pervertirea sentimentului 
natural este foarte mare. Chiar dacă manierele diferitelor 
naţiuni reclamă diferite grade ale aceleiaşi calităţi în 
caracterul pe care îl consideră demn de stimă, cel mai 
rău lucru despre care se poate spune că se petrece chiar 
şi aici este că datoriile unei virtuţi sunt uneori extinse 
până într-atât încât depăşesc puţin hotarele alteia. 
Ospitalitatea rustică, la modă printre polonezi, excede, 
poate, puţin chibzuinţă şi buna rânduială; iar cumpătarea 
care este preţuită în Olanda excede generozitatea şi 
solidaritatea. Duritatea impusă sălbaticilor le diminuează 
omenia şi, poate, sensibilitatea delicată pe care o 
reclamă naţiunile civilizate distruge uneori fermitatea 
virilă a caracterului. În general, se poate spune că, în 
ansamblu, stilul manierelor care domină în orice naţiune 
este cel mai adecvat situaţiei naţiunii respective. 

Duritatea este caracterul cel mai potrivit cu 
împrejurările unui sălbatic; sensibilitatea se potriveşte 
celor care trăiesc într-o societate foarte civilizată. Prin 
urmare, chiar şi aici nu ne putem plânge de faptul că 
sentimentele morale ale oamenilor sunt foarte grav 
pervertite. 

Aşadar, nu prin stilul general de conduită sau de 
comportament justifică obiceiul cea mai mare abatere de 
la buna-cuviinţă naturală a acţiunii. În ceea ce priveşte 
utilizările sale particulare, influenţa sa este adeseori mult 
mai distructivă faţă de bunele moravuri, obiceiul fiind 
capabil să stabilească drept legitime şi necondamnabile 
anumite acţiuni care şochează cele mai clare principii 
care privesc ceea ce este corect şi incorect. 

De exemplu, poate fi mai mare barbarie decât să 
faci rău unui copil? Neajutorarea, inocenţa, farmecul lui 
cer simpatie, chiar din partea unui duşman, şi necruţarea 
pruncilor este considerată cea mai furibundă dezlănţuire 


a unui cuceritor turbat şi crud. Ce trebuie atunci să ne 
imaginăm că se petrece în inima unui părinte în stare să 
rănească acea slăbiciune pe care până şi un duşman 
furios se teme să o violeze? Şi totuşi abandonul, altfel 
spus, uciderea nou-născuţilor era o practică permisă în 
aproape toate statele greceşti, chiar şi printre manieraţii 
şi civilizaţii atenieni şi, ori de câte ori situaţia unui 
părinte făcea neconvenabilă creşterea unui copil, a-l lăsa 
pradă foamei sau animalelor sălbatice nu era o faptă 
blamată sau criticată. Această practică a început, 
probabil, în vremuri de cea mai sălbatică barbarie. 
Imaginaţia oamenilor s-a familiarizat cu ea în acele 
perioade extrem de timpurii ale societății, iar 
continuitatea neîntreruptă a acestei datini i-a împiedicat 
ulterior să perceapă enormitatea ei. În prezent, 
descoperim că această practică mai există la toate 
naţiunile sălbatice şi, în acea extrem de primitivă şi 
inferioară stare a societăţii, este, neîndoielnic, mai 
scuzabilă decât în oricare alta. Sărăcia extremă a unui 
sălbatic este atât de împovărătoare, încât el însuşi este 
adeseori expus celor mai severe chinuri ale foamei, 
adeseori moare de inaniţie şi frecvent îi este imposibil să 
se întreţină atât pe el, cât şi pe copilul său. Prin urmare, 
nu ne putem mira în acest caz că trebuie să-l 
abandoneze. Unul care, fugind de un duşman căruia îi 
este imposibil să-i facă faţă, ar trebui să-şi arunce 
copilul, fiindcă îi încetineşte fuga, ceea ce ar fi cu 
siguranţă scuzabil, întrucât, încercând să-l salveze, nu 
poate spera decât la consolarea de a muri împreună cu 
el. Aşadar, faptul că în această stare a societăţii unui 
părinte trebuie să-i fie îngăduit să judece dacă îşi poate 
creşte copilul nu ar trebui să ne surprindă atât de mult. 
Totuşi, în epocile ulterioare ale Greciei, acelaşi lucru era 
permis având în vedere unele interese pe termen lung 
sau oportunitatea, care nu pot fi câtuşi de puţin o scuză. 
Datina neîntreruptă legitimase între timp atât de ferm 
această practică, încât nu doar preceptele îngăduitoare 


din viaţa cotidiană tolerau această prerogativă barbară, 
ci şi doctrinele filosofilor, care ar fi trebuit să fie mai juste 
şi mai exacte, au fost seduse de obiceiul consacrat şi, cu 
această ocazie, ca şi în multe altele, în loc să critice, au 
susţinut acest abuz oribil, invocând consideraţii artificiale 
despre utilitatea publică. Aristotel discută subiectul, 
afirmând că magistratul ar trebui să încurajeze practica 
în multe situaţii. Umanistul Platon este de aceeaşi părere 
şi, în pofida iubirii de oameni ce pare să însufleţească 
toate scrierile sale, nu dezaprobă nicăieri această 
practică. Atunci când datina poate să aprobe o violare 
atât de cumplită a omeniei, ne putem imagina că este 
greu de găsit o practică oricât de brutală pe care obiceiul 
să nu o poată permite. Aşa ceva, îi auzim pe oameni spu- 
nând în fiecare zi, se face în mod obişnuit şi se pare că ei 
consideră aceasta o scuză suficientă pentru ceea ce, în 
sine, este purtarea cea mai nedreaptă şi mai 
nerezonabilă. 

Există un motiv evident pentru care obiceiul nu ar 
trebui să ne pervertească niciodată sentimentele legate 
de stilul general şi de caracterul conduitei şi al 
comportamentului în acelaşi grad în care o face în ceea 
ce priveşte buna-cuviinţă sau ilegalitatea unor practici 
particulare. Nu poate exista niciodată un astfel de obicei. 
Nicio societate nu ar putea să subziste în momentul în 
care stilul obişnuit al purtării oamenilor ar fi de acelaşi 
soi cu practica oribilă pe care tocmai am menţionat-o. 


Partea a şasea 


Despre caracterul virtuos 


Alcătuită din trei secţiuni 


INTRODUCERE 


Când analizăm caracterul oricărui individ, în mod 
firesc îl privim sub două aspecte diferite; în primul rând, 
având în vedere modul în care îi afectează propria 
fericire şi, în al doilea rând, având în vedere modul în 
care poate afecta fericirea celorlalţi. 


Secţiunea 1 
Despre caracterul individului în măsura în 
care îi afectează propria fericire; sau 
despre chibzuinţă 


Conservarea şi sănătatea trupului par să fie ţintele 
pe care Natura le recomandă în primul rând grijii fiecărui 
individ. Foamea şi setea, senzațiile agreabile sau 
dezagreabile de plăcere şi de durere, de cald şi de frig 
etc. pot fi considerate lecţii predate de glasul Naturii 
însăşi, îndrumându-l pe individ spre ceea ce trebuie să 
aleagă şi spre ceea ce trebuie să evite în acest scop. 
Primele învățături pe care le capătă din partea celor 
însărcinaţi să se îngrijească de copilăria lui tind, în cea 
mai mare parte, spre acelaşi scop. Ţinta lor principală 
este să-l înveţe să se ferească de ceea ce-l poate 
vătăma. 

Pe măsură ce creşte, individul învaţă curând că 
oarecare grijă şi prevedere sunt necesare pentru a 
dobândi mijloacele de satisfacere a acestor pofte 
naturale, de obţinere a plăcerii şi de evitare a durerii, de 
asigurare a temperaturii agreabile de căldură şi de 
evitare a temperaturii dezagreabile de frig. În dirijarea 
corectă a acestei griji şi a acestei prevederi constă arta 
conservării şi priceperea de a spori ceea ce se numeşte 
avuţia exterioară. 

Deşi avantajele avuţiei exterioare ne sunt iniţial 
recomandate pentru satisfacerea necesităţilor trupeşti şi 
a confortului corporal, totuşi nu putem trăi multă vreme 
în lume fără să înţelegem că respectul pe care ni-l 
acordă egalii noştri, reputaţia şi rangul nostru în 
societatea în care trăim depind foarte mult de gradul în 
care posedăm ori se presupune că posedăm aceste 
avantaje. Dorinţa de a deveni obiectul potrivit al acestui 
respect, de a merita şi de a obţine această reputaţie şi 


acest rang printre egalii noştri este, poate, cea mai 
puternică dintre dorinţele noastre, iar grija noastră de a 
obţine avantajele avuţiei este, în consecinţă, mult 
intensificată şi mai abitir stârnită de această dorinţă 
decât de grija de a ne satisface nevoile şi comodităţile 
trupeşti, lucruri care se obţin întotdeauna foarte uşor. 

Poziţia socială şi reputaţia noastră printre egalii 
noştri depind, de asemenea, foarte mult de ceea ce 
poate că un om virtuos ar dori să fie singurul lor temei — 
caracterul şi conduita noastră sau încrederea, stima şi 
bunăvoința pe care, în mod firesc, aceste calităţi le 
stârnesc în oamenii printre care trăim. 

Grija faţă de sănătatea şi averea, faţă de rangul 
social şi reputaţia individului, lucruri de care se 
presupune că depind în primul rând confortul şi fericirea 
lui în această viaţă, se consideră că ţin de acea virtute 
care se numeşte, de regulă, Chibzuinţă. 

Am remarcat deja că, atunci când cădem dintr-o 
situaţie mai bună într-una mai rea, suferim mai mult 
decât ne bucurăm atunci când ne ridicăm dintr-o situaţie 
mai rea într-una mai bună. Prin urmare, siguranţa este 
prima şi cea mai importantă ţintă a chibzuinţei. Ea nu 
îngăduie să ne punem în pericol sănătatea, averea, 
rangul social sau reputaţia. Este mai degrabă precaută 
decât  întreprinzătoare şi mai grijulie să păstreze 
avantajele pe care le posedăm deja decât să ne împingă 
spre dobândirea unor avantaje şi mai mari. Metodele de 
sporire a averii noastre pe care ni le recomandă cu 
precădere sunt acelea care nu ne expun niciunei pierderi 
şi niciunui pericol — cunoştinţe şi reală pricepere în 
meseria sau în profesia noastră, asiduitate şi hărnicie în 
exercitarea ei, cumpătare şi chiar un oarecare grad de 
zgârcenie în toate cheltuielile noastre. 

Omul chibzuit studiază întotdeauna serios şi cinstit, 
ca să priceapă lucrurile la care pretinde că se pricepe, şi 
nu doar ca să-i convingă pe alţii că este priceput şi, chiar 
dacă talentele sale pot să nu fie întotdeauna sclipitoare, 


sunt întotdeauna perfect autentice. El nu se străduieşte 
să se impună prin şiretlicurile iscusite ale unui impostor 
dibaci, nici prin aerele arogante ale unui pedant îngâmfat 
sau prin afirmaţiile categorice ale unui veleitar superficial 
şi neruşinat. Nu îşi arată cu ostentaţie nici măcar 
abilităţile pe care le posedă realmente. Conversaţia lui 
este simplă şi modestă, iar el este împotriva tuturor 
artelor şarlataneşti prin care alţi oameni se fac 
remarcaţi, spre a dobândi o falsă reputaţie. Pentru a-şi 
face o reputaţie în profesia iui, el este în mod natural 
înclinat să se bizuie în mare măsură pe soliditatea 
cunoştinţelor şi abilităţilor sale şi nu se gândeşte mereu 
să caute favorurile acelor mici coterii şi clici, ai căror 
membri, în artele superioare şi în ştiinţe, atât de frecvent 
se erijează în judecătorii supremi ai meritului şi care îşi 
fac o ocupaţie din a-şi preamări unii altora talentele şi 
virtuțile, defăimând tot ceea ce intră în competiţie cu ei. 
Dacă vine vreodată în contact cu orice asociaţie de acest 
gen, o face mai ales pentru autoapărare, nu cu intenţia 
de a se impune publicului, ci dorind să împiedice ca 
publicului să-i fie impuse, în dezavantajul său, zarva, 
şoaptele sau intrigile născocite fie de către acea 
asociaţie particulară, fie de către alta de aceeaşi teapă. 

Omul chibzuit este întotdeauna sincer şi are oroare 
faţă de orice gând de a se expune ruşinii care însoţeşte 
darea în vileag a minciunii. Însă, deşi sincer întotdeauna, 
nu este mereu franc şi deschis; şi, chiar dacă niciodată 
nu spune decât adevărul, nu se consideră mereu obligat, 
dacă nu i se cere cum se cuvine, să spună întregul 
adevăr. Aşa cum este precaut în ceea ce face, tot astfel 
este rezervat în ceea ce spune şi niciodată nu se repede 
să-şi dea inoportun cu părerea în legătură cu diferite 
lucruri sau persoane. 

Deşi nu se distinge mereu prin cea mai rară 
sensibilitate, omul chibzuit este întotdeauna capabil de 
prietenie. Insă prietenia lui nu este acea afecţiune 
înfocată şi pătimaşă, dar prea adesea trecătoare, ce pare 


atât de delicioasă generozităţii celor tineri şi lipsiţi de 
experienţă. Este un ataşament calm, dar statornic şi fidel 
faţă de câţiva tovarăşi atent încercaţi şi bine aleşi, nu în 
funcţie de admiraţia fluşturatică a unor realizări sclipi- 
toare, ci de stima sobră a modestiei, a discreţiei şi a 
bunei conduite. Insă, deşi capabil de prietenie, nu are 
întotdeauna e) puternică predispoziţie pentru 
sociabilitate. Rareori frecventează şi încă mai rar face 
parte din acele societăţi petrecăreţe, care se disting prin 
veselia şi exuberanţa conversaţiei. Modul lor de viaţă ar 
putea să tulbure prea frecvent regularitatea sobrietăţii 
sale ori stricteţea austerităţii lui. 

Insă, deşi conversaţia lui poate să nu fie 
întotdeauna foarte  însufleţită sau amuzantă, este 
întotdeauna perfect inofensivă. Urăşte ideea de a se face 
vinovat de irascibilitate sau de grosolănie. Nu-şi dă 
niciodată cu impertinenţă aere faţă de nimeni şi, în toate 
situaţiile obişnuite, este dispus să se plaseze pe sine mai 
degrabă sub egalii săi decât deasupra lor. Atât în 
purtarea, cât şi în conversaţia lui, ascultă cu stricteţe de 
regulile decenţei şi respectă cu scrupulozitate aproape 
religioasă toate normele de etichetă şi ceremonialurile 
consacrate ale societăţii. În această privinţă, el oferă un 
mult mai bun exemplu decât au făcut-o frecvent oameni 
înzestrați cu talente şi virtuţi mult mai splendide, care, în 
toate epocile, de la Socrate şi Aristip până la doctorul 
Swift şi Voltaire, de la Filip şi Alexandru cel Mare până la 
Petru, marele ţar al Rusiei, s-au distins prea adeseori prin 
cel mai necuviincios şi chiar insolent dispreţ faţă de 
normele curente de etichetă şi de conversaţie, dând 
astfel cel mai dăunător exemplu celor care doresc să 
semene cu ei şi care se mulţumesc adeseori să le imite 
trăsnăile, fără să încerce să le egaleze perfecțiunea. 

Pentru statornicia hărniciei şi a frugalităţii lui, 
pentru fermitatea cu care sacrifică tihna şi bucuria din 
clipa prezentă în aşteptarea unei probabile tihne şi 
bucurii mai mari într-un viitor mai îndepărtat, dar de mai 


lungă durată, omul chibzuit este întotdeauna deopotrivă 
susţinut şi răsplătit de întreaga aprobare a spectatorului 
imparţial, precum şi de cea a reprezentantului 
spectatorului imparţial, omul lăuntric, din străfundul 
inimii. Spectatorul imparţial nu se simte epuizat de 
munca pe care o desfăşoară în prezent cei a căror 
conduită o supraveghează, nici nu se simte atras de 
chemările insistente ale poftelor din prezent ale 
acestora. Pentru el, prezentul lor şi ceea ce va fi probabil 
situaţia lor viitoare sunt aproape identice: el le vede de 
la aproape aceeaşi distanţă şi este afectat de ele 
aproape la fel. Cu toate astea, el ştie că, pentru 
persoanele aflate în centrul atenţiei, prezentul şi viitorul 
nu sunt nici pe departe identice şi că, în mod firesc, pe e; 
îi afectează în modalităţi foarte diferite. Prin urmare, nu 
poate decât să aprobe şi chiar să aplaude acel efort 
potrivit al stăpânirii de sine, care le dă posibilitatea să 
acţioneze ca şi cum situaţia lor prezentă şi cea viitoare i- 
ar afecta aproape la fel cum îl afectează pe el. 

Omul care trăieşte în limitele veniturilor sale este 
în mod firesc mulţumit de situaţia lui, care, prin mici, dar 
continue acumulări, este tot mai bună pe zi ce trece. El 
capătă gradual posibilitatea de a slăbi atât rigoarea 
zgârceniei sale, cât şi severitatea aplicării ei, iar el simte 
cu dublă satisfacţie această creştere graduală a tihnei şi 
a bucuriei, după ce a lăsat în urmă greutăţile care 
însoțeau lipsa lor. Nu-l apasă nicio grijă de a schimba o 
situaţie atât de confortabilă şi nu se avântă în căutarea 
de noi întreprinderi şi aventuri, care ar putea să 
primejduiască, dar nu să sporească semnificativ 
seninătatea sigură de care se bucură în prezent. Dacă se 
lansează în orice noi proiecte sau întreprinderi, este 
probabil că o va face fiind bine orientat şi bine pregătit. 
Nu poate fi zorit sau împins să se implice în ele de nicio 
necesitate, ci are mereu timp şi răgaz să delibereze calm 
şi să evalueze la rece care vor fi consecinţele lor 
probabile. 


Omul  chibzuit nu doreşte să-şi asume nicio 
responsabilitate pe care nu i-o impune datoria. Nu se 
amestecă în treburi care nu-l privesc; nu-şi bagă nasul în 
afacerile altora; nu se pretinde a fi un sfătuitor sau 
consilier, care îşi oferă insistent sfaturile când nimeni nu 
i le cere. Se mărgineşte, atât cât îi permite datoria, la 
treburile lui şi nu gustă câtuşi de puţin acea importanţă 
prostească pe care mulţi vor să o câştige părând că au 
influenţă în administrarea afacerilor altora. Se opune 
implicării sale în orice dispută partizană, urăşte facțiunile 
şi nu este întotdeauna gata să dea ascultare nici măcar 
celei mai nobile şi mari ambiţii. Când i se cere limpede, 
nu va refuza să-şi servească ţara, dar nu va unelti să 
intre cu forţa în serviciul ţării şi ar fi mult mai încântat 
dacă treburile publice ar fi bine administrate de altcineva 
decât să îşi dea osteneala şi să îşi asume el însuşi 
responsabilitatea conducerii lor. În adâncul inimii, ar 
prefera bucuria netulburată a seninătăţii sigure nu doar 
măreției vane a ambiţiei satisfăcute de succes, ci şi 
gloriei reale şi solide a săvârşirii celor mai măreţe şi 
nobile acţiuni. 

Pe scurt, atunci când chibzuinţă este călăuzită 
numai de grija faţă de sănătate, avere, rang social şi 
reputaţie, chiar dacă este considerată drept cea mai 
respectabilă calitate şi chiar, într-o oarecare măsură, o 
trăsătură  amabilă şi agreabilă, totuşi nu este 
recunoscută nicicând drept una dintre virtuțile cele mai 
atrăgătoare sau cele mai nobile. Ea impune o anumită 
stimă rece, dar nu pare îndreptăţită să se bucure nici de 
iubire înflăcărată, nici de admiraţie. 

Atunci când se îndreaptă spre scopuri mai măreţe 
şi mai nobile decât grija faţă de sănătatea, averea, 
rangul şi reputaţia individului, conduita înţeleaptă şi 
judicioasă este frecvent şi foarte potrivit numită 
chibzuinţă. Vorbim despre chibzuinţă unui mare general, 
a unui mare om de stat, a unui mare legiuitor. În toate 
aceste cazuri, chibzuinţă este asociată cu multe virtuţi 


mai măreţe şi mai splendide, cu bravură, cu o cuprinză- 
toare şi solidă mărinimie, cu respectarea sacră a regulilor 
justiţiei, toate acestea fiind susţinute de un grad potrivit 
de autocontrol. Atunci când este dusă la cel mai înalt 
grad de perfecţiune, această chibzuinţă superioară 
presupune cu necesitate arta, talentul şi deprinderea sau 
dispoziţia de a acţiona cu cea mai deplină bună-cuviinţă 
în orice împrejurare şi situaţie posibilă. Ea implică 
neapărat cea mai înaltă desăvârşire a tuturor virtuţilor 
intelectuale şi morale. Este cel mai bun cap unit cu cea 
mai bună inimă. Este cea mai deplină înţelepciune 
combinată cu virtutea cea mai desăvârşită. Se apropie 
foarte mult de caracterul înţeleptului din Academia 
platoniciană şi al peripateticianului aristotelic, aşa cum 
chibzuinţă inferioară se apropie de caracterul 
epicurianului. 

Simpla nechibzuinţă ori lipsa capacităţii de a-ţi 
purta de grijă este, pentru cei generoşi şi plini de 
omenie, ţinta compasiunii; pentru cei cu sentimente mai 
puţin delicate, este ţinta indiferenţei sau, în cel mai rău 
caz, a dispreţului, niciodată a urii şi a indignării. Totuşi, 
atunci când se asociază cu alte vicii, agravează în cel 
mai înalt grad mişelia şi ocara care le-ar însoţi altminteri. 
Pungaşul dibaci, a cărui dexteritate şi îndemânare îl 
scutesc dacă nu de cele mai serioase bănuieli, cel puţin 
de pedeapsă ori de explicita dare în vileag, este prea 
adeseori primit în lume cu o indulgență pe care nu o 
merită câtuşi de puţin. Cel neîndemânatic şi prost, care, 
lipsit fiind de dexteritate şi dibăcie, este condamnat şi 
pedepsit, devine ţinta universală a urii, a dispreţului şi a 
batjocurii. In ţările în care marile crime rămân frecvent 
nepedepsite, cele mai atroce acţiuni devin aproape 
familiare şi încetează să-i mai impresioneze pe oameni 
cu acea oroare universal stârnită în ţările în care justiţia 
este administrată riguros. Injustiţia este aceeaşi în 
ambele tipuri de ţări, dar nechibzuinţa este adeseori 
foarte diferită. In ultimele ţări, marile crime sunt, în mod 


evident, nişte mari prostii. În cele dintâi, nu sunt 
întotdeauna considerate astfel, în Italia, în cea mai mare 
parte din secolul al XVI-lea, asasinate, crime şi chiar 
uciderea celor aflaţi sub tutelă par să fi fost ceva obişnuit 
în rândul claselor superioare. Cezar Borgia a invitat patru 
dintre micii prinți din vecinătate, toţi mici suverani, 
având mici armate sub comanda lor, la o conferinţă 
amicală din Senigaglia, unde, de cum au sosit, i-a ucis pe 
toţi. Deşi dezaprobată chiar şi în acea epocă de crime, 
această acţiune infamă pare să fi contribuit foarte puţin 
le discreditarea şi câtuşi de puţin la ruina ucigaşului. 
Ruina a venit peste câţiva ani, din motive fără nicio 
legătură cu această crimă. Machiavelli, un om nu de cea 
mai frumoasă moralitate chiar în epoca lui, se găsea, în 
calitate de ministru al republicii Florenţa, la curtea lui 
Cezar Borgia atunci când s-a comis această crimă. El ne 
oferă o foarte specială relatare a ei, în acea limbă pură, 
elegantă şi simplă prin care se disting toate scrierile sale. 
El vorbeşte despre ea cu multă detaşare; este încântat 
de dibăcia cu care Cezar Borgia a săvârşit-o; are numai 
dispreţ faţă de credulitatea şi slăbiciunea victimelor, dar 
niciun pic de compasiune faţă de moartea lor mizerabilă 
şi prematură şi niciun fel de indignare faţă de cruzimea şi 
caracterul mincinos al ucigaşului. Violenţa şi injustiţia 
marilor cuceritori sunt adeseori privite cu prostească 
uimire şi admiraţie; cele întâlnite la hoţii mărunți, tâlhari 
şi ucigaşi sunt privite cu dispreţ, ură şi chiar cu oroare în 
toate situaţiile. Deşi sunt de o sută de ori mai răi şi mai 
distrugători, dacă au succes, primii par să fi săvârşit 
fapte de cea mai eroică măreție. Ultimii sunt întotdeauna 
priviţi cu ură şi aversiune, faptele lor fiind socotite 
deopotrivă nişte prostii şi nişte crime comise de cei mai 
josnici neisprăviţi. Injustiţia celor dintâi este cu siguranţă 
la fel de mare precum a celor din urmă, dar prostia şi 
nechibzuinţa nu sunt nici pe departe la fel de mari. Un 
ins imoral şi de nimic, dar talentat, se bucură adeseori în 
lume de o mai bună reputaţie decât merită. Un ins imoral 


şi prost pare întotdeauna, în ochii tuturor muritorilor, 
demn atât de cea mai aprinsă ură, cât şi de cel mai mare 
dispreţ. Aşa cum chibzuinţă combinată cu alte virtuţi 
este specifică celor mai nobili dintre oameni, 
nechibzuinţa combinată cu alte vicii stă în firea celor mai 
abjecte caractere. 


Secţiunea 2 
Despre caracterul individului, în măsura în 
care poate să afecteze fericirea altor 
oameni 


INTRODUCERE 


În măsura în care poate să afecteze fericirea altor 
oameni, caracterul fiecărui individ trebuie să o facă în 
virtutea dispoziţiei sale de a le provoca celorlalţi daune 
sau de a le aduce beneficii. 

Indignarea legitimă provocată de o nedreptate 
plănuită sau efectiv comisă este singurul motiv care, în 
ochii spectatorului imparţial, poate să justifice faptul că 
am prejudiciat sau am tulburat în orice privinţă fericirea 
aproapelui. A face acest lucru din oricare alt motiv este 
în sine o violare a legilor justiţiei, a cărei forţă trebuie 
folosită fie ca s-o împiedice, fie ca s-o pedepsească. 
Înţelepciunea oricărui stat sau a fiecărei federaţii se 
străduieşte, pe cât poate, să utilizeze forţa societăţii ca 
să-i împiedice pe supuşii autorităţii lor să-şi aducă 
prejudicii ori să-şi tulbure fericirea unii altora. Legile pe 
care le stabileşte în acest scop constituie dreptul civil şi 
penal din fiecare stat sau ţară anume. Principiile pe care 
se întemeiază sau ar trebui să se întemeieze acele reguli 
fac obiectul unei ştiinţe aparte, dintre toate ştiinţele de 
departe cea mai importantă, dar până acum, poate, cel 
mai puţin cultivată, şi anume jurisprudenţa naturală, a 
cărei abordare în detaliu nu formează tema noastră de 
acum. Grija sacră şi religioasă de a nu prejudicia sau 
tulbura în nicio privinţă fericirea aproapelui, chiar în 
acele situaţii în care nicio lege nu-l poate apăra, 
constituie caracterul omului perfect inocent şi drept; un 


caracter care, atunci când este animat de o anumită 
delicateţe a consideraţiei, este întotdeauna demn de un 
înalt respect, ba chiar venerabil în sine şi cu greu poate 
să nu fie însoţit de multe alte virtuţi, printre care o adân- 
că simţire faţă de ceilalţi, o mare omenie şi bunăvoință. 
Este un caracter suficient de bine înţeles şi nu cere alte 
explicaţii, în această secţiune mă voi strădui doar să 
explic fundamentul acelei ordini pe care natura pare să o 
fi trasat pentru distribuirea bunelor noastre oficii sau 
pentru conducerea şi folosirea puterilor noastre foarte 
limitate de a face bine: în primul rând indivizilor; apoi 
societăţilor. 

Se va vedea că aceeaşi înţelepciune infailibilă, care 
reglementează fiecare altă componentă a conduitei, 
îndrumă şi sub acest aspect ordinea recomandărilor sale, 
care sunt întotdeauna mai viguroase ori mai slabe 
proporţional cu gradul în care milostenia noastră este 
mai mult sau mai puţin necesară sau în care poate fi mai 
mult sau mai puţin folositoare. 


CAPITOLUL | 


Despre ordinea în care indivizii ne sunt dați de 
Natură în grija şi atenţia noastră 


După cum obişnuiau să spună stoicii, fiecare om 
trebuie să-şi poarte în primul rând de grijă sieşi; cu 
siguranţă, fiecare om este, în toate privinţele, mai 
potrivit şi mai capabil să-şi poarte de grijă decât oricare 
altă persoană. Fiecare simte propriile plăceri şi dureri 
mai intens decât pe cele ale altora. Primele sunt senzaţii 
originale; celelalte sunt imagini reflectate ori simpatetice 
ale acelor senzaţii. Se poate spune că primele sunt 
realitatea; celelalte, umbra ei. 


După sine, membrii propriei familii, cei care trăiesc 
de obicei în aceeaşi casă cu el, părinţii, copiii, fraţii şi 
surorile, sunt în mod firesc obiectele celei mai calde 
afecţiuni a individului. Firesc şi de obicei, sunt 
persoanele a căror fericire sau nefericire suferă cea mai 
mare influenţă din partea conduitei sale. Omul este mai 
obişnuit să simpatizeze cu ei. El ştie mai bine cum este 
probabil ca fiecare lucru să-i afecteze, iar simpatia lui 
faţă de ei este mai precisă şi mai clară decât poate fi faţă 
de cea mai mare parte dintre ceilalţi oameni. Pe scurt, se 
apropie mai mult de ceea ce simte el însuşi. 

De asemenea, această simpatie şi afectele care se 
întemeiază pe ea sunt prin firea lor mai viguros 
îndreptate spre copiii săi decât spre părinţi, iar 
afecțiunea lui faţă de primii pare să fie, în general, un 
principiu mai activ decât respectul şi recunoştinţa faţă de 
cei din urmă. În starea naturală a lucrurilor, s-a remarcat 
deja, o vreme după ce a venit pe lume, că existenţa 
copilului depinde în totalitate de grija părintelui, pe când 
existenţa părintelui nu depinde, în mod firesc, de grija 
copilului. S-ar părea că, din perspectiva naturii, copilul 
este o entitate mai importantă decât un bătrân şi 
stârneşte o simpatie deopotrivă mult mai vie şi mai 
universală. Aşa şi trebuie să fie. Din partea copilului se 
poate aştepta sau, cel puţin, spera orice, în cazurile 
obişnuite, foarte puţin se poate fie aştepta, fie spera din 
partea unui om bătrân. Slăbiciunea copilăriei îi umple de 
afecţiune chiar şi pe oamenii cei mai brutali şi mai 
insensibili. Doar pentru cei virtuoşi şi plini de omenie, 
infirmităţile bătrâneţii nu sunt ţinta dispreţului şi a 
aversiunii. De regulă, un om în vârstă moare fără să fie 
regretat de nimeni. Rareori se poate ca un copil să 
moară fără să rupă inima cuiva. 

Primele prietenii, cele care se leagă natural când 
inima este cea mai susceptibilă de acest simţământ, sunt 
acelea dintre fraţi şi surori. Cât timp rămân în aceeaşi 
familie, buna înţelegere dintre ei este necesară pentru 


pacea sufletească şi fericirea ei. Ei sunt capabili să-şi 
provoace unii altora mai multă plăcere ori suferinţă decât 
cea mai mare parte dintre ceilalţi oameni. Situaţia lor 
conferă cea mai mare importanţă simpatiei lor reciproce 
pentru fericirea lor şi, prin înţelepciunea naturii, aceeaşi 
situaţie, întrucât îi obligă să se acomodeze unii cu 
ceilalţi, face din acea simpatie o deprindere mai 
puternică şi, prin aceasta, mai vie, mai limpede şi mai 
precisă. 

Copiii fraţilor şi ai surorilor sunt natural legaţi prin 
prietenia care, după ce s-au separat în familii diferite, 
continuă să se păstreze între părinţii lor. Buna lor 
înţelegere amplifică bucuria acelei prietenii; discordia 
dintre ei ar putea să o tulbure. Totuşi, întrucât ei rareori 
trăiesc în sânul aceleiaşi familii, deşi sunt mai importanţi 
unii pentru ceilalţi decât pentru cea mai mare parte 
dintre ceilalţi oameni, contează mult mai puţin decât 
fraţii şi surorile. Aşa cum simpatia lor reciprocă este mai 
puţin necesară, este şi mai puţin o deprindere şi, prin 
urmare, este proporţional mai slabă. 

Fiind mai puţin legaţi, copiii verilor sunt şi mai 
puţin importanţi unii pentru ceilalţi, iar afecțiunea se 
diminuează gradual pe măsură ce relaţia devine tot mai 
îndepărtată. 

Ceea ce se numeşte afecţiune nu este, în realitate, 
decât simpatie devenită obişnuinţă. Grija noastră faţă de 
fericirea sau nefericirea celor care sunt ţintele vizate de 
ceea ce numim afecțiunea noastră, dorinţa noastră de 
propăşire a uneia şi de prevenire a celeilalte sunt fie 
simţirea efectivă a acelei simpatii uzuale sau 
consecinţele necesare ale acelui simţământ. Relaţiile 
fiind, de obicei, plasate în situaţii care creează firesc 
această simpatie uzuală, este de aşteptat ca un grad 
adecvat de afecţiune să aibă loc între indivizi. In general, 
descoperim că acest grad are loc efectiv; prin urmare, în 
mod firesc ne aşteptăm că el trebuie să aibă loc şi, din 
acest motiv, suntem şocaţi atunci când constatăm uneori 


că lucrurile nu stau astfel. Este stabilită regula generală 
conform căreia persoanele înrudite într-un oarecare grad 
trebuie să aibă întotdeauna afecţiune unele faţă de 
celelalte într-o anumită formă şi că este întotdeauna cea 
mai mare necuviinţă şi, uneori, chiar un soi de impietate 
dacă afectele lor sunt diferite. Un părinte lipsit de 
tandreţe părintească sau un copil lipsit de respect filial 
apar ca nişte monştri, fiind ţinta nu doar a urii, ci şi a 
repulsiei. 

Deşi este posibil ca într-o situaţie particulară 
circumstanţele care produc de obicei acele afecte 
naturale, după cum se numesc, să nu fi avut loc din 
pricina unui accident, totuşi respectul faţă de regula 
generală le va suplini frecvent, într-o oarecare măsură, 
având drept rezultat ceva care, deşi nu este întru totul 
acelaşi lucru, poate avea totuşi o asemănare consi- 
derabilă cu acele forme de afecţiune. Un tată poate să fie 
mai puţin ataşat de un copil, care, accidental, a fost 
despărțit de el din fragedă pruncie şi care nu se întoarce 
la el decât odată ajuns la maturitate. Este posibil ca tatăl 
să simtă mai puţină tandreţe paternă faţă de copil, iar 
acesta să nutrească mai puţin respect filial faţă de tată. 
Când au fost educați în ţări îndepărtate, este posibil ca 
fraţii şi surorile să resimtă o scădere asemănătoare a 
afecțiunii. Totuşi, în cazul celor ascultători şi virtuoşi, 
respectul faţă de regula generală va produce frecvent 
ceva care, deşi nu este câtuşi de puţin acelaşi lucru, 
poate să se asemene foarte mult cu acele afecte 
naturale. Chiar în timpul despărțirii, tatăl şi fiul, fraţii şi 
surorile nu sunt câtuşi de puţin indiferenți unii faţă de 
ceilalţi. Cu toţii se consideră persoane faţă de care şi din 
partea cărora se cuvine o anumită afecţiune şi ei trăiesc 
cu speranţa de a se găsi cândva într-o situaţie în care să 
se bucure de acea prietenie care trebuia în mod firesc să 
se înfiripe între nişte persoane atât de apropiate. Până 
când se întâlnesc, fiul şi fratele absent sunt frecvent fiul 
şi fratele favorit. Ei nu au jignit niciodată sau, dacă au 


făcut-o, s-a întâmplat cu atât de mult timp în urmă, încât 
jignirea a fost uitată, ca o poznă infantilă care nu merită 
să fie amintită. Tot ceea ce au auzit unii despre ceilalţi, 
dacă veştile veneau din partea unor oameni acceptabil 
de bine intenţionaţi, a fost, în cel mai înalt grad, laudativ 
şi favorabil. Fiul şi fratele absent nu sunt totuna cu alţi fii 
şi fraţi obişnuiţi, ci sunt fiul şi fratele perfect şi cele mai 
romantice speranţe se leagă de fericirea de care se vor 
bucura având prietenia lui şi discutând cu asemenea 
persoane. Când se întâlnesc, au câteodată o înclinaţie 
atât de puternică să simtă acea simpatie uzuală, în care 
constă afecțiunea familială, încât sunt foarte capabili să- 
şi închipuie că au simţit-o efectiv şi să se poarte unul faţă 
de altul ca şi cum ar fi avut acel sentiment. Mă tem 
totuşi că timpul şi experienţa îi trezesc la realitate. După 
ce se cunosc mai bine, descoperă frecvent unii în ceilalţi 
deprinderi, stări de spirit şi înclinații diferite faţă de 
aşteptările lor şi cu care nu se pot acomoda uşor din 
cauza lipsei simpatiei uzuale, adevăratul principiu şi 
temei al sentimentului corect denumit afecţiune 
familială. Nu au trăit niciodată în situaţia care aproape cu 
necesitate impune acea acomodare facilă şi, chiar dacă 
ei pot fi acum foarte dornici să o realizeze, au ajuns 
incapabili să o mai facă. Conversaţia şi interacţiunea 
familială devin curând pentru ei mai puţin plăcute şi, din 
acest motiv, mai puţin frecvente. Ei pot continua să 
convieţuiască schimbând reciproc toate bunele oficii 
esenţiale, păstrând toate aparențele exterioare de 
respect decent. Însă acea satisfacţie cordială, acea 
simpatie  delicioasă, acea sinceritate şi lipsă de 
stânjeneală în a face confidente, care se întâlnesc firesc 
în conversaţia celor care au trăit îndelung împreună în 
cadrul unor relaţii familiale, rareori se petrece într-un 
mod pe deplin satisfăcător. 

Oricum, regula generală are această slabă 
autoritate numai asupra celor ascultători şi virtuoşi. Ea 
este complet nesocotită de către dezmăţaţi, depravaţi şi 


nătărăi. Aceştia o respectă atât de puţin, încât rareori 
vorbesc despre ea fără să o batjocorească în modul cel 
mai indecent; o timpurie şi lungă despărţire de acest gen 
nu dă niciodată greş în a-i înstrăina cât se poate de mult 
unii de ceilalţi. În cazul acestor persoane, respectul 
regulii generale poate să producă, în cel mai bun caz, 
doar o rece şi afectată politeţe (o foarte palidă 
asemănare cu respectul real) —, dar şi aceasta, de 
regulă, încetează cu totul după cel mai inofensiv afront 
sau după cel mai mărunt conflict de interese. 

Educaţia băieţilor în şcoli îndepărtate, a tinerilor în 
colegii aliate la mare distanţă, a tinerelor doamne în 
mănăstiri şi internate, care se practică în sânul rangurilor 
suspuse, pare să fi dăunat în mod esenţial moravurilor 
domestice şi, în consecinţă, fericirii domestice, atât în 
Franţa, cât şi în Anglia. Doriţi să vă educați copiii astfel 
încât să asculte de părinţi, să fie buni şi afectuoşi faţă de 
fraţi şi surori? Impuneţi-le necesitatea de a fi copii 
ascultători, fraţi şi surori capabili de bunătate şi 
afecţiune: educaţi-i la voi acasă. Din casa părinţilor, ei 
pot, în mod cuviincios şi avantajos, să iasă în fiecare zi 
ca să meargă la o şcoală publică, dar întotdeauna trebuie 
să locuiască acasă. Respectul faţă de voi trebuie să le 
impună o foarte utilă înfrânare a purtării lor, iar respectul 
pe care şi-l acordă unii altora poate adeseori să nu 
impună nicio restricţie inutilă asupra purtării voastre. Cu 
siguranţă, nicio învăţătură care se poate desprinde din 
ceea ce se numeşte educaţie publică nu poate compensa 
nicicum ceea ce aproape sigur şi inevitabil se pierde din 
cauza ei. Educaţia domestică este o instituţie naturală; 
educaţia publică, o invenţie omenească. Desigur, nu este 
nevoie să spunem care dintre ele este, probabil, cea mai 
înţeleaptă. 

In unele tragedii şi poveşti de dragoste, întâlnim 
numeroase scene frumoase şi interesante, bazate pe 
ceea ce se numeşte puterea sângelui sau pe acea 
minunată afecţiune de presupus a se naşte între rudele 


apropiate, chiar înainte ca indivizii să fi aflat despre 
relaţia dintre ei. Mă tem totuşi că această chemare a 
sângelui nu există decât în tragedii şi în poveştile de 
dragoste. Chiar şi în acestea, niciodată nu se presupune 
să aibă loc în cadrul oricăror relaţii de rudenie, ci numai 
atunci când eroii sunt crescuţi firesc în aceeaşi casă, 
înfiripându-se între părinţi şi copii, între fraţi şi surori. Ar 
fi prea ridicol să ne imaginăm o astfel de afecţiune 
misterioasă între veri, chiar între unchi şi mătuşi sau 
între nepoti şi nepoate. 

În ţările pastorale şi în toate ţările în care 
autoritatea legii nu este suficientă ca să garanteze o 
perfectă siguranţă fiecărui membru al statului, toate 
ramurile diferite din aceeaşi familie aleg, de obicei, să 
trăiască unele în vecinătatea altora. Asocierea lor este 
frecvent necesară pentru a se apăra în comun. Toţi, de la 
cei din frunte până la ultimii, sunt mai mult sau mai puţin 
importanţi unii pentru ceilalţi. Armonia dintre ei întăreşte 
asocierea lor necesară; discordia dintre ei o slăbeşte 
întotdeauna şi ar putea să o distrugă. Ei interacționează 
mai mult unii cu ceilalţi decât cu membrii oricărui alt trib. 
Cei mai îndepărtați membri ai aceluiaşi trib reclamă 
aceeaşi legătură între ei şi, când toate celelalte condiţii 
sunt egale, se aşteaptă să fie trataţi cu mai multă atenţie 
decât cea cuvenită celor care nu au acelaşi statut de 
rudenie. Nu cu mulţi ani în urmă, în ţinuturile muntoase 
din Scoţia, căpetenia unui clan obişnuia să-l considere pe 
cel mai sărac om din sânul clanului drept vărul şi neamul 
său. Acelaşi respect cuprinzător al legăturilor de rudenie 
se spune că e de întâlnit printre tătari, arabi, turci şi, 
cred eu, în sânul tuturor celorlalte naţiuni care se găsesc 
în aproape acelaşi stadiu de evoluţie socială în care se 
aflau muntenii din Scoţia cam pe la începutul acestui 
secol. 

În ţările comerciale, în care autoritatea legii este 
întotdeauna suficientă ca să protejeze cel mai 
neînsemnat om din stat, neavând motive să fie uniţi, în 


chip firesc descendenţii aceleiaşi familii se despart şi se 
împrăştie, după cum îi mână interesele sau preferinţele. 
Curând ei încetează să mai fie importanţi unii pentru 
ceilalţi şi, în câteva generaţii, nu doar încetează să le mai 
pese unora de alţii, ci îşi uită originea comună şi habar 
nu mai au de legătura de odinioară dintre strămoşii lor. 
Cu cât acest stadiu de civilizaţie a fost stabilit mai 
complet şi de mai multă vreme în fiecare ţară, cu atât 
respectul faţă de rudele îndepărtate se restrânge treptat. 
Acest stadiu a fost stabilit mai multă vreme şi mai 
complet în Anglia decât în Scoţia, iar legăturile de 
rudenie îndepărtate sunt, în mod corespunzător, mai 
respectate în ultima ţară decât în prima, chiar dacă, în 
această privinţă, diferenţa dintre cele două ţări scade pe 
zi ce trece. Marii nobili din orice ţară sunt, într-adevăr, 
mândri să-şi amintească şi să certifice legătura dintre ei, 
oricât de îndepărtată. Amintirea unor legături atât de 
ilustre flatează nu puţin mândria tuturor familiilor nobile, 
iar această amintire nu este păstrată cu atâta grijă nici 
datorită afecțiunii, nici datorită oricărui alt lucru 
asemănător cu afecțiunea, ci din pricina celei mai frivole 
şi infantile vanităţi. Dar, dacă un neam mai umil, deşi, 
poate mai apropiat, crede că aceşti oameni iluştri s-ar 
înrudi cu familia sa, rareori nu i se va spune că au 
cunoştinţe foarte şubrede în materie de genealogie şi că 
sunt groaznic de prost informaţi în legătură cu istoria 
propriei familii. Mă tem că nu în această direcţie ne 
putem aştepta la o extraordinară lărgire a ceea ce se 
numeşte afecţiune naturală. 

Consider că aşa-zisa afecţiune naturală este mai 
mult efectul legăturii morale dintre părinte şi copil decât 
al presupusei legături fizice dintre ei. Într-adevăr, în 
pofida legăturii morale şi a faptului că odrasla a fost 
educată în propria casă, un soţ gelos îl priveşte adeseori 
cu ură şi aversiune pe nefericitul copil, bănuit a fi 
progenitura infidelităţii soţiei sale. Este dovada durabilă 
a celei mai dezagreabile aventuri, spre dezonoarea lui şi 


spre ruşinea familiei sale. 

În rândul oamenilor altruişti, necesitatea sau 
avantajele acomodării reciproce produc foarte frecvent o 
prietenie nu foarte diferită de aceea care se leagă între 
oamenii care s-au născut să trăiască în sânul aceleiaşi 
familii. Colegii de birou sau partenerii comerciali se 
numesc unii pe alţii fraţi şi, nu de puţine ori, nutresc unii 
faţă de alţii sentimente frăţeşti. Buna lor înţelegere este 
în avantajul tuturor şi, dacă sunt nişte oameni suficient 
de rezonabili, sunt în mod firesc dispuşi să se înţeleagă. 
Ne aşteptăm să o facă, iar dezacordul dintre ei este un 
soi de mic scandal. Romanii exprimau acest gen de 
ataşament prin cuvântul necessitudo, care, având în 
vedere etimologia, pare să denote ceea ce era impus de 
necesitatea situaţiei. 

Chiar şi banala împrejurare de a locui în aceeaşi 
vecinătate are un efect de acelaşi gen. Respectăm figura 
unui om pe care îl vedem în fiecare zi, cu condiţia să nu 
ne fi jignit niciodată. Vecinii pot fi foarte convenabili unii 
altora, după cum pot fi şi foarte enervanţi. Dacă sunt 
oameni de calitate, sunt în mod firesc dispuşi să se 
înţeleagă. Ne aşteptăm să ne înţelegem, iar a fi un vecin 
rău denotă un caracter foarte nesuferit. În consecinţă, 
există anumite mici servicii care sunt în mod universal 
îngăduite a fi acordate preferenţial unui vecin mai 
degrabă decât oricărei alte persoane cu care nu există o 
astfel de legătură. 

Această dispoziţie naturală de a ne acomoda şi 
asimila pe cât putem propriile sentimente, principii şi 
emoţii cu acelea pe care le vedem fixate şi înrădăcinate 
în persoanele cu care suntem obligaţi să trăim şi să 
interacţionăm adeseori este cauza efectelor contagioase 
pe care le au deopotrivă un anturaj bun şi unul rău. Omul 
care se asociază îndeosebi cu cei înţelepţi şi virtuoşi, deşi 
poate să nu devină el însuşi nici înţelept, nici virtuos, nu 
se poate împiedica să capete cel puţin un anumit respect 
faţă de înţelepciune şi virtute, iar omul care se asociază 


îndeosebi cu cei desfrânaţi şi dezmăţaţi trebuie să-şi 
piardă curând cel puţin dezgustul său iniţial faţă de 
desfrâu şi nesocotirea bunelor maniere. Asemănarea 
caracterială de familie, pe care o vedem atât de frecvent 
transmisă de-a lungul mai multor generaţii succesive, 
este posibil să se datoreze în parte acestei dispoziţii de a 
ne asimila celor cu care suntem obligaţi să trăim şi să 
interacţionăm frecvent. Totuşi caracterul familial, aidoma 
trăsăturilor faciale comune, pare să nu se datoreze întru 
totul legăturii morale, ci, în parte, şi legăturii fizice. 
Trăsăturile faciale specifice unei familii se datorează, 
neîndoielnic, întru totul celei din urmă. 

Însă, dintre toate ataşamentele unui individ, acela 
care se întemeiază întru totul pe stima şi aprobarea 
bunei purtări a cuiva, confirmată de numeroase 
experienţe şi de o îndelungată cunoaştere, este, de 
departe, cel mai respectabil. Dar astfel de prietenii, 
născute nu dintr-o simpatie impusă, nu dintr-o simpatie 
asumată şi devenită deprindere de dragul avantajelor şi 
al adaptării, ci dintr-o simpatie naturală, din sentimentul 
involuntar că persoanele de care ne ataşăm sunt ţintele 
fireşti ale stimei şi aprobării, pot exista numai între 
oameni virtuoşi. Doar aceşti oameni pot avea acea totală 
încredere reciprocă în conduita şi purtarea lor, care îi pot 
asigura întotdeauna de faptul că nici nu pot jigni, nici nu 
pot fi jigniţi în relaţiile dintre ei. Viciul este întotdeauna 
capricios; numai virtutea este regulată şi ordonată. 
Ataşamentul care se întemeiază pe iubirea de virtute 
este, cu siguranţă, cel mai virtuos dintre toate, fiind, 
totodată, cel mai fericit, cel mai durabil şi cel mai sigur. 
Astfel de prietenii nu trebuie să se restrângă la o singură 
persoană, ci pot să-i cuprindă în siguranţă pe toţi cei 
înţelepţi şi virtuoşi, pe care i-am cunoscut multă vreme şi 
îndeaproape, astfel încât, din acest motiv, ne putem 
bizui pe înţelepciunea şi virtutea lor. Aceia care şi-ar 
restrânge prietenia la două persoane par să confunde 
înţeleapta siguranţă a prieteniei cu gelozia şi nebunia 


iubirii. Relaţiile intime grăbite, pătimaşe şi nebuneşti 
dintre oamenii tineri, se bazează, de regulă, pe minore 
asemănări de caracter, fără nicio legătură cu buna 
purtare, pe atracţia faţă de aceleaşi studii, distracţii şi 
divertismente ori pe acordul lor în ceea ce priveşte un 
principiu sau o opinie rar împărtăşite; oricât de agreabile 
pot să pară cât timp durează, relaţiile intime născute 
dintr-un capriciu şi cărora le pune capăt un alt capriciu 
nu pot nicicum să merite numele sacru şi venerabil de 
prietenie. 

Cu toate astea, dintre toate persoanele spre care 
natura ne îndeamnă să ne îndreptăm cu deosebire 
generozitatea nimeni nu pare mai potrivit să o primească 
decât aceia de a căror generozitate am beneficiat noi 
înşine. Natura, care i-a alcătuit pe oameni în vederea 
bunăvoinţei reciproce, atât de necesară pentru fericirea 
lor, îl face pe fiecare om ţinta specială a bunăvoinţei 
persoanelor faţă de care el însuşi s-a dovedit binevoitor. 
Deşi recunoştinţa lor nu trebuie să corespundă 
întotdeauna bunăvoinţei sale, totuşi percepţia meritului 
său, recunoştinţa simpatetică a spectatorului imparţial, îi 
va corespunde mereu. Ba chiar indignarea generală a 
altor oameni împotriva josniciei ingratitudinii lor sporeşte 
impresia generală a meritului său. Niciun om generos nu 
a pierdut vreodată toate fructele generozităţii sale. Dacă 
nu le culege întotdeauna de la persoanele de la care ar fi 
trebuit să le culeagă, rareori dă greş în a le culege, 
sporite de zece ori, de la alţi oameni. Bunătatea este 
părintele bunătăţii şi, dacă a fi iubit de semeni ar fi 
marea ţintă a ambiţiei noastre, atunci calea cea mai 
sigură care duce spre ea este să le arătăm, prin purtarea 
noastră, că îi iubim. 

După persoanele care sunt recomandate 
bunăvoinţei noastre fie de legătura lor cu noi, fie de 
calităţile lor personale sau de serviciile lor trecute, vin 
aceia care sunt indicaţi nu pentru ceea ce se numeşte 
într-adevăr prietenia noastră, ci pentru atenţia noastră 


binevoitoare şi bunele noastre oficii: aceia care se disting 
prin situaţia lor extraordinară, marii norocoşi şi marii 
nefericiţi, cei bogaţi şi puternici, cei săraci şi amărâţi. 
Distincția rangurilor, pacea şi ordinea societăţii se 
întemeiază, în mare măsură, pe respectul pe care în mod 
firesc îl nutrim faţă de cei dintâi. Alinarea şi consolarea 
nefericirii omeneşti depind în totalitate de compasiunea 
noastră faţă de cei din urmă. Pacea şi ordinea socială 
sunt mai importante chiar decât alinarea nefericiţilor. 
Aşadar, respectul nostru faţă de cei mari este mai 
predispus să jignească prin exces; empatia noastră faţă 
de cei nefericiţi, prin insuficienţă. Moraliştii ne predică 
milostenia şi compasiunea. Ne previn faţă de fascinația 
măreției. Această fascinaţie este, într-adevăr, atât de 
puternică, încât cei bogaţi şi mari sunt prea adeseori 
preferaţi celor înţelepţi şi virtuoşi. Natura a judecat cu 
înţelepciune că distincţia rangurilor, pacea şi ordinea 
socială s-ar bizui mai sigur pe diferenţa simplă şi 
palpabilă de naştere şi de avuţie decât pe diferenţa 
invizibilă şi adeseori nesigură în ceea ce priveşte 
înţelepciunea şi virtutea. Ochii lipsiţi de discernământ ai 
gloatei pot să perceapă foarte clar primul gen de 
diferenţă; cu mare dificultate poate finul discernământ al 
celor înţelepţi şi virtuoşi să distingă uneori ultimul gen de 
diferenţă. În ordinea tuturor acestor recomandări, 
înţelepciunea generoasă a naturii este la fel de evidentă. 

Poate că nu este necesară observaţia potrivit 
căreia combinaţia dintre două sau mai multe dintre 
aceste cauze incitante ale bunătăţii sporeşte bunătatea. 
Preferinţa şi părtinirea pe care, atunci când nu intervine 
invidia, le acordăm în mod firesc măreției sunt mult 
sporite atunci când sunt însoţite de înţelepciune şi 
virtute. Dacă, neţinând seama de acea înţelepciune şi 
virtute, marele om ar cădea pradă acelor nenorociri, 
acelor pericole şi suferinţe faţă de care cele mai înalte 
condiţii sunt adeseori cele mai expuse, ne interesează 
mult mai profund averea lui decât ne-ar preocupa averea 


unei persoane la fel de virtuoase, dar de o condiţie mai 
umilă. Cele mai interesante subiecte ale tragediilor şi 
poveştilor de dragoste sunt nenorocirile regilor şi prinților 
de mare nobleţe şi virtuoşi. Dacă, graţie înţelepciunii şi 
bărbăţiei eforturilor lor, ar scăpa de acele nenorociri, 
redobândindu-şi complet fosta lor superioritate şi 
siguranţă, nu ne putem împiedica să-i privim cu cea mai 
entuziastă şi chiar extravagantă admiraţie. Amărăciunea 
pe care o simţim din pricina suferinţei lor şi bucuria pe 
care ne-o stârneşte prosperitatea lor par să se combine, 
amplificând acea admiraţie parţială pe care în mod firesc 
o nutrim atât pentru condiţia, cât şi pentru caracterul lor. 

Atunci când se întâmplă ca aceste afecte altruiste 
să apuce pe căi diferite, este, poate, întru totul imposibil 
a stabili prin reguli precise în care cazuri ar trebui să ne 
conformăm unui afect şi când celuilalt. In ce situaţii ar 
trebui ca prietenia să cedeze în faţa recunoştinţei sau 
recunoştinţa prieteniei, în ce situaţii cel mai puternic 
dintre toate afectele naturale ar trebui să cedeze în faţa 
respectului faţă de siguranţa acelor superiori de a căror 
siguranţă depinde adeseori siguranţa întregii societăţi şi 
în ce situaţii afectul natural poate, fără necuviinţă, să 
prevaleze faţă de acel respect sunt chestiuni care trebuie 
lăsate cu totul în seama deciziei omului din adâncul 
inimii, presupusul spectator imparţial, marele judecător 
şi arbitru al conduitei noastre. Dacă ne plasăm întru totul 
în situaţia lui, dacă ne privim realmente cu ochii lui şi aşa 
cum ne vede el şi dacă ascultăm cu silitoare şi 
respectuoasă atenţie ceea ce ne sugerează, glasul său 
nu ne va înşela nicicând. Nu vom avea nevoie de niciun 
fel de reguli cazuistice care să ne îndrume conduita. Este 
uneori imposibil să adaptăm aceste reguli tuturor 
diferitelor nuanţe şi gradaţii ale circumstanțelor, caracte- 
rului şi situaţiei, diferenţelor şi deosebirilor care, deşi nu 
sunt imperceptibile, prin fineţea şi delicateţea lor, sunt 
întru totul indefinibile. În acea frumoasă tragedie a lui 
Voltaire, Orfanul din China, în timp ce admirăm noblețea 


lui Zamti, care doreşte să sacrifice viaţa propriului copil, 
ca să salveze viaţa unicului descendent fragil al vechilor 
lui suverani şi stăpâni, nu doar iertăm, ci iubim gingăşia 
maternă a lui ldame, care, cu riscul de a da în vileag 
secretul important al soţului ei, îşi recapătă copilaşul din 
mâinile crude ale tătarilor, cărora le fusese cedat. 


CAPITOLUL II 


Despre ordinea în care societățile sunt 
recomandate de natură altruismului nostru 


Aceleaşi principii care stabilesc ordinea în care 
indivizii se recomandă altruismului nostru se aplică într- 
un mod asemănător în ceea ce priveşte ordinea în care 
ni se recomandă societăţile. Acelea care sunt sau care 
pot fi de maximă importanţă sunt primele care se 
recomandă cu precădere altruismului nostru. 

Statul ori suveranitatea în care ne-am născut şi în 
care am fost educați şi sub protecţia căruia continuăm să 
trăim este, în mod obişnuit, cea mai mare societate a 
cărei fericire sau nenorocire poate suferi o mare 
influenţă din partea conduitei noastre bune sau rele. Prin 
urmare, prin firea lucrurilor, ni se recomandă cu cea mai 
mare vigoare. Nu doar noi, ci toate ţintele afectelor 
noastre cele mai calde, copiii, părinţii, rudele, prietenii, 
binefăcătorii noştri, toţi aceia pe care în chip firesc îi 
iubim şi îi respectăm cel mai mult, sunt, de regulă, 
cuprinşi în ea, iar prosperitatea şi siguranţa lor depind 
într-o oarecare măsură de prosperitatea şi de siguranţa 
acesteia. Prin urmare, este natural să o îndrăgim, mânaţi 
nu numai de toate afectele noastre egoiste, ci de toate 
afectele noastre private altruiste. Din cauza propriei 
legături cu ea, prosperitatea şi gloria societăţii noastre 


par să reflecte cumva un soi de onoare şi asupra noastră. 
Când o comparăm cu alte societăţi de acelaşi gen, 
suntem mândri de superioritatea sa şi umiliţi într-o 
oarecare măsură dacă pare a se situa sub ele în orice 
privinţă. Când ne gândim la personajele ilustre pe care 
societatea noastră le-a produs în trecut (întrucât celor 
din vremea noastră invidia le poate aduce unele mici 
prejudicii), la războinicii, bărbaţii de stat, poeţii, filosofii 
şi oamenii săi de litere de toate genurile suntem tentaţi 
să-i privim cu cea mai părtinitoare admiraţie şi să-i 
socotim (uneori cât de poate de nedrept) deasupra 
personalităţilor din toate celelalte naţiuni. Se consideră 
că patriotul care îşi dă viaţa pentru siguranţa sau chiar 
pentru gloria vană a acestei societăţi acţionează cu cea 
mai deplină bună-cuviinţă. El pare să se vadă pe sine în 
lumina în care firesc şi necesar îl vede spectatorul 
imparţial, ca doar unul din mulţime, neavând, în ochii 
acelui judecător echitabil, mai mare importanţă decât 
oricare alt individ din sânul ei, dar obligat oricând să se 
sacrifice şi să se dedice siguranţei, servirii şi chiar gloriei 
celor mai numeroşi. Insă, deşi acest sacrificiu se vădeşte 
perfect just şi cuvenit, ştim cât de greu este să-l facem şi 
cât sunt de puţini cei capabili de aşa ceva. Prin urmare, 
purtarea lui stârneşte nu doar întreaga noastră aprobare, 
ci şi cea mai mare uimire şi admiraţie din partea noastră 
şi pare să merite toate aplauzele cuvenite celei mai 
eroice virtuţi. Dimpotrivă, trădătorul, care, într-o anumită 
situaţie, îşi închipuie că îşi poate promova micul său 
interes trădând inamicului public interesul ţării sale de 
obârşie, cel care, nesocotind judecata omului din adâncul 
inimii, se preferă pe sine, în această privinţă atât de 
ruşinos şi de josnic în dauna tuturor acelora de care este 
legat, se vădeşte a fi cel mai detestabil dintre toţi 
ticăloşii. 

lubirea propriei naţiuni ne predispune adeseori să 
privim cu cea mai ostilă gelozie şi invidie prosperitatea şi 
mărirea oricărei naţiuni învecinate. Neavând nicio 


autoritate superioară care să tranşeze disputele dintre 
ele, toate naţiunile independente şi învecinate trăiesc în 
permanentă teamă şi suspiciune reciprocă. Aşteptându- 
se la puţină justiţie din partea vecinilor săi, fiecare 
suveran este dispus să-i trateze la rândul său cu tot atât 
de puţină justiţie la care se aşteaptă din partea lor. De 
multe ori, respectul faţă de legile naţiunilor sau al acelor 
reguli pe care statele independente declară ori se prefac 
a crede că sunt obligate să le respecte în tratatele dintre 
ele nu este decât simplă prefăcătorie, pur declarativă. 
Când intervine cel mai mic interes sau după cea mai 
neînsemnată provocare, vedem zi de zi cum aceste 
reguli sunt fie ocolite, fie direct încălcate fără ruşine sau 
remuşcare. Fiecare naţiune prevede sau îşi imaginează 
că prevede propria subjugare odată cu puterea şi 
mărirea crescândă a oricăruia dintre vecinii săi, iar 
meschinul principiu al prejudecăţilor naţionale se 
întemeiază frecvent pe nobilul principiu al dragostei faţă 
de propria ţară. Fraza cu care se spune că bătrânul Cato 
îşi încheia fiecare discurs din senat, oricare i-ar fi fost 
subiectul, „Cartagina, mai cred eu, trebuie să fie 
distrusă”, era expresia naturală a patriotismului sălbatic 
al unei minţi solide, însă necioplite, înfuriată până la 
nebunie împotriva unei naţiuni străine din pricina căreia 
națiunea lui suferise atât de mult. Fraza mai blândă cu 
care se spune că îşi încheia toate discursurile Scipio 
Nasica, „Cartagina, mai cred eu, nu trebuie distrusă”, era 
expresia liberală a unei minţi mai cuprinzătoare şi mai 
luminate, care nu simţea nicio aversiune nici chiar faţă 
de prosperitatea unui vechi duşman, odată ce acesta 
fusese redus la o condiţie care nu mai putea fi 
amenințătoare pentru Roma. Poate că Franţa şi Anglia ar 
avea fiecare un motiv să se teamă de creşterea forţei 
navale şi militare a celeilalte ţări; dar, pentru oricare 
dintre ele, să-şi  invidieze reciproc fericirea şi 
prosperitatea internă, modul în care îşi cultivă pământul, 
progresul manufacturilor, creşterea comerţului, siguranţa 


şi numărul porturilor şi golfurilor, priceperea în toate 
artele liberale şi în toate ştiinţele este, cu siguranţă, sub 
demnitatea celor două mari naţiuni. Toate acestea sunt 
reale îmbunătăţiri ale lumii în care trăim. Omenirea 
profită, natura umană este înnobilată de ele. În astfel de 
progrese, fiecare naţiune ar trebui nu doar să se 
străduiască să exceleze ea însăşi, ci să promoveze, în loc 
să frâneze excelența vecinilor săi. Toate acestea sunt 
ţinte potrivite ale  emulaţiei naţionale, nu ale 
prejudecăţilor sau ale invidiei naţionale. 

Dragostea faţă de propria ţară pare să nu decurgă 
din dragostea faţă de omenire. Primul sentiment este 
întru totul independent de ultimul şi, uneori, pare chiar 
să ne îndemne să acţionăm în contradicţie cu el. Poate 
că Franţa cuprinde de trei ori mai mulţi locuitori decât 
Marea Britanie. Prin urmare, în marea societate a 
omenirii, prosperitatea Franţei ar trebui să pară un obiect 
mult mai important decât Marea Britanie. Totuşi supusul 
britanic care, din acest motiv, ar prefera în toate 
situaţiile prosperitatea primei ţări faţă de bunăstarea 
celei din urmă nu ar fi considerat un bun cetăţean al 
Marii Britanii. Nu ne iubim ţara doar ca pe o parte din 
marea societate a omenirii: o iubim de dragul ei şi 
independent de orice astfel de consideraţii. Inţelepciunea 
care a născocit sistemul afectelor umane, precum şi 
orice parte din natură, pare să fi judecat că interesul 
marii societăţi a omenirii ar fi cel mai bine susţinut 
îndreptând atenţia principală a fiecărui individ spre acea 
componentă particulară a ei, aflată cel mai adânc în 
sfera care cuprinde atât abilităţile sale, cât şi putinţa lui 
de înţelegere. 

Prejudecăţile şi urile naţionale rareori se întind 
dincolo de naţiunile învecinate. Noi îi numim, poate 
foarte necugetat şi prosteşte, pe francezi duşmanii noştri 
naturali, iar ei, la fel de necugetat şi de prosteşte, ne 
consideră la fel. Nici ei, nici noi nu invidiem câtuşi de 
puţin prosperitatea Chinei sau a Japoniei. Rareori se 


întâmplă totuşi ca bunăvoința noastră faţă de nişte ţări 
atât de îndepărtate să poată fi exercitată cu efecte 
considerabile. 

Cea mai cuprinzătoare bunăvoință interstatală care 
poate fi, de regulă, exercitată cu un efect considerabil le 
aparţine acelor bărbaţi de stat care pun la cale şi 
formează alianţe între naţiuni învecinate sau nu foarte 
îndepărtate, pentru a păstra fie ceea ce se numeşte 
echilibrul puterii, fie pacea şi liniştea generală a statelor 
aflate în cercul negocierilor purtate de ei. Cu toate astea, 
bărbaţii de stat care plănuiesc şi încheie astfel de tratate 
au rareori în vedere altceva în afară de interesul ţării 
fiecăruia dintre ei. Uneori, viziunile lor sunt într-adevăr 
mai largi. Contele d'Avaux, plenipotenţiarul Franţei în 
negocierile tratatului de la Munster, şi-ar fi sacrificat 
viaţa (conform Cardinalului de Retz, un om nu foarte 
încrezător în virtutea altor oameni) ca să se 
restabilească, prin acel tratat, liniştea generală în 
Europa. Regele William pare să fi avut un interes real 
faţă de libertatea şi independenţa celor mai multe state 
din Europa, interes care putea să fi fost în mare parte 
stimulat de aversiunea lui deosebită faţă de Franţa, stat 
care, în vremea iui, reprezenta principala ameninţare 
faţă de acea libertate şi independenţă. O parte din 
acelaşi spirit pare să se fi transmis prim-ministrului 
Reginei Anne. 

Fiecare stat independent este divizat în numeroase 
cinuri şi obşti diferite, fiecare având propriile puteri, 
privilegii şi imunităţi speciale. În mod firesc, fiecare 
individ este mai ataşat de cinul ori de obştea lui decât de 
oricare altele. Propriul interes, propria vanitate, interesul 
şi vanitatea multora dintre prietenii şi tovarăşii lui sunt, 
de obicei, legate în mare măsură de aceste grupuri. El 
are ambiția să lărgească privilegiile şi imunităţile lor. Are 
interesul să le apere de intruziunea oricărui alt cin sau a 
celorlalte obşti. 

De felul în care un stat este împărţit în diferitele 


cinuri şi obşti care îl alcătuiesc şi de distribuţia specifică 
a puterilor, privilegiilor şi imunităţilor acestora depinde 
ceea ce se numeşte constituţia acelui stat. 

De abilitatea fiecărui cin şi a fiecărei obşti de a-şi 
apăra puterile, privilegiile şi imunităţile de intruziunea 
oricăror alte grupuri depinde stabilitatea acelei constituţii 
particulare. Acea constituţie este în mod necesar mai 
mult sau mai puţin modificată ori de câte ori indiferent 
care dintre părţile ei subordonate este fie ridicată, fie 
coborâtă în rangul sau în condiţia sa de dinainte. 

Toate acele cinuri şi obşti diferite depind de statul 
căruia îi datorează siguranţa şi protecţia lor. Că toate se 
subordonează acelui stat şi că sunt stabilite numai 
pentru a servi prosperitatea şi conservarea sa este un 
adevăr recunoscut şi de cel mai părtinitor membru al 
oricăruia dintre aceste grupuri. Cu toate acestea, uneori 
poate fi greu să-l convingi de faptul că prosperitatea şi 
conservarea statului necesită orice diminuare a puterilor, 
a privilegiilor şi a imunităţilor de care se bucură propriul 
cin sau propria obşte. Deşi poate fi uneori nedreaptă, 
această parţialitate nu poate fi, din acest motiv, 
nefolositoare. Ea frânează spiritul inovativ. Tinde să 
conserve oricare ar fi echilibrul dintre diferitele cinuri şi 
obşti în care este împărţit statul şi, în vreme ce uneori 
pare să frâneze unele modificări ale guvernării care pot fi 
la modă şi populare la un moment dat, în realitate 
contribuie la stabilitatea şi permanenţa întregului sistem. 

In situaţii obişnuite, dragostea faţă de ţara noastră 
pare să implice două principii diferite: în primul rând, un 
anumit respect şi o oarecare venerație faţă de acea 
constituţie sau formă de guvernământ care este stabilită 
efectiv; în al doilea rând, o dorinţă sinceră de a le oferi 
concetăţenilor noştri o condiţie pe cât putem de sigură, 
de respectabilă şi de fericită. Nu este cetăţean acela care 
nu este dispus să respecte legile şi să se supună 
magistraţilor civili şi, cu siguranţă, nu este un bun 
cetăţean acela care nu doreşte să promoveze, prin toate 


mijloacele de care dispune, bunăstarea întregii societăţi 
alcătuite din concetăţenii lui. 

În vremuri paşnice şi liniştite, aceste două principii 
coincid în general şi conduc la acelaşi comportament. 
Susținerea guvernării stabilite pare în mod evident cei 
mai bun mijloc de a menţine situaţia sigură, respectabilă 
şi fericită a concetăţenilor noştri, atunci când vedem că 
această guvernare îi menţine efectiv în această situaţie. 
Dar în vremuri de nemulţumire publică, de vrajbă şi 
dezordine, acele două principii diferite pot să urmeze căi 
diferite şi chiar un om înţelept poate fi dispus să creadă 
că este necesară o anumită modificare a acelei 
constituţii sau forme de guvernământ, care, în situaţia 
prezentă, este limpede că par incapabile să menţină 
liniştea publică. În astfel de cazuri, este nevoie totuşi 
poate de cel mai mare efort de înţelepciune politică 
pentru a stabili când un adevărat patriot ar trebui să 
susţină şi să se străduiască a restabili autoritatea 
vechiului sistem şi când ar trebui să se lase cuprins de 
mai cutezătorul, însă adeseori periculosul spirit de 
inovaţie. 

Războiul extern şi conflictele civile sunt cele două 
situaţii care oferă cele mai splendide oportunităţi de 
manifestare a spiritului civic. Eroul care îşi serveşte cu 
succes ţara într-un război extern împlineşte dorinţele 
întregii națiuni şi este, din acest motiv, ţinta 
recunoştinţei şi admiraţiei universale. In vremuri de 
discordie civilă, deşi pot fi admiraţi de jumătate dintre 
concetăţenii lor, conducătorii partidelor în conflict sunt, 
de regulă, detestaţi de cealaltă jumătate. Caracterele şi 
meritele lor pentru serviciile aduse par, cel mai adesea, 
mai îndoielnice. Gloria dobândită în războaiele externe 
este, din acest motiv, aproape întotdeauna mai pură şi 
mai splendidă decât aceea care se poate câştiga în 
conflictele civile. 

Dacă are suficientă autoritate pentru a-şi convinge 
prietenii să acţioneze cu calm şi cu moderaţia cuvenită 


(pe care, adeseori, nu o are), conducătorul partidei 
câştigătoare poate uneori să-i facă ţării sale un serviciu 
esenţial şi mult mai important decât cele mai mari 
victorii şi cele mai vaste cuceriri. El poate să 
restabilească şi să amelioreze constituţia şi, renunțând la 
rolul îndoielnic şi ambiguu al conducătorului de partid, 
poate să îşi asume rolul celui mai măreț şi mai nobil 
dintre toate personajele, acela de reformator şi legiuitor 
al unui mare stat şi, prin înţelepciunea instituţiilor sale, 
poate să asigure liniştea şi fericirea internă a 
concetăţenilor săi timp de multe generaţii. 

În mijlocul tulburărilor şi al dezordinii vrajbei 
interne, un anumit spirit sistematic este capabil să se 
îmbine cu acel spirit civic întemeiat pe iubirea umanităţii, 
pe o reală empatie cu necazurile şi suferinţele cărora le 
sunt expuşi unii dintre concetăţeni. De regulă, acest 
spirit sistematic pune stăpânire pe acel spirit public mai 
blând, îl însufleţeşte şi adeseori îl înflăcărează până la 
nebunia fanatismului. Conducătorii partidului nemulţumit 
rareori nu reuşesc să născocească un plan de reformă 
care, pretind ei, nu doar va înlătura necazurile şi va alina 
suferinţele de care oamenii se plâng în prezent, ci vor 
preveni, mereu de-acum încolo, orice reîntoarcere la 
nişte necazuri şi suferinţe asemănătoare. Din acest 
motiv, ei propun adeseori să remodeleze constituţia şi să 
modifice, în unele dintre componentele lui esenţiale, 
sistemul de guvernământ sub care supuşii unui mare 
imperiu s-au bucurat poate de pace, siguranţă, ba chiar 
de glorie, timp de mai multe secole. Mare parte dintre 
membrii partidului sunt, de obicei, îmbătaţi de 
frumuseţea imaginară a acestui sistem ideal, despre care 
nu ştiu câtuşi de puţin din experienţă, dar care le-a fost 
prezentat în cele mai orbitoare culori pe care le putea 
Zugrăvi elocvenţa conducătorilor lor. Chiar dacă, iniţial, 
se poate să nu fi urmărit nimic altceva decât propria 
mărire, înşişi acei conducători sunt prostiţi, cu timpul, de 
propria sofisticărie şi doresc această mare reformă cu 


ardoarea celor mai slabi şi mai proşti dintre adepţii lor. 
Chiar dacă aceşti conducători şi-ar fi păstrat capul pe 
umeri, aşa cum o fac cel mai adesea, nefiind atinşi de 
fanatism, totuşi nu îndrăznesc întotdeauna să 
dezamăgească speranţele adepților lor, ci sunt adeseori 
obligaţi, deşi este contrar principiului şi conştiinţei lor, să 
acţioneze ca şi cum ar fi căzut pradă aceleiaşi iluzii. 
Întrucât refuză orice paliativ, orice echilibru, orice com- 
promis rezonabil, cerând prea mult, violenţa partizană 
adeseori nu obţine nimic, iar acele necazuri şi suferinţe 
care, cu puţină moderație, puteau să fie într-o mare 
măsură eliminate şi alinate rămân cu totul lipsite de 
speranţa unui remediu. 

Omul al cărui spirit public este călăuzit întru totul 
de omenie şi altruism va respecta puterile şi privilegiile 
stabilite chiar şi pentru indivizi şi, cu atât mai mult, 
acelea atribuite marilor cinuri şi obşti, în care este 
împărţit statul. Chiar dacă ar considera că unele dintre 
ele sunt într-o oarecare măsură abuzive, se va mulţumi 
să modereze ceea ce adeseori nu se poate anihila fără 
multă violenţă. Atunci când nu poate să învingă 
prejudecățile înrădăcinate ale oamenilor bazându-se pe 
rațiune şi persuasiune, nu va încerca să-şi supună 
adversarii cu forţa, ci va respecta cu religiozitate ceea 
ce, conform lui Cicero, se numeşte pe drept cuvânt 
preceptul divin al lui Platon: să nu foloseşti niciodată 
violenţa împotriva ţării tale mai mult decât împotriva 
părinţilor tăi. El va acomoda, pe cât poate, 
aranjamentele sale publice cu obiceiurile şi prejudecățile 
confirmate ale oamenilor şi va remedia cât poate de bine 
neplăcerile care pot să decurgă din lipsa acelor 
reglementări cărora oamenilor nu doresc să li se supună. 
Atunci când nu poate să impună dreptatea, nu va refuza 
cu dispreţ să amelioreze nedreptatea, ci, aidoma lui 
Solon, dacă nu poate institui cel mai bun sistem de legi, 
se va strădui să instituie cel mai bun sistem pe care 
oamenii îl pot suporta. 


Dimpotrivă, adeptul unui sistem este capabil să ia 
foarte în serios propria fantezie şi este adeseori atât de 
îndrăgostit de presupusa frumuseţe a propriului plan 
ideal de guvernare, încât nu poate suferi cea mai mică 
deviere de la nicio componentă a lui. El urmăreşte să-l 
realizeze complet şi în orice amănunt, fără să-i pese 
câtuşi de puţin nici de marile interese, nici de 
prejudecățile rezistente care i se pot opune. Parcă şi-ar 
imagina că poate să aranjeze diferiţii membri ai unei 
mari societăţi cu aceeaşi uşurinţă cu care mâna 
aranjează diferitele piese pe o tablă de şah. El nu ia în 
calcul posibilitatea ca piesele de pe tablă să aibă un alt 
principiu de mişcare în afară de impulsul pe care îl 
primesc din partea mâinii; numai că, pe marea tablă de 
şah a societăţii omeneşti, fiecare piesă posedă un 
principiu de mişcare propriu, întru totul diferit de acela 
pe care legislaţia ar putea alege să i-l transmită. Dacă 
acele două principii coincid şi acţionează în aceeaşi 
direcţie, jocul societăţii omeneşti va decurge uşor şi 
armonios şi este foarte probabil să fie fericit şi să aibă 
succes. Dacă sunt opuse ori diferite, jocul va decurge 
mizerabil, iar societatea trebuie să cunoască tot timpul 
cel mai înalt grad de dezordine. 

O oarecare idee generală, chiar sistematică, 
despre perfecțiunea politicii şi a legii poate fi, 
neîndoielnic, necesară pentru a călăuzi viziunile omului 
de stat. Dar a insista să se instituie, de îndată şi în pofida 
oricărei opoziții, tot ceea ce pare să reclame acea idee 
trebuie adeseori să fie cel mai înalt grad de aroganță. 
Inseamnă să-ţi înalţi propria judecată până la rangul de 
criteriu suprem al deosebirii dintre drept şi nedrept. 
Inseamnă ca unul să-şi închipuie că este singurul om 
înţelept şi valoros din sânul comunităţii şi că toţi 
concetăţenii săi ar trebui să se acomodeze cu el, şi nu că 
el ar trebui să se acomodeze cu ei. Acesta este motivul 
pentru care, dintre toţi născocitorii de speculaţii politice, 
prinții suverani sunt de departe cei mai primejdioşi. 


Această aroganță le este perfect familiară. Ei nu au nicio 
îndoială în ceea ce priveşte imensa superioritate a 
judecății lor. Prin urmare, atunci când astfel de 
reformatori imperiali şi regali catadicsesc să examineze 
constituţia ţării supuse guvernării lor, rareori văd în ea 
ceva atât de rău pe cât sunt obstacolele care pot sta 
uneori în calea îndeplinirii voinţei lor. Ei dispreţuiesc 
preceptul divin al lui Platon şi consideră că statul este 
alcătuit pentru ei, nu că ei sunt făcuţi pentru stat. Prin 
urmare, marea ţintă a reformei lor este să înlăture acele 
obstacole, să restrângă autoritatea nobilimii, să anuleze 
privilegiile oraşelor şi ale provinciilor şi să le facă atât pe 
cele mai mari individualităţi, cât şi pe cele mai mari 
cinuri din stat tot atât de incapabile să se opună 
poruncilor date de ei ca şi cei mai slabi şi cei mai 
neînsemnaţi membri ai societăţii. 


CAPITOLUL III 
Despre altruismul universal 


Deşi bunele noastre oficii efective rareori pot fi 
extinse în orice societate mai cuprinzătoare decât 
propria ţară, altruismul nostru nu este circumscris de 
niciun hotar, ci poate să îmbrăţişeze imensitatea 
universului. Nu ne putem forma ideea niciunei fiinţe 
nevinovate şi sensibile a cărei fericire să nu o dorim sau 
a cărei nefericire, odată ce ne-o reprezentăm viu în 
imaginaţie, să nu ne stârnească un oarecare grad de 
aversiune. Ideea unei fiinţe răuvoitoare, deşi sensibile, 
ne provoacă, într-adevăr, ură —, dar ostilitatea pe care, 
în acest caz, o nutrim faţă de acea fiinţă este, în 
realitate, efectul altruismului nostru universal. Este 
efectul simpatiei pe care o simţim faţă de nefericirea şi 


indignarea celorlalte fiinţe nevinovate şi sensibile, a 
căror fericire este tulburată de răutatea ei. 

Oricât de nobil şi de generos, acest altruism 
universal nu poate fi o sursă de fericire solidă pentru 
niciun om care nu este pe deplin convins că toţi locuitorii 
universului, deopotrivă cei mai neînsemnaţi şi cei mai 
măreţi, se află sub grija şi protecţia nemijlocită a Fiinţei 
atotştiutoare, care conduce toate mişcările naturii şi 
care, în virtutea propriilor perfecţiuni inalterabile, este 
hotărâtă să păstreze mereu în natură cea mai mare 
cantitate posibilă de fericire. Dimpotrivă, acestui altruism 
universal însăşi bănuiala unei lumi orfane, lipsite de tată, 
trebuie să-i provoace reflecții dintre cele mai 
melancolice, umbrite de gândul că toate regiunile 
necunoscute ale spaţiului infinit şi de neînțeles pot fi 
pline doar cu nesfârşită nefericire şi suferinţă. Toată 
splendoarea celei mai mari prosperităţi nu poate să 
lumineze bezna în care o idee atât de sinistră trebuie în 
mod necesar să scufunde imaginaţia, după cum, într-un 
om înţelept şi virtuos, întreaga tristeţe produsă de cele 
mai chinuitoare adversităţi nu poate stinge bucuria care 
inevitabil izvorăşte din convingerea stabilă şi neclintită 
privind adevărul sistemului contrar. 

Omul înţelept şi virtuos doreşte mereu ca propriul 
interes privat să fie sacrificat interesului public al cinului 
său ori al obştii lui. De asemenea, mereu doreşte ca 
interesul particular al cinului sau al obştii lui să fie 
sacrificat interesului superior al statului ori al 
suveranităţii, din care el nu este decât o parte 
subordonată. Prin urmare, ar trebui să dorească în egală 
măsură ca toate aceste interese inferioare să fie 
sacrificate interesului mai vast al universului, interesului 
acelei mari societăţi a tuturor fiinţelor sensibile şi 
inteligente, al cărei conducător şi administrator 
nemijlocit este însuşi Dumnezeu. Dacă i s-a întipărit 
adânc convingerea stabilă şi deplină că această Fiinţă 
binevoitoare şi atotştiutoare nu poate să admită în 


sistemul său de guvernământ niciun rău parţial care nu 
este necesar pentru binele universal, trebuie să 
considere că toate nenorocirile care se pot abate asupra 
lui, asupra prietenilor săi, asupra obştii şi ţării sale sunt 
necesare pentru propăşirea universului şi că, prin 
urmare, ar trebui nu doar să le accepte cu resemnare, ci, 
dacă ar fi cunoscut toate conexiunile şi dependenţele 
dintre lucruri, ar fi trebuit să le dorească sincer şi cu 
evlavie. 

Această nobilă supunere în faţa voinţei marelui 
Dirijor al universului nu pare să depăşească, în nicio 
privinţă, limitele naturii umane. Soldaţii de soi, care îşi 
iubesc generalul şi care au încredere în el, mărşăluiesc 
adeseori cu mai multă veselie şi râvnă într-o misiune de 
sacrificiu, din care nu se aşteaptă să scape cu viaţă, 
decât într-una lipsită de dificultăţi şi de pericole. 
Mărşăluind spre cea din urmă, nu pot avea alt sentiment 
decât plictiseala îndatoririlor de rutină; în marş spre cea 
dintâi, simt că săvârşesc fapta cea mai nobilă de care 
omul este în stare. Ei ştiu că generalul nu le-ar fi ordonat 
această misiune dacă ea nu ar fi fost necesară pentru 
siguranţa armatei şi pentru succesul războiului. Ei îşi 
sacrifică cu dragă inimă propriile lor mici sisteme 
prosperității unui sistem mai vast. Işi iau rămas-bun de la 
camarazii lor, cărora le urează numai fericire şi deplin 
succes şi pornesc în marş, nu doar cu docilă supunere, ci 
adeseori cu strigăte de extremă veselie, spre acea 
mortală, dar splendidă şi onorabilă misiune care le-a fost 
încredinţată. Conducătorul niciunei armate nu poate să 
merite o încredere mai nelimitată, o afecţiune mai 
înflăcărată şi mai zeloasă decât marele Dirijor al 
universului. In faţa celor mai mari dezastre publice sau 
private, un om înţelept trebuie să considere că el însuşi, 
prietenii şi compatrioţii lui, au primit o misiune de 
sacrificiu în cadrul universului; că, dacă nu ar fi fost 
necesar pentru binele întregului, nu ar fi primit acel ordin 
şi că este datoria lor nu doar să se supună cu umilă 


resemnare acestei sorţi, ci să se străduie din răsputeri să 
o îmbrăţişeze cu râvnă şi bucurie. Un om înţelept trebuie, 
cu siguranţă, să fie capabil să facă el însuşi ceea ce un 
bun soldat este oricând pregătit să facă. 

Ideea acelei Fiinţe divine, a cărei bunăvoință şi 
înţelepciune a născocit şi a condus pentru eternitate 
imensa maşinărie a universului, astfel încât să producă 
mereu cea mai mare cantitate posibilă de fericire, este 
cu siguranţă şi de departe cei mai sublim dintre toate 
obiectele  contemplaţiei omeneşti. Prin comparaţie, 
oricare alt gând pare cu necesitate mărunt. Omul despre 
care credem că este în primul rând preocupat de această 
sublimă contemplaţie rareori nu reuşeşte să fie obiectul 
celei mai mari veneraţii din partea noastră şi, chiar dacă 
viaţa lui nu ar fi pe de-a-ntregul contemplativă, adeseori 
îl privim cu un soi de respect religios, mult superior celui 
pe care îl purtăm celui mai activ şi mai util servitor al 
bunăstării comunitare. Meditaţiile lui Marcus Antoninus, 
care se axează în primul rând pe acest subiect, au 
contribuit, poate, mai mult la admiraţia generală a 
caracterului său decât toate diferitele acte ale domniei 
sale drepte, milostive şi generoase. 

Totuşi administrarea marelui sistem al universului, 
grija faţă de fericirea universală a tuturor fiinţelor 
raţionale şi sensibile este treaba lui Dumnezeu, nu a 
omului. Omului îi revine un serviciu mult mai umil, dar 
mult mai potrivit cu slăbiciunea puterilor sale şi cu 
îngustimea capacităţii lui de înţelegere: grija faţă de 
propria fericire, faţă de fericirea familiei, a prietenilor, a 
țării sale. Faptul că este absorbit de contemplaţia 
sublimului nu poate fi nicicând o scuză dacă îşi 
neglijează serviciul său mai modest şi nu trebuie să se 
expună niciodată acuzaţiei despre care se spune că i-a 
fost adusă, poate pe nedrept, de Avidius Cassius lui 
Marcus Antoninus — că, în timp ce el se adâncea în 
speculaţii filosofice şi contempla prosperitatea 
universului, neglija bunăstarea Imperiului Roman. Cea 


mai sublimă speculație a filosofului contemplativ cu greu 
poate compensa neglijarea celei mai mărunte îndatoriri 
active. 


Secţiunea 3 
Despre stăpânirea de sine 


Despre omul care acţionează în concordanţă cu 
regulile chibzuinţei perfecte, ale justiţiei stricte şi ale 
bunăvoinţei cuvenite se poate spune că este perfect 
virtuos. Dar cea mai desăvârşită cunoaştere a acelor 
reguli nu-i va da capacitatea de a acţiona astfel: 
pasiunile sale sunt foarte apte să-l deruteze, uneori să-l 
ispitească, alteori să-l seducă în aşa fel încât să violeze 
toate regulile pe care el însuşi, în momentele sale de 
luciditate, le aprobă. Dacă nu este susţinută de cea mai 
desăvârşită stăpânire de sine, cea mai deplină 
cunoaştere nu-i va da mereu posibilitatea de a-şi face 
datoria. 

Se pare că unii dintre cei mai buni moralişti antici 
au considerat că aceste pasiuni se împart în două 
categorii: mai întâi, cele care solicită un autocontrol 
considerabil pentru a le înfrâna preţ de o clipă; în al 
doilea rând, cele care sunt uşor de înfrânat preţ de o 
clipă sau chiar o scurtă perioadă, dar care prin cerinţele 
lor continue şi aproape neîncetate sunt, de-a lungul 
vieţii, foarte capabile să conducă la grave abateri. 

Frica şi mânia, împreună cu alte pasiuni 
amestecate sau combinate cu ele, constituie prima 
categorie. Dragostea de tihnă, de plăcere, de aplauze şi 
multe alte satisfacţii egoiste intră în cea de-a doua. Frica 
excesivă şi mânia furibundă sunt adeseori greu de 
înfrânat chiar şi preţ de o clipă. Dragostea de tihnă, de 
plăcere, de aplauze şi multe alte satisfacţii egoiste sunt 
întotdeauna uşor de stăpânit preţ de o clipă sau chiar o 
scurtă perioadă, dar, prin solicitările lor continue, ne duc 
spre numeroase slăbiciuni de care, ulterior, avem 
serioase motive să ne fie ruşine. Se poate spune 
adeseori că primul grup de pasiuni ne împing brutal să 
ne abatem de la datoria noastră, pe când pasiunile din 


cel de-al doilea grup ne seduc să o luăm pe căi greşite. 
Stăpânirea celor dintâi a fost numită de moraliştii antici 
tărie de caracter, bărbăţie şi forţă mintală; stăpânirea 
celor din urmă a fost numită cumpătare, decenţă, 
modestie şi moderație. 

Independent de frumuseţea care derivă din 
utilitatea ei şi de faptul că ne dă posibilitatea de a 
acţiona în conformitate cu poruncile chibzuinţei, ale 
justiţiei şi ale cuvenitei bunăvoinţe, stăpânirea fiecăruia 
dintre aceste două grupuri de pasiuni are o frumuseţe 
proprie şi pare să merite în sine un anumit grad de stimă 
şi de admiraţie. Într-un caz, un anumit grad din acea 
stimă şi admiraţie este stârnit de forţa şi măreţia 
exercitării autocontrolului. În celălalt, cauzele sunt 
uniformitatea, egalitatea şi stăruitoarea constanţă a 
exercitării stăpânirii de sine. 

Omul care, aflat în pericol, supus torturii sau 
aproape de clipa morții, îşi păstrează  neclintită 
seninătatea şi nu îngăduie să-i scape niciun cuvânt, 
niciun gest care nu este în perfect acord cu sentimentele 
celui mai indiferent spectator impune cu necesitate un 
înalt grad de admiraţie. Dacă suferă pentru cauza 
libertăţii şi a dreptăţii, de dragul umanităţii şi din 
dragoste de ţară, cea mai duioasă compasiune faţă de 
suferinţele sale, cea mai vie indignare împotriva 
injustiţiei de care dau dovadă cei care îl persecută, cea 
mai caldă recunoştinţă simpatetică faţă de intenţiile lui 
altruiste, cel mai înalt sentiment de merit se combină cu 
admiraţia faţă de noblețea lui şi adeseori înflăcărează 
acel sentiment până la intensitatea celei mai entuziaste 
şi frenetice veneraţii. Eroii istoriei antice şi moderne, 
care sunt comemoraţi cu cea mai aleasă aprobare şi 
afecţiune, sunt, mulţi dintre ei, aceia care, luptând 
pentru cauza adevărului, a libertăţii şi a dreptăţii, au 
pierit pe eşafod şi care s-au purtat acolo cu acea linişte şi 
cu o demnitate care le-a adus renumele. Dacă duşmanii 
lui Socrate l-ar fi făcut să moară pe tăcute în patul său, 


poate că gloria acelui mare filosof nu ar fi căpătat acea 
splendoare orbitoare care i-a fost atribuită în toate 
epocile următoare. In istoria engleză, când trecem în 
revistă capetele ilustre din gravurile semnate de Vertue 
şi Howbraken, greu găsim, cred eu, vreunul sub care să 
nu zărim securea, simbolul decapitării, gravat sub unele 
dintre numele cele mai ilustre: Sir Thomas More, Raleigh, 
Russel, Sydney etc. Simbolul răspândeşte asupra 
personajelor cărora le este ataşat o reală demnitate şi 
atractivitate, cu mult superioară faţă de tot ceea ce se 
poate deduce din toate ornamentele inutile ale heraldicii, 
care le însoțesc uneori. 

Această nobleţe nu poleieşte numai caracterele 
oamenilor nevinovaţi şi virtuoşi. Ea îi prezintă într-o 
lumină oarecum favorabilă chiar şi pe cei mai mari 
criminali şi, atunci când un spărgător sau un tâlhar la 
drumul mare este dus la eşafod şi se poartă acolo cu 
decenţă şi fermitate, deşi aprobăm întru totul pedepsirea 
lor, adeseori nu ne putem împiedica să regretăm că un 
om care posedă astfel de puteri mari şi nobile putea să fi 
fost capabil de asemenea enormităţi ticăloase. 

Războiul este marea şcoală pentru dobândirea şi 
exersarea acestui gen de nobleţe. După cum se spune, 
moartea este regele spaimelor, iar omul care a biruit 
frica de moarte nu este probabil să-şi piardă prezenţa de 
spirit la apropierea niciunui alt rău natural. În război, 
oamenii se familiarizează cu moartea si, prin aceasta, se 
vindecă de acea groază superstiţioasă cu care o privesc 
cei slabi şi neexperimentați. Ei o consideră mai degrabă 
o pierdere a vieţii, nu mai mult un obiect al aversiunii 
decât poate fi viaţa un obiect al dorinţei. Ei învaţă din 
experienţă, de asemenea, că multe pericole aparent mari 
nu sunt atât de mari pe cât par şi că, având curaj, 
iniţiativă şi prezenţă de spirit, există adeseori o bună 
şansă de a ieşi cu onoare din situaţii ce păreau la început 
fără speranţă. Groaza morţii este astfel mult atenuată, 
iar încrederea ori speranţa că poţi scăpa de ea se 


amplifică. Ei învaţă să înfrunte primejdia cu mai puţină 
reţinere. Sunt mai puţin temători să scape de ea şi mai 
puţin predispuşi să-şi piardă capul cât timp se află în 
pericol. Această deprindere de a dispreţui pericolul şi 
moartea înnobilează profesia de soldat şi îi conferă, în 
opiniile fireşti ale oamenilor, un rang şi o demnitate 
superioare oricărei alte profesiuni. Exercitarea cu 
pricepere şi cu succes a acestei profesiuni în serviciul 
ţării lor pare să fi constituit trăsătura cea mai distinctivă 
de caracter a eroilor favoriţi din toate epocile. 

Deşi sunt săvârşite contrar oricărui principiu de 
justiţie şi fără niciun respect faţă de umanitate, marile 
fapte de vitejie pe câmpul de luptă ne stârnesc uneori 
interesul şi chiar ne impun un oarecare grad de stimă 
pentru personajele de nimic care le comit. Ne 
interesează până şi isprăvile piraţilor şi citim cu un soi de 
stimă şi de admiraţie istoria celor mai nemernici dintre 
oameni, care, urmărind nişte scopuri criminale, au 
îndurat greutăţi, au depăşit dificultăţi şi au înfruntat 
primejdii mai mari decât, poate, tot ceea ce ne relatează 
cursul obişnuit al istoriei. 

Stăpânirea furiei se vădeşte în multe situaţii nu 
mai puţin generoasă şi nu mai puţin nobilă decât 
stăpânirea fricii. Expresia cuvenită a indignării juste se 
regăseşte în multe dintre cele mai splendide şi admirate 
pagini din elocvenţa antică şi modernă. Filipicele lui 
Demostene, Catilinarele lui Cicero îşi extrag întreaga lor 
frumuseţe din nobila bună-cuviinţă cu care se exprimă 
această pasiune. Dar această indignare justă nu este 
nimic altceva decât furie înfrânată şi cuviincios potolită 
până când spectatorul imparţial o poate interioriza. 
Pasiunea explozivă şi zgomotoasă care trece dincolo de 
acest prag este întotdeauna odioasă şi jignitoare şi ne 
îndreaptă interesul nu către omul furios, ci către omul 
care este ţinta furiei. În multe situaţii, noblețea iertării se 
vădeşte a fi superioară chiar şi celei mai desăvârşite 
bune-cuviinţe a indignării. Atunci când partea vinovată 


şi-a recunoscut culpa sau atunci când, chiar în absenţa 
recunoaşterii, dacă interesul public reclamă ca duşmanii 
de moarte să se întâlnească pentru stingerea unei datorii 
importante, omul care poate să alunge orice animozitate 
şi să acţioneze cu încredere şi cordialitate faţă de 
persoana care l-a jignit în modul cel mai dureros pare să 
merite, pe bună dreptate, cea mai înaltă admiraţie din 
partea noastră. 

Totuşi stăpânirea furiei nu se înfăţişează mereu în 
culori atât de splendide. Frica este contrară furiei şi este 
de multe ori motivul care o înfrânează, iar în aceste 
situaţii  josnicia motivului alungă toată noblețea 
înfrânării. Furia îndeamnă să ataci şi îngăduirea ei pare 
câteodată să arate un soi de curaj superior fricii. 
ingăduirea furiei este uneori ţinta vanităţii. Îngăduirea 
fricii nu este niciodată. Faţă de inferiori sau faţă de aceia 
care nu îndrăznesc să li se opună, oamenii înfumuraţi şi 
slabi se prefac adeseori a fi ostentativ de pătimaşi şi 
visează că, purtându-se astfel, dau dovadă de ceea ce se 
numeşte curaj. Un fanfaron spune multe poveşti 
neadevărate despre propria insolenţă şi îşi imaginează 
că, prin intermediul lor, se face dacă nu mai amiabil şi 
mai respectabil, cel puţin mai grozav în faţa celor care îl 
ascultă. Manierele moderne, care, favorizând practica 
duelului, se poate spune că în unele situaţii încurajează 
răzbunarea privată, contribuie în mare măsură la a face 
ca, în epoca modernă, înfrânarea mâniei de frică să fie şi 
mai dispreţuită decât s-ar vădi că este altminteri. Există 
întotdeauna ceva demn în stăpânirea fricii, oricare ar fi 
motivul ei. Lucrurile nu stau la fel în ceea ce priveşte 
stăpânirea furiei. Dacă nu se întemeiază întru totul pe 
simţul decenţei, al demnităţii şi al bunei-cuviinţe, nu este 
niciodată perfect agreabilă. 

Să  acţionezi în conformitate cu poruncile 
chibzuinţei, ale justiţiei şi ale cuvenitei bunăvoinţe pare 
să nu fie ceva foarte merituos atunci când nu există nicio 
tentaţie de a te purta altminteri. Dar să acţionăm cu 


lucidă deliberare în mijlocul celor mai mari primejdii şi 
dificultăţi, să respectăm cu religiozitate regulile sacre ale 
justiţiei în pofida celor mai mari interese care ne pot 
tenta sau a celor mai mari prejudicii care ne-ar putea 
provoca să le încălcăm, să nu îngăduim niciodată ca 
bunăvoința spiritului nostru să fie stinsă ori descurajată 
de răutatea şi de ingratitudinea indivizilor asupra cărora 
putea să se fi exercitat denotă un caracter de cea mai 
solemnă înţelepciune şi virtute. Stăpânirea de sine nu 
este doar ea însăşi o mare virtute, însă din ea toate 
celelalte virtuţi par să îşi extragă strălucirea lor 
principală. 

Stăpânirea fricii şi controlul furiei sunt întotdeauna 
putinţe mari şi nobile. Când sunt conduse de justiţie şi 
altruism, nu sunt doar nişte mari virtuţi, ci sporesc 
splendoarea celorlalte virtuţi. Totuşi ele pot fi uneori 
animate de motive foarte diferite şi, în acest caz, deşi 
rămân măreţe şi respectabile, pot fi excesiv de 
periculoase. Cea mai mare bravură poate fi folosită în 
slujba celei mai mari nedreptăţi. În toiul unor mari provo- 
cări, aparenta seninătate şi bună dispoziţie pot să 
ascundă uneori cea mai nestrămutată şi crudă dorinţă de 
răzbunare. Deşi întotdeauna şi cu necesitate 
contaminată de josnicia falsităţii, forţa mintală cerută de 
o asemenea disimulare a fost totuşi frecvent mult 
admirată de numeroşi oameni nu lipsiţi de judecată. 
Disimularea Caterinei de Medici este adeseori ridicată în 
slăvi de profundul istoric Davila; aceea a Lordului Digby, 
ulterior Conte de Bristol, de seriosul şi conştiinciosul Lord 
Clarendon; aceea a primului Ashley, Conte de 
Shaftesbury, de judiciosul domn Locke. Chiar şi Cicero 
pare să considere că acest caracter înşelător, deşi 
realmente nu de cea mai înaltă demnitate, nu este 
nepotrivit dacă avem în vedere o anumită flexibilitate a 
manierelor, care, crede el, în pofida neajunsurilor sale, 
poate fi în ansamblu agreabil şi respectabil. El îl 
exemplifică prin personajele Ulise din opera lui Homer, 


atenianul Temistocle, spartanul Lysander şi romanul 
Marcus Crassus. Acest caracter de întunecată şi adâncă 
disimulare apare cel mai adesea în vremuri de mari 
dezordini publice, în toiul violenţei vrajbei şi a războiului 
civil. Atunci când legea a devenit în mare măsură 
neputincioasă, când cea mai desăvârşită nevinovăție nu 
poate de una singură să asigure siguranţa, nevoia de 
autoapărare îi obligă pe majoritatea oamenilor să 
recurgă la dexteritate, la îndemânare şi la aparenta 
acomodare cu oricare se întâmplă a fi, la un moment dat, 
partida dominantă. De asemenea, acest caracter fals 
este frecvent însoţit de cel mai lucid şi cel mai hotărât 
curaj. Exercitarea sa potrivită impune acel curaj, întrucât 
moartea este consecinţa certă a dării în vileag. El poate 
fi folosit indiferent cum, fie ca să aţâţe, fie ca să 
domolească acele animozităţi furibunde care impun 
necesitatea adoptării lui şi, chiar dacă uneori poate fi util, 
este cel puţin în egală măsură capabil să fie excesiv de 
periculos. 

Stăpânirea pasiunilor mai puţin violente şi 
turbulente pare mai puţin aptă să fie îndreptată abuziv 
spre orice scop dăunător. Cumpătarea, decenta, 
modestia şi moderaţia sunt întotdeauna amiabile şi 
rareori pot fi îndreptate spre orice scop rău. Din 
nestrămutata statornicie a acelor exercitări mai blânde 
ale stăpânirii de sine decurge acea strălucire sobră care 
însoţeşte amabila virtute a castităţii şi respectabilele 
virtuţi ale hărniciei și sobrietăţii. Purtarea tuturor acelora 
care se mulţumesc să umble pe cărările modeste ale 
unei vieţi private şi paşnice îşi capătă din acelaşi 
principiu cea mai mare parte din frumuseţea şi graţia 
care îi aparţin; o frumuseţe şi o graţie care, deşi mult 
mai puţin orbitoare, nu sunt întotdeauna mai puţin 
plăcute decât acelea care însoțesc acţiunile mai 
splendide ale eroului, ale bărbatului de stat sau ale 
legiuitorului. 

După cele deja spuse în mai multe părţi diferite ale 


acestui discurs în legătură cu natura stăpânirii de sine, 
cred că nu este necesar să intrăm în alte detalii 
referitoare la acele virtuţi. Aici voi remarca doar că 
pragul bunei-cuviinţe, gradul fiecărei pasiuni pe care îl 
aprobă spectatorul imparţial, are valori diferite pentru 
diferitele pasiuni. La unele pasiuni, excesul este mai 
puţin dezagreabil decât insuficienţa şi, în cazul lor, 
pragul bunei-cuviinţe pare să ocupe o poziţie înaltă sau 
mai apropiată de exces decât de deficit. La alte pasiuni, 
deficitul este mai puţin dezagreabil decât excesul şi, în 
cazul lor, pragul bunei-cuviinţe pare să ocupe o poziţie 
joasă sau mai apropiată de deficit decât de exces. 
Primele sunt pasiunile cu care spectatorul imparţial este 
cel mai dispus să simpatizeze, cele din urmă, afectele cu 
care acesta este dispus să simpatizeze cel mai puţin. 
Primele sunt, de asemenea, pasiunile a căror trăire sau 
senzaţie nemijlocită este plăcută persoanei aflate în cen- 
trul acţiunii; celelalte, acelea care îi sunt dezagreabile. 
Se poate enunţa ca regulă generală că pasiunile cu care 
spectatorul este cel mai dispus să simpatizeze şi pentru 
care, din acest motiv, pragul bunei-cuviinţe se poate 
spune că este înalt, sunt acelea a căror simţire ori 
senzaţie nemijlocită este mai mult sau mai puţin 
agreabilă persoanei care acţionează şi că, dimpotrivă, 
pasiunile cu care spectatorul este cel mai puţin dispus să 
simpatizeze şi pentru care, din acest motiv, pragul bunei- 
cuviinţe se poate spune că este jos, sunt acelea a căror 
simţire ori senzaţie nemijlocită este mai mult sau mai 
puţin dezagreabilă, ba chiar dureroasă, pentru persoana 
aflată în centrul acţiunii. Pe cât am putut eu să observ, 
această regulă generală nu admite nicio excepţie. 
Câteva exemple vor explica şi totodată vor demonstra 
adevărul ei. 

Predispoziţia spre afectele care tind să-i unească 
pe oameni în societate, precum omenia, bunătatea, 
afecțiunea naturală, prietenia, stima, pot fi uneori 
excesive. Chiar şi excesul acestei predispoziţii îl face 


totuşi pe un om interesant pentru toată lumea. Deşi 
condamnăm excesul, îl privim totuşi cu compasiune, ba 
chiar cu bunăvoință şi niciodată cu neplăcere. Mai 
degrabă ne trezeşte părerea de rău decât ne supără. 
Persoanei însăşi, îngăduinţa acestor afecte excesive îi 
este, de multe ori, nu doar agreabilă, ci delicioasă. Ce-i 
drept, în unele situaţii, mai ales atunci când astfel de 
afecte sunt îndreptate, după cum se întâmplă prea 
adeseori, spre ţinte nedemne, îngăduirea lor îl expune pe 
individ unor suferinţe reale şi sincere. Totuşi, chiar în 
astfel de situaţii, o minte bine rânduită îl priveşte cu cea 
mai aleasă milă şi resimte cea mai vie indignare 
împotriva acelora care par să-l dispreţuiască, socotindu-l 
slab şi imprudent. Dimpotrivă, deficitul acestei dispoziţii, 
ceea ce se numeşte inimă de piatră, în vreme ce-l face 
pe un om insensibil faţă de sentimentele şi suferinţele 
altora, îi face şi pe ceilalţi la fel de insensibili faţă de 
trăirile sale şi, pentru că-l exclude din prietenia tuturor, îl 
exclude şi din plăcerile sociale cele mai alese şi cele mai 
tihnite. 

Predispoziţia spre afectele care îi separă pe oameni 
şi care tinde să destrame legăturile din societate, 
înclinația spre furie, ură, invidie, pizmă, răzbunare este, 
dimpotrivă, mai aptă să jignească prin exces decât prin 
deficit. Excesul îl face pe om să se vadă pe sine jalnic şi 
nefericit în propria minte şi ţinta urii, câteodată chiar a 
ororii altor oameni. Deficitul este rareori deplâns. 
Această predispoziţie poate fi, într-adevăr, deficitară. 
Lipsa indignării potrivite este unul dintre defectele 
esenţiale ale caracterului viril şi, în multe situaţii, îl face 
pe om incapabil să se apere fie pe sine, fie pe prietenii 
lui de insulte şi nedreptate. Chiar şi acel principiu, în al 
cărui exces şi în a cărui direcţie nepotrivită constă 
odioasa şi detestabila pasiune a invidiei, poate fi 
deficitar. Invidia este acea pasiune care priveşte cu ostilă 
neplăcere superioritatea celor care sunt realmente 
îndreptăţiţi să o deţină. Totuşi omul care, în materie de 


consecinţe, suportă cu blândeţe ca alţi oameni, 
neîndreptăţiţi să revendice o astfel de superioritate, să 
se ridice deasupra lui şi să-i treacă înainte este, pe bună 
dreptate, condamnat pentru lipsă de curaj. Această 
slăbiciune se bazează adeseori pe indolenţă, câteodată 
pe o fire blândă, găsindu-şi temeiul într-o aversiune faţă 
de opoziţie, agitaţie şi solicitări stăruitoare şi, alteori, 
într-un soi de nobleţe greşit înţeleasă, care visează că 
poate continua mereu să dispreţuiască avantajul pe care 
îl tratează pe moment cu dispreţ şi la care, în consecinţă, 
renunţă uşor. Totuşi acest gen de slăbiciune este 
urmată, cel mai adesea, de multe regrete şi păreri de rău 
şi ceea ce, la început, părea nobleţe lasă, până la urmă, 
locul celui mai rău soi de invidie şi urii faţă de acea 
superioritate pe care aceia care au dobândit-o cândva 
pot ajunge adeseori să o deţină pe drept cuvânt, datorită 
simplului fapt că au ajuns să le fie recunoscută. Ca să 
ducem o viaţă confortabilă, este, în toate situaţiile, tot 
atât de necesar să ne apărăm demnitatea şi rangul pe 
cât trebuie să ne apărăm viaţa sau averea. 

Sensibilitatea noastră faţă de primejdia şi suferinţa 
personală, precum şi faţă de provocările care ne vizează 
personal este mult mai aptă să ofenseze prin exces 
decât prin deficit. Niciun caracter nu este mai vrednic de 
dispreţ decât acela al unui laş; niciun caracter nu este 
mai admirat decât acela al omului care înfruntă moartea 
cu îndrăzneală şi care îşi păstrează seninătatea şi 
prezenţa de spirit dând piept cu cele mai groaznice 
pericole. Îl stimăm pe omul care îndură durerea şi chiar 
tortura cu bărbăţie şi cu fermitate şi putem avea puţin 
respect faţă de acela care se prăbuşeşte sub povara lor, 
lăsându-se pradă ţipetelor inutile şi  lamentărilor 
femeieşti. Un temperament arţăgos, care percepe cu 
prea mare sensibilitate orice mic accident potrivnic, îl 
face pe om nefericit în el însuşi şi jignitor faţă de ceilalţi. 
O fire calmă, care nu îngăduie să-i fie tulburată 
seninătatea, fie de mici prejudicii, fie de mici dezastre 


care survin în decursul obişnuit al treburilor omeneşti, 
dar care, în toiul relelor naturale şi morale care bântuie 
prin lume, se aşteaptă la ele şi este dispus să sufere 
puţin din ambele pricini, este o binecuvântare pentru 
individ, dăruind linişte şi siguranţă tuturor celor din jurul 
său. 

Deşi în general prea puternică, sensibilitatea 
noastră atât faţă de propriile pagube, cât şi faţă de 
propriile ghinioane poate fi totuşi prea slabă. Omul care 
simte puţin faţă de propriile nenorociri trebuie să simtă 
întotdeauna şi mai puţin faţă de necazurile altora, fiind 
mai puţin dispus să le aline. Omul care este puţin 
indignat de prejudiciile care i-au fost aduse lui trebuie să 
resimtă şi mai puţină indignare faţă de prejudiciile 
suferite de alţii, fiind mai puţin dispus fie să-i apere, fie 
să-i răzbune. O insensibilitate tâmpă faţă de întâmplările 
vieţii omeneşti distruge cu necesitate toată acea fină şi 
sinceră atenţie faţă de buna-cuviinţă a propriei conduite, 
care constituie adevărata esenţă a virtuţii. Putem avea 
puţină grijă faţă de bună-cuviinţa propriilor acţiuni atunci 
când ne sunt indiferente evenimentele care pot să 
decurgă din ele. Omul care simte întreaga suferinţă 
provocată de calamitatea abătută asupra lui, care 
percepe întreaga josnicie a nedreptăţii care i s-a făcut, 
dar care simte cu şi mai mare tărie ceea ce-i impune 
demnitatea caracterului său, cel care nu se supune 
pasiunilor indisciplinate pe care i le-ar putea inspira 
firesc situaţia lui, ci îşi călăuzeşte întreaga purtare în 
concordanţă cu acele emoţii înfrânate şi corectate pe 
care marele locatar, marele semizeu din adâncul inimii le 
prescrie şi le aprobă, este singurul om cu adevărat 
virtuos, unica ţintă reală şi potrivită a iubirii, a 
respectului şi admiraţiei. Insensibilitatea şi acea nobilă 
fermitate, acea solemnă stăpânire de sine care se 
întemeiază pe simţul demnităţii şi al bunei-cuviinţe, sunt 
atât de departe de a fi totuna, încât, în măsura în care 
prima are loc, meritul celei din urmă este, de multe ori, 


cu totul spulberat. 

Insă, deşi lipsa totală de sensibilitate faţă de 
paguba, primejdia şi suferinţa personală ar spulbera, în 
astfel de situaţii, întregul merit al stăpânirii de sine, 
totuşi acea sensibilitate poate fi foarte uşor splendidă şi, 
de multe ori, este. Atunci când simţul bunei-cuviinţe, 
când autoritatea judecătorului din adâncul inimii pot să 
controleze această extremă sensibilitate, atunci acea 
autoritate trebuie neîndoielnic să se vădească nobilă şi 
foarte mare. Insă exercitarea ei poate fi prea istovitoare; 
poate să aibă prea multe de făcut. Printr-un mare efort, 
individul se poate purta extrem de bine. Însă disputa 
dintre cele două principii, lupta din adâncul inimii poate fi 
prea violentă pentru a fi câtuşi de puţin în acord cu 
seninătatea şi fericirea lăuntrică. Omul înţelept, pe care 
Natura l-a înzestrat cu această sensibilitate prea acută şi 
ale cărui sentimente prea aprinse nu au fost suficient de 
tocite şi de călite printr-o educaţie timpurie şi exerciţii 
potrivite, va evita, pe cât îi permit datoria şi buna- 
cuviinţă, situaţiile pentru care nu este perfect adaptat. 
Omul a cărui prea plăpândă şi delicată constituţie îl face 
prea sensibil faţă de durere, greutăţi şi faţă de orice gen 
de suferinţă trupească nu ar trebui să îmbrăţişeze fără 
motiv profesia de soldat. Omul prea sensibil faţă de 
injurii nu ar trebui să se implice imprudent în disputele 
partizane. Deşi simţul bunei-cuviinţe ar trebui să fie 
suficient de puternic pentru a stăpâni toate acele genuri 
de sensibilitate, liniştea minţii trebuie să fie întotdeauna 
tulburată în timpul luptei lăuntrice. În această dezordine, 
judecata nu-şi poate păstra mereu obişnuita ei acuitate 
şi precizie şi, chiar dacă el poate dori mereu să acţioneze 
cuviincios, este adeseori cu putinţă să acţioneze în pripă 
şi imprudent, într-un fel de care, în etapele următoare 
ale vieţii, el însuşi să se simtă pe vecie acoperit de 
ruşine. Fie înnăscută sau dobândită, o anumită 
cutezanţă, o anumită fermitate a nervilor şi o constituţie 
robustă sunt, fără îndoială, cele mai bune preparative 


pentru toate marile exercitări ale stăpânirii de sine. 

Deşi războiul şi vrajba sunt, cu siguranţă, cele mai 
bune şcoli de deprindere a fiecărui om cu această 
duritate şi fermitate a firii, deşi ele sunt cele mai bune 
remedii care îl pot vindeca de slăbiciunile contrare, 
totuşi, dacă ziua punerii la încercare se întâmplă să vină 
înainte de a-şi fi învăţat lecţia până la capăt, înainte ca 
remediul să fi avut timp să-şi facă efectul potrivit, 
consecinţele pot să nu fie agreabile. 

Sensibilitatea noastră faţă de plăcerile, distracţiile 
şi bucuriile vieţii omeneşti pot să jignească, în acelaşi 
mod, sau prin excesul, sau prin deficitul ei. Dintre cele 
două însă, excesul pare mai puţin neplăcut decât 
deficitul. Atât pentru spectator, cât şi pentru persoana 
aflată în centrul atenţiei, o puternică înclinaţie spre 
bucurie este, cu siguranţă, mai plăcută decât o 
insensibilitate mohorâtă faţă de obiectele de amuzament 
şi distracţie. Suntem fermecaţi de veselia celor tineri şi 
chiar de firea jucăuşă a copiilor, dar ne oboseşte în scurt 
timp gravitatea plată şi insipidă care însoţeşte prea 
adesea  bătrâneţea. Când, ce-i drept, această 
predispoziţie nu este înfrânată de simţul bunei-cuviințe, 
când nu este potrivită locului sau timpului, vârstei ori 
situației individului, când acesta, ca să-i facă pe plac, îşi 
neglijează fie interesul, fie datoria, este pe bună dreptate 
condamnată ca fiind excesivă şi dăunătoare atât pentru 
individ, cât şi pentru societate. Totuşi, în majoritatea 
cazurilor de acest gen, ceea ce se consideră a fi 
principala greşeală nu este atât de mult vigoarea 
înclinaţiei spre plăcere, cât mai ales slăbiciunea simțului 
bunei-cuviinţe şi al datoriei. Un tânăr care nu pofteşte 
niciunul dintre amuzamentele şi divertismentele fireşti şi 
potrivite vârstei sale şi care discută numai despre cărţile 
şi afacerile lui este antipatizat ca un personaj formalist şi 
pedant şi nu-i acordăm niciun merit pentru că se abţine 
chiar de la plăcerile nepotrivite, faţă de care nu pare să 
aibă nici cea mai mică atracţie. 


Principiul stimei de sine se poate fixa la cote prea 
înalte sau prea joase. Este atât de plăcut să avem o 
părere excelentă despre noi şi atât de neplăcut să ne 
vedem într-o lumină proastă, încât însuşi individului, 
neîndoielnic, un anumit grad de exces trebuie să-i fie mai 
puţin dezagreabil decât orice grad de deficit. lar în 
purtarea celor din jur ne plângem, fără îndoială, mai 
frecvent de ultimul exces decât de primul. Atunci când 
ne evaluează ori se compară cu noi, autoestimarea lor ne 
umileşte. Propria mândrie şi vanitate ne îndeamnă să-i 
acuzăm pe ei de mânarie şi de vanitate şi încetăm a mai 
fi spectatorii imparţiali ai conduitei lor. Totuşi atunci când 
aceiaşi oameni rabdă ca un altul să-şi asume faţă de ei o 
superioritate pe care nu o deţine, nu doar îi condamnăm, 
ci îi şi dispreţuim pentru că sunt josnici. Atunci când, 
dimpotrivă, dintre alţii, se împing puţin mai în faţă şi 
reclamă o statură disproporţionată, în opinia noastră, 
faţă de meritul lor, deşi este posibil să nu le aprobăm 
întru totul purtarea, în ansamblu, aceasta ne amuză şi, 
dacă nu intervine invidia, ne displac mult mai puţin decât 
dacă răbdau să se coboare sub statutul lor cuvenit. 

Când estimăm propriul merit şi judecăm propriul 
caracter şi comportament, în mod firesc le comparăm 
aplicând două unităţi de măsură. Un etalon este ideea 
exactă de bună-cuviinţă şi de perfecţiune, după cât este 
capabil să îl conceapă fiecare. Celălalt este gradul de 
aproximaţie cu care această idee este de regulă realizată 
în lume şi pe care este posibil să o fi realizat cea mai 
mare parte dintre prietenii şi apropiații noştri sau cei mai 
mulţi dintre rivalii şi concurenţii noştri. Foarte rar (înclin 
să cred că niciodată) încercăm să ne judecăm pe noi fără 
să acordăm mai multă sau mai puţină atenţie acestor 
etaloane diferite. Dar atenţia unor oameni diferiţi şi chiar 
atenţia aceluiaşi om, în momente diferite, este adeseori 
foarte inegal împărţită între ele şi, câteodată, se 
îndreaptă cu precădere spre un etalon, alteori spre 
celălalt. 


În măsura în care atenţia este orientată către 
primul etalon, cel mai înţelept şi cel mai bun dintre noi 
poate să nu vadă în caracterul şi în conduita lui nimic 
altceva decât slăbiciune şi imperfecţiune; poate să nu 
descopere niciun temei pentru aroganță şi îngâmfare, ci 
o mulţime de motive de modestie, regret şi păreri de rău. 
In măsura în care atenţia ne este îndreptată spre cel de- 
al doilea, putem fi afectaţi fie într-un fel, fie în celălalt, 
simţindu-ne sau realmente deasupra, sau realmente sub 
etalonul cu care ne comparăm. 

Omul înţelept şi virtuos îşi îndreaptă atenţia spre 
primul etalon — ideea de exactă bună-cuviinţă şi de 
perfecţiune. In mintea fiecărui om există o idee de acest 
gen, formată treptat din observaţiile sale privind atât 
caracterul şi conduita sa, cât şi cele ale altor oameni. 
Este lucrarea lentă, graduală şi progresivă a marelui 
semizeu din inimă, acel mare judecător şi arbitru al 
conduitei. In fiecare om, această idee este trasată cu mai 
mare sau mai mică precizie, coloritul său este mai mult 
sau mai puţin adecvat, contururile ei sunt desenate mai 
mult sau mai puţin exact, în funcţie de fineţea şi de 
acuitatea sensibilităţii cu care s-au făcut acele observaţii, 
precum şi de grija şi atenţia efectuării lor. In cazul omului 
înţelept şi virtuos, au fost făcute cu cea mai 
pătrunzătoare şi fină sensibilitate, ajutate de cea mai 
mare grijă şi atenţie. In fiecare zi, o trăsătură este 
îmbunătăţită şi fiecare cusur este corectat. El a studiat 
această idee mai mult decât alţi oameni, o înţelege cu 
mai mare claritate, şi-a format o imagine mult mai 
corectă a ei şi este mult mai profund îndrăgostit de 
frumuseţea ei rară şi divină. El se străduieşte pe cât îl ţin 
puterile să îşi modeleze propriul caracter conform acestui 
arhetip al perfecțiunii. Dar el imită opera unui artist divin, 
care nu poate fi nicicând egalată. El percepe succesul 
imperfect al tuturor strădaniilor sale şi vede, cu mâhnire 
şi obidă, în câte modalităţi diferite copia sa muritoare 
este inferioară originalului nemuritor. Cu îngrijorare şi 


umilinţă, îşi aminteşte cât de frecvent, din lipsă de 
atenţie, de judecată sau de spirit a nesocotit, atât în 
cuvintele rostite, cât şi în faptele sale, atât în purtarea, 
cât şi în conversaţia lui, regulile exacte ale bunei-cuviinţe 
perfecte, îndepărtându-se de acel model, după care ar fi 
dorit să-şi formeze caracterul şi conduita lui. Atunci când 
îşi îndreaptă atenţia spre cel de-al doilea etalon, văzând 
gradul de excelenţă la care s-au ridicat, cel mai adesea, 
prietenii şi cunoscuţii lui poate să îşi perceapă propria 
superioritate. Dar, întrucât atenţia principală este 
întotdeauna îndreptată spre primul etalon, este cu 
necesitate mult mai umilit de prima comparaţie decât se 
poate simţi vreodată înălţat de a doua. Nu este niciodată 
atât de îmbătat de succes încât să-i trateze cu insolenţă 
pe cei care se situează realmente sub el. El percepe atât 
de acut propria imperfecţiune, cunoaşte atât de bine 
dificultatea cu care şi-a atins propria distantă 
aproximaţie a corectitudinii, încât nu poate să privească 
dispreţuitor imperfecţiunea şi mai mare a celorlalţi. 
Departe de a le insulta inferioritatea, o tratează cu cea 
mai indulgentă compasiune şi, prin sfatul şi exemplul 
său, este oricând dornic să susţină propria lor dezvoltare. 
Dacă, în privinţa oricărei calităţi, alţii se întâmplă să-i fie 
superiori (întrucât cine este atât de perfect încât să nu 
aibă superiori în numeroase calităţi), departe de a le 
invidia superioritatea, el, cel care ştie cât e de greu să 
excelezi, le stimează şi le cinsteşte excelența şi niciodată 
nu pregetă să le adreseze toate aplauzele pe care le 
merită. Pe scurt, în mintea lui, în toată purtarea şi 
conduita lui este adânc întipărită trăsătura realei 
modestii, care îl face să îşi estimeze cu moderație 
propriul merit şi, în acelaşi timp, să recunoască pe deplin 
meritul altora. 

În toate artele liberale şi creatoare, în pictură, 
poezie, muzică, oratorie şi filosofie, marele artist simte 
întotdeauna imperfecţiunea reală a celor mai bune opere 
ale sale şi înţelege mai bine decât oricine cât de mult se 


îndepărtează ele de perfecțiunea pe care a ajuns să o 
conceapă într-un anume fel şi pe care o imită pe cât 
poate de bine, fără speranţa că va putea vreodată să o 
egaleze. Numai artistul inferior este mereu perfect 
satisfăcut de propriile realizări. El are o viziune săracă 
despre această perfecţiune ideală, căreia îi dedică o mică 
parte din gândurile sale, catadicsind să cugete mai ales 
asupra lucrărilor altor artişti, poate de o clasă inferioară, 
cu care să se compare. Boileau, marele poet francez (în 
unele dintre operele sale nefiind, poate, inferior celor mai 
mari poeţi de acelaşi gen, fie antici sau moderni), 
obişnuia să spună că niciun om mare nu a fost vreodată 
pe deplin mulţumit de propriile opere. Un cunoscut, 
Santeuil (care scria versuri în limba latină şi care, în 
virtutea acestei realizări şcolăreşti, avea slăbiciunea de a 
se considera poet), l-a asigurat că el era aproape total 
satisfăcut de operele /u;. Poate cu şireată ambiguitate, 
Boileau i-a răspuns că era singurul om mare care să fi 
avut acel sentiment. Judecându-şi propriile opere, 
Boileau le compara cu etalonul perfecțiunii ideale, la 
care, în genul său particular de artă poetică, bănuiesc că 
meditase pe cât de profund cu putinţă şi îl gândise pe cât 
de clar poate să o facă un om. Judecându-şi operele sale, 
Santeuil le compara, presupun, îndeosebi cu lucrările 
celorlalţi poeţi latini din vremea lui, fiind sigur că mare 
parte dintre ele erau inferioare. Dar a duce şi a sfârşi, 
dacă pot spune astfel, conduita şi conversaţia unei vieţi 
întregi vizând o oarecare asemănare cu perfecțiunea 
ideală este, cu siguranţă, mult mai dificil decât să cauţi o 
asemănare egală a oricărei producţii din oricare artă 
creatoare. Artistul îşi desfăşoară munca netulburat, de 
voie, în deplina posesie şi amintire a tuturor abilităţilor 
sale, a experienţei şi a cunoştinţelor lui. Omul înţelept 
trebuie să-şi confirme buna-cuviinţă a propriei conduite 
sănătos ori bolnav, când are succes ori este dezamăgit, 
în momentele de oboseală şi somnolentă indolenţă tot 
atât de bine pe cât o face atunci când are atenţia cea 


mai trează. Cele mai bruşte şi neaşteptate asalturi ale 
greutăților şi ale suferinţei nu trebuie să-l surprindă 
niciodată. Nedreptatea altor oameni nu trebuie să-l 
provoace niciodată a comite el însuşi o nedreptate. 
Violenţa vrajbei nu trebuie să-l zăpăcească nicicând. 
Toate durităţile şi pericolele războiului nu trebuie să-l 
descurajeze ori să-l îngrozească niciodată. 

Dintre persoanele care, estimându-şi propriul merit 
şi judecându-şi propriul caracter şi comportament, îşi 
îndreaptă cea mai mare parte din atenţie spre cel de-al 
doilea etalon, urmărind gradul comun de excelenţă atins 
cel mai adesea de către alţi oameni, sunt unii care într- 
adevăr şi pe bună dreptate se simt cu mult deasupra lui 
şi care sunt recunoscuţi ca fiind astfel de fiecare 
spectator inteligent şi imparţial. Dar, întrucât atenţia lor 
este mereu îndreptată îndeosebi nu către etalonul ideal, 
ci spre perfecțiunea obişnuită, aceste persoane sunt prea 
puţin conştiente de propriile slăbiciuni şi imperfecţiuni; 
au puţină modestie; adeseori se împăunează cu aroganță 
şi îngâmfare; sunt mari admiratori ai propriei persoane şi 
îi dispreţuiesc profund pe ceilalţi. Deşi caracterul lor este, 
în general, mult mai puţin corect şi meritul lor, mult 
inferior celui al omului de reală şi modestă virtute, totuşi 
infatuarea lor excesivă, bazată pe excesiva lor 
autoadmiraţie, năuceşte mulţimea şi adeseori se impun 
chiar în faţa celor care sunt mult superiori mulţimii. 
Frecventul şi, uneori, uimitorul succes al celor mai 
ignoranţi şarlatani şi impostori, atât mireni, cât şi 
religioşi, demonstrează suficient cât de uşor se impun în 
faţa mulţimii cele mai extravagante şi mai neîntemeiate 
ifose. Dar atunci când aceste pretenţii sunt susţinute de 
un foarte înalt grad de merit real şi solid, atunci când se 
etalează cu toată splendoarea pe care ostentaţia o poate 
revărsa asupra lor, când sunt susţinute de un rang social 
înalt şi de o mare putere, când au fost exercitate cu 
succes şi sunt, din acest motiv, însoţite de aclamaţiile 
zgomotoase ale mulţimii, chiar şi omul cu judecată sobră 


se lasă adeseori pradă admiraţiei generale, însăşi gălăgia 
acelor aclamații prosteşti contribuie adesea la tulburarea 
puterii sale de înţelegere şi, în vreme ce el îi vede pe 
acei oameni mari numai de la ceva depărtare, este 
adeseori dispus să-i venereze cu sinceră admiraţie, mai 
presus chiar decât admiraţia cu care se venerează ei 
înşişi. Atunci când nu intervine invidia, tuturor ne face 
plăcere să admirăm şi, din acest motiv, suntem firesc 
dispuşi, în propriile fantezii, să considerăm că sunt 
complete şi perfecte în toate privinţele caracterele care, 
în multe privinţe, sunt demne de admiraţie. Excesiva 
autoadmiraţie a acelor oameni mari este bine înţeleasă, 
poate, şi chiar privită cu un oarecare grad de batjocură, 
de către acei oameni înţelepţi care îi cunosc foarte înde- 
aproape şi care, pe ascuns, zâmbesc văzând acele ifose 
arogante, pe care oamenii aflaţi undeva departe le 
privesc adeseori cu respect şi aproape cu adoraţie. Aşa 
au fost totuşi, în toate timpurile, cea mai mare parte 
dintre acei oameni care şi-au câştigat cea mai gălăgioasă 
faimă şi cea mai largă reputaţie — faimă şi reputaţie 
care s-au transmis, de asemenea, celei mai îndepărtate 
posterităţi. 

Un mare succes în lume şi o mare autoritate faţă 
de sentimentele şi opiniile omenirii au fost foarte rareori 
câştigate fără un oarecare grad al acestei excesive 
autoadmiraţii. Cele mai splendide caractere, oamenii 
care au săvârşit faptele cele mai ilustre, care au iniţiat 
cele mai mari revoluţii, atât în condiţiile de viaţă, cât şi în 
opiniile omenirii, cei mai biruitori dintre războinici, cei 
mai mari bărbaţi de stat şi legiuitori, elocvenţii fondatori 
şi lideri ai celor mai influente secte şi partide s-au distins, 
mulţi dintre ei, nu atât prin marile lor merite, cât mai 
ales printr-un grad de infatuare şi autoadmiraţie întru 
totul disproporționat chiar faţă de acele merite foarte 
mari. Poate că această infatuare a fost necesară nu doar 
pentru a-i îndemna spre iniţiative la care o minte mai 
sobră nici nu s-ar fi gândit, ci şi ca să impună supunerea 


şi ascultarea adepților lor în a-i susţine în astfel de 
iniţiative. În consecinţă, atunci când au fost încoronați de 
succes, infatuarea i-a trădat adeseori, insuflându-le o 
vanitate apropiată de nebunie şi de sminteală. Se pare 
că Alexandru cel Mare nu a dorit numai ca oamenii să-l 
creadă un zeu, dar el însuşi a fost cel puţin foarte dispus 
a se visa pe sine ca fiind de condiţie divină. Pe patul de 
moarte, cea mai puţin divină situaţie, le-a cerut 
prietenilor ca, pe respectabila listă de zeități, în care el 
se adăugase de mult, să aibă de asemenea onoarea de a 
figura şi bătrâna lui mamă, Olimpia. Înconjurat de 
admiraţia respectuoasă a adepților şi a discipolilor săi, 
aflat în centrul aplauzelor universale ale publicului, după 
ce oracolul, care a ascultat, probabil, glasul acelor 
aplauze, l-a declarat cel mai înţelept dintre oameni, deşi 
nu i-a îngăduit să se viseze a fi el însuşi un zeu, marea 
înţelepciune a lui Socrate nu a fost totuşi destul de 
măreaţă ca să-l împiedice a visa că avea frecvent o 
apropiere intimă de o Fiinţă invizibilă şi divină. Mintea 
limpede a lui Cezar nu a fost atât de perfect limpede ca 
să-l împiedice să fie foarte încântat de genealogia sa 
divină, conform căreia se trăgea din zeiţa Venus şi, în 
faţa templului pretinsei lui stră-străbunici, să întâmpine, 
fără a se ridica de pe scaun, Senatul Romei, când acel 
ilustru corp legiuitor i s-a înfăţişat că să-i prezinte nişte 
decrete, prin care i se confereau cele mai extravagante 
onoruri. Se pare că această insolenţă, însoţită de alte 
acte de o vanitate aproape copilărească, greu de 
aşteptat din partea unei minţi deopotrivă ascuţite şi 
cuprinzătoare, au stârnit gelozia publică şi i-au îmboldit 
pe asasinii lui, grăbind punerea în aplicare a conspirației 
lor. Religia şi  manierele vremurilor moderne îi 
încurajează prea puţin pe oamenii mari să se viseze a fi 
sau zei, sau măcar profeţi. Cu toate astea, succesul, 
asociat cu o mare popularitate, le-a sucit adeseori minţile 
celor mai mari dintre ei, făcându-i să-şi atribuie o 
importanţă şi o abilitate mult dincolo de calităţile pe care 


le posedau realmente şi, din cauza acestei infatuări, să 
se repeadă în multe aventuri pripite şi, uneori, 
ruinătoare. Este o trăsătură aproape singulară a marelui 
Duce de Marlborough faptul că zece ani de izbânzi 
neîntrerupte şi atât de splendide, cu care abia dacă 
vreun alt general se poate lăuda, nu l-au împins 
niciodată spre o singură acţiune sau vorbă pripită. Cred 
că acelaşi calm temperat şi stăpânire de sine nu pot fi 
atribuite niciunui alt mare războinic din ultima vreme; 
nici Prințului Eugen, nici răposatului Rege al Prusiei, nici 
marelui Prinţ de Conde, nici măcar lui Gustav Adolf. 
Turrenne pare a se fi apropiat cel mai mult de aceste 
calităţi, dar mai multe afaceri din viaţa lui demonstrează 
suficient că, în persoana lui, ele nu erau nici pe departe 
atât de desăvârşite pe cât au fost în firea marelui Duce 
de Marlborough. 

În proiectele modeste ale vieţii private şi, 
deopotrivă, în ambiţioasele şi mândrele strădanii ale 
rangurilor înalte, mari abilităţi şi iniţiative reuşite la 
început au încurajat frecvent iniţiative care, în cele din 
urmă, au condus cu necesitate la faliment şi la ruină. 

În măsura în care sunt juste şi bine întemeiate, 
stima şi admiraţia pe care le nutreşte fiecare spectator 
imparţial faţă de meritele reale ale persoanelor 
curajoase, nobile şi cu minţi luminate sunt totodată 
sentimente statornice şi permanente, precum şi total 
independente de soarta lor bună sau rea. Altminteri stau 
lucrurile în cazul acelei admiraţii născute din excesiva 
autopreţuire şi din infatuare. Cât timp au succes, 
spectatorul este într-adevăr total cucerit şi purtat de ele. 
Succesul acoperă, în ochii lui, nu doar marea 
imprudenţă, ci adeseori marea nedreptate a faptelor 
comise de ei şi, departe de a condamna partea 
defectuoasă a caracterului lor, le priveşte cu cea mai 
entuziastă admiraţie. Cu toate astea, atunci când nu au 
noroc, lucrurile îşi schimbă culorile şi denumirile. Ceea ce 
înainte era nobleţe eroică, îşi recapătă apelativele 


potrivite de pripeală şi sminteală extravagantă, iar latura 
întunecată a avidităţii şi a nedreptăţii, care fuseseră 
ascunse sub splendoarea prosperității, iese pe de-a- 
ntregul la lumină şi şterge întreaga strălucire a 
întreprinderii lor. Dacă Cezar ar fi pierdut, în loc să 
câştige bătălia de la Pharsalus, caracterul lui s-ar fi situat 
acum doar cu puţin mai presus decât cel al lui Catilina şi 
ultimul om ar fi văzut iniţiativele lui împotriva legilor ţării 
în culori mai întunecate poate, decât le-a văzut atunci 
până şi Cato, cu toată animozitatea sa partizană. Meritul 
real al lui Cezar, justeţea gustului său, simplitatea şi 
eleganța scrierilor sale, buna-cuviinţă a elocvenţei sale, 
priceperea lui în războaie, dârzenia lui în faţa suferinţei, 
judecata lui lucidă şi calmă atunci când era în pericol, 
ataşamentul său credincios faţă de prieteni, 
generozitatea lui fără pereche faţă de duşmani, toate 
aceste calităţi i-ar fi fost recunoscute - aşa cum i se 
recunoaşte în prezent meritul lui Catilina, care avea mari 
calităţi. Dar insolenţa şi nedreptatea ambiţiei lui fără 
margini i-ar fi estompat şi i-ar fi nimicit gloria tuturor 
acelor merite reale. La fel ca în alte privinţe deja 
menţionate, soarta are şi aici o mare influenţă asupra 
sentimentelor morale ale oamenilor şi, după cum este 
favorabilă sau potrivnică, poate face ca acelaşi caracter 
să fie ţinta fie a unei iubiri şi admiraţii generale, fie a 
unei universale uri şi a unui nesfârşit dispreţ. Totuşi 
această mare dezordine din sentimentele noastre morale 
nu este câtuşi de puţin lipsită de orice utilitate şi putem 
acum, precum în multe alte ocazii, să admirăm 
înţelepciunea lui Dumnezeu chiar în slăbiciunea şi în 
sminteala omului. Admiraţia noastră faţă de succes se 
întemeiază pe acelaşi principiu ca şi respectul nostru faţă 
de bogăţie şi măreție şi este la fel de necesară pentru 
stabilirea diferenţelor de rang şi a ordinii sociale. Prin 
această admiraţie a succesului suntem învăţaţi să ne 
supunem mai uşor acelor superiori pe care mersul 
treburilor omeneşti ni i-a stabilit, să privim cu respect şi 


uneori cu afecțiune  respectuoasă acea violenţă 
norocoasă căreia nu mai suntem capabili să-i opunem 
rezistenţă — nu doar violenţa unor caractere splendide 
precum Cezar sau Alexandru, ci şi cea dovedită de cei 
mai brutali şi mai sălbatici barbari, precum un Attila, un 
Ginghis Han ori Timit Lenk. Pe toţi aceşti cuceritori 
teribili, marea gloată este firesc înclinată să-i vadă cu 
uimire, deşi, fără îndoială, cu o foarte slabă şi prostească 
admiraţie. Totuşi, prin această admiraţie, oamenii sunt 
învăţaţi să accepte cu mai puţină reţinere guvernarea 
care le este impusă de o forţă irezistibilă şi de care nu-i 
poate scăpa nicio împotrivire. 

Cu toate astea, deşi atunci când are succes, omul 
care se supraestimează poate părea uneori că deţine un 
avantaj faţă de omul de corectă şi modestă virtute, deşi 
aprobarea mulţimii şi a celor care îi văd numai de la 
distanţă este adeseori mult mai zgomotoasă în favoarea 
unuia decât a celuilalt, totuşi, cântărind totul cu precizie, 
adevărata înclinare a balanței avantajelor este, poate în 
toate cazurile, mult în favoarea celui din urmă şi contra 
celui dintâi. Omul care nici nu îşi atribuie sieşi, nici nu 
doreşte ca alţi oameni să-i atribuie niciun alt merit în 
afară de acelea care îi aparţin realmente, nu se teme de 
nicio umilinţă, nu este îngrozit de gândul că ar putea fi 
dat în vileag, ci se bizuie mulţumit şi în siguranţă pe 
adevărul autentic şi pe soliditatea caracterului său. Se 
poate ca admiratorii lui să nu fie nici foarte numeroşi, 
nici foarte gălăgioşi în aplauzele lor, dar omul cel mai 
înţelept care îl vede cel mai îndeaproape şi care ÎI 
cunoaşte cel mai bine îl admiră cel mai mult. Unui om cu 
adevărat înţelept, aprobarea judicioasă şi bine cântărită 
a unui singur om înţelept îi dăruieşte mai multă 
satisfacţie sinceră decât toate aplauzele zgomotoase 
produse de zece mii de admiratori ignoranţi, oricât de 
entuziaşti. Poate fi de acord cu Parmenide, care, citind 
un discurs filosofic în faţa unei adunări publice din Atena 
şi remarcând faptul că, în afară de Platon, toţi spectatorii 


plecaseră, a continuat să îşi citească textul, ca şi cum 
nimic nu s-ar fi întâmplat, şi a spus că, de unul singur, 
Platon era un auditoriu suficient pentru el. 

Lucrurile stau altfel în cazul omului care se 
supraestimează. Oamenii înţelepţi care îl văd cel mai 
îndeaproape îl stimează cel mai puţin. Îmbătat de 
succes, estimarea lor trează şi justă este atât de departe 
de extravaganţa propriei autoadmiraţii, încât el o vede 
ca simplă răutate şi invidie. Îşi suspectează cei mai buni 
prieteni. Compania lor devine jignitoare pentru el. Îi 
îndepărtează de el şi adeseori le răsplăteşte serviciile nu 
doar cu ingratitudine, ci şi cu multă cruzime şi 
nedreptate. Are încredere în linguşitori şi în trădători, 
care se prefac a-i idolatriza vanitatea şi îngâmfarea, iar 
acel caracter care, la început, deşi deficient în unele 
privinţe, era, în ansamblu, deopotrivă amiabil şi 
respectabil, devine vrednic de dispreţ şi odios în cele din 
urmă. |lmbătat de succes, Alexandru l-a ucis pe Clytus 
pentru că a preferat isprăvile tatălui său Filip izbânzilor 
sale; l-a osândit la moarte prin tortură pe Calisthenes 
fiindcă a refuzat să-l adore în stil persan; şi l-a ucis pe 
marele prieten al tatălui său, venerabilul Parmenio, după 
ce, pe baza celor mai neîntemeiate bănuieli, l-a 
condamnat mai întâi la tortură şi apoi la eşafod pe 
singurul fiu rămas în viaţă al bătrânului, ceilalţi fii murind 
mai devreme în serviciul său. Era acel Parmenio despre 
care Filip obişnuia să spună că atenienii erau foarte 
norocoşi dacă puteau să găsească zece generali în 
fiecare an, pe când el, de-a lungul întregii sale vieţi, nu l- 
a găsit decât pe Parmenio. Când se odihnea cu încredere 
şi în siguranţă, regele Filip se bizuia mereu pe vigilenţa şi 
atenţia acestui Parmenio şi, în clipele de veselie şi de 
petrecere, obişnuia să spună: „Să bem, prieteni, o putem 
face în siguranţă, căci Parmenio nu bea niciodată”. Era 
acelaşi Parmenio despre care s-a spus că, datorită 
prezenţei şi sfaturilor lui, Alexandru câştigase toate 
victoriile sale şi fără de care nu câştigase nici măcar o 


singură victorie. Umilii, admiratorii şi linguşitorii prieteni 
pe care Alexandru i-a învestit cu putere şi autoritate 
după el şi-au împărţit între ei imperiul său şi, după ce au 
jefuit moştenirea familiei şi rudelor lui, i-au trimis la 
moarte, unul câte unul, pe toţi supraviețuitorii lui, bărbaţi 
sau femei. 

Frecvent, nu doar iertăm, ci ne interiorizăm pe 
deplin şi simpatizăm cu excesiva autoestimare a acelor 
splendide caractere în care observăm o mare şi distinsă 
superioritate faţă de nivelul obişnuit al omenirii. Îi numim 
bravi, nobili şi foarte morali, cuvinte care implică în 
semnificaţia lor un grad considerabil de laudă şi 
admiraţie. Dar nu ne putem interioriza şi nu putem 
simpatiza cu excesiva autoestimare a acelor caractere în 
care nu putem desluşi nicio astfel de superioritate 
distinsă. Suntem dezgustaţi şi revoltați de ea şi doar cu 
greutate o putem ierta ori suferi. O numim trufie sau 
vanitate — două cuvinte dintre care ultimul întotdeauna, 
iar primul cel mai adesea implică în semnificaţia lor un 
grad considerabil de blam. 

Deşi aceste două vicii se aseamănă în unele 
privinţe, ambele fiind modificări ale  excesivei 
autoestimări, sunt totuşi în multe privinţe foarte diferite 
între ele. 

Omul trufaş este sincer şi, în adâncul inimii, este 
convins de propria superioritate, deşi uneori este dificil 
de ghicit pe ce se întemeiază această convingere. El 
doreşte să-l vezi în aceeaşi lumină în care, atunci când 
se pune în situaţia ta, se vede realmente pe sine. Nu-ţi 
cere nimic mai mult decât să-l judeci după cum crede el 
că este drept. Dacă se vădeşte că nu-l respecţi aşa cum 
se respectă el pe sine însuşi, este mai degrabă jignit 
decât umilit şi resimte aceeaşi indignare care l-ar fi afec- 
tat dacă ar fi suferit un real prejudiciu. Totuşi nu 
catadicseşte să explice motivele pretențiilor sale. 
Dispreţuieşte ideea de a-ţi face curte ca să-ţi câştiga 
stima. Chiar afişează acest dispreţ şi se străduie să-şi 


păstreze  pretinsa condiţie nu atât făcându-te să-i 
sesizezi superioritatea, cât mai ales evidențiind josnicia 
ta. Pare să dorească nu atât de mult să îţi trezească 
stima faţă de e/, cât mai ales să umilească stima ta faţă 
de tine însuți. 

Omul vanitos nu este sincer şi, în adâncul inimii, 
este rareori convins de acea superioritate pe care 
doreşte să i-o atribui. El vrea să-l vezi în culori mult mai 
splendide decât acelea în care, atunci când se pune în 
situaţia ta şi presupune că ştii tot ceea ce ştie el, se 
poate vedea realmente pe el însuşi. Prin urmare, atunci 
când este vădit că îl vezi în culori diferite, poate în pro- 
priile sale culori, este mai degrabă umilit decât jignit. 
Profită de orice ocazie ca să-şi etaleze temeiurile 
pretențiilor sale de a poseda acel caracter pe care 
doreşte să i-l atribui, atât prin cea mai ostentativă şi 
inutilă etalare a calităţilor şi realizărilor sale, care îi 
aparţin într-un grad acceptabil, cât şi prin false pretenţii 
de a fi posesorul unor calităţi pe care sau nu le posedă 
câtuşi de puţin, sau le posedă într-un grad atât de 
neînsemnat, încât se poate spune că nu le posedă deloc. 
Departe de a dispreţui stima ta, o curtează cu cea mai 
grijulie asiduitate. Departe de a dori să umilească stima 
ta de sine însuţi, este fericit să o cultive, sperând că, în 
schimb, tu o vei cultiva pe a lui. Linguşeşte ca să fie 
linguşit. Invaţă să facă altora pe plac şi se străduie să te 
mituiască pentru a-ţi face o bună opinie despre el prin 
politeţe şi curtoazie şi, uneori, chiar prin reale şi 
esenţiale servicii, deşi adeseori etalate, poate, cu inutilă 
ostentaţie. 

Omul vanitos vede respectul care se acordă 
rangului şi avuţiei şi doreşte să uzurpe acest respect, ca 
şi pe acela acordat talentelor şi virtuţilor. In consecinţă, 
îmbrăcămintea, echipajul, modul său de viaţă, toate 
trâmbiţează deopotrivă un rang social mai înalt şi o 
avere mai mare decât cele pe care le deţine realmente 
şi, pentru a susţine această prostească impostură timp 


de câţiva ani la începutul vieţii, se condamnă singur la 
sărăcie şi suferinţă cu multă vreme înainte de sfârşitul ei. 
Câtă vreme îşi poate continua cheltuielile, totuşi 
vanitatea lui este încântată să se vadă pe sine nu în 
lumina în care tu l-ai vedea dacă ai fi ştiut tot ceea ce 
ştie el, ci în aceea în care, îşi imaginează el, prin 
purtarea lui, te-a făcut să-l vezi efectiv. Dintre toate 
iluziile vanităţii, aceasta este, poate, cea mai comună. 
Străini obscuri, care vizitează ţări străine, sau care, dintr- 
o provincie îndepărtată, vin să viziteze pentru scurtă 
vreme capitala ţării lor, încearcă cel mai frecvent să 
procedeze astfel. Deşi întotdeauna foarte mare şi cât se 
poate de nedemnă de un om cu capul pe umeri, această 
nebunie poate să nu fie întru totul atât de mare în toate 
situaţiile. Dacă şederea lor este de scurtă durată, pot să 
scape de o ruşinoasă dare în vileag şi, după ce şi-au 
satisfăcut vanitatea câteva luni sau câţiva ani, se pot 
întoarce la casele lor şi repara, printr-o viitoare 
zgârcenie, ceea ce au irosit prin trecuta lor extravaganţă. 

Omul trufaş foarte rareori poate fi acuzat de 
această sminteală. Propriul simţ al demnităţii sale îl face 
grijuliu să-şi păstreze independenţa şi, atunci când se 
întâmplă să nu aibă o mare avere, deşi doreşte să fie 
decent, învaţă să fie cumpătat şi atent la ceea ce 
cheltuieşte. Risipa ostentativă a omului vanitos îl jigneşte 
profund. Umbreşte, poate, cheltuielile sale. Îi provoacă 
indignarea deoarece este o insolentă atribuire a unui 
rang care nu i se cuvine câtuşi de puţin şi niciodată nu 
vorbeşte despre ea fără să adauge cele mai aspre şi mai 
severe reproşuri. 

Omul trufaş nu se simte întotdeauna în largul său 
în compania celor care îi sunt egali şi încă mai puţin în 
compania celor care îi sunt superiori. Nu poate să 
renunţe la pretenţiile sale arogante, dar expresia şi 
conversaţia unei astfel de companii îl intimidează atât de 
mult, încât nu îndrăzneşte să le afişeze. El se refugiază 
într-o companie mult mai umilă, căreia nu-i acordă pic de 


respect şi pe care nu o alege bucuros — compania celor 
care-i sunt inferiori, a linguşitorilor şi a celor care depind 
de el. Rareori îşi vizitează superiorii sau, dacă o face, 
doreşte mai degrabă să arate că este îndreptăţit să 
trăiască într-o astfel de companie decât în vederea 
oricărei satisfacţii reale trăite cu acest prilej. După cum 
spunea Lordul Clarendon despre Contele de Arundel, 
acesta venea uneori pe la curte fiindcă numai acolo 
putea găsi un om mai măreț decât el, dar venea foarte 
rar, fiindcă acolo găsea un om mai măreț decât el. 

Lucrurile stau cu totul altfel în cazul omului 
vanitos. El curtează compania superiorilor săi tot atât pe 
cât omul trufaş fuge de ea. Splendoarea lor, pare să 
gândească el, se reflectă întrucâtva şi asupra celor care 
le stau mult timp în preajmă. 

Bântuie pe la curţile regale şi solicită des audienţe 
la cabinetele miniştrilor, cu aerul unui candidat la 
bogăţie şi funcţii înalte, pe când posedă în realitate 
fericirea mult mai mare, dacă ar şti cum să se bucure de 
ea, de a nu fi. unul dintre aceştia. Este încântat dacă 
este primit la masa mărimilor, dar şi mai încântat să se 
fălească în faţa altora, exagerând familiaritatea cu care 
este primit pe acolo. Pe cât poate, se însoţeşte cu 
oamenii distinşi, cu aceia care se presupune că dirijează 
opinia publică, dar şi cu oamenii de spirit, cu învățații şi 
cu indivizii populari, fugind de compania celor mai buni 
prieteni ori de câte ori foarte incertul curent al graţiilor 
publicului se îndreaptă, întâmplător şi în orice privinţă, 
împotriva lor. Faţă de oamenii pe care doreşte să-i 
impresioneze, nu este întotdeauna foarte grijuliu cu 
mijloacele de care se foloseşte în acest scop - inutilă 
ostentaţie, pretenţii neîntemeiate, constantă 
încuviinţare, frecventă linguşire, deşi, în cea mai mare 
parte, este o linguşire plăcută şi vioaie şi foarte rar 
linguşirea grosolană şi dezgustătoare a unui parazit. 
Dimpotrivă, omul trufaş nu flatează niciodată şi adeseori 
manifestă o minimă politeţe faţă de oricine. 


În pofida pretențiilor sale neîntemeiate, vanitatea 
este totuşi aproape întotdeauna o pasiune simpatică şi 
veselă şi, foarte frecvent, blajină. Trufia este întotdeauna 
o pasiune gravă, posacă şi severă. Chiar şi minciunile 
omului vanitos sunt toate neadevăruri nevinovate, 
menite să-l înalțe pe el, nu să-i coboare pe alţii. Dacă e 
să fim corecţi, omul trufaş recurge foarte rar la josnicia 
minciunii. Când o face totuşi, neadevărurile spuse de el 
nu sunt câtuşi de puţin nevinovate. Ele sunt întotdeauna 
răutăcioase şi urmăresc să-i umilească pe alţii. Este plin 
de indignare faţă de injusta superioritate, după cum 
socoteşte el, care li se atribuie. Îi priveşte cu răutate şi 
invidie şi, vorbind despre ei, adeseori se străduieşte din 
răsputeri să minimalizeze oricare temei pe care se 
presupune că s-ar baza superioritatea lor. Deşi rareori le 
născoceşte el însuşi, este încântat să creadă toate 
poveştile denigratoare care circulă pe seama lor şi nu 
ezită să le repete, uneori chiar exagerând într-o oarecare 
măsură. Cele mai rele neadevăruri ale vanităţii sunt 
toate ceea ce numim minciuni nevinovate; cele ale 
trufiei, ori de câte ori se coboară până la a răspândi 
neadevăruri, au o cu totul altă nuanţă. 

In general, antipatia noastră faţă de trufie şi 
vanitate ne predispune să considerăm că persoanele pe 
care le acuzăm de aceste vicii se situează mai degrabă 
sub nivelul comun decât deasupra lui. În această 
judecată, eu cred totuşi că ne înşelăm de cele mai multe 
ori şi socotesc că atât omul trufaş, cât şi cel vanitos sunt 
adeseori (poate în cea mai mare parte) mult deasupra 
nivelului comun, deşi nici pe departe pe cât unul crede 
despre sine sau pe cât celălalt doreşte să crezi tu despre 
el. Dacă îi comparăm cu propriile lor pretenţii, pot părea 
ţintele juste ale dispreţului. Dar atunci când îi comparăm 
cu ceea ce sunt realmente cei mai mulţi dintre rivalii şi 
concurenţii lor, se pot înfăţişa cu totul altfel şi mult 
deasupra nivelului comun. Atunci când există această 
reală superioritate, trufia este frecvent însoţită de 


numeroase virtuţi respectabile — sinceritate, integritate, 
un dezvoltat simţ al onoarei, cordială şi statornică 
prietenie, cea mai inflexibilă fermitate şi hotărâre. 
Vanitatea se însoţeşte cu multe virtuţi amiabile — 
omenie, politeţe, dorinţa de a face servicii în toate 
chestiunile mărunte şi, uneori, reală generozitate în 
chestiunile majore, generozitate pe care se străduieşte 
pe cât poate să o prezinte în cele mai splendide culori. In 
judecata rivalilor şi a inamicilor, în ultimul secol, francezii 
au fost acuzaţi de vanitate, iar spaniolii, de trufie, dar 
naţiunile străine erau dispuse a-i socoti pe unii cei mai 
amabili, pe ceilalţi, poporul cel mai respectabil. 

Cuvintele vanitos şi vanitate nu primesc niciodată 
un înţeles favorabil. Uneori, când suntem binedispuşi, 
spunem despre un om că vanitatea îi şade bine sau că 
vanitatea lui este mai mult amuzantă decât jignitoare; 
dar o considerăm în continuare o meteahnă şi o 
trăsătură de caracter ridicolă. 

Dimpotrivă, cuvintele trufaş şi trufie primesc uneori 
un sens favorabil. Adeseori spunem despre un om că 
este prea trufaş sau că are prea multă mândrie nobilă 
pentru a-şi îngădui să facă un lucru josnic. In acest caz, 
trufia este confundată cu noblețea. Schiţând caracterul 
omului nobil, Aristotel, un filosof care, neîndoielnic, 
cunoştea lumea, îl zugrăveşte cu multe trăsături care, în 
ultimele două secole, au fost atribuite frecvent 
caracterului spaniol: domol în toate hotărârile sale; lent 
şi chiar trândav în toate acţiunile sale; vocea îi este 
gravă, vorbirea cumpănită, mersul şi mişcările încete; 
indolent şi chiar leneş, câtuşi de puţin dispus să se agite 
pentru chestiuni mărunte, dar gata să acţioneze cu cea 
mai mare şi viguroasă hotărâre în toate situaţiile măreţe 
şi ilustre; nu iubeşte pericolul şi nu se repede să se 
expună unor pericole minore, ci numai celor majore şi, 
atunci când se expune pericolului, nu-i pasă câtuşi de 
puţin de viaţa sa. 

In mod obişnuit, omul trufaş este prea mulţumit de 


sine ca să considere că propriul caracter necesită a fi 
corectat în orice privinţă. Destul de firesc, omul care se 
simte întru totul perfect dispreţuieşte orice corecție 
viitoare.  Suficienţa şi absurda închipuire a propriei 
superiorităţi îl însoțesc, de regulă, de la tinereţe până la 
bătrâneţe şi moare, după cum spune Hamlet, cu toate 
păcatele pe cap, nestropite cu mir şi nepurificate în foc. 

De multe ori, lucrurile stau cu totul altfel în cazul 
omului vanitos. Atunci când se îndreaptă spre nişte 
calităţi şi talente care sunt ţintele fireşti şi cuvenite ale 
stimei şi admiraţiei, dorinţa de stimă şi de admiraţie din 
partea celorlalţi înseamnă adevărata iubire a gloriei 
adevărate - o pasiune care, dacă nu este cea mai bună 
dintre pasiunile naturii umane, este, cu siguranţă, una 
dintre cele mai bune. Foarte adesea, vanitatea nu este 
nimic altceva decât o încercare prematură de a uzurpa 
acea glorie înainte de a fi îndreptăţită. Deşi fiul tău, care 
nu a împlinit douăzeci şi cinci de ani, nu-i decât un 
filfizon, gândindu-te la viitorul său, nu dispera, din acest 
motiv, că până la patruzeci de ani nu va deveni un om 
foarte înţelept, valoros şi expert în toate acele talente şi 
virtuţi pe care, deocamdată, nu poate decât să le afişeze 
ostentativ şi fără temei. Marele secret al educaţiei este 
să îndrepte vanitatea spre ţintele ei potrivite. Nu-i 
îngădui niciodată să se laude cu nişte realizări 
neînsemnate. Dar nu-i descuraja întotdeauna pretenţiile 
de a le fi înfăptuit pe cele de reală importanţă. Nu şi le-ar 
atribui dacă nu ar dori sincer să fie în posesia lor. 
Incurajează acea dorinţă, oferă-i toate mijloacele de a-i 
facilita dobândirea lor şi nu fi prea iritat, chiar dacă îşi 
asumă uneori aerul de a le fi dobândit puţin prea 
devreme. 

Acestea, zic eu, sunt trăsăturile distinctive ale 
trufiei şi ale vanităţii, atunci când fiecare dintre ele 
acţionează conform propriului caracter. Dar omul trufaş 
este adeseori vanitos, iar omul vanitos este adeseori 
trufaş. Nimic mai natural decât faptul că omul care îşi 


face despre sine o părere mult mai bună decât merită 
doreşte ca alţii să aibă despre el o părere şi mai bună; 
sau dacă omul care doreşte ca alţii să aibă despre el o 
părere mai bună decât el însuşi să se preţuiască pe sine 
mai mult decât merită. Aceste două vicii fiind frecvent 
amestecate în acelaşi caracter, trăsăturile ambelor se 
confundă în mod necesar şi uneori întâlnim ostentaţia 
superficială şi impertinentă a vanităţii asociată cu cea 
mai răutăcioasă şi batjocoritoare insolenţă a trufiei. Din 
acest motiv, uneori nu ştim cum să clasificăm un 
caracter particular, nefiind siguri dacă îşi are locul printre 
cei trufaşi sau printre cei vanitoşi. 

Omul cu merite considerabil peste nivelul comun 
uneori se subestimează, alteori se supraestimează. Deşi 
nu foarte respectate, astfel de caractere sunt adeseori, 
în societatea privată, departe de a fi dezagreabile. Cei 
din jur se simt cu toţii mult mai în largul lor în compania 
unui om atât de modest şi la locul lui. Totuşi, dacă 
tovarăşii lui nu au mai mult discernământ şi mai multă 
generozitate decât în mod obişnuit, chiar dacă îl pot trata 
cu oarecare bunăvoință, rareori îi acordă mult respect. 
Oamenii fără un discernământ mai fin decât cel comun 
nu preţuiesc niciodată un individ mai presus decât pare 
să se preţuiască el însuşi. Parcă se îndoieşte de sine, 
spun ei, nefiind sigur dacă este perfect potrivit pentru o 
poziţie socială sau pentru o funcţie publică, şi îl preferă 
de îndată pe cine ştie ce dobitoc obraznic, care nu are 
cea mai mică îndoială faţă de propriile aptitudini. Totuşi, 
chiar dacă au discernământ, dar sunt lipsiți de 
generozitate, nu vor ezita niciodată să profite de 
modestia lui, asumându-şi faţă de el o superioritate 
impertinentă, pentru care nu sunt câtuşi de puţin 
îndreptăţiţi. Firea lui blândă îl poate face capabil să 
suporte un timp acest tratament, dar până la urmă 
oboseşte şi, adeseori, când este prea târziu şi când acea 
poziţie socială, pe care ar fi trebuit să o revendice, este 
pierdută în mod irecuperabil şi uzurpată, din cauza 


propriei sfieli, de către unii dintre tovarăşii lui mai înfipţi, 
dar mult mai puţin merituoşi. Un om cu un astfel de 
caracter trebuie să fi fost foarte norocos în alegerea 
timpurie a celor din anturajul său dacă, trecând prin 
lume, este tratat întotdeauna cu dreptate, chiar de către 
aceia pe care, dată fiind bunătatea lui din trecut, ar avea 
motive să-i considere cei mai buni prieteni; iar un tânăr, 
prea modest şi prea lipsit de ambiţie, este adeseori 
urmat de un bătrân neînsemnat, plângăcios şi 
nemulţumit. 

Acele persoane nefericite, pe care natura le-a 
alcătuit mult sub nivelul comun, par uneori să se 
autoevalueze încă şi mai jos decât sunt. Această 
estimare umilă se vădeşte uneori că îi scufundă în 
idioţenie. Oricine îşi dă osteneala să-i examineze cu 
atenţie pe idioţi descoperă că, la mulţi dintre ei, 
facultăţile înţelegerii nu sunt câtuşi de puţin mai slabe 
decât la mulţi alţi oameni care, deşi recunoscuţi a fi grei 
de cap sau proşti, nu sunt consideraţi de nimeni idioţi. 
Fără să fi primit mai mult decât educaţia obişnuită, 
numeroşi idioţi au învăţat să citească, să scrie şi să 
socotească acceptabil de bine. In pofida celei mai bune 
educaţii şi neţinând seama de faptul că, la o vârstă mai 
înaintată, au avut destulă perseverenţă să încerce a 
învăţa ceea ce nu le-a oferit educaţia lor primară, mulţi 
indivizi, niciodată consideraţi idioţi, nu au fost nicicând 
capabili să dobândească, într-o măsură acceptabilă, 
niciuna dintre aceste trei competenţe. Cu toate acestea, 
mânaţi de un instinct al mândriei, ei se plasează la 
acelaşi nivel cu egalii lor în vârstă şi poziţie socială şi, 
dovedind curaj şi fermitate, îşi menţin condiţia potrivită 
printre tovarăşii lor. Mânat de un instinct opus, idiotul se 
simte inferior în orice anturaj în care îl poţi introduce. 
Tratamentul crud, la care este extrem de expus, îl poate 
arunca în cele mai violente izbucniri de furie şi turbare. 
Dar niciun tratament amabil, nicio dovadă de bunătate 
sau de îngăduinţă nu-l vor face vreodată să discute cu 


tine de pe poziţii egale. Dacă reuşeşti cumva să-l 
convingi să discute cu tine, vei descoperi totuşi frecvent 
că răspunsurile sale sunt suficient de pertinente, ba chiar 
inteligente. Dar ele poartă mereu pecetea unei conştiinţe 
clare a propriei mari inferiorităţi. Pare să bată în 
retragere, ca şi cum ar dori să se ferească de privirea ta 
şi de conversaţia cu tine, şi, atunci când se pune în 
situaţia ta, să aibă senzaţia că, în pofida aparentei tale 
purtări condescendente, nu te poţi împiedica să îl 
consideri imens de mult sub tine. Unii idioţi, poate cei 
mai mulţi dintre ei, par să fie astfel în primul rând sau în 
totalitate din pricina unei anumite amorţeli sau toropeli a 
facultăţilor lor de înţelegere. Dar sunt şi alţii, la care 
aceste facultăţi nu se vădesc a fi mai adormite sau mai 
amorţite decât la mulţi alţi oameni care nu sunt 
consideraţi idioţi. Însă acel instinct al mândriei, necesar 
pentru a-i susţine în a fi egali cu semenii lor, pare să 
lipsească pe de-a-ntregul la cei dintâi, dar nu şi la cei din 
urmă. 

Prin urmare, acel grad de autoestimare care 
contribuie cel mai mult la fericirea şi mulţumirea 
persoanei însăşi pare să fie, de asemenea, cel mai 
agreabil pentru spectatorul imparţial. Omul care se 
stimează pe sine atât cât trebuie şi nu mai mult, rareori 
nu izbuteşte să obţină din partea celorlalţi toată stima 
despre care el crede că i se cuvine. El nu îşi doreşte mai 
mult decât i se cuvine şi se bizuie pe ceea ce primeşte cu 
deplină satisfacţie. 

Dimpotrivă, omul trufaş şi cel vanitos sunt mereu 
nemulţumiţi. Unul este torturat de indignarea injustei 
superiorității, după cum crede el, a altor oameni. Celălalt 
este permanent îngrozit de ruşinea de care, prevede el, 
s-ar acoperi după darea în vileag a pretențiilor sale 
neîntemeiate. Chiar şi pretenţiile extravagante ale 
omului de reală nobleţe, care, atunci când sunt susţinute 
de splendide abilităţi şi virtuţi şi, mai presus de toate, de 
noroc, se impun mulţimii, ale cărei aplauze le preţuieşte 


cu adevărat, nu se impun în faţa acelor oameni înţelepţi, 
a căror aprobare este singura pe care o preţuieşte şi a 
căror stimă doreşte cel mai mult să o dobândească. El 
simte că ei văd dincolo de aparenţe şi bănuieşte că 
dispreţuiesc îngâmfarea lui excesivă şi adeseori are 
crudul nenoroc de a deveni duşmanul, mai întâi gelos şi 
tăinuit, în cele din urmă deschis, furios şi răzbunător 
chiar al acelor persoane, de a căror prietenie s-ar fi putut 
bucura pe deplin fericit, în siguranţa lipsei de suspiciune. 

Deşi antipatia noastră faţă de cei trufaşi şi vanitoşi 
ne predispune frecvent să-i considerăm mai degrabă sub 
condiţia lor potrivită decât deasupra ei, totuşi, în afară de 
cazul în care suntem provocaţi de o anumită şi personală 
impertinenţă, rareori îndrăznim să-i tratăm cu ostilitate. 
In situaţiile obişnuite, ne străduim, spre a fi cât mai în 
largul nostru, mai degrabă să acceptăm şi, pe cât putem, 
să ne acomodăm noi cu bazaconiile lor. Dar, în afară de 
cazul în care avem mai mult discernământ şi mai multă 
generozitate decât majoritatea oamenilor, celui care se 
subestimează rareori dăm greş în a-i cauza cel puţin 
toate nedreptăţile pe care le comite faţă de sine însuşi, 
ba chiar, adeseori, mult mai multe. El nu este doar mai 
nefericit în sentimentele sale decât trufaşul sau 
vanitosul, dar este şi mult mai expus să sufere tot felul 
de rele tratamente din partea celorlalţi. În aproape toate 
cazurile, e mai bine să fii puţin prea mândru decât, în 
orice privinţă, prea modest şi, în ceea ce priveşte 
sentimentul respectului de sine, un oarecare grad de 
exces pare, atât individului însuşi, cât şi spectatorului 
imparţial, mai puţin dezagreabil decât orice grad de 
deficit al acestuia. 

Prin urmare, în privinţa acestei pasiuni, la fel ca în 
oricare altă emoție, gradul care este cel mai agreabil 
spectatorului imparţial este, de asemenea, cel mai plăcut 
individului însuşi şi, în măsura în care fie excesul, fie 
deficitul este cel mai puţin supărător pentru cel dintâi, 
tot astfel, fie unul, fie celălalt este proporţional cel mai 


puţin dezagreabil pentru cel din urmă. 


CONCLUZIA PĂRŢII A ŞASEA 


Grija faţă de propria fericire ne recomandă virtutea 
chibzuinţei, grija faţă de fericirea altor oameni, virtuțile 
dreptăţii şi altruismului; dintre acestea, una ne împiedică 
să subminăm acea fericire, cealaltă ne îndeamnă să 
urmărim propăşirea ei. 

Independent de orice consideraţii privind care sunt, 
care ar trebui să fie sau în ce condiţii ar putea să fie 
sentimentele altor oameni, prima dintre cele trei virtuţi 
ne este originar recomandată de afectele noastre 
egoiste, celelalte două, de afectele noastre altruiste. 
Totuşi atenţia acordată sentimentelor celorlalţi survine 
ulterior, atât ca să întărească, dar şi ca să îndrume 
practicarea tuturor acestor virtuţi şi nimeni, fie de-a 
lungul întregii vieţi, fie în timpul unei părţi considerabile 
a ei, nu a păşit statornic şi uniform pe căile chibzuinţei, 
ale dreptăţii sau ale altruismului cuvenit dacă purtarea 
sa nu a fost în primul rând călăuzită de respectul acordat 
sentimentelor acelui presupus spectator imparţial, acel 
mare locatar din adâncul inimii, marele judecător şi 
arbitru al conduitei. Dacă, de-a lungul zilei, ne-am abătut 
în orice privinţă de la regulile pe care ni le prescrie, dacă 
fie am depăşit măsura, fie ne-am relaxat prea mult în 
ceea ce priveşte cumpătarea şi hărnicia, dacă, din 
pricina pasiunii sau din neatentie, am dăunat în orice 
privinţă interesului sau fericirii aproapelui, dacă am 
neglijat o simplă şi potrivită oportunitate de a promova 
acel interes şi acea fericire, acest locatar ne cere seara 
socoteală pentru toate aceste omisiuni şi violări, iar 
reproşurile sale ne fac adeseori să roşim în adâncul 
sufletului atât pentru prostia, cât şi pentru neatenţia 
noastră faţă de propria fericire, precum, poate, şi pentru 


încă mai grava indiferenţă şi neatenţie faţă de fericirea 
altora. 

Însă deşi virtuțile  chibzuinţei, dreptăţii şi 
altruismului ne pot fi, în diferite situaţii, recomandate în 
mod aproape egal de două principii diferite, virtuțile 
stăpânirii de sine ne sunt recomandate, îndeosebi şi de 
cele mai multe ori, de un singur principiu - simţul bunei- 
cuviinţe, respectul faţă de sentimentele presupusului 
spectator imparţial. Fără înfrânările pe care le impune 
acest principiu, cel mai adesea fiecare pasiune s-ar 
năpusti năvalnic, dacă pot spune astfel, spre propria 
satisfacţie. 

Mânia ar urma sugestiile propriei furii, frica le-ar 
urma pe acelea induse de propria agitaţie violentă. 
Respectul faţă de timp şi loc ar determina vanitatea să 
se abţină de la ostentaţia cea mai gălăgioasă şi cea mai 
impertinentă sau voluptatea, de la desfrâul cel mai făţiş, 
mai indecent şi mai scandalos. Respectul faţă de ceea ce 
sunt, ceea ce ar trebui să fie ori ceea ce, în anumite 
condiţii, ar putea să fie sentimentele celorlalţi oameni 
constituie singurul principiu care, de cele mai multe ori, 
atenuează acele pasiuni răzvrătite şi turbulente, până ce 
capătă acel ton şi acel echilibru pe care spectatorul 
imparţial le poate interioriza, simpatizând cu ele. 

Intr-adevăr, în unele situaţii, acele pasiuni sunt 
înfrânate nu atât de mult de simţul necuviinţei lor, cât 
mai ales de considerarea dictată de chibzuinţă a 
consecinţelor rele care pot urma dacă li se dă frâu liber. 
In astfel de situaţii, deşi sunt înfrânate, pasiunile nu sunt 
întotdeauna îmblânzite, ci adeseori rămân la pândă în 
inimă cu toată furia lor originară. Omul a cărui mânie 
este ţinută în frâu de frică, nu îşi uită întotdeauna mânia, 
ci doar amână satisfacția ei până la un prilej mai sigur de 
a se manifesta. Dar omul care, raportând la altă 
persoană prejudiciul care i-a fost adus, simte de îndată 
că furia pasiunii sale este temperată şi cuminţită de 
simpatia cu sentimentele mai moderate ale însoţitorului 


său, omul care adoptă acele sentimente mai moderate şi 
ajunge să vadă prejudiciul nu în culorile întunecate şi 
fioroase în care le-a privit iniţial, ci în lumina mult mai 
blândă şi mai cuminte în care îl vede firesc însoţitorul 
său, nu doar îşi înfrânează mânia, ci, într-o oarecare 
măsură, o  îmblânzeşte. Pasiunea se micşorează 
realmente şi devine mai puţin capabilă să-l stârnească a 
căuta acea violentă şi sângeroasă răzbunare la care se 
gândise, poate, la început. 

Toate acele pasiuni înfrânate de simţul bunei- 
cuviinţe sunt într-o măsură oarecare moderate şi 
îmblânzite de el. Dar acelea ţinute în frâu numai de 
calculele de orice fel ale chibzuinţei sunt, dimpotrivă, 
adeseori aţâţate de înfrânarea lor şi uneori (mult timp 
după primirea unei provocări şi atunci când nimeni nu se 
mai gândeşte la ea) izbucnesc absurd şi neaşteptat, cu o 
furie şi o violenţă înzecite. 

Cu toate astea, aidoma oricărei alte pasiuni, mânia 
poate fi, în numeroase ocazii, înfrânată cum se cuvine 
doar în virtutea unor considerente legate de chibzuinţă. 
Exercitarea unui oarecare grad de bărbăţie şi stăpânire 
de sine este chiar necesară pentru acest gen de 
înfrânare, iar spectatorul imparţial poate să o privească 
uneori cu acel gen de stimă rece şi distantă, cuvenită 
acelei specii de conduită, pe care o consideră doar o 
simplă chestiune de chibzuinţă vulgară, dar niciodată cu 
acea admiraţie afectuoasă cu care urmăreşte aceleaşi 
pasiuni atunci când sunt moderate şi îmblânzite până ce 
pot fi uşor interiorizate de el. În prima formă de 
înfrânare, poate frecvent să distingă un oarecare grad de 
bună-cuviinţă şi, dacă doriţi, chiar de virtute, dar sunt o 
bună-cuviinţă şi o virtute de un ordin mult inferior 
acelora pe care le percepe întotdeauna cu entuziasm şi 
admiraţie în cel din urmă. 

Virtuţile chibzuinţei, dreptăţii şi altruismului nu au 
nicio tendinţă să producă altceva decât efecte agreabile. 
Respectul faţă de acele efecte, după cum i se recomandă 


iniţial celui care acţionează, tot astfel se impune ulterior 
şi spectatorului imparţial. În aprobarea de către noi a 
caracterului omului  chibzuit simțim, cu deosebită 
mulţumire, siguranţa de care trebuie să se bucure în 
vreme ce păşeşte sub protecţia acelei virtuţi calme şi 
prevăzătoare. In aprobarea caracterului omului drept, 
simţim, cu egală mulţumire, siguranţa pe care toţi aceia 
care au legătură cu el, în vecinătate, în societate sau în 
afaceri, trebuie să o resimtă asigurată de grija lui 
scrupuloasă fie de a nu produce daune, fie de a nu jigni. 
In aprobarea omului altruist, împărtăşim recunoştinţa 
tuturor acelora care intră în sfera bunelor sale oficii şi 
nutrim, alături de ei, sentimentul cel mai înalt al 
meritului său. Aprobând toate aceste virtuţi, înţelegerea 
efectelor lor agreabile, fie asupra persoanei care le 
exercită, fie asupra altora, se alătură înţelegerii bunei lor 
cuviinţe şi constituie întotdeauna o parte considerabilă, 
frecvent cea mai mare parte din acea aprobare. 

Dar, în aprobarea de către noi a virtuţii stăpânirii 
de sine, mulţumirea adusă de efectele sale nu reprezintă 
câteodată nicio parte şi frecvent reprezintă numai o mică 
parte din acea aprobare. Acele efecte pot fi uneori 
agreabile, alteori dezagreabile şi, chiar dacă aprobarea 
noastră este, desigur, mai puternică în primul caz, nu 
este câtuşi de puţin anihilată în cel din urmă. Cea mai 
eroică bravură poate fi folosită indiferent în ce scop, fie 
unul drept sau altul nedrept şi chiar dacă, neîndoielnic, 
este mai iubită şi mai admirată în primul caz, încă se 
vădeşte o calitate măreaţă şi respectabilă în cel din 
urmă. In curaj şi în toate celelalte virtuţi ale stăpânirii de 
sine, calitatea splendidă şi orbitoare pare să fie 
întotdeauna măreţia şi statornicia efortului, precum şi 
puternicul simţ al bunei-cuviinţe, care este necesar 
pentru a depune şi menţine acel efort. Cel mai adesea, 
efectele primesc prea puţină consideraţie. 


Partea a şaptea 


Despre sistemele de filosofie morală 


Alcătuită din patru secţiuni 


Secţiunea 1 
Despre chestiunile care trebuie examinate 
într-o teorie a sentimentelor morale 


Dacă  examinăm cele mai vestite şi mai 
remarcabile dintre diferitele teorii despre natura şi 
originea sentimentelor noastre morale, vom descoperi că 
aproape toate coincid cu o parte sau alta din teoria în 
care m-am încumetat să le dau o explicaţie şi că, având 
în vedere tot ceea ce s-a spus deja, nu vom avea nimic 
de pierdut dacă lămurim care a fost viziunea sau aspec- 
tul din natură care l-a condus pe fiecare autor la 
conceperea sistemului său particular. Din unul sau altul 
dintre acele principii pe care m-am străduit să le scot la 
iveală, a fost, poate, derivat în ultimă instanţă fiecare 
sistem despre moralitate din câte au avut o reputaţie în 
lume. Întrucât toate sunt, din acest punct de vedere, 
întemeiate pe principii naturale, toate sunt, într-o 
oarecare măsură, corecte. Dar cum multe dintre ele sunt 
deduse dintr-o viziune parţială şi imperfectă despre 
natură, destule sunt, în unele privinţe, eronate. 

În tratarea principiilor moralei se cer avute în 
vedere două întrebări. Mai întâi, în ce constă virtutea? 
Sau care este tipul de atitudine şi de conduită care 
constituie caracterul excelent şi demn de laudă, care 
este ţinta naturală a stimei, a respectului şi aprobării? In 
al doilea rând, prin ce putere sau facultate a minţii ne 
este recomandat acest caracter, oricum ar fi? Sau, cu 
alte cuvinte, cum şi prin ce mijloace este acceptat, astfel 
încât mintea preferă un anumit tip de conduită altuia, 
numeşte pe unul drept şi pe celălalt nedrept, consideră 
că unul este ţinta aprobării, a respectului şi a 
recompensei, iar celălalt, ţinta blamului, a dezaprobării şi 
a pedepsei? 

Examinăm prima chestiune atunci când vrem să 
vedem dacă virtutea constă în bunăvoință, după cum îşi 


imaginează doctorul Hutcheson, în acţiunea potrivită cu 
diferitele noastre relaţii sociale, după cum presupune 
doctorul Clarke sau în urmărirea înţeleaptă şi chibzuită a 
realei şi solidei noastre fericiri, conform opiniei altora. 
Examinăm cea de-a doua chestiune atunci când 
vrem să vedem dacă un caracter virtuos, indiferent în ce 
constă, ne este recomandat de iubirea de sine, care ne 
face să percepem că acest caracter, atât în propria 
persoană, cât şi în ceilalţi, tinde cel mai mult să 
promoveze interesul nostru privat; sau de rațiune, care 
ne indică diferenţa dintre un caracter şi altul, aşa cum ne 
arată diferenţa dintre adevăr şi fals; sau de o neobişnuită 
putere perceptivă, numită simţ moral, căruia caracterul 
virtuos îi face plăcere şi pe care îl încântă, după cum 
opusul său îl dezgustă şi îi face scârbă; sau, în cele din 
urmă, de un alt principiu din natura umană, precum o 
modificare a simpatiei şi altele asemenea. 
Voi începe cu cercetarea sistemelor care s-au 
articulat în jurul primei chestiuni, după care voi trece la 
examinarea celor care se referă la cea de-a doua. 


Secţiunea 2 
Despre diferitele explicaţii 
privind natura virtuţii 


INTRODUCERE 


Diferitele explicaţii care au fost date naturii virtuţii 
sau profilului mintal care constituie caracterul excelent şi 
demn de respect pot fi reduse la trei categorii diferite. 
Conform unora, profilul virtuos al minţii nu constă în nicio 
specie de afecte, ci în guvernarea şi conducerea potrivită 
a tuturor afectelor noastre, care pot fi ori virtuoase, ori 
vicioase în funcţie de ţintele spre care se îndreaptă şi în 
funcţie de gradul de vehemenţă cu care le urmăresc. 
Aşadar, conform acestor autori, virtutea constă în buna- 
cuviinţă. 

După alţii, virtutea constă în urmărirea judicioasă a 
propriului interes şi a fericirii noastre sau în guvernarea 
şi conducerea potrivită a acelor afecte egoiste, care 
ţintesc numai acest scop. Aşadar, în opinia acestor 
autori, virtutea constă în chibzuinţă. 

Un alt grup de autori cred că virtutea constă în 
acele afecte care urmăresc numai fericirea altora, nu în 
acelea care urmăresc propria fericire. Aşadar, altruismul 
dezinteresat este unicul motiv care poate să pună 
pecetea caracterului virtuos pe orice acţiune. 

Este evident că trăsătura virtuţii ori trebuie să fie 
atribuită în mod unitar tuturor afectelor noastre, dacă 
sunt guvernate şi conduse cum se cuvine, ori trebuie să 
fie restrânsă la o anumită categorie sau subspecie de 
afecte. Marea împărţire a afectelor noastre se face între 
cele egoiste şi cele altruiste. Prin urmare, dacă trăsătura 
virtuţii nu poate fi atribuită nediferenţiat tuturor afectelor 
noastre, cu condiţia să fie guvernate şi conduse cum se 


cuvine, ea trebuie limitată fie la acele afecte care ţintesc 
direct fericirea noastră privată, fie la acelea care ţintesc 
direct fericirea altora. Aşadar, dacă virtutea nu constă în 
bună-cuviinţă, trebuie să constea ori în chibzuinţă, ori în 
altruism, în afară de acestea trei, e greu de imaginat că 
naturii virtuţii i se poate da oricare altă explicaţie. Mă voi 
strădui să arăt în continuare cum toate celelalte 
explicaţii, care, aparent, diferă de oricare dintre acestea, 
coincid în fundamentele lor cu una sau alta dintre ele. 


CAPITOLUL | 


Despre acele sisteme în care virtutea constă în 
buna-cuviință 


Conform lui Platon, Aristotel şi Zenon, virtutea 
constă în buna-cuviinţă a conduitei sau în potrivirea 
dintre afectul care ne determină să acţionăm şi obiectul 
care îl stârneşte. 

|. În sistemul lui Platon, sufletul este privit ca un 
mic stat sau ca o republică, alcătuită din trei facultăţi sau 
clase sociale. 

Prima este facultatea judecății, care determină nu 
doar care sunt mijloacele potrivite pentru atingerea 
oricărui scop, dar şi care scopuri este cuviincios să fie 
urmărite şi ce grad de valoare relativă ar trebui să 
atribuim fiecăruia. Platon a numit această facultate, 
foarte potrivit, rațiune şi a considerat că este principiul 
îndreptăţit să guverneze întregul. Este evident că, sub 
această denumire, el înţelegea nu doar facultatea prin 
care judecăm adevărul şi falsitatea, ci şi aceea prin care 
judecăm  buna-cuviinţă sau necuwviinţa dorințelor şi 
afectelor. 

El a redus diferitele pasiuni şi pofte, supuşii 


naturali ai acestui principiu conducător, dar care sunt 
atât de capabili să se răzvrătească împotriva stăpânului 
lor, la două clase ori cinuri diferite. Prima categorie 
consta în acele pasiuni care se întemeiază pe mândrie şi 
indignare sau în ceea ce cărturarii au numit partea 
irascibilă a sufletului - ambiția, duşmănia, iubirea de 
onoare şi teama de ruşine, dorinţa de victorie, de 
superioritate sau de răzbunare; pe scurt, toate acele 
pasiuni despre care se presupune ori că se nasc din, ori 
că denotă ceea ce, metaforic, numim îndeobşte 
înflăcărare sau ardoare. A doua categorie constă în acele 
pasiuni care îşi au temeiul în iubirea de plăcere sau în 
ceea ce cărturarii numeau partea concupiscentă a sufle- 
tului. Ea cuprindea toate poftele trupului, iubirea tihnei şi 
a siguranţei, precum şi a tuturor plăcerilor senzuale. 

Rareori se întâmplă să ne abatem de la acel plan 
de conduită pe care îl prescrie principiul conducător şi pe 
care, în momentele noastre de luciditate, ni l-am însuşit, 
stabilind ce este mai potrivit să urmărim în viaţă, fără să 
fim îndemnați de unul sau altul dintre aceste două 
grupuri de pasiuni - fie de o neguvernabilă ambiţie şi 
indignare, fie de solicitările presante ale tihnei şi plăcerii 
prezente. Însă, chiar dacă aceste două tipuri de pasiuni 
sunt atât de capabile să ne înşele, sunt totuşi consi- 
derate părţi necesare ale naturii umane, primele fiindu- 
ne date ca să ne apărăm de prejudicii, să ne afirmăm 
rangul social şi demnitatea în faţa lumii, pentru a ne face 
să urmărim ceea ce este nobil şi onorabil, dându-ne 
posibilitatea să-i distingem pe aceia care se comportă de 
aceeaşi manieră; celelalte, ca să ne furnizeze cele 
necesare pentru a ne satisface nevoile trupului. 

In puterea, acuitatea şi perfecțiunea principiului 
conducător a fost plasată virtutea esenţială a chibzuinţei, 
care, conform lui Platon, consta într-un just şi clar 
discernământ, întemeiat pe idei generale şi ştiinţifice, al 
scopurilor care merită să fie urmărite şi al mijloacelor 
potrivite pentru atingerea lor. 


Atunci când primul grup de pasiuni, aparţinând 
părţii irascibile a sufletului, aveau acel grad de tărie şi de 
fermitate care, sub conducerea raţiunii, le dădea 
posibilitatea să  dispreţuiască toate primejdiile în 
căutarea a ceea ce era onorabil şi nobil, constituiau 
virtutea curajului şi mărinimiei. În cadrul acestui sistem, 
această categorie de pasiuni era de o natură mai 
generoasă şi mai nobilă decât cealaltă. În numeroase 
situaţii, erau considerate auxiliarele raţiunii, cu misiunea 
de a supraveghea şi înfrâna poftele inferioare şi brutale. 
S-a observat că adeseori ne supărăm pe noi înşine, că 
frecvent devenim ţinta propriei indignări atunci când 
iubirea de plăcere ne îndeamnă să facem lucruri pe care 
le dezaprobăm, iar partea irascibilă din firea noastră este 
chemată să sprijine partea raţională împotriva celei 
concupiscente. 

Atunci când toate aceste trei părţi diferite ale 
naturii noastre sunt în perfectă armonie, când nici 
pasiunile irascibile, nici cele concupiscente nu urmăresc 
nicicând o satisfacţie care să nu fie aprobată de rațiune 
şi când raţiunea nu porunceşte niciodată decât lucrurile 
pe care pasiunile doresc să le facă de bună voie, această 
armonie completă şi perfectă a sufletului constituie acea 
virtute care, în limba lor, se exprimă printr-un cuvânt pe 
care noi îl traducem îndeobşte prin cumpătare, însă care 
s-ar traduce mai adecvat prin bună dispoziţie, sobrietate 
şi moderație a minţii. 

Dreptatea, ultima şi cea mai importantă dintre cele 
patru virtuţi cardinale, are loc, conform acestui sistem, 
atunci când fiecare dintre cele trei facultăţi ale minţii se 
restrânge la propriile îndatoriri, fără a încerca să se 
amestece în treburile celorlalte, atunci când raţiunea 
conduce, iar pasiunile i se supun şi fiecare pasiune îşi 
face datoria specifică, se exercită asupra obiectului 
propriu, uşor şi fără reţinere şi cu acel grad de forţă şi de 
energie care se potriveşte cu valoarea țintei urmărite. In 
aceasta constă acea virtute completă, acea perfectă 


bună cuviinţă a conduitei pe care Platon, pe urmele 
unora dintre vechii pytagoricieni, a numit-o Dreptate. 
Trebuie remarcat faptul că acel cuvânt care 
exprimă dreptatea în limba greacă! are mai multe 
înţelesuri diferite şi, întrucât cuvântul corespondent din 
toate celelalte limbi, din câte ştiu eu, are, la rândul său, 
aceleaşi multiple semnificaţii, trebuie să existe o anumită 
afinitate naturală între aceste variate înţelesuri, într-un 
sens, se spune că suntem drepţi faţă de aproapele nos- 
tru atunci când ne abţinem de la a-i face orice rău pozitiv 
şi nu prejudiciem direct nici persoana, nici condiţia sau 
reputaţia sa. Aceasta este dreptatea de care m-am 
ocupat mai sus, a cărei respectare poate fi impusă cu 
forţa şi a cărei violare este pasibilă de pedeapsă. Intr-un 
alt sens, se spune că îl nedreptăţim pe aproapele nostru 
dacă nu nutrim faţă de el întreaga iubire, tot respectul şi 
toată stima pe care s-ar cuveni să le nutrim având în 
vedere caracterul, situaţia şi legătura lui cu noi şi dacă 
nu acţionăm corespunzător. In acest sens, se spune că 
nedreptăţim un om de merit, legat de noi, chiar dacă ne 
abţinem de la a-i aduce orice fel de prejudiciu, dar nu 
facem niciun efort să-i fim de folos şi să-l plasăm în acea 
situaţie în care spectatorul imparţial ar fi încântat să-l 
vadă. Primul sens al cuvântului coincide cu ceea ce 
Aristotel şi cărturarii numesc dreptate comutativă şi cu 
ceea ce Grotius numeşte justitia expletrix, care constă în 
a ne abţine de la a lua ceea ce aparţine altuia şi în a face 
în mod voluntar indiferent ce ne-ar obliga buna-cuwviinţă. 
Al doilea sens al cuvântului coincide cu ceea ce unii au 
numit dreptate distributivă!” şi cu justitia attributrix a lui 
Grotius, care constă în cuvenita mărinimie, în justa 


14 Termenul grecesc este 6ikatoovvnc (dikaiosynes), tradus în 
latineşte prin justiția, din care derivă termenul englezesc utilizat de 
Smith — justice (n.t.). 

15 Dreptatea distributivă a lui Aristotel este oarecum diferită. Ea 
constă în distribuţia potrivită a recompenselor din rezervele publice 
ale comunităţii. Vezi Aristotel, Etica nicomachică, |. v.c.2 (n.a.). 


utilizare a ceea ce ne aparţine şi în folosirea avutului 
nostru în scopuri caritabile sau în acte de generozitate 
care, ţinând cont de situaţia noastră, sunt cele mai 
potrivite. In acest sens, dreptatea cuprinde toate virtuțile 
sociale. Totuşi mai există un alt sens în care este folosit 
uneori cuvântul dreptate, un sens mai larg decât primul, 
dar foarte înrudit cu cel de-al doilea şi care, din câte ştiu 
eu, se utilizează în toate limbile. În acest ultim sens, se 
spune că suntem nedrepţi atunci când se pare că nu 
preţuim fiecare obiect particular cu acel grad de stimă 
sau că nu îl urmărim cu acel grad de ardoare pe care 
spectatorul imparţial ar considera că merită ori că este în 
mod firesc potrivit să le manifestăm. Astfel, se spune că 
suntem nedrepţi faţă de o poezie sau faţă de o pictură 
atunci când nu le admirăm suficient şi se spune că le 
dăm prea multă dreptate atunci când le admirăm 
excesiv. Tot astfel, se spune că suntem nedrepţi cu noi 
atunci când se pare că nu acordăm destulă atenţie 
oricărui obiect particular al interesului personal. În acest 
ultim sens, ceea ce se numeşte dreptate înseamnă 
acelaşi lucru cu exacta şi perfecta bună-cuviinţă a 
conduitei şi cuprinde nu numai datoriile dreptăţii 
comutative şi ale celei distributive, ci îndatoririle oricăror 
alte virtuţi, precum chibzuinţă, curajul sau cumpătarea. 
Este evident că Platon înţelege în acest ultim sens ceea 
ce ei numeşte dreptate, care, aşadar, conform teoriei lui, 
cuprinde perfecțiunea fiecărui gen de virtute. 

Aceasta este explicaţia pe care o dă Platon naturii 
virtuţii sau acelui echilibru al minţii care este obiectul 
potrivit al laudei şi al aprobării. Potrivit lui, ea constă în 
acea configuraţie a minţii în care fiecare facultate se 
mărgineşte în sfera ei potrivită, fără să le invadeze pe 
celelalte şi îşi îndeplineşte îndatoririle potrivite cu acel 
grad precis de forţă şi vigoare care îi aparţine. Evident, 
explicaţia lui coincide în toate privinţele cu ceea ce am 
spus anterior în legătură cu buna cuviinţă a conduitei. 


II. Conform lui Aristotel,:* virtutea constă în 
deprinderea mediocrităţii, conforme cu dreapta rațiune. 
După el, fiecare virtute particulară rezidă într-un soi de 
mijloc între două vicii opuse, dintre care unul supără fiind 
prea mult, celălalt prea puţin afectat de o specie 
particulară de obiecte. Astfel, virtutea bravurii sau a 
curajului se află la mijloc între două vicii opuse — 
laşitatea şi îndrăzneala nesăbuită, primul supărând 
fiindcă este prea mult, iar al doilea, prea puţin afectat de 
obiectele fricii. Tot astfel, virtutea cumpătării se află la 
mijloc între avariţie şi risipă, una fiind un exces, cealaltă, 
un deficit de atenţie faţă de obiectele interesului egoist. 
La fel, noblețea este un mijloc între excesul aroganţei şi 
deficitul fricii, dintre care unul este un prea extravagant, 
celălalt, un prea slab sentiment al propriei valori şi 
demnități. Este inutil să remarcăm că această explicaţie 
a virtuţii corespunde cu prea mare exactitate cu ceea ce 
s-a spus anterior despre buna-cuviinţă şi necuviinţa 
conduitei. 

Într-adevăr, după Aristotel, virtutea nu constă 
atât de mult în acele afecte moderate şi potrivite, cât 
mai ales în deprinderea acestei moderaţii. Ca să se 
înţeleagă acest aspect, trebuie remarcat faptul că 
virtutea poate fi considerată sau calitatea unei acţiuni, 
sau calitatea unei persoane. Privită drept calitate a unei 
acţiuni, ea constă, chiar şi conform lui Aristotel, în 
moderaţia rezonabilă a afectului din care purcede 
acţiunea, fie că această dispoziţie este sau nu o 
obişnuinţă a persoanei. 

Privită drept calitate a unei persoane, ea constă în 
deprinderea acestei moderaţii rezonabile, ea devenind 
dispoziţia obişnuită şi uzuală a minţii. Astfel, acţiunea 
care purcede dintr-un acces ocazional de generozitate 
este, neîndoielnic, o acţiune generoasă, dar omul care o 
săvârşeşte nu este neapărat o persoană generoasă, 


16 Vezi Aristotel, Etica nicomahică 1.ii.c.5 etc. şi 1.iii.c.5 etc. (n.a.). 
17 Vezi Aristotel, Etica nicomahică, cartea Il, cap. 1, 2, 3 şi 4 (n.a.). 


fiindcă aceasta poate fi singura acţiune de genul celei pe 
care a săvârşit-o. Motivul şi dispoziţia inimii care au 
iniţiat această acţiune puteau să fi fost cu totul juste şi 
cuvenite, însă, întrucât această fericită stare de spirit 
pare să fi fost efectul unei dispoziţii accidentale mai 
degrabă decât al unui element stabil şi permanent al 
caracterului, nu poate să-i aducă o mare onoare 
agentului. Atunci când numim un caracter generos, 
caritabil sau virtuos în orice privinţă, înseamnă că 
dispoziţia exprimată de fiecare dintre aceste apelative 
este dispoziţia obişnuită a persoanei. Dar acţiunile 
singulare de orice fel, oricât ar fi de potrivite şi de 
cuvenite, sunt puţin importante în a ne arăta că aşa stau 
lucrurile. Dacă o singură acţiune ar fi suficientă pentru a 
pune pecetea virtuţii asupra persoanei care a săvârşit-o, 
cel din urmă dintre oameni ar putea să îşi revendice 
toate virtuțile, întrucât nu există vreun om care să nu fi 
acţionat, în diferite ocazii, cu chibzuinţă, dreptate, 
cumpătare şi curaj. Insă, deşi acţiunile singulare, oricât 
de lăudabile, îi aduc puţină preţuire persoanei care le 
săvârşeşte, o singură acţiune vicioasă, comisă de unul a 
cărui conduită este, de obicei, foarte cuviincioasă, 
diminuează mult şi, uneori, distruge cu totul opinia 
noastră legată de virtutea lui. O singură acţiune de acest 
fel arată suficient că deprinderile sale nu sunt perfecte şi 
că ne putem bizui mai puţin pe el decât ne-am fi putut 
imagina observând cursul obişnuit al comportamentului 
său. 

Atunci când a făcut ca virtutea să constea în 
deprinderi practice, şi Aristotel!? a urmărit, probabil, să 
se opună doctrinei lui Platon, care fusese, după cât se 
pare, de părere că sentimentele juste şi judecăţile 
raţionale privind ceea este cuvenit să se facă ori să se 
evite erau numai ele suficiente pentru a constitui cea 
mai desăvârşită virtute. Potrivit lui Platon, virtutea ar 
putea fi considerată o specie de cunoaştere şi nimeni, 


18 Vezi Aristotel, Magna moralia, cartea |, cap. 1 (n. a.). 


socotea el, nu putea să vadă limpede şi demonstrat ce 
era bine şi ce era rău şi să nu acţioneze în consecinţă. 
Pasiunea ne poate face să acţionăm contrar unor opinii 
îndoielnice şi incerte, nu contrar unor judecăţi simple şi 
evidente. Dimpotrivă, Aristotel era de părere că nicio 
convingere bazată pe înţelegere nu era capabilă să 
scoată mai binele din nişte deprinderi înveterate şi că 
moravurile bune se nasc nu din cunoaştere, ci din 
acţiune. 

III. Conform lui Zenon, întemeietorul doctrinei 
stoice, natura îi recomandă fiecărui animal să-şi poarte 
de grijă, fiecare fiind înzestrat cu principiul iubirii de sine, 
astfel încât să-şi poată conserva nu doar propria 
existenţă, ci toate părţile diferite ale naturii sale, în cea 
mai bună şi cea mai desăvârşită condiţie de care este 
capabil. 

lubirea de sine a omului cuprinde, dacă pot spune 
astfel, trupul şi toate diferitele lui membre, mintea şi 
toate diferitele ei facultăţi şi puteri, dorind conservarea şi 
păstrarea tuturor în cea mai bună condiţie. Prin urmare, 
tot ceea ce tinde să sprijine această stare de existenţă îi 
este indicat de natură drept potrivit să fie ales şi tot ceea 
ce tinde să o distrugă, drept potrivit să fie respins. Astfel, 
sănătatea, forţa, agilitatea şi îndemânarea trupului, 
precum şi facilităţile externe care le pot susţine, avuţia, 
puterea, onorurile, respectul şi stima celor cu care trăim 
laolaltă, ne sunt în mod firesc indicate drept lucruri eli- 
gibile şi a căror posesie este de preferat lipsei lor. Pe de 
altă parte, boala, infirmitatea, stângăcia, durerea 
trupească, precum şi neajunsurile externe care tind să le 
provoace, precum sărăcia, lipsa de autoritate, disprețul 
sau ura celor din jur, ne sunt, în acelaşi mod, indicate 
drept lucruri de care să ne ferim şi pe care să le evităm.! 
n fiecare dintre aceste două categorii opuse de obiecte, 
unele se arată a fi mai pregnant obiectele fie ale alegerii, 


19 Vezi Cicero, De finibus, cartea Il; de asemenea, Diogene 
Laertius în Zenone, cartea VII, fragment 84 (n.a.). 


fie ale respingerii decât alte lucruri din aceeaşi categorie. 
Astfel, în prima categorie, sănătatea este evident 
preferabilă forţei fizice, iar aceasta este de preferat faţă 
de agilitate, reputaţia faţă de putere, iar puterea faţă de 
avuţie. Tot astfel, în a doua categorie, boala se cere 
evitată mai mult decât lipsa de îndemânare a trapului, 
ruşinea mai mult decât sărăcia, iar sărăcia mai mult 
decât lipsa de putere. Virtutea şi buna-cuviinţă a 
conduitei constau în a alege şi a respinge diferitele 
obiecte şi circumstanţe după cum au fost făcute de 
natură mai mult sau mai puţin obiecte ale alegerii ori ale 
respingerii; în a selecta întotdeauna dintre mai multele 
obiecte ale alegerii care ni se prezintă pe acela care era 
cel mai potrivit să fie ales, dacă nu le putem obţine pe 
toate; şi în a selecta, de asemenea, dintre mai multele 
obiecte ale respingerii care ni se oferă pe acela care 
trebuie cel mai puţin să fie evitat, atunci când nu stă în 
puterea noastră să le evităm pe toate. Alegând şi 
respingând cu acest discernământ just şi precis, 
acordând, prin aceasta, fiecărui obiect gradul exact de 
atenţie pe care îl merită, conform locului pe care îl deţine 
în această scară naturală a lucrurilor, păstrăm, conform 
stoicilor, acea rectitudine perfectă a conduitei care 
constituie esenţa virtuţii. Este ceea ce ei numeau a trăi 
consecvent, a trăi în acord cu natura, dând ascultare 
acelor legi şi porunci pe care natura sau Creatorul naturii 
le-au prescris purtării noastre. 

Până aici, ideea stoică de bună-cuviinţă şi de 
virtute nu este foarte diferită de concepţia lui Aristotel şi 
a vechilor peripateticieni. 

Printre acele obiecte esenţiale pe care natura ni le- 
a recomandat drept eligibile, se numărau prosperitatea 
familiei noastre, a cunoscuţilor şi prietenilor noştri, a ţării 
noastre, a umanităţii şi a universului în general Natura 
ne-a învăţat, de asemenea, că, aşa cum prosperitatea de 
care se bucură doi este preferabilă celei a unuia singur, 
prosperitatea multora sau a tuturor trebuie să fie de 


infinit de multe ori mai preferabilă. Ne-a învăţat că 
fiecare dintre noi este doar unul şi că, în consecinţă, ori 
de câte ori prosperitatea noastră este în contradicţie cu 
bunăstarea fie a întregului, fie a unei părţi considerabile 
din acesta, ar trebui chiar noi să alegem ceea ce este de 
atâtea ori mai preferabil. Întrucât toate evenimentele din 
această lume erau conduse de providenţa unui 
Dumnezeu înţelept, puternic şi bun, putem fi siguri că tot 
ceea ce se întâmplă tinde spre prosperitatea şi 
perfecțiunea întregului. Prin urmare, dacă noi am fi loviți 
de sărăcie, de boală sau de oricare altă calamitate, în 
primul rând trebuie să ne folosim toate resursele, în 
măsura în care dreptatea şi datoria noastră faţă de 
ceilalţi ne îngăduie, să ne salvăm singuri din această 
situaţie neplăcută. Dar dacă, după tot ceea ce am putut 
face, găsim că este imposibil să ne redresăm, ar trebui 
să fim mulţumiţi că ordinea şi perfecțiunea universului 
cerea ca noi să rămânem în aceeaşi situaţie. Şi, de 
vreme ce prosperitatea întregului trebuie să ni se pară, 
chiar şi nouă, preferabilă unei părţi atât de neînsemnate 
pe cât suntem noi, situaţia noastră, oricum ar fi, trebuie 
să devină din acel moment obiectul simpatiei noastre, 
dacă ne putem păstra acea completă bună-cuviinţă a 
sentimentului şi a conduitei în care constă perfecțiunea 
naturii noastre. Dacă, într-adevăr, ni s-ar oferi orice 
şansă de a ne redresa, avem datoria să o folosim. Era 
evident că ordinea universului nu mai cerea să continue 
situaţia noastră şi că marele Dirijor al lumii ne-a cerut să 
ieşim din ea, arătându-ne astfel limpede drumul pe care 
trebuie să-l urmăm. La fel stau lucrurile cu nenorocirile 
care se abat asupra cunoscuţilor şi prietenilor noştri sau 
asupra ţării noastre. Dacă, fără să violăm nicio altă 
obligaţie sacră, stă în puterea noastră să prevenim 
calamitatea ori să-i punem capăt, neîndoielnic este de 
datoria noastră să o facem. Este evident că buna- 
cuviinţă a acţiunii, regula pe care Jupiter ne-a dat-o spre 
a ne îndruma conduita, ne cere acest lucru. Dar, dacă 


este cu totul peste puterile noastre să prevenim 
nenorocirea ori să-i punem capăt, atunci trebuie să 
considerăm evenimentul drept cel mai fericit din câte se 
puteau întâmpla, fiindcă putem fi siguri că el a tins cel 
mai mult spre prosperitatea şi ordinea întregului, ceea ce 
chiar noi, dacă suntem înţelepţi şi echitabili, ar trebui să 
dorim mai presus de toate. Era interesul nostru final 
privit ca parte din acel întreg, a cărui prosperitate ar 
trebui să fie nu doar principalul, ci singurul obiect al 
dorinţei noastre. 

„În ce sens”, se întreabă Epictet, „se spune că 
unele lucruri sunt conforme cu natura noastră, pe când 
altele îi sunt contrare? În sensul în care ne considerăm 
separați şi detaşaţi de toate celelalte lucruri. Căci astfel 
se poate spune că este în acord cu natura ca piciorul să 
fie întotdeauna curat. Dar dacă îl priveşti ca pe un picior, 
şi nu ca pe ceva desprins de restul trupului, uneori 
trebuie să calce în noroi şi să păşească pe spini, ba chiar 
să fie amputat de dragul întregului corp, iar dacă refuză 
să le facă, nu mai este un picior. Tot astfel trebuie să ne 
privim şi pe noi. Ce eşti tu? Un om. Dacă te consideri 
ceva separat şi detaşat, este plăcut naturii tale să trăieşti 
până la adâncă bătrâneţe, să fii bogat şi sănătos. Dar 
dacă te consideri om şi parte a unui întreg, din motive 
care ţin de acel întreg, va trebui uneori să fii bolnav, 
alteori să fii expus neajunsurilor unei călătorii pe mare 
ori să fii nevoiaş şi, în sfârşit, poate să mori încă tânăr. 
Atunci, de ce te plângi? Nu ştii că purtându-te astfel, aşa 
cum piciorul încetează a mai fi picior, tot astfel tu 
încetezi să mai fii om?” 

Un om înţelept nu deplânge niciodată destinul 
Providenţei, nici nu crede că universul este alandala 
atunci când el nu se încadrează în ordinea lui. Nu se 
priveşte pe sine ca pe un întreg, separat şi detaşat de 
oricare altă parte a naturii, care îşi poartă sieşi de grijă şi 
pentru sine. Se priveşte în lumina în care îşi imaginează 
că îl vede acel mare geniu al naturii umane şi al lumii. Se 


pătrunde, dacă pot spune aşa, de sentimentele acelei 
Fiinţe divine şi se consideră pe sine un atom, o particulă 
a unui sistem imens şi infinit, care trebuie sacrificată în 
funcţie de ceea ce este convenabil întregului. Asigurat de 
înţelepciunea care dirijează toate evenimentele vieţii 
omeneşti, orice soartă ar abate asupra lui, acceptă cu 
bucurie, mulţumit că, dacă ar fi ştiut toate conexiunile şi 
dependenţele diferitelor părţi ale universului, este exact 
soarta pe care şi-ar fi dorit-o el însuşi. Dacă este viaţă, 
este încântat să trăiască, iar dacă este moarte, întrucât 
natura trebuie să nu mai fi avut nevoie de el aici, se duce 
de bună-voie acolo unde este trimis. Accept, a spus un 
filosof cinic, a cărui doctrină este, în această privinţă, 
identică cu învăţătura stoicilor, cu egală bucurie şi 
satisfacţie, orice mi-ar hărăzi soarta. Bogăţie sau sărăcie, 
plăcere sau durere, sănătate sau boală, toate sunt la fel 
şi nu mi-aş dori ca zeii să-mi fi schimbat destinul în nicio 
privinţă. Dacă ar fi să le cer ceva dincolo de ceea ce 
mărinimia lor mi-a dăruit deja, ar fi să mă înştiinţeze 
dinainte ce era pe placul lor să-mi facă, pentru a mă 
putea pune de bunăvoie în acea situaţie şi demonstra 
voioşia cu care am îmbrăţişat ceea ce mi-a fost dat. Dacă 
urmează să navighez pe mare, spune Epictet, aleg cea 
mai bună corabie şi cel mai bun pilot şi aştept cea mai 
bună vreme pe care împrejurările şi datoria mi le îngă- 
duie. Chibzuinţă şi buna-cuviinţă, principiile pe care zeii 
mi le-au dăruit pentru a-mi călăuzi conduita, îmi cer să 
fac aceste lucruri, dar nu mai mult, iar dacă, în pofida 
măsurilor mele de precauţie, se stârneşte o furtună pe 
care nici trăinicia vasului, nici priceperea pilotului nu o 
pot înfrunta, nu-mi bat capul reflectând asupra 
consecinţelor. Tot ceea ce puteam face s-a şi făcut deja. 
Dirijorii purtării mele nu-mi poruncesc niciodată să fiu 
nefericit, îngrijorat, disperat sau înfricoşat. Dacă ne vom 
scufunda ori dacă vom ajunge într-un port, este treaba 
lui Jupiter, nu a mea. Las totul pe de-a-ntregul în seama 
hotărârii sale şi nu-mi tulbur tihna gândindu-mă cum 


este probabil să-mi fi hotărât soarta, ci primesc orice mi 
s-ar întâmpla cu egală indiferenţă şi siguranţă. 

Din această încredere perfectă în acea înţelepciune 
generoasă care guvernează universul şi din această 
deplină resemnare faţă de orice ordine pe care acea 
înţelepciune ar putea socoti potrivit să o instituie, 
urmează cu necesitate că pentru înțeleptul stoic toate 
întâmplările din viaţă trebuie să fie într-o mare măsură 
indiferente. Întru totul, fericirea lui constă, mai întâi, în 
contemplarea fericirii şi a perfecțiunii marelui sistem al 
universului, a marii republici a zeilor şi oamenilor, a 
tuturor fiinţelor raţionale şi sensibile şi, în al doilea rând, 
în a-şi face datoria, acţionând cum se cuvine în treburile 
acestei mari republici, oricare ar fi micul rol pe care acea 
înţelepciune i l-a atribuit. Buna-cuviinţă sau necuviinţa 
strădaniilor sale pot fi de mare importanţă pentru el. 
Succesul sau eşecul lor pot să nu conteze deloc; pot să 
nu stârnească nicio bucurie sau tristeţe pătimaşă, nicio 
dorinţă sau aversiune înflăcărată. Dacă preferă unele 
evenimente altora, dacă unele situaţii sunt obiectul ale- 
gerii sale, iar altele, ţinta respingerii lui nu e pentru că le 
priveşte pe unele ca fiind în sine mai bune, în orice 
privinţă, decât altele sau pentru că ar crede că propria 
fericire ar fi mai deplină în ceea ce se numeşte o situaţie 
norocoasă decât în ceea ce se crede a fi o situaţie 
nenorocită - ci pentru că buna-cuviinţă a acţiunii, regula 
pe care zeii i-au dăruit-o pentru a-i fi călăuză în acţiune, 
îi cere să aleagă ori să respingă în acest fel. Toate 
afectele sale sunt absorbite şi înghiţite de două mari 
afecte: unul care priveşte dorinţa de a-şi face datoria şi 
celălalt legat maxima fericire posibilă a tuturor fiinţelor 
raţionale şi sensibile. Pentru mulţumirea celui din urmă 
afect, el se bizuie în cea mai deplină siguranţă pe 
înţelepciunea şi puterea marelui Administrator al 
universului. Singura lui grijă este legată de mulţumirea 
primului afect, legat nu de eveniment, ci de buna- 
cuviinţă a propriilor strădanii. Oricare ar putea fi 


evenimentul, el are încredere că o putere şi o 
înţelepciune superioară va îndrepta întâmplarea spre 
propăşirea acelui scop măreț pe care el însuşi este cel 
mai dornic să-l susţină. 

Această bună-cuviinţă a alegerii şi a respingerii o 
vedem mai întâi, ca şi cum ne-ar fi recomandată şi 
prezentată de cunoaşterea lucrurilor şi de dragul 
lucrurilor alese şi respinse; totuşi, odată ce am ajuns să o 
cunoaştem temeinic, ordinea, graţia şi frumuseţea pe 
care le distingem în această conduită, fericirea pe care o 
simţim că rezultă din ea se va dovedi cu necesitate mult 
mai prețioasă decât obţinerea efectivă a tuturor 
obiectelor de ales sau decât evitarea efectivă a tuturor 
acelora de respins. Din respectul acestei bune-cuviinţe 
se nasc fericirea şi gloria; din nesocotirea ei, nefericirea 
şi ruşinea naturii umane. 

Dar pentru un om înţelept, ale cărui pasiuni au fost 
perfect supuse principiilor directoare ale naturii sale, 
respectarea exactă a acestei bune-cuviinţe este la fel de 
uşoară în toate ocaziile. Dacă se bucură de prosperitate, 
îi mulţumeşte lui Jupiter pentru că l-a asociat cu nişte 
circumstanţe uşor de controlat şi în care există puţine 
tentaţii de a face lucruri rele. Dacă are necazuri, îi 
mulţumeşte nu mai puţin regizorului acestui spectacol al 
vieţii omeneşti, pentru că l-a pus să se înfrunte cu un 
atlet viguros, asupra căruia victoria, chiar dacă lupta va 
fi probabil mai violentă, este mai glorioasă şi la fel de 
sigură. Poate fi ceva ruşinos în acea nenorocire care s-a 
abătut asupra noastră fără să fi greşit cu nimic şi în care 
ne purtăm cu perfectă bună-cuviinţă? Prin urmare, nu 
poate fi nimic rău, ci, dimpotrivă, cel mai mare bine şi cel 
mai consistent avantaj. Un om curajos exultă în faţa 
acelor pericole în care soarta l-a azvârlit, fără ca el să fi 
comis nimic nesăbuit. Acele primejdii îi oferă ocazia de a- 
şi exercita cutezanţa eroică, a cărei manifestare aduce 
cu sine plăcerea exaltată care decurge din buna-cuviinţă 
superioară şi din admiraţia meritată. Cel care, prin 


exerciţiu, stăpâneşte toate secretele unor practici nu 
priveşte cu aversiune ocaziile de a-şi măsura forţele şi 
priceperea cu cei mai puternici. Şi, tot astfel, unul care îşi 
stăpâneşte toate pasiunile, nu se teme de nicio 
împrejurare în care Administratorul universului poate 
gândi că este potrivit să-l plaseze. Mărinimia acelei Fiinţe 
divine l-a înzestrat cu virtuţi care îl fac superior oricărei 
situaţii. Dacă e plăcere, are cumpătarea de a se abţine; 
dacă este durere, are statornicia cu care să o îndure; 
dacă este pericol şi moarte, are noblețea şi tăria de 
caracter să le dispreţuiască. Intâmplările vieţii omeneşti 
nu-l pot găsi nicicând nepregătit sau neştiind să păstreze 
buna-cuviinţă a sentimentului şi a conduitei care, în 
propria opinie, constituie în acelaşi timp motivul său de 
mândrie şi fericirea lui. 

Se vădeşte că stoicii au considerat că viaţa omului 
este un joc de mare iscusinţă, în care există totuşi un 
element de hazard sau ceea ce vulgul înţelege prin 
soartă. In astfel de jocuri, miza este, de regulă, un fleac 
şi întreaga plăcere a jocului izvorăşte din faptul că joci 
bine, corect şi cu mare măiestrie. Dacă, în pofida 
iscusinţei sale, sub influenţa hazardului, jucătorul 
priceput se întâmplă să piardă, înfrângerea trebuie să fie 
mai degrabă o chestiune de veselie decât de supărare 
serioasă. Nu a făcut nicio mutare greşită; nu a făcut 
nimic de care să-i fie ruşine; s-a bucurat pe de-a-ntregul 
de plăcerea jocului. Dimpotrivă, dacă, în pofida 
numeroaselor sale erori grosolane, jucătorul nepriceput 
se întâmplă să câştige, succesul nu-i poate aduce decât 
o mică satisfacţie. Este umilit de amintirea tuturor 
erorilor pe care le-a comis. Chiar în timpul jocului, nu se 
poate bucura câtuşi de puţin de plăcerea care i-ar fi la 
îndemână. Necunoscând regulile jocului, frica, îndoiala şi 
şovăiala sunt sentimentele dezagreabile care preced 
aproape fiecare mutare pe care o face, iar după ce a 
jucat, ruşinea de a descoperi că a făcut o boacănă 
întregeşte neplăcutul cerc al senzaţiilor sale. Cu toate 


avantajele pe care le poate oferi, după stoici, viaţa 
omului ar trebui privită ca având o miză de doi bani, o 
chestiune de departe prea neînsemnată ca să merite 
orice atenţie plină de îngrijorare. Singura noastră grijă 
trebuie să fie legată nu de miza jocului, ci de metoda 
potrivită de a juca. Dacă ne-am legat fericirea de câştigul 
mizei, am legat-o de ceea ce depinde de nişte cauze 
dincolo de puterile noastre, pe care nu le putem controla. 
Ne-am expus în mod necesar fricii şi neliniştii perpetue 
şi, adeseori, unor dezamăgiri amarnice şi ruşinoase. 
Dacă ne-am legat fericirea de ştiinţa de a juca bine, 
corect, inteligent şi dibaci, pe scurt, de buna-cuwviinţă a 
purtării noastre, i-am găsit locul în ceea ce, prin 
disciplină, educaţie şi atenţie, poate fi pe deplin în 
puterea noastră şi sub controlul nostru. Atunci fericirea 
noastră ar fi perfect asigurată şi dincolo de atingerile 
sorții. Dacă nu stă în puterile noastre, rezultatul 
accidental al acţiunilor noastre iese cu totul din aria 
îngrijorării noastre şi nu ne poate provoca niciodată nici 
teamă, nici nelinişte, după cum nu ne poate aduce 
vreodată o dezamăgire amarmică sau măcar una 
serioasă. 

Însăşi viaţa, precum şi toate diferitele avantaje sau 
dezavantaje care o pot însoţi, ar putea fi, spun ei, 
conform diverselor împrejurări, obiectul potrivit fie al 
alegerii, fie al respingerii noastre. Dacă, în situaţia 
noastră actuală, există mai multe circumstanţe agreabile 
potrivit naturii decât cele contrare acesteia, mai multe 
împrejurări care să fie obiectele alegerii decât cele ale 
respingerii, atunci viaţa, în întregul ei, este obiectul 
potrivit al alegerii şi buna-cuviinţă a conduitei ne cere să 
rămânem în viaţă. Dacă, pe de altă parte, în situaţia 
noastră actuală există, fără nicio speranţă de schimbare, 
mai multe circumstanţe contrare naturii decât cele pe 
placul ei, mai multe împrejurări care să fie obiectul 
respingerii decât al alegerii, atunci viaţa ca atare devine, 
în acest caz, pentru omul înţelept obiect de respingere, 


iar el are nu doar libertatea de a i se sustrage, dar buna- 
cuviinţă a conduitei, regula pe care zeii i-au dăruit-o spre 
a-i călăuzi purtarea, îi cere să o facă. Mi s-a poruncit, 
spunea Epictet, să nu locuiesc la Nicopole. Nu locuiesc 
acolo. Mi s-a poruncit să nu locuiesc la Atena. Nu locuiesc 
la Atena. Mi s-a poruncit să nu locuiesc la Roma. Nu 
locuiesc la Roma. Mi s-a poruncit să trăiesc pe mica şi 
stâncoasa insulă Gyarae. Mă duc şi trăiesc acolo. Dar 
casa din Gyarae scoate fum. Dacă fumul este moderat, îl 
voi suporta şi voi rămâne acolo. Dacă este excesiv, voi 
merge într-o casă de unde niciun tiran nu mă poate 
scoate. Nu uit niciodată că uşa este deschisă, că pot ieşi 
afară când îmi place, să mă adăpostesc în acea casă 
primitoare, deschisă mereu tuturor; căci dincolo de 
îmbrăcămintea intimă şi de trupul meu, niciun muritor nu 
deţine nicio putere asupra mea. Dacă situaţia ta este în 
general dezagreabilă, dacă locuieşti într-o casă care 
scoate prea mult fum pentru tine, spuneau stoicii, ieşi 
din ea neapărat. Dar ieşi fără bombăneli, fără să 
murmuri şi fără să te plângi. Mergi înainte calm, 
mulţumit, vesel, mulţumind zeilor, care, în nemărginita 
lor dărnicie, au deschis portul sigur şi liniştit al morţii, 
oricând gata să ne primească de pe oceanul furtunos al 
vieţii omeneşti; care au pregătit acest sacru, inviolabil şi 
mare azil, mereu deschis, mereu accesibil, întru totul 
dincolo de atingerea furiei şi nedreptăţii oamenilor şi 
suficient de încăpător ca să-i găzduiască atât pe aceia 
care vor, cât şi pe aceia care nu vor să se retragă în el: 
un azil care înlătură din orice om orice pretext de a se 
plânge sau măcar de a-şi imagina că în viaţa omenească 
poate exista orice alt rău în afară de acela pe care îl 
suferă din pricina propriei prostii şi slăbiciuni. 

In puţinele fragmente din filosofia lor care au ajuns 
până la noi, stoicii vorbesc uneori despre părăsirea vieţii 
cu o voioşie, ba chiar cu o uşurinţă, care, dacă ar fi să 
avem în vedere numai acele fragmente ca atare, ne-ar 
putea face să credem că ei şi-au imaginat că putem 


renunţa la viaţă oricând ne încearcă, din senin şi 
capricios, cel mai uşor dezgust sau orice disconfort. 
„Atunci când iei cina cu o astfel de persoană”, spune 
Epictet, „te plângi de lungile poveşti pe care ţi le spune 
despre războaiele sale cu mysienii. «Acum, prietene, 
spune el, după ce ţi-am povestit cum am luat un 
prizonier de seamă undeva, îţi voi povesti cum am fost 
asediat altundeva». Dar, dacă nu doreşti să fii deranjat 
de lungile sale istorisiri, nu-i accepta invitaţia la cină. 
Dacă îi primeşti invitaţia, nu ai niciun motiv să te plângi 
de vorbăria lui. La fel stau lucrurile cu ceea ce tu numeşti 
relele din viaţa omului. Nu te plânge niciodată de acele 
lucruri de care stă mereu în puterea ta să te lipseşti.” În 
pofida acestei voioşii, ba chiar frivolităţi a expresiei, 
totuşi alternativa sinuciderii sau a rămânerii în viaţă era, 
conform stoicilor, o chestiune de cea mai serioasă şi 
importantă deliberare. Nu trebuie să renunţăm niciodată 
la viaţă până când nu ni se cere explicit să o facem de 
către acea Putere conducătoare care ne-a adus pe lume 
iniţial. Dar putem considera că am auzit chemarea de a 
părăsi viaţa nu doar la capătul sorocit şi inevitabil al 
vieţii omeneşti. Ori de câte ori providenţa acelei puteri 
conducătoare a făcut ca, în totalitate, condiţia noastră să 
fie mai degrabă obiectul respingerii decât al alegerii, 
marea regulă care ne-a fost dată spre a ne călăuzi 
conduita ne cere să renunţăm la viaţă. Atunci se poate 
spune că auzim glasul măreț şi binevoitor al acelei Fiinţe 
divine cerându-ne limpede să o facem. 

Din acest motiv, conform stoicilor, poate fi de 
datoria omului înţelept să îşi ia viaţa chiar dacă este 
perfect fericit, în vreme ce, dimpotrivă, poate fi de 
datoria unui om slab să rămână în viaţă, chiar dacă este 
cu necesitate nefericit. Dacă, în situaţia omului înţelept, 
mai multe circumstanţe sunt obiectele naturale ale 
respingerii decât cele ale alegerii, întreaga situaţie 
devine obiect de respingere şi regula pe care zeii i-au 
dat-o spre a-şi călăuzi conduita îi cere să i se sustragă pe 


cât de repede îi permit circumstanţele particulare. El era 
totuşi perfect fericit chiar în timp ce se gândea că este 
potrivit să rămână în viaţă. El şi-a legat fericirea nu de 
obţinerea obiectelor alegerii sale sau de evitarea 
obiectelor respingerii lui, ci întotdeauna de a alege şi de 
a respinge cu exactă bună-cuviinţă; nu de succesul, ci de 
caracterul adecvat al strădaniilor şi eforturilor sale. Dacă, 
în situația omului slab, dimpotrivă, mai multe 
circumstanţe sunt obiectele naturale ale alegerii decât 
cele ale respingerii, atunci întreaga situaţie devine 
obiectul potrivit al alegerii şi este de datoria lui să 
rămână în viaţă. El este nefericit totuşi, din cauză că nu 
ştie cum să folosească acele circumstanţe. Oricât de 
bune i-ar fi cărţile, nu ştie cum să le joace şi nu se poate 
bucura de nicio satisfacţie reală, nici în timpul, nici la 
sfârşitul jocului, oricare s-ar putea întâmpla să fie 
rezultatul.20 

Deşi asupra ei stoicii au insistat mai mult decât 
oricare altă sectă a filosofilor antici, buna-cuviinţă, în 
unele situaţii, a morţii voluntare era totuşi o doctrină 
comună tuturor, chiar şi a paşnicilor şi indolenţilor 
epicurieni. În timpul perioadei în care au trăit fondatorii 
tuturor principalelor secte ale filosofiei antice, în timpul 
Războiului Peloponesiac şi mulţi ani după încheierea lui, 
toate diferitele republici din Grecia erau aproape mereu 
tulburate de cele mai furibunde conflicte domestice, iar 
pe plan extern, implicate în cele mai sângeroase 
războaie, în care toţi combatanții căutau nu doar 
superioritatea ori dominaţia, ci să-şi extermine inamicii 
sau, ceea ce era nu mai puţin crud, să-i reducă la cea 
mai josnică stare, aceea de sclavi domestici, şi să-i 
vândă, bărbaţi, femei şi copii, ca pe nişte cirezi de vite, 
celui care oferea cel mai bun preţ pe piaţă. De 
asemenea, date fiind dimensiunile reduse ale majorităţii 
acelor state, nu era improbabil ca oricare dintre ele să 
sufere aceeaşi calamitate pe care a abătut-o, poate, 


20 Vezi Cicero, De finibus, cartea III, cap. 13, ediţia Olivet (n. a). 


frecvent sau măcar a încercat s-o abată asupra unora 
dintre vecinii săi. În această dezordine, cea mai 
desăvârşită nevinovăție, însoţită deopotrivă de rangul cel 
mai înalt şi de cele mai alese funcţii publice, nu-i puteau 
oferi nimănui nicio siguranţă, nici măcar omului aflat la el 
acasă, printre cunoscuţii şi concetăţenii lui, faţă de 
dominaţia unei facţiuni ostile şi furibunde, putând fi 
condamnat să sufere pedeapsa cea mai crudă şi mai 
degradantă. Dacă era luat prizonier de război sau dacă 
oraşul unde locuia era cucerit, se vedea expus, dacă aşa 
ceva era cu putinţă, unor prejudicii şi insulte şi mai mari. 
Dar în mod firesc sau, mai degrabă, necesar, fiecare om 
îşi familiarizează imaginaţia cu nenorocirea la care 
prevede că situaţia lui îl expune. Este imposibil ca un 
marinar să nu se gândească frecvent la furtuni şi 
naufragii, să nu-şi închipuie că se scufundă în mare şi 
cum este probabil să simtă şi să acţioneze în astfel de 
situaţii. Tot astfel, era imposibil ca un patriot sau erou 
grec să nu-şi familiarizeze imaginaţia cu toate diversele 
calamităţi la care situaţia lui îl expunea cel mai frecvent 
sau, mai degrabă, în mod constant. Aşa cum sălbaticul 
american îşi pregăteşte cântecul de moarte şi se 
gândeşte cum trebuie să acţioneze odată ce a căzut în 
mâinile duşmanilor şi este trimis de aceştia la moarte 
prin cele mai lente torturi, înconjurat de insultele şi 
batjocura tuturor spectatorilor, la fel un patriot sau erou 
grec nu putea să evite a-şi îndrepta frecvent gândurile 
spre ceea ce trebuia să sufere şi să facă în exil, în 
captivitate, în sclavie, când era pus la cazne şi când era 
dus la eşafod. Dar filosofii din toate diferitele secte şi-au 
reprezentat foarte corect virtutea — adică o conduită 
înţeleaptă, justă, fermă şi cumpănită, ca fiind nu doar 
cea mai probabilă, dar cea mai sigură şi mai infailibilă 
cale spre fericire chiar în această viaţă. Totuşi această 
conduită nu-l putea scuti întotdeauna, ba chiar îl putea 
expune pe acela care o urma tuturor calamităţilor care 
surveneau în acea instabilă situaţie a afacerilor publice. 


Prin urmare, ei s-au străduit să arate că fericirea era fie 
în totalitate, fie măcar într-o mare măsură independentă 
de soartă; după stoici, în totalitate, pentru filosofii din 
Academie şi cei peripateticieni, într-o mare măsură. 
Purtarea înţeleaptă, chibzuită şi corectă era, în primul 
rând, conduita cu cea mai mare probabilitate să ducă la 
succes în orice gen de iniţiativă şi, în al doilea rând, chiar 
dacă nu avea succes, mintea nu rămânea fără consolare. 
Omul virtuos încă se poate bucura de deplina aprobare a 
propriei inimi şi încă poate simţi că, oricât de tulburi pot 
fi lucrurile pe dinafară, totul era calm, plin de pace şi 
armonie pe dinlăuntru. În general, se putea mângâia, de 
asemenea, cu siguranţa că se bucura de dragostea şi de 
stima oricărui spectator inteligent şi imparţial, care nu se 
putea împiedica să-i admire conduita şi să regrete 
nenorocul său. 

În aceiaşi timp, acei filosofi s-au străduit să arate 
că şi cele mai mari nenorociri care se pot abate asupra 
vieţii omeneşti pot fi îndurate mai uşor decât îşi 
imaginează lumea îndeobşte. S-au străduit să scoată în 
evidenţă alinările de care omul încă se poate bucura 
atunci când ajunge în sărăcie sau în exil, când este ţinta 
nedreptăţii zgomotoase a mulţimii, când suferă din 
pricina orbirii, a surdităţii sau a bătrâneţii avansate, în 
apropierea morţii. Ei au arătat, de asemenea, motivele 
care ar putea contribui la a-i susţine statornicia în 
chinurile durerii şi chiar ale torturii, când este atins de 
boală, când suferă din pricina pierderii copiilor, a morţii 
prietenilor etc. Puținele fragmente care au ajuns până la 
noi din ceea ce au scris vechii filosofi despre aceste 
subiecte alcătuiesc, poate, una dintre cele mai 
interesante rămăşiţe ale Antichității. Curajul şi bărbăţia 
doctrinelor lor stau într-un minunat contrast cu tonul 
disperat, jalnic şi plângăcios al unora dintre sistemele 
moderne. 

Dar, în timp ce acei filosofi antici s-au străduit de 
această manieră să sugereze orice argument care putea, 


după cum spune Milton, să înarmeze pieptul îndărătnic 
cu răbdare încăpăţânată, ca un oţel extrem de dur, în 
acelaşi timp s-au străduit să-i convingă pe adepţii lor că 
nu era şi nici nu putea să fie nimic rău în moarte şi că, 
dacă situaţia lor devenea prea greu de îndurat, remediul 
era la îndemână, uşa era deschisă şi puteau, fără teamă, 
să iasă oricând ar fi dorit. Dacă dincolo de prezent nu 
există nicio altă lume, moartea, spuneau ei, nu poate fi 
ceva rău; dacă exista o altă lume, zeii trebuie să fie 
prezenţi în ea şi un om drept nu se putea înfricoşa de 
nimic rău sub protecţia lor. Pe scurt, acei filosofi 
pregăteau un cântec-de-moarte, dacă pot spune astfel, 
pe care patrioţii şi eroii greci să-l folosească în ocaziile 
potrivite şi, dintre toate diferitele secte, stoicii, cred că 
trebuie să o recunoaştem, au compus cântecul de 
departe cel mai însufleţit şi mai curajos. 

Cu toate acestea, sinuciderea pare să nu fi fost 
niciodată foarte des întâlnită printre greci. Cu excepţia 
lui Cleomenes, nu pot acum să-mi amintesc niciun patriot 
sau erou ilustru din Grecia care să fi murit de propria 
mână. Moartea lui Aristomenes este la fel de mult în 
afara istoriei reale ca şi aceea a lui Ajax. Povestea 
comună despre moartea lui Temistocle, deşi are loc în 
acea istorie reală, poartă pe chip toate semnele celei mai 
romantice fabule. Dintre toţi eroii greci ale căror vieţi au 
fost descrise de Plutarh, Cleomenes se dovedeşte a fi 
fost singurul care a pierit în acest fel. Theramines, 
Socrate şi Phocion, cărora, desigur, nu le-a lipsit curajul, 
au acceptat să fie trimişi la închisoare şi s-au supus 
cuminţi acelei morţi la care i-a condamnat nedreptatea 
concetăţenilor lor. Bravul Eumenes a îngăduit să fie 
predat de propriii soldaţi răzvrătiți duşmanului său 
Antigonus şi a murit de foame, fără să se opună cu 
violenţă. Galantul Philopoemen s-a lăsat luat prizonier de 
mesenieni, a fost aruncat într-o temniţă subterană şi se 
presupune că s-ar fi otrăvit. Intr-adevăr, se spune că mai 
mulţi filosofi ar fi murit în acest fel, dar vieţile lor au fost 


relatate atât de prosteşte, încât foarte puţin credit se 
poate acorda celor mai multe dintre istoriile scrise des- 
pre ei. Avem trei relatări diferite ale morţii lui Zenon 
stoicul. Una spune că, după ce s-a bucurat, timp de 
nouăzeci şi opt de ani, de cea mai deplină sănătate, s-a 
întâmplat să cadă pe când ieşea din şcoala sa şi, chiar 
dacă nu a păţit nimic altceva decât să îşi scrântească un 
deget, a izbit pământul cu mâna şi, după cum spune 
Niobe în tragedia lui Euripide, a rostit aceste cuvinte: Vin, 
de ce mă chemi? şi, imediat, s-a dus acasă şi s-a 
spânzurat. La acea vârstă atât de înaintată, s-ar putea 
crede că putea să arate mai multă răbdare. Intr-o altă 
relatare, la aceeaşi vârstă şi în urma unui accident 
asemănător, s-a sinucis prin înfometare. A treia relatare 
spune că, în vârstă de şaptezeci şi doi de ani, a murit de 
moarte naturală; aceasta este de departe cea mai 
probabilă relatare dintre cele trei, fiind susţinută şi de 
autoritatea unui contemporan, care trebuie să fi avut 
toate prilejurile de a fi bine informat — Persaeus, iniţial 
sclavul şi ulterior prietenul şi discipolul lui Zenon. Prima 
relatare îi aparţine lui Apollonius din Tyr, care a trăit în 
timpul lui Augustus Caesar, aproximativ cu două sau trei 
sute de ani după moartea lui Zenon. Nu ştiu cine este 
autorul celei de-a doua relatări. Apollonius, care era el 
însuşi un stoic, s-a gândit probabil că i-ar face cinste 
întemeietorului unei secte care a vorbit atât de mult 
despre moartea voluntară dacă ar muri în acest fel de 
propria mână. Totuşi, adeseori despre oamenii de litere 
se vorbeşte după moartea lor mai mult decât despre cei 
mai mari prinți şi bărbaţi de stat din vremea lor, deşi, în 
timpul vieţii au fost, în general, atât de obscuri şi de 
neînsemnaţi, încât aventurile lor sunt rareori consemnate 
de istoricii contemporani cu ei. Pentru a satisface 
curiozitatea publicului şi neavând niciun document 
autentic care să le susţină ori să le contrazică 
naraţiunea, istoricii de mai târziu par, în dese rânduri, să 
fi măsluit istorisirile lor în conformitate cu propria 


fantezie şi, aproape întotdeauna, cu o mare încărcătură 
de miraculos. În acest caz particular, deşi nu este 
susţinut de nicio autoritate, miraculosul pare să fi avut 
întâietate faţă de probabil, deşi susţinut de cei mai buni. 
Diogene Laertios preferă în mod limpede povestea lui 
Apollonius. Lucian şi Lactantius par amândoi să fi dat 
crezare poveştii despre vârsta foarte înaintată şi moartea 
violentă. 

Moda morţii voluntare se dovedeşte a fi fost mult 
mai pregnantă printre mândrii romani decât a fost 
vreodată printre sprintenii, inventivii şi adaptabilii greci. 
Chiar în rândurile romanilor, moda pare a nu se fi stabilit 
la începuturi, în ceea ce se numeşte epoca virtuoasă a 
republicii. Deşi este, probabil, o fabulă, povestea comună 
despre moartea lui Regulus nu putea să fi fost inventată 
vreodată dacă s-ar fi admis că orice dezonoare se putea 
abate asupra acelui erou, dacă acesta s-ar fi supus 
răbdător torturilor la care se spune că l-au pus carta- 
ginezii. Înţeleg că, în perioadele ulterioare ale republicii, 
o oarecare ruşine ar fi pătat această supunere. In 
diferitele războaie civile care au precedat căderea 
republicii, mulţi dintre membrii eminenţi din toate 
partidele aflate în conflict au ales mai degrabă să piară 
de propria mână decât să cadă în mâinile duşmanilor. 
Moartea lui Cato, preamărită de Cicero şi criticată de 
Cezar, a devenit subiectul unei foarte serioase 
controverse între, poate, cei mai iluştri doi avocaţi pe 
care i-a avut lumea vreodată şi care a pus pecetea 
splendorii pe această metodă de a muri, pe care se pare 
că şi-a păstrat-o în multe epoci ulterioare. Elocvenţa lui 
Cicero era superioară elocvenţei lui Cezar. Tabăra 
admiratorilor a triumfat asupra grupării criticilor şi, multe 
epoci după aceea, iubitorii de libertate l-au privit pe Cato 
ca pe cel mai venerabil martir al partidului republican. 
Un şef de partid, observa Cardinalul de Retz, poate să 
facă orice îi place; cât timp îşi păstrează încrederea 
prietenilor, nu poate greşi niciodată — un dicton al cărui 


adevăr însuşi Eminenţa sa a avut mai multe ocazii să-l 
verifice în experienţă. Cato, se pare, adăuga celorlalte 
virtuţi ale sale calitatea de a fi un excelent tovarăş de 
pahar. Duşmanii l-au acuzat că era beţiv, dar, spune 
Seneca, oricine îi reproşa lui Cato acest viciu va găsi că 
este mai uşor a dovedi că beţia este o virtute decât că 
un om precum Cato putea fi subjugat de vreun viciu. 

Sub domnia împăraţilor, această metodă de a muri 
pare să fi fost, vreme îndelungată, foarte la modă. În 
epistolele lui Pliniu sunt menţionate mai multe persoane 
care au ales să moară astfel, mai degrabă din vanitate şi 
dorinţă de ostentaţie, s-ar părea, decât convinşi de ceva 
care să-i fi părut, chiar unui stoic sobru şi judicios, un 
motiv potrivit sau necesar. Chiar şi doamnele, care 
numai rareori nu ţin pasul cu moda, par să fi ales 
adeseori, cât se poate de neîntemeiat, să moară în acest 
fel şi, aidoma doamnelor din Bengal, să-şi însoţească, în 
unele situaţii, bărbatul în mormânt. Dominația acestei 
mode a prilejuit cu siguranţă multe morţi care altminteri 
nu s-ar fi petrecut. Cu toate acestea, tot prăpădul pe 
care l-ar fi putut prilejui această modă, poate cea mai 
înaltă manifestare de vanitate şi  impertinenţă 
omenească, nu a fost, niciodată, foarte mare. 

Principiul sinuciderii, care ne-ar învăţa să 
considerăm uneori că acea acţiune violentă ar fi un motiv 
de aplauze şi de aprobare, pare a fi în totalitate un 
rafinament filosofic. În starea ei nevătămată şi 
sănătoasă, natura nu pare să ne îndemne vreodată la 
sinucidere. Există, într-adevăr, o specie de melancolie 
(boală de care, printre alte calamităţi, natura umană 
suferă din nefericire) ce pare însoţită de ceea ce s-ar 
putea numi un apetit irezistibil de autodistrugere. În 
circumstanţe adeseori de maximă prosperitate 
exterioară şi adeseori în pofida celor mai serioase şi 
adânc întipărite sentimente religioase, se ştie că de 
multe ori această boală şi-a împins nenorocitele victime 
spre această fatală manifestare extremă. Nefericitele 


persoane care pier în acest mod mizerabil sunt ţintele 
potrivite nu ale blamului, ci ale compătimirii, încercarea 
de a-i pedepsi, atunci când ei se află dincolo de limitele 
oricărei pedepse omeneşti, nu este mai absurdă decât 
este nedreaptă. Pedeapsa poate să se abată numai 
asupra prietenilor şi cunoscuţilor supraviețuitori, care 
sunt întotdeauna cu totul nevinovaţi şi pentru care 
pierderea prietenului lor, într-un mod atât de ruşinos, 
trebuie să fie ca atare o foarte mare calamitate. In starea 
ei nevătămată şi sănătoasă, Natura ne îndeamnă 
întotdeauna să evităm suferinţa în toate situaţiile, de 
multe ori să ne apărăm împotriva ei, chiar dacă există 
riscul sau chiar certitudinea că vom pieri apărându-ne. 
Dar atunci când nu am fost în stare să ne apărăm de 
suferinţă, dar nici nu am pierit apărându-ne, niciun 
principiu natural, nicio consideraţie faţă de aprobarea 
presupusului spectator imparţial, faţă de judecata omului 
din adâncul inimii nu pare să ne ceară să scăpăm de ea 
distrugându-ne singuri. Numai conştiinţa propriei 
slăbiciuni, a incapacității noastre de a îndura nenorocirea 
cu bărbăţia şi fermitatea cuvenite ne poate conduce la 
acest deznodământ. Nu ţin minte să fi citit ori să fi auzit 
de vreun sălbatic american care, înainte de a fi luat 
prizonier de un trib ostil, să-şi fi pus capăt zilelor, ca să 
evite a fi trimis la moarte prin tortură, înconjurat de 
insultele şi batjocura duşmanilor săi. El îşi caută gloria în 
tăria de a suporta aceste chinuri cu bărbăţie şi de a 
răspunde insultelor cu de zece ori mai mult dispreţ şi mai 
mare batjocură. 

Totuşi acest dispreţ faţă de viaţă şi de moarte şi, în 
acelaşi timp, cea mai deplină supunere faţă de ordinea 
Providenţei, cea mai completă mulţumire faţă de orice 
eveniment pe care ni-l poate scoate în cale mersul 
treburilor omeneşti pot fi considerate cele două doctrine 
fundamentale pe care s-a sprijinit întreaga construcţie a 
moralității stoice.  Independentul şi curajosul, dar 
adeseori asprul Epictet poate fi considerat marele 


apostol al primei doctrine;  blândul,  omenosul, 
mărinimosul Antoninus, apostolul celei de-a doua. 

Sclavul eliberat al lui Epaphriditus, care, în 
tinereţe, fusese supus insolenţei unui stăpân brutal şi 
care, în floarea vârstei, din cauza geloziei şi a capriciului 
lui Domițian, a fost izgonit de la Roma şi din Atena şi 
obligat să locuiască la Nicopole şi care se putea aştepta 
în orice clipă ca acelaşi tiran să-l gonească pe insula 
Gyaras sau, poate, să fie ucis, a reuşit să-şi păstreze 
seninătatea numai cultivând în mintea lui cel mai 
suveran dispreţ faţă de viaţa omului. Nicicând nu exultă 
şi, în consecinţă, elocvenţa lui nu este nicicând atât de 
însufleţită ca atunci când prezintă inutilitatea şi 
nimicnicia tuturor plăcerilor şi a tuturor suferințelor sale. 

Bunul împărat, suveranul absolut al întregii părți 
civilizate a lumii, care, fără îndoială, nu avea niciun motiv 
particular să se plângă de propria soartă, se desfată 
exprimând mulţumirea lui faţă de mersul obişnuit al 
lucrurilor şi scoțând la iveală frumuseți chiar în acele 
părţi unde observatorii de rând nu sunt capabili să vadă 
niciuna. Există o bună-cuviinţă şi chiar o graţie 
cuceritoare, observă el, la bătrâneţe, precum şi la 
tinereţe, iar slăbiciunea şi decrepitudinea unei stări este 
la fel de potrivită naturii ca şi floarea şi vigoarea 
celeilalte. Moartea, de asemenea, e numai un sfârşit la 
fel de potrivit al senectuţii, pe cât este tinereţea 
continuarea firească a copilăriei sau bărbăţia succe- 
soarea tinereţii. După cum se spune frecvent, remarcă el 
cu altă ocazie, că medicul i-a ordonat unui om să 
călărească, să facă o baie caldă ori să meargă desculţ, 
tot astfel ar trebui să spunem că Natura, marele dirijor şi 
medic al universului, i-a poruncit unui om o boală, 
amputarea unui membru sau pierderea unui copil. 
Urmând prescripţiile doctorilor obişnuiţi, pacientul înghite 
o mulţime de poţiuni amare şi suferă multe operaţii 
dureroase. Animat de speranţa foarte incertă că 
sănătatea poate fi consecinţa acestor tratamente, el le 


urmează de bunăvoie. Pacientul poate spera, în acelaşi 
mod, că şi cele mai aspre prescripţii ale marelui Medic al 
naturii vor contribui la propria sănătate, la prosperitatea 
şi la fericirea sa finală şi poate fi perfect asigurat că ele 
nu doar contribuie la sănătatea, prosperitatea şi fericirea 
universului, ci sunt indispensabile pentru susţinerea şi 
progresul marelui plan al lui Jupiter. Dacă nu ar fi aşa, 
universul nu le-ar fi produs nicicând, căci atotştiutorul 
său Arhitect şi Dirijor nu ar fi îngăduit niciodată să se 
întâmple, întrucât toate părțile  coexistente ale 
universului, inclusiv cea mai mică dintre ele, sunt exact 
potrivite între ele şi toate contribuie la alcătuirea unui 
sistem imens şi interconectat, la fel toate evenimentele 
succesive care se urmează unul pe celălalt, inclusiv cele 
mai neînsemnate în aparenţă, sunt părţi necesare ale 
măreţului lanţ de cauze şi de efecte fără început şi fără 
sfârşit şi care, după cum toate rezultă cu necesitate din 
aranjamentul şi mecanismul iniţial al întregului, tot astfel 
sunt toate în mod esenţial necesare, nu doar pentru 
prosperitatea acestuia, dar şi pentru continuitatea şi 
conservarea sa. Cine nu acceptă cu dragă inimă orice i s- 
ar întâmpla, cine regretă ceea ce i s-a întâmplat, cine şi- 
ar dori să nu i se fi întâmplat, doreşte, în măsura în care 
poate, să oprească maşinăria universului, să rupă acel 
mare lanţ de succesiuni, a cărui evoluţie este condiţia 
necesară pentru ca acel sistem să continue şi să se 
conserve şi, din pricina unor mici avantaje personale, să 
dezorganizeze şi să descompună întregul mecanism al 
lumii. „O, lume”, spune el altundeva, „pentru mine sunt 
potrivite toate lucrurile potrivite pentru tine. Nimic nu 
este prea devreme sau prea târziu pentru mine dacă e 
timpul potrivit pentru tine. Pentru mine este fruct tot 
ceea ce aduc anotimpurile tale. Din tine purced toate 
lucrurile; în tine sunt toate lucrurile; pentru tine sunt 
toate lucrurile. Unul spune «O, iubit oraş al lui Cecrops». 
Nu vei spune tu «O, iubit oraş al lui Dumnezeu»?” 

Din aceste doctrine sublime, stoicii, sau cel puţin 


unii dintre stoici, au încercat să deducă toate 
paradoxurile lor. 

Inţeleptul stoic s-a străduit să pătrundă viziunea 
marelui Administrator al universului şi să vadă lucrurile 
în aceeaşi lumină în care le priveşte Fiinţa divină. Dar, 
pentru marele Administrator al universului, toate 
diferitele evenimente pe care le poate produce 
desfăşurarea providenţei sale, tot ceea nouă ni se pare 
cel mai mic şi cel mai mare, spargerea unei băşici de aer, 
după cum spune domnul Pope, sau explozia unei lumi, de 
exemplu, sunt perfect egale, părţi egale din acel mare 
lanţ pe care l-a predestinat pentru eternitate, sunt în 
egală măsură efectele aceleiaşi înţelepciuni infailibile, 
ale aceleiaşi mărinimii universale şi nemărginite. Tot 
astfel, pentru înțeleptul stoic, toate acele evenimente 
diferite erau perfect egale. Iintr-adevăr, în decursul acelor 
evenimente, i-a fost atribuit un mic domeniu, în care el 
deţine o firavă capacitate de administrare şi conducere. 
In acest domeniu, el se străduia să acţioneze pe cât 
putea de cuvenit şi să se conducă pe sine în conformitate 
cu acele porunci care, înţelegea el, îi fuseseră prescrise. 
Dar el nu manifesta nicio grijă plină de nelinişte sau de 
patimă nici faţă de succesul, nici faţă de eşecul celor mai 
evlavioase  strădanii ale sale. Cea mai deplină 
prosperitate şi distrugerea totală a acelui mic domeniu, a 
acelui mic sistem pe care, într-o mică măsură, fusese 
însărcinat să-l conducă, îi erau întru totul indiferente. 
Dacă acele evenimente au depins de el, ar fi ales pe unul 
şi l-ar fi respins pe altul. Dar, în măsura în care nu 
depindeau de el, se încredința unei înţelepciuni 
superioare şi era perfect satisfăcut că evenimentul care 
a survenit, oricare ar fi fost, era exact evenimentul pe 
care el însuşi l-ar fi dorit sincer şi cu evlavie dacă ar fi 
cunoscut toate legăturile şi dependenţele dintre lucruri. 
Orice ar fi făcut sub influenţa şi îndrumarea acelor 
principii era la fel de perfect şi, atunci când îndoia un 
deget, ca să dăm exemplul folosit de ei cel mai adesea, 


el săvârşea o acţiune în toate privinţele tot atât de 
meritorie şi demnă de laudă şi de admiraţie ca atunci 
când îşi dădea viaţa în serviciul patriei sale. Aşa cum 
pentru marele Administrator al universului, cele mai mari 
şi cele mai mici exercitări ale puterii sale, formarea şi 
disoluția unei lumi, formarea şi disoluția unei băşici de 
aer erau la fel de uşoare, de admirabile şi în egală 
măsură efectele aceleiaşi înţelepciuni şi mărinimii divine, 
tot astfel, pentru înțeleptul stoic, ceea ce am numi o 
măreaţă acţiune nu cerea mai mult efort decât o faptă 
măruntă, era la fel de uşor de săvârşit, purcedea din 
exact aceleaşi principii, nu era în nicio privinţă nici mai 
meritorie, nici demnă de un grad mai înalt de preţuire şi 
de admiraţie. 

Aşa cum toţi aceia care au ajuns la acest stadiu de 
perfecţiune sunt la fel de fericiţi, tot astfel toţi aceia care 
nu îl ating, oricât de mult s-ar apropia de el, sunt la fel de 
nefericiţi. Aşa cum, spuneau ei, cel care se află doar cu 
un inch sub suprafaţa apei nu ar putea să respire mai 
mult decât cel care s-ar găsi la o sută de yarzi în adâncul 
apei, tot astfel omul care nu şi-a supus pe deplin toate 
pasiunile sale private, părtinitoare şi egoiste, care 
nutreşte orice altă dorinţă sinceră în afară de fericirea 
universală, cel care nu s-a ridicat deasupra abisului de 
nefericire şi dezordine în care l-a implicat grija lui de a-şi 
vedea satisfăcute acele pasiuni private, părtinitoare şi 
egoiste nu ar putea să respire aerul pur al libertăţii şi al 
independenţei, nu s-ar putea bucura de siguranţa şi 
fericirea înţeleptului mai mult decât cel mai îndepărtat 
de acea situaţie. Aşa cum toate acţiunile înţeleptului sunt 
perfecte şi în egală măsură astfel, la fel acelea ale 
omului care nu a ajuns încă la această înţelepciune 
supremă sunt greşite şi, după cum au susţinut unii stoici, 
la fel, de greşite. Aşa cum un adevăr, spuneau ei, nu ar 
putea fi mai adevărat, tot astfel un fals nu poate fi mai 
fals decât altul; la fel o acţiune onorabilă nu poate fi şi 
mai onorabilă, după cum o acţiune ruşinoasă nu poate fi 


şi mai ruşinoasă decât alta. Aşa cum în tragerea la ţintă, 
omul care a ratat cu un inch a nimerit lângă ţintă în 
egală măsură cu acela care a ratat cu o sută de yarzi; la 
fel, omul care, în ceea ce nouă ni se pare a fi cea mai 
neînsemnată acţiune, a acţionat nepotrivit şi fără o 
justificare suficientă, greşeşte la fel de mult ca omul care 
a procedat la fel în ceea ce nouă ni se pare a fi de 
maximă importanţă; este la fel de vinovat acela care a 
ucis un cocoș, de exemplu, într-un mod nepotrivit şi fără 
un motiv temeinic ca şi acela care şi-a ucis tatăl. 

Dacă primul dintre aceste două paradoxuri poate 
să pară destul de violent, cel de-al doilea este evident 
prea absurd ca să merite orice discuţie serioasă. Este, 
într-adevăr, atât de absurd încât este greu să nu 
bănuieşti că trebuie să fi fost într-o oarecare măsură 
neînțeles sau răstălmăcit. În orice caz, nu-mi pot permite 
să cred că oameni precum Zenon sau Cleanthes, bărbaţi, 
se spune, de cea mai simplă şi, totodată, de cea mai 
sublimă elocvenţă, puteau fi autorii fie ai acestor 
paradoxuri, fie ai celor mai multe dintre ele, care sunt, în 
general, simple calambururi impertinente şi care fac atât 
de puţină cinste sistemului lor încât nu mă voi ocupa în 
continuare de ele. Înclin mai degrabă să i le imput lui 
Chrysippus, într-adevăr discipol şi urmaş al lui Zenon şi 
al lui Cleanthes, dar care, judecând după tot ceea cea 
ajuns până la noi în legătură cu el, pare să fi fost un 
simplu dialectician pedant, fără gust sau orice fel de 
eleganţă. Poate să fi fost primul care care a redus 
doctrinele lor la un sistem scolastic sau tehnic de 
definiţii, diviziuni şi subdiviziuni artificiale, unul dintre 
cele mai eficiente mijloace, poate, de a ucide orice grad 
de bun-simţ care se poate găsi în orice doctrină 
metafizică sau morală. Se poate presupune foarte uşor 
că un astfel de om a înţeles prea literal unele dintre 
expresiile pline de duh folosite de maeştrii săi ca să 
descrie fericirea omului perfect virtuos şi nefericirea 
oricui nu izbuteşte să se apropie de caracterul lui. 


În general, stoicii par să fi admis că poate exista un 
grad de pricepere în aceia care nu au avansat până la 
perfecta virtute şi fericire. Ei au împărţit acele niveluri de 
competenţă în diferite categorii, în funcţie de gradul lor 
de progres, şi le-au numit virtuțile imperfecte de care 
erau capabili acei oameni, nu depline corectitudini, ci 
acţiuni cuviincioase, potrivite, decente şi 
corespunzătoare, cărora li se poate atribui un motiv 
plauzibil sau probabil, ceea ce Cicero exprimă prin 
cuvântul latinesc officia, iar Seneca, mai exact, cred eu, 
prin convenientia. Doctrina acelor virtuţi imperfecte, dar 
realizabile, pare să fi constituit ceea ce putem numi 
moralitatea practică a stoicilor. Este subiectul cărţii lui 
Cicero De officiis şi se spune că ar fi fost tratat şi într-o 
altă carte, scrisă de Marcus Brutus, dar care s-a pierdut. 

Planul şi sistemul pe care Natura le-a schiţat 
pentru conduita noastră par să fie cu totul diferite de 
cele din filosofia stoică. 

Conform Naturii, evenimentele care afectează 
nemijlocit acel mic domeniu în care noi exercităm o 
firavă administrare şi conducere, care ne afectează 
nemijlocit pe noi, pe amicii noştri, ţara noastră sunt 
evenimentele care ne interesează cel mai mult şi care 
stârnesc cu precădere dorinţele şi aversiunile noastre, 
speranţele şi temerile noastre, bucuriile şi tristeţile 
noastre. Dacă aceste pasiuni sunt prea vehemente, după 
cum pot fi adesea, Natura ne-a dăruit un remediu potrivit 
şi un mod cuvenit de a le corecta. Prezenţa reală sau 
chiar imaginară a spectatorului imparţial, autoritatea 
omului din adâncul inimii, este întotdeauna la îndemână 
ca să le cuminţească, impunându-le tonul potrivit şi 
manifestarea moderată. 

Dacă, în pofida eforturilor noastre cele mai cinstite, 
toate evenimentele care pot afecta acest mic domeniu ar 
lua o turnură cât se poate de nefericită şi dezastruoasă, 
Natura nu ne-a lăsat câtuşi de puţin fără consolare. Acea 
consolare poate fi obţinută nu doar din completa 


aprobare a omului din adâncul inimii, ci, dacă este 
posibil, dintr-un principiu încă şi mai nobil şi mai generos, 
dintr-o fermă nădejde şi o respectuoasă supunere faţă de 
acea înţelepciune mărinimoasă care conduce toate 
evenimentele vieţii omeneşti şi care, putem fi siguri, nu 
ar fi îngăduit ca toate acele nenorociri să se petreacă 
dacă nu ar fi fost indispensabile pentru binele întregului. 

Natura nu ne-a prescris această sublimă 
contemplaţie drept principala datorie şi ocupaţie a vieţii 
noastre. Ea ne-o indică doar ca pe o consolare a 
nefericirii noastre. Filosofia stoică ne-o prescrie ca pe 
marea datorie şi ocupaţie a vieţii noastre. Acea filosofie 
ne învaţă să nu fim interesaţi serios şi plini de nelinişte 
de niciun eveniment exterior faţă de buna rânduială a 
minţii noastre, ci să ne preocupe buna-cuviinţă a alegerii 
şi respingerii noastre, exceptând acele evenimente aflate 
într-un domeniu în care nu avem şi nu trebuie să avem 
niciun fel de putere de administrare şi de conducere, 
domeniul marelui Administrator al universului. Prin 
perfecta apatie pe care ne-o prescrie, străduindu-ne nu 
doar să temperăm, ci să stingem toate afectele noastre 
private, părtinitoare şi egoiste, chinuindu-ne să nu 
simţim faţă de orice s-ar abate asupra noastră, asupra 
prietenilor noştri şi asupra ţării noastre nici măcar 
pasiunile simpatetice şi diminuate ale spectatorului 
imparţial, această filosofie se străduieşte să ne facă întru 
totul indiferenți şi detaşaţi faţă de succesul sau eşecul 
oricărui lucru pe care Natura ni l-a prescris, aceasta fiind 
datoria şi ocupaţia cuvenită a vieţii noastre. 

Se poate spune că raţionamentele filosofice, chiar 
dacă pot să deruteze şi să consterneze puterea noastră 
de înţelegere, nu pot să desfacă legătura necesară pe 
care Natura a stabilit-o între cauze şi efectele lor. În 
pofida tuturor raţionamentelor stoicilor, cauzele care în 
mod firesc stârnesc dorinţele şi aversiunile, speranţele şi 
temerile, bucuriile şi tristeţile noastre produc asupra 
fiecărui individ, în funcţie de gradul sensibilităţii lui, efec- 


tele lor potrivite şi necesare. Judecăţile omului din 
adâncul inimii ar putea să fie totuşi afectate în mare 
măsură de aceste raționamente şi acel mare locatar 
lăuntric poate fi învăţat de ele să încerce a potoli toate 
afectele noastre private, părtinitoare şi egoiste, spre a 
dobândi o seninătate mai mult sau mai puţin apropiată 
de perfecţiune. indrumarea judecăților acestui mare 
locatar lăuntric este marele ţel al tuturor sistemelor de 
moralitate. Că filosofia stoică a exercitat o mare influenţă 
asupra caracterului şi conduitei adepților săi nu poate fi 
pus la îndoială şi, chiar dacă îi poate incita uneori spre o 
inutilă violență, tendința sa generală era să-i 
însufleţească a săvârşi acţiuni de cea mai eroică nobleţe 
şi de cea mai largă mărinimie. 

IV. Pe lângă aceste sisteme antice, există unele 
moderne, conform cărora virtutea constă în buna- 
cuviinţă sau în concordanța dintre afectul care ne 
determină să acţionăm şi cauza sau obiectul care îl 
stârneşte. Printre acestea, sistemul doctorului Clark, care 
situează virtutea în acţiunea conformă cu relaţiile dintre 
lucruri, în a ne adapta acţiunea în funcţie de potrivirea 
ori dezacordul care pot să existe în aplicarea anumitor 
acţiuni anumitor lucruri sau anumitor relaţii; sistemul 
domnului Woollaston, care plasează virtutea în acţiunea 
conformă cu adevărul lucrurilor, în acord cu natura şi 
esenţa lor potrivită, sau în a le trata drept ceea ce sunt 
realmente şi nu drept ceea ce nu sunt; sistemul Lordului 
Shaftesbury, care situează virtutea în păstrarea unui 
echilibru potrivit între afecte şi în a nu îngădui niciunei 
pasiuni să-şi depăşească propria sferă; toate sunt 
descrieri mai mult sau mai puţin inexacte ale aceleiaşi 
idei fundamentale. 

Niciunul dintre aceste sisteme nu oferă şi nici 
măcar nu pretinde să propună o măsură precisă ori 
distinctă, pe baza căreia să poată fi afirmată sau 
judecată potrivirea sau buna-cuviinţă a afectului. Acea 
măsură precisă şi distinctă nu poate fi găsită nicăieri 


altundeva decât în sentimentele  simpatetice ale 
spectatorului imparţial şi bine informat. 

În plus, la unii dintre autorii moderni, descrierea 
virtuţii pe care o dă sau măcar intenţionează să o 
prezinte fiecare dintre aceste sisteme, nu este foarte 
fericită în maniera de exprimare, dar este, fără îndoială, 
destul de justă, atât cât este. Nu există virtute fără bună- 
cuviinţă şi oriunde există bună-cuviinţă se cere un 
oarecare grad de aprobare. Dar această descriere rămă- 
ne una imperfectă. Fiindcă, deşi buna-cuviinţă este un 
ingredient esenţial în orice acţiune virtuoasă, nu este 
întotdeauna singurul ingredient. Acţiunile mărinimoase 
au în ele o altă calitate, prin care se dovedesc a merita 
nu doar aprobare, ci şi recompensă. Niciunul dintre acele 
sisteme nu explică nici clar, nici suficient acel grad 
superior de stimă ce pare a se cuveni unor astfel de 
acţiuni sau acelei diversităţi de sentimente pe care le 
stârnesc în mod firesc. Nici descrierea viciului nu este 
completă. Fiindcă, în acelaşi mod, deşi necuviinţa este 
un ingredient necesar în orice acţiune vicioasă, nu este 
întotdeauna singurul ingredient şi există adeseori cel mai 
înalt grad de absurditate şi de necuviinţă în acţiuni foarte 
inofensive şi neînsemnate. Acţiunile deliberate, cu o 
tendinţă dăunătoare faţă de cei cu care trăim laolaltă, 
au, pe lângă necuwviinţa lor, o calitate aparte, specifică 
numai lor, prin care se dovedeşte că merită nu doar 
dezaprobare, ci şi pedeapsă; merită să fie ţinta nu doara 
simplei repulsii, ci şi a indignării şi a răzbunării şi niciunul 
dintre aceste sisteme nu explică simplu şi suficient acel 
grad superior de scârbă pe care o simţim faţă de 
asemenea acţiuni. 


CAPITOLUL II 


Despre acele sisteme care consideră că virtutea 


constă în chibzuinţă 


Cel mai vechi dintre acele sisteme care consideră 
că virtutea constă în chibzuinţă şi din care s-au păstrat 
până astăzi fragmente considerabile este cel propus de 
Epicur, despre care se spune însă că ar fi împrumutat 
toate principiile directoare ale filosofiei sale de la unii 
dintre precursorii săi, îndeosebi de la Aristip, deşi este 
foarte probabil, în pofida acestei acuzaţii aduse de 
inamicii lui, ca măcar modul de aplicare a acestor 
principii să fi fost pe de-a-ntregul al său. 

Conform lui Epicur, plăcerea şi durerea trupească 
sunt singurele obiecte esenţiale ale dorinţei şi aversiunii 
naturale. El considera că nu este nevoie de nicio dovadă 
a faptului că acestea sunt întotdeauna obiectele fireşti 
ale acelor pasiuni. Intr-adevăr, se vădeşte că uneori 
plăcerea trebuie să fie evitată; nu, însă, pentru că era 
plăcere, ci fiindcă, bucurându-ne de ea, fie ratăm o 
plăcere mai mare, fie ne expunem unei dureri care se 
cerea mai mult evitată decât merita să fie dorită acea 
plăcere. In acelaşi mod, durerea poate să se arate uneori 
eligibilă; nu însă pentru că este durere, ci fiindcă, 
îndurând-o, am putea fie să evităm o durere mai mare, 
fie să dobândim o plăcere mai importantă. Prin urmare, 
el a socotit că este din plin evident faptul că plăcerea şi 
durerea trupească sunt întotdeauna obiectele naturale 
ale dorinţei şi aversiunii. El şi-a imaginat că nu era mai 
puţin evident faptul că ele sunt singurele obiecte 
esenţiale ale acelor pasiuni. Orice altceva dorit sau evitat 
era astfel, după el, din cauza tendinței sale de a produce 
una sau alta dintre aceste senzaţii. Tendinţa de a furniza 
plăcere face ca puterea şi bogăţia să fie dezirabile, după 
cum tendinţa contrară de a produce durere face ca 
sărăcia şi condiţia umilă să fie obiecte ale aversiunii. 
Onoarea şi reputaţia sunt preţuite fiindcă stima şi 
dragostea celor cu care trăim laolaltă sunt de cea mai 
mare importanţă în a ne furniza plăcere şi în a ne apăra 


de durere. Dimpotrivă, josnicia şi proasta reputaţie se cer 
evitate fiindcă ura, disprețul şi indignarea celor cu care 
trăim laolaltă distrug orice siguranţă şi, inevitabil, ne 
expun celor mai mari neajunsuri trupeşti. 

Conform lui Epicur, toate plăcerile şi durerile minţii 
derivă, în ultimă instanţă, din cele trupeşti. Mintea este 
fericită atunci când se gândeşte la trecutele plăceri ale 
trupului şi speră să urmeze şi altele; este nefericită 
atunci când se gândeşte la durerile pe care trupul le 
suferise anterior şi se teme de unele asemănătoare sau 
mai mari în viitor. 

Însă, deşi în ultimă instanţă derivate din plăcerile 
trupului, plăcerile minţii sunt cu mult mai mari decât 
originile lor. Corpul simte numai senzaţia clipei prezente, 
pe când mintea simte, de asemenea, trecutul şi viitorul, 
primul prin reamintire, celălalt prin anticipație şi, în 
consecinţă, suferă şi se bucură mult mai mult. Când 
suferim cea mai intensă durere trupească, a remarcat el, 
vom descoperi întotdeauna, dacă suntem atenţi, că nu 
ne chinuie cu precădere durerea clipei prezente, ci fie 
amintirea groaznică a trecutului, fie şi mai teribila 
spaimă de viitor. Privită în sine însăşi, desprinsă de tot 
ceea ce s-a petrecut înainte şi de tot ceea ce urmează 
după ea, durerea fiecărei clipe este un fleac, ce nu 
merită atenţie. Totuşi aceasta este tot ceea ce se poate 
spune vreodată despre trup că suferă. La fel, atunci când 
ne bucurăm de cea mai mare plăcere, vom descoperi 
întotdeauna că senzaţia trupească, senzaţia clipei 
prezente, reprezintă doar o mică parte din fericirea 
noastră, că bucuria noastră se naşte cu precădere din 
amintirea veselă a trecutului sau din şi mai voioasa 
anticipație a viitorului şi că mintea contribuie mereu cu 
cea mai mare parte din distracţia noastră. 

Aşadar, întrucât fericirea şi nefericirea noastră 
depind mai ales de minte, dacă această parte din natura 
noastră este bine orânduită, dacă gândurile şi opiniile 
noastre sunt aşa cum trebuie să fie, are puţină 


importanţă modul în care este afectat trupul. Chiar dacă 
suferim o mare durere trupească, încă ne putem bucura 
de o bună porţie de fericire, dacă raţiunea şi judecata îşi 
păstrează superioritatea. Ne putem amuza cu amintirea 
trecutelor plăceri şi cu speranţa unora viitoare; putem 
atenua duritatea suferințelor noastre amintindu-ne care 
era motivul pentru care, chiar şi în acea situaţie, exista 
vreo necesitate de a suferi. Ne gândim că aceasta este 
numai o senzaţie trupească, durerea clipei prezente, 
care, în sine, nu poate fi niciodată foarte mare. Orice 
chinuri am suferi din cauza fricii că durerea va continua 
sunt efectul unei opinii a minţii, care poate fi corectată 
de sentimente mai juste; ne gândim că, dacă durerea 
este violentă, va fi, probabil, de scurtă durată şi că, dacă 
este de lungă durată, va fi, probabil, moderată, 
îngăduind numeroase intervale de uşurare şi că, în orice 
caz, moartea este oricând la îndemână ca să ne 
izbăvească, punând capăt tuturor senzaţiilor, fie de 
durere, fie de plăcere, ceea ce nu se poate considera un 
lucru rău. Când existăm, spunea el, moartea nu există; 
iar când moartea este, noi nu suntem; prin urmare, 
moartea nu poate fi nimic pentru noi. 

Dacă, în sine, senzaţia prezentă de durere efectivă 
este atât de puţin un motiv de teamă, cea de plăcere 
merită şi mai puţin să fie dorită. In mod firesc, senzaţia 
de plăcere este mult mai puţin acută decât cea de 
durere. Dacă, prin urmare, aceasta din urmă poate răpi 
atât de puţin din fericirea unei minţi bine orânduite, 
cealaltă abia dacă ar putea să îi adauge ceva. Atunci 
când trupul este eliberat de durere şi mintea, de frică şi 
îngrijorare, senzaţia suplimentară de plăcere trupească 
poate fi de mică importanţă şi, chiar dacă ar putea să o 
diversifice, nu se poate spune cu temei că ar putea spori 
fericirea în această situaţie. 

Aşadar, după Epicur, în tihna trupului şi în 
siguranţa sau  seninătatea minţii constă cea mai 
desăvârşită stare a naturii umane, cea mai deplină 


fericire de care omul este capabil să se bucure. 
Realizarea acestui mare scop al dorinţei naturale este 
singurul obiect al tuturor virtuţilor, care, după el, sunt 
dezirabile nu pentru ele ca atare, ci datorită tendinței lor 
de a conduce către această situaţie. 

Cu toate acestea, conform acestei filosofii, 
chibzuinţa, de exemplu, ca izvor şi principiu al tuturor 
virtuţilor, nu este dezirabilă pentru ea însăşi. Acea 
grijulie, harnică şi circumspectă stare a minţii, mereu 
vigilentă şi atentă faţă de cele mai îndepărtate 
consecinţe ale fiecărei acţiuni, nu poate fi un lucru plăcut 
sau agreabil de dragul său, ci datorită tendinței sale de a 
ne procura cele mai mari bunuri şi de a ne feri de cele 
mai mari rele. 

Nici abţinerea de la plăcere, cuminţirea şi 
înfrânarea pasiunilor noastre pentru stări de bucurie, 
care cad în seama cumpătării, nu pot fi niciodată 
dezirabile de dragul lor. Intreaga valoare a acestei virtuţi 
se naşte din utilitatea ei, din faptul că ne dă posibilitatea 
să amânăm bucuria prezentă de dragul uneia mai mari 
care urmează ori să evităm o mai mare durere care ar 
putea să decurgă din ea. Pe scurt, cumpătarea nu este 
nimic altceva decât chibzuinţă în ceea ce priveşte 
plăcerea. 

Să înduri muncile grele, să suporţi durerea, să fii 
expus pericolelor sau morţii, situaţii în care ne duce 
adeseori curajul, sunt, cu siguranţă, şi mai puţin 
obiectele fireşti ale dorinţei. Ele sunt alese numai spre a 
fi evitate nişte rele şi mai mari. Acceptăm să muncim ca 
să evităm ruşinea mai mare şi chinul sporit aduse de 
sărăcie şi ne expunem pericolului şi morţii ca să ne 
apărăm libertatea şi avuţia, mijloacele şi instrumentele 
plăcerii şi ale fericirii, ori ca să ne apărăm patria, în a 
cărei siguranţă este cuprinsă cu necesitate şi liniştea 
noastră. Curajul ne dă posibilitatea să facem toate 
acestea cu voioşie, socotind că, în situaţia prezentă, sunt 
cele mai bune lucruri de făcut, şi nu este, în realitate, 


nimic mai mult decât chibzuinţă, judecată dreaptă şi 
prezenţă de spirit, dovedite în aprecierea potrivită a 
durerii, muncii şi pericolului, alegând mereu mai puţinul 
ca să evităm ce poate fi mai mult. 

La fel stau lucrurile şi cu dreptatea. A te abţine de 
la ceea ce aparţine altuia nu este ceva în sine dezirabil 
şi, cu siguranţă, nu poate fi mai bine pentru tine ca un 
lucru să fie al meu decât să fie în posesia ta. Trebuie 
totuşi să te abţii de la tot ceea ce-mi aparţine mie, 
fiindcă, procedând altminteri, vei provoca indignarea şi 
resentimentele oamenilor. Siguranţa şi seninătatea minţii 
tale vor fi pe de-a-ntregul distruse. Vei fi plin de teamă şi 
de consternare la gândul acelei pedepse pe care îţi 
imaginezi că oamenii sunt oricând gata să ţi-o aplice şi 
de care nicio putere, niciun meşteşug, nicio tăinuire nu 
vor fi niciodată, în închipuirea ta, suficiente ca să te 
apere. Alte specii de dreptate, care constau în a face 
bune oficii unor persoane diferite, în funcţie de variatele 
relaţii cu vecinii, rudele, prietenii, binefăcătorii, superiorii 
sau egalii noştri care ne pot ieşi în cale sunt recoman- 
date de aceleaşi argumente. Acţionând cum se cuvine în 
cadrul tuturor acestor relaţii căpătăm stima şi dragostea 
celor cu care trăim laolaltă, după cum a ne purta pe dos 
stârneşte disprețul şi ura lor. Urmând prima cale ne 
asigurăm în mod firesc, urmând-o pe cealaltă ne 
periclităm inevitabil propria tihnă şi seninătate, măreţele 
şi cele mai înalte ţinte ale dorințelor noastre. Prin 
urmare, întreaga virtute a dreptăţii, cea mai importantă 
dintre toate virtuțile, nu este nimic mai mult decât 
purtare prevăzătoare şi chibzuită faţă de aproapele 
nostru. 

Aceasta este doctrina lui Epicur despre natura 
virtuţii. Poate să pară extraordinar faptul că acest filosof, 
care a fost descris ca o persoană cu cele mai amiabile 
maniere, nu a observat niciodată că, oricare ar putea fi 
tendinţa acestor virtuţi sau a viciilor contrare legate de 
tihna şi de siguranţa noastră corporală, sentimentele pe 


care le stârnesc ele în mod natural în ceilalţi sunt 
obiectele unei mult mai pătimaşe dorinţe sau aversiuni 
decât toate celelalte consecinţe ale lor; că a fi amiabil, 
demn de respect, a fi obiectul potrivit al stimei sunt 
lucruri mai de preţ pentru orice minte bine orânduită 
decât toată siguranţa şi tihna pe care ni le pot procura 
iubirea, respectul şi stima; că, dimpotrivă, a fi odios, 
vrednic de dispreţ, a fi obiectul potrivit al indignării este 
mai groaznic decât tot ceea ce putem suferi trupeşte din 
pricina urii, a dispreţului sau a indignării; în consecinţă, 
dorinţa noastră de a avea un caracter şi aversiunea faţă 
de a-l avea pe celălalt nu se pot naşte din nicio grijă faţă 
de efectele pe care fie unul, fie celălalt le pot produce, 
probabil, asupra trupului. 

Fără îndoială, acest sistem este în totală 
contradicţie cu acela pe care m-am străduit să-l prezint 
eu. Totuşi nu este greu de descoperit din ce fază, dacă 
pot spune aşa, din ce viziune particulară sau din ce 
aspect al naturii îşi derivă probabilitatea această 
explicaţie a lucrurilor. Prin înţeleapta inventivitate a 
Creatorului naturii, în toate situaţiile obişnuite din 
această viaţă, virtutea înseamnă reală înţelepciune şi cel 
mai sigur şi cel mai la îndemână mijloc de a dobândi 
deopotrivă siguranţă şi avantaje. Succesul sau eşecul 
întreprinderilor noastre trebuie să depindă foarte mult de 
opinia favorabilă sau nefavorabilă care ne însoţeşte de 
regulă, precum şi de dispoziţia celor cu care trăim 
laolaltă fie de a ne sprijini, fie de a ni se opune. Dar calea 
cea mai bună, cea mai sigură, cea mai simplă de a evita 
judecata nefavorabilă a celorlalţi este, neîndoielnic, să ne 
facem ţinta potrivită a primei tendinţe, şi nu a celeilalte. 
„Doreşti”, spunea Socrate, „reputaţia de bun muzician? 
Singurul mod sigur de a o dobândi este să devii un bun 
muzician. Doreşti, în acelaşi fel, să fii considerat capabil 
să îţi serveşti patria ca general sau ca om de stat? Şi în 
acest caz, calea cea mai bună este să dobândeşti 
realmente arta şi experienţa războiului şi a guvernării şi 


să devii într-adevăr potrivit pentru a fi general sau om de 
stat. Tot astfel, dacă doreşti să fii considerat sobru, 
cumpătat, drept şi echitabil, calea cea mai bună de a 
dobândi această reputaţie este să devii realmente sobru, 
cumpătat, drept şi echitabil. Dacă eşti în stare să devii 
amabil, respectabil şi ţinta potrivită a respectului, nu ai 
teamă că nu vei dobândi curând dragostea, stima şi 
prețuirea celor cu care trăieşti laolaltă.” Aşadar, întrucât 
practica virtuţii este, în general, atât de avantajoasă, pe 
când practicarea viciului este atât de contrară interesului 
nostru, considerarea acelor tendinţe opuse neîndoielnic 
adaugă pecetea unui plus de frumuseţe şi de bună- 
cuviinţă celei dintâi, respectiv pecetea unui plus de 
urâţenie şi de necuwviinţă celei din urmă. Cumpătarea, 
noblețea, dreptatea şi mărinimia ajung astfel să fie 
aprobate nu doar pentru propriile lor caracteristici, ci şi 
primind caracteristica suplimentară a celei mai înalte 
înţelepciuni şi a celei mai reale chibzuinţe. Tot astfel, 
viciile contrare, precum  necumpătarea,  laşitatea, 
nedreptatea şi fie invidia, fie egoismul sordid, ajung să 
fie dezaprobate nu doar pentru caracteristicile lor, ci şi 
primind trăsătura suplimentară a prostiei mioape şi a 
slăbiciunii. Se vădeşte că, vorbind despre fiecare virtute, 
Epicur a fost atent numai la această specie de bună- 
cuviinţă. Acest lucru este cel mai probabil să se întâmple 
acelora care se străduiesc să-i convingă pe ceilalţi să-şi 
pună în ordine conduita. Atunci când, prin practica lor şi, 
poate, totodată prin preceptele lor, oamenii arată 
limpede că frumuseţea naturală a virtuţii nu este 
probabil să aibă un efect considerabil asupra lor, cum 
este posibil să fie mişcaţi prin reprezentarea prostiei 
conduitei lor şi cât de mult este probabil ca, în cele din 
urmă, ei înşişi să sufere din pricina ei? 

Reducând toate diferitele virtuţi la această unică 
specie de bună-cuviinţă, Epicur dă frâu liber unei 
înclinații, firească la toţi oamenii, dar pe care în special 
filosofii sunt dispuşi să o cultive cu o plăcere deosebită, 


întrucât este marele lor mijloc de a-şi etala 
inventivitatea, înclinația de a explica toate aparențele 
prin cât mai puţine principii cu putinţă. lar el, fără 
îndoială, şi-a satisfăcut această înclinaţie încă şi mai 
departe, atunci când a susţinut că toate obiectele 
esenţiale ale dorinţei şi ale aversiunii naturale se reduc 
la plăcerile şi la durerile trupului. Marele patron al 
filosofiei atomiste, căruia îi făcea atât de mare plăcere să 
deducă toate forţele şi calităţile corpurilor din ceea ce 
este cel mai evident şi mai familiar, figura, mişcarea şi 
aranjamentul micilor părți de materie, simţea, 
neîndoielnic, o plăcere asemănătoare atunci când 
explica, în aceeaşi modalitate, toate sentimentele şi 
pasiunile minţii pornind de la acelea care sunt cele mai 
evidente şi cele mai familiare. 

Sistemul lui Epicur este de acord cu acelea expuse 
de Platon, Aristotel şi Zenon, făcând ca virtutea să 
constea în a acţiona în cea mai potrivită manieră de a 
obţine?! obiectele elementare ale dorinţei naturale. Se 
deosebeşte de toate în două privinţe: în primul rând, în 
explicaţia pe care o dă acelor obiecte elementare ale 
dorinţei naturale; în al doilea rând, în explicaţia pe care o 
dă excelenţei virtuţii sau motivului pentru care această 
calitate trebuie să fie stimată. 

Obiectele elementare ale dorinţei naturale constau, 
conform lui Epicur, în plăcerea şi durerea trupească şi în 
nimic altceva, pe când, conform celorlalţi trei filosofi, 
există multe alte obiecte, precum cunoaşterea, fericirea 
relaţiilor noastre, a prietenilor noştri, a ţării noastre, care 
sunt dezirabile în ultimă instanţă prin ele însele. 

De asemenea, virtutea, după Epicur, nu merită să 
fie urmărită de dragul ei însăşi, nefiind nici ea însăşi unul 
dintre cele mai elementare obiecte ale apetitului natural, 
ci este eligibilă numai datorită tendinței sale de a preveni 
durerea şi de a procura tihnă şi plăcere. In opinia 
celorlalţi trei filosofi, dimpotrivă, este dezirabilă nu doar 

ca un mijloc de a obţine celelalte obiecte elementare ale 
dorinţei naturale, ci şi ca un lucru în sine mai preţios 
decât toate celelalte. Întrucât omul este născut pentru 
acţiune, ei credeau că fericirea lui trebuie să constea nu 
doar în caracterul plăcut al senzaţiilor sale pasive, ci şi în 
buna-cuviinţă a eforturilor lor active. 


CAPITOLUL III 


Despre acele sisteme pentru care virtutea constă 
în altruism 


Deşi cred că nu este tot atât de veche precum 
toate sistemele pe care le-am explicat deja, teoria care 
consideră că virtutea constă în altruism este totuşi foarte 
veche. Pare să fi fost doctrina majorităţii acelor filosofi 
care, cam pe vremea lui Augustus şi după aceea, s-au 
autodenumit eclectici şi au pretins să urmeze îndeosebi 
opiniile lui Platon şi ale lui Pitagora şi care, din acest 
motiv, sunt îndeobşte cunoscuţi sub numele de 
neoplatonicieni. 

Conform acestor autori, altruismul sau iubirea 
constituie singurul principiu al acţiunii şi dirijează 
exercitarea tuturor celorlalte atribute. Inţelepciunea 
Divinităţii era folosită pentru aflarea mijloacelor de 
atingere a acelor scopuri pe care le sugera bunătatea sa, 
iar puterea sa infinită era exercitată pentru 
întrebuinţarea lor. Altruismul rămânea totuşi atributul 
suprem şi director, căruia celelalte îi erau subordonate şi 
din care ei derivau în ultimă instanţă întreaga excelenţă 
sau întreaga moralitate, dacă mi se permite o astfel de 
expresie, a operaţiunilor divine, întreaga perfecţiune şi 
virtute a minții omeneşti constă într-o oarecare 
asemănare cu perfecţiunile divine sau în participarea la 


acestea şi, în consecinţă, în a fi pătrunsă de acelaşi 
principiu al mărinimiei şi al iubirii care influenţează toate 
acţiunile divinității. Acţiunile oamenilor care decurg din 
acest principiu activ sunt singurele cu adevărat vrednice 
de laudă sau pot revendica un merit în faţa divinității. 
Numai prin acţiuni de milostenie şi de iubire putem imita, 
ca şi cum am fi pătrunşi de el, conduita lui Dumnezeu, ne 
putem exprima umila şi cucernica admiraţie faţă de 
perfecţiunile sale infinite şi, adăpostind în propria minte 
acelaşi principiu divin, putem înălța afectele noastre 
până la o mai mare asemănare cu atributele sale sfinte 
şi, prin aceasta, putem deveni ţintele mai potrivite ale 
iubirii şi stimei sale, până când, în cele din urmă, 
ajungem la acea convorbire şi comunicare nemijlocită cu 
divinitatea spre care această filosofie urmărea să ne 
înalțe, acesta fiind marele său ţel. 

Aşa cum a fost mult prețuit de numeroşi părinţi din 
Antichitate ai bisericii creştine, tot astfel, după Reformă, 
a fost adoptat de mai mulţi clerici de cea mai aleasă 
pietate şi învăţătură, precum şi de cele mai amiabile 
maniere; printre aceştia, doctorul Ralph Cudworth, 
doctorul Henry More şi domnul John Smith de la 
Cambridge. Însă dintre toţi reprezentanţii de seamă ai 
acestui sistem, deopotrivă antici şi moderni, răposatul 
doctor Hutcheson a fost neîndoielnic, dincolo de orice 
comparaţie, cel mai pătrunzător, cel mai clar, cel mai 
filosofic şi, ceea ce este mai important decât toate, cel 
mai sobru şi cel mai judicios. 

Că virtutea constă în mărinimie este o idee 
susţinută de numeroase manifestări ale naturii umane. 
După cum s-a remarcat deja, cuvenita mărinimie este cel 
mai îndatoritor şi cel mai agreabil dintre toate afectele, 
care ne este recomandat de o dublă simpatie şi care, 
întrucât tendinţa sa este în mod necesar benefică, este 
obiectul potrivit al recunoştinţei şi al recompensei şi, din 
toate aceste motive, se vădeşte că, dintre toate 
sentimentele noastre, pare să posede un merit mai 


presus de oricare altul. S-a mai remarcat şi faptul că 
până şi slăbiciunile mărinimiei nu ne sunt foarte 
dezagreabile, pe când cele ale oricărei alte pasiuni sunt 
întotdeauna extrem de dezgustătoare. Cine nu este 
scârbit de invidia excesivă, de egoismul nemăsurat sau 
de indignarea fără limite? Dar cea mai excesivă 
îngăduinţă chiar faţă de o prietenie părtinitoare nu este 
atât de ofensatoare. Numai pasiunile altruiste se pot 
manifesta fără nicio grijă faţă de buna-cuviinţă, păstrând 
totuşi ceva care ne cucereşte. Există ceva încântător 
chiar şi în simpla bunăvoință instinctivă, care continuă să 
facă bune oficii fără să reflecteze dacă acest 
comportament este obiectul potrivit fie al blamului, fie al 
aprobării. Nu se întâmplă la fel cu celelalte pasiuni. In 
clipa în care sunt părăsite şi neînsoţite de simţul bunei- 
cuviinţe, ele încetează să mai fie agreabile. 

După cum altruismul revarsă asupra acţiunilor care 
purced din el o frumuseţe superioară tuturor celorlalte, la 
fel lipsa lui şi, mult mai mult, înclinația contrară, 
comunică o urâţenie aparte oricărei dovezi a unei astfel 
de dispoziții. Acţiunile vătămătoare sunt adeseori 
pasibile de pedeapsă pentru niciun alt motiv decât acela 
că arată lipsa unei suficiente atenţii faţă de fericirea 
aproapelui. 

Pe lângă toate acestea, doctorul Hutcheson? a 
remarcat că, ori de câte ori într-o acţiune presupusă a 
purcede din afecte generoase se descoperă un alt motiv, 
aprecierea de către noi a meritului acelei acţiuni se 
diminuează proporţional cu influenţa pe care credem că 
a exercitat-o acest alt motiv. Dacă se descoperă că o 
acţiune, despre care presupunem că a purces din 
recunoştinţă, a rezultat din speranţa unui nou favor sau 
dacă ceea ce se crede că s-a ivit din spirit civic îşi are 
originea în speranţa unei recompense pecuniare, o astfel 
de descoperire ar distruge pe de-a-ntregul orice idee de 
merit sau de onorabilitate a fiecăreia dintre cele două 


*2 Vezi Inquiry Concerning Virtue, secţiunile i şi ii (n.a.). 


acţiuni. Aşadar, întrucât amestecul oricărui motiv egoist, 
ca într-un aliaj inferior, diminuează ori elimină cu totul 
meritul care, altminteri, ar fi revenit unei acţiuni, este 
evident, şi-a imaginat el, că virtutea trebuie să constea 
numai în altruismul pur şi dezinteresat. 

Dimpotrivă, atunci când se descoperă că acele 
acţiuni despre care se crede îndeobşte că purced dintr- 
un motiv egoist s-au născut dintr-un motiv altruist, 
sentimentul nostru legat de meritul lor se amplifică mult. 
Dacă aflăm că o persoană s-a străduit să-şi sporească 
averea doar ca să facă servicii prietenilor sau ca să îşi 
răsplătească aşa cum se cuvine binefăcătorii, îi vom iubi 
şi îi vom stima cu atât mai mult. lar această observaţie 
pare să confirme o dată în plus concluzia că numai 
altruismul poate pune pe orice acţiune pecetea virtuţii. 

In sfârşit, şi-a imaginat el, o dovadă evidentă a 
justeţii acestei explicaţii a virtuţii, în toate disputele 
dintre  cazuişti privind corectitudinea conduitei, este 
faptul că binele public este criteriul la care ei se referă 
constant, prin aceasta recunoscând în mod universal că 
tot ceea ce tinde să promoveze fericirea oamenilor este 
drept, lăudabil şi virtuos, pe când tendinţele contrare 
sunt rele, condamnabile şi vicioase. În ultimele dezbateri 
despre obedienţa pasivă şi dreptul la rezistenţă, singurul 
punct controversat printre oamenii de bun-simţ a fost 
dacă supunerea universală va fi însoţită de rele mai mari 
decât insurecţiile temporare, atunci când privilegiile sunt 
nesocotite. Dacă ceea ce, la nivelul întregului, tinde cel 
mai mult spre fericirea omenirii nu este, de asemenea, şi 
bun din punct de vedere moral nu s-a pus nicicând, 
spunea el, în discuţie. 

Prin urmare, de vreme ce altruismul este singurul 
motiv care poate să atribuie fiecărei acţiuni 
caracteristica virtuţii, cu cât este mai mare altruismul 
scos la iveală de orice acţiune, cu atât i se cuvine mai 
multă preţuire. 

In măsura în care acele acţiuni care ţintesc 


fericirea unei mari comunităţi demonstrează un altruism 
mai amplu decât acelea care ţintesc numai fericirea unui 
sistem mai restrâns, cele dintâi sunt proporţional mai 
virtuoase. Aşadar, afectul cel mai virtuos este acela al 
cărui obiect este fericirea tuturor fiinţelor inteligente. 
Dimpotrivă, cel mai puţin virtuos este acela care nu 
ţinteşte decât fericirea unui individ, precum un fiu, un 
frate sau un prieten. 

Perfecţiunea virtuţii constă în a ne îndrepta toate 
acţiunile către promovarea celui mai mare bine posibil, în 
a ne supune toate afectele inferioare dorinţei de 
înfăptuire a fericirii generale a omenirii, în a ne privi eul 
propriu doar ca pe unul dintre multe altele, a cărui 
prosperitate nu trebuie urmărită mai departe decât este 
în concordanţă cu prosperitatea întregului sau conduce 
către aceasta. 

lubirea de sine este un principiu care nu poate fi 
virtuos în niciun grad sau în nicio direcţie. Este vicios ori 
de câte ori stă în calea binelui general. Atunci când nu 
are niciun alt efect decât că îl face pe individ să-i pese 
numai de propria fericire, este doar nevinovat şi, chiar 
dacă nu merită nicio preţuire, nici nu atrage după sine 
vreun blam. Din acest motiv, acele acţiuni altruiste care 
sunt săvârşite fără a ţine seama de vreun motiv puternic, 
dictat de interesul egoist, sunt cele mai virtuoase. Ele 
demonstrează forţa şi vigoarea principiului altruist. 

Doctorul Hutcheson este atât de departe de a 
îngădui ca iubirea de sine să fie în orice situaţie un motiv 
de acţiuni virtuoase, încât, după el, chiar şi prețuirea 
plăcerii furnizate de autoaprobare sau a aplauzelor 
liniştitoare venite din partea propriei conştiinţe 
diminuează meritul unei acţiuni altruiste. Acesta este un 
motiv egoist, credea el, care, în măsura în care 
contribuie la orice acţiune, demonstrează slăbiciunea 
acelui pur şi dezinteresat altruism, singurul capabil să 
imprime pe conduita omului pecetea caracterului virtuos. 
Cu toate acestea, în judecăţile comune ale oamenilor, 


această preţuire a aprobării propriei minţi este atât de 
departe de a fi considerată un element ce poate să 
diminueze în orice privinţă virtutea unei acţiuni încât 
poate fi privită, mai degrabă, drept singurul motiv care 
merită apelativul de virtuos. 

Aceasta este explicaţia naturii virtuţii din acest 
sistem amiabil, un sistem cu o tendinţă aparte de a nutri 
şi susţine în inima omului afectul cel mai nobil şi cel mai 
agreabil dintre toate, nu doar ca să tempereze 
nedreptatea iubirii de sine, ci, într-o oarecare măsură, să 
descurajeze cu totul acel principiu, reprezentându-l ca pe 
un lucru care nu poate să răsfrângă nicicând vreun dram 
de onoare asupra celor care sunt influenţaţi de el. 

Aşa cum celelalte sisteme pe care le-am explicat 
deja nu explică suficient de unde provine excelența 
aparte a supremei virtuţi a altruismului, tot astfel acest 
sistem pare să aibă efectul contrar, neexplicând suficient 
de unde provine aprobarea de către noi a virtuţilor 
inferioare, precum chibzuinţă, vigilenţa, circumspecţia, 
cumpătarea, statornicia sau fermitatea. Orizontul şi ţinta 
afectelor noastre, efectele benefice şi cele dăunătoare 
pe care tind să le producă sunt singurele calităţi cărora li 
se acordă cât de cât atenţie în acest sistem. Buna lor 
cuviinţă şi necuviinţa lor, adecvarea şi inadecvarea lor 
faţă de cauza care le stârneşte sunt ignorate cu totul. 

La rândul lor, atenţia faţă de propria fericire 
personală şi faţă de interesul nostru se dovedesc, în 
multe situaţii, principii de acţiune foarte lăudabile. În 
general, se presupune că deprinderea de a economisi, 
hărnicia, discreţia, atenţia şi caracterul aplicat al gândirii 
se cer cultivate din motive egoiste şi, în acelaşi timp, 
sunt considerate nişte calităţi foarte preţioase, care 
merită stima şi aprobarea tuturor. Ce-i drept, amestecul 
unui motiv egoist pare adeseori să murdărească 
frumuseţea acelor acţiuni care ar trebui să purceadă 
dintr-un afect altruist. Totuşi cauza acestui fapt nu este 
aceea că iubirea de sine nu poate fi nicicând motivul 


unei acţiuni virtuoase, ci faptul că principiul altruist se 
vădeşte în acest caz lipsit de gradul cuvenit de tărie, 
fiind cu totul inadecvat obiectului său. Prin urmare, 
caracterul pare evident imperfect, meritând, în 
ansamblu, blam mai degrabă decât laude. Amestecul 
unui motiv altruist într-o acţiune spre care iubirea de sine 
ar fi fost suficientă să ne îndemne nu este apt, într- 
adevăr, să diminueze simţul bunei sale cuviinţe sau 
virtutea persoanei care o săvârşeşte. Nu suntem gata să 
bănuim pe nimeni de insuficient egoism. Acesta nu este 
câtuşi de puţin latura slabă a naturii umane, pe care am 
putea să o bănuim de eşec. Dacă am putea totuşi să 
credem realmente despre un om că, dacă nu măcar din 
respect faţă de familia şi prietenii lui, nu poartă cuvenita 
grijă faţă de sănătatea, viaţa sau averea lui, spre care, 
de una singură, autoconservarea ar fi suficientă să-l 
îndemne, ar fi neîndoielnic un eşec, deşi unul dintre 
acele eşecuri amiabile, care face ca o persoană să fie 
mai degrabă ţinta milei decât a dispreţului sau a urii. 
Totuşi ar diminua cumva demnitatea şi respectabilitatea 
caracterului său. Neglijenţa şi lipsa spiritului econom 
sunt universal dezaprobate nu pentru că provin dintr-o 
lipsă de altruism, ci din cauza unui deficit de cuvenită 
atenţie faţă de obiectele interesului egoist. 

Deşi criteriul după care cazuiştii stabilesc frecvent 
ce este drept sau nedrept în conduita umană în funcţie 
de tendinţa acestuia de a conduce spre bunăstarea sau 
dezordinea societăţii, nu urmează de aici că grija faţă de 
bunăstarea societăţii ar trebui să fie singurul motiv de 
acţiune virtuos, ci numai că, în orice competiţie, ar trebui 
să atârne în balanţă mai mult decât toate celelalte 
motive. 

Poate că altruismul este singurul principiu de 
acţiune în divinitate şi există mai multe argumente, 
deloc improbabile, care tind să ne convingă că aşa stau 
lucrurile. Nu este uşor de conceput din ce alt motiv ar 
putea să acţioneze o Fiinţă independentă şi întru totul 


perfectă, căreia nu-i lipseşte nimic exterior şi a cărei 
fericire este în sine completă. Însă oricum ar sta lucrurile 
în cazul divinității, o creatură atât de imperfectă precum 
omul, a cărei existenţă necesită atât de multe lucruri 
exterioare lui, trebuie adeseori să acţioneze din multe 
alte motive. Condiţia naturii umane ar fi deosebit de grea 
dacă aceste afecte, care, prin însăşi natura fiinţei 
noastre, trebuie să ne influenţeze frecvent conduita, nu 
ar putea fi considerate în nicio situaţie virtuoase, 
meritând stima şi laudele oricui. 

Aceste trei sisteme, cel care plasează virtutea în 
bună-cuviinţă, cel care o plasează în chibzuinţă şi cel 
care o face să constea în altruism sunt principalele 
explicaţii care au fost date naturii virtuţii. Toate celelalte 
descrieri ale virtuţii, oricât ar părea de diverse, pot fi cu 
uşurinţă reduse la unul sau altul dintre aceste principii. 

Acel sistem care plasează virtutea în supunerea 
faţă de voinţa divinității poate fi socotit fie printre acelea 
care o fac să constea în chibzuinţă, fie printre acelea 
care o fac să constea în bună-cuviinţă. Întrebarea de ce 
ar trebui să ne supunem voinţei divinității, care ar fi 
lipsită de pietate şi absurdă în cel mai înalt grad dacă s- 
ar naşte din cea mai mică îndoială că trebuie să ne 
supunem, nu poate primi decât două răspunsuri. Trebuie 
spus fie că trebuie să ne supunem voinţei divinității 
fiindcă aceasta este o Fiinţă infinit de puternică şi care 
ne va răsplăti în eternitate dacă ne supunem şi care ne 
va pedepsi în eternitate dacă facem altminteri; sau 
trebuie spus că, independent de orice grijă faţă de 
fericirea noastră sau faţă de orice fel de pedeapsă, este 
corect şi potrivit ca o creatură să asculte de creatorul 
său, ca o fiinţă limitată şi imperfectă să se supună unei 
fiinţe ale cărei  perfecţiuni sunt infinite şi 
incomprehensibile. În afară de unul sau altul dintre 
acestea două, este imposibil să concepem că oricare alt 
răspuns se poate da acestei întrebări. Dacă primul 
răspuns este cel potrivit, atunci virtutea constă în 


chibzuinţă sau în urmărirea potrivită a propriului interes 
final şi a fericirii noastre, fiindcă din acest motiv suntem 
obligaţi să ne supunem voinţei divinității. Dacă cel de-al 
doilea răspuns este cel corect, atunci virtutea trebuie să 
constea în buna-cuviinţă, întrucât temeiul obligaţiei 
noastre de a ne supune este caracterul potrivit sau 
acordul dintre sentimentele de smerenie şi supunere, pe 
de o parte, şi superioritatea obiectului care le stârneşte, 
pe de altă parte. 

Acel sistem care situează virtutea în utilitate, 
coincide, de asemenea, cu acela care o face să constea 
în buna-cuviinţă. Conform acestui sistem, toate acele 
calităţi ale minţii care sunt agreabile sau avantajoase, fie 
pentru individ, fie pentru ceilalţi, sunt aprobate ca 
virtuoase, iar cele contrare sunt dezaprobate ca vicioase. 
Dar natura agreabilă sau utilitatea oricărui afect depind 
de gradul în care i se îngăduie să se manifeste. Fiecare 
afect este util atunci când se limitează la un anumit grad 
de moderație şi fiecare afect este dezavantajos atunci 
când îşi depăşeşte limitele potrivite. Prin urmare, 
conform acestui sistem, virtutea nu constă în oricare 
afect, ci în gradul potrivit al tuturor afectelor. Singura 
diferenţă dintre acest sistem şi acela pe care m-am 
străduit eu să-l configurez este că face din utilitate, nu 
din simpatie sau din afectul corespunzător al 
spectatorului măsura naturală şi originară a acestui grad 
potrivit. 


CAPITOLUL IV 


Despre sistemele licențioase 


Toate sistemele pe care le-am prezentat până 
acum presupun că există o distincţie reală şi esenţială 
între viciu şi virtute, indiferent în ce ar consta aceste 


calităţi. Există o diferenţă reală şi esenţială între buna- 
cuviinţă şi necuviinţa oricărui afect, între altruism şi 
oricare alt principiu al acţiunii, între chibzuinţă reală şi 
prostia mioapă sau precipitarea nesăbuită. In ansamblu, 
toate contribuie la încurajarea înclinațiilor vrednice de 
laudă, descurajând înclinațiile condamnabile. 

Este adevărat, poate, că unele dintre ele tind, într- 
o oarecare măsură, să strice echilibrul afectelor, dând 
minţii o anumită înclinaţie părtinitoare faţă de anumite 
principii ale acţiunii, dincolo de ponderea cuvenită 
fiecăruia. Vechile sisteme care plasează virtutea în buna- 
cuviinţă par să recomande cu precădere virtuțile majore, 
legiuite şi respectabile, virtuțile stăpânirii de sine şi ale 
autoguvernării, precum curajul, noblețea, independenţa 
faţă de soartă, disprețul faţă de accidentele exterioare, 
faţă de durere, sărăcie, exil şi moarte. In aceste mari 
strădanii se manifestă cea mai nobilă bună-cuviinţă a 
conduitei. Prin comparaţie, virtuţilor delicate, amiabile şi 
blânde ale omeniei tolerante li se acordă doar puţină 
atenţie; acestea par, dimpotrivă, să fi fost considerate, 
mai ales de către stoici, nişte slăbiciuni cărora nu se 
cuvine ca un om înţelept să le facă sălaş în adâncul inimii 
sale. 

Pe de altă parte, în vreme ce cultivă şi încurajează 
în cel mai înalt grad toate acele virtuţi mai blânde, 
sistemul altruist pare să neglijeze cu totul calităţile mai 
legiuite şi respectabile ale minţii. Chiar le neagă 
apelativul de virtuţi. Le numeşte abilităţi morale şi le 
tratează ca pe nişte calităţi care nu merită acelaşi gen de 
stimă şi de aprobare care se cuvin calităţilor corect 
numite virtuţi. Dacă este posibil, tratează şi mai rău 
toate acele principii ale acţiunii care ţintesc numai 
propriul interes. Departe de a avea prin ele însele vreun 
merit, sistemul susţine că acestea diminuează meritul 
altruismului atunci când cooperează cu el, iar, atunci 
când se foloseşte numai pentru promovarea propriului 
interes, chibzuinţă, după cum se afirmă, nu poate fi 


nicicând imaginată ca virtute. 

În vreme ce încurajează pe cât este posibil 
deprinderi precum precauţia, vigilenţa, cumpătarea şi 
moderaţia judicioasă, acel sistem care face ca virtutea să 
constea doar în chibzuinţă pare să desconsidere în egală 
măsură atât virtuțile amiabile, cât şi pe cele respectabile, 
răpindu-le celor dintâi frumuseţea şi toată grandoarea 
celor din urmă. 

Dar, în pofida acestor defecte, tendinţa generală a 
fiecăruia dintre acele trei sisteme este să încurajeze cele 
mai bune şi cele mai lăudabile deprinderi ale minţii 
omeneşti şi ar fi bine pentru societate dacă fie 
umanitatea în general, fie măcar aceia care pretind că 
trăiesc în conformitate cu orice regulă filosofică şi-ar 
călăuzi conduita după preceptele oricăruia dintre ele. 
Putem învăţa din fiecare dintre ele ceva deopotrivă 
preţios şi aparte. Dacă ar fi posibil ca mintea să fie 
însufleţită de curaj şi nobleţe prin poveţe şi îndemnuri, 
sistemele antice ale bunei-cuviinţe ar părea suficiente 
pentru a face acest lucru. Sau dacă ar fi posibil ca, prin 
aceleaşi mijloace, să fie îmblânzită umanitatea şi să fie 
trezite afectele bunătăţii şi iubirii generale în cei cu care 
trăim laolaltă, unele dintre imaginile pe care ni le 
prezintă sistemul altruismului par capabile să producă 
acest efect. Deşi este neîndoielnic cel mai imperfect 
dintre toate trei, putem învăţa din sistemul lui Epicur cât 
de mult practicarea atât a virtuţilor amiabile, cât şi a 
celor respectabile serveşte interesului propriu, tihnei şi 
siguranţei noastre chiar în această viaţă. Întrucât Epicur 
plasa fericirea în dobândirea tihnei şi a siguranţei, el s-a 
străduit într-o modalitate aparte să arate că virtutea nu 
este doar cel mai bun şi cel mai sigur, ci singurul mijloc 
de a dobândi acele nepreţuite bunuri. Efectele pozitive 
ale virtuţii asupra liniştii noastre lăuntrice şi a păcii 
sufleteşti sunt cele pe care le-au preamărit cu precădere 
alţi filosofi. Fără să fi neglijat acest subiect, Epicur a 
insistat în mod deosebit asupra influenţei pe care acea 


calitate amiabilă o exercită asupra prosperității şi 
siguranţei noastre exterioare. Acesta este motivul pentru 
care scrierile sale au fost atât de mult studiate în lumea 
antică de către susţinătorii tuturor diferitelor curente 
filosofice. De la el împrumută Cicero, marele inamic al 
sistemului epicurian, dovezile sale cele mai agreabile ale 
faptului că virtutea de una singură este suficientă ca să 
asigure fericirea. Deşi stoic, făcând parte din secta cea 
mai opusă şcolii lui Epicur, Seneca îl citează totuşi pe 
acest filosof mai frecvent decât pe oricare altul. 

Există totuşi un alt sistem ce pare să elimine cu 
totul deosebirea dintre viciu şi virtute şi a cărui tendinţă 
este, din acest motiv, total dăunătoare. Mă refer la 
sistemul doctorului Mandeville. Deşi ideile acestui autor 
sunt în aproape toate privinţele eronate, există totuşi în 
natura umană unele aparenţe care, atunci când sunt 
privite într-un anumit mod, par să le confirme la prima 
vedere. Descrise şi exagerate de elocvenţa sprintenă şi 
ironică, deşi grosolană şi rustică a doctorului Mandeville, 
aceste aparenţe au dat doctrinei sale un aer de adevăr şi 
de credibilitate, care poate din plin să-i impresioneze pe 
cei nepricepuţi. 

Doctorul Mandeville consideră că orice se face 
conform simțului bunei-cuviinţe, din respect faţă de ceea 
ce este meritoriu şi vrednic de laudă, se naşte din iubirea 
de laude şi elogii sau din ceea ce el numeşte vanitate. 
După cum remarcă el, omul este în mod natural mult mai 
interesat de propria fericire decât de fericirea altora şi 
este imposibil ca, în adâncul inimii, să prefere vreodată 
prosperitatea celorlalţi prosperității sale. Ori de câte ori 
se pare că face acest lucru, putem fi siguri de faptul că 
urmăreşte să ne impresioneze şi că acţionează în acele 
situaţii mânat de aceleaşi motive egoiste care îl animă 
întotdeauna. Dintre celelalte pasiuni egoiste ale sale, 
vanitatea se numără printre cele mai puternice, iar el 
este mereu uşor de flatat şi foarte încântat de aplauzele 
celor din jur. Atunci când se pare că îşi sacrifică propriul 


interes celui al tovarăşilor săi, el ştie că această conduită 
va fi foarte pe placul iubirii lor de sine şi că ei nu vor 
pregeta să îşi exprime satisfacția revărsând asupra lui 
cele mai extravagante laude. Plăcerea pe care care o 
aşteaptă de aici cântăreşte mai greu, în opinia lui, decât 
interesul la care renunţă ca să aibă parte de ea. Prin 
urmare, purtarea lui în această situaţie este, în realitate, 
la fel de egoistă şi decurge dintr-un motiv la fel de josnic 
precum în oricare altă situaţie. Este măgulit, cu toate 
acestea, şi se flatează singur, având credinţa că este 
întru totul dezinteresat, întrucât, fără această supoziţie, 
purtarea lui nu ar părea să merite nicio laudă, nici în 
ochii săi, nici în opinia celorlalţi. Aşadar, orice spirit civic, 
orice preferinţă acordată interesului public în dauna 
propriului interes este, conform lui Mandeville, o simplă 
farsă şi o impostură faţă de ceilalţi, iar acea virtute care 
este cel mai mult ridicată în slăvi şi care prilejuieşte 
atâta emulaţie printre oameni este numai o odraslă pe 
care linguşirea o zămisleşte cu trufia. 

Nu voi examina acum dacă acţiunile cele mai 
generoase şi mai animate de spirit civic nu pot fi privite, 
într-un anumit sens, ca decurgând din iubirea de sine. 
Răspunsul la această întrebare nu are, din câte înţeleg 
eu, nicio importanţă pentru a stabili realitatea virtuţii, 
întrucât iubirea de sine poate fi adeseori un motiv virtuos 
al acţiunii. Mă voi strădui doar să arăt că dorinţa de a 
face ceea ce este onorabil şi nobil, de a ne face ţinta 
potrivită a stimei şi aprobării, nu se poate numi pe drept 
cuvânt vanitate. Nici măcar iubirea faimei şi a reputației 
bine meritate, dorinţa de a dobândi stima prin ceea ce 
este realmente vrednic de respect, nu merită acest 
nume. Prima este iubirea de virtute, cea mai nobilă şi 
cea mai aleasă pasiune a naturii umane. A doua este 
iubirea adevăratei glorii, o pasiune fără îndoială 
inferioară celei dintâi, dar care, sub aspectul demnităţii, 
vine imediat după ea. Este vinovat de vanitate acela care 
doreşte să fie lăudat pentru nişte calităţi care ori nu sunt 


câtuşi de puţin vrednice de laudă, ori nu în măsura în 
care se aşteaptă să fie lăudat pentru ele, cel care îşi 
afirmă caracterul prin podoabele frivole ale 
îmbrăcăminţii pe care o poartă şi ale echipajului cu care 
se făleşte, precum şi pe reuşitele tot atât de frivole ale 
unui comportament de rând. Este vinovat de vanitate 
acela care doreşte să fie prețuit pentru nişte calităţi care 
merită într-adevăr laude, dar pe care ştie cât se poate de 
bine că nu le deţine. Filfizonul gol pe dinlăuntru, care îşi 
dă aerele unei importanţe la care nu este îndreptăţit, 
mincinosul tont care îşi asumă meritul unor aventuri care 
nu s-au petrecut nicicând, plagiatorul ridicol care se dă 
drept autorul a ceea ce nu a scris niciodată sunt pe bună 
dreptate acuzaţi de această pasiune. Se mai spune că 
este vinovat de vanitate acela care nu se mulţumeşte cu 
sentimentele tăcute de stimă şi aprobare, ce pare mai 
încântat de expresiile lor zgomotoase şi de aclamații 
decât de sentimentele însele, cel care nu este niciodată 
mulţumit decât atunci când laudele îi răsună în urechi şi 
care solicită cu cea mai nepotolită obrăznicie toate 
dovezile exterioare de respect, cel care este încântat de 
titluri, de complimente, cel dornic să i se facă vizite, să i 
se acorde atenţie, să fie remarcat în spaţiul public cu 
aparenţa de consideraţie şi luare aminte. Această 
pasiune frivolă este cu totul diferită de oricare dintre cele 
două anterior pomenite şi este pasiunea cea mai josnică 
şi mai deplorabilă, pe când celelalte se numără printre 
cele mai nobile şi mai măreţe. 

Deşi aceste trei pasiuni, dorinţa de a ne face 
obiectul potrivit al preţuirii şi al stimei sau aceea de a 
dobândi preţuire şi stimă meritând realmente aceste 
sentimente, precum şi dorinţa frivolă de laude cu orice 
preţ sunt în mare măsură diferite, deşi primele două 
dorinţe sunt întotdeauna aprobate, pe când ultima este 
întotdeauna dispreţuită, există totuşi o anumită afinitate 
îndepărtată între ele, care, exagerată din elocvenţa 
mucalită şi amuzantă a acestui sprinten autor i-au dat 


posibilitatea să facă impresie asupra cititorilor săi. Există 
o afinitate între vanitate şi iubirea adevăratei glorii, 
întrucât ambele pasiuni urmăresc să obţină stimă şi 
aprobare. Dar ele diferă prin faptul că una este o pasiune 
justă, rezonabilă şi echitabilă, pe când cealaltă este 
injustă, absurdă şi ridicolă. Omul care doreşte stima 
pentru ceea ce este realmente stimabil nu doreşte decât 
ceea ce pe bună dreptate i se cuvine şi ceea ce nui se 
poate refuza fără a i se aduce un soi de prejudiciu. Cel 
care, dimpotrivă, reclamă stima din oricare alte motive, 
solicită un lucru fără nicio îndreptăţire. Primul este uşor 
de mulţumit, nu este înclinat să fie gelos ori suspicios că 
nu-l stimăm îndestul şi rareori solicită să primească 
multe dovezi exterioare ale respectului pe care i-l 
purtăm. Dimpotrivă, celălalt nu este mulţumit niciodată, 
este plin de gelozie şi de bănuială că nu-l stimăm pe cât 
îşi doreşte el, întrucât are în taină conştiinţa faptului că 
doreşte mai mult decât merită. Cea mai mică neglijare a 
adulaţiei ceremonioase i se pare un afront teribil şi 
expresia celui mai categoric dispreţ. Este agitat şi 
nerăbdător şi mereu se teme că ne-am pierdut orice 
respect faţă de el şi, din acest motiv, este mereu nesătul 
să capete noi expresii de stimă şi nu-şi poate păstra 
cumpătul decât dacă se bucură de o continuă atenţie şi 
adulaţie. 

Există o afinitate şi între dorinţa de a deveni un om 
onorabil şi stimabil şi dorinţa de preţuire şi de stimă, 
între dragostea de virtute şi dragostea de glorie 
adevărată. Ele se aseamănă nu doar în această privinţă, 
că ambele urmăresc ceea ce te face realmente onorabil 
şi nobil, ci şi întrucât dragostea de glorie adevărată 
seamănă cu ceea ce pe bună dreptate se numeşte 
vanitate printr-o oarecare referinţă la sentimentele 
celorlalţi. Omul de cea mai mare nobleţe, care doreşte 
virtutea de dragul ei însăşi şi care este cel mai indiferent 
faţă de opiniile oamenilor despre el, este totuşi încântat 
gândindu-se care ar trebui să fie acele opinii, având 


conştiinţa faptului că, deşi s-ar putea să nu fie niciodată 
apreciat şi aprobat, este încă obiectul potrivit al preţuirii 
şi al aprobării entuziaste şi că, dacă oamenii ar fi lucizi, 
imparţiali şi consecvenţi, precum şi bine informaţi despre 
motivele şi circumstanţele purtării sale, nu ar ezita să-l 
respecte şi să-l aplaude. Deşi dispreţuieşte opiniile pe 
care oamenii şi le fac realmente despre el, are cea mai 
înaltă preţuire pentru aceia care ar trebui să fie încântați 
de el. Faptul că s-ar putea considera demn de acele 
sentimente de preţuire şi, oricare ar fi părerea altora 
despre caracterul său, că, atunci când s-ar pune el însuşi 
în situaţia lor şi ar avea în vedere nu care este, ci care ar 
trebui să fie opinia lor, şi-ar face întotdeauna cea mai 
aleasă opinie despre sine însuşi, este marele şi 
înflăcăratul motiv al conduitei sale. Prin urmare, întrucât 
şi în iubirea de virtute există o oarecare referinţă, deşi nu 
faţă de ceea ce este, ci faţă de ceea ce, întemeiat şi pe 
bună dreptate, ar trebui să fie opinia celorlalţi, există şi 
în această privinţă, oarecare afinitate între ea şi iubirea 
adevăratei glorii. Cu toate acestea, există, în acelaşi 
timp, şi o foarte mare diferenţă între ele. Omul care 
acţionează mânat numai de respectul faţă de ceea ce 
este drept şi potrivit a se face, de respectul faţă de ceea 
ce este obiectul potrivit al stimei şi aprobării, deşi aceste 
sentimente nu se vor îndrepta niciodată către el, 
acţionează din cel mai sublim şi cucernic motiv de care 
este capabilă natura umană. Pe de altă parte, omul care, 
în timp ce doreşte să merite aprobare, este în acelaşi 
timp foarte preocupat să o obţină, deşi este şi el în 
general lăudabil, totuşi motivele sale conţin un mai mare 
amestec de infirmitate umană. El este în pericol să fie 
ros de ignoranţa şi nedreptatea oamenilor, iar fericirea 
lui este expusă invidiei rivalilor şi nesăbuinţei publicului. 
Dimpotrivă, fericirea celuilalt este întru totul sigură şi 
independentă de soartă şi de capriciile celor cu care 
trăieşte laolaltă. El consideră că disprețul şi ura cu care 
pot să-l împroaşte ignoranţa oamenilor nu-i aparţin şi nu 


este ros de ele. Oamenii îl dispreţuiesc şi îl urăsc din 
pricina unei idei greşite despre caracterul şi conduita lui. 
Dacă l-ar cunoaşte mai bine, l-ar stima şi l-ar iubi. La 
drept vorbind, nu pe el îl urăsc şi îl dispreţuiesc, ci pe un 
alt individ cu care îl confundă. Prietenul nostru, pe care l- 
am întâlni la un bal mascat purtând veşmintele 
duşmanului nostru, ar fi mai degrabă amuzat decât 
chinuit sufleteşte dacă, astfel deghizat, am revărsa 
asupra lui indignarea pe care o nutrim faţă de el. Aşa 
sunt sentimentele unui om de reală nobleţe atunci când 
este expus unor critici nedrepte. Rar se întâmplă totuşi 
ca natura umană să atingă acest grad de fermitate. Deşi 
numai oamenii cei mai slabi şi cei mai lipsiţi de valoare 
sunt foarte încântați de falsa glorie, totuşi, printr-o 
stranie  inconsecvenţă, falsa infamie este adeseori 
capabilă să îi tortureze şi pe cei ce par a fi cei mai fermi 
şi cei mai hotărâți. 

Doctorul Mandeville nu se mulţumeşte să 
reprezinte motivul frivol al vanităţii drept sursă a tuturor 
acţiunilor îndeobşte considerate  virtuoase. El se 
străduieşte să arate imperfecţiunea virtuţii în multe alte 
privinţe. El pretinde că în fiecare caz, virtutea nu se 
ridică la înălţimea acelui sacrificiu total pe care şi-l 
atribuie fără temei şi că, în loc de o biruinţă asupra 
pasiunilor noastre, este, cei mai adesea, doar o 
îngăduinţă ascunsă faţă de ele. Ori de câte ori reținerea 
noastră faţă de plăcere nu se ridică la înălţimea celei mai 
ascetice abstinenţe, el o tratează ca pe o grosolană 
desfătare şi senzualitate. După el, este un lux tot ceea ce 
depăşeşte strictul absolut necesar pentru subzistenţa 
naturii umane, astfel încât este un viciu chiar şi purtarea 
unei cămăşi curate sau a avea o locuinţă convenabilă. El 
consideră că îngăduinţa faţă de pofta sexuală, în cea mai 
legiuită uniune, denotă aceeaşi senzualitate ca şi cea 
mai  vătămătoare satisfacție a acelei pasiuni şi 
ridiculizează acea cumpătare şi acea castitate care se 
pot practica la im preţ atât de redus. Sofistica ingenioasă 


a gândirii sale este aici, ca în multe alte situaţii, mascată 
de ambiguitatea limbajului. Există unele pasiuni care nu 
posedă alte denumiri cu excepţia acelora care semnifică 
un grad dezagreabil şi jignitor. Spectatorul este mai 
înclinat să le aibă în vedere în acest grad decât în oricare 
altul. Atunci când îi şochează sentimentele, când îi 
creează un soi de antipatie şi de stânjeneală, este 
inevitabil obligat să le dea atenţie şi să le dea un nume. 
Atunci când ele se asociază cu starea naturală a minţii 
spectatorului, el este foarte tentat să le treacă cu 
vederea şi ori nu le dă niciun nume, ori, dacă le dă unul, 
atunci este unul care semnifică mai degrabă supunerea 
şi înfrânarea pasiunii decât gradul în care îi este permis 
să se manifeste după ce a fost supusă şi înfrânată. 
Astfel, denumirile comune date iubirii de plăcere şi iubirii 
de sex? denotă un grad vicios şi jignitor al acelor 
pasiuni. Cuvintele cumpătare şi castitate, pe de altă 
parte, par să semnifice mai degrabă înfrânarea şi 
supunerea lor decât gradul în care le este permis să 
subziste. Prin urmare, atunci când Mandeville poate să 
arate că ele încă subzistă într-o oarecare măsură, îşi 
imaginează că a demontat întru totul realitatea virtuţilor 
cumpătării şi  castităţii, arătând că sunt simple 
scamatorii, care profită de neatenţia şi naivitatea 
oamenilor. Totuşi acele virtuţi nu solicită o totală 
insensibilitate faţă de obiectele pasiunilor pe care 
urmăresc să le stăpânească. Ele urmăresc doar să 
înfrâneze violenţa acelor pasiuni, astfel încât să nu 
dăuneze individului şi să nu tulbure ori să ofenseze 
societatea. 

Este marea eroare a cărţii doctorului Mandeville? 
faptul că reprezintă fiecare pasiune ca fiind pe de-a- 
ntregul vicioasă, în orice grad şi în orice direcţie. Aşa 
poate el să trateze totul ca vanitate având orice legătură 
fie cu ceea ce sunt, fie cu ceea ce ar trebui să fie 


*5 Luxury and lust [lux ostentativ şi senzualitate] (n.a.). 
24 Fable of the Bees [Fabula albinelor] (n.a.). 


sentimentele celorlalți şi, prin intermediul acestei 
sofistici, ajunge la concluzia lui favorită, conform căreia 
viciile private sunt beneficii publice. Dacă iubirea de lux, 
atracţia faţă de artele frumoase şi îmbunătățirile vieţii 
omeneşti, pasiunea stârnită de tot ceea ce este agreabil 
în îmbrăcăminte, mobilier sau trăsuri, în arhitectură, 
sculptură, pictură şi muzică sunt privite ca forme de lux, 
senzualitate şi ostentaţie, chiar şi în cazul acelora a căror 
situaţie le permite, fără neajunsuri, îngăduinţa faţă de 
aceste pasiuni, atunci este cert că luxul, senzualitatea şi 
ostentaţia sunt beneficii publice, întrucât fără calităţile 
cărora el crede că este potrivit să le atribuie nişte 
denumiri atât de scandaloase, artele rafinate nu ar fi 
nicicând încurajate şi ar trebui să lâncezească din cauza 
lipsei de folosinţă. Unele doctrine ascetice populare, care 
fuseseră curente înainte de vremea lui şi care plasau 
virtutea în extirparea şi anihilarea totală a tuturor 
pasiunilor noastre, au fost adevăratul fundament al 
acestui sistem  licenţios. l-a fost uşor doctorului 
Mandeville să dovedească, în primul rând, că această 
biruinţă deplină nu se întâlneşte niciodată cu adevărat 
printre oameni şi, în al doilea rând, că, dacă ar avea loc 
în mod universal, ar fi dăunătoare pentru societate, 
punând capăt întregii industrii şi întregului comerţ şi, 
oarecum, întregii vieţi omeneşti. Prin prima propoziţie, el 
pare să fi dovedit că nu există nicio virtute reală şi că tot 
ceea ce pretindem a fi aşa ceva este doar o înşelătorie şi 
o păcălire a oamenilor, iar prin cea de-a doua, că viciile 
private sunt beneficii publice, întrucât în absenţa lor nicio 
societate nu ar putea să prospere şi să înflorească. 

Acesta este sistemul Doctorului Mandeville, care a 
făcut cândva atâta vâlvă în lume şi care, deşi nu a 
produs, probabil, mai mult viciu decât ar fi existat fără el, 
cel puţin a susţinut că viciul, care se iveşte din alte 
cauze, se înfăţişează cu mai multă insolenţă şi a 
prezentat corupţia motivelor sale cu o îndrăzneală 
depravată cum nu s-a mai auzit înainte. 


Dar oricât de distructiv poate să pară acest sistem, 
nu ar fi impresionat atât de multe persoane, nici nu ar fi 
prilejuit o alarmă generală în rândurile celor care sunt 
amicii unor principii mai bune dacă, în unele privinţe, nu 
s-ar fi mărginit cu adevărul. Un sistem de filosofie 
naturală poate să pară foarte plauzibil şi poate fi multă 
vreme în general acceptat în lume, neavând totuşi niciun 
fundament în natură şi niciun fel de asemănare cu 
adevărul. Timp de aproape un secol, vortexurile lui 
Descartes au fost considerate de către o naţiune foarte 
ingenioasă cea mai satisfăcătoare explicaţie a revoluţiei 
corpurilor cereşti. S-a demonstrat totuşi, spre 
convingerea întregii omeniri, că aceste pretinse cauze 
ale acelor minunate efecte nu doar că nu există, ci şi că 
sunt de-a dreptul imposibile şi că, dacă ar exista, nu ar 
putea să producă niciunul dintre efectele care li se 
atribuie. Dar lucrurile stau altfel în sistemele de filosofie 
morală şi un autor care pretinde să explice originea 
sentimentelor noastre morale nu ne poate înşela atât de 
grosolan, nici nu se poate îndepărta atât de mult de orice 
asemănare cu adevărul. Atunci când un călător ne 
descrie o ţară îndepărtată, poate impune credulităţii 
noastre cele mai neîntemeiate şi mai absurde ficțiuni, 
făcându-ne să credem că sunt cele mai certe chestiuni 
de fapt. Dar atunci când cineva pretinde să ne informeze 
despre ceea se petrece în vecinătate şi despre treburile 
din parohia în care trăim, cu toate că şi în acest caz, 
dacă suntem atât de uşuratici încât să nu examinăm 
lucrurile cu ochii noştri, ne poate păcăli în multe privinţe, 
totuşi cele mai mari neadevăruri pe care ni le bagă pe 
gât trebuie să aibă o oarecare asemănare cu adevărul şi 
chiar trebuie să conţină un amestec considerabil de 
adevăr. Un autor care scrie despre filosofia naturală şi 
care pretinde să descrie cauzele marilor fenomene din 
univers susţine că ne dă o descriere a treburilor dintr-o 
tară foarte îndepărtată, despre care ne poate spune ce-i 
place şi, atât timp cât naraţiunea lui se păstrează în 


limitele posibilităţii aparente, nu trebuie să se chinuie cu 
disperare să ne convingă. Dar atunci când îşi propune să 
explice originea dorințelor şi afectelor noastre, ale 
sentimentelor noastre de aprobare şi dezaprobare, 
pretinde să ne lămurească nu doar treburile parohiei în 
care locuim, ci şi preocupările noastre domestice. Cu 
toate că şi în acest caz, aidoma stăpânilor indolenţi care 
au încredere într-un servitor care-i înşală, este posibil să- 
i dăm crezare, suntem totuşi incapabili să înghiţim orice 
explicaţie care nu păstrează măcar o mică asemănare cu 
adevărul. Cel puţin unele dintre afirmaţii trebuie să fie 
juste şi chiar acelea care sunt cele mai exagerate trebuie 
să aibă un oarecare temei, altminteri frauda va fi 
descoperită chiar şi după acea neglijentă examinare pe 
care suntem dispuşi să o întreprindem. Autorul care ar 
prezenta drept cauză a oricărui sentiment natural vreun 
principiu care nici nu are vreo legătură cu el, nici nu se 
aseamănă cu oricare alt principiu cu care să fi avut o 
astfel de legătură, ar părea absurd şi ridicol chiar şi celui 
mai nechibzuit şi mai neexperimentat cititor. 


Secţiunea 3 
Despre diferitele sisteme care au 
fost create în legătură cu 
principiul aprobării 


INTRODUCERE 


După cercetarea privind natura virtuţii, următoarea 
chestiune importantă în filosofia morală priveşte 
principiul aprobării, puterea sau facultatea minţii care 
face ca anumite caractere să ne fie agreabile ori 
dezagreabile, care ne determină să preferăm un anume 
stil de conduită altuia, care denumeşte pe unul corect şi 
pe celălalt incorect, considerând că unul este obiectul 
aprobării, al respectului şi al recompensei, iar celălalt, 
ţinta blamului, a criticii şi a pedepsei. 

Trei explicaţii diferite au fost date acestui principiu 
al aprobării. Conform uneia dintre ele, aprobăm şi 
dezaprobăm atât propriile acţiuni, cât şi acţiunile altora 
animați numai de iubirea de sine sau de aprecierea 
tendinței lor de a contribui la fericirea noastră sau de a 
ne aduce dezavantaje. Conform alteia, raţiunea, 
facultatea prin care deosebim adevărul de fals, ne dă 
posibilitatea de a distinge ceea ce este potrivit de ceea 
ce este nepotrivit atât în acţiuni, cât şi în afecte. În 
sfârşit, alte teorii susţin că această deosebire este pe de- 
a-ntregul efectul sentimentului şi al emoţiei nemijlocite şi 
se naşte din satisfacția sau din dezgustul pe care ni le 
inspiră anumite acţiuni sau afecte. Aşadar, iubirea de 
sine, raţiunea şi sentimentul sunt cele trei surse diferite 
care au fost atribuite principiului aprobării. 

Inainte de a purcede la prezentarea acestor 
sisteme diferite, trebuie să observ că, deşi este de cea 


mai mare importanţă în gândirea speculativă, 
soluţionarea acestei a doua probleme nu prezintă nicio 
importanţă în practică. Chestiunea care priveşte natura 
virtuţii are, cu necesitate, o oarecare influenţă asupra 
ideilor noastre despre ceea ce este corect sau incorect în 
multe situaţii particulare. Aceea care priveşte principiul 
aprobării este posibil să nu aibă niciun astfel de efect. A 
cerceta din ce alcătuire sau mecanism lăuntric se ivesc 
acele noţiuni ori sentimente diferite este numai o 
chestiune de curiozitate filosofică. 


CAPITOLUL | 


Despre acele sisteme care deduc principiul 
aprobării din iubirea de sine 


Cei care explică principiul aprobării prin iubirea de 
sine nu o fac cu toţii la fel şi există multă confuzie şi 
imprecizie în toate sistemele lor diferite. Conform 
domnului Hobbes şi multora dintre adepţii săi, omul 
este determinat să îşi caute refugiul în societate nu de 
vreo iubire naturală faţă de semenii lui, ci de faptul că 
fără ajutorul celorlalţi este incapabil să supravieţuiască 
uşor şi în siguranţă. În această viziune, societatea îi este 
necesară şi el consideră că tot ceea ce tinde să-i asigure 
subzistenţa şi bunăstarea convine interesului său egoist 
şi, dimpotrivă, tot ceea ce este probabil să-i dăuneze ori 
să-l distrugă este, într-o oarecare măsură, păgubitor şi 
fatal pentru el. Virtutea este marele sprijin, iar viciul, 
marele stricător al societăţii omeneşti. Prin urmare, 
prima este agreabilă, iar ultimul este jignitor pentru orice 
om, întrucât dintr-una întrevede prosperitatea, pe când 
din celălalt, ruina şi dezordinea celor necesare pentru 

confortul şi siguranţa existenţei sale. 

Atunci când analizăm lucid şi filosofic, nu se poate, 
din câte am remarcat cu altă ocazie, pune la îndoială că 
tendinţa virtuţii de a promova ordinea socială şi a viciului 
de a tulbura societatea o scaldă pe prima într-o foarte 
mare frumuseţe şi îl întunecă pe cel de-al doilea într-o 
foarte mare urâţenie. Atunci când o contemplăm într-o 
anumită lumină abstractă şi filosofică, societatea se 
înfăţişează ca o imensă maşinărie, ale cărei mişcări 
regulate şi armonioase produc o mie de efecte plăcute. 
La fel ca în oricare altă maşinărie frumoasă şi nobilă care 
a fost produsul măiestriei omeneşti, tot ceea ce tinde să-i 
facă mişcările mai line şi mai uşoare, va câştiga prin 
acest efect frumuseţe şi, dimpotrivă, tot ceea ce tinde să 
le încurce va fi neplăcut din acest motiv; aşadar, 
virtutea, care este un fel de unsoare fină pe rotiţele 
societăţii, place în mod necesar, pe când viciul, care, 
aidoma ruginei, face ca rotiţele mecanismului să huruie 
şi să se înţepenească, este la fel de necesar jignitoare. 
Prin urmare, în măsura în care le deduce dintr-o viziune 
asupra ordinii sociale, această explicaţie a aprobării şi 
dezaprobării se subsumează principiului care conferă 
frumuseţe utilității, pe care l-am analizat cu alt prilej, şi 
de aici obţine acest sistem toată aparenta sa veridicitate. 
Atunci când aceşti autori descriu nenumăratele avantaje 
ale unei vieţi cultivate şi sociale faţă de una sălbatică şi 
solitară, când scriu pe larg despre necesitatea virtuţii şi a 
bunei  rânduieli pentru păstrarea celei dintâi şi 
demonstrează cât de negreşit prevalența viciului şi a 
nesupunerii faţă de lege tinde să ne readucă la cea din 
urmă, cititorul este fermecat de noutatea şi de măreţia 
acestor concepţii care i se dezvăluie. El vede desluşit o 
nouă frumuseţe în virtute şi o nouă urâţenie în viciu, pe 
care nu le băgase nicicând de seamă înainte şi este, 
îndeobşte, atât de încântat de această descoperire, încât 
rareori îşi ia răgazul să reflecteze asupra faptului că 
această viziune politică, pe care nu a cunoscut-o 


niciodată în viaţa lui anterioară, nu poate fi nicicum 
temeiul acelei aprobări şi dezaprobări cu care fusese 
întotdeauna obişnuit să privească acele diferite calităţi. 

Când, pe de altă parte, acei autori deduc din 
iubirea de sine interesul nostru faţă de bunăstarea 
societăţii şi stima pe care, din acest motiv, o purtăm 
virtuţii, nu vor să spună că atunci când, în această 
epocă, aplaudăm virtutea lui Cato şi detestăm ticăloşia 
lui Catilina, sentimentele noastre sunt influențate de 
ideea oricărui beneficiu pe care ni-l aduce primul şi a 
oricărui prejudiciu pe care îl suferim din pricina celui de- 
al doilea. Nu stimăm caracterele virtuoase şi nu le 
condamnăm pe cele turbulente fiindcă, după cum susţin 
aceşti filosofi, socotim că prosperitatea ori ruina 
societăţii, în acele epoci şi naţiuni îndepărtate, ar avea 
vreo influenţă asupra fericirii sau nefericirii noastre în 
prezent. Ei nu şi-au imaginat niciodată că sentimentele 
noastre sunt influențate de vreun beneficiu sau 
prejudiciu despre care am presupune că se răsfrâng 
asupra noastră, din partea niciunuia dintre ei, ci doar că 
ele s-ar fi putut răsfrânge asupra noastră dacă am fi trăit 
în acele epoci şi ţări îndepărtate ori că s-ar putea să fim 
afectaţi în prezent dacă am avea de-a face cu astfel de 
personaje. Pe scurt, ideea după care bâjbâie aceşti 
autori, dar pe care nu au fost niciodată în stare să o dez- 
văluie limpede, este acea simpatie indirectă pe care o 
simţim faţă de recunoştinţa sau indignarea acelora care 
au primit binefacerile ori au suferit pagubele provocate 
de aceste caractere opuse şi asta încearcă ei să arate 
într-un mod neclar atunci când spun că nu gândul a ceea 
ce am câştigat sau am pierdut ne-a stârnit aprobarea 
deplină sau indignarea, ci simţirea sau închipuirea a ceea 
ce am putea câştiga ori suferi dacă ar fi să acţionăm în 
societate cu astfel de parteneri. 

Cu toate acestea, simpatia nu poate fi privită în 
niciun sens ca un principiu egoist. Atunci când simpatizez 
cu tristeţea sau cu indignarea ta, se poate susţine, într- 


adevăr, că emoția mea îşi are temeiul în iubirea de sine, 
fiindcă se naşte din interiorizarea situaţiei tale, din faptul 
că mă pun în situaţia ta, simțind astfel ceea ce ar trebui 
să simt în nişte împrejurări asemănătoare. Insă deşi se 
spune pe bună dreptate că simpatia se iveşte dintr-un 
schimb imaginar de situaţii cu persoana în cauză, totuşi 
acest schimb imaginar nu presupune că acele lucruri mi 
se întâmplă mie, că afectează persoana mea şi 
caracterul meu, ci au efecte asupra persoanei cu care 
simpatizez. Atunci când sufăr alături de tine în urma 
pierderii unicului tău fiu, ca să împărtăşesc durerea ta, 
nu am în vedere ceea ce eu, o persoană având un 
anumit caracter şi o anumită ocupaţie, ar trebui să sufăr 
dacă aş avea un fiu şi dacă acel fiu ar avea nenorocul să 
moară, ci am în vedere ceea ce aş suferi dacă aş fi 
realmente tu şi nu fac cu tine doar un schimb de 
împrejurări, ci şi un schimb de persoane şi de caractere. 
Prin urmare, durerea mea este cauzată numai de tine şi 
câtuşi de puţin de mine. Prin urmare, nu este deloc 
egoistă. Cum poate fi socotită egoistă o pasiune care nu 
se iveşte nici măcar din închipuirea vreunui lucru care s- 
ar fi abătut asupra mea sau care ar avea vreo legătură 
cu mine, afectând persoana mea şi caracterul meu, ci 
cuprinde în totalitate ceva legat de tine? Un bărbat poate 
simpatiza cu o femeie pe cale să nască, deşi este 
imposibil să se conceapă cumva pe sine suferind durerile 
ei în propria persoană şi în caracterul său. Totuşi 
întreaga explicaţie a naturii umane care deduce toate 
sentimentele şi afectele din iubirea de sine şi care a 
făcut atâta zarvă în lume, dar care, din câte ştiu eu, nu a 
fost niciodată pe deplin şi clar formulată, îmi pare a se fi 
născut dintr-o  răstălmăcire confuză a sistemului 
simpatiei. 


CAPITOLUL II 


Despre acele sisteme pentru care rațiunea este 
principiul aprobării 


Este bine ştiut că, potrivit doctrinei domnului 
Hobbes, o stare naturală este o stare de război şi că, 
înainte de instituirea guvernării civile, nu poate exista 
nicio societate sigură sau paşnică pentru oameni. Prin 
urmare, conform lui, menţinerea societăţii presupune 
susţinerea guvernului civil, iar distrugerea acestuia este 
totuna cu a pune capăt societăţii. Dar existenţa 
guvernării civile depinde de supunerea faţă de 
magistratul suprem. In clipa în care acesta îşi pierde 
autoritatea, orice guvernare încetează. Prin urmare, aşa 
cum autoconservarea îi învaţă pe oameni să aprobe tot 
ceea ce tinde să promoveze bunăstarea societăţii şi să 
condamne tot ceea ce îi dăunează, tot astfel acelaşi 
principiu, dacă oamenii ar gândi şi ar vorbi consecvent, 
ar trebui să-i înveţe să aprobe în toate situaţiile 
supunerea faţă de magistratul civil şi să condamne orice 
nesupunere şi orice rebeliune. Înseşi ideile de lăudabil şi 
de blamabil ar trebui să fie totuna cu acelea de supunere 
şi de nesupunere. Prin urmare, legile magistratului civil 
ar trebui să fie socotite singurele şi cele mai înalte criterii 
care definesc ce este drept şi nedrept sau ce este corect 
şi incorect. 

A fost intenţia mărturisită a domnului Hobbes ca 
prin propagarea acestor idei să supună de îndată 
conştiinţele oamenilor puterii civile, şi nu celei 
ecleziastice, a cărei turbulenţă şi ambiţie, văzând 
exemplele din vremea sa, a ajuns să le considere 
principala sursă a dezordinilor din societate. Din acest 
motiv, doctrina lui a fost deosebit de jignitoare pentru 
teologi, care, în consecinţă, nu au pregetat să îşi reverse 
asupra lui indignarea, cu mare asprime şi amărăciune. A 
fost, de asemenea, ofensatoare pentru toţi moraliştii cu 


judecată, întrucât presupunea că nu există nicio 
deosebire naturală între bine şi rău, că acestea erau 
nestatornice şi schimbătoare şi că depindeau numai de 
voinţa arbitrară a magistratului civil. Aşadar, această 
prezentare a lucrurilor a fost atacată din toate direcţiile 
şi cu tot felul de arme, atât cu sobre argumente 
raţionale, cât şi cu declamaţii furibunde. 

Pentru respingerea unei doctrine atât de odioase, 
era necesar să se demonstreze că, înainte de orice lege 
sau instituţie pozitivă, mintea era în mod natural 
înzestrată cu o facultate capabilă să distingă în anumite 
acţiuni şi afecte calităţi precum corect, lăudabil şi 
virtuos, iar în altele, calităţi precum incorect, 
condamnabil şi vicios. 

Doctorul  Cudworth are dreptate atunci când 
observă că legea nu ar putea fi sursa originară a acelor 
distincţii, de vreme ce, presupunând că există o astfel de 
lege, în mod logic sau este corect să fie respectată şi 
incorect să fie încălcată, sau este indiferent dacă este 
respectată ori dacă este încălcată. Este evident că acea 
lege pe care este indiferent dacă o respectăm sau o 
nesocotim nu poate fi sursa acelor distincţii, însă nu ar 
putea fi nici aceea pe care este corect să o respectăm şi 
incorect să o nesocotim, întrucât şi aceasta presupune 
noţiunile sau ideile antecedente de corect şi incorect, 
precum şi că respectarea legii concordă cu ideea de 
corectitudine, iar nesupunerea cu ideea de 
incorectitudine. 

Prin urmare, întrucât mintea are ideea acestor 
deosebiri înainte de orice lege, pare să urmeze cu 
necesitate că ea derivă această idee din rațiune, care 
indică diferenţa dintre corect şi incorect, tot aşa cum 
arată diferenţa dintre adevăr şi fals, iar această 
concluzie, care, deşi adevărată în anumite privinţe, este 
destul de pripită în alte privinţe, a fost acceptată mai 
uşor într-o perioadă în care ştiinţa abstractă a naturii 
umane era încă în faşă şi înainte ca sarcinile şi puterile 


specifice ale diferitelor facultăţi ale minţii omeneşti să fi 
fost examinate cu atenţie şi deosebite între ele. Pe când 
această controversă cu domnul Hobbes era purtată cu 
cea mai mare ardoare şi intensitate, nu s-a conceput 
nicio altă facultate din care s-ar putea presupune că se 
nasc astfel de idei. Prin urmare, în acea epocă a devenit 
populară doctrina conform căreia esenţa virtuţii şi a 
viciului nu constă în conformitatea sau în dezacordul 
acţiunilor omeneşti cu legea unei autorităţi superioare, ci 
în conformitatea sau dezacordul lor cu raţiunea, care era 
astfel considerată a fi sursa originară şi principiul 
aprobării şi al dezaprobării. 

Că virtutea constă în conformitatea cu raţiunea 
este adevărat în unele privinţe şi această facultate poate 
fi considerată, într-un anumit sens, drept sursa şi 
principiul aprobării şi al dezaprobării, precum şi originea 
tuturor judecăților solide privind ceea ce este corect sau 
incorect. Prin intermediul raţiunii descoperim acele reguli 
generale ale dreptăţii, pe baza cărora ar trebui să ne 
reglementăm acţiunile, şi, prin aceeaşi facultate, ne 
formăm acele idei mai vagi şi mai imprecise despre ceea 
ce este chibzuit, decent, generos ori nobil, pe care le 
purtăm constant cu noi şi, în acord cu care ne străduim, 
pe cât putem, să ne modelăm stilul conduitei noastre. 
Aidoma tuturor celorlalte precepte, maximele generale 
ale moralității se formează prin experienţă şi prin 
inducţie. Observăm într-o mare varietate de situaţii ce 
anume place sau displace facultăţilor noastre morale, ce 
anume aprobă sau dezaprobă aceste facultăţi şi, prin 
inducţie, pornind de la această experienţă, stabilim acele 
reguli generale. Dar inducția este privită întotdeauna ca 
una dintre operaţiunile raţiunii. Prin urmare, se spune pe 
bună dreptate că din rațiune provin toate acele precepte 
şi idei generale. Dar prin intermediul acestora 
reglementăm cea mai mare parte a judecăților noastre 
morale, care ar fi extrem de incerte şi de precare dacă ar 
depinde întru totul de ceea ce este expus unor atât de 


numeroase variaţii precum sentimentul imediat şi emoția 
nemijlocită, pe care le pot modifica atât de esenţial 
diferitele stări de sănătate şi de spirit. Prin urmare, 
întrucât cele mai solide judecăţi ale noastre privind ceea 
ce este corect sau incorect sunt dirijate de precepte şi 
idei derivate dintr-o inducţie efectuată de rațiune, se 
poate spune pe drept cuvânt că virtutea constă într-o 
conformitate cu raţiunea şi, până aici, această facultate 
poate fi considerată sursa şi principiul aprobării şi al 
dezaprobării. 

Insă, chiar dacă raţiunea este neîndoielnic sursa 
regulilor generale ale moralității şi a tuturor judecăților 
morale pe care le enunţăm prin intermediul lor, este, pe 
de altă parte, pe de-a-ntregul absurd şi ininteligibil să 
presupunem că primele percepții ale faptelor corecte sau 
incorecte pot fi derivate din rațiune, chiar în acele cazuri 
particulare, a căror experienţă stă la baza formării 
regulilor generale. Aidoma tuturor celorlalte experimente 
pe care se întemeiază orice regulă generală, aceste 
prime percepții nu pot fi obiectul raţiunii, ci al simţirii şi 
emoţiei nemijlocite. Ne formăm regulile generale ale 
moralității descoperind într-o mare varietate de situaţii 
acel stil de conduită care, într-o anumită privinţă, place 
constant minţii şi acela care îi displace cu regularitate. 
Insă raţiunea nu poate să facă prin ea însăşi niciun obiect 
particular nici agreabil, nici dezagreabil minţii. Rațiunea 
poate arăta că acest obiect este mijlocul de a obţine un 
altul, care este în mod firesc plăcut sau neplăcut şi, în 
acest mod, poate să-l facă agreabil sau dezagreabil de 
dragul unui lucru diferit. Dar nimic nu poate fi agreabil 
sau dezagreabil prin el însuşi dacă nu este perceput ca 
atare prin simţire şi emoție nemijlocită. Prin urmare, 
dacă în orice situaţie particulară virtutea ne place cu 
necesitate prin ea însăşi, în vreme ce viciul displace 
minţii tot atât de inevitabil, nu raţiunea, ci simţirea şi 
emoția imediată ne împacă în acest chip cu una şi ne 
înstrăinează de celălalt. 


Plăcerea şi durerea sunt marile obiecte ale dorinţei 
şi ale aversiunii, însă ele nu sunt sesizate de rațiune, ci 
de simţirea şi emoția nemijlocită. Prin urmare, dacă 
virtutea este dezirabilă de dragul ei însăşi, iar viciul, în 
acelaşi mod, este prin el însuşi obiectul aversiunii, nu se 
poate ca raţiunea să fie facultatea care distinge acele 
calităţi diferite, ci ele se dezvăluie simţirii şi emoţiei 
nemijlocite. 

Întrucât, într-un anumit sens, raţiunea poate fi 
totuşi considerată a fi principiul aprobării şi al 
dezaprobării, din neatenţie, multă vreme s-a considerat 
că aceste sentimente decurg la origine din operaţiunile 
acestei facultăţi. Doctorul Hutcheson a avut meritul de a 
fi fost primul care a distins cu un oarecare grad de 
precizie în ce privinţă se poate spune că toate distincţiile 
morale se nasc din rațiune şi în ce privinţă ele se 
întemeiază pe simţirea şi emoția nemijlocite. În ilustrările 
sale ale simțului moral, el a explicat acest aspect atât de 
complet şi, în opinia mea, atât de irefutabil, încât, dacă 
mai există vreo controversă legată de acest subiect, nu o 
pot pune decât pe seama neatenţiei faţă de ceea cea 
scris acest domn sau a unui ataşament superstiţios faţă 
de anumite forme de expresie, o slăbiciune deloc 
neobişnuită a celor învăţaţi, îndeosebi legată de subiecte 
atât de profund interesante precum acesta, în care un 
om virtuos refuză adeseori să renunţe chiar şi la buna 
cuviinţă a unei singure fraze cu care s-a obişnuit. 


Capitolul IIl 


Despre acele sisteme care fac din sentiment 
principiul aprobării 


Acele sisteme pentru care sentimentul este 


principiul aprobării pot fi împărţite în două categorii 
diferite. 

I. Conform unora, principiul aprobării îşi are temeiul 
într-un sentiment de o natură specială, într-o anumită 
putere de percepţie pe care mintea o exercită la vederea 
anumitor acţiuni sau afecte; întrucât unele dintre ele 
afectează această facultate într-un mod agreabil, pe 
când altele o fac într-un mod dezagreabil, primele sunt 
caracterizate prin trăsături precum corecte, lăudabile şi 
virtuoase, iar ultimele sunt socotite incorecte, 
condamnabile şi vicioase. Fiindcă se deosebeşte prin 
natura lui de toate celelalte sentimentele, fiind efectul 
unei puteri perceptive speciale, autorii îi dau o denumire 
particulară şi îl numesc simţ moral. 

II. Conform altora, pentru a explica principiul 
aprobării, nu există niciun motiv de a presupune vreo 
nouă putere perceptivă, de care nu s-a mai auzit; natura, 
îşi imaginează ei, acţionează aici, ca în toate celelalte 
situaţii, cu cea mai strictă chibzuinţă şi produce o 
mulţime de efecte dintr-una şi aceeaşi cauză, iar 
simpatia, o capacitate care a fost mereu remarcată şi cu 
care mintea este înzestrată în mod vizibil, este, cred ei, 
suficientă ca să explice toate efectele atribuite acestei 
facultăţi aparte. 

|. Doctorul Hutcheson?! şi-a dat multă osteneală să 
dovedească faptul că principiul aprobării nu îşi are 
temeiul în iubirea de sine. El a mai demonstrat că nu 
poate să decurgă din nicio operaţie a raţiunii. Nu mai 
rămânea, a crezut el, decât să se presupună o facultate 
de un gen aparte, cu care Natura a înzestrat mintea 
omenească, spre a produce acest efect special şi 
important. Odată ce raţiunea şi iubirea de sine au fost 
deopotrivă excluse, nu i-a trecut prin minte că exista 
vreo altă facultate cunoscută a minţii care ar fi putut 
servi în orice privinţă acestui scop. 

El a numit această nouă putere perceptivă simţ 

moral şi a presupus că este oarecum asemănătoare cu 
simţurile exterioare. Aşa cum, afectându-le pe acestea, 
corpurile din jurul nostru par să posede diferite calităţi, 
precum sunet, gust, miros, culoare, tot astfel diversele 
afecte ale minţii omeneşti, venind în atingere cu această 
facultate specială într-un anumit fel, par să posede 
diferite calităţi, precum amiabil sau odios, virtuos şi 
vicios, corect sau incorect. 

Conform acestui sistem, diversele simţuri sau 
puteri perceptive din care mintea omenească derivă 
toate ideile sale simple sunt de două genuri diferite, 
unele fiind numite directe sau antecedente, celelalte 
simţuri reflectante ori consecvente. Simţurile directe 
sunt acele facultăţi din care mintea extrage percepţia 
unor asemenea specii de lucruri care nu presupun 
percepţia antecedentă a niciunui alt lucru. Astfel, 
sunetele şi culorile sunt obiecte ale simţurilor directe. Să 
auzi un sunet ori să vezi o culoare nu presupune 
percepţia antecedentă a niciunei alte calităţi sau a 
vreunui alt obiect. Pe de altă parte, simţurile reflectante 
sau consecvente sunt acele facultăţi din care mintea 
extrage percepţia unor specii de lucruri care presupune 
percepţia antecedentă a unui alt lucru. Astfel, armonia şi 
frumuseţea sunt obiecte ale simţurilor reflectante. Ca să 
percepem armonia unui sunet sau frumuseţea unei 
culori, trebuie să percepem mai întâi sunetul sau 
culoarea. Simţul moral este considerat o facultate de 
acest gen. Acea facultate, pe care domnul Locke o 
numeşte reflecţie şi din care el derivă ideile simple ale 
diferitelor pasiuni şi emoţii ale minţii omeneşti, este, 
conform doctorului Hutcheson, un simţ direct intern. lar 
acea facultate prin care percepem frumuseţea sau 
hidoşenia, virtutea sau viciul diferitelor pasiuni şi emoţii, 
este un simţ reflectant intern. 

Doctorul Hutcheson s-a străduit să susţină şi mai 
departe această doctrină, arătând că este în acord cu o 
analogie naturală şi că mintea este înzestrată cu o 


varietate de alte simţuri reflectante, pe deplin 
asemănătoare cu simțul moral, precum un simţ al 
frumuseţii şi al urâţeniei din obiectele exterioare, un simţ 
public, prin care simpatizăm cu fericirea sau nenorocirea 
celor din jur, un simţ al ruşinii şi al onoarei sau un simţ al 
ridicolului. 

Dar, lăsând de o parte toate eforturile pe care 
acest ingenios filosof le-a făcut ca să demonstreze că 
principiul aprobării îşi are temeiul într-o putere 
perceptivă aparte, oarecum analoagă cu simţurile 
externe, există unele consecinţe despre care el 
recunoaşte?” că decurg din această doctrină şi pe care 
mulţi le vor privi, poate, ca pe o respingere suficientă a 
ei. El admite că acele calităţi care aparţin obiectelor 
oricărui simţ nu pot fi atribuite, fără a comite cea mai 
mare  absurditate, însuşi simțului. Cine s-a gândit 
vreodată să numească simţul văzului alb sau negru, 
simţul auzului zgomotos sau discret ori simţul gustului 
dulce sau amar? Şi, după el, este la fel de absurd să 
numim facultăţile noastre morale virtuoase sau vicioase, 
moralmente bune sau rele. Aceste calităţi aparţin 
obiectelor acelor facultăţi, nu înseși facultăţilor. Prin 
urmare, dacă vreun om ar fi atât de absurd alcătuit încât 
să aprobe cruzimea şi nedreptatea celor mai înalte virtuţi 
şi să dezaprobe echitatea şi omenia drept cele mai 
jalnice vicii, o astfel de alcătuire a minţii ar putea fi 
privită într-adevăr ca un inconvenient atât pentru individ, 
cât şi pentru societate şi, nu mai puţin, ca o trăsătură 
bizară, surprinzătoare şi în sine nefirească, dar nu ar 
putea fi numită, fără a comite cea mai mare absurditate, 
vicioasă ori moralmente rea. 

Cu toate acestea, dacă vedem un om care strigă 
cu admiraţie şi aplaudă o execuţie barbară şi nemeritată, 
ordonată de un tiran insolent, nu ar trebui să ne socotim 
vinovaţi de nicio mare absurditate dacă numim purtarea 


” Illustrations upon the Moral Sense, secţiunea |, p. 237 şi mai 
departe; ediţia a treia (n.a). 


lui vicioasă şi moralmente rea în cel mai înalt grad, deşi 
ea nu exprimă decât nişte facultăţi morale depravate, 
sau culpabili de vreo aprobare absurdă a acestei acţiuni 
oribile ca şi cum ar fi nobilă, generoasă şi măreaţă. Imi 
imaginez că inima noastră, la vederea unui astfel de 
spectator, ar uita o clipă de simpatia ei cu cel care suferă 
şi nu ar simţi decât oroare şi scârbă, la gândul unei 
pramatii atât de execrabile. Ar trebui să-l detestăm chiar 
mai mult decât pe tiranul care putea fi întărâtat de nişte 
pasiuni ardente, precum gelozie, teamă şi indignare, 
fiind, din acest motiv, ceva mai scuzabil. Dar 
sentimentele spectatorului s-ar înfăţişa întru totul fără 
cauză sau motiv şi, prin urmare, cât se poate de 
detestabile. Nu există nicio pervertire a sentimentului 
sau a afectului pe care inima noastră să fie mai puţin 
dornică să o interiorizeze ori pe care să o respingă cu 
mai multă ură şi indignare decât aceasta şi, departe de a 
privi o astfel de alcătuire a minţii ca pe ceva doar bizar 
sau neconvenabil, dar în nicio privinţă vicios ori 
moralmente rău, mai degrabă am socoti că este ultimul 
şi cel mai îngrozitor stadiu al depravării morale. 

Dimpotrivă, sentimentele morale corecte se 
prezintă în mod firesc mai mult sau mai puţin lăudabile şi 
moralmente bune. Omul a cărui critică sau aprobare 
sunt, în toate situaţiile, cu cea mai mare acuratețe pe 
potriva nevredniciei sau a valorii obiectului, pare să 
merite chiar un grad de aprobare morală. 

Admirăm delicata precizie a sentimentelor lui 
morale, care ne călăuzesc propriile judecăţi şi, dată fiind 
neobişnuita şi surprinzătoarea lor justeţe, chiar ne 
stârnesc mirarea şi aprobarea entuziastă. Ce-i drept, nu 
putem fi întotdeauna siguri că purtarea unei asemenea 
persoane ar corespunde în toate privinţele preciziei şi 
acurateţii judecăților sale privind conduita celorlalţi. 
Virtutea cere deprindere şi fermitate a minţii, precum şi 
delicateţea sentimentului şi, din păcate, primele calităţi 
sunt uneori deficitare, pe când cea din urmă atinge 


perfecțiunea. Totuşi, chiar dacă poate avea unele 
imperfecţiuni, această dispoziție a minţii este 
incompatibilă cu orice acţiune care s-ar dovedi grosolan 
de criminală şi este cea mai fericită fundaţie pe care se 
poate construi suprastructura virtuţii perfecte. Există 
mulţi oameni care gândesc foarte bine şi care îşi propun 
serios să-şi facă pe deplin ceea ce cred ei că este datoria 
lor şi care, cu toate acestea, sunt dezagreabili din cauza 
asprimii sentimentelor lor morale. 

Putem spune, poate, că deşi principiul aprobării nu- 
şi are temeiul în nicio putere perceptivă care să fie în 
vreo privinţă analoagă simţurilor externe, se poate 
întemeia totuşi pe un sentiment special, care răspunde 
acestui scop particular şi niciunui altuia. Se poate susţine 
că aprobarea şi dezaprobarea sunt anumite sentimente 
şi emoţii care se ivesc în minte la vederea diferitelor 
caractere şi acţiuni şi, aşa cum indignarea se poate numi 
un simţ al prejudiciilor sau recunoştinţa un simţ al 
binefacerilor, acestea pot primi cât se poate de just 
numele de simţ al corectitudinii şi incorectitudinii sau de 
simţ moral. 

Insă, chiar dacă această explicaţie a lucrurilor 
poate să nu fie expusă aceloraşi obiecţii ca şi cea 
anterioară, este vulnerabilă în faţa altora, la fel de 
netăgăduit. 

În primul rând, indiferent ce variaţii poate suferi o 
anumită emoție, ea păstrează încă trăsăturile generale 
care o disting ca fiind o emoție de un anumit gen şi 
aceste trăsături generale sunt întotdeauna mai izbitoare 
şi mai remarcabile decât orice variaţie care poate 
surveni în situaţii particulare. Astfel, mânia este o emoție 
de un gen particular şi, în consecinţă, trăsăturile sale 
generale sunt întotdeauna mai vizibile decât toate 
variațiile care survin în situaţii concrete. Mânia 
îndreptată împotriva unui bărbat este, fără îndoială, 
oarecum diferită de furia care ţinteşte o femeie, precum 
şi de furia împotriva unui copil. In fiecare dintre aceste 


trei cazuri, pasiunea generală a mâniei primeşte o 
modificare diferită din partea caracterului specific al 
obiectului său, după cum uşor poate să observe cel 
atent. Dar trăsăturile generale ale pasiunii predomină în 
toate aceste cazuri. Pentru a le distinge, nu este nevoie 
de o fină observaţie; dimpotrivă, se cere o atenţie 
delicată ca să descoperi variațiile lor; oricine le observă 
pe cele dintâi, abia dacă le sesizează cineva pe cele din 
urmă. Prin urmare, dacă aprobarea şi dezaprobarea ar fi, 
precum recunoştinţa şi indignarea, emoţii de un gen 
aparte, deosebite de toate celelalte, ar trebui să ne 
aşteptăm ca în toate variațiile pe care le poate suferi ori- 
care dintre ele să se păstreze trăsăturile generale care îi 
dau nota caracteristică de emoție de un gen aparte - 
clare, simple şi uşor sesizabile. Dar, în realitate, se 
întâmplă cu totul altfel. Dacă urmărim cu atenţie ceea ce 
simţim realmente în diferitele ocazii în care fie aprobăm, 
fie dezaprobăm, vom descoperi că emoția noastră într-un 
caz este adeseori total diferită de cea din altă situaţie şi 
că nu se poate descoperi nicio trăsătură comună a lor. 
Astfel, aprobarea cu care privim un sentiment gingaş, 
delicat şi plin de omenie este total diferită de aceea care 
ne este cauzată de un sentiment măreț, cutezător şi 
nobil. Aprobarea cu care le întâmpinăm pe amândouă 
poate fi, în diferite situaţii, perfectă şi întreagă, dar 
suntem înduioşaţi de unul şi exaltaţi de celălalt şi nu 
există niciun soi de asemănare între emoţiile pe care le 
stârnesc în noi. Dar, conform acelui sistem pe care eu m- 
am străduit să îl formulez, aşa ar trebui să se prezinte cu 
necesitate lucrurile. Intrucât emoţiile persoanei pe care o 
aprobăm sunt, în cele două cazuri, total opuse şi, de 
vreme ce aprobarea noastră se naşte din simpatia cu 
acele emoţii opuse, ceea ce simţim într-o situaţie nu 
poate să aibă niciun fel de asemănare cu ceea ce simţim 
în cealaltă. Dar asta nu ar putea să se întâmple dacă 
aprobarea ar consta într-o emoție specială care să nu 
aibă nimic comun cu sentimentele aprobate, ci care s-ar 


ivi la vederea acelor sentimente, ca oricare altă pasiune 
la vederea obiectului său potrivit. Acelaşi lucru este 
adevărat şi în ceea ce priveşte dezaprobarea. Oroarea 
noastră faţă de cruzime nu are niciun soi de asemănare 
cu disprețul nostru faţă de meschinărie. Este o specie 
total diferită de dezacord pe care îl simţim la vederea 
acelor două vicii diferite, între mintea noastră şi mintea 
persoanei ale cărei sentimente şi comportamente le 
avem în vedere. 

In al doilea rând, am remarcat deja că nu doar 
diferitele pasiuni sau afecte ale minţii omeneşti care sunt 
aprobate sau dezaprobate se dovedesc moralmente 
bune sau rele, dar şi că aprobarea potrivită sau 
nepotrivită se arată sentimentelor noastre naturale a fi 
întipărite cu aceleaşi caracteristici. Prin urmare, aş 
întreba cum se face că, potrivit acestui sistem, aprobăm 
sau dezaprobăm aprobarea potrivită sau nepotrivită? Imi 
închipui că nu există decât un singur răspuns raţional 
care se poate da acestei întrebări. Trebuie să spunem că 
atunci când aprobarea cu care semenul nostru priveşte 
purtarea unei terţe persoane coincide cu aprobarea 
noastră, aprobăm aprobarea lui şi o considerăm, într-o 
oarecare măsură, moralmente bună şi că, dimpotrivă, 
atunci când ea nu coincide cu sentimentele noastre, o 
dezaprobăm şi o considerăm, într-o oarecare măsură, 
moralmente rea. Prin urmare, trebuie să se accepte că, 
în acest caz cel puţin, coincidenţa sau opoziţia dintre 
sentimente, precum şi dintre observator şi persoana 
observată constituie aprobarea sau dezaprobarea 
morală. Şi dacă o face în acest caz, aş întreba de ce nu în 
oricare altul? Sau în ce scop să ne imaginăm o nouă 
putere perceptivă ca să explicăm aceste sentimente? 

Împotriva oricărei explicaţii a principiului aprobării 
care o face să depindă de un sentiment aparte, diferit de 
toate celelalte, aş aduce următoarea obiecţie: este 
ciudat că acest sentiment, pe care, neîndoielnic, 
Providența l-a dorit să fie principiul conducător al naturii 


umane, ar fi rămas până acum atât de puţin remarcat, 
încât nici nu a primit un nume în nicio limbă. Sintagma 
simţ moral este de dată foarte recentă şi încă nu se 
poate considera că face parte din limba engleză. 
Cuvântul aprobare a fost acceptat doar în ultimii ani, ca 
să denote în special ceva de acest gen. În folosirea 
potrivită a limbii aprobăm tot ceea ce este de natură să 
ne ofere o satisfacţie, de la forma unei clădiri sau 
alcătuirea unei maşini până la gustul plăcut al unui fel de 
mâncare cu carne. Cuvântul conştiinţă nu denumeşte 
nemijlocit nicio facultate morală prin care aprobăm sau 
dezaprobăm. Conştiinţa presupune, într-adevăr, 
existenţa unei asemenea facultăţi şi semnifică în mod 
adecvat conştientizarea de către noi a faptului de a fi 
acţionat în acord cu dispoziţiile sale ori contrar acestora. 
Odată ce iubirea, ura, bucuria, tristeţea, recunoştinţa, 
indignarea, precum şi atât de multe alte pasiuni 
presupuse a fi toate supuse acestui principiu s-au făcut 
îndestul remarcate pentru a primi denumiri prin care să 
fim conştienţi de ele, nu este surprinzător faptul că 
suveranul tuturor a fost până acum atât de puţin băgat 
de seamă încât, cu excepţia câtorva filosofi, nimeni nu a 
găsit de cuviinţă să-i dea un nume? 

Conform sistemului anterior menţionat, atunci 
când aprobăm orice caracter sau acţiune, sentimentele 
pe care le nutrim decurg din patru surse, în anumite 
privinţe diferite între ele în primul rând, simpatizăm cu 
motivele agentului; în al doilea rând, împărtăşim 
recunoştinţa acelora care primesc beneficiul acţiunilor 
sale; în al treilea rând, observăm dacă purtarea lui a fost 
în acord cu regulile generale pe baza cărora acţionează 
în general aceste două simpatii; şi, în cele din urmă, 
atunci când avem în vedere astfel de acţiuni ca făcând 
parte dintr-un sistem comportamental care tinde să 
promoveze fericirea individului sau a societăţii, ele par să 
derive o frumuseţe din această utilitate, nu diferită de 
aceea pe care o atribuim oricărui mecanism bine 


conceput. După ce am dedus, în orice situaţie 
particulară, tot ceea ce se poate recunoaşte că decurge 
din unul sau altul dintre aceste patru principii, aş fi 
bucuros să aflu ce mai rămâne şi aş fi gata să accept ca 
acest surplus să fie atribuit unui simţ moral sau oricărei 
alte facultăţi speciale, cu condiţia ca toată lumea să 
înţeleagă în ce constă acest surplus. Poate că ar fi de 
aşteptat ca, dacă există vreun astfel de principiu aparte, 
precum se presupune a fi acest simţ moral, ar trebui să-l 
simţim, în unele cazuri particulare, separat şi detaşat de 
toate celelalte, aşa cum adeseori simţim bucuria, 
tristeţea, speranţa şi frica, pure şi neamestecate cu nicio 
altă emoție. Dar aşa ceva, îmi închipui, nu se poate 
susţine. Nu am auzit nicicând de vreun caz în care s-ar 
putea spune că acest principiu se exercită de unul singur 
şi  neamestecat cu simpatie sau antipatie, cu 
recunoştinţă sau cu indignare, cu percepţia acordului sau 
a dezacordului oricărei acţiuni cu o regulă stabilită sau, 
în sfârşit, cu acea înclinaţie generală spre frumuseţe şi 
ordine, care este stârnită atât de nişte obiecte 
neînsufleţite, cât şi de unele însufleţite. 

II. Există un alt sistem care încearcă să explice 
originea sentimentelor noastre morale prin simpatie şi 
care se deosebeşte de acela pe care eu m-am străduit 
să-l concep. Este sistemul care plasează virtutea în 
utilitate şi care explică plăcerea cu care spectatorul 
urmăreşte utilitatea oricărei calităţi prin simpatia cu 
fericirea acelora care sunt afectaţi de ea. Această sim- 
patie este diferită atât de aceea prin care împărtăşim 
motivele agentului, cât şi de aceea prin care ne 
acomodăm cu recunoştinţa persoanelor care au 
beneficiat de acţiunile sale. Este acelaşi principiu cu 
acela prin care aprobăm o maşinărie bine concepută. Dar 
nicio maşinărie nu poate fi obiectul vreuneia dintre 
ultimele simpatii menţionate. Am explicat deja acest 
sistem în partea a patra din acest discurs. 


Secţiunea 4 
Despre modul în care diferiţii 
autori au tratat regulile practice 
ale moralității 


S-a remarcat în partea a treia din acest discurs că 
regulile justiţiei sunt singurele reguli precise şi clare ale 
moralității; că acelea specifice tuturor celorlalte virtuţi 
sunt nedesluşite, vagi şi nedeterminate; că primele pot fi 
comparate cu regulile gramaticii, iar celelalte cu 
principiile pe care criticii le enunţă pentru atingerea a 
ceea ce este sublim şi elegant în compoziţie şi care ne 
prezintă mai degrabă o idee generală despre 
perfecțiunea spre care ar trebui să ţintim în loc să ne 
ofere anumite instrucţiuni certe şi infailibile de atingere a 
ei. 

Întrucât diferitele reguli ale moralității admit grade 
atât de diferite de precizie, acei autori care s-au străduit 
să le colecţioneze şi să le sistematizeze au făcut acest 
lucru în două modalităţi diferite; unii au adoptat în 
totalitate acea metodă laxă, spre care au fost firesc 
îndreptaţi de atenţia acordată unei specii de virtute, pe 
când alţii s-au străduit la fel de atotcuprinzător să 
introducă în preceptele lor acel gen de precizie de care 
sunt susceptibile numai unele dintre ele. Primii au scris 
precum criticii, iar ceilalţi, precum gramaticienii. 

|. Primii, printre care îi putem socoti pe toţi 
moraliştii antici, s-au mulţumit să descrie la modul 
general diferitele vicii şi virtuţi şi să arate urâţenia şi 
mizeria unei dispoziţii, precum şi buna-cwviinţă şi 
fericirea celeilalte, dar nu s-au ostenit să enunţe multe 
reguli precise, pe care trebuie să le respectăm fără 
excepţie, în toate situaţiile particulare. Ei au încercat 
numai să constate, pe cât este capabilă limba să o facă, 
în primul rând, în ce constă sentimentul inimii pe care se 


întemeiază fiecare virtute particulară, ce fel de trăire sau 
emoție lăuntrică constituie esenţa prieteniei, a omeniei, 
generozităţii, dreptăţii, nobleţii şi a tuturor celorlalte 
virtuţi, precum şi a viciilor care li se opun; în al doilea 
rând, care este modul general de acţiune, tonul şi stilul 
obişnuit de conduită spre care ne îndreaptă fiecare 
dintre aceste sentimente sau cum ar trebui să aleagă să 
acţioneze un om prietenos, generos, curajos, drept şi plin 
de omenie în situaţii obişnuite. 

Deşi necesită un condei deopotrivă delicat şi 
precis, a caracteriza sentimentul inimii pe care se 
întemeiază fiecare virtute particulară este totuşi o 
sarcină care poate fi îndeplinită cu un oarecare grad de 
exactitate. Într-adevăr, este imposibil să exprimi toate 
variațiile pe care orice sentiment fie le suferă, fie ar 
trebui să le sufere, în funcţie de fiecare variaţie posibilă a 
circumstanțelor. Ele sunt nenumărate şi limbii îi lipsesc 
numele care să le desemneze pe toate. Sentimentul 
prieteniei, de exemplu, pe care îl nutrim faţă de un om în 
vârstă diferă de ceea ce simţim faţă de un tânăr, cel pe 
care îl nutrim faţă de un om auster diferă de ceea ce 
simţim faţă de unul cu maniere mai blânde şi mai 
delicate, precum şi de ceea ce simţim pentru un ins vesel 
şi cu vioiciune de spirit. Prietenia pe care o simţim faţă 
de un bărbat este diferită de aceea pe care ne-o inspiră o 
femeie, chiar dacă nu există niciun amestec cu o pasiune 
mai carnală. Care autor ar putea să înşiruie şi să exprime 
aceste deosebiri şi toate varietățile infinit de numeroase 
pe care le poate suferi acest sentiment? Dar sentimentul 
general de prietenie şi ataşamentul familiar care este 
comun tuturor încă poate fi descris cu un grad suficient 
de precizie. Chiar dacă va fi întotdeauna incomplet în 
multe privinţe, tabloul pe care i-l facem poate, cu toate 
acestea, să fie atât de asemănător încât să ne facă să 
recunoaştem originalul atunci când ne iese în cale şi 
chiar să-i deosebim de alte sentimente cu care se 
aseamănă considerabil, precum bunăvoința, respectul, 


stima, admiraţia. 

A descrie, de o manieră generală, modul obişnuit 
de acţiune spre care ne îndeamnă fiecare virtute este şi 
mai uşor. Într-adevăr, abia dacă este posibil să se descrie 
sentimentul intern sau emoția lăuntrică în care îşi are 
temeiul fără a face şi ceva de acest gen. Este imposibil 
ca limba să exprime, dacă pot spune aşa, trăsăturile 
invizibile ale tuturor modificărilor diferite ale pasiunii aşa 
cum se prezintă ele pe dinlăuntru. Nu există niciun alt 
mod de a le consemna şi de a le deosebi una de alta în 
afară de a descrie efectele pe care le produc în afară, 
modificările pe care le prilejuiesc în expresia feţei, în 
aerul şi comportamentul extern, hotărârile pe care le 
sugerează, acţiunile spre care ne împing. Aşa se face că, 
în prima carte din De officiis, Cicero se străduieşte să ne 
îndrume spre a practica cele patru virtuţi cardinale, iar 
Aristotel, în părţile practice ale Eticii, ne arată diferitele 
deprinderi prin care urmăreşte a ne face să ne controlăm 
purtarea, printre care dărnicia, noblețea, mărinimia şi 
chiar ghiduşia sau buna dispoziţie, calităţi pe care acel 
indulgent filosof le-a socotit demne să figureze în catalo- 
gul virtuţilor, deşi uşurinţa aprobării pe care, în mod 
firesc, le-o acordăm nu ar părea să le îndreptăţească a 
primi un nume atât de venerabil. 

Astfel de lucrări ne prezintă nişte imagini agreabile 
şi pline de culoare ale moravurilor. Prin vivacitatea 
descrierilor lor, ele înflăcărează iubirea noastră naturală 
faţă de virtute şi sporesc dezgustul nostru faţă de viciu; 
atât prin justeţea, cât şi prin delicateţea observaţiilor lor, 
ele pot fi adeseori de folos în a corecta şi în a lămuri 
sentimentele noastre naturale privind buna-cuviinţă a 
conduitei şi, sugerând multe frumoase şi delicate luări 
aminte, ne formează un comportament de o justeţe mai 
exactă decât acela pe care ni l-am fi putut imagina în 
absenţa unor astfel de învăţăminte. In tratarea de 
această manieră a regulilor moralității constă ştiinţa pe 
drept cuvânt numită etică, o ştiinţă care, deşi, aidoma 


criticii, nu admite cea mai mare precizie, este totuşi 
deopotrivă foarte utilă şi agreabilă. Dintre toate celelalte 
este cea mai susceptibilă de ornamentele elocvenţei şi, 
prin intermediul lor, de a conferi, dacă este posibil, o 
nouă importanţă celor mai neînsemnate reguli ale 
datoriei. Când sunt astfel împodobite şi înfrumuseţate, 
preceptele sale sunt capabile să producă asupra 
flexibilităţii celor tineri cele mai nobile şi cele mai 
durabile impresii şi, în măsura în care se armonizează cu 
noblețea naturală a acelei generoase vârste, pot să 
inspire, măcar pentru un timp, cele mai eroice hotărâri şi 
astfel tind deopotrivă să întemeieze şi să întărească cele 
mai bune şi cele mai utile deprinderi de care este 
capabilă mintea omenească. Orice pot face preceptele şi 
poveţele ca să ne însufleţească în practicarea virtuţii, ne 
este dăruit de această ştiinţă în această modalitate. 

II. Al doilea grup de moralişti, printre care îi putem 
socoti pe toţi cazuiştii din Evul Mediu şi din secolele 
următoare ale bisericii creştine, precum şi pe toţi aceia 
care în acest secol şi în cel precedent au tratat ceea ce 
se numeşte jurisprudenţă naturală, nu se mulţumesc să 
caracterizeze în această manieră generală acel stil de 
conduită pe care ni-l recomandă, ci se străduiesc să 
enunţe reguli exacte şi precise, care să ne îndrume 
comportarea în orice împrejurare. Intrucât justiţia este 
singura virtute căreia i se pot da astfel de reguli exacte, 
ea este virtutea care a stat cu precădere în centrul 
atenţiei acelor două grupuri deosebite de autori. Dar ei o 
tratează de o manieră foarte diferită. 

Aceia care scriu despre principiile jurisprudenţei au 
în vedere numai ceea ce persoana faţă de care există 
nişte obligaţii ar trebui să se considere îndreptăţită să 
pretindă apelând la forţă, ceea ce orice spectator 
imparţial l-ar aproba dacă recurge la forţă sau ceea ce 
un judecător sau un arbitru, chemaţi să soluţioneze cazul 
său, cu misiunea de a-i face dreptate, ar trebui să oblige 
cealaltă persoană să sufere ori să execute. Pe de altă 


parte, cazuiştii nu cercetează atât de mult ce anume 
poate fi pretins în mod just apelând la forţă, cât mai ales 
ceea ce persoana având o obligaţie trebuie să se 
considere datoare să facă, animată de cel mai sacru şi 
cel mai scrupulos respect faţă de regulile generale ale 
justiţiei, precum şi de cea mai conştientă groază, stârnită 
sau de  prejudicierea aproapelui, sau de violarea 
integrităţii propriului caracter. Scopul jurisprudenţei este 
să prescrie reguli pentru deciziile judecătorilor şi ale 
arbitrilor. Scopul cazuisticii este să prescrie reguli de 
conduită omului bun. Respectând toate regulile 
jurisprudenţei, presupunând că sunt mereu perfecte, nu 
merităm nimic altceva decât să fim feriţi de o pedeapsă 
externă. Prin respectul acordat regulilor cazuisticii, 
presupunând că sunt aşa cum trebuie să fie, suntem 
îndreptăţiţi să primim o preţuire considerabilă, graţie 
delicateţei exacte şi scrupuloase a purtării noastre. 

Frecvent se poate întâmpla ca un om bun să 
creadă că este obligat de respectul sacru şi scrupulos 
faţă de regulile generale ale justiţiei să facă multe lucruri 
pe care ar fi cea mai mare nedreptate să i le imputăm 
sau pe care să i le impună cu forţa orice judecător sau 
arbitru. Un exemplu banal: un tâlhar la drumul mare îl 
obligă, ameninţându-l cu moartea, pe un călător să-i 
promită o anumită sumă de bani. Dacă o asemenea 
promisiune, smulsă astfel prin recursul nedrept la forţă, 
ar trebui considerată obligatorie este o chestiune mult 
dezbătută. 

Dacă o privim doar ca pe o chestiune de 
jurisprudenţă, decizia nu admite niciun dubiu. Ar fi 
absurd să presupunem că tâlharul poate fi îndreptăţit să 
folosească forţa pentru a-l constrânge pe altul să facă 
ceva. Smulgerea promisiunii este o fărădelege care 
merită cea mai severă pedeapsă, iar a-l sili pe celălalt să 
se ţină de cuvânt nu ar face decât să adauge încă o 
fărădelege celei dintâi. Cel care a fost înşelat de 
persoana pe care putea să o ucidă nu se poate plânge de 


vreun prejudiciu. A presupune că un judecător ar trebui 
să impună obligaţia unor astfel de promisiuni sau că un 
magistrat ar trebui să îngăduie urmărirea lor în justiţie ar 
fi cea mai ridicolă dintre toate absurdităţile. Prin urmare, 
dacă analizăm această chestiune ca pe o problemă de 
jurisprudenţă, nu ne putem înşela asupra deciziei. 

Dar în cazul în care o privim ca pe o chestiune de 
cazuistică, soluţia nu este atât de facilă. Dacă, mânat de 
un scrupulos respect faţă cea mai sfântă regulă a 
justiţiei, care porunceşte să ne ţinem toate promisiunile 
serioase, un om bun nu ar trebui să se simtă obligat să 
facă tot ceea ce a promis este cel puţin mult mai 
îndoielnic. Că nu se cuvine nicio atenţie faţă de dez- 
amăgirea ticălosului care l-a pus în această situaţie, că 
tâlharului nu i s-a adus niciun prejudiciu şi, prin urmare, 
că nimic nu poate fi smuls cu forţa este indisputabil. Dar 
dacă, în acest caz, victima nu datorează nimic propriei 
sale demnități şi onoarei sale, sfinţeniei inviolabile a 
acelei părţi din caracterul său care o face să venereze 
legea adevărului şi să fie dezgustată de tot ceea ce se 
apropie de perfidie şi falsitate poate fi pus în discuţie 
într-un mod mai rezonabil. În consecinţă, cazuiştii sunt 
profund divizați în această chestiune. O tabără, în care îl 
putem socoti pe Cicero dintre antici, iar dintre moderni 
pe Puffendorf, pe comentatorul său Barbeyrac şi, mai 
presus de toţi, pe răposatul doctor Hutcheson, care, de 
cele mai multe ori, nu a fost câtuşi de puţin un cazuist 
slab, stabileşte, fără ezitare, că unei astfel de promisiuni 
nu i se datorează niciun pic de respect şi că a gândi 
altminteri este doar slăbiciune şi superstiție. O altă 
tabără, din rândurile căreia îi putem pomeni pe unii 
dintre părinţii antici ai bisericii, alături de unii eminenţi 
cazuişti moderni,?* a susţinut o altă opinie, socotind că 
toate promisiunile de acest gen sunt obligatorii. 

Dacă privim chestiunea în acord cu sentimentele 
comune ale oamenilor, vom descoperi că un oarecare 

respect s-ar cuveni chiar şi unei promisiuni de acest gen, 
dar că este imposibil de stabilit cât anume, conform 
oricărei reguli generale care se aplică în toate situaţiile, 
fără excepţie. Pe omul foarte credul şi gata să facă 
asemenea promisiuni, pe care le-a nesocotit apoi fără 
multe fasoane, nu l-am alege să ne fie prieten şi tovarăş. 
Un gentleman care ar promite unui tâlhar cinci lire şi nu i 
le-ar da ar merita un oarecare blam. Dar dacă suma 
promisă este foarte mare, poate fi mai îndoielnic ce se 
cuvenea să facă. Dacă, de exemplu, suma promisă ar fi 
atât de mare încât să ruineze familia celui care a promis 
sau dacă ar fi suficientă pentru îndeplinirea celor mai 
utile scopuri, s-ar vădi într-o oarecare măsură criminal 
sau, cel puţin, foarte necuviincios să arunce banii, numai 
din pedanterie, în mâinile unei asemenea pramatii. Omul 
care s-ar lăsa pe drumuri ca un cerşetor sau care ar 
arunca pe apa sâmbetei o sută de mii de lire, chiar dacă 
şi-ar putea permite această sumă uriaşă, pentru a-şi 
respecta cuvântul dat unui hoţ, ar fi socotit de oamenii 
cu bun-simţ absurd şi extravagant în cel mai înalt grad. 
Asemenea dărnicie s-ar vădi în contradicţie cu datoria lui 
atât faţă de sine, cât şi faţă de ceilalţi, care nu ar putea 
să îngăduie nicicum respectarea unei promisiuni smulse 
în acest chip. Numai că a stabili printr-o regulă precisă ce 
grad de respect ar trebui să i se acorde sau care ar putea 
fi suma de bani maximă care ar trebui plătită după o 
astfel de promisiune este, în mod evident, imposibil. 
Aceasta ar varia în funcţie de caracterul persoanelor, de 
situaţia lor, de solemnitatea promisiunii şi chiar de 
incidentele survenite în ciocnirea cu tâlharul, iar dacă cel 
care a promis a fost tratat cu acel sort de galanterie care 
se poate întâlni chiar şi la nişte indivizi total lipsiţi de 
caracter, s-ar părea că datoria lui este mai mare decât în 
alte situaţii. In general, se poate spune că exacta bună- 
cuviinţă solicită respectarea tuturor promisiunilor de 
acest gen, ori de câte ori nu vine în contradicţie cu alte 
datorii, care sunt mai sfinte, sau cu respectul pe care 


legile cuvenite ale altruismului ne îndeamnă să-l 
acordăm interesului public, celor cărora le datorăm 
recunoştinţă sau afecţiune naturală. Dar, după cum am 
remarcat anterior, nu avem nicio regulă clară care să 
precizeze care acţiuni externe ne sunt impuse de 
respectul acordat acestor motive, nici când acele virtuţi 
sunt în contradicţie cu respectarea unor asemenea 
promisiuni. 

Cu toate acestea, trebuie remarcat faptul că ori de 
câte ori sunt violate astfel de promisiuni, chiar dacă din 
cele mai imperioase motive, persoana care le-a făcut 
este dezonorată într-un oarecare grad. După ce am 
promis, putem fi convinşi de necuwviinţa respectării 
promisiunilor. Şi totuşi există ceva greşit în faptul de a le 
fi făcut. Este cel puţin o abatere de la cele mai înalte şi 
nobile precepte ale nobleţei şi onoarei. Un om curajos ar 
trebui mai curând să moară decât să facă o promisiune 
pe care nu o poate nici onora fără să se poarte prosteşte, 
nici încălca fără să se acopere de ruşine. Căci un 
oarecare grad de ruşine însoţeşte întotdeauna o situaţie 
de acest gen. Perfidia şi falsitatea sunt nişte vicii atât de 
periculoase, atât de groaznice şi, în acelaşi timp, unele 
pe care, în atât de multe situaţii, ni le putem îngădui cu 
uşurinţă şi în siguranţă, încât le privim cu mai multă 
severitate decât pe aproape toate celelalte. Prin urmare, 
imaginaţia noastră asociază ideea de ruşine tuturor 
violărilor încrederii, în orice împrejurări şi în orice 
situaţie. In această privinţă, ele seamănă cu violarea 
castităţii sexului frumos, o virtute pe care, din motive 
similare, o apărăm cu excesivă gelozie, iar sentimentele 
noastre nu sunt mai delicate în privinţa unora decât a 
celeilalte. Violarea castităţii dezonorează iremediabil. 
Nicio împrejurare, nicio ispită nu poate să o scuze; niciun 
regret, nicio căinţă nu o pot ispăşi. Suntem atât de 
sensibili în această privinţă, încât chiar un viol 
dezonorează, iar nevinovăția minţii nu poate, în 
imaginaţia noastră, să spele pângărirea trupului. La fel 


stau lucrurile cu violarea încrederii, atunci când s-a făcut 
o promisiune solemnă, chiar celui din urmă dintre 
oameni. Fidelitatea este o virtute atât de necesară, încât 
socotim că, în general, i se cuvine chiar şi acelora cărora 
nu li se cuvine nimic altceva şi despre care credem că 
este legiuit să-i ucidem şi să-i distrugem. Nu serveşte la 
nimic dacă persoana vinovată de încălcarea ei insistă că 
a promis ca să-şi salveze viaţa şi că nu s-a ţinut de 
cuvânt fiindcă respectarea promisiunii era în contradicţie 
cu o altă datorie respectabilă. Aceste circumstanţe pot 
să atenueze, dar nu să îi şteargă pe deplin dezonoarea. 
El pare a se face vinovat de făptuirea unei acţiuni care, 
în imaginaţia oamenilor, este inseparabil legată de un 
oarecare grad de ruşine. A călcat o promisiune pe care a 
declarat solemn că o va respecta, iar caracterul său, 
chiar dacă nu iremediabil pătat şi murdărit, primeşte cel 
puţin o notă de ridicol, pe care îi va fi foarte greu să o 
şteargă şi nimeni, îmi închipui, care a avut parte de o 
asemenea aventură nu este încântat să o povestească. 

Acest exemplu poate fi de folos în a arăta în ce 
constă diferenţa dintre cazuistică şi jurisprudenţă, chiar 
atunci când amândouă au în vedere obligaţiile impuse de 
regulile generale ale justiţiei. 

Insă, chiar dacă această diferenţă este reală şi 
esenţială, iar cele două ştiinţe urmăresc scopuri total 
diferite, asemănarea dintre subiectele abordate a creat o 
asemenea similitudine între ele, încât cea mai mare 
parte a autorilor al căror scop mărturisit era să trateze 
jurisprudenţă au rezolvat diferitele probleme pe care le 
cercetează uneori în acord cu principiile acelei ştiinţe şi 
alteori conform cazuisticii, fără să distingă şi, poate, fără 
ca ei înşişi să îşi dea seama când procedează într-un fel 
şi când în altul. 

Cu toate acestea, doctrina cazuiştilor nu se 
limitează câtuşi de puţin la ceea ce ne-ar cere să facem 
respectul scrupulos faţă de regulile generale ale justiţiei. 
Ea cuprinde multe alte părţi ale datoriei creştine şi 


morale. Ceea ce pare să fi prilejuit cu precădere 
cultivarea acestui gen de ştiinţă a fost obiceiul 
spovedaniei şoptite la ureche, iniţiat de superstiţia 
romano-catolică, în vremuri de barbarie şi de ignoranță. 
Prin acea instituţie, trebuia ca acţiunile cele mai tăinuite 
şi chiar gândurile fiecăruia care puteau li suspectate că 
se abat cât de puţin de la regulile purității creştine să fie 
dezvăluite duhovnicului. Acesta îi informa pe pocăiţi dacă 
şi în ce privinţă încălcaseră datoria lor şi ce penitenţă 
urmau să sufere înainte de a putea să-i ierte în numele 
jignitei divinităţi. 

Conştiinţa sau numai bănuiala de a fi făcut ceva 
rău este o povară pentru orice minte şi este însoţită de 
îngrijorare şi spaimă în toţi aceia care nu s-au abrutizat 
din pricina unor deprinderi îndelungate de a comite 
nedreptăţi. Ca în oricare altă stare de chin sufletesc, şi în 
această situaţie oamenii sunt în mod firesc dornici să 
scape de persecuția pe care o resimt în gândurile lor 
destăinuind tortura lor sufletească unei persoane în a 
cărei discreţie pot avea încredere. Ruşinea pe care o 
resimt după ce şi-au recunoscut păcatele este pe deplin 
compensată de uşurarea stării lor de stânjeneală, pe 
care simpatia confidentului rareori nu izbuteşte să o 
aline. Se simt izbăviţi descoperind că nu sunt întru totul 
nevrednici de respect şi că, oricum poate fi criticată 
purtarea lor din trecut, dispoziţia lor prezentă este cel 
puţin aprobată şi, poate, suficientă pentru a compensa 
trecutul, măcar pentru a-şi păstra într-un oarecare grad 
stima prietenilor. În acele vremuri superstiţioase, un cler 
numeros şi dibaci s-a strecurat în secretele aproape 
oricărei familii private. Aveau toată puţina învăţătură pe 
care şi-o putea îngădui acea epocă, iar manierele lor, 
deşi grosolane şi dezordonate în multe privinţe, erau 
cizelate şi elegante în comparaţie cu cele comune în 
vremea lor. Prin urmare, erau consideraţi marii 
îndrumători în ceea ce priveşte nu doar datoriile 
religioase, ci şi cele morale. Apropierea de ei conferea o 


bună reputaţie oricui avea fericirea să se bucure de ea şi 
orice semn de dezaprobare din partea lor punea pecetea 
infamiei pe toţi aceia care aveau nenorocul de a fi ţinta 
ei. Fiind consideraţi marii judecători ai corectitudinii şi 
incorectitudinii, erau în mod firesc consultaţi în legătură 
cu orice scrupul şi era vrednic de stimă oricine făcea 
cunoscut faptul că îşi destăinuia toate secretele acelor 
oameni sfinţi şi că nu făcea niciun pas important sau 
delicat fără sfatul şi aprobarea lor. Prin urmare, nu a fost 
greu pentru clerici să impună ca regulă generală că 
trebuie să ii se încredinţeze ceea ce deja era la modă să 
le fie destăinuit şi ceea ce, în general, trebuia să li se 
atribuie, deşi nicio asemenea regulă nu fusese stabilită. 
A se califica pentru a fi duhovnici a devenit, astfel, o 
componentă necesară din studiile clericilor şi teologilor şi 
astfel au ajuns să colecţioneze aşa-numitele cazuri de 
conştiinţă, situaţii dificile şi delicate, în care este greu de 
stabilit unde se poate afla buna-cuviinţă a conduitei. 
Astfel de lucrări, şi-au imaginat ei, ar putea fi de folos 
atât îndrumătorilor de conştiinţă, cât şi celor care urmau 
să fie îndrumați şi aici găsim originea cărţilor de 
cazuistică. 

Datoriile morale avute în vedere de cazuişti erau 
cu precădere acelea care, cel puţin într-o oarecare 
măsură, pot fi subsumate unor reguli generale şi a căror 
violare este în mod firesc însoţită de un oarecare grad de 
remuşcare şi de teama de a fi pedepsite. Conceptul 
acelei instituţii care prilejuia operele lor era să aline 
teroarea conştiinţei, care însoţeşte încălcarea unor 
asemenea datorii. Dar nu toate virtuțile presupun ca 
nesocotirea lor să fie urmată de severe mustrări de 
conştiinţă şi nimeni nu se adresează duhovnicului său 
pentru a fi dezlegat de păcate fiindcă nu a înfăptuit 
acţiunea cea mai generoasă, cea mai prietenoasă ori cea 
mai nobilă pe care, date fiind circumstanţele, ar fi putut 
să o săvârşească. In abaterile de acest gen, regula 
încălcată nu este îndeobşte foarte precisă şi, în general, 


este de aşa natură încât, deşi respectarea ei poate 
îndreptăţi un individ să se bucure de preţuire şi de 
recompensă, se pare că nesocotirea ei nu îl expune 
niciunei condamnări, critici sau pedepse clare. 
Exercitarea unor astfel de virtuți pare să fi fost privită de 
cazuişti ca un soi de exces de zel, care nu poate fi 
pretins cu mare stricteţe şi de care, din acest motiv, nu 
era necesar să se ocupe. 

Aşadar, încălcările datoriei morale care ajung în 
faţa judecății duhovnicului şi care, din acest motiv, ţin de 
competenţa cazuiştilor, erau îndeosebi de trei feluri. 

In primul rând şi cu precădere, sunt încălcările 

regulilor justiţiei. In acest domeniu, toate regulile sunt 
precise şi pozitive, iar violarea lor este în mod firesc 
însoţită de teama individului şi de conştiinţa lui a faptului 
că merită să sufere atât pedeapsa lui Dumnezeu, cât şi 
cea aplicată de oameni. 
? In al doilea rând, sunt încălcările regulilor castității. 
In cazurile grave, sunt adevărate violări ale regulilor 
justiţiei şi nimeni nu poate fi vinovat de ele fără să aducă 
altei persoane cel mai impardonabil prejudiciu. În situaţii 
mai puţin grave, atunci când ele nu depăşesc violarea 
decenţei care trebuie păstrată în conversaţia dintre cele 
două sexe, nu pot fi considerate cu adevărat nişte violări 
ale regulilor juridice. In general, sunt totuşi încălcări ale 
unei reguli destul de simple şi, cel puţin în cazul unuia 
dintre sexe, tinde să facă de ruşine persoana care se 
face vinovată de ele şi, în consecinţă, să-i umple pe cei 
scrupuloşi de ruşine şi regret. 

In al treilea rând, sunt încălcările regulilor 
veridicităţii. Trebuie remarcat că nesocotirea adevărului 
nu este întotdeauna o ilegalitate, deşi este astfel în 
multe ocazii, şi, în consecinţă, nu poate fi mereu pasibilă 
de nicio pedeapsă externă. Deşi printre cele mai josnice 
deprinderi, viciul răspândit al minciunii poate în multe 
situaţii să nu facă rău nimănui şi, în acest caz, nici cel 
minţit, nici alte persoane nu sunt îndreptăţite să pretindă 


răzbunare sau despăgubiri. Însă chiar dacă violarea 
adevărului nu este întotdeauna o fărădelege, este mereu 
o încălcare a unei reguli foarte clare, a cărei nesocotire 
tinde în mod firesc să acopere de ruşine persoana care 
se face vinovată de ea. 

Pare să existe la copiii mici o înclinaţie instinctivă 
de a crede orice li se spune. Aparent, Natura a socotit că 
este necesar pentru supraviețuirea celor mici ca, măcar 
o vreme, să aibă încredere în cei cărora le revine 
misiunea de a avea grijă de ei şi de a le oferi cele mai 
timpurii şi cele mai necesare elemente din educaţia lor. 
Aşadar, credulitatea lor este excesivă şi este nevoie de 
multă şi îndelungată experienţă a falsităţii oamenilor 
pentru a-i aduce la un grad rezonabil de neîncredere şi 
de suspiciune. La adulţi, gradele de credulitate sunt, fără 
îndoială, foarte diferite. Cei mai înţelepţi şi cei mai 
experimentați sunt, în general, cei mai puţin creduli. Dar 
e greu de găsit omul care să nu fie mai credul decât ar 
trebui să fie şi care, de multe ori, să nu dea crezare unor 
poveşti care nu doar se dovedesc false, dar pe care un 
grad moderat de reflecţie şi de atenţie i-ar fi putut arăta 
că nu prea pot fi adevărate. Inclinaţia naturală este 
întotdeauna să credem. Numai acumularea de 
înţelepciune şi experienţă ne învaţă incredulitatea şi ele 
numai rareori ne învaţă îndeajuns. Cei mai înţelept şi mai 
prudent dintre noi dă adeseori crezare unor poveşti care- 
| fac pe urmă să se ruşineze şi să fie uimit de faptul că i-a 
putut trece prin minte să le creadă. 

Omul pe care îl credem este cu necesitate, în 
chestiunile asupra cărora îi dăm crezare, conducătorul şi 
îndrumătorul nostru şi noi îl privim cu un oarecare grad 
de stimă şi de respect. Dar, aşa cum admirându-i pe alţii 
ajungem să dorim a fi noi înşine admiraţi, tot astfel fiind 
conduşi şi îndrumați de alţii învăţăm să ne dorim a 
deveni şi noi conducători şi îndrumători. Şi aşa cum nu 
putem fi mereu mulţumiţi doar pentru că suntem 
admiraţi dacă nu ne putem convinge, în acelaşi timp, pe 


noi înşine de faptul că suntem într-adevăr demni de 
admiraţie, tot astfel nu ne poate mulţumi doar faptul că 
ni se dă crezare dacă nu avem, în acelaşi timp, conştiinţa 
faptului că suntem realmente demni de încredere. Aşa 
cum dorinţa de preţuire şi aceea de a fi demn de 
preţuire, deşi îndeaproape înrudite, sunt totuşi dorinţe 
deosebite şi separate, tot astfel dorinţa de a fi crezuţi şi 
aceea de a fi demni de încredere, chiar dacă se înrudesc 
şi ele, sunt în egală măsură dorinţe deosebite şi 
separate. 

Dorinţa de a fi crezuţi, dorinţa de a-i convinge, de 
a-i conduce şi îndruma pe ceilalţi pare să fie una dintre 
cele mai puternice dintre dorinţele noastre naturale. 
Este, poate, instinctul pe care se întemeiază facultatea 
vorbirii, facultate caracteristică a naturii umane. Niciun 
alt animal nu posedă această facultate şi nu putem 
descoperi la niciun alt animal dorinţa de a conduce şi de 
a îndruma judecata şi conduita semenilor. Marea 
ambiţie, dorinţa de reală superioritate, de a conduce şi 
îndruma pare să fie întru totul specifică omului, iar 
vorbirea este marele instrument al ambiţiei, al realei 
superiorităţi, al conducerii şi îndrumării judecăților şi 
conduitei altor oameni. 

Este întotdeauna chinuitor să nu fii crezut şi este 
de două ori mai dureros atunci când bănuim că se 
întâmplă astfel deoarece se presupune că nu suntem 
demni de încredere, ci capabili să minţim deliberat în 
chestiuni serioase. A-i spune cuiva că minte este cel mai 
teribil afront. Dar oricine minte cu bună ştiinţă este, cu 
necesitate, conştient de faptul că merită acest afront, că 
nu merită să fie crezut şi că pierde orice drept de a se 
bucura de credibilitate, singura din care poate dobândi, 
în societatea egalilor săi, orice fel de linişte sufletească, 
de confort ori satisfacţie. Cel care a avut nenorocul să-şi 
închipuie că nimeni nu crede un cuvânt din ceea ce 
spune s-ar simţi izgonit din societate, ar fi îngrozit numai 
la gândul de a reveni printre oameni sau de a se 


prezenta în faţa lor şi greu i-ar fi, cred eu, să nu moară 
de disperare. Totuşi este posibil ca nimeni să nu fi avut 
vreodată motive să-şi facă despre sine o opinie atât de 
umilitoare. Sunt gata să cred că şi cel mai notoriu 
mincinos spune adevărul curat cel puţin de douăzeci de 
ori pentru fiecare minciună serioasă şi deliberată şi, aşa 
cum la cel mai precaut înclinația de a crede poate să 
aibă câştig de cauză asupra îndoielii şi neîncrederii, tot 
astfel, în cazul celor care dispreţuiesc cel mai mult 
adevărul, dispoziţia naturală de a-l spune are de cele mai 
multe ori câştig de cauză asupra tentaţiei de a minţi sau 
de a denatura adevărul în orice privinţă. 

Ne simţim umiliţi atunci când se întâmplă să-i 
înşelăm pe alţii, chiar dacă fără intenţie, ca şi atunci 
când suntem noi cei păcăliţi. Chiar dacă această falsitate 
involuntară nu este semnul unei lipse de veridicitate, al 
lipsei celei mai desăvârşite iubiri a adevărului, este 
întotdeauna semnul unei lipse de judecată, de memorie, 
al unei nepotrivite credulităţi sau al unui oarecare grad 
de pripeală şi de nesocotinţă. Ea diminuează întotdeauna 
autoritatea noastră de a convinge şi atrage mereu după 
sine un oarecare grad de suspiciune faţă de capacitatea 
noastră de a conduce şi de a îndruma. Cu toate acestea, 
omul care te induce uneori în eroare din greşeală este 
foarte diferit de acela care este în stare să te mintă cu 
bună ştiinţă. Primul poate fi crezut în multe situaţii; cel 
din urmă, foarte rar, orice ar spune. 

Francheţea şi sinceritatea câştigă încrederea. 
Avem încredere în omul ce pare dornic să se încreadă în 
noi. Credem că vedem limpede calea pe care 
intenţionează să ne ducă şi ne lăsăm cu plăcere conduşi 
şi îndrumați de el. Dimpotrivă, reținerea şi disimularea 
atrag după ele suspiciunea. Ne temem să-l urmăm pe 
omul care nu ştim încotro ne poartă. De altminteri, 
marea plăcere a conversaţiei şi a companiei se naşte 
dintr-o anumită corespondenţă a sentimentelor şi a 
opiniilor, dintr-o anumită armonie a minţilor, care, 


aidoma atâtor instrumente muzicale, coincid şi ţin toate 
acelaşi ritm. Dar această încântătoare armonie nu se 
poate obţine decât dacă există o comunicare liberă a 
sentimentelor şi a opiniilor. Din acest motiv, cu toţii 
dorim să simţim cum sunt afectaţi ceilalţi, să pătrundem 
unii în străfundul inimii celorlalţi şi să observăm 
sentimentele şi afectele care se găsesc realmente acolo. 
Omul care ne îngăduie să pătrundem în pasiunea sa 
naturală, care ne invită în inima lui, care se poartă ca şi 
cum ne-ar deschide porţile pieptului său, pare să 
exercite un soi de ospitalitate mai încântătoare decât 
oricare alta. Niciun om care, de regulă, este într-o bună 
dispoziţie, nu poate da greş în a se face plăcut dacă are 
curajul să-şi dezvăluie sentimentele lui reale aşa cum le 
simte şi pentru că le simte. Această sinceritate fără 
limite face agreabil chiar şi gânguritul unui copil. Oricât 
de slabe şi de imperfecte ar fi vederile celui cu inima 
deschisă, ne face plăcere să le pătrundem, străduindu- 
ne, pe cât putem, să ne coborâm înţelegerea la nivelul 
capacităţilor sale şi să privim orice subiect în lumina 
particulară în care se vădeşte că îl vede el. Această 
pasiune de a descoperi sentimentele reale ale celorlalţi 
este în mod firesc atât de puternică, încât adeseori 
degenerează într-o deranjantă şi impertinentă curiozitate 
de a afla acele secrete ale aproapelui nostru pe care el 
are motive întemeiate să le ţină ascunse şi, în multe 
situaţii, este nevoie de chibzuinţă şi de un acut simţ al 
bunei-cuviinţe pentru a controla această curiozitate, ca şi 
în cazul tuturor celorlalte pasiuni ale naturii umane, şi ca 
să o atenuăm până la acea intensitate pe care o poate 
aproba orice spectator imparţial. A dezamăgi totuşi 
această curiozitate, atunci când se păstrează în limitele 
cuvenite şi nu urmăreşte să scormonească nimic din 
ceea ce poate fi ascuns pe bună dreptate, este ceva la 
fel de dezagreabil. Omul care ocoleşte să răspundă celor 
mai inofensive întrebări, care este limpede că se învăluie 
într-o obscuritate de nepătruns, pare că ridică un zid în 


jurul inimii sale. Ne grăbim să pătrundem în adâncul ei, 
cu toată nerăbdarea unei curiozităţi inofensive şi ne 
simţim, dintr-odată, respinşi cu cea mai brutală şi mai 
jignitoare violenţă. 

Deşi este rareori un caracter plăcut, omul rezervat 
şi ascuns nu este nerespectat sau disprețuit. El pare să 
ne trateze cu răceală şi noi îl tratăm la fel. Nu este mult 
prețuit sau îndrăgit, dar este puţin urât sau blamat. Cu 
toate acestea, are numai rareori ocazia să îşi regrete 
precauţia şi, în general, este înclinat mai degrabă să se 
preţuiască pe sine datorită prudenţei şi rezervei sale. 
Prin urmare, deşi purtarea lui poate fi să fi fost foarte 
greşită şi, uneori, chiar supărătoare, foarte rareori este 
dispus să se adreseze cazuiştilor ori să-şi închipuie că are 
motive să primească iertarea sau aprobarea lor. 

Lucrurile nu stau la fel în cazul omului care, din 
pricina unor false informaţii, din neatenţie, pripeală şi 
nerăbdare, a minţit involuntar. Deşi poate fi o chestiune 
de mică importanţă, precum transmiterea unei ştiri 
oarecare, de exemplu, dacă este un adevărat iubitor de 
adevăr, îi este ruşine de propria neglijenţă şi niciodată nu 
pregetă să profite de prima ocazie ca să-şi recunoască 
pe deplin greşeala. Într-o chestiune de oarecare 
importanţă, regretul său este şi mai mare, iar dacă din 
informaţia lui falsă a rezultat o consecinţă nefericită sau 
mortală, cu greu se poate ierta vreodată. Deşi nevinovat, 
se simte în cel mai înalt grad culpabil şi este dornic să 
facă tot ce-i stă în puteri ca să-şi răscumpere greşeala. 
Un asemenea ins poate fi adeseori dispus să-şi prezinte 
situaţia în faţa cazuiştilor, care i-au fost în general 
favorabili şi, cu toate că uneori l-au condamnat pentru 
pripeală, l-au iertat de fiecare dată de ruşinea minciunii. 

Dar omul care avea cel mai des prilejul să-i 
consulte era individul cu două feţe şi mărginit la minte, 
hotărât să înşele cu bună ştiinţă, dar care, în acelaşi 
timp, dorea să se măgulească pe sine pentru că spusese 
realmente adevărul. Cu acesta au procedat în variate 


chipuri. Atunci când aprobau foarte mult motivele 
minciunii sale, l-au iertat uneori, deşi, spre a nu-i 
nedreptăţi, în general şi mult mai frecvent l-au 
condamnat. 

Prin urmare, subiectele principale din lucrările 
cazuiştilor erau respectul scrupulos datorat regulilor 
juridice; până unde trebuie respectate viaţa şi 
proprietatea aproapelui nostru; datoria reparațiilor; legile 
castităţii şi ale modestiei, precum şi în ce constau ceea 
ce, în limbajul lor, se numeau păcatele concupiscenţei; 
regulile  veridicităţii şi obligaţia  jurămintelor, a 
promisiunilor şi a contractelor de tot felul. 

In general, se poate spune că operele cazuiştilor au 
încercat, fără rost, să îndrume prin reguli precise ceea ce 
doar emoția şi sentimentul sunt chemate să judece. Cum 
este posibil să se indice prin reguli punctul exact în care, 
în fiecare caz, un fin simţ al dreptăţii începe să alunece 
într-o scrupulozitate frivolă şi bolnăvicioasă a conştiinţei? 
Când discreţia şi rezerva încep să fie disimulare? Până 
unde poate să meargă o ironie agreabilă şi în ce punct 
precis începe să degenereze într-o minciună detestabilă? 
Care este cel mai înalt nivel de libertate şi de lejeritate a 
conduitei care poate fi considerată elegantă şi 
cuviincioasă şi când începe să alunece într-o trivialitate 
neglijentă şi nechibzuită? In legătură cu toate aceste 
chestiuni, ceea ce se consideră bun într-un caz greu va fi 
la fel în oricare altul, iar ceea ce constituie buna-cuviinţă 
şi jovialitatea purtării variază în fiecare caz, în funcţie de 
cea mai mică variaţie a situaţiei. Prin urmare, cărţile de 
cazuistică sunt, în general, tot atât de inutile pe cât sunt 
de plicticoase. Pot fi de puţin folos celui care le consultă 
ocazional, chiar presupunând că deciziile lor sunt juste, 
fiindcă, în pofida mulţimii de cazuri pe care le cuprind, 
dată fiind şi mai marea varietate a circumstanțelor 
posibile, este o întâmplare fericită dacă, printre toate 
acele cazuri, se poate găsi unul întru totul paralel cu cel 
avut în vedere. Cel într-adevăr preocupat să-şi facă 


datoria trebuie să fie un ins foarte moale dacă îşi poate 
imagina că are des prilejul să le întâlnească, iar în ceea 
ce-l priveşte pe acela care le ignoră, nu este probabil ca 
stilul acestor scrieri să îi trezească prea mult atenţia. 
Niciuna dintre ele nu tinde a ne însufleţi de ceea ce este 
generos şi nobil. Niciuna dintre ele nu tinde să ne 
îmblânzească sufletul, spre a-l face mai bun şi mai plin 
de omenie. Dimpotrivă, multe dintre ele tind mai 
degrabă să ne înveţe să ne şicanăm propria conştiinţă şi, 
prin vanele lor subtilităţi, autorizează nenumărate 
rafinamente vagi privind cele mai esenţiale datorii ale 
noastre. Acea precizie frivolă pe care încearcă să o 
introducă în nişte subiecte care nu o admit i-a trădat 
aproape cu necesitate, făcându-i să comită acele erori 
periculoase şi, în acelaşi timp, a făcut ca lucrările lor să 
fie anoste şi dezagreabile, întrucât abundă în distincţii 
absconse şi metafizice, dar incapabile să stârnească în 
inimă vreuna dintre acele emoţii a căror trezire este 
principala utilitate a cărţilor de moralitate. 

Aşadar, cele două părţi utile din filosofia morală 
sunt etica şi jurisprudenţă; cazuistica trebuie respinsă în 
totalitate, iar dintre moraliştii antici se pare că au judecat 
mult mai bine aceia care, tratând aceleaşi subiecte, nu 
au afişat nicio exactitate căutată, ci s-au mulţumit să 
descrie, de o manieră generală, care este sentimentul pe 
care se întemeiază dreptatea, modestia şi veridicitatea şi 
care este modul obişnuit de comportare spre care ne 
îndeamnă îndeobşte acele virtuţi. 

Ceva într-adevăr nu deosebit de doctrina 
cazuiştilor pare să fi fost încercat de câţiva filosofi. Există 
ceva de acest gen în a treia carte din De officiis a lui 
Cicero, unde el se străduieşte ca un cazuist să enunţe 
reguli de conduită în multe situaţii delicate, în care este 
dificil de stabilit unde se poate afla locul bunei-cuviinţe. 
Se mai vădeşte, din numeroase pasaje din aceeaşi carte, 
că mai mulţi alţi filosofi încercaseră ceva asemănător 
înaintea lui. Totuşi se pare că nici el, nici ceilalţi nu au 


urmărit să ofere un sistem complet de acest gen, ci au 
vrut numai să arate cum se pot ivi situaţii în care este 
îndoielnic dacă cea mai desăvârşită bună-cuviinţă a 
purtării constă în a respecta sau în a respinge ceea ce, în 
situaţiile obişnuite, sunt regulile datoriei. 

Fiecare sistem de legislaţie pozitivă poate fi privit 
ca o încercare mai mult sau mai puţin imperfectă de 
articulare a unui sistem de jurisprudenţă naturală sau de 
enumerare a regulilor juridice specifice. Întrucât violarea 
justiţiei este ceea ce oamenii nu vor accepta niciodată 
unii din partea altora, este necesar ca magistratul public 
să folosească forţa comunităţii pentru a impune 
practicarea acestei virtuţi. Fără această precauţie, 
societatea civilă ar deveni o scenă a vărsării de sânge şi 
a dezordinii, fiecare individ răzbunându-se cu mâna lui 
ori de câte ori i se năzare că a fost prejudiciat. Ca să 
prevină confuzia care s-ar stârni dacă fiecare şi-ar face 
singur dreptate, în orice guvernare care a dobândit o 
autoritate considerabilă, magistratul preia misiunea de a 
face dreptate pentru toţi şi promite să audieze orice 
plângere şi să corecteze orice prejudiciu. De asemenea, 
în toate statele bine guvernate, nu doar judecătorii au 
misiunea de a rezolva controversele dintre indivizi, ci se 
prescriu norme de reglementare a deciziilor acestor 
judecători şi aceste norme urmăresc, în general, să 
coincidă cu cele ale justiţiei naturale. Ce-i drept, nu se 
întâmplă să coincidă în fiecare situaţie. Uneori, ceea ce 
se numeşte constituția statului, adică interesul 
guvernului, alteori interesul diferitelor categorii sociale 
care tiranizează guvernul, îndepărtează legile pozitive 
ale ţării de ceea ce ar prescrie justiţia naturală. In unele 
tări, brutalitatea şi barbaria poporului împiedică senti- 
mentele naturale de justiţie să atingă acurateţea şi 
precizia pe care, în sânul naţiunilor mai civilizate, o ating 
în mod firesc. Ca şi manierele lor, legile acestora sunt 
grosolane, crude şi fără discernământ. In alte ţări, 
nefericita constituţie a curților de judecată împiedică 


orice sistem coerent de jurisprudenţă de a se stabili în 
sânul lor, chiar dacă manierele mai alese ale poporului 
pot fi de aşa natură încât să permită instituirea unui sis- 
tem cât se poate de precis. In nicio ţară, deciziile legii 
pozitive nu coincid, de fiecare dată, cu regulile pe care 
le-ar dicta simţul natural al dreptăţii. Prin urmare, chiar 
dacă merită cea mai mare autoritate, după cum o 
dovedesc mărturiile sentimentelor umanităţii în diferite 
epoci şi naţiuni, sistemele de legi pozitive nu pot fi 
privite, cu toate acestea, ca nişte sisteme precise de 
reguli ale justiţiei naturale. 

Ar fi fost de aşteptat ca raţionamentele juriştilor 
privind diferitele imperfecţiuni şi îmbunătăţiri ale legilor 
din diferitele ţări să fi prilejuit o cercetare a ceea ce sunt 
regulile naturale ale justiţiei independent de orice 
instituţie pozitivă. Ar fi fost de aşteptat ca aceste 
raționamente să-i fi determinat să urmărească stabilirea 
unui sistem care să poată fi pe drept cuvânt numit 
jurisprudenţă naturală sau o teorie a principiilor generale 
care ar trebui să se infiltreze în legile tuturor naţiunilor şi 
să le fie fundament. Insă chiar dacă raţionamentele 
juriştilor au produs ceva de acest gen şi cu toate că 
niciunul nu a tratat sistematic despre legile unei anumite 
ţări fără să amestece în lucrările sale multe observaţii de 
acest gen, a trecut multă vreme până când să fie 
conceput un astfel de sistem general sau până când 
filosofia dreptului să fie tratată în mod distinct şi fără să 
aibă în vedere instituţiile particulare ale oricărei naţiuni. 
La niciunul dintre moraliştii antici nu găsim nicio 
încercare de enumerare specifică a regulilor justiţiei. 
Cicero, în De officiis, şi Aristotel, în Etica sa, tratează 
dreptatea în aceeaşi manieră generală în care tratează 
toate celelalte virtuţi, în legile lui Cicero şi ale lui Platon, 
unde firesc ne-am fi aşteptat să găsim o încercare de 
enumerare a acelor reguli de echitate naturală, care ar 
trebui să fie impuse de legile pozitive ale fiecărei ţări, nu 
întâlnim totuşi nimic de acest gen. Grotius pare să fi fost 


primul care a încercat să dăruiască lumii ceva asemă- 
nător cu un sistem al acelor principii care ar trebui să 
pătrundă şi să întemeieze legile din toate ţările, iar 
tratatul său despre legile războiului şi ale păcii, cu toate 
imperfecţiunile sale, este, probabil, până astăzi cea mai 
completă lucrare care a fost consacrată acestui subiect. 
Mă voi strădui într-un alt discurs să explic principiile 
generale ale legii şi ale guvernării, precum şi diferitele 
revoluţii pe care le-au suferit în diferite epoci şi perioade 
din istoria societăţii, nu doar în ceea ce priveşte justiţia, 
ci şi în ceea ce priveşte poliţia, venitul şi armele şi orice 
altceva care face obiectul legiferării. Prin urmare, nu voi 
intra acum în alte detalii care privesc istoria 
jurisprudenţei. 


